
NOTA EDITORULUI 
LA EDIŢIA ADUSĂ LA ZI 


în 1972, editorii au actualizat volumul cu ajutorul dr. Edward Prehn, al 
profesorului Paul Sears de la Universitatea Yale şi al profesorului Edwin 
C. Broome de la Universitatea din New York. în 1984 şi 1999 profesorul 
John Merriman de la Universitatea Yale a adus textul la zi, iar Adam 
Simon a adăugat ilustraţii. Pentru prezenta ediţie, Robert Sullivan a 
adăugat capitole noi şi o introducere. 




INTRODUCERE NOUĂ 


HENDRIK WILLEM VAN LOON ERA UN OM MARE CU UN CÂINE 
mic şi cu ideea că istoria lumii e mult prea vastă ca să poată fi 
tratată de câteva persoane. Când îi citiţi cărţile, vă lasă impre¬ 
sia că le-a scris considerându-se un fel de inginer de trenuri 
vechi. După el, poveştile şi faptele din trecut trebuie sădite în 
mintea oamenilor pentru ca motorul progresului să poată prinde 
viteză. Singura noastră cale de a înainta a fost conştiinţa acută 
a pulsului constant al istoriei, sau cel puţin aşa pare să creadă. 
Presupun că sentimentele lui în această privinţă au avut o legă¬ 
tură cu faptul că s-a născut în anul 1882, o perioadă când lumea 
a început să se specializeze. 

Bineînţeles, un gen sau altul de specializare a existat dintot- 
deauna. Dacă trăiai în Danemarca în epoca fierului şi te pri- 
cepeai la topirea metalului şi forjarea lui în unelte sau arme, 
probabil nu te îngrijeai la fel de mult de animale. Insă în dece¬ 
niul 1880 o nouă ştiinţă, numită „management", a dat năvală 
în fabricile din toată lumea. După ce managementul a preluat 
controlul, munca nu a mai fost doar muncă; a devenit ceva ce 
se poate descompune în categorii şi părţi, ca speciile de păsări 
sau tipurile de afecţiuni. în această perioadă s-a născut linia 
de montaj, spre exasperarea muncitorilor, după care specia¬ 
lizarea s-a strecurat în toate domeniile vieţii, inclusiv în cele 
academice şi (cel mai important aspect din perspectiva cărţii 
pe care o ţineţi în mâini) în istorie. Opera lui van Loon se opu¬ 
nea întru totul acestei specializări. Van Loon se războia cu ceea 
ce el considera îngustime a minţii experţilor care nu puteau 

vedea dincolo de cartotecile lor. Uneori a fost numit „populari¬ 
zator". Istoricul Arthur Schlesinger Jr. l-a lăudat pe van Loon 
pentru chiar activitatea de popularizare, scriind că „într-o epocă 
în care cunoştinţele se specializează din ce în ce mai mult, 
capacitatea de a scrie pe teme serioase într-un mod lucid şi cap¬ 
tivant devine o necesitate a societăţii civilizate". Tot Schlesinger 
a adăugat că van Loon era un bărbat „plin de entuziasm". 

Nu că van Loon nu ar fi participat la procesul de specializare. 
La urma urmelor, a studiat istoria, nu chimia sau geologia 
Antarcticii. Şi-a obţinut doctoratul la Universitatea din Miin- 
chen şi a predat istorie europeană la Universitatea Cornwell 
şi la Antioch College. Pe lângă Istoria omenirii, a scris zeci de 
alte cărţi, inclusiv The Rise ofthe Dutch Kingdom, R. v. R.: The 
Live and Times of Rembrandt van Rijn şi, în 1939 (în colabo¬ 
rare cu Grace Castagnetta), The Last ofthe Tt'oubadours: The 
Life and Music of Cari Michael Bellman 1740-1795. După cum 
notează Cornelis A. van Minnen în biografia lui van Loon publi¬ 
cată în 2005, Istoria omenirii a fost scrisă aproape dintr-o 
fantezie, când editorul Horace Liveright a hotărât să încerce o 
versiune pentru copii a unui gen popular la adulţi, aşa-numitul 
„sinopsis". Câteva volume apăruseră deja: Charles şi Mary 
Beard, Rise of American Civilization (1927), Lewis Mumford, 
Story of Utopias (1922) şi Will Durant, Story of Philosophy 
(1926). Aceste cărţi fuseseră compuse, în mod vădit, cu ideea 
că nespecialistul e capabil să înţeleagă opera experţilor şi 
specialiştilor dacă aceasta cuprinde propoziţii scrise pentru 
oameni obişnuiţi, nu doar pentru iniţiaţi. Will Durant a fost cel 
mai popular autor de istorii rezumate pentru adulţi, iar Durant 
a observat că volumul lui van Loon va fi la fel de satisfăcător 
pentru părinţi ca şi pentru copiii cărora le va fi cumpărat. 
„Lumea devenea scandalos de informată cu privire la istorie", 
a spus Durant. 

Cum citim Istoria omenirii astăzi, într-o epocă în care sun¬ 
tem, deopotrivă, şi mai specializaţi, şi mai generalişti, când 
faptele despre orice subiect se află la distanţă de câteva clicuri? 
(Chiar dacă în momentul de faţă aproximativ o treime din popu¬ 
laţia lum ii nu are acces la internet, un fapt pe care multe per- 

soane conectate - în ciuda conexiunilor - probabil nu îl cunosc.) 
Capodopera lui van Loon are greşelile şi confuziile ei, precum 
şi goluri, nu încape îndoială. Dacă privim la viaţa lui van Loon, 
nu ne va fi greu să constatăm că suferea de unele prejudecăţi 
comune în Statele Unite pe vremea lui, de exemplu aversiunea 
faţă de anumite grupuri de imigranţi. In ansamblu cartea 
adoptă totuşi un spirit de autoperfecţionare - cu speranţă 
pentru autor, cititor şi viitorul umanităţii. Acesta pare să fi 
fost sentimentul lui van Loon despre lume în anii '40, când a 
vorbit despre „o conştiinţă comună a «apartenenţei laolaltă»" 
şi a descris New Deal-ul preşedintelui Franklin Roosevelt nu 
atât ca pe o mulţime de legi şi reglementări, cât o „atitudine 
nouă în gândire". Intr-un program radiofonic din New York şi 
ulterior la NBC chiar aşa a spus, „în folosul omenirii". Credea 
cu adevărat că ne aflăm într-o fază de ascensiune, chiar şi 
atunci când naziştii i-au atacat patria europeană - van Loon 
s-a născut în Rotterdam. Omenirea putea depăşi acest moment. 
Considera acest lucru drept cea mai demnă de apreciat calitate 
a lumii. 

A murit în 1944, cu un an înainte de sfârşitul celui de-al 
Doilea Război Mondial, însă Hitler era pe cale să cadă şi majo¬ 
ritatea oamenilor putea întrezări încheierea conflictului. Van 
Loon părea să creadă că Statele Unite vor conduce lumea spre 
un viitor mai bun, ceea ce nu a fost întotdeauna adevărat. Ca 
de obicei, povestea omenirii a fost un amalgam. 

Pe de altă parte, Istoria omenirii s-a bucurat în continuare 
de succes. Mai mulţi autori au adus-o la zi, dar nimeni nu a 
încercat, bineînţeles, să aducă la zi spiritul lui van Loon, care 
nu pare să fi pălit. Cartea se înfăţişează acum ca un caiet de 
însemnări transmis de la o generaţie la alta, cu ceva pânze de 
păianjen şi cu coperta uzată pe alocuri, dar şi cu podoabe adău¬ 
gate pe măsură ce trece dintr-o mână în alta. Necesită strădanie 
din partea cititorului, deşi nu mai multă decât ar fi fost nece¬ 
sară în 1920,1820 sau în zorii istoriei umane. La urma urmelor, 
trecutul prinde viaţă atunci când e analizat sau, încă şi mai bine, 
reanalizat. Căutaţi adevăruri. Studiaţi-le. Studiaţi-le în pro¬ 
funzime. Observaţi-le din diverse perspective. Nu consideraţi 

nimic ca fiind indiscutabil, căci foarte puţine lucruri sunt astfel, 
şi nu vă temeţi să priviţi îndeaproape lucrurile care nu au fost 
cercetate înainte. Henry David Thoreau preda la o şcoală din 
Massachusetts în 1837. îi plăcea să spună că întunecatul Ev 
Mediu e întunecat pentru că noi suntem în întuneric în pri¬ 
vinţa lui. 

DACĂ L-AŢI FI VIZITAT PE VAN LOON PE CÂND SCRIA ISTORIA 
omenirii, v-aţi fi găsit pe Barrow Street din cartierul Greenwich 
Village în Manhattan, în 1920, şi ar fi trebuit să urcaţi pe scări 
patru etaje pentru a-1 vedea dactilografiind manuscrisele şi 
desenând toate ilustraţiile, probabil cu o anumită încântare 
copilărească. Cu expresia „încântare copilărească" vreau să 
spun că le desena fără să ascundă cât de fericit era în clipa 
aceea. Mie mi se pare că adulţii tind să creadă că sunt mai ma¬ 
turi decât copiii când, în realitate, au doar mai multă experienţă 
în a ascunde cât de fericiţi sau nefericiţi sunt. 

Van Loon era bine-cunoscut fiindcă îşi ilustra fericirea. La 
moartea lui, un necrolog l-a numit „filozoful care râdea", şi dacă 
ar fi să ştiţi un singur lucru despre varianta cinematografică a 
Istoriei omenirii acesta ar trebui să fie următorul: lunga listă 
a starurilor de cinema apărute în varianta Warner Bros. din 
1.957 - Vincent Prince, Ronald Colman, Hedy Lamarr, Dennis 
Hopper, Agnes Moorehead şi Virginia Mazo - îi includea şi pe 
Groucho, Harpo şi Chico Marx, adică fraţii Marx. Groucho Marx 
s-a născut în 1890 la New York şi, ca van Loon, era un filozof 
care râdea - filmul lui Supă de raţă din 1933 e o pledoarie contra 
războiului. Groucho este cel care a spus: „în afară de câine, 
cartea e cel mai bun prieten al omului. într-un câine e prea întu¬ 
neric ca să poţi citi." 

Iar dacă v-aţi fi aflat în apartamentul lui van Loon în 1920, 
aţi fi observat că uneori câinele lui stătea pe birou, poate pentru 
a monitoriza progresul realizat în istoria lumii. Când a terminat 
Istoria omenirii — scrisă în numai două luni de zile — l-aţi fi 
văzut pe autor expediind fericit cartea şi mutându-se în Ohio 
să predea o vreme la Antioch College, până a decis să renunţe 
la slujba respectivă. în ziua aceea a lăsat în sala de clasă un 

bilet pe care studenţii l-au citit la sosire. „Nu cred în saluturile 
lungi la despărţirea prietenilor buni“, scrisese van Loon. „Am 
învăţat, sper eu, multe lucruri unii de la alţii în timpul petrecut 
împreună. Iar acum a venit vremea să î mi iau rămas-bun.“ 

ROBERT SULLIVAN 
Brooklyn, New York 
2013 

Pentru Hansje şi Willem 

Pe când aveam vreo doisprezece, treisprezece ani, un unchi 
care mi-a dăruit dragostea pentru cărţi şi imagini mi-a promis 
să mă ducă într-o expediţie memorabilă. Urma să urcăm în 
vârful clopotniţei bisericii Sf. Laurenţiu Vechi din Rotterdam. 

Aşa se face că într-o bună zi un paracliser cu o cheie mare 
cât cea a Sfântului Petru a deschis o uşă misterioasă. „Sună 
clopoţelul", a spus el, „când vă întoarceţi şi vreţi să ieşiţi". Apoi, 
cu un scârţâit răsunător de balamale ruginite ne-a rupt de 
zgomotul străzii aglomerate şi ne-a închis într-o lume plină de 
experienţe noi şi ciudate. 

Acolo m-am confruntat pentru prima oară în viaţă cu feno¬ 
menul tăcerii audibile. După ce am urcat primul şir de trepte, 
la cunoştinţele mele limitate despre fenomenele naturale s-a 
adăugat încă o descoperire - cea a întunericului tangibil. Un 
chibrit ne-a arătat unde continua drumul în sus. Am suit la 
următorul etaj, apoi încă unul şi încă unul până am pierdut 
şirul, după care am avut deodată lumină din belşug. Acest etaj 
se găsea la aceeaşi înălţime cu acoperişul bisericii şi era folosit 
ca magazie. Sub multe degete de praf zăceau abandonate simbo¬ 
lurile unei credinţe venerabile respinse de locuitorii oraşului 
cu mulţi ani în urmă. Lucruri care însemnaseră viaţă sau 
moarte pentru strămoşii noştri ajunseseră vechituri şi gunoi. 
Şoarecele harnic îşi făcuse cuib printre imaginile cioplite şi 
păianjenul veşnic la pândă îşi deschisese prăvălie între braţele 
întinse ale unui sfânt binevoitor. 

Următorul etaj ne-a dezvăluit sursa lu m inii. Ferestre enorme 
deschise, cu bare groase de fier, transformaseră încăperea înaltă 
şi goală în adăpostul a sute de porumbei. Vântul bătea printre 
gratiile de fier şi o muzică stranie şi plăcută umplea aerul. Era 
vacarmul oraşului de dedesubt, însă un vacarm purificat şi lim¬ 
pezit datorită distanţei. Huruitul carelor grele şi ropotul copi¬ 
telor de cai, răsucirile macaralelor şi scripeţilor, hâşâitul 
aburului răbdător pus să muncească în mii de chipuri în locul 
omului - toate se îmbinaseră intr-un murmur foşnitor ce oferea 
un fundal minunat uguitului tremurător al porumbeilor. 

Aici se sfârşeau rampele de trepte şi începeau scările mobile. 
Iar după prima scară (o chestie veche şi alunecoasă pe care îţi 
dibuiai drumul cu băgare de seamă) urma o minunăţie nouă 
şi mai mare, ceasul oraşului. Am văzut inima timpului. Puteam 
auzi bătăile grele ale secundelor repezi - una - două - trei - până 
la şaizeci. Apoi un zgomot trepidant subit, când toate roţile 
păreau să se oprească - un alt minut tăiat din eternitate. Şi o 
lua de la capăt fără pauză - una - două - trei - până când, după 
un ţăcănit de avertizare şi hârşâitul multor roţi, un glas tunător, 
mult deasupra noastră, a spus lum ii că sosise ceasul amiezii. 

La următorul etaj se găseau clopotele. Clopoţele drăguţe şi 
surorile lor teribile. In centru, clopotul cel mare, care mă făcea 
să încremenesc de frică atunci când suna noaptea vestind sânge 
sau foc. Intr-o măreţie solitară, părea să cugete la cei şase sute 
de ani în care împărtăşise bucuriile şi durerile bunilor târgoveţi 
din Rotterdam. împrejurul lui, rânduite cu grijă ca borcanele 
albastre într-o farmacie de modă veche, atârnau clopotele mai 
mici, care de două ori pe săptămână cântau o melodie veselă 
pentru ţăranii veniţi la piaţă să cumpere, să vândă şi să audă 
ce se mai întâmplase în lumea mare. însă intr-un colţ - singur 
singurel, ocolit de celelalte, tăcut şi sumbru - clopotul morţii. 

Apoi iarăşi întunericul, alte scări, mai abrupte şi mai primej¬ 
dioase decât cele urcate înainte, şi deodată aerul proaspăt al 
întinderii cerului. Ajunseserăm la galeria cea mai de sus. Dea¬ 
supra noastră se găsea cerul. Dedesubt, oraşul - un orăşel de 
jucărie unde furnici hărnicuţe mişunau grabnic încoace şi încolo, 
fiecare la treaba ei, şi dincolo de învălmăşeala de pietre, întin¬ 
derea verde a câmpului. 

A fost prima oară când am zărit lumea mare. 

De atunci încolo, ori de câte ori am avut prilejul, am urcat 
în vârful turnului şi m-am delectat. Nu era uşor, însă efortul 
fizic al urcării câtorva scări era răsplătit pe deplin. 

în plus, ştiam ce recompensă mă aştepta. Aveam să văd 
pământul şi cerul şi să ascult poveştile bunului meu prieten 
ceasornicarul, care trăia într-o bojdeucă dintr-un ungher ferit 
al galeriei. El se îngrijea de ceas, era ca un tată pentru clopote 
şi dădea alarma de incendiu, însă avea multe ore libere în care 
îşi fuma pipa şi se lăsa-n voia gândurilor lui tihnite. Trecuseră 
aproape cincizeci de ani de când mersese la şcoală şi arareori 
citise o carte, însă trăise în vârful turnului atât de mulţi ani, 
încât absorbise înţelepciunea lum i i largi care îl împresura din 
toate părţile. 

Cunoştea istoria bine, căci pentru el era ceva viu. „Uite acolo, 
băiete", zicea arătând spre o cotitură a râului, „acolo, vezi 
copacii ăia? Acolo prinţul de Orania a spart digurile ca să 
inunde zona şi să salveze oraşul Leiden". Ori îm i spunea poves¬ 
tea vechiului Meuse, urmărind firul apei de când fluviul cel lat 
se preschimba dintr-un port accesibil intr-un drum splendid 
străbătut de corăbiile lui de Ruyter şi Tromp în vestita ultimă 
călătorie când şi-au dat viaţa pentru ca marea să fie liberă 
pentru toată lumea. 

Mai erau şi sătucurile grupate în jurul bisericii ocrotitoare 
care odinioară, cu mulţi ani în urmă, fusese casa sfântului lor 
patron. în depărtare puteam vedea turnul înclinat din Delft. 
Sub arcadele lui înalte a fost asasinat Wilhelm cel Tăcut şi 
acolo a învăţat Grotius să alcătuiască primele propoziţii în 
latină. Şi mai departe, corpul lung şi jos al bisericii din Gouda, 
casa dintâi a unui băiat sărac a cărui isteţime s-a dovedit mai 
puternică decât armatele multor împăraţi. Lumea îl cunoaşte 
cu numele de Erasmus. 

în sfârşit, linia argintie a mării nemărginite şi, în contrast, 
chiar sub noi, talmeş-balmeşul de acoperişuri, hornuri, case, 
grădini, spitale, şcoli şi străzi căruia îi spuneam cămin. însă 
turnul ne arăta vechiul cămin într-o lumină nouă. Zarva ne¬ 
desluşită a străzilor şi pieţei, a fabricilor şi atelierelor devenea 

expresia bine rânduită a energiei şi scopurilor umane. Mai pre¬ 
sus de toate, priveliştea trecutului glorios din jurul nostru ne 
insufla un curaj proaspăt pentru a înfrunta problemele viito¬ 
rului atunci când reveneam la îndatoririle vieţii de zi cu zi. 

Istoria este impunătorul turn al experienţei pe care timpul 
l-a clădit în nesfârşitele câmpuri ale unor vremuri apuse. Nu 
e uşor să ajungem în vârful acestui edificiu străvechi şi să ne 
bucurăm de avantajul întregii panorame. Nu există ascensor, 
însă picioarele tinere sunt puternice şi pot să urce. 

Aici vă dau cheia care va deschide uşa. 

Când vă veţi întoarce, veţi înţelege motivul entuziasmului 
meu. 

HENDRIK WILLEM VAN LOON 



ISTORIA OMENIRII 

LUI JIMMIE 

Ce rost o fi având o carte fără ilustraţii ? a zis Alice. 







Hăt-departe în nord, în ţinutul Svithjod, se găseşte o stâncă. 
Măsoară o mie de kilometri înălţime şi tot atât în lăţime. O 
dată la o mie de ani o păsărică vine pe această stâncă să-şi 
ascută ciocul. 

Când stânca se va fi tocit astfel de tot, atunci va fi trecut o 
singură zi din eternitate. 



1 


PREGĂTIREA SCENEI 


TRĂIM ÎN UMBRA UNUI SEMN DE ÎNTREBARE GIGANTIC. 

Cine suntem? 

De unde venim? 

încotro ne îndreptăm? 

încet, dar cu un curaj neclintit, am împins acest semn de 
întrebare spre linia îndepărtată, de dincolo de orizont, unde 
sperăm să aflăm răspunsul. 

Nu am înaintat prea mult. 

Ştim încă foarte puţine, însă am ajuns intr-un punct în care 
putem presupune (cu un grad acceptabil de acurateţe) multe 
lucruri. 

în capitolul de faţă vă voi spune (potrivit celei mai credibile 
presupuneri) cum a fost pregătită scena pentru apariţia omului. 

Dacă reprezentăm perioada de-a lungul căreia pe planeta 
noastră au existat condiţii prielnice vieţii animale printr-o linie 
de următoarea lungime, atunci liniuţa de dedesubt indică inter¬ 
valul de timp în care a trăit pe pământ omul (sau o creatură 
mai mult sau mai puţin asemănătoare cu omul). 

2 

Omul a fost ultimul sosit, dar cel dintâi care şi-a folosit 
creierul cu scopul de a supune forţele naturii. Iată motivul 
pentru care vom studia omul, şi nu pisicile, câinii, caii sau orice 

alt animal, deşi fiecare în felul său are în spate o evoluţie isto¬ 
rică foarte interesantă. 

La începuturi, planeta pe care trăim a fost (din câte ştim în 
prezent) o minge mare de materie incandescentă, un norişor de 
fum în oceanul nemărginit al spaţiului. Treptat, pe parcursul a 
milioane de ani, suprafaţa a ars complet şi s-a acoperit cu un strat 
subţire de rocă. Pe aceste pietre neînsufleţite au căzut puhoaie 
nesfârşite de ploaie, tocind granitul dur şi ducând praful în văile 
ascunse printre stâncile înalte ale pământului fumegând. 

In cele din urmă a venit şi 
ceasul când soarele a străpuns 
norii şi a văzut această planetă 
mică acoperită de câteva bălţi ce 
aveau să evolueze în maiestuoa¬ 
sele oceane din emisferele estică 
şi vestică. 

Apoi, într-o bună zi, s-a întâm¬ 
plat marea minune. Materia moar¬ 
tă a dat naştere vieţii. 

Pe apele mării a plutit prima 
celulă vie. 

Milioane şi milioane de ani a 
rătăcit în voia curenţilor. Insă în tot acest timp şi-a dezvoltat 
anumite deprinderi ca să poată supravieţui mai uşor pe pă¬ 
mântul neprimitor. Unele celule se simţeau mai bine în adân¬ 
cimile întunecoase ale lacurilor şi bălţilor. Au prins rădăcini 
în sedimentele aluvionare aduse de pe vârful dealurilor şi au 
devenit plante. Altele au preferat să se mişte, le-au crescut 
membre articulate ciudate, ca ale scorpionilor, şi au început să 
mişune pe fundul mării printre plante şi apariţii verzui 
asemănătoare cu meduzele. Altele (acoperite cu solzi) se bazau 
pe mişcări de înot pentru a se deplasa dintr-un loc în altul în 
căutarea hranei şi, încetul cu încetul, au populat oceanul cu 
miriade de peşti. 

Intre timp, plantele se înmulţiseră şi au fost nevoite să-şi 
caute alte sălaşuri. Nu mai încăpeau pe fundul mării. Au ieşit 
şovăitor din apă şi şi-au găsit un nou cămin în mlaştinile şi 

aluviunile noroioase de la poalele munţilor. De două ori pe zi 
mareele oceanice le acopereau cu apa lor sărată. în restul tim¬ 
pului plantele s-au adaptat la situaţia inconfortabilă şi au 
încercat să supravieţuiască în aerul rarefiat care înconjura 
suprafaţa planetei. După secole de exerciţiu, au învăţat să 
trăiască la fel de confortabil în aer cum o făcuseră în apă. Au 
crescut, devenind tufişuri şi copaci, iar în cele din urmă au 
reuşit să facă flori fermecătoare ce au atras atenţia bondarilor 
harnici şi a păsărilor care le-au dus seminţele în lung şi-n lat, 
până când întreg pământul s-a acoperit cu păşuni verzi ori a 
fost umbrit de coroana arborilor. 

însă şi unii peşti începuseră să iasă din mare şi învăţaseră 
să respire şi cu plămânii, şi cu branhiile. Asemenea făpturi se 

numesc amfibii, ceea ce înseamnă că pot trăi cu aceeaşi uşurinţă 
şi pe uscat, şi în apă. Prima broască care vă iese-n drum vă poate 
spune totul despre plăcerile dublei existenţe amfibiene. 

Odată ieşite din apă, treptat aceste animale s-au adaptat 
tot mai bine la viaţa pe uscat. Unele au devenit reptile (creaturi 
care se târăsc, ca şopârlele) şi au împărţit tăcerea pădurilor 
cu insectele. Ca să se poată mişca mai repede pe solul moale, 
şi-au perfecţionat picioarele şi au crescut în dimensiuni până 
când lumea a fost populată de forme gigantice (pe care manua¬ 
lele de biologie le enumeră cu numele de ihtiozauri, megalozauri 
şi brontozauri) ce măsurau între zece şi doisprezece metri lun¬ 
gime şi care s-ar fi putut juca cu elefanţii aşa cum se joacă o 
pisică adultă cu pisoii ei. 

Unii membri ai familiei repti- 
liene au început să trăiască în 
vârful copacilor, care pe atunci 
depăşeau adesea o sută cincizeci 
de metri înălţime. Nu mai aveau 
nevoie de picioare pentru a merge, 
însă trebuiau să se mişte cu repe¬ 
ziciune de pe o creangă pe alta. De 
aceea şi-au transformat o parte 
din piele intr-un soi de paraşută 
care se întindea între laturile 
corpului şi degetele mici ale mem¬ 
brelor anterioare. Treptat şi-au 
acoperit cu pene această para¬ 
şută din piele, şi-au preschimbat cozile în cârmă şi au zburat 
din copac în copac, devenind păsări veritabile. 

Apoi s-a întâmplat ceva ciudat. Toate reptilele uriaşe au 
murit intr-un interval scurt de timp. Nu cunoaştem motivul. 
Poate din cauza unei schimbări bruşte a climei. Poate crescu¬ 
seră atât de mari, că nu mai puteau nici să înoate, nici să umble, 
nici să se târască şi au murit de foame, uitându-se la ferigile 
mari şi la copaci, dar neputând ajunge la ele. Indiferent de cauză, 
stăpânirea de un milion de ani a reptilelor mari se sfârşise. 

Lumea a început să fie populată de fiinţe foarte diferite. 
Descindeau din reptile, dar se deosebeau mult de ele, deoarece 

îşi hrăneau puii din „mamele", adică la sânul mamei. De aceea 
în ştiinţa modernă aceste animale se numesc „mamifere". 
Lepădaseră solzii peştilor. Nu adoptaseră penele păsărilor, ci 
îşi acoperiseră corpul cu blană. In orice caz, mamiferele şi-au 
format caracteristici diferite ce au conferit speciei lor un avantaj 
semnificativ asupra celorlalte animale. Femelele speciei îşi pur¬ 
tau ouăle în corp până la dezvoltarea embrionului şi, spre 
deosebire de toate celelalte făpturi vii de până atunci, care îşi 
lăsaseră vlăstarele expuse primejdiilor frigului, arşiţei şi ata¬ 
curilor animalelor sălbatice, mamiferele îşi ţineau puii alături 
o perioadă mai îndelungată şi îi ocroteau câtă vreme erau prea 
slabi pentru a se lupta cu inamicii. In felul acesta puii mami¬ 
ferelor aveau şanse mult mai mari de supravieţuire, întrucât 
învăţau multe lucruri de la mamă, după cum ştiţi probabil dacă 
aţi văzut vreo pisică învăţându-şi pisoii să îşi poarte de grijă, 
să îşi spele faţa şi să prindă şoareci. 

Dar nu trebuie să vă spun prea multe despre aceste mami¬ 
fere, fiindcă le ştiţi prea bine. Sunteţi înconjuraţi de ele. Sunt 
tovarăşii voştri de zi cu zi pe străzi şi acasă, iar pe verii mai 
puţin familiari îi puteţi vedea în spatele gratiilor de la grădina 
zoologică. 

Şi aşa ajungem la răscruce, când omul se desprinde deodată 
din şirul interminabil al făpturilor care trăiesc şi mor lipsite 
de grai şi începe să-şi folosească raţiunea pentru a făuri destinul 
propriei rase. 

Un mamifer în mod deosebit părea să le întreacă pe toate 
celelalte prin capacitatea de a-şi găsi adăpost şi hrană. învăţase 
să-şi folosească membrele anterioare pentru a ţine prada şi, 
prin exerciţiu, şi-a dezvoltat o labă care semăna cu mâna. După 
nenumărate încercări, învăţase să-şi echilibreze corpul pe 
picioarele din spate. (E un proces dificil pe care fiecare copil 
trebuie să-l înveţe de la zero, deşi omenirea face asta de peste 
un milion de ani.) 

Această făptură, pe jumătate primat, pe jumătate maimuţă, 
dar superioară ambelor categorii, a devenit cel mai priceput 
vânător şi reuşea să-şi asigure traiul în orice tip de climă. Pen¬ 
tru mai multă siguranţă, de obicei se deplasa în grupuri. A 

învăţat să scoată mârâituri ciudate pentru a-şi avertiza puii 
de apropierea primejdiei şi, după sute de mii de ani, a început 
să întrebuinţeze aceste sunete guturale în scopul comunicării. 

Chiar dacă nu prea vă vine a crede, creatura asta a fost 
primul vostru strămoş „antropoid". 



2 


PRIMII NOŞTRI STRĂMOŞI 


ŞTIM FOARTE PUŢINE DESPRE CEI DINTÂI OAMENI „ADEVĂRAŢI 11 . 
Nu le-am văzut portretele. Câteodată găsim fragmente din 
oasele lor în cel mai adânc strat argilos al vreunui sol străvechi. 
Sunt îngropate printre scheletele fărâmate ale altor animale 
dispărute demult de pe faţa pământului. Antropologii (savanţi 
erudiţi care îşi dedică viaţa studierii omului ca membru al 
regnului animal) au luat aceste oase şi au reuşit să reconsti¬ 
tuie corpul primilor noştri strămoşi cu un grad apreciabil de 
acurateţe. 

Stră-străbunicul oamenilor era un mamifer foarte urât şi 
neatrăgător. Era destul de scund, mult mai scund decât oamenii 

de azi. Arşiţa soarelui şi vântul tăios al iernilor reci îi înne¬ 
griseră pielea, făcând-o de un cafeniu închis. Un păr lung, aspru, 
îi acoperea capul şi cea mai mare parte a corpului, inclusiv 
braţele şi picioarele. Avea degete foarte subţiri, dar puternice, 
din cauza cărora mâinile lui arătau precum cele de maimuţă. 
Avea fruntea joasă, iar maxilarul lui aducea cu falca unui ani¬ 
mal sălbatic care-şi foloseşte dinţii drept cuţit şi furculiţă. Nu 
purta haine. Nu văzuse alt foc în afară de văpăile vulcanilor 
tunători ce umpleau pământul cu fumul şi lava lor. 

Trăia în întunecimea jilavă a pădurilor întinse, cum fac pig¬ 
meii din Africa până în ziua de astăzi. Când simţea împun¬ 
săturile foamei, mânca frunze crude şi rădăcini de plante, sau 
fura ouăle vreunei păsări furioase, hrănindu-şi cu ele propriii 
pui. Din când în când, după o vânătoare lungă şi perseverentă, 
prindea câte o vrabie sau un câine sălbatic mic, poate un iepure. 
Le consuma crude, căci nu descoperise că mâncarea gătită e 
mai gustoasă. 

In timpul zilei, acest om primitiv colinda în căutarea hranei. 

La coborârea nopţii, îşi ascundea nevasta şi copiii intr-un 
copac scorburos sau îndărătul unor bolovani mari, căci era 
înconjurat din toate părţile de animale feroce, iar la aşternerea 
întunericului aceste animale porneau la vânătoare, căutând 
mâncare pentru perechile şi puii lor, iar gustul cărnii de om 
le plăcea. In acea lume fie mâneai, fie erai mâncat, iar viaţa 
era tare nefericită, căci era presărată cu frică şi nenorociri la 
tot pasul. 

Vara, omul era bătut de razele dogoritoare ale soarelui, iar 
iarna copiii îi mureau de frig în braţe. Când o astfel de făptură 
se rănea (iar animalele de pradă îşi rup mereu câte un os sau 
îşi scrântesc gleznele), nu avea cine să-i poarte de grijă şi îl 
aştepta o moarte îngrozitoare. 

Ca multor animale din pricina cărora grădina zoologică 
vuieşte de zgomote bizare, omului de la începuturi îi făcea plă¬ 
cere să mormăie. Asta înseamnă că repeta la nesfârşit aceeaşi 
bolboroseală de neînţeles doar fiindcă îi făcea plăcere să audă 
sunetul propriei voci. Cu timpul şi-a dat seama că putea folosi 
aceste sunete guturale pentru a-şi avertiza semenii când îi 

pândea vreun pericol, scoţând anumite chiote care au ajuns să 
însemne „un tigru!" sau „vin cinci elefanţi! 4 '. Ceilalţi îi mârâiau 
ceva ca răspuns, iar mormăitul lor însemna: „îi văd" sau „hai 
să fugim şi să ne ascundem". Aceasta a fost probabil originea 
limbajului. 

Totuşi, după cum am spus deja, despre aceste începuturi 
ştim foarte puţine. Omul timpuriu nu avea unelte şi nu îşi con¬ 
struia case. Trăia şi murea fără să lase altă urmă a existenţei 
sale afară de câteva clavicule şi fragmente de craniu. Ele ne 
spun că în urmă cu multe mii de ani lumea era locuită de nişte 
mamifere foarte deosebite de toate celelalte animale - evoluate 
probabil dintr-un alt animal necunoscut, asemănător cu prima¬ 
tele, care învăţase să meargă pe membrele posterioare şi să-şi 
folosească labele din faţă ca mâini -, şi că foarte probabil aces¬ 
tea au avut o legătură cu strămoşii noştri direcţi de mai târziu. 

Ştim destul de puţine, iar restul e învăluit în întuneric. 



3 

OMUL PREISTORIC 


OMUL PREISTORIC ÎNCEPE SĂ-SI FĂUREASCĂ OBIECTE 


OMUL DE LA ÎNCEPUTURI NU ŞTIA CE ÎNSEAMNĂ TIMPUL. NU 
ţinea socoteala zilelor de naştere, a aniversărilor căsătoriei sau 
a clipei morţii. Nu avea noţiunea zilelor, săptămânilor şi nici 
măcar a anilor. La modul general era totuşi conştient de ciclul 
anotimpurilor, deoarece observase că după iarna friguroasă 
urma totdeauna primăvara blândă - că primăvara se preschim¬ 
ba apoi în vara călduroasă, când fructele se coceau, iar ştiuleţii 
de porumb sălbatic erau buni de mâncat, şi că vara se sfârşea 
când rafale neaşteptate de vânt măturau frunzele din copaci 
şi unele animale se pregăteau pentru lungul somn hibernal. 

Acum se petrecuse însă ceva neobişnuit şi cumva înfrico¬ 
şător. Se întâmplase ceva cu vremea. Zilele calde de vară sosi¬ 
seră foarte târziu. Fructele nu se copseseră. Cu lm i l e munţilor 
care odinioară se acopereau cu iarbă se ascundeau acum sub 
un strat gros de zăpadă. 

Apoi, într-o dimineaţă, o ceată de oameni sălbatici, diferiţi 
de celelalte făpturi care trăiau în vecinătăţi, au coborât rătăcind 
din regiunea piscurilor înalte. Arătau sfrijiţi şi păreau flămânzi. 
Scoteau sunete pe care nimeni nu le putea pricepe. Păreau să 
spună că le e foame. Mâncarea nu ajungea şi pentru vechii 
locuitori, şi pentru nou-veniţi. Când au vrut să rămână mai mult 
de câteva zile, s-a iscat o luptă aprigă cu mâini care zgâriau ca 
ghearele şi cu picioarele; familii întregi au fost ucise. Ceilalţi au 
fugit înapoi spre pantele munţilor şi au pierit la primul viscol. 

însă cei din pădure se speriaseră de-a binelea. Zilele se 
scurtau fără încetare, iar nopţile se răceau mai mult decât ar 
fi trebuit. 

In cele din urmă, într-o ravenă dintre două dealuri înalte 
s-a ivit o pată de gheaţă verzuie. S-a întins cu repeziciune. Un 
gheţar gigantic aluneca pe povârniş. Rostogolea la vale pietrele 
uriaşe din cale. Vuind cât zece vijelii, torentele de gheaţă, noroi 
şi blocuri de granit s-au prăvălit năprasnic peste oamenii din 
pădure, omorându-i în somn. Copaci centenari au fost striviţi 
şi prefăcuţi în vreascuri. Apoi a început să ningă. 

A nins luni în şir. Toate plantele au murit şi animalele au 
fugit în căutarea soarelui din miazăzi. Omul şi-a luat copilul 
în cârcă şi le-a urmat. Insă nu putea merge la fel de iute ca vie¬ 
tăţile mai sălbatice, fiind obligat să aleagă între gândirea 
neîntârziată sau moartea pe dată. Pare-se că a preferat-o pe cea 
dintâi, căci a izbutit să supravieţuiască îngrozitoarelor perioade 
glaciare care în patru rânduri au ameninţat să răpună toată 
suflarea omenească de pe faţa pământului. 

înainte de toate, omul trebuia să se îmbrace, ca să nu în¬ 
gheţe. A învăţat să sape gropi şi să le acopere cu ramuri şi 
frunze: în aceste capcane prindea urşi şi hiene pe care le ucidea 
apoi cu pietroaie, folosindu-le pieile ca veşminte pentru sine şi 
familia lui. 

Apoi venea problema adăpostului. Aceasta era simplă. Multe 
vietăţi obişnuiau să doarmă în peşteri întunecoase. Urmându-le 
exemplul, omul a alungat animalele din culcuşurile lor calde 
şi s-a înstăpânit pe ele. 

Chiar şi aşa, clima era prea aspră pentru majoritatea oa¬ 
menilor, iar bătrânii şi tinerii mureau pe capete. Apoi un geniu 
şi-a dat seama cum să folosească focul. Odată, la vânătoare, îl 
prinsese un incendiu în pădure. Şi-a amintit că flăcările fuse¬ 
seră cât pe ce să-l ardă de viu. Până atunci focul fusese un duş¬ 
man. Acum a devenit un prieten. Oamenii au târât în peşteră 
un copac uscat şi l-au aprins cu ajutorul câtorva ramuri ce 
ardeau mocnit, luate dintr-un lemn în flăcări. Focul a preschim¬ 
bat peştera într-o încăpere confortabilă. 

într-o bună seară, în foc a picat o pasăre moartă. N-au 
scos-o decât după ce se fripsese zdravăn. Omul a descoperit că, 
friptă, carnea era mai gustoasă şi s-a lepădat pe loc de unul 

dintre vechile obiceiuri comune cu celelalte animale, începând 
să-şi gătească mâncarea. 

Aşa au trecut mii de ani. Doar cei cu mintea ageră au supra¬ 
vieţuit. Trebuiau să lupte zi şi noapte cu frigul şi foamea. Au 
fost siliţi să inventeze unelte. Au învăţat să ascută pietre pentru 
a le transforma în topoare şi să facă ciocane. Au fost obligaţi 
să adune provizii mari de mâncare pentru nesfârşitele zile de 
iarnă şi au descoperit că lutul poate fi modelat în castroane şi 
urcioare întărite apoi sub razele soarelui. Aşa se face că era 
glaciară, care ameninţase să nimicească omenirea, s-a trans¬ 
format în cel mai mare învăţător al ei, fiindcă l-a forţat pe om 
să-şi pună creierul la treabă. 



4 

HIEROGLIFELE 


EGIPTENII INVENTEAZĂ ARTA SCRISULUI SI ASA ÎNCEPE 
CONSEMNAREA ISTORIEI 


ACEŞTI PRIMI STRĂMOŞI AI NOŞTRI CARE TRĂIAU ÎN ÎNTINDEREA 
sălbatică a Europei învăţau cu repeziciune multe lucruri noi. 
Putem spune fără să ne hazardăm că la un moment dat ar fi 
abandonat modul de viaţă primitiv şi ar fi creat o civilizaţie pro¬ 
prie. însă izolarea lor s-a sfârşit brusc. Au fost descoperiţi. 

Un călător dintr-un ţinut sudic necunoscut care cutezase să 
traverseze marea şi trecătorile din înaltul munţilor îşi croise 
drum până la populaţia sălbatică de pe continentul european. 
Venise din Africa. Casa lui era în Egipt. 

în Valea Nilului se dezvoltase un nivel înalt de civilizaţie cu 
mii de ani înainte ca oamenii din Vest să fi visat la posibi¬ 
litatea unei furculiţe, roţi sau case. De aceea îi vom lăsa pe 
stră-străbunicii noştri în peşterile lor şi vom vizita ţărmurile 
sudice şi estice ale Mediteranei, unde se afla prima şcoală a 
neamului omenesc. 

Egiptenii ne-au învăţat multe lucruri. Erau agricultori 
admirabili. Ştiau totul despre irigaţii. Au construit temple 
imitate mai apoi de greci şi care au slujit drept modele timpurii 
pentru bisericile în care ne închinăm astăzi. Au inventat un 
calendar care s-a dovedit un instrument atât de util pentru 
măsurarea timpului, încât a supravieţuit, uşor modificat, până 
în ziua de azi. însă mai presus de toate, egiptenii învăţaseră 
cum să păstreze spusele spre folosul generaţiilor următoare. 
Inventaseră arta scrisului. 

Suntem aşa de obişnuiţi cu ziarele, cărţile şi revistele, încât 
avem impresia că lumea a ştiut dintotdeauna să scrie şi să 

citească. în realitate scrierea, cea mai importantă dintre toate 
invenţiile, e destul de recentă. Fără documente scrise am fi 
asemenea pisicilor şi câinilor, care nu îşi pot învăţa pisoii şi 
căţeluşii decât două, trei lucruri simple şi care, neputând să 
scrie, nu au posibilitatea de a folosi experienţa generaţiilor 
pisiceşti şi canine anterioare. 

în primul secol înaintea erei noastre, când romanii au ajuns 
în Egipt, au găsit valea plină de mici imagini ciudate ce păreau 
să aibă de-a face cu istoria ţării. însă pe romani nu îi interesa 
„nici un lucru străin" şi nu au cercetat originea acestor desene 
bizare care acopereau pereţii templelor, zidurile palatelor şi 
nenumăratele vrafuri de foi făcute din trestie de papirus. Ulti¬ 
mul preot egiptean care cunoscuse arta sacră a realizării acestor 
imagini murise cu câţiva ani înainte. Lipsit de independenţă, 
Egiptul devenise o magazie plină cu documente istorice impor¬ 
tante pe care nimeni nu le putea descifra şi care nu foloseau 
nimănui. 

Şaptesprezece veacuri au trecut şi Egiptul a rămas tot un 
ţinut misterios. însă în anul 1798 întâmplarea a făcut ca un 
general francez pe nume Bonaparte să viziteze estul Africii 
pentru a pregăti un atac împotriva coloniilor britanice din India. 
N-a putut trece Nilul şi campania lui a fost un eşec. Dar, absolut 
accidental, faimoasa expediţie franceză a rezolvat problema 
pictogramelor egiptene antice. 

într-o bună zi, un tânăr ofiţer francez, foarte plictisit de 
viaţa anostă din mica fortăreaţă de pe râul Rosetta (o gură a 
fluviului Nil), a hotărât să petreacă câteva ceasuri libere scor¬ 
monind prin ruinele din Delta Nilului. Şi, ce să vezi, a găsit o 
piatră care l-a nedumerit nespus. Ca mai toate în Egipt, era 
acoperită cu mici figuri. însă această lespede de bazalt negru 
se deosebea de orice altă descoperire de până atunci. Purta 
trei inscripţii. Una dintre ele era în greacă. Limba greacă era 
cunoscută. „Tot ce trebuie", a chibzuit ofiţerul, „e să comparăm 
textul grec cu simbolurile egiptene şi acestea îşi vor dezvălui 
pe dată secretele". 

Planul suna destul de simplu, dar rezolvarea enigmei a luat 
peste douăzeci de ani. în 1802, un profesor francez pe nume 

Champollion a început să compare textele grec şi egiptean de 
pe faimoasa piatră de la Rosetta. în 1823 a anunţat că desco¬ 
perise înţelesul a paisprezece pictograme. Nu peste mult timp 
a murit istovit de muncă, însă principiile fundamentale ale 
scrierii egiptene erau cunoscute. în ziua de astăzi ştim povestea 
Văii Nilului mai bine decât pe cea a fluviului Mississippi. 
Dispunem de documente scrise ce acoperă patru mii de ani de 
cronică istorică. 

Având în vedere că hieroglifele (cuvântul înseamnă „scriere 
sacră") egiptene antice au jucat un rol atât de însemnat în 
istorie (câteva dintre ele, într-o formă modificată, au pătruns 
şi în alfabetul nostru), se cuvine să ştiţi câte ceva despre inge¬ 
niosul sistem întrebuinţat cu cincizeci de veacuri în urmă pen¬ 
tru a păstra cuvântul rostit spre folosul generaţiilor viitoare. 

Ştiţi, bineînţeles, ce este un limbaj al semnelor. Orice poveste 
cu amerindieni din câmpiile vestice consacră un capitol ciuda¬ 
telor mesaje scrise sub forma unor mici imagini care spun câţi 
bizoni au fost omorâţi şi câţi vânători au fost la o anumită 
vânătoare. De regulă nu e greu să înţelegem sensul unor ase¬ 
menea mesaje. 

Egipteana antică nu era însă un limbaj al semnelor. Inteli¬ 
genţii locuitori din Valea Nilului trecuseră de mult de acest 
stadiu. Imaginile lor semnificau mult mai mult decât obiectul 
reprezentat, după cum voi încerca să vă explic acum. 

Imaginaţi-vă că sunteţi Champollion şi cercetaţi un morman 
de foi din papirus acoperite cu hieroglife. Deodată daţi peste 
imaginea unui bărbat cu un fierăstrău. „Foarte bine", veţi zice, 
„asta înseamnă, fireşte, că un ţăran s-a dus să taie un copac". 
Apoi luaţi alt papirus. Spune povestea unei regine care a murit 
la vârsta de optzeci şi doi de ani. în mijlocul unei propoziţii 
apare imaginea bărbatului cu fierăstrăul. Reginele de optzeci 
şi doi de ani nu umblă cu fierăstraie. Prin urmare imaginea 
trebuie să însemne altceva. 

Aceasta este enigma pe care a dezlegat-o în cele din urmă 
francezul. A descoperit că egiptenii au folosit cei dintâi ceea ce 
noi numim acum „scriere fonetică" - un sistem de caractere 
care reproduce „sunetul" (sau „fonul") cuvântului rostit şi care 

ne permite să ne transpunem toate cuvintele într-o formă scrisă, 
cu ajutorul unui număr mic de puncte, linioare şi cârlige. 

Să revenim o clipă la omuleţul cu fierăstrăul. Cuvântul „fie¬ 
răstrău" înseamnă fie o unealtă din atelierul unui tâmplar, fie 
trecutul verbului „a vedea" 1 . 

Aşa s-a transformat cuvântul de-a lungul secolelor. La înce¬ 
put însemnase doar unealta pe care o reprezenta. Apoi acest 
sens s-a pierdut şi a devenit timpul trecut al unui verb. După 
câteva sute de ani, egiptenii au pierdut din vedere ambele 


sensuri şi imaginea 



a ajuns să reprezinte o singură literă, 


litera „s“. O scurtă propoziţie vă va arăta ce vreau să spun. 
Iată o propoziţie în engleza modernă aşa cum s-ar fi scris cu 
hieroglife. 



So- 

/ desemnează fie unul din cele două globuleţe din cap cu 
ajutorul cărora vedeţi, fie înseamnă „eu", persoana care vorbeşte. 
O 


m 


e fie o insectă care adună miere, fie reprezintă ver¬ 


bul „a fi", care înseamnă „a exista". Pe de altă parte, ar putea 
reprezenta prima parte a unui verb ca a „deveni" sau „a se 
purta". 


în acest caz particular, e urmat de o 


, care mseamna 


„frunză" sau „pleacă" (sunetul ambelor cuvinte e identic). 
Despre ochi ştiţi deja tot ce trebuie. 


La sfârşit aveţi imaginea unei 


. E o girafă. Face parte 


din vechiul limbaj al semnelor din care au evoluat hieroglifele. 


i. Cuvântul saw din originalul englez prezintă această omonimie 
(n. red.). 

Acum puteţi citi propoziţia fără prea multă greutate. 

„Cred că am văzut o girafă" 1 . 

După inventarea acestui sistem, egiptenii l-au dezvoltat pe 
parcursul mai multor mii de ani, până au reuşit să scrie orice 
doreau şi foloseau aceste „cuvinte la conservă" pentru a trimite 
mesaje prietenilor, a ţine evidenţa comercială şi a consemna 
istoria ţării, astfel încât generaţiile viitoare să poată învăţa 
din greşelile trecutului. 


1. în originalul englez: I believe I saw a giraffe. I (rom. ,,eu“) şi eye (rom. 
„ochi") sunt omofone, be („a fi“) şi bee („albină") sunt fonetic apropiate, la 
fel şi leaf („frunză") şi leave („a pleca") (n. red). 

VALEA NILULUI 


ÎNCEPUTURILE CIVILIZAŢIEI DIN VALEA NILULUI 


ISTORIA OMULUI ESTE CRONICA UNEI FĂPTURI FLĂMÂNDE ÎN 
căutarea hranei. Oriunde se găsea mâncare din belşug, intr-acolo 
mergea şi omul să-şi facă sălaş. 

Faima Văii Nilului trebuie să se fi răspândit foarte devreme. 
Oameni din inima Africii, din deşertul arab şi din vestul Asiei 
s-au pogorât în Egipt, ca să-şi revendice partea din pămân¬ 
turile bogate. împreună, aceşti invadatori au format o rasă 
nouă care îşi spunea „Remi" sau „Oamenii", exact la fel cum şi 
noi numim uneori America „ţara lui Dumnezeu". Aveau de ce 
să fie recunoscători destinului care îi adusese în acea fâşie în¬ 
gustă de pământ. în fiecare vară Nilul transforma valea intr-un 
lac de mică adâncime, iar la retragerea apelor toate câmpurile 
cultivabile şi păşunile rămâneau acoperite de câţiva centimetri 
din cel mai fertil sol. 

în Egipt, un fluviu binefăcător îndeplinea munca a milioane 
de persoane, permiţând hrănirea populaţiei abundente a pri¬ 
melor oraşe mari de care avem ştiinţă. E adevărat că nu tot 
pământul arabil se găsea în vale. însă un sistem complicat de 
canale şi fântâni transporta apa de la nivelul fluviului pe coama 
celor mai înalte dâmburi, iar un sistem şi mai complex de şan¬ 
ţuri de irigaţie o răspândeau în teritoriu. 

în timp ce omul din epoca preistorică era obligat să petreacă 
16 ore din 24 strângând mâncare pentru sine şi membrii 
tribului, ţăranul sau orăşeanul egiptean se bucura de un oare¬ 
care răgaz. Şi-a folosit timpul liber pentru a meşteri multe 
lucruri pur ornamentale şi câtuşi de puţin utile. 

VALEA EGIPTULUI 

Ba mai mult. Intr-o bună zi şi-a dat seama că mintea lui 
era capabilă să gândească fel şi fel de lucruri care nu aveau 
nici o legătură cu grijile hranei, somnului şi găsirii unui cămin 
pentru copii. Egipteanul a început să mediteze la multe pro¬ 
bleme curioase care îl frământau. De unde veneau stelele? 
Cine făcuse bubuitul tunetului care îl speria aşa tare? Cine 
făcuse fluviul Nil să se umfle cu o asemenea regularitate încât 
calendarul se putea baza pe apariţia şi dispariţia revărsărilor 
anuale? Cine era el însuşi, el, o mică făptură ciudată înconju¬ 
rată din toate părţile de moarte şi boală, dar totuşi fericită şi 
plină de veselie? 

Şi-a pus multe asemenea întrebări şi anumite persoane s-au 
oferit serviabil să răspundă cât de bine le stătea în putinţă. 
Egiptenii i-au numit „preoţi* şi aceştia au devenit gardienii 
gândurilor lor, dobândind mult respect în comunitate. Erau 
bărbaţi foarte învăţaţi cărora li se încredinţase misiunea sacră 

de a păstra cronicile scrise. Ei şi-au dat seama că nu era bine 
ca omul să se gândească doar la câştigul imediat din această 
lume şi i-au atras atenţia asupra zilelor viitoare, când sufletul 
lui avea să sălăşluiască dincolo de munţii din apus şi avea să 
dea socoteală pentru faptele sale în faţa lui Osiris, puternicul 
zeu care îi stăpânea pe vii şi pe morţi şi judeca faptele oame¬ 
nilor după meritele fiecăruia. Preoţii au acordat atâta însem¬ 
nătate viitorului în tărâmul lui Isis şi Osiris, încât egiptenii 
au început să vadă viaţa ca pe o scurtă pregătire pentru lumea 
cealaltă şi au transformat fertila Vale a Nilului intr-un ţinut 
consacrat morţilor. 

în mod ciudat, egiptenii au ajuns să creadă că nici un suflet 
nu putea intra în tărâmul lui Osiris fără corpul care îi servise 
drept sălaş pe lumea aceasta. în consecinţă, imediat după moar¬ 
tea cuiva, rudele luau cadavrul şi puneau să fie îmbălsămat. 
Câteva săptămâni era impregnat într-o soluţie de natron, după 
care era umplut cu răşină. Cuvântul persan pentru „răşină" era 



CONSTRUIREA PIRAMIDELOR 

mumiai, iar corpul îmbălsămat s-a numit „mumie". Mumia era 
înfăşurată în metri peste metri de pânză pregătită special şi 
apoi aşezată intr-un coşciug, gata să fie dus în locuinţa ultimă. 
Insă mormântul unui egiptean era o adevărată casă unde corpul 
era înconjurat de mobilier, instrumente muzicale (ca să petreacă 
mai plăcut ceasurile terne de aşteptare) şi statuete reprezen¬ 
tând bucătari, brutari şi bărbieri (pentru ca ocupantul întune¬ 
cosului cămin să aibă mâncare cum se cuvine şi să nu umble 
nebărbierit). 

Iniţial aceste morminte au fost săpate în stâncile munţilor 
din vest, însă pe măsură ce egiptenii au înaintat spre nord, au 
fost nevoiţi să-şi construiască cimitirele în deşert. Insă deşertul 
e plin de animale sălbatice şi tâlhari la fel de sălbatici care 
intrau în morminte şi tulburau mumia sau furau bijuteriile 
îngropate alături de mort. Pentru a preveni asemenea pângăriri 
nelegiuite, egiptenii ridicau deasupra mormintelor nişte dâm¬ 
buri din pietre. Treptat dâmburile s-au mărit, deoarece bogaţii 
construiau movile mai înalte decât săracii şi exista o rivalitate 
considerabilă pentru a vedea cine va construi cel mai înalt tumul 
de pietre. Recordul a fost stabilit de regele Khufu, căruia grecii 
îi ziceau Kheops şi care a trăit cu aproximativ trei mii de ani 
înaintea erei noastre. Movila lui, pe care grecii au numit-o pira¬ 
midă (deoarece cuvântul egiptean pentru „înalt" era pir-em-us ), 
măsoară peste 150 de metri înălţime. 

Acoperă mai bine de cinci hectare de deşert, adică o supra¬ 
faţă de trei ori mai mare decât a bazilicii Sfântul Petru, cel mai 
mare edificiu din lumea creştină. 

Peste o sută de mii de oameni au trudit douăzeci şi ceva de 
ani aducând pietrele necesare de pe celălalt mal al fluviului - 
trecându-le peste Nil (cum au reuşit să o facă nu pricepem), de 
multe ori tractându-le pe distanţe mari în deşert înainte de a 
le ridica în sfârşit în poziţia corectă. însă atât de bine şi-au 
făcut treaba arhitecţii şi inginerii regelui, încât strâmtul coridor 
care duce la mormântul regal din inima monstrului de piatră 
nu s-a deformat până acum sub greutatea miilor de tone de 
piatră care îl presează din toate părţile. 

ISTORIA EGIPTULUI 


ASCENSIUNEA SI PRĂBUŞIREA EGIPTULUI 


FLUVIUL NIL ERA UN PRIETEN ÎNŢELEGĂTOR, DAR UNEORI SE 
dovedea un adevărat tiran. I-a învăţat pe locuitorii de pe malu¬ 
rile sale nobila artă a „muncii în echipă". Se bazau unii pe alţii 
pentru construirea şanţurilor de irigaţie şi întreţinerea digu¬ 
rilor. In felul acesta au învăţat să trăiască în bună înţelegere 
cu vecinii şi asocierea lor reciproc avantajoasă a evoluat cu 
uşurinţă intr-un stat organizat. 

Apoi un bărbat a ajuns mai influent decât vecinii, transfor- 
mându-se în liderul comunităţii şi în comandant suprem atunci 
când vecinii pizmaşi din vestul Asiei invadau prospera vale. In 
timp a devenit rege, domnind peste întreg ţinutul de la Medite- 
rana la munţii din apus. 

Insă aventurile politice ale faraonilor (cuvântul însemna „cel 
care trăieşte în casa mare") îl interesau arareori pe ţăranul 
răbdător care trudea pe ogor. Cu condiţia să nu fi fost obligat să 
plătească regelui mai multe taxe decât i se părea corect, accepta 
domnia faraonului aşa cum o accepta pe cea a măreţului Osiris. 

Altfel stăteau totuşi lucrurile când un invadator străin venea 
şi îi jefuia agoniseala. După douăzeci de secole de existenţă 
independentă, un trib arab de păstori primitivi, numiţi hicsoşi, 
au atacat Egiptul şi au stăpânit Valea Nilului timp de cinci 
sute de ani. Erau foarte nepopulari. Egiptenii nutreau o ură 
adâncă şi pentru evreii sosiţi în ţinutul Goşen în căutarea unui 
adăpost după îndelungata lor pribegie prin deşert şi care îl 
ajutau pe uzurpatorul străin îndeplinind funcţiile de perceptori 
de taxe şi funcţionari de stat. 

însă puţin după anul 1700 a.Ch. populaţia din Teba a declan¬ 
şat o revoluţie. După o luptă îndelungată, hicsoşii au fost alun¬ 
gaţi din ţară şi Egiptul a redevenit liber. 

O mie de ani mai târziu, când Asiria a cucerit tot vestul 
Asiei, Egiptul a fost înglobat în imperiul lui Sardanapal 1 . în 
secolul al VlI-lea a.Ch. a devenit din nou stat independent 
guvernat de un rege stabilit în oraşul Sais din Delta Nilului, 
însă în 525 a.Ch. Cambise, regele persanilor, a luat în stăpânire 
Egiptul, iar în secolul al IV-lea a.Ch., când Persia a fost cucerită 
de Alexandru cel Mare, Egiptul a devenit şi el provincie macedo¬ 
neană. Şi-a recăpătat o independenţă aparentă când unul dintre 
generalii lui Alexandru s-a întronat ca rege al unui stat egip¬ 
tean nou şi a întemeiat dinastia ptolemeică, instalată în oraşul 
recent construit Alexandria. 

în cele din urmă, în anul 39 a.Ch. au venit romanii. Ultima 
regină egipteană, Cleopatra, s-a străduit din răsputeri să 
salveze ţara. Frumuseţea şi farmecul ei erau mai periculoase 
pentru generalii romani decât şase corpuri de armată egiptene. 
A atacat cu succes inima a doi cuceritori romani. însă în anul 
30 a.Ch. în Alexandria a debarcat Augustus, nepotul şi moşte¬ 
nitorul lui Cezar. El nu împărtăşea admiraţia unchiului răposat 
pentru încântătoarea prinţesă. I-a nimicit armatele, dar i-a cru¬ 
ţat viaţa pentru a o pune să defileze, spre triumful său, printre 
celelalte prăzi de război. Când a auzit de acest plan, Cleopatra 
s-a sinucis otrăvindu-se. Iar Egiptul a devenit provincie romană. 


1. Forma grecizată a numelui asirian Assurbanipal (n. tr.). 

MESOPOTAMIA 


AL DOILEA CENTRU DE CIVILIZAŢIE ORIENTALĂ 


ACUM VĂ VOI DUCE ÎN VÂRFUL CELEI MAI ÎNALTE PIRAMIDE 
şi vă voi cere să vă închipuiţi că aveţi ochi de şoim. Hăt departe 
în zare, mult dincolo de nisipurile aurii ale deşertului, veţi 
vedea licărind ceva verde. E o vale întinsă între două fluvii. E 
Paradisul din Vechiul Testament. E ţinutul misterios şi minu¬ 
nat pe care grecii îl numeau Mesopotamia - „ţara dintre râuri". 

Numele celor două fluvii sunt Eufrat (căruia babilonienii 
îi spuneau Purattu) şi Tigru (odinioară numit Diklat). Apele 
lor izvorăsc din zăpezile care acoperă munţii Armeniei, pe care 
s-a aşezat arca lui Noe, şi curg domol prin câmpia din sud până 
ajung la ţărmurile nămoloase ale Golful Persic. Fac un serviciu 
inestimabil. Preschimbă regiunile aride ale vestului Asiei 
într-o grădină mănoasă. 

Valea Nilului atrăsese populaţii fiindcă le oferise hrană în 
condiţii relativ uşoare. „Ţinutul dintre râuri" era popular din 
acelaşi motiv. Era o ţară plină de făgăduinţe şi atât locuitorii 
din munţii nordici, cât şi triburile care cutreierau deserturile 
din sud au încercat să revendice stăpânirea exclusivă asupra 
acestui teritoriu. Rivalitatea constantă dintre munteni şi 
nomazii din deşert a dus la războaie interminabile. Doar cei 
mai puternici şi mai curajoşi puteau spera să supravieţuiască, 
iar asta explică motivul pentru care Mesopotamia a devenit 
patria unei rase foarte puternice, capabilă să creeze o civilizaţie 
la fel de importantă, în toate privinţele, ca aceea a Egiptului. 




MESOPOTAMIA, CREUZETUL LUMII ANTICE 

SUMERIENII 


SCRIBII SUMERIENI ALE CĂROR TĂBLITE DE ARGILĂ POVESTESC 
ÎN CUNEIFORME ISTORIA ASIRIEI SI BABILONIEI, MARELE 
CREUZET SEMITIC 


SECOLUL AL XV-LEA A FOST O EPOCĂ A MARILOR DESCOPERIRI. 
Columb a încercat să găsească un drum spre Insula Catai 1 şi 
a dat peste un continent nou a cărui existenţă nici nu era 
bănuită. Un episcop austriac a echipat o expediţie care urma 
să călătorească în est şi să găsească patria cneazului Moscovei: 
călătoria s-a soldat cu un eşec total, căci occidentalii nu au 
vizitat Moscova decât o generaţie mai târziu. Intre timp, un 
veneţian pe nume Barbero explorase ruinele din vestul Asiei 
şi adusese veşti despre o limbă extrem de curioasă pe care o 
găsise dăltuită în pietrele templelor din Shiraz şi gravată pe 
nenumărate bucăţi de argilă arsă. 

însă europenii erau preocupaţi de multe altele, aşa că pri¬ 
mele „inscripţii cuneiforme" (numite astfel deoarece literele 
aveau formă de cui, iar cuiul se cheamă cuneus în latină) nu 
au fost aduse în Europa decât la sfârşitul secolului al XVIII-lea, 
de un cartograf danez pe nume Niebuhr. Apoi a fost nevoie de 
treizeci de ani până ce un profesor german meticulos, Grotefend, 
a reuşit să descifreze primele patru litere, D, A, R şi Ş, numele 
regelui persan Darius. Şi alţi douăzeci de ani au trebuit să 
treacă până când un ofiţer britanic, Henry Rawlinson, care a 
găsit faimoasa inscripţie de la Behistun, ne-a oferit o cheie 
practică a scrierii cuneiforme din Asia de Vest. 

în comparaţie cu problema descifrării scrierii cuneiforme, 
sarcina lui Champollion fusese floare la ureche. Egiptenii folo- 

i. Nume dat Chinei de europeni în Evul Mediu (n. tr.). 

seau imagini. Sumerienii însă, primii locuitori ai Mesopotamiei 
cărora le venise ideea de a-şi scrijeli cuvintele pe tăbliţe de 
argilă, se debarasaseră cu totul de pictograme şi elaboraseră 
un sistem format din simboluri în formă de V fără mare legă¬ 
tură cu imaginile din care evoluaseră. Câteva exemple vă vor 
arăta despre ce este vorba. La început, o stea desenată cu un 


cui pe o cărămidă arăta aşa 



. Acest semn era totuşi prea 


greoi şi după o vreme, când la sensul de „stea" s-a adăugat 
şi înţelesul de „cer“, imaginea a fost simplificată aşa: I 

devenind şi mai enigmatică. La fel, „bou“ s-a schimbat din 




în jjpjy , iar „peşte" s-a schimbat din 




în i bi1 • Iniţial 


soarele era un cerc simplu , şi a devenit Dacă am 

folosi scrierea sumeriană astăzi, am face o \<m.\ să arate ca 


U-l . Acest sistem de a aşterne ideile în scris pare foarte 


complicat, dar sumerienii, babilonienii, asirienii, persanii şi 
toate seminţiile care au cotropit valea cea fertilă l-au folosit mai 
bine de 3.000 de ani. 

Povestea Mesopotamiei e plină de războaie necontenite şi 
cuceriri. Mai întâi au venit sumerienii din nord. Erau o popu¬ 
laţie de rasă albă, care trăise în munţi. Se deprinseseră să îşi 
venereze zeii pe culmile dealurilor. Când au ajuns în câmpie au 
ridicat mici coline artificiale în vârful cărora şi-au construit 
altarele. Nu ştiau să construiască scări şi de aceea îşi înconjurau 
turnurile cu rampe în pantă. Inginerii noştri au împrumutat 
această idee, după cum se vede în gările mari, unde galerii ascen¬ 
dente fac legătura între etaje. Poate am împrumutat şi alte idei 

UN TURN BABEL 


de la sumerieni, dar nu ştim. Sumerienii au fost asimilaţi com¬ 
plet de rasele care au descins ulterior în valea fertilă. Turnurile 
lor se înalţă însă şi acum printre ruinele din Mesopotamia. 
Evreii le-au văzut când au plecat în exil în ţinutul Babilonului 
şi le-au numit turnurile Bab-illi, adică turnurile lui Babei. 

Sumerienii ajunseseră în Mesopotamia în mileniul al IV-lea 
înaintea erei noastre. Curând după aceea au fost biruiţi de 
akkadieni, unul dintre numeroasele triburi din deşertul Arabiei 
care vorbesc un dialect comun şi sunt cunoscute cu denumirea 
de „semite", deoarece în vechime se credea că descindeau 
direct din Sem, unul dintre cei trei fii ai lui Noe. O mie de ani 
mai târziu, akkadienii au fost siliţi să se supună amoriţilor, un 
alt trib semit din deşert al cărui mare rege, Hammurabi, şi-a 
construit un palat magnific în oraşul sacru Babilon şi a dat 
poporului său un set de legi care a transformat statul babilonian 

în cel mai bine administrat imperiu din lumea antică. După 
aceea hitiţii, pe care îi veţi întâlni de asemenea în Vechiul 
Testament, au invadat valea fertilă şi au distrus tot ce nu au 
putut lua cu ei. La rândul lor au fost înfrânţi de credincioşii 
marelui zeu al deşertului Ashur, care îşi spuneau asirieni şi 
au făcut din oraşul Ninive centrul unui imperiu vast şi temut 
care a cucerit tot vestul Asiei şi Egiptul şi a luat bir de la nenu¬ 
mărate popoare supuse până la sfârşitul secolului al Vll-lea 
înaintea naşterii lui Hristos, când caldeenii, un alt trib semit, 
au reîntemeiat Babilonul şi l-au făcut cea mai importantă 
capitală a vremii respective. Nabucodonosor, cel mai vestit 
dintre regii lor, a încurajat studiul ştiinţific, iar cunoştinţele 
noastre moderne de astronomie şi matematică se bazează pe 
anumite principii fundamentale descoperite de caldeeni. In 
anul 538 a.Ch., un trib primitiv de păstori persani a invadat 
acest teritoriu antic şi a răsturnat imperiul caldeenilor. Două 
sute de ani mai târziu au fost înfrânţi, la rândul lor, de 



NINIVE 

ORAŞUL SACRU BABILON 


Alexandru cel Mare, care a transformat valea cea fertilă, 
vechiul creuzet al atâtor rase semite, în provincie greacă. Mai 
târziu au urmat romanii, iar după romani turcii, şi Mesopo- 
tamia, cel de-al doilea centru al civilizaţiei lumii, a ajuns o 
pustietate întinsă unde movile uriaşe de pământ spuneau 
povestea unei glorii apuse. 

MOISE 


POVESTEA LUI MOISE, CONDUCĂTORUL POPORULUI EVREU 


UNDEVA PE PARCURSUL SECOLULUI XX ÎNAINTEA EREI NOAS- 
tre, un trib mic şi neînsemnat de păstori semiţi şi-a părăsit 
vechea patrie din ţinutul Ur, la gura Eufratului, încercând să 
găsească păşuni noi pe domeniile regilor Babiloniei. Alungaţi 
de soldaţii regelui, s-au deplasat spre vest, căutând un petic 
de pământ liber pe care să-şi ridice corturile. 

Cei din acest trib de păstori se numeau iudei sau, cum le 
spunem noi, evrei. Rătăciseră pretutindeni şi după mulţi ani 
de peregrinări mohorâte primiseră adăpost în Egipt. Mai bine 
de cinci secole au locuit printre egipteni, iar când ţara lor adop¬ 
tivă a fost ocupată de spoliatorii hicsoşi (cum v-am spus în poves¬ 
tea Egiptului), au reuşit să se facă utili invadatorilor străini 
şi au fost lăsaţi să-şi stăpânească netulburaţi pajiştile. însă 
după un lung război de independenţă egiptenii i-au alungat pe 
hicsoşi din Valea Nilului şi pentru evrei au venit vremuri grele, 
căci au decăzut la statutul de sclavi de rând, fiind obligaţi să 
muncească la drumurile regale şi la piramide. Şi cum fron¬ 
tierele erau păzite de soldaţi egipteni, evreilor le fusese impo¬ 
sibil să fugă. 

După mulţi ani de suferinţă au fost salvaţi, scăpând de 
această soartă oropsită graţie unui tânăr evreu pe nume Moise, 
care vieţuise multă vreme în deşert şi învăţase să preţuiască 
virtuţile simple ale strămoşilor săi, care se ţinuseră departe de 
cetăţi şi viaţa orăşenească şi nu se lăsaseră corupţi de huzurul 
şi luxul unei civilizaţii străine. 




PEREGRINĂRILE EVREILOR 





MOISE 6l 


Moise a hotărât să reinsufle poporului dragostea pentru 
căile patriarhilor. A reuşit să scape de soldaţii egipteni trimişi 
pe urmele lui şi a călăuzit triburile celor de-un neam cu el în 
câmpia de la poalele Muntelui Sinai. In timpul îndelungatului 
şi singuraticului trai în pustiu învăţase să venereze puterea 
marelui zeu al tunetului şi furtunii ce domnea peste înaltul 
cerurilor şi de care depindeau viaţa, lumina şi aerul păstorilor. 
Acest zeu, una dintre numeroasele divinităţi adorate pretutin¬ 
deni în vestul Asiei, se numea Iahve şi prin învăţăturile lui 
Moise a devenit singurul domn al neamului evreiesc. 

Intr-o zi Moise a dispărut din tabăra evreilor. Se şoptea că 
plecase cu două table de piatră cioplite grosolan. în după-amiaza 
aceea vârful muntelui s-a ascuns privirii. întunericul unei fur¬ 
tuni grozave îl făcea nevăzut. însă la întoarcerea lui Moise pe 
tablele de piatră erau gravate cuvintele rostite de Iahve pentru 
poporul lui Israel din mijlocul tunetelor şi fulgerelor sale 
orbitoare. Din clipa aceea toţi evreii l-au recunoscut pe Iahve 
drept stăpânul ultim al destinului lor, singurul Dumnezeu 
adevărat, care îi învăţase să trăiască în sfinţenie când le ceruse 
să urmeze lecţiile înţelepte ale celor Zece Porunci. 

Evreii l-au urmat pe Moise când le-a poruncit să-şi continue 
călătoria prin deşert. I s-au supus când le-a spus ce să mănânce 
şi să bea şi de care lucruri să se ferească pentru a rezista în 
clima toridă. în sfârşit, după mulţi ani de rătăciri, au ajuns 
într-un ţinut ce părea primitor şi prosper. Se numea Palestina, 
cuvânt care înseamnă ţara oamenilor „pilistu“, filistenii, un 
mic trib de cretani stabiliţi de-a lungul ţărmului după ce 
fuseseră alungaţi din insula lor. Din nefericire, teritoriul din 
interior, Palestina, era locuit deja de un alt grup semitic numit 
canaaniţi. Evreii au pătruns totuşi în văi, şi-au construit cetăţi 
şi au înălţat un templu falnic într-un oraş pe care l-au numit 
Ierusalim, „casa păcii". 

Cât despre Moise, nu mai era conducătorul poporului său. 
I se îngăduise să vadă de departe culmile muntoase ale Pales¬ 
tinei. Apoi a închis pentru totdeauna ochii săi osteniţi. Trudise 
cu zel şi credinţă pentru a fi pe placul lui Iahve. Nu numai că 

îşi scosese fraţii din robia străină şi îi călăuzise spre o existenţă 
liberă şi independentă într-o patrie nouă, dar îi făcuse pe evrei 
şi cel dintâi popor care adora un singur Dumnezeu. 





IO 

FENICIENII 

FENICIENII, CARE NE-AU DAT ALFABETUL 


FENICIENII, VECINII EVREILOR, ERAU UN TRIB SEMITIC STA- 
bilit de foarte timpuriu de-a lungul ţărmurilor Mediteranei. îşi 
construiseră două oraşe bine fortificate, Tir şi Sidon, şi în scurtă 
vreme acaparaseră monopolul asupra comerţului pe mare la 
apus. Corăbiile lor mergeau cu regularitate în Grecia, Italia 
şi Spania, aventurându-se chiar şi dincolo de Strâmtoarea 
Gibraltar pentru a vizita Insulele Scilly 1 , de unde puteau cum¬ 
păra cositor. Oriunde mergeau, îşi construiau mici baze comer¬ 
ciale pe care le numeau colonii. Multe dintre acestea se află la 
originea unor oraşe moderne, ca Marsilia şi Cadiz. 

Cumpărau şi vindeau orice lucru promitea să le aducă un 
profit bun. Nu aveau tulburări de conştiinţă. Dacă e să dăm 
crezare vecinilor lor, fenicienii nu cunoşteau înţelesul cuvintelor 
„cinste" şi „integritate". Pentru ei, un sipet ticsit de comori era 
idealul suprem al oricărui bun cetăţean. Erau intr-adevăr 
oameni antipatici şi nu aveau nici un prieten. Cu toate acestea, 
au făcut tuturor generaţiilor viitoare un serviciu nepreţuit. 
Ne-au dat alfabetul. 

Fenicienii erau familiarizaţi cu arta scrisului inventată de 
sumerieni. însă greoaiele cârlige sumeriene li se păreau o pier¬ 
dere de vreme. Ei erau negustori pragmatici şi nu puteau sta 
câteva ore doar pentru a scrijeli două-trei litere. Au purces la 
treabă şi au inventat un sistem de scriere nou, cu mult superior 
celui vechi. Au împrumutat câteva pictograme de la egipteni 


i. Arhipelag la vest de Peninsula Cornwall în Marea Britanie (n. tr.). 



64 ISTORIA OMENIRII 



NEGUSTORUL FENICIAN 


şi au simplificat mai multe simboluri cuneiforme sumeriene. 
Au sacrificat aspectul frumos al vechiului sistem în avantajul 
vitezei şi au redus miile de imagini la un alfabet concis şi comod 
alcătuit din douăzeci şi două de litere. 

Cu timpul, acest alfabet a traversat Marea Egee şi a pătruns 
în Grecia. Grecii au adăugat câteva litere proprii şi au dus 
sistemul îmbunătăţit în Italia. Romanii au modificat întru câtva 
semnele şi, la rândul lor, i-au învăţat să scrie şi pe barbarii 
sălbatici din Europa Occidentală. Aceşti barbari sălbatici sunt 
strămoşii noştri şi de aceea cartea de faţă e scrisă cu litere de 
origine feniciană, nu cu hieroglife egiptenilor sau cuneiformele 
sumerienilor. 

INDO-EUROPENII 

PERSANII INDO-EUROPENI CUCERESC LUMEA SEMITĂ 
SI PE CEA EGIPTEANĂ 


LUMEA EGIPTULUI, BABILONULUI, ASIRIEI ŞI FENICIEI AVEAU 
aproape trei milenii de existenţă şi venerabilele popoare din 
valea fertilă îmbătrâniseră şi le slăbiseră puterile. Soarta le-a 
fost pecetluită când la orizont s-a ivit o rasă tânără şi mai ener¬ 
gică. Numim această rasă indo-europeană, deoarece nu a cuce¬ 
rit doar Europa, ci a devenit, de asemenea, clasa conducătoare 
în ţara pe care noi o cunoaştem acum ca India Britanică 1 . 

Aceşti indo-europeni erau albi, la fel ca semiţii, însă vorbeau 
o limbă diferită, considerată strămoşul comun al tuturor lim¬ 
bilor europene, cu excepţia maghiarei, finlandezei şi dialectelor 
basce din nordul Spaniei. 

Când auzim prima oară despre ei, trăiau de veacuri pe ţăr¬ 
murile Mării Caspice. Intr-o bună zi şi-au strâns corturile şi 
au pornit mai departe în căutarea unui nou cămin. Unii s-au 
mutat în munţii din Asia Centrală şi au trăit secole pe culmile 
muntoase ce înconjoară Podişul Iranului, motiv pentru care îi 
numim „arieni". Alţii au mers spre soare-apune şi au pus stă¬ 
pânire pe câmpiile europene, după cum vă voi arăta când voi 
relata povestea Greciei şi Romei. 

Pentru moment trebuie să îi urmărim pe arieni. Sub con¬ 
ducerea lui Zarathustra (sau Zoroastru), marele lor învăţător, 
mulţi şi-au lăsat casele din munţi coborând de-a lungul apelor 
repezi ale fluviului Indus în drumul său spre mare. 

Alţii au preferat să rămână în zona deluroasă din vestul 
Asiei, unde au întemeiat comunităţile semiindependente ale 

i. In prezent India (n. tr.). 

mezilor şi persanilor, două popoare ale căror nume le-am copiat 
din cărţile greceşti antice de istorie. In secolul al VlI-lea înainte 
de naşterea lui Hristos, mezii întemeiaseră un regat numit 
Media care a dispărut când Cirus, căpetenia clanului Anshan, 
s-a încoronat rege al tuturor triburilor persane şi a iniţiat o 
carieră de cuceriri care în curând i-a făcut pe el şi copiii lui stă¬ 
pânii necontestaţi ai întregii Asii de Vest şi Egiptului. Aceşti 
persani indo-europeni şi-au susţinut campaniile triumfătoare 
spre vest atât de energic încât nu peste multă vreme au întâm¬ 
pinat dificultăţi serioase cu alte triburi indo-europene migrate 
cu secole înainte în Europa, unde puseseră stăpânire pe pen¬ 
insula greacă şi insulele din Marea Egee. 

Aceste dificultăţi au dus la trei războaie faimoase între 
Grecia şi Persia pe parcursul cărora regele Darius şi regele 
Xerxes al Persiei au invadat nordul peninsulei. Au pustiit 
pământurile grecilor şi au încercat din răsputeri să obţină un 
avanpost pe continentul european. 





INDO-EUROPENII SI VECINII LOR 

Nu au reuşit. Flota ateniană s-a dovedit invincibilă. Tăind 
liniile de aprovizionare ale armatelor persane, marinarii greci 
i-au obligat pe comandanţii asiatici să revină la baza lor. 

A fost prima înfruntare între Asia, vechea învăţătoare, şi 
Europa, tânăra şi zeloasa ei discipolă. Multe capitole din cartea 
de faţă vă vor arăta că lupta dintre Răsărit şi Apus a continuat 
până în ziua de astăzi. 

MAREA EGEE 

POPOARELE DIN MAREA EGEE AU ADUS CIVILIZAŢIA VECHII 
ASII ÎN SĂLBĂTICIA EUROPEI 


PE VREMEA CÂND HEINRICH SCHLIEMANN ERA UN BĂIEŢAŞ, 
a auzit povestea Troiei de la tatăl său. Acea poveste i-a plă¬ 
cut mai mult decât oricare alta şi a hotărât că imediat ce avea 
să fie destul de mare cât să plece de acasă va merge în Gre¬ 
cia să „găsească Troia“. Faptul că era fiul unui pastor 
sărac dintr-un sat din regiunea 
Mecklenburg nu l-a îngrijorat. 

Ştia că va avea nevoie de bani, 
însă a decis ca mai întâi să adune 
o avere şi să sape după aceea. 

Chiar a izbutit să adune o avere 
măricică intr-un răstimp foarte 
scurt şi de îndată ce a avut de¬ 
stui bani pentru a pregăti o ex¬ 
pediţie s-a dus în nord-vestul 
Asiei Mici, unde presupunea că 
se aflase Troia. 

Intr-un ungher al Asiei Mici se 
perită de lanuri de grâu. Potrivit tradiţiei, acolo fusese casa 
lui Priam, regele Troiei. Schliemann, al cărui entuziasm îi 
întrecea întru câtva cunoştinţele, n-a pierdut vremea cu explo¬ 
rări preliminare. A început să sape imediat. Şi a săpat aşa 
repede şi cu râvnă, că şanţul lui a trecut drept prin centrul 
cetăţii pe care o căuta şi l-a condus la ruinele altui oraş în¬ 
gropat, cu cel puţin o mie de ani mai vechi decât Troia descrisă 
de Homer. Apoi s-a petrecut ceva foarte interesant. Dacă 



CALUL TROIAN 


găsea o colină înaltă aco- 

E ORAŞUL 
PE CARE 
L~A GĂSIT 


ACESTA E ORAŞUL 
PE CARE ÎL CĂUTA 
SCHLIEMANN 



SCHLIEMANN SAPA IN CAUTAREA TROIEI 


Schliemann ar fi găsit nişte ciocane de piatră şlefuită şi câteva 
cioburi de ceramică nearsă, nu s-ar fi mirat nimeni. Insă în loc 
de asemenea obiecte asociate în general cu omul preistoric care 
trăise în aceste regiuni înainte de venirea grecilor, Schliemann 
a găsit statuete splendide, bijuterii foarte scumpe şi vase orna¬ 
mentate cu un model necunoscut grecilor. S-a încumetat să 
sugereze că, zece secole înaintea marelui război troian, coasta 
Mării Egee fusese populată de o rasă misterioasă superioară 
în multe privinţe triburilor greceşti primitive care le invadaseră 
ţara şi le distruseseră ori absorbiseră civilizaţia până îşi pier¬ 
duse orice urmă de originalitate. Şi s-a dovedit că aşa şi fusese. 
Spre sfârşitul deceniului 1870, Schliemann a vizitat ruinele din 
Micene, atât de antice că până şi ghidurile de călătorie romane 
se minunau de vechimea lor. Acolo, sub lespezile de piatră ale 
unei mici incinte circulare, Schliemann a dat iar peste o comoară 
minunată lăsată de misterioşii oameni care umpluseră ţărmu¬ 
rile Greciei cu cetăţi şi care construiseră ziduri atât de mari, 

MICENE, ÎN ARGOLIDA 


trainice şi robuste, încât grecii le credeau opera titanilor, gigan¬ 
ţii pe potriva zeilor care în timpurile de demult se jucau cu 
vârfurile munţilor. 

Un studiu foarte atent al multelor vestigii a demontat anu¬ 
mite elemente romantice ale mitului. Creatorii acestor opere 
timpurii de artă şi constructorii puternicelor fortăreţe nu au 
fost nişte vrăjitori, ci simpli marinari şi negustori. Trăiseră în 
Creta şi în numeroasele insule din Marea Egee. Erau navigatori 
îndrăzneţi şi au transformat Marea Egee intr-un centru de 
comerţ pentru schimbul de bunuri între estul civilizat şi 
societatea primitivă care evolua lent pe continentul european. 

Mai bine de o mie de ani au menţinut un imperiu insular 
care a elaborat o formă foarte elevată de artă. Ba chiar putem 
spune că oraşul lor cel mai important, Cnossos, pe coasta nor¬ 
dică a Cretei, era absolut modern prin accentul pus pe igienă 
şi confort. Palatul avea un sistem de canalizare adecvat, casele 
erau dotate cu sobe, iar locuitorii din Cnossos au fost cei dintâi 
care au utilizat zilnic cada de baie, obiect necunoscut până 

atunci. Palatul regelui era vestit pentru scările în spirală şi 
pentru sala mare destinată ospeţelor. Pivniţele de sub palat, 
unde se păstrau vinul, grânele şi uleiul de măsline, erau atât 
de mari şi îi impresionaseră atât de puternic pe oaspeţii greci, 
încât au dat naştere legendei „labirintului", numele pe care îl 
dăm unei structuri cu atât de multe coridoare încâlcite, încât 
e aproape imposibil să găsim ieşirea după ce uşa de la intrare 
s-a închis, lăsându-ne speriaţi înăuntru. 

Ce s-a ales în cele din urmă de acest mare imperiu egeean 
şi ce i-a pricinuit prăbuşirea bruscă, asta nu ştiu să vă spun. 

Cretanii erau deprinşi cu arta scrierii, dar nimeni nu a reuşit 
deocamdată să le descifreze inscripţiile. De aceea istoria lor ne 
este necunoscută. Trebuie să le reconstituim peripeţiile pornind 
de la ruinele lăsate de egeeni. Din aceste vestigii rezultă 
limpede că lumea egeeană a fost cucerită subit de o rasă mai 
puţin civilizată, sosită recent de pe câmpiile din nordul Europei. 
Dacă nu greşim prea mult, barbarii responsabili pentru nimi¬ 
cirea civilizaţiei cretane şi egeene erau nişte triburi de păstori 
nomazi care tocmai ocupaseră pietroasa peninsulă dintre mările 
Adriatică şi Egee şi pe care îi cunoaştem cu numele de greci. 

ÎNTRE TIMP, TRIBUL INDO-EUROPEAN AL ELENILOR A OCUPAT 

GRECIA 


PIRAMIDELE AVEAU O MIE DE ANI ŞI ÎNCEPEAU SĂ DEA PRIMELE 
semne de părăginire, iar Hammurabi, înţeleptul rege al Babi- 
lonului, era mort şi îngropat de câteva secole când păstorii unui 
trib neînsemnat şi-au părăsit casele de pe malurile Dunării şi 
au pornit spre miazăzi în căutare de păşuni noi. îşi spuneau 
„eleni", după Helen, fiul lui Deucalion şi al Pyrei. Conform mitu¬ 
rilor străvechi, cei doi fuseseră singurii care scăpaseră după 
marele potop care odinioară îi nimicise pe toţi oamenii de pe 
faţa pământului, fiindcă se ticăloşiseră atât de mult încât îl 
scârbiseră pe Zeus, măreţul zeu ce sălăşluia pe Muntele Olimp. 



CETATE EGEEANĂ DIN ZONA CONTINENTALĂ A GRECIEI 

AHEII CUCERESC O CETATE EGEEANĂ 


Despre aceşti eleni din vechime nu ştim nimic. Când îşi 
descrie cei dintâi strămoşi, Tucidide, cronicarul căderii Atenei, 
spune că „nu valorau mare lucru", şi probabil e adevărat. Erau 
foarte grosolani. Trăiau ca porcii şi azvârleau trupurile duş¬ 
manilor la câinii sălbatici care le păzeau oile. Nu se prea sinchi¬ 
seau de drepturile altora: i-au ucis pe locuitorii autohtoni ai 
peninsulei greceşti (care se numeau pelasgi), le-au furat gospo¬ 
dăriile, le-au luat vitele, le-au înrobit pe nevestele şi fiicele lor 
şi au scris cânturi ample proslăvind curajul clanului aheilor, 
care condusese avangarda elenilor în munţii din Tesalia şi 
Peloponez. 

Ici şi colo, pe vârful stâncilor înalte, vedeau castelele egee- 
nilor, dar nu le atacau, căci se temeau de săbiile şi suliţele de 
metal ale soldaţilor egeeni şi ştiau că nu aveau speranţă de 
izbândă cu topoarele lor rudimentare. 

Veacuri la rând au rătăcit dintr-o vale în alta şi de la un 
munte la altul. Apoi ţinutul a fost ocupat în întregime şi migra- 
ţia a luat sfârşit. 

Acel moment a reprezentat începutul civilizaţiei greceşti. 
Ţăranul grec vedea zi de zi coloniile egeene şi în cele din urmă 
curiozitatea l-a îmboldit să-şi viziteze semeţii vecini. A descoperit 

că putea învăţa multe lucruri utile de la cei care locuiau îndă¬ 
rătul zidurilor înalte de piatră din Micene şi Tirint. 

Grecii au fost discipoli isteţi. In scurtă vreme au deprins arta 
mânuirii ciudatelor arme de fier aduse de egeeni din Babilon 
şi Teba. Au priceput misterele navigaţiei. Au început să-şi 
construiască mici corăbii. 

Iar când şi-au însuşit tot ce puteau învăţa de la egeeni, 
s-au întors împotriva învăţătorilor şi i-au izgonit înapoi în 
insule. Curând după aceea s-au aventurat pe mare şi au cucerit 
toate cetăţile egeenilor. In sfârşit, în secolul al XV-lea înaintea 
erei noastre au prădat şi devastat oraşul Cnossos. La zece secole 
după ce îşi făcuseră apariţia pe scenă, elenii ajunseseră stă¬ 
pânii necontestaţi ai Greciei, ai Mării Egee şi ai regiunilor 
litorale din Asia Mică. Troia, ultimul mare bastion comercial 
al civilizaţiei vechi, a fost distrusă în secolul al Xl-lea a.Ch. 
Istoria europeană urma să înceapă în toată puterea cuvântului. 

ORAŞELE GRECEŞTI 

ORAŞELE GRECEŞTI CARE ERAU, DE FAPT, STATE 


NOUĂ, MODERNILOR, NE PLACE CUM SUNĂ CUVÂNTUL „MARE“. 
Ne mândrim că trăim în „cea mai mare" ţară din lume, că 
deţinem „cea mai mare" flotă, că producem „cele mai mari" 
portocale şi „cei mai mari" cartofi şi ne place să trăim în oraşe 
cu „milioane" de locuitori, iar când murim suntem îngropaţi în 
„cel mai mare cimitir din regiune". 

Dacă ne-ar fi auzit vorbind, un cetăţean din Grecia antică 
n-ar fi priceput ce vrem să spunem. „Moderaţia în orice lucru" 
era idealul vieţii sale, iar cantitatea nu îl impresiona câtuşi de 
puţin. Această dragoste pentru moderaţie nu era doar o frază 
goală întrebuinţată la ocazii speciale: ea influenţa viaţa grecilor 
din ziua naşterii până în ceasul morţii. Făcea parte din litera¬ 
tura lor şi i-a determinat să construiască temple mici, dar per¬ 
fecte. îşi găsea expresia în veşmintele purtate de bărbaţi şi în 
cerceii şi brăţările soţiilor. Urma mulţimile la teatru şi le făcea 
să-l huiduiască pe dramaturgul care îndrăznea să păcătuiască 
împotriva legii de fier a bunului-gust sau a bunului-simţ. 

Grecii pretindeau această calitate inclusiv de la politicieni 
şi de la cei mai populari atleţi. Odată, când un alergător robust 
s-a dus în Sparta fălindu-se că putea să stea intr-un picior mai 
mult decât orice alt bărbat din Grecia, poporul l-a dat afară din 
cetate fiindcă se mândrea cu o realizare pe care o putea întrece 
orice gâscă. 

„Toate bune şi frumoase", veţi spune, „şi nu încape îndoială 
că e o mare virtute să îţi pese atât de mult de moderaţie şi desă¬ 
vârşire, dar să fi fost oare grecii singurul popor care a cultivat 

această calitate în vechime?" Pentru a vă răspunde, vă voi 
arăta cum trăiau grecii. 

Locuitorii Egiptului şi Mesopotamiei fuseseră „supuşii" unui 
conducător suprem misterios care trăia la mulţi kilometri depăr¬ 
tare intr-un palat întunecos şi se arăta arareori oamenilor de 
rând. Grecii însă erau „cetăţeni liberi" a o sută de „oraşe" mici 
independente, cel mai mare numărând mai puţini locuitori 
decât un sat modern măricel. Când un ţăran din Ur se prezenta 
ca babilonian, voia să spună că era unul dintre milioanele de 
indivizi ce plăteau tribut regelui care se întâmpla să fie stăpâ¬ 
nul vestului Asiei în momentul respectiv. Insă când un grec îşi 
spunea mândru atenian ori teban, vorbea despre un orăşel care 
îi era şi cămin, şi ţară şi care nu recunoştea alt stăpân decât 
voinţa oamenilor din piaţa publică. 

Pentru grec, patria era locul unde se născuse; unde îşi 
petrecuse cei dintâi ani jucându-se de-a v-aţi ascunselea printre 
stâncile interzise ale Acropolei; unde se maturizase împreună 
cu alţi o mie de băieţi şi fete ale căror porecle îi erau la fel de 
cunoscute cum vă sunt vouă cele ale colegilor de şcoală. Patria 
lui era pământul sfânt în care îi erau îngropaţi tatăl şi mama. 
Era căsuţa dintre zidurile înalte ale cetăţii unde soţia şi copiii 

lui trăiau în siguranţă. Era o lume completă ce nu acoperea 
mai mult de 16-20 km pătraţi de pământ pietros. Vă închipuiţi 
ce influenţă trebuie să fi avut acest mediu asupra a tot ce făcea, 
spunea şi gândea o persoană? Locuitorii din Babilon, Asiria şi 
Egipt făcuseră parte dintr-o gloată enormă. Se pierduseră în 
mulţime. Grecul însă nu pierduse niciodată contactul cu împre¬ 
jurimile imediate. Nu înceta nicicând să fie parte a unui orăşel 
unde toată lumea se cunoştea cu toată lumea. Simţea că vecinii 
săi inteligenţi îl privesc. Orice ar fi făcut, fie că scria piese de 
teatru, sculpta statui de marmură sau compunea cântece, nu 
uita că strădaniile lui urmau să fie judecate de toţi cetăţenii 
născuţi liberi în oraşul lui natal, care se pricepeau la asemenea 
lucruri. Această conştiinţă îl obliga să tindă spre perfecţiune, 
iar perfecţiunea, aşa cum învăţase din copilărie, nu era posibilă 
fără moderaţie. 

La această şcoală severă grecii au învăţat să exceleze în 
multe domenii. Au creat noi forme de guvernământ, noi forme 
de literatură şi noi idealuri în artă, pe care noi nu am reuşit 
vreodată să le întrecem. Au realizat aceste miracole în sătucuri 
care ocupau suprafeţe mai mici decât patru sau cinci cvartale 
moderne. 

Şi iată ce s-a întâmplat în cele din urmă! 

In secolul al IV-lea înaintea erei noastre, Alexandru al Mace¬ 
doniei a cucerit lumea. De îndată ce a terminat cu războaiele, 
Alexandru a hotărât că trebuie să dăruiască întregii omeniri 
binefacerile geniului grecesc autentic. L-a scos din cetăţi şi sate 
şi a încercat să-l facă să înflorească şi să rodească în vastele 
reşedinţe regale ale imperiului său proaspăt cucerit. Insă grecii, 
duşi de lângă templele cu care erau obişnuiţi, duşi de lângă su¬ 
netele şi mirosurile bine-cunoscute ale străduţelor întortocheate 
de acasă, şi-au pierdut repede voia bună şi minunatul simţ al 
moderaţiei care le inspirase munca mâinilor şi minţii pe vremea 
când trudeau pentru gloria vechilor lor oraşe-stat. Au devenit 
meşteri fără valoare, mulţumiţi cu opere de mâna a doua. In 
ziua în care micile oraşe-stat ale vechii Elade şi-au pierdut 
independenţa şi au fost înglobate forţat într-o ţară mare, vechiul 
spirit grec a murit. Şi mort a rămas de atunci încoace. 

AUTOGUVERNAREA GREACĂ 

GRECII AU FOST PRIMUL POPOR CARE A ÎNCERCAT DIFICILUL 
EXPERIMENT AL AUTOGUVERNĂRII 


LA ÎNCEPUT TOŢI GRECII FUSESERĂ LA FEL DE BOGAŢI ŞI LA 
fel de săraci. Fiecare individ deţinea un anumit număr de vaci 
şi oi. Coliba de chirpici era castelul lui. Fusese liber să vină şi 
să plece după pofta inimii. Ori de câte ori trebuiau discutate 
chestiuni de importanţă obştească toţi cetăţenii se adunau în 
piaţa publică. Unul dintre bătrânii satului era ales preşedintele 
adunării, având datoria de a le da tuturor şansa să-şi exprime 
opiniile. In caz de război, un sătean deosebit de energic şi încre¬ 
zător în sine era ales comandant, însă aceiaşi oameni care îi 
acordaseră de bunăvoie bărbatului respectiv dreptul de a le fi 
conducător îşi revendicau un drept egal de a-1 îndepărta din 
funcţie după înlăturarea primejdiei. 

Treptat însă satul s-a transformat în oraş. Unii munciseră 
din greu şi alţii leneviseră. Câţiva fuseseră ghinionişti, iar alţii 
fuseseră pur şi simplu necinstiţi în raporturile cu vecinii şi 
strânseseră o avere. In consecinţă, cetatea nu mai era alcătuită 
din oameni la fel de înstăriţi. Dimpotrivă, era locuită de o clasă 
mică de indivizi foarte bogaţi şi o clasă numeroasă de oameni 
foarte săraci. 

Se mai petrecuse şi o altă schimbare. Vechiul comandant 
recunoscut de bunăvoie drept „căpetenie" sau „rege" fiindcă 
ştia cum să-şi conducă oamenii la victorie dispăruse din scenă. 
Locul lui fusese luat de nobili - o clasă de oameni avuţi care 
de-a lungul timpului îşi însuşiseră o parte necuvenit de mare 
din gospodării şi proprietăţi. 

Aceşti nobili se bucurau de multe avantaje în comparaţie 
cu mulţimea de rând a oamenilor liberi. îşi puteau cumpăra 

cele mai bune arme care se găseau pe pieţele din estul Medite- 
ranei. Aveau mult timp liber în care puteau exersa arta războ¬ 
iului. Trăiau în case trainice şi puteau angaja soldaţi să lupte 
pentru ei. Se certau mereu între ei pentru a decide cine să 
conducă oraşul. După care nobilul victorios îşi asuma un fel de 
statut regal asupra tuturor vecinilor şi guverna oraşul până 
era asasinat sau alungat de alt nobil ambiţios. 

Un asemenea rege, graţie soldaţilor săi, era numit „tiran", 
iar pe parcursul secolelor al Vll-lea şi al Vl-lea înaintea erei 
noastre fiecare cetate grecească a fost condusă o vreme de ase¬ 
menea tirani, dintre care mulţi, în treacăt spus, s-au dovedit 
oameni extraordinar de capabili. Pe termen lung această stare 
de lucruri a devenit totuşi inacceptabilă. Astfel că s-au făcut 
încercări de reformare, iar din aceste reforme s-a născut prima 
guvernare democratică din lume. 

Pe la începutul secolului al Vll-lea locuitorii din Atena au 
hotărât să facă puţină ordine şi să redea un glas în guvernare 
mulţimii oamenilor liberi, aşa cum se presupunea că avuseseră 
pe vremea străbunilor ahei. I-au cerut unui bărbat pe nume 
Dracon să le dea un set de legi care să-i ocrotească pe săraci 
de agresiunile celor bogaţi. Dracon a purces la treabă. Din ne¬ 
fericire, acest Dracon era avocat profesionist şi nu prea era la 
curent cu viaţa obişnuită. In ochii lui, o infracţiune era infrac- 

ţiune, iar când a terminat codul atenienii au descoperit că legile 
draconice erau atât de aspre încât nu puteau fi aplicate. Nu ar 
fi existat destulă frânghie pentru a-i spânzura pe toţi infractorii 
enumeraţi de noul lor sistem juridic, în care pentru furtul unui 
măr era prevăzută pedeapsa capitală. 

Atenienii au căutat un reformator ceva mai omenos. In cele 
din urmă au găsit persoana cea mai potrivită. Se numea Solon. 
Se trăgea dintr-o familie nobilă, călătorise în toată lumea şi 
studiase formele de guvernământ din multe ţări. După ce a cer¬ 
cetat atent problema, Solon a dat Atenei un set de legi care 
ilustra minunatul principiu al moderaţiei specific caracterului 
grec. El a încercat să îmbunătăţească situaţia ţăranilor fără 
a distruge totuşi prosperitatea nobililor care erau (sau mai 
degrabă ar fi putut fi) de mare folos statului ca soldaţi. Pentru 
a ocroti clasele mai sărace de abuzurile judecătorilor (aleşi 
întotdeauna din clasa aristocrată, deoarece nu primeau un 
salariu), Solon a dat o lege prin care un cetăţean care depunea 
o plângere avea dreptul de a-şi expune cauza în faţa unui juriu 
format din treizeci de concetăţeni atenieni. 

Faptul cel mai important a fost că Solon l-a obligat pe cetă¬ 
ţeanul obişnuit să se intereseze direct şi personal de treburile 
cetăţii. Atenianul nu mai putea rămâne în casă zicând: „vai, 
azi sunt prea ocupat“ sau „plouă şi mai bine rămân acasă". Se 
aştepta de la el să-şi îndeplinească partea de datorie; să parti¬ 
cipe la întrunirea sfatului orăşenesc; şi să îşi asume o parte 
din responsabilitatea pentru siguranţa şi prosperitatea statului. 

Adeseori această guvernare de către „demos", popor, s-a 
dovedit departe de a fi reuşită. Se pălăvrăgea peste măsură. 
Intre cei care rivalizau pentru demnităţile oficiale au existat 
prea multe scene de vrajbă şi dispreţ. Dar sistemul i-a învăţat 
pe greci să fie independenţi şi să se bizuie pe ei înşişi pentru a 
se salva, iar acesta a fost un lucru foarte bun. 



i6 

STILUL DE VIAŢĂ GRECESC 

CUM TRĂIAU GRECII 


DAR, VEŢI ÎNTREBA, CÂND AVEAU GRECII ANTICI TIMP SĂ-ŞI 
vadă de familie şi de treburi dacă una-două dădeau fuga în 
piaţa publică pentru a discuta probleme de stat? Vă voi spune 
în acest capitol. 

în toate aspectele privitoare la guvernare, democraţia greacă 
recunoştea o singură clasă de cetăţeni - oamenii liberi. Fiecare 
cetate greacă era alcătuită dintr-un număr mic de cetăţeni 
născuţi liberi, dintr-un număr mare de sclavi şi câţiva străini. 

Din când în când (de obicei pe timp de război, când era nevoie 
de bărbaţi pentru armată), grecii se arătau dispuşi să confere 
drepturi de cetăţenie şi „barbarilor", cum le spuneau străinilor, 
însă aceasta era o excepţie. Cetăţenia ţinea de naştere. Erai ate¬ 
nian fiindcă, înaintea ta, tatăl şi bunicul tău fuseseră atenieni. 
Oricât de mari ţi-ar fi fost meritele ca negustor sau soldat, dacă 
te născuseşi din părinţi ne-atenieni rămâneai „străin" pe veci. 

Prin urmare, când nu era condus de un rege sau un tiran, 
oraşul grec era guvernat de oameni liberi, iar acest lucru nu ar 
fi fost posibil fără o armată mare de sclavi care întreceau nu¬ 
mărul cetăţenilor liberi în proporţie de cinci sau şase la unu. 
Sclavii îndeplineau acele sarcini cărora noi, modernii, trebuie 
să le dedicăm majoritatea timpului şi energiilor dacă vrem să 
ne întreţinem familia şi să plătim chiria apartamentului. 

Sclavii găteau, coceau pâinea şi făceau sfeşnice pentru toată 
cetatea. Ei erau croitorii, tâmplarii, bijutierii, învăţătorii, conta¬ 
bilii şi ei vedeau de prăvălie sau atelier când stăpânul mergea 
la întrunirile publice să discute probleme de război şi pace, se 

ducea la teatru să vadă ultima piesă a lui Eschil ori să asculte 
o discuţie despre ideile revoluţionare ale lui Euripide, care 
cutezase să exprime anumite îndoieli în legătură cu atotputer¬ 
nicia măreţului zeu Zeus. 

De fapt, Atena antică semăna cu un club modern. Toţi cetă¬ 
ţenii născuţi liberi erau membri ereditari şi toţi sclavii erau 
servitori ereditari care se îngrijeau de necesităţile stăpânilor, 
şi era foarte plăcut să fii membru al organizaţiei. 

Totuşi, când spunem sclavi nu ne referim la genul de oameni 
despre care aţi citit în Coliba unchiului Tom. E adevărat că 
situaţia sclavilor care arau pe câmp era foarte dezagreabilă, 
însă şi omul liber obişnuit care scăpătase şi fusese obligat să 
se angajeze ca ajutor în gospodărie ducea o viaţă la fel de neno¬ 
rocită. Ba chiar mulţi sclavi de la oraş erau mai prosperi decât 
oamenii liberi din clasele mai sărace. Căci grecilor, care iubeau 
moderaţia în toate, nu le plăcea să-şi trateze sclavii în felul care 
a devenit atât de obişnuit mai târziu la Roma, unde un sclav 
avea tot atâtea drepturi ca un motor dintr-o fabrică modernă 

şi cu cel mai mărunt pretext putea fi dat ca hrană animalelor 
sălbatice. 

Grecii acceptau sclavia ca pe o instituţie necesară fără de 
care nici o cetate nu ar fi putut deveni vatra unui popor cu ade¬ 
vărat civilizat. 

De asemenea, sclavii se ocupau şi de sarcinile care astăzi le 
revin oamenilor de afaceri şi profesioniştilor. Cât despre înda¬ 
toririle gospodăreşti care îi mănâncă atât de mult timp mamei 
tale şi care îl frământă pe tatăl tău când se întoarce de la birou, 
grecii, care înţelegeau valoarea timpului liber, le reduseseră 
la minimum, trăind într-un mediu extrem de simplu. 

In primul rând, locuinţele lor erau foarte simple. Chiar şi 
nobilii bogaţi trăiau într-un fel de hambar din chirpici lipsit 
de comodităţile pe care un muncitor modern le consideră un 
drept natural. O casă grecească se compunea din patru pereţi 
şi un acoperiş. Avea o uşă care dădea în stradă, dar nu existau 
ferestre. Bucătăria, camerele de zi şi dormitoarele erau con¬ 
struite în jurul unei curţi deschise unde se găsea o mică fântână 
sau o statuie şi câteva plante care să îi dea strălucire. în această 
curte interioară se desfăşura viaţa familiei când nu ploua sau 
nu era foarte frig. într-un colţ al curţii bucătarul (un sclav) pre¬ 
gătea mâncarea, în alt colţ pedagogul (sclav şi el) îi învăţa pe 
copii alfabetul şi tabla înmulţirii, iar în alt colţ stăpâna casei, 
care arareori îşi părăsea domeniul (deoarece nu se socotea 
cuviincios ca o femeie căsătorită să fie văzută prea des pe 
stradă), cârpea hainele soţului alături de cusătorese (sclave) 
şi într-un mic birou, chiar lângă uşă, stăpânul inspecta soco¬ 
telile pe care tocmai ce le adusese intendentul gospodăriei (tot 
un sclav). 

Când cina era gata familia se întrunea, dar masa era foarte 
simplă şi nu lua prea mult timp. S-ar părea că grecii socoteau 
mâncatul ca pe un rău inevitabil, nu un agrement care omoară 
multe ceasuri plicticoase şi în cele din urmă omoară mulţi 
oameni plicticoşi. Trăiau cu pâine şi vin, un pic de carne şi nişte 
verdeţuri. Nu beau apă decât atunci când nu aveau altceva la 
îndemână, fiindcă nu o considerau prea sănătoasă. Le plăcea 
să se invite unii pe alţii la cină, însă ideea unei mese festive, 

unde toată lumea mănâncă mult mai mult decât îi face bine, i-ar 
fi dezgustat. Se strângeau în jurul mesei pentru a se bucura de 
o conversaţie plăcută şi un pahar de vin bun combinat cu apă, 
dar, fiind oameni cumpătaţi, îi dispreţuiau pe cei care beau 
prea mult. 

Simplitatea care domnea în sala de masă domina şi în ale¬ 
gerile vestimentare. Le plăcea să fie curaţi şi dichisiţi, să aibă 
barba tăiată îngrijit, să îşi simtă corpul întărit de exerciţiul 
fizic şi înotul practicate la gimnaziu 1 , însă nu au adoptat nici¬ 
odată moda asiatică care pretindea culori ţipătoare şi modele 
bizare. Purtau o tunică lungă albă şi reuşeau să arate la fel de 
eleganţi ca un ofiţer italian modern în pelerina lui albastră. 

Le plăcea să-şi vadă soţiile purtând podoabe, dar li se părea 
foarte vulgar să-şi afişeze bogăţia (sau nevestele) în public, aşa 
că atunci când ieşeau din casă femeile erau cât mai discrete 
cu putinţă. 

Pe scurt, istoria vieţii grecilor nu e doar povestea moderaţiei, 
ci şi a simplităţii. „Lucrurile", scaunele, mesele, cărţile, casele 
şi trăsurile pot să îi ocupe mult timp proprietarului. In cele din 
urmă îl fac inevitabil sclavul lor şi stăpânul petrece ore în şir 
îngrijindu-le, menţinându-le lustruite, periate şi vopsite. Grecii 
doreau mai presus de orice să fie „liberi", atât cu mintea, cât 
şi cu trupul. Ca să îşi poată păstra libertatea şi să aibă spiritul 
intr-adevăr liber, îşi reduseseră necesităţile de zi cu zi la cel 
mai de jos nivel posibil. 


1. în Antichitate gimnaziul desemna un loc public pentru desfăşurarea 
activităţilor fizice (n. tr.). 

ORIGINILE TEATRULUI, PRIMA FORMĂ DE DIVERTISMENT 

PUBLIC 


GRECII ÎNCEPUSERĂ, DE TIMPURIU, SĂ ADUNE POEMELE SCRISE 
în cinstea strămoşilor viteji care-i alungaseră pe pelasgi din 
Grecia şi nimiciseră puterea Troiei. Aceste poeme erau recitate 
public şi oricine putea veni să le asculte. însă teatrul, o formă 
de distracţie care a devenit o parte aproape necesară a vieţilor 
noastre, nu a evoluat din aceste istorisiri eroice recitate. Ori¬ 
ginea lui e atât de bizară, încât trebuie să vă vorbesc despre 
ea într-un capitol aparte. 

Grecii au îndrăgit mereu defilările. An de an ţineau proce¬ 
siuni solemne în cinstea lui Dionysos, zeul vinului. Cum toată 
lumea în Grecia bea vin (grecii credeau că apa e bună doar pen¬ 
tru înot şi navigaţie), această divinitate era la fel de populară 
cum ar fi la noi zeul automatelor de răcoritoare. 

Şi fiindcă se presupunea că zeul vinului trăia în podgorii, în 
mijlocul unei cete vesele de satiri (creaturi ciudate pe jumătate 
om, pe jumătate ţapi), mulţimea care participa la procesiune 
purta piei de capră şi behăia precum ţapii adevăraţi. Cuvântul 
grec pentru ţap este tragos, iar pentru cântăreţ, oidos. Din 
acest motiv, cântăreţul care behăia ca un ţap se numea tra- 
gos-oidos sau „cântăreţ-ţap", iar acest nume straniu a evoluat 
în cuvântul modern „tragedie", care în lumea teatrului desem¬ 
nează o piesă cu final nefericit, după cum „comedie" (care în¬ 
seamnă concret a cânta ceva comos sau vesel) este numele dat 
unei piese care se termină cu bine. 

Dar în ce fel, veţi întreba, a putut un cor gălăgios de oameni 
deghizaţi care ţopăiau ca nişte capre sălbatice să evolueze în 

nobilele tragedii ce au umplut teatrele lu m ii aproape două mii 
de ani? 

Legătura dintre cântăreţul-ţap şi Hamlet e, de fapt, extrem 
de simplă, după cum vă voi arăta într-o clipă. 

La început corul cântăreţilor era foarte amuzant şi atrăgea 
mulţimi de spectatori care stăteau pe marginea drumului şi 
râdeau. însă în curând povestea asta cu behăitul a devenit 
obositoare, iar grecii considerau plictiseala un rău comparabil 
doar cu urâţenia sau boala. Voiau ceva mai distractiv. Atunci 
unui poet tânăr şi inventiv din satul Icaria, în Attica, i-a venit 
o idee care s-a dovedit un succes enorm. L-a pus pe unul dintre 
membrii corului ţapilor să meargă în faţă şi să poarte o conver¬ 
saţie cu şeful muzicienilor care defilau în fruntea paradei cân¬ 
tând la nai. Acestui individ i s-a îngăduit să iasă din rând. îşi 
flutura mâinile şi gesticula în timp ce vorbea (adică „interpreta", 
pe când ceilalţi doar stăteau alături şi cântau) şi punea o mul¬ 
ţime de întrebări la care dirijorul răspundea conform sulului 
de papirus pe care poetul scrisese răspunsurile înainte de înce¬ 
perea spectacolului. 

Această conversaţie expeditivă - dialogul - care depăna poves¬ 
tea lui Dionysos sau a altui zeu a devenit imediat populară în 
rândul mulţimii. Prin urmare, în fiecare procesiune dionisiacă 
s-a inserat o „scenă interpretată" şi în curând „interpretarea" 
a fost considerată mai importantă decât procesiunea şi mehăitul. 

Eschil, cel mai de succes „autor de tragedii", care a scris 
nu mai puţin de optzeci de piese pe parcursul lungii sale vieţi 
(526-455 a.Ch.), a făcut un pas curajos când a introdus doi 
„actori" în loc de unul. O generaţie mai târziu, Sofocle a mărit 
numărul actorilor la trei. Pe la jumătatea secolului al V-lea 
a.Ch., când a început să-şi scrie zguduitoarele tragedii, Euripide 
avea voie să folosească oricâţi actori dorea. Pe vremea când îşi 
scria Aristofan faimoasele comedii în care ridiculiza pe oricine 
şi orice, inclusiv zeii de pe Muntele Olimp, rolul coriştilor se 
redusese la cel de simpli martori aliniaţi în spatele interpreţilor 
principali şi de a cânta „lumea e crâncenă" în timp ce eroul din 
prim-plan săvârşea o crimă împotriva voinţei zeilor. 

Această formă nouă de reprezentaţie dramatică necesita un 
cadru adecvat şi în scurt timp fiecare cetate greacă avea un 

teatru săpat în stânca unui deal din apropiere. Spectatorii 
stăteau pe bănci de lemn cu faţa la un cerc larg (stalul nostru 
de astăzi unde plătim trei dolari şi treizeci de cenţi pentru un 
loc). în acest semicerc, care constituia scena, se postau actorii 
şi corul. în spatele lor se găsea un cort unde se deghizau cu 
măşti mari de argilă care le ascundeau feţele şi arătau specta¬ 
torilor dacă actorii întruchipau un personaj fericit şi zâmbitor 
sau nefericit şi plângând. Cuvântul grec pentru cort este skene 
şi de aceea în ziua de astăzi vorbim despre culisele „scenei". 

Odată ce tragedia a devenit parte din viaţa grecilor, oamenii 
o luau foarte în serios şi nu mergeau la teatru ca să se destindă. 
O piesă nouă a ajuns să constituie un eveniment la fel de im¬ 
portant ca un scrutin, iar un dramaturg de succes era primit 
cu onoruri mai mari decât cele acordate unui general întors 
după o victorie răsunătoare. 

RĂZBOAIELE PERSANE 

CUM AU APĂRAT GRECII EUROPA DE O INVAZIE ASIATICĂ SI I-AU 
RESPINS PE PERSANI ÎNAPOI PESTE MAREA EGEE 


GRECII ÎNVĂŢASERĂ MEŞTEŞUGUL NEGUSTORIEI DE LAEGEENI, 
care, la rândul lor, fuseseră discipolii fenicienilor. Intemeiaseră 
colonii după modelul fenician. Ba chiar perfecţionaseră meto¬ 
dele feniciene printr-o utilizare mai generală a banilor în tran¬ 
zacţiile cu clienţii străini. In secolul al Vl-lea înaintea erei 
noastre grecii se instalaseră ferm pe coastele Asiei Mici şi 
preluau cu repeziciune activităţile comerciale ale fenicienilor. 
Bineînţeles, fenicienilor nu le plăcea asta, însă nu erau suficient 
de puternici pentru a risca un război cu rivalii greci. Au stat şi 
au aşteptat, iar aşteptarea nu le-a fost în zadar. 

Intr-un capitol anterior v-am spus despre un trib modest de 
păstori persani care o apucase deodată pe calea războiului şi 
cucerise mare parte din vestul Asiei. Persanii erau prea civi¬ 
lizaţi pentru a-şi jefui noii supuşi. S-au mulţumit cu un tribut 
anual. Când au ajuns pe coasta Asiei Mici, au stăruit ca toate 
coloniile greceşti din Lidia să recunoască suveranitatea regilor 
persani şi să plătească taxa stabilită. Coloniile greceşti au 
obiectat. Persanii au insistat. Apoi coloniile greceşti au apelat 
la patria-mamă şi astfel s-a pregătit scena unui conflict. 

Căci, la drept vorbind, regii persani priveau oraşele-stat 
greceşti ca pe nişte instituţii politice foarte periculoase şi exem¬ 
ple rele pentru toate celelalte popoare care ar fi trebuit să fie 
sclavele răbdătoare ale măreţilor regi persani. 

Desigur, grecii se bucurau de un anumit grad de siguranţă, 
deoarece ţara lor se găsea dincolo de apele adânci ale Mării 
Egee. Insă vechii lor inamici, fenicienii, au intervenit şi le-au 

FLOTA PERSANĂ E NIMICITĂ LÂNGĂ MUNTELE ATHOS 


oferit persanilor ajutor şi sfaturi. Dacă regele persan ar fi furni¬ 
zat soldaţii, fenicienii se angajau să le pună la dispoziţie coră¬ 
biile necesare pentru a-i transporta în Europa. Era în anul 492 
înaintea naşterii lui Hristos, iar Asia se pregătea să năruie 
puterea în ascensiune a Europei. 

Ca ultim avertisment, regele Persiei le-a trimis grecilor mesa¬ 
geri care au cerut „pământ şi apă“, simbol al supunerii. Grecii 
i-au azvârlit grabnic pe soli în cel mai apropiat puţ, unde aveau 
să găsească din belşug „şi pământ, şi apă“. După acest gest 
pacea a devenit, bineînţeles, imposibilă. 

Insă zeii din vârful Olimpului îşi păzeau copiii. Când flota 
feniciană cu soldaţii persani a ajuns lângă Muntele Athos, zeul 
furtunii şi-a umflat obrajii şi a suflat mai-mai să-i plesnească 
venele din tâmple, astfel încât flota a fost nimicită de un uragan 
nemaipomenit şi toţi persanii s-au înecat. 

Doi ani mai târziu au sosit alţi persani. De această dată au 
navigat pe Marea Egee şi au debarcat în vecinătatea satului 
Maraton. De îndată ce au auzit vestea, atenienii şi-au trimis 
armata de zece mii de oameni să păzească dealurile din jurul 
câmpiei Maratonului. Au mai trimis şi un alergător iute de 
picior la Sparta, pentru a cere ajutor. Dar Sparta pizmuia faima 

Atenei şi a refuzat să-i vină în ajutor. Celelalte cetăţi greceşti 
i-au urmat exemplul, cu excepţia micuţei Plateea, care a trimis 
o mie de oameni. La 12 septembrie 490, Miltiade, comandantul 
atenian, şi-a năpustit mica oaste împotriva hoardelor persane. 
Grecii au răzbit prin barajul săgeţilor persane, iar lăncile lor 
au făcut prăpăd printre soldaţii asiatici dezorganizaţi care nu 
mai ţinuseră piept unui asemenea inamic. 

în acea noapte locuitorii Atenei au privit cerul înroşit de 
flăcările corăbiilor incendiate. Au aşteptat cu înfrigurare veşti, 
în cele din urmă, pe drumul care 
ducea spre nord s-a ivit un norişor de 
praf. Era Fidipide, alergătorul. Se 
împleticea şi gâfâia, căci i se apropia 
sfârşitul. Cu doar câteva zile înainte 
se întorsese din solia la Sparta. Se 
grăbise să i se alăture lui Miltiade. 
în dimineaţa aceea participase la 
atac şi mai târziu se oferise voluntar 
să ducă vestea victoriei în oraşul 
iubit. Oamenii l-au văzut căzând şi 
s-au grăbit să-l ajute. „Am învins", a 



TERMOPILE 

şoptit el, iar apoi a murit, o moarte glorioasă ce a stârnit invidia 
tuturor bărbaţilor. 

Cât despre persani, după această înfrângere au încercat să 
debarce lângă Atena, însă au găsit ţărmul păzit şi s-au făcut 
nevăzuţi. Pământul grec se bucura iarăşi de pace. 

Au aşteptat opt ani, dar în acest răstimp grecii n-au stat 
degeaba. Ştiau că urma un atac final, dar nu se înţelegeau în 
privinţa celei mai bune modalităţi de a preveni pericolul. Unii 
voiau să extindă armata. Alţii spuneau că pentru izbândă era 
nevoie de o flotă puternică. Cele două partide conduse de Aris- 
tide (pentru armată) şi Temistocle (liderul celor care cereau o 
flotă mai mare) se înfruntau virulent şi lucrurile nu s-au mişcat 
până când Aristide nu a fost exilat. A fost şansa lui Temistocle, 
care a construit cât de multe corăbii a putut şi a transformat 
portul Pireu într-o bază navală puternică. 

în anul 481 a.Ch., o armată persană enormă şi-a făcut apa¬ 
riţia în Tesalia, provincie din nordul Greciei. în ceasul primej¬ 
diei, Sparta, marele oraş militar al Greciei, a fost aleasă în 
funcţia de comandant suprem. Dar spartanii nu se sinchiseau 
prea mult de soarta nordului Greciei câtă vreme nu le era 
invadat propriul ţinut. în consecinţă, au neglijat fortificarea 
trecătorilor prin care se intra în Grecia. 



BĂTĂLIA DE LA TERMOPILE 

PERSANII INCENDIAZĂ ATENA 


Un mic detaşament spartan comandat de Leonidas a fost 
pus să păzească drumul îngust dintre munţii înalţi şi mare, 
care lega Tesalia de provinciile sudice. Leonidas s-a supus ordi¬ 
nelor. A luptat şi a apărat trecătoarea cu o vitejie fără seamăn, 
însă un trădător pe nume Ephialtes, care cunoştea puţinele 
drumuri lăturalnice din ţinutul malienilor 1 , a călăuzit printre 
dealuri un regiment de persani, care au putut astfel să-l atace 
pe Leonidas din spate. în apropierea „Porţilor fierbinţi" - 
Termopile - s-a dat o bătălie teribilă. La căderea nopţii, Leonidas 
şi soldaţii lui loiali zăceau morţi sub cadavrele inamicilor. 

însă trecătoarea fusese pierdută şi cea mai mare parte a 
Greciei a căzut în mâinile persanilor. Aceştia au înaintat spre 
Atena, au azvârlit garnizoana de pe stâncile Acropolei şi au 
incendiat oraşul. Locuitorii au fugit în Insula Salamina. Totul 
părea pierdut. însă pe 20 septembrie 480, Temistocle a obligat 
flota persană să lupte în îngusta strâmtoare ce separă Insula 
Salamina de continent şi în câteva ore a distrus trei pătrimi 
din corăbiile persane. 


1. Trib grec antic care a dat şi numele Golfului Maliac (n. tr.). 

Astfel, victoria de la Termopile a devenit zadarnică. Xerxes 
a fost forţat să se retragă. Anul următor avea să aducă hotă¬ 
rârea finală, a stabilit el. Şi-a dus trupele în Tesalia, unde a 
aşteptat venirea primăverii. 

însă de această dată spartanii au înţeles gravitatea mo¬ 
mentului. Au ieşit din adăpostul sigur oferit de zidul pe care îl 
construiseră peste Istmul Corintului şi, comandaţi de Pausa- 
nias, au mărşăluit împotriva lui Mardonius, generalul perşilor. 
Grecii uniţi (cam o sută de mii de oameni din vreo douăsprezece 
oraşe) i-au atacat pe cei trei sute de mii de oameni ai inamicului 
lângă cetatea Plateea. Infanteria grea a grecilor a străpuns 
încă o dată barajul de săgeţi al persanilor. Persanii au fost 
înfrânţi, ca la Maraton, iar de această dată au plecat definitiv. 
Printr-o coincidenţă bizară, în ziua când armatele grecilor au 
învins la Plateea, corăbiile ateniene au distrus flota inamică 
în apropiere de Capul Mycale, în Asia Mică. 

Aşa s-a sfârşit prima ciocnire dintre Asia şi Europa. Atena 
se acoperise de glorie, iar Sparta luptase curajos şi bine. Dacă 
cele două oraşe ar fi reuşit să ajungă la o înţelegere, dacă ar fi 
fost dispuse să dea uitării micile invidii, ar fi putut deveni con¬ 
ducătoarele unei Grecii puternice şi unite. 

Din păcate însă au lăsat ceasul victoriei şi entuziasmului 
să treacă pe lângă ele, iar o asemenea oportunitate nu s-a mai 
ivit niciodată. 

ATENA CONTRA SPARTEI 


ATENA SI SPARTA SI-AU DISPUTAT SUPREMAŢIA ASUPRA GRECIEI 
ÎNTR-UN RĂZBOI LUNG SI DEZASTRUOS 


ŞI ATENA, ŞI SPARTA ERAU CETĂŢI GRECEŞTI, IAR LOCUITORII 
lor vorbeau o limbă comună. In toate celelalte privinţe se deose¬ 
beau simţitor. Atena se înălţa în câmpie. Era o cetate mângâ¬ 
iată de brizele răcoroase dinspre mare, înclinată să vadă lumea 
cu ochii unui copil fericit. Sparta, la rândul ei, era clădită în 
fundul unei văi adânci şi folosea munţii din jur ca pe o barieră 
împotriva ideilor străine. Atena era o cetate a comerţului intens. 
Sparta era o tabără armată ai cărei locuitori erau soldaţi de 
dragul soldăţiei. Atenienilor le plăcea să stea la soare şi să 
discute despre poezie ori să asculte cuvintele înţelepte ale unui 
filozof. In ceea ce-i priveşte, spartanii n-au scris nici un rând 
care să poată fi considerat literatură, însă ştiau cum să lupte, 
le plăcea s-o facă şi jertfeau orice emoţie umană pentru idealul 
pregătirii militare. 

Nu e de mirare că aceşti spartani ursuzi priveau cu ură şi 
invidie la succesul Atenei. Energia generată în Atena de apă¬ 
rarea patriei comune era canalizată acum spre scopuri mai 
paşnice. Acropola a fost reconstruită şi transformată intr-un 
sanctuar de marmură în cinstea zeiţei Atena. Pericle, liderul 
democraţiei ateniene, a căutat pretutindeni sculptori, pictori şi 
savanţi vestiţi care să facă oraşul mai frumos şi pe tinerii ate- 
nieni mai demni de casa lor. Totodată, urmărea vigilent mişcă¬ 
rile Spartei şi a construit ziduri înalte ce legau Atena de mare, 
transformând-o în cea mai puternică fortăreaţă a vremii. 

O altercaţie neînsemnată între cele două orăşele greceşti a 
dus la conflictul final. Războiul între Atena şi Sparta a durat 
treizeci de ani. S-a sfârşit cu un dezastru teribil pentru Atena. 

în al treilea an de război, în oraş începuse să bântuie ciuma. 
Peste jumătate dintre locuitori, printre care şi Pericle, marele 
conducător, au fost răpuşi. Epidemia de ciumă a fost urmată 
de o perioadă marcată de conducători nepricepuţi sau nevred¬ 
nici de încredere. Un tânăr strălucit pe nume Alcibiade câşti¬ 
gase favoarea adunării populare. El a propus o incursiune în 
colonia spartană Siracuza, în Sicilia. Au echipat o expediţie şi 
totul era pregătit. însă Alcibiade a fost implicat într-o încăierare 
pe stradă şi a trebuit să fugă. I-a urmat un general incapabil. 
Mai întâi a pierdut corăbiile, apoi oamenii, iar cei câţiva ate- 
nieni supravieţuitori au fost aruncaţi în carierele de piatră din 
Siracuza, unde au pierit de foame şi sete. 

Expediţia ucisese toţi tinerii din Atena. Cetatea era condam¬ 
nată. După un lung asediu, oraşul s-a predat în aprilie 404. 
Zidurile înalte au fost dărâmate. Flota a fost luată de spartani. 
Atena a încetat să mai existe drept centru al marelui imperiu 
colonial pe care îl cucerise în perioada de înflorire. însă acea 
dorinţă minunată de a învăţa, şti şi cerceta care îi distinsese 
pe cetăţenii ei liberi în zilele măreţiei şi prosperităţii nu a pierit 
odată cu zidurile şi corăbiile. A continuat să trăiască. Ba chiar 
a strălucit şi mai mult. 

Atena nu mai făurea destinele pământului elen. Acum însă, 
ca patrie a primei universităţi mari, oraşul a început să influen¬ 
ţeze minţile oamenilor inteligenţi cu mult dincolo de îngustele 
graniţe ale Greciei. 

ALEXANDRU CEL MARE 

ALEXANDRU MACEDON ÎNTEMEIAZĂ UN IMPERIU GREC UNIVER¬ 
SAL - CE S-A ALES DE ACEASTĂ NĂZUINŢĂ GRANDIOASĂ 


AHEII CARE, ÎN CĂUTARE DE PĂŞUNI NOI, ÎŞI PĂRĂSISERĂ 
casele de pe malurile Dunării petrecuseră o vreme şi în munţii 
Macedoniei. De atunci încolo, grecii menţinuseră relaţii mai mult 
sau mai puţin formale cu populaţia acestei ţări aflate la nord. 
La rândul lor, macedonenii se interesau în permanenţă de 
situaţia din Grecia. 

întâmplarea a făcut ca, exact când Sparta şi Atena au înche¬ 
iat dezastruosul război pentru supremaţie în Grecia, Macedonia 
să fie condusă de un bărbat extraordinar de inteligent pe nume 
Filip. Admira spiritul grec în sfera literelor şi artei, însă dispre¬ 
ţuia lipsa de autocontrol a grecilor în chestiunile politice. îl irita 
să vadă cum un popor absolut capabil îşi iroseşte oamenii şi banii 
pe conflicte sterile. Aşa că a rezolvat problema făcându-se 
stăpân pe toată Grecia, după care le-a cerut noilor supuşi să-l 
însoţească într-o călătorie pe care o plănuia în Persia pentru 
a întoarce vizita făcută de Xerxes grecilor cu 150 de ani în urmă. 

Din nefericire, Filip a fost asasinat înainte de a porni în 
această expediţie pregătită temeinic. Misiunea de a răzbuna 
distrugerea Atenei i-a revenit fiului lui Filip, Alexandru, elevul 
îndrăgit al lui Aristotel, cel mai înţelept dintre toţi învăţătorii 
greci. 

Alexandru şi-a luat rămas-bun de la Europa în primăvara 
anului 334 a.Ch. Şapte ani mai târziu ajunsese în India. între 
timp nimicise Fenicia, vechea rivală a negustorilor greci. Cuce¬ 
rise Egiptul şi locuitorii din Valea Nilului îl adoraseră ca fiu şi 
moştenitor al faraonilor. îl învinsese pe ultimul rege pers - 

desfiinţase Imperiul Persan poruncise reconstruirea Babilo- 
nului - îşi condusese trupele în inima Munţilor Himalaya şi 
transformase lumea întreagă în provincie şi colonie macedo¬ 
neană. Apoi s-a oprit, anunţând planuri şi mai ambiţioase. 

Imperiul recent format trebuia adus sub influenţa gândirii 
greceşti. Popoarele trebuiau să înveţe limba greacă; să trăiască 
în oraşe construite după modelul grecesc. Soldaţii lui Alexandru 
se transformaseră acum în învăţători. Taberele militare de mai 
ieri au devenit centre paşnice ale civilizaţiei greceşti proaspăt 
importate. Torentul manierelor şi obiceiurilor greceşti creştea 
tot mai impetuos când Alexandru s-a molipsit brusc de friguri 
şi a murit în vechiul palat al regelui Hammurabi din Babilon 
în anul 323. 

După care apele s-au retras. Totuşi, au lăsat în urmă pămân¬ 
tul fertil al unei civilizaţii superioare, iar Alexandru, în ciuda 
ambiţiilor copilăreşti şi a vanităţilor lui absurde, făcuse lumii 
un serviciu foarte preţios. Imperiul nu i-a supravieţuit multă 
vreme. Câţiva dintre generalii lui ambiţioşi au împărţit terito¬ 
riul între ei. Au rămas însă fideli visului unei mari frăţii uni¬ 
versale a ideilor şi cunoştinţelor greceşti şi asiatice. 

Şi-au menţinut independenţa până când romanii au anexat 
la teritoriile lor vestul Asiei şi Egiptul. Bizara moştenire a 
acestei civilizaţii elenistice (în parte greacă, în parte persană, 
în parte egipteană şi babiloniană) le-a revenit cuceritorilor 
romani. Pe parcursul secolelor următoare s-a înrădăcinat atât 
de trainic în lumea romană, încât îi simţim influenţa în viaţa 
noastră până în ziua de astăzi. 

UN REZUMAT 

UN SCURT REZUMAT AL CAPITOLELOR 1-20 


PÂNĂ ACUM, DIN VÂRFUL TURNULUI NOSTRU AM PRIVIT SPRE 
est. Insă de acum înainte istoria Egiptului şi Mesopotamiei îşi 
va pierde din interes şi va trebui să vă îndrum spre studiul 
peisajului occidental. 

înainte de a o face, să ne oprim o clipă şi să ne dumi r im ce 
am văzut. 

Mai întâi v-am arătat un om preistoric - o creatură cu 
deprinderi foarte simple şi purtări respingătoare. V-am spus că 
era cel mai lipsit de apărare dintre numeroasele animale ce 
cutreierau la începuturi codrii şi câmpiile celor cinci continente, 
dar, fiind înzestrat cu un creier mai mare şi mai bun, a reuşit 
să reziste. 

Apoi au venit gheţarii şi multe secole de frig, iar viaţa pe 
planetă a devenit atât de grea încât omul a fost obligat să gân¬ 
dească de trei ori mai mult ca înainte dacă dorea să supra¬ 
vieţuiască. Dat fiind însă că această „dorinţă de a supravieţui' 4 
a fost (şi este) resortul care determină orice fiinţă vie să înain¬ 
teze cât o ţin picioarele, până la ultima suflare, creierul omului 
din epoca glaciară s-a pus în funcţiune cu toată râvna. Nu 
numai că aceşti oameni robuşti au reuşit să trăiască în lungile 
perioade reci care au ucis multe animale feroce, însă când pă¬ 
mântul a redevenit cald şi primitor omul preistoric învăţase 
nişte lucruri care i-au conferit avantaje atât de mari asupra 
vecinilor săi mai puţin inteligenţi, încât pericolul extincţiei 
(foarte serios în primul milion de ani de existenţă umană pe 
această planetă) a devenit foarte îndepărtat. 



UN REZUMAT 103 


V-am povestit că aceşti primi strămoşi ai noştri înaintau 
anevoios, când pe neaşteptate (şi din motive care nu ne sunt 
limpezi) locuitorii din Valea Nilului au progresat spectaculos 
şi au creat aproape peste noapte primul centru de civilizaţie. 

Apoi v-am arătat Mesopotamia, „ţara dintre râuri", care a 
fost a doua şcoală importantă a omenirii. Şi v-am desenat o 
hartă cu punţile formate de insuliţele din Marea Egee, care au 
dus cunoştinţele şi ştiinţa Răsăritului bătrân în Apusul tânăr, 
unde trăiau grecii. 

Apoi v-am povestit despre tribul indo-european al elenilor, 
care cu mii de ani în urmă plecaseră din inima Asiei şi care în 
secolul al Xl-lea înaintea erei noastre şi-au croit drum în 
peninsula pietroasă a Greciei şi pe care de atunci încoace îi 
numim greci. Şi v-am depănat povestea micilor oraşe greceşti 
care erau de fapt state şi unde civilizaţia vechiului Egipt şi a 
Asiei a fost transfigurată (e un cuvânt mare, dar puteţi „ghici" 
ce înseamnă) în ceva nou, ceva mult mai nobil şi mai rafinat 
decât orice existase înainte. 

Dacă vă uitaţi pe hartă, veţi vedea că până acum civilizaţia 
a parcurs un semicerc. începe în Egipt şi, trecând prin Mesopo¬ 
tamia şi insulele egeene, înaintează spre vest până ajunge pe 
continentul european. în primii patru mii de ani, egiptenii, 
babilonienii, fenicienii şi un număr mare de triburi semite 
(ţineţi minte, vă rog, că evreii nu reprezentau decât unul dintre 
numeroasele popoare semite) au purtat făclia ce avea să lumi¬ 
neze lumea. Acum o înmânează grecilor indo-europeni, care 
devin învăţătorii altui trib indo-european, romanii. însă între 
timp semiţii înaintaseră spre vest de-a lungul coastei nordice 
a Africii, punând stăpânire pe jumătatea vestică a Mediteranei 
exact în perioada când jumătatea estică devenise posesiune 
greacă (sau indo-europeană). 

După cum veţi vedea imediat, acest fapt se va solda cu un 
conflict formidabil între cele două rase rivale, iar din lupta lor 
va ieşi victorios Imperiul Roman, care va duce civilizaţia egip- 
teano-mesopotamiano-greacă în cele mai îndepărtate colţuri 
ale continentului european, unde va constitui fundaţia pe care 
se bazează societatea noastră modernă. 

Ştiu că toate acestea sună foarte complicat, însă dacă înţele¬ 
geţi aceste câteva principii, restul istoriei noastre va deveni 
mult mai simplu. Hărţile vor clarifica ceea ce nu izbutesc să 
spună cuvintele. Iar după această scurtă pauză ne întoarcem 
la povestea noastră şi vă voi descrie faimosul război dintre 
Cartagina şi Roma. 

ROMA ŞI CARTAGINA 

CARTAGINA, COLONIE SEMITĂ PE COASTA NORDICĂ A AFRICII, 
SI CETATEA INDO-EUROPEANĂ A ROMEI, DE PE ŢĂRMUL VESTIC 
AL ITALIEI, S-AU ÎNFRUNTAT PENTRU STĂPÂNIREA VESTULUI 
MEDITERANEI SI CARTAGINA A FOST DISTRUSĂ 


MICUL PUNCT COMERCIAL FENICIAN KART-HADSHAT 1 SE GĂSEA 
pe o colină joasă ce dădea spre marea africană, o strâmtoare 
de 145 de kilometri care separă Africa de Europa. Era locul 
ideal pentru un centru de comerţ. Aproape prea ideal. S-a 
dezvoltat prea repede şi s-a îmbogăţit prea mult. în secolul al 
Vl-lea înaintea erei noastre, când Nabucodonosor al Babilonu- 
lui a distrus cetatea Tir, Cartagina a rupt complet legăturile 
cu patria-mamă şi a devenit un stat independent - marele avan¬ 
post occidental al raselor semite. 

Din nefericire, oraşul moştenise multe din trăsăturile care 
îi caracterizaseră o mie de ani pe fenicieni. Era o mare casă de 
negoţ protejată de o flotă puternică, indiferentă la majoritatea 
aspectelor mai rafinate ale vieţii. Oraşul, satele din împrejurimi 
şi coloniile îndepărtate erau conduse de un grup mic, dar extrem 
de puternic de indivizi bogaţi. Cuvântul grec pentru „bogat" este 
ploutos, de aceea grecii numeau „plutocraţie“ guvernarea exer¬ 
citată de către „bogaţi". Cartagina era o plutocraţie şi puterea 
reală a statului se găsea în mâinile unei duzini de proprietari 
de corăbii sau mine şi de negustori care se întâlneau în spatele 
unor uşi închise şi îşi tratau patria comună ca pe o afacere ce 
trebuia să le aducă un profit consistent. Totuşi, erau oameni 
cu o minte limpede, plini de energie şi foarte muncitori. 

De-a lungul anilor, influenţa Cartaginei asupra vecinilor s-a 
extins până când mare parte din coasta africană, Spania şi 
unele regiuni din Franţa au ajuns posesiuni cartagineze care 


1. Numele fenician al Cartaginei. înseamnă „oraşul nou“ (n. tr.). 

plăteau tribut, impozite şi dividende puternicului oraş de la 
marea africană. 

Bineînţeles, o astfel de „plutocraţie“ se afla mereu la chere¬ 
mul mulţimii. Câtă vreme exista muncă din belşug şi salariile 
erau mari, majoritatea cetăţenilor era foarte mulţumită, îi lăsa 
„pe cei mai buni“ să conducă şi nu punea întrebări stânjeni¬ 
toare. însă dacă din port nu plecau corăbii, dacă la cuptoarele 
topitoriilor nu sosea minereu, dacă docherii şi hamalii rămâ¬ 
neau fără muncă, oamenii începeau să murmure nemulţumiţi 
şi revendicau convocarea adunării populare, ca odinioară, când 
Cartagina fusese republică autonomă. 

Pentru a preveni asemenea incidente, plutocraţia era obli¬ 
gată să menţină activitatea economică a oraşului la cote m axi me. 
Reuşiseră să facă asta foarte bine timp de aproape cinci sute 
de ani, când au fost tulburaţi nespus de unele zvonuri sosite 
de pe litoralul vestic al Italiei. Se spunea că un sătuc de pe ma¬ 
lurile Tibrului dobândise deodată multă putere, afirmându-se 
ca lider recunoscut al tuturor triburilor latine care populau 

centrul Italiei. Se mai spunea şi că satul cu pricina - care se 
numea Roma - plănuia să construiască nave şi să acapareze 
comerţul din Sicilia şi de pe coasta sudică a Franţei. 

Cartagina nu putea tolera sub nici o formă o asemenea com¬ 
petiţie. Tânăra rivală trebuia nimicită, ca nu cumva condu¬ 
cătorii cartaginezi să-şi piardă prestigiul de stăpâni absoluţi 
ai vestului Mediteranei. Zvonurile au fost cercetate corespun¬ 
zător şi iată cum arătau, în linii generale, faptele ieşite la 
lumină. 

Coasta vestică a Italiei fusese neglijată mult timp de civi¬ 
lizaţie. Pe când în Grecia toate porturile bune erau orientate 
spre est şi se bucurau de panorama insulelor pline de viaţă din 
Marea Egee, de pe ţărmul occidental al Italiei cel mai palpitant 
lucru de admirat erau valurile solitare ale Mediteranei. Ţara 
era săracă. De aceea negustorii străini o vizitau arareori, iar 

băştinaşilor li se îngăduia să trăiască stăpânindu-şi netulburaţi 
dealurile şi câmpiile mlăştinoase. 

Prima invazie serioasă a acestui ţinut a venit din nord. La 
o dată necunoscută, câteva triburi indo-europene reuşiseră să 
străbată trecătorile Alpilor şi înaintaseră spre sud până 
umpluseră cu satele şi turmele lor călcâiul şi vârful faimoasei 
cizme italiene. Despre aceşti cuceritori timpurii nu ştim nimic. 
Nici un Homer nu le-a cântat gloria. Relatările lor despre înte¬ 
meierea Romei (scrise opt sute de ani mai târziu, când mica 
cetate devenise centrul unui imperiu) sunt basme cu zâne şi 
nu îşi au locul într-o istorie. Povestea cu Romulus şi Remus 
care săreau unul peste zidurile celuilalt (uit mereu cine sărea 
peste zidul cui) e o lectură agreabilă, însă întemeierea cetăţii 
Romei s-a petrecut mult mai prozaic. Roma a început aşa cum 
au început mii de oraşe americane, fiind un loc potrivit pentru 
troc şi negoţul cu cai. Se găsea în inima câmpiilor din Italia 
centrală. Tibrul oferea acces direct la mare. Drumul de căruţe 
de la nord la sud a găsit aici un vad convenabil ce putea fi folosit 
pe tot parcursul anului. Şapte coline de-a lungul malurilor le-au 
oferit locuitorilor un adăpost sigur împotriva inamicilor din 
munţi şi a celor de dincolo de linia orizontului mării învecinate. 

Muntenii se numeau sabini - o adunătură aprigă mânată 
de pofta nelegiuită de prăzi uşoare. însă erau foarte înapoiaţi. 
Foloseau topoare de piatră şi scuturi de lemn şi nu se puteau 
pune cu săbiile de oţel ale romanilor. Cei de pe mare erau însă 
inamici periculoşi. Se numeau etrusci. Au fost (şi sunt în conti¬ 
nuare) unul dintre cele mai mari mistere din istorie. Nimeni 
nu ştia (şi nici nu ştie) de unde au venit; cine au fost; ce îi împin¬ 
sese să plece din locurile lor de baştină. Am găsit vestigiile 
oraşelor, cimitirelor şi canalizărilor pe toată lungimea coastei 
italiene. Le cunoaştem inscripţiile. Dar, cum nimeni nu a putut 
descifra alfabetul etrusc, pentru moment aceste mesaje scrise 
nu fac decât să intrige, nefiind de ajutor. 

Presupunerea cea mai fundamentată e că etruscii au venit 
iniţial din Asia Mică şi că un război mare sau o molimă i-a silit 
să plece din ţara lor şi să-şi caute un cămin nou altundeva. Ori¬ 
care le-a fost motivul migrării, etruscii au jucat un rol important 

în istorie. Au adus cu ei polenul civilizaţiei antice din est în 
vest şi i-au învăţat pe romani - care, după cum ştim, au venit 
din nord - primele noţiuni de arhitectură, construcţia drumu¬ 
rilor, luptă, artă, gastronomie, medicină şi astronomie. 

Dar, la fel cum grecii nu-şi iubiseră învăţătorii egeeni, şi 
romanii i-au detestat pe maeştrii etrusci. S-au debarasat de ei 
cât de repede au putut, iar prilejul s-a ivit atunci când negus¬ 
torii greci au descoperit posibilităţile comerciale ale Italiei şi 
cele dintâi nave greceşti au ajuns la Roma. Grecii au venit să 
facă negoţ, dar au rămas pentru a-i instrui pe localnici. Au văzut 
că triburile care populau zona rurală romană (şi care se numeau 
latini) erau foarte dispuse să înveţe lucruri practice. Acestea 
au înţeles imediat marele avantaj adus de un alfabet scris şi l-au 
imitat pe cel al grecilor. Au înţeles, de asemenea, avantajele 
comerciale ale unui sistem bine reglementat de monede, măsuri 
şi greutăţi. In cele din urmă romanii au înghiţit cârligul civili¬ 
zaţiei greceşti cu tot cu firul şi plumbul undiţei. 

Ba chiar i-au primit pe zeii grecilor în ţara lor. Zeus a fost dus 
la Roma, unde s-a numit Jupiter, iar celelalte divinităţi l-au 
urmat. Totuşi, zeii romani nu au fost niciodată aidoma verişori¬ 
lor veseli care-i însoţiseră pe greci pe drumul vieţii şi al istoriei. 
Zeii romani erau nişte funcţionari de stat. Fiecare îşi administra 
departamentul cu multă prudenţă şi un simţ profund al drep¬ 
tăţii, pretinzând riguros, în schimb, supunerea adoratorilor. O 
supunere pe care romanii o ofereau cu o grijă scrupuloasă. Insă 
nu au stabilit niciodată relaţiile personale cordiale şi acea 
prietenie încântătoare ce existase între vechii eleni şi puternicii 
locatari ai înaltei culmi olimpiene. 

Romanii nu au imitat forma de guvernământ greacă, însă, 
întrucât proveneau din acelaşi trunchi indo-european cu elenii, 
istoria timpurie a Romei seamănă cu aceea a Atenei şi a altor 
cetăţi greceşti. S-au debarasat cu uşurinţă de regi, descendenţii 
căpeteniilor tribale din vechime. Totuşi, după înlăturarea regi¬ 
lor din cetate, romanii s-au văzut obligaţi să pună frâu puterii 
nobililor şi multe secole au trecut până când au reuşit să im¬ 
pună un sistem care dădea fiecărui cetăţean liber din Roma posi¬ 
bilitatea de a se preocupa personal de treburile propriului oraş. 

După aceea, romanii s-au bucurat de un mare avantaj asu¬ 
pra grecilor. Administrau treburile ţării fără prea multe discur¬ 
suri. Erau mai puţin inventivi decât grecii şi preferau un dram 
de acţiune unui noian de cuvinte. înţelegeau mult prea bine 
tendinţele mulţimii ( plebs , cum se numea masa cetăţenilor 
liberi) pentru a pierde timp preţios cu vorbăria goală. în con¬ 
secinţă, au plasat conducerea efectivă a oraşului în mâinile a 
doi „consuli" ajutaţi de un sfat al bătrânilor numit Senat (de 
la cuvântul latin senex care înseamnă „bătrân"). în virtutea 
tradiţiei şi a avantajului practic, senatorii erau aleşi din rândul 
nobilimii. însă puterea lor fusese precis delimitată. 

La un moment dat, Roma a cunoscut şi ea ciocnirea între 
săraci şi bogaţi care obligase Atena să adopte legile lui Dracon 
şi Solon. La Roma, acest conflict s-a petrecut în secolul al V-lea 
a.Ch. Drept consecinţă, locuitorii liberi obţinuseră un cod de 
legi scrise care îi ocrotea de despotismul judecătorilor aristocraţi 
prin instituţia „tribunului". Tribunii erau magistraţi aleşi de 
oamenii liberi. Aveau dreptul de a apăra orice cetăţean împo¬ 
triva acţiunilor funcţionarilor de stat considerate nedrepte. Un 
consul avea dreptul de a condamna la moarte o persoană, dar 
în absenţa dovezii incontestabile de vinovăţie tribunul putea 
interveni să-i salveze nefericitului viaţa. 

însă atunci când spun „Roma" s-ar zice că mă refer la un oră¬ 
şel de câteva mii de locuitori, în timp ce adevărata forţă a Romei 
rezida în zonele rurale din afara zidurilor. Iar Roma şi-a arătat 
de timpuriu admirabilul talent de putere colonizatoare tocmai 
în administrarea acestor provincii periferice. 

în epoca străveche Roma fusese singura cetate fortificată 
din centrul Italiei, dar oferise întotdeauna un refugiu ospitalier 
altor triburi latine ameninţate de atacuri. Vecinii latini înţelese- 
seră avantajele unei asocieri strânse cu un prieten atât de 
puternic şi încercaseră să găsească o bază pentru un tip sau 
altul de alianţă defensivă şi ofensivă. Alte naţiuni, egiptenii, 
babilonienii, fenicienii sau chiar grecii, ar fi insistat asupra unui 
tratat de supunere din partea „barbarilor". Romanii nu au făcut 
aşa ceva. Le dădeau „străinilor" şansa de a deveni parteneri 
într-o res publica - adică o republică sau federaţie - comună. 



112 ISTORIA OMENIRII 


„Vreţi să vă alăturaţi nouă", ziceau. „Foarte bine, alăturaţi-vă. 
Vă vom trata ca pe nişte cetăţeni romani cu drepturi depline, 
în schimbul acestui privilegiu, vă cerem să luptaţi pentru 
cetatea noastră, mama tuturor, oricând va fi necesar." 

„Străinul" aprecia această generozitate şi îşi arăta recunoş¬ 
tinţa printr-o loialitate neclintită. 

Când o cetate greacă era atacată, locuitorii străini plecau 
cât de repede puteau. De ce ar fi apărat un oraş care pentru ei 
nu însemna decât o locuinţă temporară unde erau toleraţi câtă 
vreme îşi plăteau facturile? însă dacă inamicul se găsea la 
porţile Romei, toţi latinii se grăbeau în apărarea ei. însăşi 
mama lor se afla în primejdie. Roma era adevărata lor „patrie" 
chiar dacă trăiau la sute de kilometri distanţă şi nu văzuseră 
niciodată zidurile colinelor sacre. 

Nici o înfrângere şi nici o nenorocire nu ar fi putut schimba 
acest sentiment. La începutul secolului al IV-lea a.Ch., galii 
fioroşi au năvălit în Italia. Zdrobiseră armata romană lângă 
râul Allia şi mărşăluiseră spre oraş. Cuceriseră Roma şi se 
aşteptau ca oamenii să vină şi să implore pacea. Au tot aşteptat, 
dar nu s-a întâmplat nimic. Nu peste mult timp, galii s-au trezit 
înconjuraţi de o populaţie ostilă care îi împiedica să facă rost 
de provizii. După şapte luni, foamea i-a silit să se retragă. Poli¬ 
tica Romei de a -1 trata pe „străin" pe picior de egalitate s-a dove¬ 
dit un mare succes, iar Roma era mai puternică decât oricând. 

Această scurtă relatare din istoria timpurie a Romei vă arată 
diferenţa enormă dintre idealul roman de stat sănătos şi cel 
al lumi i antice, întruchipat de oraşul Cartagina. Romanii se 
bizuiau pe cooperarea voluntară şi prietenească între „cetăţeni 
egali". Cartaginezii, urmând exemplul Egiptului şi Asiei 
Occidentale, pretindeau supunerea iraţională (şi, prin urmare, 
silnică) a „supuşilor", iar când aceştia eşuau angajau soldaţi 
profesionişti care luptau în locul lor. 

înţelegeţi acum de ce se temea Cartagina de un inamic atât 
de abil şi puternic şi de ce plutocraţia cartagineză căuta cu 
lumânarea motiv de ceartă ca să-şi poată nimici periculosul 
rival înainte de a fi prea târziu. 

însă cartaginezii, negustori pricepuţi, ştiau că graba strică 
treaba. Le-au propus romanilor ca oraşele lor să traseze pe hartă 

două cercuri şi ca fiecare oraş să revendice unul din cercuri ca 
propria „sferă de influenţă", promiţând că nu se va amesteca 
în cercul partenerului. înţelegerea s-a încheiat prompt şi a fost 
încălcată la fel de prompt când ambele părţi au socotit înţelept 
să trimită armate în Sicilia, unde pământul fertil şi adminis¬ 
traţia nepricepută invitau interferenţa străinilor. 

Războiul care a urmat (numit Primul Război Punic) a durat 
douăzeci şi patru de ani. S-a purtat în largul mării şi la început 
s-ar fi zis că experimentata forţă navală cartagineză va bate 
flota romană creată recent. Aplicând vechile tactici, corăbiile 
cartagineze fie asaltau cu pintenul etravei navele inamice, fie 
le rupeau vâslele printr-un atac lateral îndrăzneţ, după care 
îi ucideau cu săgeţi şi proiectile aprinse pe marinarii de pe 
corabia neajutorată. Insă inginerii romani au inventat o ambar¬ 
caţiune prevăzută cu o punte de abordaj pe care infanteriştii 
romani o traversau pentru a ataca vasul inamic. Din acel mo¬ 
ment, victoriile cartaginezilor au încetat brusc. Flota lor a sufe¬ 
rit o înfrângere grea în bătălia de la Milae. Cartagina a fost 
obligată să ceară pace, iar Sicilia a devenit teritoriu roman. 

Douăzeci şi trei de ani mai târziu s-au ivit alte necazuri. 
Roma (în căutare de cupru) luase Insula Sardinia. Drept răs¬ 
puns, Cartagina (în căutare de argint) a ocupat tot sudul Spaniei. 

Cartagina a devenit astfel vecina directă a romanilor. Celor 
din urmă nu le-a plăcut deloc această mişcare şi au ordonat 
trupelor să treacă Pirineii şi să supravegheze armata de 
ocupaţie. 

Scena era pregătită pentru a doua ciocnire deschisă între 
cele două rivale. Pretextul războiului a fost tot o colonie gre¬ 
cească. Cartaginezii asediau oraşul Saguntum, situat pe coasta 
estică a Spaniei. Locuitorii din Saguntum au apelat la Roma 
şi, ca de obicei, Roma a fost dispusă să îi ajute. Senatul a promis 
ajutorul armatelor latine, însă pregătirea expediţiei a durat o 
vreme, între timp Saguntum fiind cucerit şi distrus. Aceasta a 
fost o sfidare făţişă a voinţei Romei. Senatul a hotărât declan¬ 
şarea războiului. O armată romană urma să traverseze marea 
africană şi să debarce pe teritoriul cartaginez. O a doua divizie 
urma să ţină armatele cartagineze ocupate în Spania pentru 
a le împiedica să meargă în ajutorul oraşului de acasă. Era un 
plan excelent şi toată lumea aştepta o mare victorie. Insă zeii 
hotărâseră altfel. 

Era în toamna anului 218 înaintea naşterii lui Hristos şi 
armata romană care trebuia să-i atace pe cartaginezii din 
Spania plecase din Italia. Lumea aştepta cu nerăbdare veşti 
despre o victorie uşoară şi totală când un zvon îngrozitor a înce¬ 
put să se răspândească în câmpia fluviului Pad. Munteni din 
sălbăticie, cu buzele tremurând de frică, vorbeau despre sute 
de mii de bărbaţi cu pielea cafenie însoţiţi de fiare ciudate, 
„mari cât casa", iviţi pe neaşteptate din norii de zăpadă ce învă- 
luiau vechea trecătoare din Alpii Graiani prin care Hercule, cu 
mii de ani înainte, mânase boii lui Geryon din Spania spre 
Grecia. Curând, în faţa porţilor Romei s-a ivit un val nesfârşit 
de refugiaţi uzi până la piele, aducând amănunte mai edifica¬ 
toare. Hannibal, fiul lui Hamilcar, cu cincizeci de mii de soldaţi, 
nouă mii de călăreţi şi treizeci şi şapte elefanţi de luptă, traver¬ 
sase Pirineii. Infrânsese armata romană a lui Scipio pe malurile 
Ronului şi îşi călăuzise în siguranţă armata peste trecătorile 
din Munţii Alpi, deşi era octombrie şi drumurile se acoperiseră 
cu straturi groase de zăpadă şi gheaţă. Apoi îşi unise forţele cu 
galii şi împreună bătuseră o a doua armată romană chiar 

înainte de a traversa râul Trebia şi a asedia Placentia, la capă¬ 
tul nordic al drumului care lega Roma de provincia zonelor alpine. 

Senatul, surprins, dar calm şi energic ca de obicei, a muşa- 
malizat ştirea numeroaselor înfrângeri şi a trimis alte două 
armate pentru a -1 opri pe invadator. Hannibal a reuşit să ia 
prin surprindere aceste trupe pe un drum îngust de-a lungul 
lacului Trasimene, unde i-a măcelărit pe toţi ofiţerii romani şi 
majoritatea soldaţilor. De această dată populaţia romană a 
intrat în panică, dar Senatul şi-a păstrat sângele rece. S-a 
organizat o a treia armată, iar comanda i-a fost dată lui Quintus 
Fabius Maximus, cu putere deplină de a acţiona „aşa cum o 
cere salvarea statului". 

Fabius ştia că trebuia să fie foarte precaut, altminteri totul 
ar fi fost pierdut. Oamenii lui tineri şi neexperimentaţi, ultimii 
soldaţi disponibili, nu erau de calibrul veteranilor lui Hannibal. 
A refuzat să accepte bătălia deschisă, dar l-a urmărit fără înce¬ 
tare pe Hannibal, a distrus tot ce era comestibil, a stricat dru¬ 
murile, a atacat mici detaşamente şi în general a slăbit moralul 
trupelor cartagineze printr-un război de gherilă extrem de 
agasant şi destabilizator. 

Aceste metode nu mulţumeau totuşi gloatele înspăimântate 
care se adăpostiseră între zidurile Romei. Ele voiau „acţiune". 
Ceva trebuia făcut şi trebuia făcut repede. Un erou popular pe 
nume Varro, genul de om care cutreiera prin oraş spunându-le 
tuturor cât de bine s-ar fi descurcat el în locul bătrânului şi 
mocăitului de Fabius poreclit „Cunctator", „tărăgănătorul", a 
fost desemnat comandant suprem de glasul poporului. La 
Cannae (216) a suferit cea mai teribilă înfrângere din istoria 
romană. Peste 70.000 de oameni au fost ucişi. Hannibal era 
stăpânul întregii Italii. 

A mărşăluit de la un capăt la altul al peninsulei, proclamân- 
du-se „izbăvitorul de jugul Romei" şi cerându-le provinciilor să 
i se alăture în războiul împotriva cetăţii-mamă. Atunci înţe¬ 
lepciunea Romei a dat din nou roade nobile. Cu excepţia ora¬ 
şelor Capua şi Siracuza, toate cetăţile romane au rămas loiale. 
Hannibal „izbăvitorul" a avut de înfruntat opoziţia populaţiei 
al cărei prieten se pretindea. Era departe de casă şi situaţia nu 

îi plăcea. A trimis mesageri la Cartagina să ceară provizii proas¬ 
pete şi oameni. Dar vai, nici Cartagina nu îi putea trimite nimic. 

Romanii, cu punţile lor de abordaj, erau stăpânii mării. 
Hannibal trebuia să se descurce singur, după puteri. A continuat 
să bată armatele romane trimise împotriva lui, însă numărul 
propriilor soldaţi scădea cu repeziciune şi ţăranii italieni se 
ţineau la distanţă de „izbăvitorul" autoproclamat. 

După mulţi ani de victorii necurmate, Hannibal s-a trezit 
asediat în ţara pe care tocmai o cucerise. Pentru o clipă roata 
norocului a părut să se întoarcă. Hasdrubal, fratele lui, învin¬ 
sese armatele romane din Spania. Traversase Alpii ca să meargă 
în ajutorul lui Hannibal. A trimis mesageri în sud pentru a-şi 
anunţa sosirea şi a cere celeilalte armate să îl aştepte în câmpia 
Tibrului. Din nefericire, mesagerii au căzut în mâinile roma¬ 
nilor şi Hannibal a aşteptat în zadar alte veşti până când capul 
fratelui său, împachetat cu grijă într-un coş, a ajuns rostogo- 
lindu-se în tabăra sa şi i-a dat de ştire despre soarta ultimilor 
soldaţi cartaginezi. 

După înlăturarea lui Hasdrubal, tânărul Publius Scipio a 
recucerit cu uşurinţă Spania, iar patru ani mai târziu romanii 
erau pregătiţi pentru un atac decisiv contra Cartaginei. Hanni¬ 
bal a fost chemat înapoi. A trecut marea africană şi a încercat 
să organizeze defensiva oraşului natal. Cartaginezii au fost 
înfrânţi în anul 202 în bătălia de la Zama. Hannibal a fugit la 
Tyr. De acolo s-a dus în Asia Mică pentru a-i asmuţi pe sirieni 
şi macedoneni împotriva Romei. Nu a reuşit mare lucru, însă 
acţiunile lui pe teritoriul acestor puteri asiatice le-au oferit 
romanilor un pretext pentru a porni la război în zonele orientale 
şi a anexa mare parte din lumea egeeană. 

Hărţuit dintr-o cetate în alta, fugar fără casă, în cele din 
urmă Hannibal şi-a dat seama că visul lui ambiţios se sfârşise. 
Iubita sa cetate Cartagina fusese ruinată de război. Fusese 
obligată să semneze o pace în condiţii cumplite. Flota îi fusese 
scufundată. I se interzisese să poarte război fără permisiunea 
romanilor. Fusese osândită să plătească romanilor despă¬ 
gubiri de milioane pentru un număr nesfârşit de ani. Viaţa nu 
oferea speranţa unui viitor mai bun. In anul 190 a.Ch. Hannibal 
s-a sinucis cu otravă. 

Patruzeci de ani mai târziu, 
romanii au pornit ultimul război 
împotriva Cartaginei. Locuitorii 
vechii colonii feniciene au rezis¬ 
tat preţ de trei ani lungi în faţa 
tinerei republici. Foamea i-a silit 
să se predea. Puţinii bărbaţi şi 
femei care au supravieţuit ase¬ 
diului au fost vânduţi ca sclavi. 

Oraşul a fost incendiat. Două săp¬ 
tămâni întregi au ars hambarele, 
palatele şi marele arsenal. Apoi 
peste ruinele înnegrite a fost rostit un blestem înfricoşător şi 
legiunile romane s-au întors în Italia pentru a-şi savura victoria. 

în următorii o mie de ani Mediterana a rămas o mare euro¬ 
peană. însă de îndată ce Imperiul Roman a fost zdrobit Asia 
a făcut o nouă încercare de a domina această întinsă mare inte¬ 
rioară, după cum veţi vedea atunci când vă voi vorbi despre 
Mahomed. 

cum „s-a întâmplat" roma 


IMPERIUL ROMAN A FOST O ÎNTÂMPLARE. NIMENI NU L-A 
plănuit. S-a „întâmplat". Nici un general faimos, nici un poli¬ 
tician sau casap nu s-a ridicat vreodată să zică: „Prieteni, romani, 
cetăţeni, trebuie să întemeiem un imperiu. Urmaţi-mă şi îm¬ 
preună vom cuceri tot pământul de la Porţile lui Hercule până 
la Munţii Taurus". 

Roma a dat generali vestiţi şi la fel de celebri politicieni şi 
casapi, iar armatele romane au luptat peste tot în lume. însă 
crearea Imperiului Roman s-a realizat fără un plan conceput 
dinainte. Romanul simplu era un cetăţean foarte practic. îi 
displăceau teoriile despre guvernare. Când începea cineva să 

declame: „în est direcţia Imperiului Roman bla-bla“, pleca 
grabnic din forum. A acaparat tot mai mult pământ deoarece 
circumstanţele l-au forţat să facă asta. Nu era împins de 
ambiţie sau lăcomie. Din fire şi înclinaţie era agricultor şi voia 
să stea acasă. însă dacă era atacat, era obligat să se apere, iar 
dacă se întâmpla ca inamicul să treacă marea şi să ceară ajutor 
într-o ţară îndepărtată, atunci romanul tenace străbătea 
distanţe nesfârşite ca să-l înfrângă pe duşmanul primejdios, 
iar după ce făcea asta rămânea să administreze provinciile 
cucerite, pentru ca acestea să nu cadă în mâinile barbarilor 
nomazi şi să devină o ameninţare la adresa siguranţei romane. 
Sună oarecum complicat, dar pentru contemporani era foarte 
simplu, după cum veţi vedea într-o clipă. 

în anul 203 a.Ch. Scipio traversase marea africană şi dusese 
războiul în Africa. Cartagina îl chemase pe Hannibal înapoi. 
Susţinut slab de mercenarii lui, Hannibal fusese învins în apro¬ 
piere de Zama. Romanii ceruseră să fie predat, dar Hannibal 
fugise să obţină ajutor de la regii Macedoniei şi Siriei, după 
cum v-am spus în capitolul anterior. 

Conducătorii celor două ţări (rămăşiţe ale imperiului lui 
Alexandru cel Mare) tocmai plănuiau o expediţie împotriva 
Egiptului. Sperau să împartă între ei bogata Vale a Nilului. 
Regele Egiptului auzise de plan şi a cerut sprijinul Romei. Scena 
era pregătită pentru o serie de intrigi şi contraintrigi extrem 
de interesante. însă romanii, cu lipsa lor de imaginaţie, au cobo¬ 
rât cortina înainte ca piesa să fi început cu adevărat. Legiunile 
au zdrobit complet falanga greacă grea pe care macedonenii o 
foloseau în continuare ca formaţiune de luptă. Asta s-a întâm¬ 
plat în anul 197 a.Ch. în bătălia din câmpia Kynoskephalai, 
sau „Capetele de câini", în centrul Tesaliei. 

Romanii au înaintat apoi în sud spre Attica şi i-au înştiinţat 
pe greci că veniseră să-i „izbăvească pe eleni de jugul macedo¬ 
nean". Grecii, care nu învăţaseră nimic în anii lor de semiscla- 
vie, şi-au folosit libertatea redobândită în cel mai nefericit mod. 
Micuţele oraşe-stat au început iar să se sfădească între ele, ca 
în vremurile bune de demult. Romanii, care aveau puţină înţe¬ 
legere şi încă şi mai puţină dragoste pentru gâlcevile unei rase 
pe care mai degrabă o dispreţuiau, au dat totuşi dovadă de o 

mare îngăduinţă. însă obosiţi de zâzaniile neîncetate, şi-au 
pierdut răbdarea, au invadat Grecia, au ars Corintul (ca „să-i 
încurajeze pe ceilalţi greci") şi au trimis la Atena un guvernator 
roman pentru a administra această provincie turbulentă. Mace¬ 
donia şi Grecia au devenit astfel state-tampon care apărau 
frontiera estică a Romei. 

între timp, chiar dincolo de Hellespont 1 se găsea regatul 
Siriei, iar Antioh III, care domnea peste acest ţinut întins, se 
arătase cât se poate de entuziasmat atunci când distinsul său 
oaspete, generalul Hannibal, îi explicase ce uşor ar fi fost să 
invadeze Italia şi să jefuiască cetatea Romei. 

Lucius Scipio, frate cu Scipio, luptătorul african care îi învin¬ 
sese pe Hannibal şi pe cartaginezii săi la Zama, a fost trimis 
în Asia Mică. A nimicit ostile regelui sirian în apropiere de 
Magnesia (în anul 190 a.Ch.). La scurtă vreme după înfrângere 
Antioh a fost linşat de propriul său popor. Asia Mică a devenit 
protectorat roman şi, astfel, mica cetate-republică a Romei a 
ajuns stăpâna celor mai multe ţinuturi cu ieşire la Mediterană. 


1. Numele antic al Strâmtorii Dardanele (n. tr.). 

DUPĂ SECOLE DE TULBURĂRI SI REVOLUŢII, REPUBLICA ROMEI 
A DEVENIT IMPERIU 


LA ÎNTOARCEREA DIN NUMEROASELE CAMPANII BIRUITOARE, 
armatele romane se bucurau de o primire triumfătoare. Dar 
vai, această glorie neaşteptată nu a făcut ţara mai fericită. 
Dimpotrivă. Interminabilele campanii militare îi ruinaseră pe 
agricultori, obligaţi să ducă greul creării imperiului. Plasase 
prea multă putere în mâinile generalilor biruitori (şi a prieteni¬ 
lor lor apropiaţi) care se folosiseră de prilejul războiului pentru 
a jefui ca în codru. 

Vechea republică romană se mândrise cu simplitatea care 
caracterizase vieţile bărbaţilor ei vestiţi. Noua republică se 
simţea ruşinată de veştmintele ponosite şi principiile înalte la 
modă în zilele bunicilor ei. Devenise un ţinut de bogătaşi condus 
de bogătaşi în avantajul bogătaşilor. Ca atare, era sortită unei 
prăbuşiri dezastruoase, după cum vă voi povesti în continuare. 

în mai puţin de un secol şi jumătate, Roma se înstăpânise 
practic pe tot teritoriul din jurul Mediteranei. în acele zile tim¬ 
purii ale istoriei, un prizonier de război îşi pierdea libertatea 
şi devenea sclav. Romanii socoteau războiul o ocupaţie foarte 
serioasă şi nu arătau nici o milă duşmanului cucerit. După căde¬ 
rea Cartaginei, femeile şi copiii localnici fuseseră vânduţi ca 
robi laolaltă cu sclavii lor. Şi o soartă asemănătoare îi aştepta 
pe locuitorii încăpăţânaţi din Grecia, Macedonia, Spania şi 
Siria dacă îndrăzneau să se revolte împotriva puterii romane. 

Cu două mii de ani în urmă, un sclav nu era decât o piesă 
dintr-o maşinărie. în zilele noastre un om bogat îşi investeşte 
banii în fabrici. Bogaţii Romei (senatori, generali şi profitorii 

de pe urma războaielor) investeau în pământ şi sclavi. Pămân¬ 
tul îl cumpărau sau luau în provinciile dobândite recent. Pe 
sclavi îi cumpărau la piaţă, oriunde erau mai ieftini. In cea mai 
mare parte a secolelor al III-lea şi al II-lea înainte de Hristos 
exista un stoc abundent şi, drept urmare, moşierii îşi puneau 
sclavii la muncă până cădeau morţi, după care cumpărau alţii 
noi de la cel mai apropiat târg cu prizonieri corinteni sau carta¬ 
ginezi la un preţ convenabil. 

Dar să vedem acum soarta agricultorului născut liber! 

îşi făcuse datoria faţă de Roma şi luptase fără crâcnire în 
războaiele ei. însă la întoarcerea acasă după zece, cincisprezece 
sau douăzeci de ani, îşi găsea pământurile năpădite de buruieni 
şi familia în sapă de lemn. Era însă un bărbat puternic, dispus 
să ia viaţa de la capăt. Semăna, planta şi aştepta secerişul. îşi 
ducea grâul, vitele şi păsările la piaţă, unde constata că marii 
proprietari de pământ, care îşi lucrau moşiile cu sclavi, ofereau 
un preţ mai mic la toate produsele. Timp de câţiva ani a încercat 
să rămână pe poziţii. Apoi a renunţat deznădăjduit. Aplecat din 
sat şi s-a dus în cel mai apropiat oraş. La oraş răbda de foame 
cum răbdase şi la ţară. însă îşi împărtăşea nenorocirea cu mii 
de alte fiinţe dezmoştenite. Se înghesuiau laolaltă în magher¬ 
niţele murdare din suburbiile marilor oraşe. Erau expuşi la boli 
şi moarte din cauza unor epidemii îngrozitoare. Toţi erau pro¬ 
fund nemulţumiţi. Luptaseră pentru ţara lor şi asta le era 
răsplata. Erau întotdeauna gata să-i asculte pe oratorii convin¬ 
gători care se roteau în jurul doleanţelor publice asemenea 
unor vulturi hămesiţi, şi care în curând au devenit o ameninţare 
serioasă pentru siguranţa statului. 

însă clasa noilor îmbogăţiţi ridica din umeri. „Avem armata 
şi poliţia", argumentau ei, „vor ţine gloata în ordine". Şi se 
ascundeau între zidurile înalte ale vilelor încântătoare, îşi 
cultivau grădinile şi citeau poemele unui anumit Homer pe 
care un sclav grec tocmai le tradusese în hexametri latini plini 
de farmec. 

Vechea tradiţie a slujirii altruiste a binelui comun s-a per¬ 
petuat totuşi în câteva familii. Cornelia, fiica lui Scipio Africa¬ 
nul, se căsătorise cu un roman pe nume Gracchus. A avut doi 

fii, Tiberius şi Gaius. Când au crescut, băieţii au intrat în poli¬ 
tică şi au încercat să realizeze unele reforme foarte necesare. 
Un recensământ arătase că două mii de familii nobile deţineau 
majoritatea pământurilor din Peninsula Italică. Ales în funcţia 
de tribun, Tiberius Gracchus a încercat să-i ajute pe cetăţenii 
liberi. A repus în vigoare două legi antice care restricţionau 
numărul de acri pe care îl putea deţine un proprietar. In felul 
acesta spera să reînvie valoroasa clasă veche a micilor proprie¬ 
tari independenţi. Noii îmbogăţiţi l-au catalogat drept tâlhar 
şi inamic al statului. Au izbucnit dezordini de stradă. O bandă 
de bătăuşi a fost angajată să-l asasineze pe tribunul popular. 
Tiberius Gracchus a fost atacat în momentul când intra în 
adunare şi a fost ucis în bătaie. Zece ani mai târziu, fratele său, 
Gaius, a încercat experimentul reformării unei naţiuni împo¬ 
triva dorinţelor explicite ale puternicei clase privilegiate. A 
adoptat o „lege a săracilor" menită să-i ajute pe agricultorii 
nevoiaşi. în cele din urmă legea i-a transformat pe majoritatea 
cetăţenilor romani în cerşetori de meserie. 

A întemeiat colonii pentru cei nevoiaşi în zone îndepărtate 
ale imperiului, însă aceste aşezări nu au atras persoanele 
potrivite. Gaius Gracchus a fost asasinat şi el înainte de a face 
mai mult rău. Partizanii lui au sfârşit fie ucişi, fie exilaţi. Pri¬ 
mii doi reformatori fuseseră aristocraţi. Următorii doi au fost 
de cu totul altă teapă. Erau soldaţi profesionişti. Unul se numea 
Marius. Numele celuilalt era Sulla. A mbii aveau un cerc larg 
de susţinători personali. 

Sulla era liderul latifundiarilor. Marius, învingătorul unei 
mari bătălii la poalele Alpilor în care anihilase triburile teu¬ 
tonilor şi cimbrilor, era eroul popular al oamenilor liberi dez¬ 
moşteniţi. 

S-a întâmplat ca în anul 88 a.Ch. Senatul Romei să fie foarte 
tulburat de unele zvonuri sosite din Asia. Mitridate, regele unei 
ţări de pe ţărmul Mării Negre, grec dinspre mamă, întrezărise 
posibilitatea de a crea un al doilea imperiu alexandrin. Şi-a 
început campania pentru dominaţia asupra lumii omorându-i 
pe toţi cetăţenii romani care se nimeriseră în Asia Mică, bărbaţi, 
femei şi copii. Un asemenea act însemna, bineînţeles, război. 

Senatul a echipat o armată care să meargă împotriva regelui 
din Pont şi să-l pedepsească pentru crima lui. Dar cine ar fi tre¬ 
buit să fie comandantul suprem? „Sulla", a spus Senatul, „fiindcă 
el este consul". „Marius", a spus mulţimea, „fiindcă a fost consul 
de cinci ori şi fiindcă e apărătorul drepturilor noastre". 

Posesia face 90% din lege. întâmplarea a făcut ca Sulla să 
deţină comanda nemijlocită a armatei. A plecat în est să-l în¬ 
vingă pe Mitridate, iar Marius a fugit în Africa. A aşteptat acolo 
până a auzit că Sulla ajunsese în Asia. Atunci s-a întors în Italia, 
a adunat o ceată pestriţă de nemulţumiţi, a pornit spre Roma 
şi a intrat în oraş cu bandiţii lui de profesie, a petrecut cinci 
zile şi cinci nopţi măcelărindu-şi inamicii din partidul senatorial, 
a fost ales consul şi a murit imediat după aceea din cauza zbu¬ 
ciumului prin care trecuse în ultimele două săptămâni. 

Au urmat patru ani de dezordini. Apoi Sulla, care îl înfrân- 
sese pe Mitridate, a anunţat că era pregătit să se întoarcă la 
Roma şi să regleze nişte conturi mai vechi. S-a ţinut de cuvânt. 
Săptămâni la rând soldaţii lui s-au ocupat de executarea conce¬ 
tăţenilor suspectaţi de simpatii democrate. într-o zi au pus 
mâna pe un tânăr care fusese văzut adesea în compania lui 
Marius. Erau pe cale să-l spânzure când cineva a intervenit. 
„Băiatul e prea tânăr", a zis omul, iar ei i-au dat drumul. Numele 
băiatului era Iuliu Cezar. îl veţi întâlni din nou pe pagina 
următoare. 

Cât despre Sulla, el a devenit „dictator", cu alte cuvinte con¬ 
ducătorul unic şi suprem al tuturor posesiunilor romane. A 
condus Roma timp de patru ani şi a murit liniştit în patul lui, 
după ce îşi petrecuse ultimul an de viaţă îngrijindu-şi cu gin¬ 
găşie verzele din grădină, cum aveau obiceiul mulţi romani 
care-şi petrecuseră viaţa măcelărindu-şi semenii. 

însă condiţiile nu s-au îmbunătăţit. Dimpotrivă, s-au înrău¬ 
tăţit. Un alt general, Gnaeus Pompeius, sau Pompei, prieten 
bun cu Sulla, a plecat în Răsărit să reia războiul împotriva 
mereu supărătorului Mitridate. L-a împins pe energicul monarh 
în munţi, unde Mitridate s-a otrăvit, ştiind prea bine ce soartă 
l-ar fi aşteptat ca prizonier al romanilor. După aceea, Pompei 
a restabilit autoritatea Romei în Siria, a distrus Ierusalimul, 

a cutreierat vestul Asiei încercând să reînvie mitul lui Alexan¬ 
dru cel Mare, iar în cele din urmă (în anul 62 a.Ch.) s-a întors 
la Roma cu o duzină de corăbii ticsite cu regi, prinţi şi generali 
învinşi: toţi au fost siliţi să mărşăluiască în procesiunea trium¬ 
fală a acestui roman extraordinar de popular care a dăruit ora¬ 
şului său suma de patruzeci de milioane de dolari ca pradă 
de război. 

Era necesar ca guvernarea Romei să fie încredinţată unui 
bărbat puternic. Cu doar câteva luni înainte oraşul fusese cât 
pe ce să cadă în mâinile unui tânăr aristocrat pe nume Catilina, 
o puşlama care-şi risipise banii la jocuri de noroc şi spera să-şi 
acopere pierderile prin niscaiva jafuri. Cicero, un avocat preo¬ 
cupat de binele obştesc, descoperise conspiraţia, avertizase 
Senatul şi îl obligase pe Catilina să fugă. Existau însă şi alţi 
tineri cu ambiţii asemănătoare şi nu era vreme pentru vorbe 
de clacă. 

Pompei a organizat un triumvirat care şi-a asumat răspun¬ 
derea treburilor publice. El a devenit liderul acestui comitet al 
vigilenţei. Gaius Iuliu Cezar, care îşi clădise o reputaţie ca gu¬ 
vernator al Spaniei, era secundul. Al treilea, pe nume Crassus, 

era genul de persoană fără un profil aparte. Fusese ales fiindcă 
adunase o bogăţie incredibilă furnizând provizii de război. Nu 
peste mult timp a pornit într-o expediţie contra părţilor şi a 
fost ucis. 

Cât despre Cezar, de departe cel mai capabil dintre cei trei, 
a decis că trebuia să câştige mai multă glorie militară pentru 
a deveni un erou popular. A traversat Alpii şi a cucerit acea 
parte a lumi i numită acum Franţa. Apoi a clădit un pod zdravăn 
de lemn peste Rin şi a invadat ţinutul teutonilor barbari. In 
cele din urmă s-a îmbarcat şi a vizitat Anglia. Dumnezeu ştie 
pe unde ar fi ajuns dacă nu ar fi fost obligat să se întoarcă în 
Italia. I se adusese la cunoştinţă că Pompei fusese numit 
dictator pe viaţă. Asta însemna, desigur, că Cezar urma să fie 
pus pe lista „ofiţerilor în retragere' 4 şi ideea nu îl încânta. Şi-a 
amintit că îşi începuse cariera ca susţinător al lui Marius. A 
hotărât să le dea senatorilor şi „dictatorului" lor încă o lecţie. 
A traversat râul Rubicon, care despărţea provincia Gallia 
Cisalpină de Italia. Pretutindeni a fost primit ca „prietenul 
poporului". Cezar a intrat fără dificultate în Roma, iar Pompei 
a fugit în Grecia. Cezar l-a urmărit şi i-a învins pe susţinătorii 
lui în apropiere de Pharsalus. Pompei a traversat Mediterana 
refugiindu-se în Egipt. Când a debarcat, a fost asasinat din 
porunca tânărului rege Ptolemeu. După câteva zile a sosit şi 
Cezar. S-a trezit într-o capcană. Atât egiptenii, cât şi garnizoana 
romană, rămasă loială lui Pompei, i-au atacat tabăra. 

Norocul a fost de partea lui Cezar. A reuşit să incendieze 
flota egipteană. Incidental, scânteile corăbiilor în flăcări au 
căzut pe acoperişul vestitei biblioteci din Alexandria (care se 
găsea chiar lângă apă) şi au mistuit-o. Apoi a atacat oastea 
egipteană, i-a împins pe soldaţi în Nil, l-a înecat pe Ptolemeu 
şi a format un nou guvern sub Cleopatra, sora regelui răposat. 
Chiar atunci a prins de veste că Farnace, fiul şi moştenitorul 
lui Mitridate, se pregătea de război. Cezar a mers în nord, l-a 
bătut pe Pharnaces intr-un război care a durat cinci zile, a tri¬ 
mis ştirea victoriei la Roma prin faimoasa frază veni, vidi, viei, 
care în latină înseamnă „am venit, am văzut, am învins", şi a 
revenit în Egipt unde s-a îndrăgostit la nebunie de Cleopatra, 

care l-a însoţit la Roma în anul 46 când s-a întors pentru a 
prelua frâiele guvernării. A defilat în fruntea a nu mai puţin 
de patru parade triumfale, căci fusese victorios în patru cam¬ 
panii militare. 

Cezar s-a înfăţişat apoi în Senat ca să îşi prezinte aventurile, 
iar Senatul recunoscător l-a numit „dictator" pe zece ani. A fost 
un pas fatal. 

Noul dictator a făcut tentative serioase de reformare a sta¬ 
tului roman. A dat cetăţenilor liberi posibilitatea de a deveni 
membri ai Senatului. A acordat dreptul de cetăţenie unor comu¬ 
nităţi îndepărtate, ca în zorii istoriei romane. A îngăduit „străi¬ 
nilor" să exercite o influenţă asupra guvernului. A reformat 
administraţia provinciilor de departe, pe care unele familii 
aristocrate ajunseseră să le considere proprietăţile lor private. 
Pe scurt, a făcut multe lucruri pentru binele majorităţii poporu¬ 
lui, dar care i-au atras antipatia profundă a celor mai puternici 
oameni din stat. Cincizeci de aristocraţi tineri au urzit o conspi¬ 
raţie „pentru salvarea republicii". La Idele lui Marte (15 martie 
potrivit noului calendar adus chiar de Cezar din Egipt) Cezar 
a fost asasinat pe când intra în Senat. Roma rămăsese iarăşi 
fără stăpân. 

Doi bărbaţi au încercat să perpetueze tradiţia gloriei lui 
Cezar. Unul a fost Antoniu, fostul lui secretar. Celălalt a fost 
Octavian, strănepot de soră al lui Cezar şi moştenitorul averii 
acestuia. Octavian a rămas la Roma, dar Antoniu s-a dus în 
Egipt, lângă Cleopatra, de care se îndrăgostise şi el, după cum 
pare să fi fost obiceiul generalilor romani. 

între cei doi a izbucnit un război. Octavian l-a înfrânt pe 
Antoniu în bătălia de la Actium. Antoniu s-a sinucis şi Cleopa¬ 
tra a rămas singură în faţa inamicului. A încercat din răsputeri 
să facă din Octavian a treia ei cucerire romană. Când a văzut 
că nu îl putea impresiona pe acest aristocrat mândru, s-a sinu¬ 
cis, iar Egiptul a devenit provincie romană. 

Cât despre Octavian, era un tânăr foarte înţelept şi nu a 
repetat greşelile faimosului său unchi. Ştia că oamenii se sperie 
de cuvinte. De aceea a emis pretenţii foarte modeste când a 
revenit la Roma. Nu a voit să fie „dictator". Titlul de „Onorabil" 

l-a mulţumit pe deplin. Totuşi, câţiva ani mai târziu, atunci când 
Senatul i s-a adresat cu termenul de Augustus - „ilustrul" - 
nu a obiectat, iar peste alţi câţiva ani omul de pe stradă îi spu¬ 
nea Caesar, „cezar", în timp ce soldaţii, obişnuiţi să vadă în 
Octavian comandantul suprem, îi ziceau căpetenie, imperator 
sau împărat. Republica se transformase în imperiu, dar roma¬ 
nul de rând abia dacă îşi dăduse seama de acest fapt. 

în 14 p.Ch., poziţia sa de conducător absolut al poporului 
roman se consolidase atât de bine încât Octavian a devenit 
obiectul venerării divine rezervate până atunci zeilor. Iar succe¬ 
sorii lui au fost adevăraţi „împăraţi" - conducători absoluţi ai 
celui mai întins imperiu văzut vreodată pe lume. 

La drept vorbind, cetăţeanul de rând era sătul cât cuprinde 
de anarhie şi dezordine. Nu îi păsa cine îl cârmuia câtă vreme 
noul stăpân îi dădea şansa de a trăi liniştit, fără tărăboiul 
veşnicelor răzmeriţe în stradă. Octavian le-a asigurat supuşilor 
patruzeci de ani de pace. Nu dorea să extindă frontierele terito¬ 
riilor romane. în anul 9 p.Ch. plănuise invadarea ţinutului 
sălbatic din nord-vest, locuit de teutoni. însă generalul Varus 
şi toţi oamenii lui au fost ucişi în Pădurea Teutoburgică, după 
care romanii nu au făcut alte încercări de a civiliza acele popu¬ 
laţii barbare. 

Şi-au concentrat eforturile asupra uriaşei probleme a refor¬ 
mei interne. însă era prea târziu pentru a schimba mare lucru 
în bine. Două secole de revoluţie şi războaie externe răpuseseră 
floarea generaţiilor mai tinere. Ruinaseră clasa agricultorilor 
liberi. Introduseseră mâna de lucru sclavagistă cu care cetăţea¬ 
nul liber nu putea spera să concureze. Transformaseră oraşele 
în stupi locuiţi de mulţimi de ţărani fugari sărăciţi şi suferinzi. 
Creaseră o birocraţie considerabilă - funcţionari meschini 
plătiţi prost şi obligaţi să ia mită pentru a cumpăra pâine şi 
haine familiilor. Şi, mai rău decât orice, îi obişnuiseră pe o a meni 
cu violenţa, cu vărsarea de sânge, cu o plăcere barbară provo¬ 
cată de durerea şi suferinţa altora. 

La suprafaţă, pe parcursul primului secol al erei noastre 
statul roman era o structură politică magnifică, atât de mare 
încât imperiul lui Alexandru devenise una din provinciile lui 

minore. Sub această glorie trăiau milioane şi milioane de oameni 
săraci şi istoviţi, trudind ca nişte furnici care îşi fac muşuroi 
sub un bolovan. Munceau în folosul altcuiva. îşi împărţeau 
mâncarea cu animalele câmpului. Trăiau în grajduri. Mureau 
fără speranţă. 

Era anul 753 de la întemeierea Romei. Gaius Iuliu Cezar 
Octavian Augustus trăia în palatul de pe Colina Palatină, absor¬ 
bit de sarcina cârmuirii imperiului. 

într-un sătuc din îndepărtata Sirie, Maria, soţia lui Iosif 
tâmplarul, îşi îngrijea băieţelul, născut într-un grajd din Betleem. 

E o lume ciudată. 

în scurtă vreme palatul şi grajdul aveau să se înfrunte în 
luptă deschisă. 

Iar grajdul avea să iasă biruitor. 



25 

IOSUA DIN NAZARET 


POVESTEA LUI IOSUA DIN NAZARET, CĂRUIA GRECII I-AU SPUS 

IISUS 


ÎN TOAMNA ANULUI 815 DE LA FONDAREA CETĂŢII (CEEA CE 
ar însemna 62 p.Ch. în modul nostru de a socoti timpul), Aescula- 
pius Cultellus, un medic roman, i-a scris următoarele nepotului 
său aflat cu armata în Siria 1 : 

Dragul meu nepot, 

Acum câteva zile am fost chemat să dau o reţetă unui bolnav 
pe nume Pavel. Se vedea că e un cetăţean roman de obârşie 
evreiască, bine educat şi cu purtări plăcute. Mi s-a spus că 
se găsea aici în legătură cu un proces, un apel de la unul 
din tribunalele noastre provinciale, Cezareea sau alt loc din 
estul Mediteranei. Mi-a fost descris ca un ins „aprig şi iute 
la mânie" care a ţinut numeroase discursuri împotriva 
poporului şi împotriva legii. Mie mi s-a părut tare inteligent 
şi foarte sincer. 

Un prieten care a fost cu armata în Asia Mică î m i spune 
că a auzit ceva de el în Efes, unde ţinea predici despre un zeu 
nou şi straniu. Mi-am întrebat pacientul dacă era adevărat 
şi dacă le spusese oamenilor să se răzvrătească împotriva 
voinţei iubitului nostru împărat. Pavel mi-a răspuns că împă¬ 
răţia despre care vorbise el nu este din lumea aceasta şi a 
adăugat multe afirmaţii bizare pe care nu le-am priceput, 
dar care se datorau probabil febrei. 

1 . Epistolele din capitolul prezent nu sunt scrisori autentice, ci repre¬ 
zintă o formă narativă utilizată de autor pentru a-şi reda viziunea asupra 
istoriei (n. tr.). 

Personalitatea lui m-a impresionat puternic şi mi-a părut 
rău să aud că a fost executat pe Via Ostia acum câteva zile. 
De aceea îţi trimit această scrisoare. Data viitoare când 
ajungi la Ierusalim te rog să afli câte ceva despre prietenul 
meu Pavel şi ciudatul profet evreu ce pare că i-a fost învă¬ 
ţător. Sclavii noştri sunt foarte entuziasmaţi de acest aşa- 
zis Mesia, iar câţiva dintre ei, care au vorbit făţiş despre 
noua împărăţie (orice ar însemna asta), au fost răstigniţi. Aş 
vrea să ştiu adevărul despre toate aceste zvonuri şi rămân 

Unchiul tău credincios, 
AESCULAPIUS CULTELLUS 

Peste şase săptămâni, Gladius Ensa, nepotul, căpitan în 
Legiunea VII Gallica, i-a răspuns următoarele: 

Dragul meu unchi, 

Am primit scrisoarea ta şi te-am ascultat. 

Cu două săptămâni în urmă detaşamentul nostru a fost 
trimis la Ierusalim. In ultimul secol au existat mai multe 
revoluţii şi n-a rămas mare lucru din vechiul oraş. Am stat 
aici o lună, iar mâine ne vom continua marşul spre Petra, 
unde s-au iscat necazuri cu nişte triburi arabe. Voi între¬ 
buinţa această seară pentru a răspunde la întrebările tale, 
dar, te rog, nu te aştepta la o relatare amănunţită. 

Am vorbit cu majoritatea bătrânilor din oraş, dar puţini 
mi-au putut da informaţii precise. Un vânzător ambulant a 
venit în tabără acum câteva zile. Am cumpărat nişte măsline 
de la el şi l-am întrebat dacă auzise vreodată de vestitul 
Mesia ce fusese ucis în tinereţea lui. A zis că îşi amintea 
foarte limpede, deoarece tatăl său îl dusese pe Golgota (un 
deal chiar în afara oraşului) ca să vadă execuţia şi să-i arate 
ce se alegea de duşmanii legilor poporului din Iudeea. El 
m-a îndrumat spre un anume Iosif, care fusese prieten perso¬ 
nal al lui Mesia, şi mi-a spus că dacă doream să aflu mai 
multe ar fi mai bine să merg să-l văd pe acela. 

Azi-dimineaţă m-am dus să-l vizitez pe Iosif. E un bărbat 
bătrân tare. Fusese pescar pe unul dintre lacurile cu apă 

dulce. Avea memoria limpede şi de la el am aflat, în sfârşit, 
o poveste desluşită a celor întâmplate în timpul frământa¬ 
telor zile de dinainte să mă fi născut eu. 

Pe tron se afla Tiberius, marele şi slăvitul nostru împărat, 
iar un ofiţer numit Ponţiu Pilat era guvernator al Iudeei şi 
Samariei. Iosif ştia puţine lucruri despre acest Pilat. Pare 
să fi fost un funcţionar destul de cinstit care a lăsat o repu¬ 
taţie respectabilă ca procurator al provinciei. în anul 783 
sau 784 (Iosif uitase când anume) Pilat a fost chemat la 
Ierusalim din pricina unei răscoale. Se spunea că un tânăr 
(fiul unui tâmplar din Nazaret) punea la cale o revoluţie 
împotriva cârmuirii romane. Fapt destul de ciudat, pare-se 
că agenţii noştri secreţi, de obicei bine informaţi, nu auziseră 
nimic despre asta, iar când au anchetat chestiunea au 
raportat că tâmplarul era un cetăţean exemplar şi că nu 
existau motive pentru a fi judecat. însă, după spusele lui 

Iosif, căpeteniile de modă veche ale credinţei iudaice erau 
foarte supărate. Nu le plăcea deloc popularitatea tânărului 
în rândul evreilor mai săraci. „Nazarineanul" (i-au spus ei 
lui Pilat) pretinsese public că un grec, roman sau chiar un 
filistean care duce o viaţă decentă şi onorabilă e la fel de bun 
ca un evreu care îşi petrece zilele studiind legile străvechi 
date de Moise. Pilat nu pare să fi fost impresionat de acest 
argument, însă când mulţimile din jurul templului au ame¬ 
ninţat că-1 vor linşa pe Iisus şi îi vor ucide adepţii, a hotărât 
să-l ia pe tâmplar în arest ca să-i salveze viaţa. 

Nu pare să fi înţeles adevărata natură a discordiei. Ori 
de câte ori le cerea preoţilor evrei să îi explice nemulţumirile 
lor, ei strigau „erezie" şi „trădare" şi deveneau agitaţi peste 
poate. In cele din urmă, aşa mi-a zis Iosif, Pilat a trimis 
după Iosua (acesta era numele nazarineanului, dar grecii 
care trăiesc în partea asta a lumii îi spun totdeauna Iisus) 
ca să îl cerceteze între patru ochi. A vorbit cu el câteva cea¬ 
suri. L-a întrebat despre „învăţăturile primejdioase" pe care 
se spunea că le propovăduise pe ţărmurile Mării Galileii. 
însă Iisus a răspuns că nu vorbise niciodată despre politică. 
Nu era interesat atât de corpul oamenilor, cât de sufletul lor. 
Voia ca toţi să-şi privească vecinii ca pe nişte fraţi şi să 
iubească un singur zeu, tatăl tuturor făpturilor vii. 

Pilat, care din câte se pare era versat în doctrinele stoi¬ 
cilor şi ale altor filozofi greci, nu a descoperit nimic instigator 
în vorbele lui Iisus. Potrivit informatorului meu, a mai făcut 
o încercare de a salva viaţa bunului profet. A tot amânat exe¬ 
cuţia. între timp, poporul evreu, întărâtat de preoţi, a turbat 
de furie. înainte de asta în Ierusalim izbucniseră multe 
răscoale şi nu existau decât puţini soldaţi romani care să 
poată fi chemaţi la nevoie. S-au trimis rapoarte către autori¬ 
tăţile romane din Cezareea cum că Pilat „căzuse victimă 
învăţăturilor nazarineanului". Prin oraş circulau petiţii care 
cereau rechemarea lui Pilat sub motiv că ar fi inamic al 
împăratului. Ştii că guvernatorii noştri au instrucţiuni 
stricte în ce priveşte evitarea unui conflict deschis cu supuşii 
străini. Ca să scape ţara de un război civil, în cele din urmă 

Pilat l-a sacrificat pe prizonierul lui, Iosua, care s-a purtat 
cu multă demnitate şi i-a iertat pe toţi cei care îl urau. A 
fost răstignit în strigătele şi râsetele mulţimii din Ierusalim. 

Asta mi-a spus Iosif, cu lacrimile curgându-i pe obrajii 
bătrâni. La plecare i-am întins un ban de aur, dar el l-a refu¬ 
zat şi mi-a cerut să îl dau cuiva mai sărac decât el. I-am pus 
şi câteva întrebări despre prietenul tău Pavel. îl cunoscuse 
în treacăt. Se pare că a fost un meşteşugar de corturi care 
a renunţat la meseria lui ca să poată propovădui cuvintele 
unui zeu iubitor şi iertător, foarte diferit de Iehova despre 
care ne vorbesc întruna preoţii evrei. Mai apoi se pare că 
Pavel a călătorit mult prin Asia Mică şi Grecia, spunându-le 
sclavilor că sunt copiii unui singur tată iubitor şi că fericirea 
îi aşteaptă pe toţi cei care, bogaţi sau săraci, se străduiesc 
să ducă o viaţă cinstită şi fac bine celor suferinzi şi necăjiţi. 

Nădăjduiesc să fi răspuns mulţumitor la întrebările tale. 
întreaga poveste mi se pare absolut inofensivă în ce priveşte 
siguranţa statului. Dar pe de altă parte noi, romanii, nu i-am 
putut înţelege niciodată pe cei din această provincie. îmi 
pare rău că l-au omorât pe prietenul tău Pavel. Mi-aş dori 
să fiu iar acasă şi sunt, ca întotdeauna, 


Nepotul tău respectuos, 
GLADIUS ENSA 

CĂDEREA ROMEI 

AMURGUL ROMEI 


MANUALELE DE ISTORIE ANTICĂ DAU ANUL 476 CA DATA CĂDERII 
Romei, deoarece în acest an a fost înlăturat de pe tron ultimul 
împărat roman. Insă Roma, care n-a fost construită într-o 
singură zi, a avut nevoie de mult timp pentru a cădea. Procesul 
a fost atât de lent şi treptat, încât majoritatea romanilor nu 
şi-au dat seama că vechea lor lume se sfârşea. Se plângeau de 
vremurile tulburi - bombăneau din cauza preţurilor mari la 
alimente şi a salariilor mici ale muncitorilor -, îi blestemau pe 
speculanţii care aveau monopolul cerealelor, lânii şi monedelor 
de aur. Din când în când se răzvrăteau împotriva vreunui 
guvernator neobişnuit de hrăpăreţ. Insă în primele patru secole 
ale erei noastre majoritatea oamenilor mâncau şi beau (orice 
le permitea buzunarul), urau şi iubeau (potrivit firii fiecăruia), 
se duceau la teatru (ori de câte ori se dădea un spectacol gratuit 
cu lupte de gladiatori) sau flămânzeau în mahalalele marilor 
oraşe, ignorând complet faptul că imperiul îşi pierduse raţiunea 
de a fi şi era sortit pieirii. 

Cum şi-ar fi putut da seama de pericolul care îi ameninţa? 
Roma făcea mare paradă de gloria sa. Drumuri bine pavate 
conectau diversele provincii, poliţia imperială era activă şi nu 
se arăta tocmai blândă cu tâlharii la drumul mare. Frontiera 
era bine păzită în faţa triburilor barbare ce păreau să ocupe 
întinsele ţinuturi din nordul Europei. întreaga lume plătea 
tribut grandioasei cetăţi a Romei şi o mână de bărbaţi capabili 
lucrau zi şi noapte pentru a repara greşelile trecutului şi a re¬ 
aduce condiţiile mai fericite de la începuturile republicii. 

însă cauzele subiacente declinului statului, despre care v-am 
vorbit intr-un capitol anterior, nu fuseseră înlăturate şi, drept 
urmare, reformarea era imposibilă. 

Roma a fost, la început, la sfârşit şi întotdeauna, un oraş-stat 
la fel ca oraşele-stat Atena şi Corint în Grecia antică. Fusese 
capabilă să domine Peninsula Italică. însă în rolul de cârmui- 
toare a întregii lumi civilizate Roma constituia o imposibilitate 
politică şi nu putea dăinui. Tinerii ei piereau în războaiele ne¬ 
numărate. Agricultorii erau ruinaţi de serviciul militar înde¬ 
lungat şi de taxe. Aceştia fie au devenit cerşetori de profesie, 
fie s-au angajat la proprietarii bogaţi care le ofereau masă şi 
casă în schimbul serviciilor prestate şi îi făceau „şerbi", adică 
acele nefericite fiinţe umane care nu sunt nici sclavi, nici oa¬ 
meni liberi, dar care au devenit parte din pământul pe care îl 
lucrează, asemenea vacilor şi copacilor. 

Imperiul, statul devenise totul. Cetăţeanul obişnuit nu mai 
însemna absolut nimic. Cât despre sclavi, ei auziseră cuvintele 
rostite de Pavel. Acceptaseră mesajul umilului tâmplar din 
Nazaret. Nu se răzvrăteau împotriva stăpânilor. Dimpotrivă, 
fuseseră învăţaţi să fie blânzi şi se supuneau superiorilor. însă 
îşi pierduseră orice interes pentru treburile acestei lumi, care 
se dovedise un sălaş atât de mizer. Doreau să poarte lupta cea 
bună ca să poată intra în împărăţia Cerurilor. însă nu doreau 
să plece la război spre beneficiul unui împărat ambiţios care 
aspira la glorie prin intermediul unei campanii străine în teri¬ 
toriul părţilor, numidienilor ori scoţienilor. 

Astfel, cu trecerea veacurilor condiţiile s-au înrăutăţit. Pri¬ 
mii împăraţi perpetuaseră tradiţia „autorităţii" care conferise 
căpeteniilor tribale din vechime atâta putere asupra supuşilor, 
însă împăraţii din secolele al II-lea şi al IlI-lea erau împăraţi 
de cazarmă, soldaţi profesionişti, care existau graţie propriilor 
gărzi de corp, aşa-numiţii pretorieni. Se perindau cu o viteză 
ameţitoare, deschizându-şi drumul spre palat prin asasinate 
şi fiind asasinaţi la rândul lor de îndată ce succesorii lor se îmbo¬ 
găţeau suficient de mult pentru a mitui gărzile să se răzvră¬ 
tească din nou. 

CÂND BARBARII ISPRĂVEAU CU UN ORAŞ ROMAN 


între timp, barbarii loveau în porţile frontierei nordice. Deoa¬ 
rece armate romane indigene care să le oprească înaintarea 
nu mai existau, a fost necesară angajarea mercenarilor străini 
pentru a ţine piept invadatorului. Dar cum soldatul străin era 
uneori de-un sânge cu presupusul inamic, se putea dovedi des¬ 
tul de indolent în luptă. în cele din urmă, cu titlu de experiment, 
câtorva triburi li s-a permis să se stabilească între graniţele 
imperiului. Au urmat altele. în curând aceste triburi se plân¬ 
geau amarnic de lăcomia perceptorilor romani, care le luau şi 
ultimul bănuţ. Când nu obţineau o reparaţie, se duceau la Roma 
şi cereau zgomotos să fie ascultaţi. 

Din acest motiv Roma a devenit foarte incomodă ca reşedinţă 
imperială. Constantin (care a domnit din 323 până în 337) a 
căutat o nouă capitală. A ales Bizanţul, poarta comerţului 
între Europa şi Asia. Oraşul a fost redenumit Constantinopol 
şi curtea imperială s-a mutat în Răsărit. La moartea lui 
Constantin, în scopul administrării mai eficiente, cei doi fii ai 
săi şi-au împărţit imperiul. Cel mai mare trăia la Roma şi 
domnea în Apus. Mezinul a rămas în Constantinopol şi era stă¬ 
pânul Răsăritului. 

Secolul al IV-lea a adus apoi cumplita migraţie a hunilor, mis¬ 
terioşii călăreţi asiatici care au rămas mai bine de două secole 

în nordul Europei şi şi-au continuat înaintarea scăldată în 
sânge până în anul 451, când au fost înfrânţi lângă Chalons- 
sur-Marne 1 în Franţa. In momentul când au ajuns la Dunăre, 
hunii au început să exercite o presiune masivă asupra goţilor. 
Pentru a se salva, goţii au fost obligaţi să invadeze Roma. 
împăratul Valens a încercat să-i oprească, dar a fost ucis lângă 
Adrianopol în anul 378. Douăzeci şi doi de ani mai târziu, sub 
regele Alaric, aceiaşi goţi apuseni 2 au înaintat spre vest şi au 
atacat Roma. Nu au jefuit oraşul, distrugând doar câteva palate. 
După ei au venit vandalii, care au arătat mai puţin respect 
pentru venerabilele tradiţii ale cetăţii. Apoi burgunzii. Apoi 
goţii răsăriteni. Apoi alamanii. Apoi francii. Invaziile nu se mai 
sfârşeau. în final, Roma ajunsese la mila oricărui tâlhar ambi¬ 
ţios ce putea strânge înjur câţiva susţinători. 

în anul 402 împăratul a fugit la Ravenna, care era un port 
maritim bine fortificat. Aici, în anul 475, Odoacru, comandantul 
unui regiment de mercenari germanici care voiau să-şi împartă 
între ei fermele din Italia, l-a detronat paşnic, dar eficace, de 
pe tron pe Romulus Augustulus, ultimul dintre împăraţii părţii 
apusene, şi s-a proclamat „patrician* sau guvernator al Romei, 
împăratul răsăritean, foarte ocupat cu propriile treburi, l-a recu¬ 
noscut pe Odoacru, care a domnit zece ani peste ce mai rămă¬ 
sese din provinciile occidentale. 

Câţiva ani mai târziu, Teodoric, regele goţilor răsăriteni, a 
invadat patriciatul recent format, a ocupat Ravenna, l-a ucis pe 
Odoacru aflat la masă şi a înfiinţat un regat got pe ruinele păr¬ 
ţii occidentale a imperiului. Acest stat patrician nu a rezistat 
mult. în secolul al Vl-lea, o mulţime pestriţă de longobarzi, 
saxoni, slavi şi avari a invadat Italia, a distrus regatul gotic şi 
a creat un stat nou a cărui capitală s-a stabilit la Pavia. 

în cele din urmă, oraşul imperial s-a cufundat într-o stare 
de delăsare şi disperare totală. Vechile palate fuseseră jefuite 
în nenumărate rânduri. Şcolile arseseră din temelii. Profesorii 
muriseră de foame. Bogaţii fuseseră scoşi din vilele lor, ocupate 

1 . In prezent Châons-en-Champagne (n. tr.). 

2 . Goţii se împărţeau în două mari ramuri: cea apuseană, a vizigoţilor, 
şi cea răsăriteană, a ostrogoţilor (n. tr.). 

acum de barbari urât mirositori şi păroşi. Drumurile se strica¬ 
seră. Vechile poduri dispăruseră şi comerţul stagnase. Civili¬ 
zaţia, produsul a mii de ani de trudă răbdătoare din partea 
egiptenilor, babilonienilor, grecilor şi romanilor, care îl înălţase 
pe om cu mult deasupra celor mai îndrăzneţe visuri ale primilor 
strămoşi, risca să dispară de pe continentul vestic. 

E adevărat că, în est, Constantinopolul a dăinuit încă o mie 
de ani drept centru al unui imperiu. Insă cu greu putea fi con¬ 
siderat parte a continentului european. Interesele sale se 
concentrau în Răsărit. începea să-şi uite originile apusene. 
Treptat latina a fost abandonată în favoarea limbii greceşti. 
S-a renunţat la alfabetul latin, iar dreptul roman a fost scris în 
caractere greceşti şi explicat de judecători greci. împăratul s-a 
transformat intr-un despot asiatic, adorat la fel ca regii-zei din 
Teba în Valea Nilului cu trei milenii înainte. în căutare de noi 
câmpuri de acţiune, misionarii Bisericii bizantine s-au îndrep¬ 
tat spre est şi au dus civilizaţia Bizanţului în vasta întindere 
barbară a Rusiei. 

Cât despre Occident, a fost lăsat în voia barbarilor. Douăspre¬ 
zece generaţii la rând crimele, războiul, incendiile şi jaful au 
fost la ordinea zilei. Un lucru - şi numai unul - a salvat Europa 
de la distrugerea completă, de la întoarcerea la zilele peşterilor 
şi hienelor. 

Acest lucru a fost biserica - turma smerită a bărbaţilor şi 
femeilor care se mărturisiseră veacuri la rând ai lui Iisus, tâm¬ 
plarul din Nazaret executat pentru ca puternicul Imperiu 
Roman să fie scutit de necazul unei revolte de stradă într-un 
orăşel aflat undeva pe frontiera siriană. 



2 ? 

ASCENSIUNEA BISERICII 


CUM A DEVENIT ROMA CENTRUL LUMII CREŞTINE 


PE VREMEA IMPERIULUI, ROMANUL CU INTELIGENŢĂ MEDIE 
se interesase prea puţin de zeii părinţilor săi. De câteva ori pe 
an mergea la templu, dar era o simplă chestiune de datină. Pri¬ 
vea cu răbdare când se celebra o sărbătoare religioasă printr-o 
procesiune solemnă. Insă considera cultul închinat lui Jupiter, 
Minerva sau Neptun ca pe ceva mai degrabă copilăresc, o rămă¬ 
şiţă perpetuată din zilele primitive de la începuturile republicii, 
nu un subiect de studiu adecvat pentru un om care cunoştea 
bine operele stoicilor, epicureilor şi ale altor mari filozofi atenieni. 

Datorită acestei atitudini, romanul era un om foarte tolerant. 
Guvernul insista ca toată lumea, romani, străini, greci, babilo¬ 
nieni, evrei, să arate un oarecare respect exterior faţă de ima¬ 
ginea împăratului, care ar fi trebuit să se găsească în orice 
templu, aşa cum atârnă fotografia preşedintelui Statelor Unite 
ale Americii intr-un oficiu poştal american. Insă era o formali¬ 
tate fără nici un înţeles mai profund. In general, oricine putea 
cinsti, slăvi şi adora orice zeităţi dorea şi, în consecinţă, Roma 
se umpluse de tot soiul de temple ciudate şi sinagogi, consacrate 
cultului divinităţilor egiptene, africane şi asiatice. 

Atunci când la Roma au ajuns primii ucenici ai lui Iisus şi 
au început să propovăduiască învăţătura nouă a unei frăţii 
universale între oameni, nimeni nu a obiectat. Omul de pe stradă 
se oprea şi asculta. Roma, capitala lumii, era mereu plină de 
predicatori ambulanţi, fiecare proclamându-şi „misterul". Majo¬ 
ritatea acestor preoţi autoproclamaţi ispiteau simţurile - făgă¬ 
duiau răsplăţi în aur şi plăceri nemărginite adepţilor zeului 

lor. In curând mulţimea de pe stradă a observat că aşa-numiţii 
creştini (adepţii lui Hristos, care înseamnă „Cel Uns“) vorbeau 
o cu totul altă limbă. Nu păreau impresionaţi de averi sau de 
rangurile nobiliare. Ei proslăveau frumuseţile sărăciei, umilin¬ 
ţei şi blândeţii. Nu erau tocmai virtuţile care făcuseră din Roma 
stăpâna lumii. Era destul de interesant să asculţi despre un 
„mister" care le spunea unor oameni pe culmea gloriei că succe¬ 
sul lor lumesc nu le putea aduce fericirea statornică. 

Pe deasupra, propovăduitorii misterului creştin spuneau 
poveşti înfricoşătoare despre soarta care-i aştepta pe cei ce 
refuzau să asculte cuvintele Dumnezeului adevărat. Nu era înţe¬ 
lept să rişti. Bineînţeles, vechii zei romani existau în continuare, 
dar erau oare suficient de puternici pentru a-şi ocroti prietenii 
de forţele acestei noi zeităţi aduse în Europa din îndepărtata 
Asie? In mintea oamenilor s-au ivit îndoielile. S-au întors pen¬ 
tru a asculta şi alte explicaţii despre noul crez. După o vreme 
au început să-i întâlnească pe bărbaţii şi femeile care propovă- 



O MĂNĂSTIRE 











ASCENSIUNEA BISERICII 147 


duiau cuvintele lui Iisus. Li s-au părut foarte diferiţi de preoţii 
romani obişnuiţi. Toţi erau săraci lipiţi pământului. Se purtau 
frumos cu sclavii şi animalele. Nu căutau să câştige bogăţii, ci 
dădeau altora tot ce aveau. Exemplul vieţilor lor altruiste i-a 
împins pe mulţi romani să se lepede de vechea religie. S-au ală¬ 
turat micilor comunităţi creştine care se întruneau în camere 
dosnice din casele private sau undeva într-un câmp deschis, iar 
templele s-au golit. 

Aceasta s-a întâmplat an după an şi numărul creştinilor a 
crescut neîncetat. Prezbiteri sau preoţi (cuvântul grec originar 
înseamnă „bătrân") erau aleşi să apere interesele micilor bise¬ 
rici. In fruntea tuturor comunităţilor dintr-o provincie a fost 
pus un episcop. Petru, care îl urmase pe Pavel la Roma, a fost 
primul episcop al Romei. Cu vremea, succesorii lui (cărora li 
se spunea „Tată" sau „Papa") s-au numit papi. 

Biserica a devenit o instituţie puternică în imperiu. învăţă¬ 
turile creştine îi ademeneau pe cei care îşi pierduseră speranţa 
în această lume. Mai atrăgeau şi mulţi bărbaţi puternici cărora 
le era imposibil să-şi clădească o carieră sub guvernarea impe¬ 
rială, dar care îşi puteau exercita talentele administrative prin¬ 
tre adepţii umili ai învăţătorului nazarinean. în cele din urmă 
statul a fost obligat să acorde atenţie fenomenului. Imperiul 
Roman (am spus şi înainte) era tolerant datorită indiferenţei. 
Le permitea tuturor să îşi caute mântuirea în felul lor. însă in¬ 
sista ca sectele să menţină pacea între ele şi să respecte înţe¬ 
leaptă regulă „trăieşte şi lasă-i pe alţii să trăiască". 

Comunităţile creştine respingeau însă orice formă de tole¬ 
ranţă. Declarau public că Dumnezeul lor, şi numai Dumnezeul 
lor, era adevăratul stăpân al cerului şi pământului şi că toţi 
ceilalţi zei erau nişte impostori. Această atitudine părea inco¬ 
rectă faţă de celelalte secte, iar poliţia descuraja asemenea 
afirmaţii. Creştinii au stăruit. 

în curând au apărut şi alte dificultăţi. Creştinii nu acceptau 
să îndeplinească formalităţile prin care se aducea omagiu împă¬ 
ratului. Refuzau să se prezinte la apelul de înrolare în armată. 
Magistraţii romani i-au ameninţat cu pedepse. Creştinii au 
răspuns că lumea mizerabilă de aici nu e decât anticamera 

unui paradis foarte plăcut şi că erau mai mult decât dornici să 
îndure moartea pentru principiile lor. Descumpăniţi de o ase¬ 
menea purtare, romanii îi executau uneori pe contravenienţi, 
însă de cele mai multe ori nu o făceau. în primii ani de viaţă ai 
Bisericii s-a înregistrat un anumit număr de linşaje, însă ele 
au fost opera acelei părţi a gloatei care îi acuza pe blânzii vecini 
creştini de orice crimă imaginabilă (de pildă că sacrificau şi 
mâncau prunci, că provocau boli şi molimă, că trădau ţara la 
vreme de primejdie), întrucât era un sport nevinovat şi neperi- 
culos, având în vedere că creştinii refuzau să riposteze. 

între timp Roma continua să fie invadată de barbari, iar 
atunci când armatele au eşuat misionarii creştini s-au dus şi 
au propovăduit teutonilor necivilizaţi evanghelia păcii. Erau 
bărbaţi puternici, fără teamă de moarte. Se exprimau în cuvinte 
care nu lăsau nici o îndoială în legătură cu viitorul păcătoşilor 
nepocăiţi. Teutonii au fost impresionaţi profund. Simţeau încă 
un respect adânc pentru înţelepciunea anticei cetăţi a Romei. 
Bărbaţii care propovăduiau erau romani. Probabil spuneau 
adevărul. Curând misionarii creştini au devenit o putere în 
regiunile sălbatice ale teutonilor şi francilor. Şase misionari 
făceau cât un regiment întreg de soldaţi. împăraţii au început 

să înţeleagă că creştinii le puteau fi de mare folos. în unele pro¬ 
vincii li s-au acordat drepturi egale cu cei rămaşi fideli vechilor 
zei. Marea schimbare nu a survenit totuşi decât în a doua 
jumătate a secolului al IV-lea. 

împărat era Constantin, numit uneori şi Constantin cel 
Mare (Dumnezeu ştie de ce). Era un casap de zile mari, însă 
persoanele cu însuşiri blajine aveau slabe speranţe să supravie¬ 
ţuiască într-o vreme a încleştărilor crâncene. Pe parcursul unei 
lungi şi sinuoase cariere, Constantin cunoscuse multe urcuşuri 
şi coborâşuri. Odată, cât pe ce să fie bătut de inamici, s-a gândit 
să încerce puterea noii zeităţi asiatice de care vorbea toată 
lumea. A promis că se va creştina dacă avea să iasă învingător 
în următoarea bătălie. A fost victorios şi s-a convins de puterea 
Dumnezeului creştin, lăsându-se botezat. 

începând din acel moment, biserica creştină a fost recunos¬ 
cută oficial, iar acest fapt a întărit mult poziţia noii credinţe. 

însă creştinii continuau să reprezinte o minoritate foarte 
redusă a populaţiei (nu mai mult de 5-6%), iar pentru a câştiga 
au fost obligaţi să refuze orice compromis. Vechii zei trebuiau 
nimiciţi. Pentru scurtă vreme, împăratul Iulian, iubitor al înţe¬ 
lepciunii greceşti, a izbutit să-i salveze pe zeii păgâni de alte 
distrugeri. însă Iulian a murit în urma rănilor într-o campanie 
în Persia, iar succesorul său, Iovian, a repus biserica în deplină¬ 
tatea drepturilor ei dinainte. Porţile templelor antice s-au închis 
una după alta. Apoi a venit pe tron împăratul Iustinian (care a 
construit bazilica Sfânta Sofia din Constantinopol) şi a desfiin¬ 
ţat şcoala de filozofie fondată de Platon în Atena. 

Acesta a fost sfârşitul vechii lumi greceşti, în care omului 
îi fusese îngăduit să îşi gândească propriile gânduri şi să viseze 
propriile visuri, după placul inimii. Regulile întru câtva vagi 
de conduită ale filozofilor s-au dovedit o busolă slabă pentru 
cârmuirea corăbiei vieţii după ce un potop de primitivism şi 
ignoranţă spulberase ordinea stabilită a lucrurilor. Se simţea 
nevoia unui sistem mai pozitiv şi mai exact. Asta a oferit biserica. 

într-o epocă în care nimic nu era sigur, biserica a rămas 
neclintită ca o stâncă şi nu s-a îndepărtat de principiile pe care 
le socotea adevărate şi sacre. Acest curaj statornic a câştigat 

admiraţia mulţimilor şi a purtat Biserica Romei nevătămată 
prin vicisitudinile care au năruit statul roman. 

La succesul definitiv al credinţei creştine a contribuit totuşi 
şi un dram de noroc. După dispariţia regatului romano-gotic 
al lui Teodoric în secolul al V-lea, Italia a fost relativ scutită 
de invazii. Lombarzii, saxonii şi slavii veniţi după goţi erau 
triburi slabe şi înapoiate. în aceste circumstanţe, episcopii 
Romei au putut să menţină independenţa oraşului. în scurtă 
vreme, supravieţuitorii imperiului, risipiţi în toată peninsula, 
i-au recunoscut pe ducii (sau episcopii) Romei ca lideri politici 
şi spirituali. 

Scena era pregătită pentru apariţia unui om cu mână de 
fier. A sosit în anul 590 şi se numea Grigore. Provenea din cla¬ 
sele conducătoare ale Romei antice şi fusese „prefect* sau 
primar al oraşului. Apoi devenise călugăr, episcop şi în cele din 
urmă, împotriva voinţei lui (căci el dorea să fie misionar şi să 
propovăduiască religia creştină păgânilor din Anglia), fusese 
târât în bazilica Sfântul Petru şi făcut papă. A domnit doar 
paisprezece ani, însă la moartea lui lumea creştină a Europei 
de Vest îi recunoscuse oficial pe episcopii Romei, adică pe papi, 
drept capi ai întregii biserici. 

Puterea lor nu se extindea însă şi în Răsărit. La Constanti- 
nopol împăraţii au perpetuat vechiul obicei care le recunoştea 
succesorilor lui Augustus şi Tiberiu atât calitatea de conducă¬ 
tori ai guvernului, cât şi pe cea de mari-preoţi ai religiei oficiale, 
în anul 1453 Imperiul Roman de Răsărit a fost cucerit de turci. 
Constantinopolul a fost ocupat, iar Constantin Paleologul, ulti¬ 
mul împărat roman, a fost ucis pe treptele bisericii Sfânta Sofia. 

Cu câţiva ani înainte, Zoe, fiica lui Tomas, fratele împăra¬ 
tului, se căsătorise cu Ivan III al Rusiei. în felul acesta marii 
duci ai Moscovei au moştenit tradiţiile din Constantinopol. 
Vulturul bicefal al vechiului Bizanţ (amintire a zilelor în care 
Roma fusese divizată într-o parte răsăriteană şi una apuseană) 
a devenit stema Rusiei moderne. Ţarul, care înainte nu fusese 
decât primul dintre nobilii ruşi, şi-a atribuit superioritatea şi 
demnitatea unui împărat roman dinaintea căruia toţi supuşii, 
de viţă nobilă sau din popor, erau doar nişte sclavi neînsemnaţi. 

Curtea a fost restructurată după modelul oriental importat 
de împăraţii răsăriteni din Asia şi Egipt, care (aşa se măguleau 
singuri) se asemăna curţii lui Alexandru cel Mare. Această bi¬ 
zară moştenire lăsată în ceasul morţii de Imperiul Bizantin 
unei lumi nebănuitoare a trăit plină de vitalitate alte şase 
veacuri pe întinsele câmpii ale Rusiei. Ultimul bărbat care a 
purtat coroana cu vulturul bicefal al Constantinopolului, ţarul 
Nicolae, a fost asasinat mai alaltăieri, ca să zicem aşa. Corpul 
i-a fost aruncat intr-un puţ. Fiul şi fiicele lui au fost omorâţi 
cu toţii. Toate drepturile şi prerogativele lui străvechi au fost 
abolite, iar biserica a fost limitată la poziţia pe care o avea în 
Roma înainte de Constantin. 

Biserica apuseană a avut însă o traiectorie foarte diferită, 
după cum vom vedea în capitolul următor, când crezul rival al 
unui conducător de cămile arab va ameninţa cu distrugerea 
întreaga lume creştină. 

MAHOMED 


AHMED, CĂMILARUL CARE A DEVENIT PROFETUL DESERTULUI 
ARAB SI AI CĂRUI ADEPŢI AU CUCERIT APROAPE TOATĂ LUMEA 
CUNOSCUTĂ PENTRU MAI MAREA SLAVĂ A LUI ALLAH, SINGURUL 
DUMNEZEU ADEVĂRAT 


DIN ZILELE CARTAGINEI ŞI ALE LUI HANNIBAL N-AM MAI VOR- 
bit despre popoarele semite. Vă amintiţi că ele umpluseră capi¬ 
tolele consacrate istoriei lumii antice. Babilonienii, asirienii, 
fenicienii, evreii, arameenii, caldeenii, toţi de origine semită, au 
stăpânit vestul Asiei timp de trei sau patru mii de ani. Au fost 
cuceriţi de persanii indo-europeni veniţi din orient şi de grecii 
indo-europeni veniţi din occident. La o sută de ani după moar¬ 
tea lui Alexandru cel Mare, Cartagina, o colonie a fenicienilor 
semiţi, se războise cu romanii indo-europeni pentru dominaţia 
asupra Mediteranei. Cartagina a fost învinsă şi distrusă, iar 
romanii au fost stăpânii lum i i timp de opt sute de ani. In secolul 
al VH-lea pe scena lumii şi-a făcut apariţia un alt trib semitic 
care a sfidat puterea Vestului. Este vorba despre arabi, păstori 
paşnici care cutreierau deşertul din timpuri imemoriale fără 
să dea nici un semn că ar nutri ambiţii imperiale. 

Apoi l-au ascultat pe Mahomed, au încălecat pe cai şi în 
mai puţin de un secol răzbătuseră până în inima Europei şi pro¬ 
clamau în faţa ţăranilor speriaţi din Franţa slava lui Allah, 
„singurul Dumnezeu", şi a lui Mahomed, „profetul singurului 
Dumnezeu". 

Povestea lui Ahmed (cunoscut de obicei ca Mahomed sau „cel 
demn de laudă"), fiul lui Abdallah şi al soţiei acestuia, Aminah, 
se citeşte ca un capitol din O mie şi una de nopţi. Era un condu¬ 
cător cămile născut la Mecca. Se pare că era epileptic şi sufe¬ 
rea de perioade de inconştienţă în care avea vise ciudate şi 
auzea vocea arhanghelului Gabriel, ale cărui cuvinte erau apoi 

notate într-o carte intitulată Coran. Ocupaţia lui de condu¬ 
cător de caravane îl purta în toată Arabia, unde întâlnea mereu 
negustori evrei şi comercianţi creştini, ajungând astfel la con¬ 
cluzia că adorarea unui singur zeu era ceva cât se poate de bun. 
Poporul lui, arabii, venera încă pietre bizare şi trunchiuri de 
copaci, aşa cum făcuseră şi strămoşii lor cu zeci de mi i de ani 
înainte. In Mecca, oraşul lor sfânt, se găsea un mic edificiu rec¬ 
tangular, Kaaba, plin de idoli şi tot felul de ciudăţenii pentru 
ritualuri vrăjitoreşti. 

Mahomed a hotărât să fie un Moise al arabilor. Nu putea fi 
şi profet de succes, şi cămilar în acelaşi timp. Aşa că şi-a asigu¬ 
rat traiul căsătorindu-se cu angajatoarea lui, bogata văduvă 
Khadija. Apoi le-a spus vecinilor din Mecca că el era îndelung 
aşteptatul profet trimis de Allah să mântuiască lumea. Vecinii 
au râs din toată inima, dar Mahomed i-a tot sâcâit cu dicursu- 
rile lui şi au hotărât să-l omoare. II socoteau un smintit şi o pa¬ 
coste obştească ce nu merita milă. Auzind de uneltire, Mahomed 
a fugit în inima nopţii la Medina, împreună cu Abu Bakr, disci¬ 
polul lui de încredere. Aceasta s-a întâmplat în anul 622. E cea 
mai importantă dată în istoria mahomedană şi se numeşte 
Hegira - anul marii fugi. 

Lui Mahomed i-a venit mai uşor să se proclame profet în 
Medina, unde era un străin, decât în oraşul natal, unde toată 
lumea îl ştia de simplu cămilar. In scurtă vreme s-a înconjurat 
de un număr tot mai mare de adepţi, sau musulmani, care 
acceptaseră islamul, „supunerea 
faţă de voinţa lui Dumnezeu" pe 
care Mahomed o lăuda ca pe cea 
mai înaltă dintre virtuţi. Şapte ani 
a propovăduit locuitorilor din Me¬ 
dina. Apoi s-a simţit suficient de 
puternic pentru a porni o campanie 
contra foştilor vecini care îndrăz¬ 
niseră să-şi râdă de el şi de misiunea 
lui pe vremea când era conducă¬ 
tor de cămile. A traversat deşertul 

în fruntea unei oşti de medinezi. fuga lui mahomed 

Discipolii săi au cucerit Mecca fără mare greutate, convingân- 
du-i uşor pe ceilalţi că Mahomed era intr-adevăr un mare profet. 

Din acel moment şi până în anul morţii sale, Mahomed a 
avut noroc în tot ce a întreprins. 

Două sunt motivele succesului islamului. în primul rând, 
Mahomed i-a învăţat pe adepţii săi un crez foarte simplu. Disci¬ 
polilor li se spunea că trebuie să-l iubească pe Allah, Stăpânul 
Lumii, Cel Milostiv şi îndurător. Că trebuie să-şi cinstească 
părinţii şi să asculte de ei. Erau avertizaţi împotriva relei-cre- 
dinţe în relaţiile cu cei din jur şi îndemnaţi să fie smeriţi şi 
mărinimoşi faţă de săraci şi bolnavi. în sfârşit, li se poruncea 
să se abţină de la băuturile tari şi să mănânce cumpătat. Asta 
era tot. Nu existau preoţi care să îndeplinească rolul de păstori 
ai turmelor şi să pretindă să fie întreţinuţi pe cheltuiala comu¬ 
nităţii. Bisericile mahomedane - numite moschei - erau simple 
săli mari din piatră, fără bănci sau imagini, unde credincioşii 
se puteau aduna (dacă simţeau nevoia) pentru a citi şi discuta 
capitole din Coran, Cartea Sfântă. însă mahomedanul de rând 
îşi purta religia în suflet şi nu se simţea îngrădit de restricţiile 
şi regulamentele unei biserici instituţionale. De cinci ori pe zi 
se întorcea cu faţa spre Mecca, Oraşul Sfânt, şi rostea o rugă¬ 
ciune simplă. în restul timpului îl lăsa pe Allah să cârmuiască 
lumea aşa cum găsea de cuviinţă şi accepta cu resemnare 
răbdătoare orice îi aducea soarta. 

Această atitudine faţă de viaţă îi dădea fiecărui mahomedan, 
într-o anumită măsură, un sentiment de mulţumire. îl poftea 
să fie în pace cu sine şi cu lumea în care trăia, iar acesta era un 
lucru foarte bun. 

Al doilea motiv care explică succesul musulmanilor în răz¬ 
boiul contra creştinilor priveşte purtarea soldaţilor mahome¬ 
dani, care porniseră la luptă pentru credinţa adevărată. Profetul 
le făgăduise celor care aveau să cadă înfruntând duşmanul că 
vor merge direct în Paradis. De aceea o moarte fulgerătoare 
pe câmpul de luptă era preferabilă unei existenţe lungi, dar 
nefericite pe acest pământ. Acest lucru le-a conferit mahome¬ 
danilor un avantaj enorm asupra cruciaţilor, care trăiau cu 
spaima constantă a unei vieţi de apoi întunecate şi de aceea 

se agăţau de bunătăţile acestei lumi cât de mult timp puteau, 
în treacăt spus, asta explică şi de ce, chiar şi în zilele noastre, 
soldaţii musulmani atacă sfidând focul mitralierelor europene, 
absolut indiferenţi la soarta care îi aşteaptă, şi de ce sunt ina¬ 
mici atât de periculoşi şi îndârjiţi. 

După ce a rânduit aspectele religioase, Mahomed a început 
să se bucure de puterea lui ca lider necontestat al numeroaselor 
triburi arabe. însă succesul a presupus şi coruperea multora 
dintre bărbaţii care îşi arătaseră măreţia în zilele prigoanei. 
Profetul a încercat să câştige bunăvoinţa bogaţilor prin anu¬ 
mite reguli care îi ademeneau pe cei cu dare de mână. Le-a per¬ 
mis credincioşilor să aibă patru soţii. Cum o nevastă însemna 
o investiţie costisitoare pe vremea aceea, când miresele erau 
cumpărate direct de la părinţi, patru soţii însemnau un adevă¬ 
rat lux - nu şi pentru cei care deţineau cămile, dromaderi şi 
livezi de curmale mai presus de orice vis de înavuţire. O religie 
adresată iniţial vânătorilor robuşti din deşert s-a modificat 
treptat pentru a se adapta nevoilor negustorilor care trăiau în 
bazarurile orăşeneşti. A fost o deviere regretabilă de la progra¬ 
mul originar şi a dăunat cauzei mahomedanismului. Cât despre 
profet, el a continuat să propovăduiască adevărul lui Allah şi 
să statornicească noi reguli de comportament până când a murit, 
subit, din cauza unei febre, la 7 iunie în anul 632. 

Succesorul său în funcţia de calif (sau conducător) al musul¬ 
manilor a fost socrul său, Abu Bakr, care împărtăşise cu profe¬ 
tul primejdiile din tinereţe. Abu Bakr a murit peste doi ani, 
fiind urmat de Umăr ibn Al-Hattab. în mai puţin de zece ani 
acesta a cucerit Egiptul, Persia, Fenicia, Siria şi Palestina şi a 
făcut din Damasc capitala primului imperiu mahomedan. 

Lui Umăr i-a urmat Aii, soţul fiicei lui Mahomed, Fatima, 
însă în jurul unui punct din doctrina musulmană a izbucnit un 
conflict şi Aii a fost asasinat. După moartea sa, califatul a deve¬ 
nit ereditar, iar căpeteniile credincioşilor, care îşi începuseră 
cariera ca lideri ai unei secte spirituale, au devenit stăpânii 
unui vast imperiu. Au construit un oraş nou pe malurile Eufra¬ 
tului, nu departe de ruinele Babilonului, numindu -1 Bagdad, 
iar după ce i-au organizat pe călăreţii arabi în regimente de 

cavalerie au plecat să le ducă fericirea credinţei musulmane 
tuturor necredincioşilor. In anul 700 p.Ch., un general maho¬ 
medan pe nume Tarik a traversat vechile Porţi ale lui Hercul 
şi a ajuns la stânca înaltă de pe partea europeană, pe care a 
numit-o Djebel al-Tarik, „muntele Tarik“, sau Gibraltar, cum 
îi spunem noi astăzi. 

Unsprezece ani mai târziu, în bătălia dată la Jerez de la 
Frontera, l-a învins pe regele vizigoţilor, după care oastea 
musulmană a înaintat spre nord şi, urmând ruta lui Hannibal, 
a traversat trecătorile din Pirinei. L-a înfrânt pe ducele de 
Aquitania care încercase să-l oprească în apropiere de Bordeaux 
şi a mărşăluit spre Paris. Insă în anul 732 (la o sută de ani 
după moartea profetului) arabii au fost bătuţi într-o bătălie 
purtată între Tours şi Poitier. In ziua aceea Carol Martel (Carol 
Ciocanul), căpetenia francilor, a salvat Europa de o cucerire 
mahomedană. I-a scos pe musulmani din Franţa, dar aceştia 
au rămas în Spania, unde Abd er-Rahman a întemeiat emiratul 

de Cordoba, devenit apoi cel mai mare centru de ştiinţă şi artă 
în Europa medievală. 

Acest regat maur, numit aşa deoarece populaţia venise din 
Mauritania, a dăinuit şapte veacuri. Columb nu a primit subven¬ 
ţia regală care i-a permis să plece într-o călătorie de explorare 
decât după cucerirea Granadei, ultima fortăreaţă musulmană, 
în anul 1492. în curând, mahomedanii şi-au recăpătat forţa, 
făcând noi cuceriri în Asia şi Africa, iar astăzi adepţii lui Maho- 
med sunt la fel de numeroşi precum cei ai lui Hristos. 



2 9 

CAROL CEL MARE 


CUM A AJUNS CAROL CEL MARE, REGELE FRANCILOR, SĂ POARTE 
TITLUL DE ÎMPĂRAT SI CUM A ÎNCERCAT SĂ REÎNVIE VECHIUL 
IDEAL AL IMPERIULUI UNIVERSAL 


BĂTĂLIA DE LA POITIERS SALVASE EUROPA DE MAHOMEDANI. 
Insă inamicul din interior - dezordinea fără speranţă apărută 
după dispariţia slujbaşilor romani - a rămas. E adevărat că 
noii convertiţi la credinţa creştină din nordul Europei nutreau 
un respect profund faţă de măreţul episcop al Romei. In ce îl 
privea, însă, bietul episcop nu se simţea deloc în siguranţă când 
privea spre munţii din zare. Dumnezeu ştie ce alte hoarde 
barbare erau pe cale să traverseze Alpii şi să pornească un nou 
atac asupra Romei. Era necesar - foarte necesar - ca şeful 
spiritual al lumii să găsească un aliat cu o sabie zdravănă şi 
un pumn tare dispus să îl apere pe Sanctitatea Sa în caz de 
primejdie. 

Şi aşa se face că papii, care nu erau doar foarte sfinţi, ci şi 
foarte practici, au căutat un prieten şi, cât se poate de repede, 
au făcut propuneri celui mai promiţător dintre triburile germa¬ 
nice care ocupaseră nord-vestul Europei după căderea Romei. 
Se numeau franci. Unul din primii lor regi, Merovech 1 , îi ajutase 
pe romani în bătălia de pe Câmpiile Catalaunice 2 în anul 451, 
când i-au învins pe huni. Descendenţii lui, Merovingienii, au 
acaparat treptat mici regiuni din teritoriul imperial până în 
anul 486, când regele Clovis (forma veche a numelui „Ludovic") 
s-a simţit suficient de puternic pentru a-i bate pe romani în 

1. Mai cunoscut cu numele latinizat Meroveus (n. tr.). 

2. Un alt nume sub care este cunoscută bătălia de la Chalons, menţio¬ 
nată anterior (n. tr.). 

luptă deschisă. însă urmaşii lui au fost bărbaţi slabi, care au 
lăsat treburile statului în seama prim-ministrului, maior domus 
sau intendentul palatului. 

Pepin cel Scurt, fiul vestitului Carol Martel, care i-a urmat 
tatălui său în funcţia de intendent al palatului, nu ştia prea 
bine cum să gestioneze situaţia. Stăpânul său regal era un 
teolog evlavios, fără pic de interes pentru politică. Pepin a cerut 
sfatul papei. Papa, care era o persoană practică, i-a răspuns 
că „puterea în stat aparţine celui care o deţine efectiv". Pepin 
a priceput aluzia. L-a convins pe ultimul rege merovingian, 
Childeric, să se călugărească, după care s-a încoronat rege cu 
încuviinţarea celorlalte căpetenii germanice. însă asta nu l-a 
mulţumit pe vicleanul Pepin. El râvnea să fie mai mult decât 
o căpetenie barbară. A organizat o ceremonie elaborată în ca¬ 
drul căreia Bonifaciu, marele misionar al nord-vestului Euro¬ 
pei, l-a uns şi l-a făcut „rege prin harul lui Dumnezeu". Aceste 
cuvinte, Dei gratia, au fost uşor de strecurat în slujba de înco¬ 
ronare. A fost nevoie de aproape o mie cinci sute de ani pentru 
a le elimina din ea. 

Pepin a fost sincer recunoscător pentru amabilitatea dove¬ 
dită de Biserică. A organizat două expediţii în Italia pentru a -1 
apăra pe papă de inamicii lui. A luat Ravenna şi alte câteva 
oraşe de la longobarzi şi le-a oferit Sanctităţii Sale, care a înglo¬ 
bat noile domenii în aşa-numitul stat pontifical, rămas o ţară 
independentă până acum o jumătate de secol. 

După moartea lui Pepin, relaţiile dintre Roma şi Aix-la-Cha- 
pelle sau Nijmegen ori Ingelheim (regii franci nu aveau o sin¬ 
gură reşedinţă oficială, ci se deplasau dintr-un loc în altul 
împreună cu toţi miniştrii şi funcţionarii curţii) au devenit din 
ce în ce mai cordiale. în cele din urmă papa şi regele au făcut 
un pas care a influenţat extrem de profund istoria Europei. 

Carol, numit de obicei Carolus Magnus sau Carol cel Mare, 
i-a succedat pe tron lui Pepin în anul 768. Cucerise ţinutul saxo¬ 
nilor din estul Germaniei şi construise oraşe şi mănăstiri în 
mai toată Europa de Nord. La solicitarea unor inamici ai lui 
Abd er-Rahman invadase Spania pentru a lupta cu maurii. însă 
bascii neîmblânziţi îl atacaseră în Pirinei şi îl obligaseră să se 

retragă. Cu acest prilej, Roland, marele margraf al Bretaniei, 
dându-şi viaţa alături de camarazii de nădejde pentru a asigura 
retragerea armatei regale, a arătat ce însemna în acele zile 
timpurii o căpetenie francă după ce jurase credinţă regelui său. 

Totuşi, în ultimul deceniu al secolului al VUI-lea Carol a fost 
obligat să se consacre exclusiv problemelor din sud. Papa Leon 
III fusese atacat de o bandă de zurbagii romani şi lăsat în drum 
pe jumătate mort. Nişte oameni amabili îi bandajaseră rănile 
şi îl ajutaseră să fugă în tabăra lui Carol, unde a cerut ajutor. 
O armată francă a restaurat repede ordinea, readucându-1 pe 
Leon în Palatul Lateran, care fusese reşedinţă pontificală încă 
din zilele lui Constantin. Acestea s-au întâmplat în luna decem¬ 
brie din anul 799. In ziua de Crăciun a anului următor, Carol 
cel Mare, care stătea la Roma, a participat la slujba religioasă 
oficiată în vechea bazilică Sfântul Petru. Când s-a ridicat după 
rugăciune, papa i-a aşezat o coroană pe cap, l-a numit împăratul 
romanilor şi l-a salutat cu titlul de „Augustus", care nu se mai 
auzise de sute de ani. 

Nordul Europei făcea parte iarăşi dintr-un Imperiu Roman, 
însă titlul suprem era deţinut de o căpetenie germanică care 
citea cu greutate şi nu învăţase niciodată să scrie. Ştia însă să 
lupte, şi pentru scurtă vreme a existat ordine. Ba chiar şi împă¬ 
ratul rival din Constantinopol a trimis o scrisoare de recunoaş¬ 
tere „dragului său frate". 

Din nefericire, acest bătrân admirabil a murit în 814. Fiii 
şi nepoţii lui au început imediat să se certe pentru partea mai 
mare a moştenirii imperiale. Teritoriile carolingiene au fost 
împărţite de două ori prin tratatele de la Verdun în anul 843 
şi de la Meerssen din anul 870. Cel de-al doilea tratat diviza 
întregul regat franc în două părţi. Carol cel Pleşuv a primit 
jumătatea apuseană. Cuprindea vechea provincie romană 
numită Galia, unde limba populaţiei se romanizase profund. 
Francii au învăţat repede să vorbească această limbă şi aşa se 
explică faptul că un teritoriu pur germanic ca Franţa vorbeşte 
o limbă latină. 

Celălalt nepot a luat partea răsăriteană, teritoriul pe care 
romanii îl numeau Germania. Aceste regiuni neospitaliere nu 

aparţinuseră niciodată vechiului imperiu. Augustus încercase 
să cucerească acest „est îndepărtat", însă legiunile lui fuseseră 
nimicite în Pădurea Teutoburgică în anul 9, iar populaţia de 
aici nu fusese influenţată deloc de civilizaţia romană superioară. 
Vorbeau o limbă germanică populară. Cuvântul teuton pentru 
„popor" era „thiot". De aceea misionarii creştini au numit limba 
germană „lingua theotisca" sau „lingua teutisca", „dialectul 
popular", iar cuvântul „teutisca" s-a transformat în „Deutsch", 
care explică denumirea „Deutschland". 

Cât despre faimoasa coroană imperială, a alunecat repede 
de pe capetele urmaşilor carolingieni şi s-a rostogolit înapoi în 
câmpia italiană, unde a devenit un fel de jucărie pentru diverşi 
potentaţi mărunţi care şi-o furau unul altuia cu multă vărsare 
de sânge şi o purtau (cu sau fără permisiunea papei) până venea 
rândul unui vecin mai ambiţios. Papa, împresurat iarăşi de 
duşmani, a trimis după ajutor în miazănoapte. De această dată 
nu a apelat la conducătorul regatului franc apusean. Mesagerii 
lui au trecut Alpii şi s-au adresat lui Otto, un prinţ saxon care 
fusese recunoscut drept căpetenie supremă a triburilor germanice. 

Otto, care împărtăşea slăbiciunea poporului său pentru ceru¬ 
rile albastre şi oamenii veseli şi frumoşi din Peninsula Italică, 
i-a sărit grabnic în ajutor. In schimbul serviciilor sale, papa 
Leon VIII l-a făcut pe Otto „împărat", şi de atunci înainte jumă¬ 
tatea estică a fostului regat al lui Carol s-a numit „Sfântul 
Imperiu Roman de Naţiune Germană". 

Această bizară creaţie politică a reuşit să atingă venerabila 
vârstă de 839 de ani. In anul 1801 (în timpul preşedinţiei lui 
Thomas Jefferson) a fost aruncată fără nici o ceremonie în 
groapa de gunoi a istoriei. Individul brutal care a distrus bătrâ¬ 
nul imperiu germanic era fiul unui notar public corsican care 
făcuse o carieră strălucită în serviciul Republicii Franceze. 
Graţie faimoaselor sale regimente de gardă era stăpânul Euro¬ 
pei, însă îşi dorea să ajungă mai sus. A trimis la Roma după papă, 
iar papa a venit şi a asistat în timp ce generalul Napoleon şi-a 
aşezat coroana imperială pe cap şi s-a proclamat moştenitor al 
tradiţiei lui Carol cel Mare. Căci istoria e ca viaţa. Cu cât lucru¬ 
rile se schimbă mai mult, cu atât rămân la fel. 



TRECĂTOAREA DIN MUNŢI 

NORMANZII 


DE CE OAMENII DIN SECOLUL AL X-LEA SE RUGAU DOMNULUI 
SĂ-I FEREASCĂ DE FURIA NORMANZILOR 


ÎN SECOLELE AL III-LEA ŞI AL IV-LEA, TRIBURILE GERMANICE 
din Europa Centrală străpunseseră defensivele imperiului ca 
să poată jefui Roma şi să trăiască în huzur. In secolul al VUI-lea 
a venit rândul germanicilor să fie ,jefuiţi“. Situaţia nu le plăcea 
deloc, chiar dacă inamicii le erau veri primari, normanzii, care 
trăiau în Danemarca, Suedia şi Norvegia. 

Nu ştim ce anume i-a obligat pe aceşti marinari cutezători 
să se transforme în corsari, însă odată ce au descoperit avanta¬ 
jele şi plăcerile carierei piratereşti nimeni nu i-a mai putut 
opri. Se năpusteau din senin asupra unui sat paşnic franc sau 
frizian situat la gura vreunui râu. Omorau toţi bărbaţii şi ră¬ 
peau toate femeile. Apoi ridicau pânzele corăbiilor iuţi, iar când 
la faţa locului ajungeau în sfârşit şi oştenii regelui sau împăra¬ 
tului tâlharii erau duşi de mult şi nu găseau decât nişte ruine 
arzând mocnit. 

In perioada tulbure care a urmat după moartea lui Carol 
cel Mare, normanzii au desfăşurat o activitate intensă. Flotele 
lor făceau raiduri în toate ţările, iar marinarii lor înfiinţaseră 
mici regate independente pe ţărmurile Olandei, Franţei, Angliei 
şi Germaniei, ba îşi croiseră drum tocmai până în Italia. Nor¬ 
manzii erau foarte inteligenţi. Au învăţat repede să vorbească 
limba supuşilor şi au renunţat la manierele necioplite ale vikin¬ 
gilor (sau „regii mării“), care erau foarte pitoreşti pe de o parte, 
dar pe de alta foarte slinoşi şi grozav de nemiloşi. 

Pe la începutul secolului al X-lea, un viking pe nume Rollo 
atacase în repetate rânduri coasta Franţei. Regele Franţei, 

prea slab pentru a se împotrivi acestor tâlhari din miazănoapte, 
a încercat să-i mituiască să „stea cuminţi". Le-a oferit provincia 
Normandia în schimbul promisiunii că nu vor mai invada restul 
domeniilor franceze. Rollo a acceptat târgul şi a devenit „duce 
de Normandia". 

Insă pasiunea cuceririi clocotea în sângele copiilor lui Rollo. 
Peste Canalul Mânecii, la doar câteva ore distanţă de conti¬ 
nentul european, vedeau falezele albe şi câmpurile înverzite ale 
Angliei. Sărmana Anglie trăise zile grele. Vreme de două sute 
de ani fusese colonie romană. După plecarea romanilor, fusese 
cucerită de angli şi saxoni, două triburi germanice din ţinutul 
Schleswig. Danezii ocupaseră ulterior mare parte din ţară şi 
întemeiaseră regatul lui Knut. Danezii fuseseră izgoniţi, iar 
acum (la începutul secolului al Xl-lea) se găsea pe tron un alt 
rege saxon, Eduard Confesorul. Insă lumea nu se aştepta ca 
Eduard să trăiască mult şi regele nu avea copii. Circumstanţele 

îi avantajau pe ambiţioşii duci de Normandia. în 1066, Eduard 
a murit. Imediat, Wilhelm de Normandia a traversat Canalul, 
l-a înfrânt şi ucis pe Harold de Wessex (care preluase coroana) 
în bătălia de la Hastings şi s-a proclamat rege al Angliei. 

într-un alt capitol v-am spus că în anul 800 o căpetenie ger¬ 
manică devenise împărat roman. Acum, în anul 1066, nepotul 
unui pirat normand a fost recunoscut ca rege al Angliei. 

De ce să mai citim basme când adevărul istoriei e mult mai 
interesant şi captivant? 



NORMANZII PRIVESC PESTE CANALUL MÂNECII 

FEUDALISMUL 


CUM EUROPA CENTRALĂ, ATACATĂ DIN TREI PĂRŢI, S-A TRANS¬ 
FORMAT ÎNTR-O TABĂRĂ ARMATĂ SI DE CE EUROPA AR FI PIERIT 
FĂRĂ SOLDAŢII PROFESIONIŞTI SI ADMINISTRATORII CARE 
FĂCEAU PARTE DIN SISTEMUL FEUDAL 


IATĂ AŞADAR CARE ERA SITUAŢIA EUROPEI ÎN ANUL 1000, CÂND 
majoritatea oamenilor erau atât de nefericiţi încât primeau 
cu bucurie profeţia care prevestea apropierea sfârşitului lumii 
şi se înghesuiau în mănăstiri, pentru ca Ziua Judecăţii să îi 
găsească adânciţi în îndatoriri cucernice. 

La o dată necunoscută, triburile germanice îşi părăsiseră 
vechea patrie din Asia şi se deplasaseră spre vest, în Europa. 
Datorită numărului lor mare, reuşiseră să-şi forţeze intrarea 
în Imperiul Roman. Nimiciseră marele imperiu apusean, însă 
partea răsăriteană, neaflându-se pe ruta principală a marilor 
migraţii, reuşise să supravieţuiască şi perpetuase întru câtva 
tradiţiile gloriei de odinioară a Romei. 

în perioada de dezordini care a urmat (adevăratele „secole 
negre" ale istoriei, secolele al Vl-lea şi al VH-lea ale erei noas¬ 
tre), triburile germanice fuseseră convinse să accepte religia 
creştină şi îl recunoscuseră pe episcopul Romei ca papă sau con¬ 
ducător spiritual al lumii. în secolul al IX-lea, geniul organiza¬ 
toric al lui Carol cel Mare reînsufleţise Imperiul Roman şi unise 
cea mai mare parte a Europei Occidentale intr-un singur stat. 
Acest imperiu s-a fărâmiţat pe parcursul secolului al X-lea. 
Partea vestică devenise un regat de sine stătător, Franţa. Par¬ 
tea estică se numea Sfântul Imperiu Roman de Naţiune Ger¬ 
mană, iar conducătorii acestei federaţii de state se pretindeau 
moştenitorii direcţi ai lui Cezar şi Augustus. 

Din păcate, puterea regilor Franţei nu se extindea dincolo 
de şanţurile reşedinţei regale, iar Sfântul împărat Roman era 

înfruntat de redutabilii săi supuşi oricând aceştia aveau chef 
sau ceva de câştigat. 

Spre şi mai marea suferinţă a masei populaţiei, triunghiul 
Europei Occidentale (vezi pagina 143) era expus în permanenţă 
atacurilor venite din trei direcţii. In sud trăiau veşnic primej- 
dioşii mahomedani. Ţărmurile vestice erau pustiite de nordici. 
Frontiera estică (lipsită de apărare cu excepţia scurtului lanţ 
al Munţilor Carpaţi) se găsea la discreţia hoardelor de huni, 
maghiari, slavi şi tătari. 

Pacea Romei era ceva din trecutul îndepărtat, un vis al 
„zilelor bune de odinioară", apuse o dată pentru totdeauna. Era 
o situaţie de tip „luptă sau mori", iar oamenii, în mod firesc, 
preferau să lupte. Silită de împrejurări, Europa a devenit o 
tabără armată şi se cerea o conducere puternică. Atât regele, 
cât şi împăratul erau departe. Cei de la frontiere (iar în anul 
1000 cam toată Europa era zonă de frontieră) trebuiau să se 
descurce singuri. S-au supus de bunăvoie reprezentanţilor 
regelui trimişi să administreze regiunile periferice, dacă aceştia 
îi puteau apăra de duşmani. 

In scurtă vreme Europa Centrală era presărată cu mici 
principate conduse de un duce, conte, baron sau episcop, după 
caz, şi organizate ca unităţi de luptă. Aceşti duci, conţi şi baroni 
juraseră credinţă regelui care le acordase un domeniu numit 
„feudă" (de unde vine şi cuvântul „feudal") în schimbul servi¬ 
ciilor loiale şi al anumitor biruri. Insă pe vremea aceea călăto¬ 
riile erau lente, iar mijloacele de comunicare extrem de precare. 
Prin urmare, administratorii regali sau imperiali se bucurau 
de foarte multă independenţă, iar în graniţele propriei provincii 
îşi atribuiau majoritatea drepturilor care aparţineau, de fapt, 
regelui. 

Ar fi totuşi o greşeală să vă închipuiţi că oamenii din secolul 
al Xl-lea obiectau faţă de această formă de guvernământ. Dim¬ 
potrivă, susţineau feudalismul deoarece era o instituţie foarte 
practică şi necesară. Seniorul şi stăpânul lor locuia de obicei 
într-o casă mare de piatră construită pe vârful unei stânci 
abrupte sau înconjurată de şanţuri adânci cu apă, dar în raza 
vizuală a supuşilor. în caz de pericol, supuşii se adăposteau 

între zidurile cetăţuii baronului. Iată de ce încercau să trăiască 
cât mai aproape de castel şi de ce numeroase oraşe europene 
şi-au început existenţa în jurul unei fortăreţe feudale. 

însă cavalerul din Evul Mediu timpuriu nu era doar un 
soldat profesionist. Era un funcţionar de stat al vremii sale. 
Era judecătorul comunităţii şi şeful poliţiei. îi prindea pe ban¬ 
diţi şi îi apăra pe vânzătorii ambulanţi, care erau negustorii 
secolului al Xl-lea. întreţinea digurile pentru a preveni inun¬ 
darea ogoarelor (cum făcuseră şi primii nobili din Valea Nilului 
cu patru mii de ani înaintea lor). încuraja trubadurii care 
hoinăreau dintr-un loc în altul spunând istorii despre eroi de 
demult, care luptaseră în marile războaie ale migraţiilor. în 
plus, patrona bisericile şi mănăstirile de pe teritoriul său şi, 
deşi nu ştia nici să scrie, nici să citească (asemenea cunoştinţe 
erau considerate efeminate), angaja nişte preoţi care îi ţineau 
socotelile şi înregistrau căsătoriile, naşterile şi decesele surve¬ 
nite pe domeniile baroniale sau ducale. 

în secolul al XV-lea, regii au redevenit suficient de puternici 
pentru a-şi exercita puterile care le aparţineau în calitate de 
„unşi ai lui Dumnezeu". Cavalerii feudali şi-au pierdut atunci 
independenţa de odinioară. Reduşi la rangul de moşieri de ţară, 
nu mai umpleau un gol şi în curând au devenit o pacoste. Dar 
fără „sistemul feudal" din Evul Mediu întunecat Europa ar fi 
pierit. Au existat şi mulţi cavaleri răi, aşa cum în ziua de astăzi 
există mulţi oameni răi. în ansamblu însă, baronii cu mână de 
fier din secolele XII-XIII erau administratori harnici care au 
făcut un serviciu deosebit de util cauzei progresului. în acea 
epocă, nobila torţă a învăţăturii şi artei care luminase lumea 
egiptenilor, grecilor şi romanilor abia mai pâlpâia. Fără cavaleri 
şi bunii lor prieteni călugării, civilizaţia ar fi dispărut complet, 
iar omenirea ar fi fost obligată să o ia de unde rămăsese omul 
cavernelor. 

CUM ERA ŞI FIRESC, LUPTĂTORII PROFESIONIŞTI DIN EVUL 
Mediu au încercat să creeze un soi de organizaţie în scopul 
ajutorării şi protecţiei reciproce. Din nevoia unei asocieri 
strânse s-a născut ordinul cavalerilor sau instituţia cavale¬ 
rismului. 

Ştim foarte puţine despre originile cavalerismului. Insă pe 
măsură ce s-a dezvoltat, sistemul a dat lum ii ceva extrem de 
necesar în epocă - o normă concretă de conduită care atenua 
obiceiurile barbare ale vremii şi făcea viaţa mai suportabilă 
decât pe parcursul celor cinci secole ale Evului Mediu întunecat. 
Civilizarea asprilor locuitori de la frontiere, care îşi petrecuseră 
mare parte din viaţă luptând cu mahomedanii, hunii şi norman¬ 
zii, nu era deloc o sarcină uşoară. Recidivau adesea şi, după ce 
dimineaţa făceau tot soiul de jurăminte de milă şi caritate, 
până seara îşi ucideau toţi prizonierii. însă progresul este 
întotdeauna rezultatul unei trude lente şi necontenite, iar în 
cele din urmă chiar şi cel mai ticălos dintre cavaleri a fost obli¬ 
gat să se supună regulilor „clasei" ori să suporte consecinţele. 

Aceste reguli au variat de la o regiune la alta a Europei, însă 
toate puneau accentul pe „slujire" şi „loialitate faţă de îndato¬ 
rire". Evul Mediu privea slujirea ca pe ceva foarte nobil şi fru¬ 
mos. Nu era o ruşine să fii slujitor, câtă vreme erai un slujitor 
bun şi nu lăsai munca pe tânjală. Cât despre loialitate, într-o 
vreme când viaţa depindea de îndeplinirea cu devotament a 
multor îndatoriri neplăcute, ea era virtutea supremă a unui 
luptător. 

Prin urmare, unui tânăr cavaler i se cerea să jure că avea 
să fie un slujitor credincios al lui Dumnezeu şi al regelui. De 
asemenea, făgăduia să fie generos cu cei mai nevoiaşi decât el. 
îşi dădea cuvântul să se poarte cu umilinţă, să nu se laude cu 
realizările lui şi să fie prietenul tuturor celor care sufereau (cu 
excepţia mahomedanilor, pe care trebuia să îi ucidă pe loc). 

în jurul acestor jurăminte, care nu erau altceva decât Cele 
Zece Porunci exprimate în termeni pe înţelesul oamenilor din 
Evul Mediu, s-a dezvoltat un sistem complicat de maniere şi 
reguli de comportament. Cavalerii încercau să-şi modeleze 
vieţile după exemplul eroilor Mesei Rotunde a lui Artur şi cei 
ai curţii lui Carol cel Mare, despre care le povestiseră truba¬ 
durii. Sperau să se dovedească la fel de curajoşi ca Lancelot şi 
la fel de loiali ca Roland. Se purtau cu demnitate şi rosteau 
cuvinte cumpănite şi graţioase, pentru a fi recunoscuţi drept 
cavaleri adevăraţi, indiferent cât de umilă era croiala veştmin¬ 
telor sau mărimea pungii. 

în felul acesta, ordinul cavalerilor a devenit o şcoală a bune¬ 
lor maniere, care constituie uleiul maşinăriei sociale. Cava¬ 
lerismul a ajuns să însemne curtoazie, iar castelul feudal arăta 
restului lu m i i ce haine să poarte, cum să mănânce, cum să inviţi 
o doamnă la dans şi o mie de alte amănunte ale purtării de zi 
cu zi care fac viaţa mai interesantă şi mai agreabilă. 

Ca toate instituţiile umane, cavaleria era sortită pieirii de 
îndată ce şi-a pierdut utilitatea. 

Cruciadele, despre care ne va vorbi un capitol viitor, au fost 
urmate de o regenerare puternică a comerţului. Oraşele au 
crescut peste noapte. Orăşenii s-au îmbogăţit, au angajat învă¬ 
ţători buni şi în scurtă vreme au devenit egalii cavalerilor. 
Inventarea prafului de puşcă l-a privat pe „cavalerul" cu armură 
grea de avantajul precedent, iar utilizarea mercenarilor făcea 
imposibilă purtarea unei bătălii cu politeţurile delicate ale unui 
turneu de şah. Cavalerul a devenit superfluu. în curând, devota¬ 
mentul lui faţă de idealuri care nu mai aveau nici o valoare 
practică l-a transformat într-o figură ridicolă. S-a spus că Don 
Quijote de la Mancha a fost ultimul cavaler adevărat. După 
moartea sa, sabia lui de nădejde şi armura au fost vândute 
pentru a-i plăti datoriile. 

Totuşi, această sabie pare să fi ajuns cumva în mâinile 
câtorva bărbaţi. Washington a purtat-o în deznădăjduitele zile 
de la Valley Forge 1 . A fost singura apărare a lui Gordon când 
a refuzat să-i părăsească pe cei încredinţaţi în grija lui şi a 
rămas să îşi înfrunte moartea în fortăreaţa asediată din 
Khartoum 2 . 

Şi nu sunt foarte sigur, dar cred că s-a dovedit de o forţă 
nepreţuită în câştigarea Marelui Război 3 . 


1. Tabără a armatei continentale în timpul Războiului de Independenţă 
american. In iarna 1777-1778 mulţi soldaţi americani au murit aici de 
foame şi frig (n. tr.). 

2. Este vorba despre asedierea trupelor egiptene şi britanice de către 
forţele sudaneze în oraşul Khartoum, în 1884-1885. Generalului Charles 
Gordon i s-a ordonat să evacueze oraşul, dar salvarea tuturor soldaţilor 
săi era imposibilă, motiv pentru care a decis să rămână în Khartoum, unde 
şi-a pierdut viaţa (n. tr.). 

3. In perioada interbelică, contemporanii se refereau la Primul Război 
Mondial numindu -1 „Marele Război" (n. tr.). 

PAPĂ CONTRA ÎMPĂRAT 

BIZARA LOIALITATE DUBLĂ A POPOARELOR DIN EVUL MEDIU 
SI CUM A DUS EA LA CONFLICTE INTERMINABILE ÎNTRE PAPI 
SI SFINŢII ÎMPĂRAŢI ROMANI 


E FOARTE DIFICIL SĂ-I ÎNŢELEGEM PE OAMENII DIN EPOCILE 
trecute. Chiar bunicul vostru, pe care îl vedeţi zi de zi, e o fiinţă 
misterioasă care trăieşte într-o lume diferită în privinţa ideilor, 
hainelor şi manierelor. Urmează să vă spun povestea unor bunici 
de acum douăzeci şi cinci de generaţii şi nu mă aştept să vă 
dumiriţi de înţelesul celor scrise de mine fără să recitiţi de 
câteva ori acest capitol. 

Omul obişnuit din Evul Mediu ducea un trai foarte simplu 
şi uniform. Chiar dacă era cetăţean liber şi putea veni şi pleca 
după placul inimii, arareori păşea în afara zonei unde locuia. 
Cărţi tipărite nu existau, iar manuscrisele erau puţine. Când 
şi când, o ceată de călugări sârguincioşi predau citirea, scrierea 
şi niscaiva aritmetică. însă ştiinţa, istoria şi geografia zăceau 
îngropate sub ruinele Greciei şi Romei. 

Tot ce ştiau oamenii despre trecut învăţaseră ascultând 
poveşti şi legende. Adeseori aceste informaţii transmise din 
tată în fiu conţin detalii greşite, însă păstrează cu o precizie 
uimitoare principalele evenimente ale istoriei. După mai bine 
de două mii de ani, mamele din India îşi sperie şi acum copiii 
obraznici spunându-le „vine Iskander şi te ia“, Iskander nefiind 
altul decât Alexandru cel Mare, care a vizitat India în anul 330 
înainte de naşterea lui Hristos, dar a cărui poveste a dăinuit 
de-a lungul veacurilor. 

Cei din Evul Mediu timpuriu n-au văzut în viaţa lor un ma¬ 
nual de istorie romană. Nu ştiau multe lucruri pe care orice 
şcolar de azi le ştie înainte de a ajunge în clasa a IlI-a. însă 

Imperiul Roman, care pentru voi e un simplu nume, era ceva 
foarte viu pentru ei. îl simţeau. îl recunoşteau bucuroşi pe papă 
ca lider spiritual deoarece papa trăia la Roma şi reprezenta 
ideea de superputere romană. Şi au fost profund recunoscă¬ 
tori când Carol cel Mare, iar mai târziu Otto cel Mare au reîn¬ 
viat ideea unui imperiu transnaţional şi au creat Sfântul 
Imperiu Roman pentru ca lumea să fie din nou aşa cum fusese 
întotdeauna. 

însă faptul că tradiţia romană avea doi moştenitori îi punea 
într-o poziţie dificilă pe credincioşii târgoveţi medievali. Teoria 
din spatele sistemului medieval era trainică şi totodată simplă, 
în timp ce stăpânul lumesc (împăratul) se îngrijea de bună¬ 
starea fizică a supuşilor, stăpânul spiritual (papa) le ocrotea 
sufletele. 

în practică, acest sistem funcţiona totuşi tare defectuos, 
împăratul încerca invariabil să se amestece în treburile Bise¬ 
ricii, iar papa se răzbuna şi îi spunea împăratului cum ar fi 
trebuit să-şi guverneze domeniile. Apoi fiecare îi spunea celui¬ 
lalt, intr-un limbaj foarte neceremonios, să-şi vadă de treaba 
lui, iar rezultatul era inevitabil războiul. 

Ce ar fi trebuit să facă oamenii în aceste împrejurări? Un 
bun creştin asculta atât de papă, cât şi de rege. însă papa şi 
împăratul erau inamici. De partea cui trebuia să fie un cetăţean 
supus şi un creştin la fel de supus? 

Răspunsul corect nu era uşor de găsit. Dacă împăratul era 
un bărbat energic şi cu suficienţi bani pentru a organiza o 
armată, avea posibilitatea să treacă Alpii, să mărşăluiască spre 
Roma, la nevoie să-l asedieze pe papă în palat şi să-l oblige pe 
Sanctitatea Sa să se supună directivelor imperiale sau să 
suporte consecinţele. 

Mai frecvent, însă, cel puternic era papa. Atunci împăratul 
sau regele era excomunicat laolaltă cu toţi supuşii lui. Asta 
însemna că toate bisericile se închideau, că nimeni nu putea fi 
botezat, că nici unui muribund nu i se acorda iertarea păca¬ 
telor - pe scurt, că jumătate din funcţiile unui guvern medieval 
se suspendau. 

Mai mult, populaţia era absolvită de jurământul de loialitate 
faţă de suveran şi îndemnată să se răzvrătească împotriva 

seniorului. Pe de altă parte, dacă urmau acest sfat al pontifului 
de departe şi erau prinşi, vasalul din vecinătate îi spânzura, 
un lucru, iarăşi, cât se poate de neplăcut. 

Bieţii oameni se găseau intr-adevăr într-o poziţie dificilă şi 
nimeni n-a dus-o mai rău decât cei din a doua jumătate a seco¬ 
lului al Xl-lea, când împăratul Henric IV al Germaniei şi papa 
Grigore VII s-au înfruntat în două runde care nu au lămurit 
nimic şi au tulburat pacea Europei pentru aproape cincizeci 
de ani. 

La jumătatea secolului al Xl-lea în Biserică s-a manifestat 
o mişcare puternică de reformare. Până la momentul respectiv, 
alegerea papei se desfăşura într-o mare neorânduială. Pe împă¬ 
raţii Sfântului Imperiu Roman îi avantaja alegerea pe Sfântul 
Scaun a unui preot binevoitor. Deseori mergeau la Roma în 
timpul alegerilor şi îşi foloseau influenţa în beneficiul unuia 
dintre prietenii lor. 

In anul 1059 situaţia s-a schimbat. Printr-un decret al papei 
Nicolae II, principalii preoţi şi diaconi ai bisericilor din Roma 
şi din împrejurimi fuseseră organizaţi în aşa-numitul Colegiu 
al Cardinalilor, iar acestei adunări a clericilor de frunte (cuvân¬ 
tul „cardinal" însemna „principal") i s-a acordat puterea exclu¬ 
sivă de a-i alege pe viitorii papi. 

în anul 1073, Colegiul Cardinalilor l-a ales pe preotul Hilde- 
brand, fiul unei familii foarte modeste din Toscana, iar acesta 
şi-a luat numele de Grigore VII. Avea o energie fără margini. 
Credinţa în atribuţiile înalte ale funcţiei lui sacre era clădită 
pe stânca de granit a convingerii şi curajului. în mintea lui 
Grigore, papa nu era doar şeful absolut al Bisericii creştine, ci 
şi instanţa supremă a tuturor chestiunilor lumeşti. Papa care 
înălţa nişte simpli prinţi germani la demnitatea de împărat îi 
putea detrona după placul inimii. Se putea opune oricărei legi 
adoptate de un duce, rege sau împărat, dar oricine contesta un 
decret papal trebuia să fie cu băgare de seamă, căci pedeapsa 
avea să fie grabnică şi nemiloasă. 

Grigore a trimis ambasadori la toate curţile europene pen¬ 
tru a-i informa pe suveranii Europei în legătură cu noile lui 
legi, cerându-le să ia aminte la conţinutul acestora. Wilhelm 

Cuceritorul a promis să se poarte frumos, dar Henric IV, care 
de la vârsta de şase ani se războia cu supuşii lui, nu intenţiona 
să se supună voinţei pontificale. A întrunit un colegiu de epis- 
copi germani, l-a acuzat pe Grigore de toate crimele de sub soare, 
după care l-a demis prin hotărârea Conciliului de la Worms. 

Papa a răspuns cu excomunicarea şi cu o solicitare către 
prinţii germani să se debaraseze de nevrednicul lor conducător. 
Prinţii germani, fericiţi nevoie mare să scape de Henric, i-au 
cerut papei să meargă la Augsburg pentru a-i ajuta să aleagă 
un nou împărat. 

Grigore a plecat din Roma şi s-a îndreptat spre nord. Henric, 
care nu era un nătărău, şi-a dat seama cât de periculoasă era 
poziţia lui. Trebuia cu orice preţ să se împace cu papa, şi fără 
întârziere. A traversat Alpii în toiul iernii şi s-a grăbit spre 
Canossa, unde papa se oprise pentru un scurt popas. Trei zile 
lungi, de pe 25 pe 28 ianuarie în anul 1077, Henric, îmbrăcat 
ca un pelerin căit (dar purtând un pulover gros pe sub rasa 
călugărească), a aşteptat în faţa porţilor castelului din Canossa. 
Apoi i s-a îngăduit să intre şi păcatele i-au fost iertate. Căinţa 
lui nu a durat prea mult. De îndată ce s-a întors în Germania, 
Henric a început să se poarte exact ca înainte. A fost excomu¬ 
nicat din nou. Un conciliu de episcopi germani l-a destituit a 
doua oară pe Grigore, însă de această dată Henric a traversat 
Alpii în fruntea unei armate mari, a asediat Roma şi l-a forţat 
pe Grigore să se retragă la Salerno, unde a murit în exil. Această 

primă răbufnire violentă nu a decis 
nimic. Conflictul dintre papă şi îm¬ 
părat s-a reluat de îndată ce Henric 
a ajuns înapoi în Germania. 

Membrii familiei Hohenstaufen, 
care a acaparat tronul imperial ger¬ 
man peste puţin timp, erau şi mai 
independenţi decât predecesorii lor. 
Grigore susţinuse că papii erau mai 
presus de toţi regii, deoarece în Ziua 
Judecăţii ei (papii) urmau să dea 
henric iv la canossa socoteală pentru purtarea tuturor 

oilor din turma lor, iar în ochii lui Dumnezeu un rege e doar un 
ins din turma credincioşilor. 

Frederic de Hohenstaufen, mai cunoscut ca Barbarossa sau 
Barbă Roşie, a formulat o pretenţie opusă, anume că „Dumne¬ 
zeu însuşi" îi dăduse imperiul predecesorului său şi, cum impe¬ 
riul includea Italia şi Roma, a organizat o campanie pentru 
anexarea acestor „provincii pierdute" la ţara nordică. Barba¬ 
rossa s-a înecat accidental în Asia Mică în timpul celei de-a 
Doua Cruciade, însă fiul său, Frederic II, un tânăr strălucit 
care în copilărie intrase în contact cu civilizaţia mahomedanilor 
din Sicilia, a continuat războiul. Papii l-au acuzat de erezie. E 
adevărat că Frederic pare să fi simţit un dispreţ profund şi sin¬ 
cer pentru grosolana lume creştină din nord, pentru neciopliţii 
cavaleri germani şi pentru preoţii italieni intriganţi. Insă şi-a 
pus lacăt la gură, a plecat într-o cruciadă, a luat Ierusalimul 
de la necredincioşi şi a fost încoronat rege al Oraşului Sfânt. 
Nici măcar acest lucru nu i-a îmbunat pe papi. L-au destituit 
pe Frederic, dând posesiunile sale italiene lui Carol de Anjou, 
fratele acelui Ludovic al Franţei care a devenit faimos ca Sfân¬ 
tul Ludovic. Aceasta a dus la alte războaie. Conrad V, fiul lui 
Conrad IV şi ultimul din dinastia Hohenstaufen, a încercat să 
recâştige regatul, dar a fost învins şi decapitat la Napoli. însă 
douăzeci de ani mai târziu, francezii, care îşi atrăseseră antipa¬ 
tia întregii Sicilii, au fost ucişi cu toţii în timpul răscoalei numite 
Vesperele Siciliene, şi tot aşa. 

Conflictul dintre papi şi împăraţi nu s-a rezolvat niciodată, 
însă după o vreme cei doi inamici au învăţat să se lase în pace 
unul pe altul. 

în anul 1273, Rudolf I de Habsburg a fost ales împărat. Nu 
s-a deranjat să meargă la Roma pentru a fi încoronat. Papii nu 
au protestat şi, la rândul lor, s-au ţinut departe de Germania. 
Asta a însemnat pace, dar două secole care ar fi putut fi folosite 
în scopul organizării interne se irosiseră pe războaie inutile. 

Totuşi, în tot răul a existat, pentru unii, şi un bine. Printr-un 
proces de echilibrare atentă, orăşelele din Italia izbutiseră 
să-şi sporească puterea şi independenţa pe spezele împăraţilor 
şi papilor. Când a început iureşul pentru Ţara Sfântă, au reuşit 

să se ocupe de problema transportării a mii de pelerini nerăb¬ 
dători care cereau să treacă marea, iar la sfârşitul Cruciadelor 
îşi construiseră fortificaţii atât de puternice din cărămizi şi aur, 
încât îi puteau înfrunta cu aceeaşi nepăsare şi pe papă, şi pe 
împărat. 

Biserica şi statul s-au luptat între ele, iar o a treia tabără - 
oraşul medieval - a fugit cu prada de război. 

CRUCIADELE 


TOATE CONFLICTELE AU FOST DATE UITĂRII ATUNCI CÂND 
TURCII AU OCUPAT TARA SFÂNTĂ, AU PROFANAT LOCURILE 
SFINTE SI AU PERTURBAT SERIOS COMERŢUL ÎNTRE ORIENT SI 
OCCIDENT. EUROPA A PORNIT ÎN CRUCIADĂ 


TIMP DE TREI SECOLE ÎNTRE CREŞTINI ŞI MUSULMANI FUSESE 
pace, cu excepţia Spaniei şi Imperiului Roman de Răsărit, cele 
două state care apărau porţile Europei. După ce cuceriseră 
Siria în secolul al VlI-lea, mahomedanii stăpâneau Ţara Sfântă. 
Totuşi, îl socoteau pe Iisus un mare profet (deşi nu chiar aşa 
mare ca Mahomed) şi nu i-au împiedicat pe pelerinii care doreau 
să se roage în biserica pe care Sfânta Elena, mama împăratului 
Constantin, o construise pe locul Sfântului Mormânt. Insă în 
primii ani ai secolului al Xl-lea, un trib tătar din stepele Asiei, 
numiţi selgiucizi sau turci, au pus stăpânire pe statul mahome¬ 
dan din vestul Asiei, moment după care perioada de toleranţă 
s-a sfârşit. Turcii au acaparat toată Asia Mică de la împăraţii 
romani răsăriteni şi au pus capăt relaţiilor comerciale între 
Orient şi Occident. 

Alexis, împăratul, care arareori avea de-a face cu vecinii creş¬ 
tini din Vest, a cerut ajutor şi a atras atenţia asupra pericolului 
care ameninţa Europa dacă turcii ar fi cucerit Constantinopolul. 

Oraşele italiene care fondaseră colonii pe ţărmurile din Asia 
Mică şi Palestina, temându-se pentru posesiunile lor, au relatat 
poveşti îngrozitoare despre atrocităţile turcilor şi suferinţa creş¬ 
tinilor. Europa s-a aprins de la un capăt la altul. 

Papa Urban II, un francez din Reims educat în faimoasa 
mănăstire de la Cluny unde se formase şi Grigore VII, s-a gân¬ 
dit că venise timpul să acţioneze. Situaţia generală din Europa 
era departe de a fi satisfăcătoare. Metodele agricole primitive 
ale epocii (neschimbate de pe vremea romanilor) provocau o 

lipsă permanentă de alimente. Bântuiau şomajul şi foamea, 
iar acestea pot duce la nemulţumiri şi răscoale. In vremurile 
de odinioară Asia vestică hrănise milioane de oameni. Era un 
teritoriu excelent pentru a imigra. 

De aceea, în anul 1095, la Conciliul de la Clermont, în Franţa, 
papa s-a ridicat, a zugrăvit îngrozitoarele nenorociri pricinuite 
de necredincioşi în Ţara Sfântă, a făcut o descriere strălucitoare 
a acestui pământ unde încă din zilele lui Moise curgea lapte şi 
miere şi i-a îndemnat pe cavalerii din Franţa şi popoarele 
Europei în general să îşi lase nevestele şi copiii şi să izbăvească 
Palestina de turci. 

Un val de isterie religioasă a măturat continentul. Raţiunea 
a încetat să mai funcţioneze. Bărbaţii lăsau din mână ciocanul 
şi ferăstrăul, ieşeau din atelier şi apucau primul drum spre 
Răsărit ca să-i ucidă pe turci. Copiii îşi părăseau casele „ca să 
meargă în Palestina*' şi să-i îngenuncheze pe turcii fioroşi cu 
puterea zelului tineresc şi a pietăţii creştine. Nu mai puţin de 
90% dintre aceşti entuziaşti nici n-au apucat să zărească Ţara 
Sfântă. Nu aveau bani. Au fost obligaţi să cerşească ori să fure 
ca să rămână în viaţă. Au devenit un pericol pentru siguranţa 
drumurilor şi au fost omorâţi de ţăranii furioşi. 

Prima Cruciadă, o adunătură pestriţă de creştini sinceri, 
faliţi insolvabili, nobili lefteri şi răufăcători fugiţi de justiţie, 
urmând pilda dată de Petru Ermitul, un ins pe jumătate nebun, 
şi de Gauthier fără de Avere, şi-au început campania împotriva 
necredincioşilor omorându-i pe toţi evreii care le-au ieşit în cale. 
Au ajuns până în Ungaria, după care au fost ucişi cu toţii. 

Această experienţă a fost o lecţie pentru Biserică. Singur, 
entuziasmul nu putea elibera Ţara Sfântă. Organizarea era la 
fel de necesară ca bunăvoinţa şi curajul. Un an de zile a fost con¬ 
sacrat instruirii şi echipării unei armate de două sute de mii 
de oameni. Au fost puşi sub comanda lui Godefroy de Bouillon, 
a lui Robert, duce de Normandia, Robert, conte de Flandra, şi 
a altor nobili, toţi pricepuţi în meşteşugul războiului. 

Această a Doua Cruciadă şi-a pornit lunga călătorie în anul 
1096. La Constantinopol, cavalerii au adus un omagiu împăra¬ 
tului. (Căci, după cum v-am spus, tradiţiile dispar cu greu, iar 

PRIMA CRUCIADĂ 


un împărat roman, oricât de sărac şi neputincios, era ţinut la 
mare cinste.) Apoi au trecut în Asia, i-au omorât pe toţi musul¬ 
manii care le-au căzut în mâini, au luat cu asalt Ierusalimul, 
au masacrat populaţia mahomedană şi s-au dus întins la Sfân¬ 
tul Mormânt să aducă laude şi mulţumire cu feţele scăldate în 
lacrimi de evlavie şi recunoştinţă. Insă peste puţin timp turcii 
au fost întăriţi de sosirea unor trupe noi. Atunci au recucerit 
Ierusalimul şi i-au omorât, la rândul lor, pe credincioşii adepţi 
ai crucii. 

Pe parcursul următoarelor două secole au avut loc alte şapte 
cruciade. Treptat, cruciaţii au învăţat tehnica deplasării. Călă¬ 
toria pe uscat era prea obositoare şi prea periculoasă. Preferau 
să traverseze Alpii şi să ajungă la Genova sau la Veneţia, unde 
se îmbarcau spre Orient. Genovezii şi veneţienii au făcut din 
transportul transmediteraneean de călători o afacere foarte 
profitabilă. Cereau tarife exorbitante, iar atunci când cruciaţii 
(şi majoritatea nu prea aveau bani) nu puteau plăti preţul, 
aceşti „speculanţi" italieni le îngăduiau amabil să „achite 
traversarea muncind". In schimbul unui drum de la Veneţia la 
Acera, cruciatul se obliga să lupte pe o perioadă determinată 
în serviciul proprietarilor corăbiei. In felul acesta, Veneţia 
şi-a extins considerabil teritoriile pe coasta Mării Adriatice şi 

în Grecia, unde Atena a devenit 
colonie veneţiană, dar şi în insulele 
Cipru, Creta şi Rodos. 

în orice caz, toate acestea nu au 
ajutat prea mult la rezolvarea pro¬ 
blemei Ţării Sfinte. După domoli¬ 
rea entuziasmului iniţial, un scurt 
voiaj cruciat a devenit parte din 
educaţia liberală a oricărui tânăr 
de viţă, iar candidaţii pentru servi¬ 
ciul în Palestina nu au lipsit. însă 
zelul de odinioară dispăruse. Cru¬ 
ciaţii, care porniseră la război cu o 
ură profundă faţă de mahomedani şi o iubire neţărmurită 
pentru populaţia creştină din Imperiul Roman de Răsărit şi 
Armenia, şi-au schimbat complet atitudinea. Au ajuns să-i 
dispreţuiască pe grecii din Bizanţ, care îi păcăleau şi trădau 
adesea cauza crucii, laolaltă cu armenii şi toate celelalte seminţii 
levantine, şi au început să preţuiască virtuţile inamicilor, care 
s-au dovedit adversari mărinimoşi şi corecţi. 

Bineînţeles, aşa ceva nu se cădea mărturisit vreodată pe 
faţă. însă la întoarcerea acasă, cruciatul imita probabil manie¬ 
rele învăţate de la duşmanul păgân, pe lângă care cavalerul 
apusean de rând părea un ţărănoi. De asemenea, adusese cu 
el câteva lucruri noi de mâncat, ca piersicile şi spanacul, pe 
care le-a plantat în grădină şi le-a crescut pentru sine. Renun¬ 
ţase la obiceiul barbar de a purta povara armurii grele, înfă- 
ţişându-se în veşminte largi de mătase sau bumbac, care 
constituiau portul tradiţional al adepţilor profetului şi fuseseră 
utilizate la origine de turci. Aşadar Cruciadele, care începuseră 
ca o expediţie punitivă împotriva păgânilor, au devenit efectiv 
un curs general de civilizaţie pentru milioane de tineri europeni. 

Din punct de vedere politic şi militar, Cruciadele au fost un 
eşec. Ierusalimul şi alte câteva oraşe au fost cucerite şi apoi 
pierdute. în Siria, Palestina şi Asia Mică s-au întemeiat o 
seamă de mici regate, dar ulterior au fost recucerite de turci, 
iar după anul 1244 (când Ierusalimul a devenit în mod limpede 

turc) situaţia Ţării Sfinte a redeve¬ 
nit cea dinainte de 1095. 

Insă Europa trecuse printr-o 
mare schimbare. Celor din Apus le 
fusese îngăduit să întrezărească 
lumina, strălucirea şi frumuseţea 
Răsăritului. Castelele lor mohorâte 
nu îi mai mulţumeau. Voiau o exis¬ 
tenţă mai cuprinzătoare. Nici Bise¬ 
rica, nici statul nu le-o puteau oferi. 

Au găsit-o în oraşe. 



MORMÂNTUL CRUCIATULUI 

ORAŞUL MEDIEVAL 

DE CE OAMENII DIN EVUL MEDIU SPUNEAU CĂ „LA ORAŞ SE 
RESPIRĂ LIBER" 


PRIMA PARTE A EVULUI MEDIU FUSESE O EPOCĂ A PIONIERA- 
tului şi colonizării. Un neam nou, care până atunci trăise din¬ 
colo de lanţul sălbatic de păduri, munţi şi mlaştini ce apăra 
frontiera nord-estică a Imperiului Roman, pătrunsese până în 
câmpiile din vestul Europei şi pusese stăpânire pe majoritatea 
teritoriului. Erau oameni neobosiţi, aşa cum au fost toţi pionie¬ 
rii de la începutul timpurilor. Le plăcea să fie „în continuă 
mişcare". Tăiau păduri sau îşi tăiau beregata unii altora cu la 
fel de multă energie. Puţini dintre ei doreau să trăiască în oraşe. 
Ţineau la „libertatea" lor, le plăcea să simtă aerul proaspăt al 
dealurilor umplându-le plămânii când îşi mânau turmele pe 
păşunile bătute de vânt. Când vechile locuinţe nu le mai plă¬ 
ceau, o luau din loc în căutarea unor aventuri noi. 

Cei mai slabi mureau. Luptătorii robuşti şi femeile cura¬ 
joase care-şi urmaseră bărbaţii în sălbăticie au supravieţuit. 
In felul acesta au creat o rasă de oameni puternici. Puţin le 
păsa de fineţurile vieţii. Erau prea ocupaţi ca să cânte la scripcă 
ori să scrie poezie. Nu îndrăgeau prea mult discuţiile. Preotul, 
„învăţatul" satului (înainte de jumătatea secolului al XlII-lea 
un mirean care ştia să scrie şi să citească era socotit un „fătă¬ 
lău"), trebuia să rezolve toate chestiunile fără valoare practică 
directă. Intre timp căpetenia germanică, baronul franc, ducele 
normand (sau oricare ar fi fost numele şi titlurile lor) ocupau 
părţi din teritoriul care aparţinuse odinioară marelui Imperiu 
Roman şi, printre ruinele gloriei apuse, au construit o lume 

proprie, care îi mulţumea straşnic şi pe care o considerau întru 
totul desăvârşită. 

Se îngrijeau de treburile castelului şi pământurilor din jur 
cât de bine se pricepeau. Respectau poruncile Bisericii pe cât 
se putea nădăjdui de la nişte muritori slabi. Erau suficient de 
loiali regelui sau împăratului cât să fie în termeni buni cu 
suveranul aflat la distanţă, dar pururi periculos. Pe scurt, 
încercau să facă bine şi să fie corecţi cu vecinii fără a fi tocmai 
incorecţi cu propriile interese. 

Lumea în care trăiau nu era ideală. Cei mai mulţi erau şerbi 
sau „iobagi", muncitori pe câmp care aparţineau solului pe care 
locuiau, exact ca vacile şi oile cu care împărţeau grajdurile. 
Soarta lor nu era nici deosebit de fericită, nici deosebit de nefe¬ 
ricită. Dar ce puteau face? Fără îndoială că bunul Dumnezeu 
care cârmuia lumea Evului Mediu le rânduise pe toate în cel 
mai bun chip. Dacă El, în înţelepciunea Lui, hotărâse că 
trebuiau să existe şi cavaleri, şi şerbi, nu li se cădea credin¬ 
cioşilor fii ai Bisericii să se îndoiască de rânduiala lucrurilor. 
Aşadar şerbii nu se plângeau, însă când erau forţaţi peste 
măsură mureau pe capete, ca vitele care nu sunt hrănite şi 
îngrijite cum trebuie. Abia atunci se făcea ceva la repezeală 
pentru a le îmbunătăţi condiţia. Dar dacă progresul lumii ar 
fi fost lăsat pe seama şerbilor şi stăpânilor feudali, am trăi şi 
acum după moda secolului al XH-lea, spunând „abracadabra" 
pentru a scăpa de o durere de dinţi, dispreţuindu-1 profund şi 
detestându-1 pe dentistul care s-ar oferi să ne ajute cu „ştiinţa" 
lui care mai mult ca sigur e de origine mahomedană sau păgână 
şi, prin urmare, e şi malefică şi inutilă. 

Când veţi creşte veţi descoperi că multe persoane nu cred 
în „progres" şi vă vor dovedi, invocând faptele teribile ale anu¬ 
mitor contemporani, că „lumea nu se schimbă". Eu sper totuşi 
că voi nu veţi acorda prea multă atenţie unor asemenea vorbe. 
Vedeţi voi, strămoşilor noştri le-a luat aproape un milion de 
ani ca să înveţe să meargă pe membrele posterioare. Alte secole 
au trebuit să treacă până când mârâiturile animalice au evoluat 
intr-un limbaj inteligibil. Scrisul - arta de a păstra ideile noas¬ 
tre spre folosul generaţiilor următoare, fără de care nu e posibil 

nici un fel de progres - a fost inventat cu doar patru mii de ani 
în urmă. Ideea de a transforma forţele naturii în slujitoare 
supuse ale omului era cu desăvârşire nouă pe vremea bunicilor 
voştri. In consecinţă, mie mi se pare că noi progresăm într-un 
ritm fără precedent. Poate am acordat cam prea multă atenţie 
confortului fizic în viaţă. Asta se va schimba la vremea cuvenită 
şi atunci vom aborda probleme care nu sunt legate de sănătate, 
salarii, instalaţii tehnico-sanitare şi maşinării în general. 

Vă rog însă să nu fiţi prea sentimentali în legătură cu „zilele 
bune de altădată". Multe persoane care nu văd decât bisericile 
frumoase şi marile opere de artă lăsate de Evul Mediu devin 
foarte elocvente când compară civilizaţia noastră urâtă, cu 
graba şi zgomotul ei, cu mirosurile urâte produse de rateurile 
camioanelor, şi oraşele de acum o mie de ani. Insă bisericile 
medievale erau înconjurate totdeauna de cocioabe mizerabile 
pe lângă care un apartament de bloc pare un palat luxos. E 
adevărat că pe nobilul Lancelot şi pe la fel de nobilul Parsifal, 
eroul tânăr şi neprihănit care a pornit în căutarea Sfântului 
Graal, nu îi necăjea mirosul de benzină. Existau însă alte miro¬ 
suri, de soiul celor din ţarcul vitelor - miasma gunoiului în 
putrefacţie azvârlit în stradă, al cocinilor de porci din jurul 
palatului episcopal, al oamenilor care-şi moşteniseră hainele 
şi căciulile de la bunici şi care nu aflaseră despre binecuvânta¬ 
rea săpunului. Nu vreau să zugrăvesc o imagine prea neplăcută. 
Dar când citiţi în cronicile vechi că regele Franţei, privind pe 
fereastra palatului, a leşinat din cauza duhorii stârnite de porcii 
care râmau pe străzile Parisului, când un manuscris antic dă 
câteva detalii despre o epidemie de ciumă sau variolă, atunci 
veţi începe să pricepeţi că „progresul" înseamnă ceva mai mult 
decât o lozincă folosită de agenţii de publicitate moderni. 

Nu, progresul din ultimele şase secole nu ar fi fost posibil 
fără existenţa oraşelor. Din acest motiv acest capitol va fi un pic 
mai lung decât multe altele. E prea important pentru a -1 reduce 
la trei sau patru pagini consacrate evenimentelor pur politice. 

Lumea antică a Egiptului, Babilonului şi Asiriei fusese o 
lume a oraşelor. Grecia fusese o ţară formată din cetăţi-stat. 
Istoria Feniciei a fost istoria a două oraşe numite Sidon şi Ţyr. 

Imperiul Roman a fost „hinterlandul" unui singur oraş. Scrisul, 
arta, ştiinţa, astronomia, arhitectura, literatura, teatrul - lista 
e nesfârşită -, toate au fost produse ale oraşului. 

Timp de aproape patru mii de ani, stupul de lemn pe care îl 
numim oraş a fost atelierul lumii. Apoi au venit marile migraţii. 
Imperiul Roman s-a prăbuşit. Oraşele au fost mistuite de foc 
şi Europa a redevenit un ţinut acoperit cu păşuni şi sătucuri 
de agricultori. In Evul Mediu întunecat, ogoarele civilizaţiei 
au rămas pârloagă. 

Cruciadele pregătiseră pământul pentru o recoltă nouă. 
Venise vremea secerişului, însă roadele au fost culese de târgo¬ 
veţii oraşelor libere. 

V-am spus povestea castelelor şi mănăstirilor, cu incintele 
lor din piatră masivă - casele cavalerilor şi călugărilor care 
păzeau trupul şi sufletul oamenilor. Aţi văzut că unii meseriaşi 
(măcelari, brutari şi ocazional câte un fabricant de sfeşnice) se 
mutau lângă castel pentru a satisface nevoile stăpânilor şi a 
găsi protecţie în caz de pericol. Câteodată seniorul feudal le 
îngăduia acestor oameni să-şi înconjoare casele cu o palisadă. 
Insă viaţa lor depindea de bunăvoinţa puternicului senior al 
castelului. Când acesta trecea, oamenii îngenuncheau în faţa 
lui şi îi sărutau mâna. 

Apoi au venit Cruciadele şi multe lucruri s-au schimbat. 
Migraţiile împinseseră popoarele din nord-est în vest. Crucia¬ 
dele au făcut milioane de persoane să călătorească din vest în 
regiunile foarte civilizate din sud-est. Au descoperit că lumea 
nu era mărginită de cele patru ziduri ale micii lor aşezări. Au 
început să aprecieze hainele mai bune, casele mai confortabile, 
felurile de mâncare noi, produsele misteriosului Orient. La 
întoarcerea acasă, pretindeau să fie aprovizionaţi cu aceste 
articole. Vânzătorul ambulant de mărunţişuri, cu bocceaua în 
spate - singurul negustor din Evul Mediu întunecat - a adău¬ 
gat aceste bunuri lângă mărfurile vechi, şi-a cumpărat o cotigă, 
a angajat câţiva foşti cruciaţi care îl apărau de valul de crimina¬ 
litate apărut după acest mare război internaţional şi a început 
să facă afaceri la o scară mai modernă şi mai mare. Profesia 
lui nu era uşoară. De fiecare dată când intra pe domeniile unui 

senior trebuia să plătească taxe de trecere şi impozite. însă 
afacerea era totuşi profitabilă, iar vânzătorul ambulant a conti¬ 
nuat să-şi facă tururile. 

în scurtă vreme, câţiva negustori energici au descoperit că 
bunurile importate până atunci de la mari depărtări puteau fi 
produse şi acasă. Şi-au transformat o parte din locuinţă în ate¬ 
liere. Au încetat să mai fie negustori şi au devenit fabricanţi. 
Nu îşi vindeau produsele doar seniorului castelului şi abatelui 
la mănăstirea lui, ci le exportau şi în oraşele din apropiere. 
Seniorul şi abatele îl plăteau cu produse din fermele lor, ouă, 
vin, miere, care pe atunci era folosită ca zahăr. însă cetăţenii 
oraşelor îndepărtate erau obligaţi să plătească cu bani peşin, 
astfel încât producătorii şi negustorii au început să deţină mici 
monede de aur, care şi-au schimbat complet statutul în socie¬ 
tatea Evului Mediu timpuriu. 

Vouă vă vine greu să vă închipuiţi o lume fără bani. într-un 
oraş modem nimeni nu are cum să trăiască fără bani. Cât e ziua 
de mare aveţi la voi un portofel plin cu mici discuri metalice 
pentru a vă „acoperi cheltuielile". Vă trebuie 5 cenţi pentru 
tramvai, un dolar pentru o cină, trei cenţi pentru un ziar de 
seară. însă multe persoane din Evul Mediu timpuriu n-au văzut 
o monedă bătută de când s-au născut şi până în ziua morţii. 
Aurul şi argintul Greciei şi Romei zăceau îngropate sub rui¬ 
nele oraşelor. Lumea migraţiilor care a succedat imperiului 
era o lume agricolă. Fiecare ţăran creştea câte cereale, oi şi vaci 
avea nevoie. 

Cavalerul medieval era un boier de ţară şi arareori era ne¬ 
voit să plătească materialele cu bani. Proprietăţile lui produ¬ 
ceau tot ce mâncau, beau sau purtau el şi familia lui. Cărămizile 
pentru casa lui se fabricau pe malurile celui mai apropiat râu. 
Grinzile conacului se tăiau din pădurea domeniului baronial. 
Cele câteva produse care trebuiau aduse de peste hotare erau 
plătite în bunuri: miere, ouă, lemne de foc. 

Dar cruciadele au perturbat drastic rutina vechii vieţi 
agricole. Să presupunem că ducele de Hildesheim mergea în 
Ţara Sfântă. Trebuia să călătorească mii de kilometri şi să-şi 
plătească drumul şi hanurile. Acasă putea plăti cu produsele 

fermei. Dar nu putea duce cu el sute de ouă şi o căruţă cu jam¬ 
bon pentru a sătura lăcomia agentului maritim din Veneţia 
sau a hangiului din Pasul Brenner. Aceşti domni insistau să 
primească bani gheaţă. în consecinţă, Luminăţia Sa era obligat 
să ia în călătorie o cantitate de aur. Unde putea găsi acest 
aur? îl putea împrumuta de la lombarzi, descendenţii longo- 
barzilor de odinioară, care deveniseră cămătari profesionişti 
aşezaţi în spatele biroului de schimb (numit de obicei „banco“ 
sau bancă) şi care îi dădeau bucuroşi Excelenţei Sale câteva 
monede de aur în schimbul unei ipoteci pe proprietăţile lui, pen¬ 
tru a fi rambursaţi în cazul în care Luminăţia Sa ar fi murit 
în mâinile turcilor. 

Era o învoială periculoasă pentru debitor. în cele din urmă 
lombarzii intrau fără excepţie în stăpânirea proprietăţilor, iar 
cavalerul ajungea falit şi se angaja ca soldat în serviciul unui 
vecin mai puternic şi mai precaut. 

Excelenţa Sa s-ar mai fi putut duce şi în acea parte a ora¬ 
şului unde erau obligaţi să trăiască evreii. Acolo putea împru¬ 
muta bani cu o dobândă de 50 sau 60%. Şi asta era o afacere 
dezavantajoasă. însă avea cale de ieşire? Se zicea că unele 
persoane din târguşorul care înconjura castelul aveau bani. îl 
cunoşteau de o viaţă pe tânărul lord. Tatăl lui şi părinţii lor 
fuseseră prieteni buni. Nu aveau să ridice pretenţii absurde. 
Foarte bine. Secretarul Excelenţei Sale, un călugăr care ştia să 
scrie şi să ţină socotelile, trimitea un bilet celor mai cunoscuţi 
negustori cerând un mic împrumut. Târgoveţii se întruneau în 
atelierul giuvaergiului, care făcea potire pentru bisericile înve¬ 
cinate, şi discutau cererea. Nu puteau refuza categoric. Nu avea 
rost să ceară o „dobândă". în primul rând, a lua dobândă era 
împotriva principiilor religioase ale majorităţii, iar în al doilea 
rând ar fi fost plătită doar în produse agricole, iar oamenii aceş¬ 
tia aveau produse agricole cu vârf şi-ndesat. 

„Dar“, sugera croitorul care îşi petrecea zilele stând în tăcere 
la masa lui şi era un soi de filozof, „să presupunem că cerem o 
favoare în schimbul banilor. Tuturor ne place pescuitul. Dar 
Luminăţia Sa nu ne lasă să pescuim în pârâul lui. Să zicem 
că-i împrumutăm o sută de ducaţi şi că el ne dă în schimb o garan¬ 
ţie scrisă că ne va permite să pescuim tot ce vrem în râurile 
lui. Atunci el primeşte suta de care are nevoie, dar noi primim 
peştele şi toată lumea iese în câştig". 

în ziua când Luminăţia Sa accepta această propunere (părea 
o cale foarte uşoară de a obţine o sută de monede de aur), semna 
condamnarea la moarte a propriei puteri. Secretarul său aşter- 
nea înţelegerea în scris. Luminăţia Sa îşi punea pecetea pe ea 
(fiindcă nu ştia să-şi iscălească numele) şi pornea spre Răsărit. 
Peste doi ani se întorcea fără o leţcaie. Târgoveţii pescuiau în 
iazul castelului. Priveliştea şirului tăcut de pescari îl agasa pe 
Luminăţia Sa. Le-a poruncit comişilor să meargă şi să alunge 
adunătura. Oamenii au plecat, însă în aceeaşi seară o delegaţie 
de negustori a făcut o vizită la castel. Au fost foarte politicoşi. 
L-au felicitat pe Luminăţia Sa fiindcă se întorsese teafăr şi 
nevătămat. Le părea rău că pe Luminăţia Sa îl necăjiseră pesca¬ 
rii, dar, cum poate Luminăţia Sa îşi amintea, el însuşi le dăduse 

permisiunea să facă asta, iar croitorul a scos hârtia cu privile¬ 
giul, păstrată în siguranţă la giuvaiergiu încă de când stăpânul 
plecase în Ţara Sfântă. 

Luminăţia Sa s-a supărat rău. Insă avea iarăşi nevoie crân¬ 
cenă de bani. In Italia semnase nişte documente aflate acum 
în posesia bine-cunoscutului bancher Salvestro de Medici. 
Aceste documente erau „poliţe" scadente de două luni. Totalul se 
ridica la 150 de kilograme aur flamand. In aceste circumstanţe, 
nobilul cavaler nu îşi putea arăta furia care îi umplea inima şi 
sufletul mândru. A propus, în schimb, un alt împrumut. Negus¬ 
torii s-au retras să discute chestiunea. 

Peste trei zile s-au întors şi au spus „da“. Erau bucuroşi să-şi 
poată ajuta stăpânul confruntat cu greutăţi, însă în schimbul 
a 150 kilograme de aur, ar putea să le dea o altă promisiune 
scrisă (alt privilegiu) prin care ei, locuitorii oraşului, să-şi poată 
înfiinţa un consiliu ales de toţi negustorii şi cetăţenii liberi din 
oraş, un consiliu care să administreze treburile civice fără nici 
un amestec din partea castelului? 

Luminăţia Sa era furios la culme. Dar, pe de altă parte, avea 
nevoie de bani. A spus da şi a semnat privilegiul. Peste o săptă¬ 
mână s-a căit. Şi-a chemat soldaţii şi s-a dus la casa giuvaier- 
giului cerându-i documentele pe care abilii săi supuşi i le 
smulseseră sub presiunea circumstanţelor. Le-a luat şi le-a 
ars. Târgoveţii au privit fără să sufle o vorbă. Insă când Lumi¬ 
năţia Sa a avut iarăşi nevoie de bani 
pentru zestrea fiicei sale, nu a reuşit 
să primească un sfanţ. După întâm¬ 
plarea petrecută la giuvaiergiu acasă, 
creditul său nu mai era considerat de 
încredere. A fost nevoit să se umilească 
şi să ofere unele compensaţii. înainte 
ca prima rată din suma stabilită să 
ajungă la Luminăţia Sa, târgoveţii se 
aflau iarăşi în posesia vechilor privile¬ 
gii, plus unul nou-nouţ care le permi¬ 
tea să construiască o „primărie" şi un 

turn impunător unde privilegiile puteau fi păzite de foc şi tâl¬ 
hării, ceea ce însemna, de fapt, că erau păzite de viitoarele acte 
de violenţă din partea seniorului şi a tovarăşilor săi înarmaţi. 

în linii foarte generale, asta s-a întâmplat în secolele de 
după Cruciade. Transferul treptat al puterii de la castel la oraş 
a fost un proces lent. Au existat conflicte. Câţiva croitori şi giu- 
vaiergii au fost ucişi şi câteva castele au ars din temelii. însă 
astfel de evenimente nu au constituit norma. Aproape impercep¬ 
tibil, oraşele au devenit mai bogate, iar seniorii feudali - mai 
săraci. Pentru a se întreţine, seniorii erau nevoiţi să extindă 
în permanenţă privilegiile libertăţii civice în schimbul banilor 
peşin. Oraşele s-au mărit. Au oferit refugiu şerbilor fugari care 
îşi câştigau libertatea dacă trăiau un anumit număr de ani în 
spatele zidurilor citadine. Au devenit căminul elementelor mai 
energice din regiunile rurale din jur. Se mândreau cu impor¬ 
tanţa lor recent dobândită şi şi-au exprimat puterea prin 
bisericile şi clădirile publice înălţate în jurul vechii pieţe unde 
cu secole înainte se făcea troc cu ouă, oi, miere şi sare. Orăşenii 
doreau pentru copiii lor o şansă mai bună în viaţă decât avuse¬ 
seră ei. Au angajat călugări să vină în oraş ca învăţători. Când 
auzeau de cineva care picta imagini pe planşete de lemn, îi ofe¬ 
reau o pensie dacă venea să decoreze pereţii capelelor şi primă¬ 
riei cu scene din Sfintele Scripturi. 

între timp, Luminăţia Sa vedea din sălile mohorâte şi frigu¬ 
roase ale castelului său înflorirea acestei splendori şi regreta 
ziua când semnase pentru prima 
oară renunţarea la doar unul 
dintre drepturile şi prerogativele 
lui suverane. însă era neputin¬ 
cios. Târgoveţii, cu lăzile lor bur¬ 
duşite de bani, îi râdeau în nas. 

Erau oameni liberi, pe deplin pre¬ 
gătiţi să păstreze ceea ce dobân¬ 
diseră prin sudoarea frunţii şi 
după o încleştare care durase mai 
bine de zece generaţii. 

CÂTĂ VREME POPULAŢIILE FUSESERĂ „NOMADE 11 , ADICĂ TRI- 
buri de păstori ce rătăceau dintr-un loc în altul, toţi oamenii 
fuseseră egali şi responsabili pentru bunăstarea şi siguranţa 
întregii comunităţi. 

însă după ce s-au sedentarizat, unii s-au îmbogăţit pe când 
alţii au sărăcit, iar guvernarea a ajuns pe mâinile celor care nu 
erau obligaţi să muncească pentru a-şi câştiga traiul şi, prin 
urmare, se puteau dedica politicii. 

V-am spus în ce fel s-a întâmplat asta în Egipt, Mesopotamia, 
Grecia şi Roma. S-a petrecut şi în rândul populaţiilor germanice 
din vestul Europei îndată după restaurarea ordinii. Lumea 
europeană occidentală era condusă în primul rând de un împă¬ 
rat ales de şapte sau opt dintre cei mai importanţi regi din 
vastul Imperiu Roman de Naţiune Germană. împăratul deţinea 
foarte multă putere imaginară şi foarte puţină putere concretă. 
Era cârmuită apoi de un număr de regi aşezaţi pe tronuri insta¬ 
bile. Guvernarea de zi cu zi se găsea în mâinile a mii de prinţi- 
şori feudali. Supuşii lor erau ţărani sau şerbi. Oraşele erau 
foarte puţine. De-abia dacă exista o clasă de mijloc. însă pe 
parcursul secolului al XlII-lea (după o absenţă de aproape o 
mie de ani) clasa de mijloc - clasa comercianţilor - a apărut 
iarăşi pe scena istorică, iar ascensiunea ei la putere, după cum 
am văzut în capitolul anterior, însemnase o descreştere a 
influenţei castelanilor. 

Până la momentul respectiv, în administrarea domeniilor 
sale regele ţinuse cont numai de dorinţele nobililor şi episcopilor. 

însă noua lume a schimburilor şi comerţului evoluată din 
Cruciade l-a obligat să recunoască şi clasa de mijloc, căci altfel 
ar fi suferit o golire crescândă a vistieriei. Majestăţile lor 
(dacă ar fi urmat îndemnul dorinţelor ascunse) s-ar fi consultat 
cu bunii târgoveţi din oraşe pe cât s-ar fi sfătuit şi cu vacile sau 
porcii. însă nu aveau de ales. Au înghiţit hapul fiindcă era 
poleit cu aur, însă nu fără sforţare. 

în Anglia, în timpul absenţei lui Richard Inimă de Leu (care 
plecase spre Ţara Sfântă, dar şi-a petrecut cea mai mare parte 
a călătoriei cruciate într-o închisoare austriacă), guvernarea 
ţării fusese încredinţată lui Ioan, un frate al lui Richard inferior 
în arta războiului, dar la fel de nepriceput ca administrator. 
Ioan îşi începuse cariera de regent pierzând Normandia şi 
majoritatea posesiunilor franceze. Apoi reuşise să intre în con¬ 
flict cu papa Inocenţiu III, faimosul adversar al casei Hohen- 
staufen. Papa îl excomunicase pe Ioan (la fel cum Grigore VII 
îl excomunicase pe împăratul Henric IV cu două secole înainte), 
în anul 1213 Ioan fusese obligat să încheie o pace înjositoare, 
aşa cum trebuise să facă şi Henric IV în anul 1077. 

Fără a se lăsa descurajat de insuccesul lui, Ioan a continuat 
să abuzeze de puterea regală până când vasalii nemulţumiţi 
l-au luat prizonier pe conducătorul uns de Dumnezeu şi l-au 
silit să promită că se va potoli şi nu va mai nesocoti niciodată 
drepturile străvechi ale supuşilor. Toate acestea s-au petrecut 
la 15 iunie 1215 pe o insuliţă de pe fluviul Tamisa, lângă satul 
Runnymede. Documentul semnat de Ioan se numea Marea 
Cartă - Magna Carta. Conţinea foarte puţine noutăţi. Reafirma 
pe scurt şi în propoziţii directe vechile îndatoriri ale regelui şi 
enumera privilegiile vasalilor săi. Acorda puţină atenţie (dacă 
acorda vreuna) vastei majorităţi a populaţiei, adică ţăranilor, 
însă oferea anumite garanţii clasei negustoreşti în ascensiune. 
A fost o cartă de mare însemnătate deoarece definea puterile 
regelui cu mai multă exactitate decât orice document anterior. 
Rămânea totuşi un document pur medieval. Nu se referea la 
oamenii de rând decât dacă aceştia erau proprietatea vasalului, 
care trebuia ferită de tirania regală la fel cum pădurile şi vacile 
baronilor erau ocrotite de vreun exces de zel din partea pădura¬ 
rilor regali. 

Peste câţiva ani începem totuşi să auzim o voce foarte dife¬ 
rită în consiliile Majestăţii Sale. 

Ioan, care era rău atât din naştere, cât şi din fire, făgăduise 
solemn să se supună Marii Carte, dar apoi îi încălcase una câte 
una numeroasele prevederi. Din fericire, a murit repede şi a fost 
urmat de fiul său, Henric III, care a fost obligat să recunoască 
din nou carta. Intre timp, unchiul Richard, cruciatul, costase 
ţara o grămadă de bani şi regele a fost nevoit să ceară câteva 
împrumuturi ca să-şi poată achita obligaţiile faţă de cămătarii 
evrei. Marii proprietari de pământ şi episcopii, care îndeplineau 
funcţia de consilieri ai regelui, nu îi puteau furniza aurul şi 
argintul necesare. Regele a poruncit chemarea câtorva reprezen¬ 
tanţi orăşeneşti pentru a lua parte la şedinţele Marelui Consiliu. 
Aceştia au apărut pentru prima oară în 1265. Se presupunea 
că ar fi trebuit să acţioneze doar ca experţi financiari, oferind 
consiliere exclusiv în chestiunea fiscalităţii, fără a participa la 
discuţia generală despre problemele statului. 

Treptat însă aceşti reprezentanţi ai „comunelor" au început 
să fie consultaţi în mai multe chestiuni, iar adunarea nobililor, 
episcopilor şi delegaţilor oraşelor a evoluat intr-un adevărat 

parlament, un loc ou l’on parlait - care înseamnă „unde se 
vorbea" înainte de a lua decizii în treburile de stat. 

Insă instituţia unui astfel de comitet consultativ general 
înzestrat cu anumite puteri executive nu a fost o invenţie engle¬ 
zească, aşa cum pare să fie opinia generală, iar guvernarea de 
către „un rege împreună cu parlamentul său“ nu se limita în 
nici un caz la Insulele Britanice. O veţi găsi pretutindeni în 
Europa. In unele ţări, precum Franţa, creşterea rapidă a puterii 
regale după Evul Mediu a redus la zero influenţa „parlamen¬ 
tului". In anul 1302, reprezentanţii oraşelor au fost admişi în 
întrunirea parlamentului francez, însă au trecut cinci secole 
înainte ca acest „parlament" să fie suficient de robust pentru 
a afirma drepturile clasei mijlocii, numită A Treia Stare, şi a 
diminua puterea regelui. Apoi a recuperat timpul pierdut şi în 
timpul Revoluţiei Franceze a abolit monarhia, clerul şi nobilii 
şi i-a făcut pe reprezentanţii oamenilor de rând conducătorii 
ţării. în Spania, „Cortes" (consiliul regelui) fusese deschis oame¬ 
nilor din popor încă din prima jumătate a secolului al Xll-lea. 
în Imperiul German, mai multe oraşe importante obţinuseră 
rangul de „oraşe imperiale" ai căror reprezentanţi trebuiau 
ascultaţi în Dieta imperială. 

în Suedia, reprezentanţii poporului au participat la şedin¬ 
ţele Riksdag la prima întrunire a acestuia în anul 1359. î n 
Danemarca, vechea adunare naţională, Daneholf, a fost reîn¬ 
fiinţată în 1314 şi, chiar dacă nobilii au recâştigat deseori 
controlul asupra ţării în dezavantajul regelui şi al poporului, 
reprezentanţii oraşelor nu au fost niciodată privaţi complet de 
puterea lor. 

în regiunea scandinavă, istoria guvernării reprezentative e 
deosebit de interesantă. în Islanda, „Althing", adunarea tuturor 
proprietarilor de pământ liberi, care administra treburile insulei, 
a început să se întrunească cu regularitate în secolul al IX-lea 
şi şi-a continuat activitatea pentru mai bine de o mie de ani. 

în Elveţia, cetăţenii liberi din diverse cantoane şi-au apărat 
cu mult succes adunările împotriva mai multor vecini feudali. 

în sfârşit, în Ţările de Jos, adică în Olanda, reprezentanţi 
ai Stării a Treia participau la consiliile ducatelor şi comitatelor 
încă din secolul al XlII-lea. 

în secolul al XVI-lea, câteva dintre aceste provincii mici 
s-au răzvrătit împotriva regelui, l-au renegat pe Majestatea 
Sa într-o întrunire solemnă a „Stărilor Generale", au îndepărtat 
clerul de la dezbateri, au suprimat puterea nobililor şi şi-au 
asumat autoritatea executivă deplină asupra nou înfiinţatei 
republici a celor Şapte Provincii Unite ale Ţărilor de Jos. Timp 
de două secole reprezentanţii consiliilor orăşeneşti au guvernat 
ţara fără un rege, fără episcopi şi fără nobili. Oraşul devenise 
suveran, iar cetăţenii deveniseră conducătorii ţării. 



37 

LUMEA MEDIEVALĂ 

CE CREDEAU OAMENII DIN EVUL MEDIU DESPRE LUMEA ÎN 
CARE TRĂIAU 


DATELE SUNT O INVENŢIE DE MARE FOLOS. NU NE PUTEM 
descurca fără ele, însă dacă nu suntem foarte atenţi ne vor juca 
feste. Au capacitatea de a face istoria prea exactă. De exemplu, 
când vorbesc despre punctul de vedere al unui om medieval, 
nu vreau să spun că în ziua de 31 decembrie a anului 476 toate 
popoarele Europei au zis brusc: „Ei, acum Imperiul Roman 
s-a terminat şi trăim în Evul Mediu. Ce interesant!" 

La curtea francă a lui Carol cel Mare aţi fi putut întâlni 
bărbaţi care erau romani din perspectiva obiceiurilor, manie¬ 
relor şi viziunii asupra vieţii. Pe de altă parte, când veţi creşte 
veţi descoperi că pe lume există persoane care nu au depăşit 
stadiul omului cavernelor. Toate perioadele şi toate epocile se 
suprapun, iar ideile generaţiilor succesive joacă leapşa unele 
cu altele. Este posibil totuşi să studiem gândirea unui număr 
bun de reprezentanţi ai Evului Mediu şi să vă dau o idee despre 
atitudinea omului de rând faţă de viaţă şi puzderia de probleme 
grele ale existenţei. 

înainte de toate, ţineţi minte că oamenii din Evul Mediu nu 
se percepeau deloc drept cetăţeni născuţi liberi, cu putinţa de 
a pleca şi veni după pofta inimii sau de a-şi modela soarta în 
funcţie de capacitatea, energia sau norocul fiecăruia. Dimpo¬ 
trivă, cu toţii se considerau parte a schemei generale a lucruri¬ 
lor, care includea împăraţi şi şerbi, papi şi eretici, eroi şi fanfaroni, 
bogaţi, săraci, cerşetori şi hoţi. Acceptau această orânduire 
divină şi nu puneau întrebări. Bineînţeles, prin aceasta se deose¬ 
beau fundamental de oamenii moderni, care nu acceptă nimic 

şi încearcă mereu să-şi îmbunătăţească propria situaţie finan¬ 
ciară şi politică. 

Pentru bărbatul şi femeia din secolul al XlII-lea, lumea 
cealaltă - un Paradis al desfătărilor minunate şi un Iad de 
pucioasă şi suferinţă - însemna mai mult decât nişte cuvinte 
goale sau nişte fraze teologice vagi. Era un fapt concret, iar 
târgoveţii şi cavalerii medievali petreceau mare parte din timp 
pregătindu-se pentru ea. Noi, oamenii moderni, ne gândim la 
o moarte nobilă după o viaţă trăită bine cu liniştea senină a 
grecilor şi romanilor antici. După şaizeci de ani de muncă şi 
strădanii adormim cu sentimentul că toate vor merge bine. 

Insă în Evul Mediu, Regina Groazei, cu tigva rânjind şi cio¬ 
lanele zornăitoare, era tovarăşul statornic al omului. îşi trezea 
victimele în sunetele înfiorătoare ale scripcii sale hodorogite - 
stătea cu ele la masă -, le zâmbea dindărătul copacilor şi 
tufişurilor atunci când scoteau o fată la plimbare. Dacă în loc 
să ascultaţi basme de Andersen şi Gri mm în copilărie n-aţi fi 
auzit nimic altceva decât poveşti care-ţi fac părul măciucă 
despre cimitire, sicrie şi boli de temut, şi voi v-aţi fi trăit zilele 
cu groaza ceasului de pe urmă şi a înspăimântătoarei Zile a 
Judecăţii. Exact asta li se întâmpla copiilor din Evul Mediu. 
Se mişcau într-o lume a demonilor, stafiilor, unde îngerii apă¬ 
reau doar din când în când. Câteodată teama de viitor le umplea 
sufletele de smerenie şi evlavie, însă adesea îi influenţa în direc¬ 
ţia opusă, făcându-i nemiloşi şi emotivi. Mai întâi omorau toate 
femeile şi toţi copiii dintr-un oraş cucerit şi apoi se îndreptau 
cucernic spre un loc sfânt unde, cu mâinile mânjite de sângele 
victimelor nevinovate, se rugau Cerului îndurător să îi ierte de 
păcate. Ba nu se opreau la rugăciune, ci vărsau lacrimi amare 
şi se mărturiseau cei mai netrebnici dintre păcătoşi. Dar în 
ziua următoare măcelăreau iarăşi o tabără de inamici sarazini 
fără o scânteiere de milă în inimă. 

Desigur, cruciaţii erau cavaleri şi respectau un cod de con¬ 
duită oarecum diferit de cel al omului de rând. însă în aceste 
aspecte omul obişnuit era la fel ca stăpânul său. Se asemăna 
şi el cu un cal sfios, speriat cu uşurinţă de o umbră sau un petic 
de hârtie, capabil să slujească excelent şi cu loialitate, dar 

predispus să fugă şi să provoace pagube colosale dacă imagi¬ 
naţia lui febrilă vedea o stafie. 

în orice caz, când îi judecăm pe aceşti oameni de treabă e 
înţelept să ne amintim neajunsurile îngrozitoare ale vieţii pe 
care o duceau. Erau, de fapt, nişte barbari care pozau în oameni 
civilizaţi. Carol cel Mare sau Otto cel Mare se numeau „împăraţi 
romani", dar erau nişte primitivi care trăiau în mijlocul unor 
vestigii splendide fără a avea parte de beneficiile civilizaţiei 
nimicite de părinţii şi bunicii lor. Nu ştiau nimic. Nu cunoşteau 
aproape nici unul dintre lucrurile pe care le ştie azi un copil 
de doisprezece ani. Pentru toate informaţiile erau obligaţi să 
meargă la o singură carte. Şi aceasta era Biblia. însă fragmen¬ 
tele din Biblie care au influenţat în bine istoria neamului ome¬ 
nesc sunt acele capitole din Noul Testament care ne învaţă 
marile lecţii morale ale iubirii, milosteniei şi iertării. Ca manual 
de astronomie, zoologie, botanică, geometrie şi toate celelalte 
ştiinţe, venerabila carte nu e întru totul de încredere. în secolul 
al XH-lea, la biblioteca medievală s-a adăugat o a doua carte, 
marea enciclopedie a cunoştinţelor utile compilată de Aristotel, 
filozoful grec din secolul al IV-lea înainte de Hristos. De ce a 
fost biserica creştină dispusă să acorde onoruri atât de înalte 
învăţătorului lui Alexandru cel Mare, câtă vreme îi condamna 
pe toţi ceilalţi filozofi greci din cauza doctrinelor lor păgâne, 
chiar nu ştiu. însă pe lângă Biblie Aristotel a fost recunoscut 
drept singurul învăţător ale cărui opere puteau fi lăsate fără 
nici o primejdie în mâinile creştinilor adevăraţi. 

Scrierile lui ajunseseră în Europa pe o cale cumva ocolită. 
Din Grecia se duseseră la Alexandria. Fuseseră traduse din 
greacă în limba arabă de către mahomedanii care cuceriseră 
Egiptul în secolul al VH-lea. Urmaseră ostile musulmane în 
Spania şi filozofia marelui Stagirit (Aristotel era de baştină 
din Stagira, cetate din Macedonia) se preda în universităţile 
maure din Cordoba. Mai apoi, textul arab a fost tradus în latină 
de studenţii creştini care traversaseră Pirineii pentru a primi 
o educaţie liberală, şi în cele din urmă această versiune mult- 
umblată a vestitei cărţi a început să fie predată în diverse şcoli 
din nord-vestul Europei. Nu era foarte clară, însă asta o făcea 
cu atât mai interesantă. 

Cu ajutorul Bibliei şi al lui Aristotel, cei mai străluciţi băr¬ 
baţi din Evul Mediu au purces la explicarea tuturor lucrurilor 
dintre cer şi pământ în raport cu voinţa exprimată a lui Dum¬ 
nezeu. Aceşti bărbaţi străluciţi, aşa-numiţii scolastici sau 
oameni şcoliţi, erau foarte inteligenţi, însă îşi obţinuseră 
informaţiile exclusiv din cărţi, niciodată în urma unei observaţii 
efective. Dacă doreau să ţină o prelegere despre sturion sau 
omizi, citeau Vechiul şi Noul Testament şi pe Aristotel şi le 
spuneau studenţilor tot ce aveau de zis aceste cărţi bune despre 
subiectul omizilor şi sturionului. Nu mergeau la cel mai apro¬ 
piat râu ca să pescuiască un sturion. Nu ieşeau din biblioteci 
până în curte, să prindă câteva omizi, să privească aceste ani¬ 
male şi să le studieze în mediul lor natural. Nici măcar cărturari 
vestiţi ca Albert cel Mare şi Toma de Aquino nu s-au interesat 
dacă sturionii din Palestina şi omizile din Macedonia se deose¬ 
beau de sturionii şi omizile din Europa Occidentală. 

Arareori, când o persoană excepţional de curioasă ca Roger 
Bacon se înfăţişa în sfatul învăţaţilor şi începea să facă experi¬ 
mente cu lupe sau mici telescoape ciudate sau aducea efectiv 
sturionul şi omida în sala de clasă, demonstrând că erau foarte 
diferite de creaturile descrise de Vechiul Testament şi de Aristo¬ 
tel, învăţaţii clătinau din capetele distinse. Bacon mergea prea 
departe. Când a îndrăznit să sugereze că o oră de observaţie 
concretă valora mai mult decât zece ani cu Aristotel şi că operele 
faimosului grec ar fi putut sta foarte bine şi netraduse, la cât 
bine au făcut, scolasticii s-au dus la poliţie şi au zis: „Omul 
acesta e un pericol pentru siguranţa statului. Vrea să studiem 
greacă pentru a -1 citi pe Aristotel în original. De ce să nu ne 
mulţumim cu traducerea noastră latino-arabă care a satisfăcut 
poporul credincios atâtea sute de ani? De ce e aşa curios să 
vadă cum arată peştii şi insectele pe dinăuntru? Probabil e un 
vrăjitor hain care încearcă să tulbure cu magia lui neagră 
orânduirea lucrurilor." Şi atât de bine şi-au susţinut cauza, 
încât gardienii păcii, speriaţi, i-au interzis lui Bacon să scrie 
vreun cuvinţel timp de peste zece ani. Când şi-a reluat studiile, 
învăţase lecţia. Şi-a scris cărţile intr-un cifru bizar imposibil 
de citit pentru contemporani, un subterfugiu generalizat pe 

măsură ce Biserica a devenit tot mai disperată în încercările 
de a-i împiedica pe oameni să pună întrebări ce ar fi dus la 
îndoieli şi necredinţă. 

Totuşi, Biserica nu a procedat aşa dintr-o dorinţă mişelească 
de a-i ţine pe oameni în ignoranţă. Sentimentul care îi îmboldea 
pe vânătorii de erezii din acea epocă era efectiv foarte bine 
intenţionat. Credeau cu tărie - ba mai mult, ştiau - că viaţa 
de aici nu e decât pregătirea pentru adevărata noastră exis¬ 
tenţă în lumea viitoare. Aveau convingerea că prea multă 
cunoaştere îi face pe oameni să se simtă îngrijoraţi, că le umple 
minţile cu opinii periculoase şi duce la îndoială şi, prin urmare, 
la pierzanie. Un scolastic medieval care îşi vedea unul dintre 
discipoli îndepărtându-se de autoritatea revelată a Bibliei şi a 
lui Aristotel, studiind lucruri pe cont propriu, se îngrijora la fel 
de tare ca o mamă iubitoare care îşi vede copilul apropiindu-se 
de o sobă încinsă. Ştie că îşi va arde degeţelele dacă îl lasă să 
atingă soba şi de aceea încearcă să îl oprească, iar la nevoie va 
folosi forţa. însă îşi iubeşte cu adevărat copilul, iar dacă el o va 
asculta, va fi cât se poate de bună cu el. La fel şi gardienii 
medievali ai sufletelor, deşi erau foarte stricţi în toate chestiu¬ 
nile legate de credinţă, trudeau zi şi noapte pentru a le face 
cel mai mare serviciu posibil membrilor turmei lor. întindeau 
o mână de ajutor ori de câte ori puteau, iar societatea epocii 
vădeşte influenţa a mii de bărbaţi buni la suflet şi a mii de 
femei pioase care au încercat să facă soarta omului de rând cât 
mai suportabilă cu putinţă. 

Un şerb era şerb şi poziţia lui nu avea să se schimbe nici¬ 
odată. însă bunul Dumnezeu al Evului Mediu care îngăduia 
ca şerbul să rămână toată viaţa un rob îi dăruise acestei făpturi 
smerite un suflet nemuritor şi de aceea drepturile sale trebuiau 
ocrotite, ca să poată vieţui şi muri ca un bun creştin. Când şer¬ 
bul ajungea prea bătrân sau prea slab ca să mai poată munci, 
seniorul feudal pentru care lucrase avea obligaţia de a-i purta 
de grijă. Aşadar şerbul, care ducea o viaţă monotonă şi tristă, 
nu era bântuit vreodată de frica zilei de mâine. Se ştia „în sigu¬ 
ranţă* - ştia că nu putea fi concediat, că va avea mereu un aco¬ 
periş deasupra capului (probabil un acoperiş găurit, dar totuşi 
acoperiş) şi că va avea totdeauna ceva de mâncare. 

Acest sentiment de „stabilitate" şi „siguranţă" se întâlnea 
în toate clasele sociale. In oraşe, negustorii şi meşteşugarii în¬ 
fiinţau ghilde care garantau fiecărui membru un venit constant. 
Nu îl încuraja pe cel ambiţios să se descurce mai bine decât 
vecinii. Foarte des ghildele îl ocroteau pe „leneş", care reuşea 
„să se strecoare". Insă au creat claselor muncitoare un senti¬ 
ment colectiv de mulţumire şi siguranţă care nu mai există în 
zilele noastre de competiţie generalizată. Cei din Evul Mediu 
erau familiarizaţi cu pericolele a ceea ce noi în ziua de astăzi 
numim „acaparare" sau „monopolizare", când un singur om bogat 
pune mâna pe toată cantitatea de cereale, săpun sau hering 
marinat şi apoi obligă lumea să cumpere la preţul impus de el. 
Autorităţile descurajau deci comerţul en gros şi reglementau 
preţurile la care aveau voie negustorii să-şi vândă bunurile. 

Evului Mediu îi displăcea competiţia. La ce bun să te iei la 
întrecere şi lumea să dea pe-afară de grabă, rivalitate şi liote 
de oameni înfigăreţi când Ziua Judecăţii bătea la uşă, zi în care 
bogăţiile nu aveau să conteze câtuşi de puţin, iar bunul şerb 
avea să intre pe porţile aurite ale Paradisului, în timp ce 
cavalerul rău era trimis să ispăşească în cea mai adâncă groapă 
a infernului? 

Pe scurt, oamenilor din Evul Mediu li se cerea să-şi cedeze 
parte din libertatea de gândire şi acţiune ca să se poată bucura 
de mai multă siguranţă împotriva sărăciei trupului şi sărăciei 
sufletului. 

Şi, cu foarte puţine excepţii, nu obiectau. Credeau nestră¬ 
mutat că erau simpli vizitatori pe această planetă - că se aflau 
aici pentru a se pregăti în vederea unei vieţi mai măreţe şi mai 
importante. întorceau deliberat spatele unei lu m i pline de sufe¬ 
rinţă, răutate şi nedreptate. Trăgeau storurile pentru ca razele 
soarelui să nu le distragă atenţia de la capitolul din Apocalipsă 
care le vorbea despre lumina cerească ce avea să le lumineze 
fericirea o veşnicie întreagă. încercau să închidă ochii în faţa 
majorităţii bucuriilor lumii în care trăiau pentru a se putea 
bucura de cele care îi aşteptau în viitorul apropiat. Acceptau 
viaţa ca pe un rău necesar şi salutau moartea ca pe zorii unei 
zile glorioase. 

Grecii şi romanii nu se sinchisiseră deloc de viitor, ci încer¬ 
caseră să-şi creeze Paradisul chiar aici pe pământ. Izbutiseră 
să facă viaţa extrem de plăcută pentru cei care nu erau sclavi. 
Dar în Evul Mediu s-a ajuns la cealaltă extremă, când omul 
şi-a clădit un Paradis dincolo de cei mai înalţi nori şi a trans¬ 
format această lume într-o vale de lacr i mi pentru cei de sus şi 
cei de jos, pentru bogaţi şi săraci, pentru inteligenţi şi nătângi. 
Venise vremea ca pendulul să se întoarcă în direcţia opusă, 
după cum vă voi povesti în următorul capitol. 

CRUCIADELE AU TRANSFORMAT DIN NOU MEDITERANA ÎNTR-UN 
NUCLEU COMERCIAL ACTIV SI ORAŞELE DIN PENINSULA ITA- 

LICĂ AU DEVENIT MARELE CENTRU DE DISTRIBUŢIE PENTRU 
SCHIMBURILE CU ASIA SI AFRICA 


EXISTĂ TREI MOTIVE SERIOASE PENTRU CARE ORAŞELE ITA- 
liene au redobândit cele dintâi o poziţie foarte importantă pe 
parcursul Evului Mediu târziu. Peninsula Italică fusese colo¬ 
nizată de Roma la o dată foarte timpurie. Aici existaseră mai 
multe drumuri, mai multe oraşe şi mai multe şcoli decât 
oriunde altundeva în Europa. 

Barbarii incendiaseră în Italia la fel de pătimaş ca peste tot, 
însă aici se aflau atât de multe lucruri de distrus, încât au reuşit 
să supravieţuiască în număr mai mare. In al doilea rând, în 
Italia trăia papa şi, ca şef al unui aparat politic extins, care 
deţinea pământ, şerbi, clădiri, păduri, râuri şi avea tribunale 
judecătoreşti, acesta primea constant sume mari de bani. Auto¬ 
rităţile pontificale trebuiau plătite în aur şi argint, la fel ca 
negustorii şi armatorii din Veneţia şi Genova. Vacile, ouăle, caii 
şi toate celelalte produse agricole din nord şi din vest trebuiau 
schimbate în bani adevăraţi înainte de a plăti datorii în înde¬ 
părtatul oraş al Romei. Din acest motiv, Italia era singura ţară 
unde exista o relativă abundenţă de aur şi argint. în sfârşit, 
în timpul Cruciadelor oraşele italiene deveniseră punctul de 
îmbarcare pentru cruciaţi, lucru pe care îl speculaseră într-o 
măsură aproape incredibilă. 

După încheierea Cruciadelor, aceleaşi oraşe italiene şi-au 
păstrat rolul de centre de distribuţie pentru acele bunuri orien¬ 
tale de care europenii ajunseseră să depindă în răstimpul 
petrecut în Orientul Apropiat. 

Dintre aceste oraşe, puţine au fost atât de vestite ca Veneţia. 
Veneţia era o republică construită pe un banc de nămol. Aici 
se refugiaseră locuitori din interiorul continentului pe parcursul 
invaziilor barbare din secolul al IV-lea. înconjuraţi de mare 
din toate părţile, se apucaseră să producă sare. în Evul Mediu 
sarea se găsea în cantităţi insuficiente şi costa scump. Veneţia 
a deţinut sute de ani monopolul acestui produs alimentar 
indispensabil (spun indispensabil deoarece oamenii, la fel ca 
oile, se îmbolnăvesc dacă nu obţin o anumită cantitate de sare 
din mâncare). Localnicii folosiseră acest monopol pentru a spori 
puterea oraşului. Ba uneori cutezaseră chiar să sfideze puterea 
papilor. Oraşul se îmbogăţise şi începuse să construiască corăbii 
angajate în comerţul cu Orientul. în timpul Cruciadelor vasele 
fuseseră utilizate pentru transportarea pasagerilor în Ţara 
Sfântă, iar când pasagerii nu îşi puteau plăti biletele în bani, 
erau obligaţi să-i ajute pe veneţieni, care şi-au extins neîncetat 
coloniile în Marea Egee, Asia Mică şi Egipt. 

Spre sfârşitul secolului al XlV-lea, populaţia crescuse la 
200.000, număr care făcea din Veneţia cel mai mare oraş medie¬ 
val. Locuitorii nu jucau nici un rol în guvernare, care constituia 
afacerea privată a unui număr mic de familii negustoreşti 
bogate. Ele alegeau un Senat şi un doge (sau duce), însă condu¬ 
cătorii efectivi ai oraşului erau membrii faimosului Consiliu al 
celor Zece - care se menţineau la putere cu ajutorul unui sistem 
extrem de bine organizat de spioni şi asasini profesionişti care 
îi supravegheau pe toţi cetăţenii şi îi eliminau în linişte pe cei 
potenţial periculoşi pentru siguranţa samavolnicului şi lipsitu¬ 
lui de scrupule Comitet al Siguranţei Publice. 

Cealaltă extremă a guvernării, o democraţie cu deprinderi 
foarte turbulente, se găsea la Florenţa. Acest oraş controla prin¬ 
cipalul drum din nordul Europei spre Roma şi utilizase banii 
rezultaţi din fericita poziţie economică pentru a se angaja în 
activităţi manufacturiere. Florentinii au încercat să urmeze 
exemplul atenienilor. Nobilii, preoţii şi membrii ghildelor parti¬ 
cipau la discutarea problemelor civice. Faptul a dus la tulburări 
civice de proporţii. Locuitorii erau împărţiţi veşnic în partide 
politice, iar aceste partide se luptau între ele cu o vehemenţă 

extremă, îşi exilau adversarii şi le confiscau averile de îndată 
ce obţineau victoria în consiliu. După câteva secole de guvernare 
de către gloate organizate, inevitabilul s-a produs. O familie 
puternică a pus stăpânire pe oraş, administrând Florenţa şi 
teritoriile învecinate după modelul „tiranilor" greci din Antichi¬ 
tate. Familia se numea Medici. Primii Medici fuseseră doctori 
(medicus înseamnă „medic" în latină, de unde şi numele lor), 
însă mai târziu deveniseră bancheri. Băncile şi casele lor de 
amanet se găseau în toate centrele mai importante de comerţ. 
Casele de amanet americane etalează şi în ziua de astăzi cele 
trei sfere de aur care făceau parte din stema puternicei case 
de Medici, ai căror membri au ajuns domnitorii Florenţei, 
şi-au căsătorit fiicele cu regii Franţei şi erau îngropaţi în mor¬ 
minte demne de un cezar roman. 

Apoi venea marea rivală a Veneţiei, Genova, unde negustorii 
se specializaseră în comerţul cu Tunisia, în Africa, şi cu grâ¬ 
narele de la Marea Neagră. Mai existau peste două sute de alte 
oraşe, unele mari, altele mici, fiecare constituind o unitate 
comercială perfectă, fiecare luptând cu vecinii şi rivalii cu ura 
nepieritoare a vecinilor care îşi fură câştigurile unii altora. 

După ce soseau în aceste centre de distribuţie, produsele 
din Orient şi Africa trebuiau pregătite pentru călătoria în apus 
şi miazănoapte. 

Genova îşi transporta bunurile pe apă până la Marsilia, de 
unde erau transbordate spre oraşele de pe fluviul Ron care, la 
rândul lor, serveau ca pieţe locale în nordul şi vestul Franţei. 

Veneţia utiliza ruta terestră spre nordul Europei. Acest drum 
antic trecea prin Pasul Brenner, vechea poartă a barbarilor 
care invadaseră Italia. După Innsbruck, marfa era transportată 
la Basel. De acolo cobora în ambarcaţiuni pe Rin până la Marea 
Nordului şi în Anglia, sau era dusă la Augsburg, unde familia 
Fugger (ai cărei membri erau atât bancheri, cât şi producători 
şi prosperau „răzuind" monedele cu care îşi plăteau muncitorii) 
supraveghea distribuţia în Niirnberg, Leipzig, oraşele de la 
Marea Baltică şi Visby (pe Insula Gotland), care se ocupa de 
necesităţile nordului Balticii şi întreţinea schimburi directe cu 

MAREA REPUBLICĂ A NOVGORODULUI 


republica Novgorod, vechi centru comercial al Rusiei, distrus 
de Ivan cel Groaznic la jumătatea secolului al XVI-lea. 

Şi orăşelele de pe ţărmurile din nord-vestul Europei aveau 
o poveste interesantă. Lumea medievală consuma cantităţi 
mari de peşte. Existau multe zile de post când oamenilor nu le 
era îngăduit să mănânce carne. Pentru cei care locuiau departe 
de mare şi râuri, asta însemna un regim pe bază de ouă sau 
nimic. Insă pe la începutul secolului al XlII-lea un pescar 
olandez a descoperit o metodă de conservare a heringului astfel 
încât să poată fi transportat pe distanţe mari. în consecinţă, 
pescăriile de hering din Marea Nordului au căpătat o impor¬ 
tanţă semnificativă. însă la un moment dat pe parcursul 
secolului al XlII-lea acest peştişor util s-a mutat (din motivele 
lui) din Marea Nordului în Marea Baltică şi astfel oraşele de 
la această mare internă au început să facă bani. Toată lumea 
naviga acum spre Marea Baltică pentru a prinde hering şi, 
deoarece acest peşte nu poate fi pescuit decât în câteva luni pe 
an (îşi petrece restul timpului în adânc, crescând familii nume¬ 
roase de pui de heringi), corăbiile erau inactive dacă nu îşi 
găseau altă ocupaţie. De aceea erau întrebuinţate pentru a 
transporta grâu din nordul şi centrul Rusiei în sudul şi vestul 
Europei. La întoarcerea din voiaj aduceau mirodenii, mătăsuri, 

covoare şi carpete orientale din Veneţia şi Genova la Bruges, 
Hamburg şi Bremen. 

Din aceste origini simple s-a dezvoltat un sistem remarcabil 
de schimburi internaţionale care se întindea de la oraşele manu¬ 
facturiere Bruges şi Gent (unde ghildele atotputernice purtau 
războaie înverşunate cu regii Franţei şi Angliei şi impuseseră 
o tiraniei a muncii care i-a ruinat complet atât pe angajatori, 
cât şi pe muncitori) până la republica Novgorodului, în nordul 
Rusiei. Novgorodul a fost un oraş măreţ până când ţarul Ivan, 
care nu se încredea în nici un negustor, l-a cucerit şi a măcelărit 
şaizeci de mii de persoane în mai puţin de o lună, aducându-i 
pe supravieţuitori la sapă de lemn. 

Ca să se poată apăra de piraţi, impozite excesive şi legislaţia 
neconvenabilă, negustorii din nord au întemeiat o ligă protec¬ 
toare numită „Hansa“. Liga Hanseatică, al cărei sediu central 
se găsea la Lubeck, era o asociaţie voluntară de peste o sută de 
oraşe. Asociaţia întreţinea o flotă proprie care patrula mările, 
luptând şi învingându-i pe regii Angliei şi Danemarcei atunci 
când îndrăzneau să se amestece în drepturile şi privilegiile puter¬ 
nicilor comercianţi hanseatici. 

Mi-aş dori să am mai mult spaţiu pentru a vă spune câteva 
dintre minunatele poveşti ale acestei extraordinare activităţi 
comerciale ce traversa înălţimile munţilor şi adâncimile mărilor 
în mijlocul unor asemenea primejdii încât fiecare călătorie era 
o aventură magnifică. Insă ar fi nevoie de câteva volume şi nu 
e loc pentru aşa ceva aici. 

Evul Mediu, după cum am încercat să vă arăt, fusese o 
perioadă de progres foarte lent. Cei aflaţi la putere credeau că 
„progresul" era o invenţie deloc de dorit a Celui Rău şi că se 
cuvenea descurajată. Şi cum tocmai ei ocupau scaunele celor 
tari, era uşor să îşi impună voinţa în faţa şerbilor îndelung 
răbdători şi a cavalerilor analfabeţi. Ocazional, câteva suflete 
curajoase s-au aventurat în domeniile interzise ale ştiinţei, 
însă nu le-a mers bine şi se considerau norocoase dacă scăpau 
cu viaţă şi o condamnare de douăzeci de ani închisoare. 

In secolele al XH-lea şi al XlII-lea, potopul comerţului inter¬ 
naţional s-a revărsat peste Europa apuseană la fel cum inunda 

CORABIE HANSEATICĂ 


Nilul valea Egiptului antic. A lăsat în urmă sedimentul fertil 
al belşugului. Belşugul a însemnat timp liber, iar ceasurile de 
răgaz le-au oferit bărbaţilor şi femeilor posibilitatea de a cum¬ 
păra manuscrise şi de a se interesa de literatură, artă şi muzică. 

Apoi lumea s-a umplut iarăşi de curiozitatea divină care îl 
ridicase pe om din rândul celorlalte mamifere, care îi sunt veri 
îndepărtaţi, dar care au rămas necuvântătoare, iar oraşele, 
despre a căror creştere şi dezvoltare v-am povestit în ultimul 
capitol, le-au oferit un adăpost sigur acestor pionieri curajoşi 
care cutezau să iasă din sfera foarte îngustă a ordinii existente 
a lucrurilor. 

S-au pus pe treabă. Au deschis ferestrele chiliilor izolate şi 
propice meditaţiei. Un torent de lumină a pătruns în odăile 
prăfuite şi le-a dezvăluit păienjenişul care se adunase în lunga 
perioadă de semiîntuneric. 

Apoi au început să facă curăţenie în casă. Pe urmă şi-au 
curăţat grădinile. 

Apoi au ieşit pe câmp, în afara zidurilor năruite ale oraşelor, 
şi au spus: „E o lume bună. Suntem bucuroşi că trăim în ea.“ 
în clipa aceea Evul Mediu s-a încheiat şi s-a născut o lume 
nouă. 

RENAŞTEREA 

OAMENII AU ÎNDRĂZNIT IARĂŞI SĂ FIE FERICIŢI PENTRU SIM- 
PLUL FAPT CĂ TRĂIAU. AU ÎNCERCAT SĂ SALVEZE VESTIGIILE 
CIVILIZAŢIILOR MAI VECHI SI MAI ÎMBIETOARE DIN ROMA SI 

GRECIA SI SE MÂNDREAU ATÂT DE MULT CU REALIZĂRILE LOR, 
ÎNCÂT AU ÎNCEPUT SĂ VORBEASCĂ DESPRE O „RENAŞTERE" 
A CIVILIZAŢIEI 


RENAŞTEREA NU A FOST 0 MIŞCARE POLITICĂ SAU RELIGIOASĂ. 
A fost o stare de spirit. 

Oamenii Renaşterii au continuat să fie fii ascultători ai 
mamei Biserici. Se supuneau fără să crâcnească regilor, împă¬ 
raţilor şi ducilor. 

însă concepţia asupra vieţii se schimbase. Au început să 
poarte haine diferite, să vorbească o limbă diferită, să ducă 
vieţi diferite în case diferite. 

Nu îşi mai concentrau orice gând şi strădanie asupra bine¬ 
cuvântatei existenţe care îi aştepta în Cer. încercau să-şi înte¬ 
meieze Paradisul pe această planetă şi, la drept vorbind, au 
reuşit într-o măsură remarcabilă. 

V-am avertizat frecvent împotriva pericolului ascuns în 
datele istorice. Oamenii le iau prea literal. Se gândesc la Evul 
Mediu ca la o perioadă a întunericului şi ignoranţei. Face ceasul 
„tic“ şi începe Renaşterea, oraşele şi palatele se inundă cu 
lumina strălucitoare a unei curiozităţi intelectuale nesăţioase. 

în realitate e cu neputinţă să tragem linii atât de nete. Seco¬ 
lul al XlII-lea a aparţinut Evului Mediu, în mod cât se poate 
de vădit. Toţi istoricii sunt de acord în această privinţă. însă a 
fost doar o perioadă a întunericului şi stagnării? în nici un caz. 
Lumea era plină de viaţă. S-au întemeiat state importante. S-au 
dezvoltat centre comerciale mari. Deasupra turnurilor crenelate 
ale castelului şi acoperişului primăriei se înălţa turla graţioasă 
a catedralei gotice construite de curând. Omenirea era pretutin¬ 
deni în mişcare. Semeţii domni din primărie, care tocmai ce îşi 

conştientizaseră forţa (datorată bogăţiilor recent dobândite), 
se luptau cu seniorii feudali pentru a obţine mai multă putere. 
Membrii ghildelor, care tocmai înţelegeau faptul important că 
„numerele contează", se luptau cu semeţii domni din primărie. 
Regele şi viclenii lui sfetnici pescuiau în aceste ape tulburi şi 
au prins mulţi bibani lucioşi - şi bănoşi - pe care i-au gătit şi 
mâncat sub nasurile consilierilor şi confraţilor din ghilde sur¬ 
prinşi şi dezamăgiţi. 

Pentru a înviora decorul în lungile ceasuri de seară, când 
străzile prost luminate nu invitau la alte dispute politice şi eco¬ 
nomice, trubadurii şi minesengerii depănau poveşti şi cântau 
cântece de dragoste, aventură, eroism şi credinţă faţă de toate 
femeile frumoase. Intre timp tineretul, nemulţumit de lentoarea 
progresului, s-a îngrămădit în universităţi, şi aici avem o în¬ 
treagă poveste. 

Evul Mediu avea o atitudine „internaţională". Pare com¬ 
plicat, dar aşteptaţi să vă explic. Noi, modernii, gândim în 
termeni „naţionali". Suntem americani, englezi, francezi sau 
italieni şi vorbim engleză, franceză sau italiană şi mergem la 
universităţi engleze, franceze sau italiene, cu excepţia cazului 
când vrem să ne specializăm într-o anumită ramură de studiu 
care nu se predă decât altundeva: atunci învăţăm o altă limbă 
şi mergem la Miinchen, Madrid sau Moscova. Insă cei din 
secolele al XlII-lea sau al XlV-lea se descriau arareori ca englezi, 
francezi sau italieni. Spuneau: „Sunt cetăţean din Sheffield, 
Bordeaux sau Genova". Deoarece toţi aparţineau uneia şi 
aceleiaşi Biserici, simţeau o anumită legătură frăţească. Şi 
cum orice persoană educată ştia să vorbească latină, aveau o 
limbă internaţională care înlătura stupidele bariere lingvistice 
apărute în Europa modernă, care creează un dezavantaj enorm 
pentru naţiunile mici. De exemplu, să luăm cazul lui Erasmus, 
marele propovăduitor al toleranţei şi râsului, care şi-a scris 
cărţile în secolul al XVI-lea. Era originar dintr-un sătuc olandez. 
Scria în latină şi avea ca public lumea întreagă. Dacă ar trăi 
astăzi, ar scrie în olandeză. Nu l-ar putea citi decât cinci sau 
şase milioane de oameni. Pentru a fi înţeles de restul Europei 
şi în America, editorii lui ar fi obligaţi să-i traducă volumele 



222 ISTORIA OMENIRII 


în douăzeci de limbi. Asta ar costa o groază de bani şi foarte 
probabil editorii nu şi-ar da osteneala sau nu şi-ar asuma riscul. 

Aşa ceva nu se putea întâmpla acum şase sute de ani. Marea 
majoritate a populaţiei era încă absolut ignorantă şi nu ştia 
nici să scrie, nici să citească. însă cei care stăpâneau dificila 
artă de a mânui o pană de gâscă făceau parte dintr-o republică 
internaţională a literelor, care se întindea pe tot continentul 
şi nu cunoştea graniţe sau limitări de limbă ori naţionalitate. 
Universităţile erau fortăreţele acestei republici. Spre deosebire 
de fortificaţiile moderne, ele nu urmăreau linia frontierei. Se 
aflau oriunde se întâmpla ca un învăţător şi câţiva studenţi să 
se găsească laolaltă. Iată un alt aspect prin care Evul Mediu 
şi Renaşterea se deosebeau de vremurile noastre. în prezent, 
procesul construirii unei noi universităţi este (aproape inva¬ 
riabil) următorul: un om bogat vrea să facă ceva pentru comu¬ 
nitatea în care trăieşte; sau o anumită sectă religioasă doreşte 
să construiască o şcoală pentru a-şi ţine copiii credincioşi sub 
o supraveghere cum se cuvine; sau o ţară are nevoie de medici, 
avocaţi şi profesori. Universităţile încep cu o sumă mare de 
bani depusă într-o bancă. Aceşti bani sunt folosiţi apoi pentru 
construirea de clădiri, laboratoare şi internate. în cele din urmă 
sunt angajaţi profesori specialişti, se ţin examene de admitere 
şi universitatea intră în funcţiune. 

însă în Evul Mediu se proceda altfel. Un înţelept îşi spunea: 
„Am descoperit un mare adevăr, trebuie să le împărtăşesc şi 

altora cunoştinţele mele.“ Şi înce¬ 
pea să-şi propovăduiască înţelep¬ 
ciunea oriunde şi oricând găsea 
câţiva ascultători, ca oratorii mo¬ 
derni la tribunele improvizate. 
Dacă era un vorbitor interesant, 
mulţimea venea şi rămânea. Dacă 
era plicticos, oamenii ridicau din 
umeri şi îşi vedeau de drum. în¬ 
cetul cu încetul unii tineri au înce¬ 
put să se adune cu regularitate 
laboratorul medieval pentru a asculta cuvintele înţe- 

lepte ale unui învăţător de seamă. Aduceau cu ei caiete, o sti¬ 
cluţă cu cerneală şi o pană de gâscă, aşternând în scris ceea ce 
li se părea important. Intr-o zi a plouat. învăţătorul şi disci¬ 
polii s-au adăpostit intr-un beci gol sau în camera „profesorului", 
învăţatul stătea pe scaun, iar băieţii pe podea. Aşa a început 
universitatea, universitas, care pe parcursul Evului Mediu era 
o corporaţie de profesori şi studenţi unde „învăţătorul" însemna 
totul, iar clădirea în care preda conta prea puţin. 

Ca exemplu, daţi-mi voie să vă povestesc un fapt petrecut 
în secolul al IX-lea. în oraşul Salerno, lângă Napoli, se găseau 
câţiva doctori excelenţi. Ei au atras oameni dornici să înveţe 
profesia de medic şi pentru aproape o mie de ani (până în 1817) 
acolo a funcţionat Universitatea din Salerno, unde se predau 
cunoştinţele lui Hipocrate, marele medic elen care şi-a practicat 
meşteşugul în Grecia antică în secolul al V-lea înainte de 
naşterea lui Hristos. 

Apoi a urmat Abelard, un tânăr preot din Bretania care pe 
la începutul secolului al XH-lea a început să ţină prelegeri de 
teologie şi logică la Paris. Mii de tineri înflăcăraţi s-au î mbulzit 
în oraşul francez pentru a -1 asculta. Alţi preoţi, care nu erau 
de acord cu el, au ieşit în faţă pentru a-şi explica propriul punct 
de vedere. în curând Parisul s-a umplut de o mulţime zgo¬ 
motoasă de englezi, germani şi italieni şi de studenţi din Suedia 
şi Ungaria, iar în jurul vechii catedrale clădite pe o insuliţă pe 
Sena s-a format faimoasa Universitate din Paris. 

La Bologna, în Italia, un călugăr pe nume Graţian compilase 
un manual pentru cei care trebuiau să cunoască legile Bisericii. 
Preoţi tineri şi numeroşi laici au venit apoi din toată Europa 
să-l ascute pe Graţian explicându-şi ideile. Pentru a se proteja 
de abuzurile proprietarilor care închiriau, de hangii şi doamnele 
care ţineau pensiuni în oraş, au format o corporaţie (sau uni¬ 
versitate) şi aşa s-a născut Universitatea din Bologna. 

Apoi la Universitatea din Paris s-a iscat o dispută. Nu ştim 
ce a provocat-o, dar un grup de profesori supăraţi şi studenţii 
lor au traversat Canalul Mânecii şi au întemeiat un cămin 
primitor într-un cătun de pe malul Tamisei numit Oxford şi 
astfel a luat fiinţă şi celebra Universitate Oxford. în acelaşi 

fel, în anul 1222 s-a petrecut o scindare în Universitatea din 
Bologna. Profesorii nemulţumiţi (urmaţi şi ei de studenţi) s-au 
mutat la Padova, iar de atunci înainte oraşul lor mândru s-a 
fălit cu o universitate proprie. Şi aşa s-au petrecut lucrurile de 
la Valladolid în Spania până la Cracovia, în îndepărtata Polonie, 
şi de la Poitiers, în Franţa, până la Rostock în Germania. 

E foarte adevărat că mare parte din ceea ce predau aceşti 
profesori de la începuturi ar suna absurd pentru urechile noastre, 
obişnuite să urmărească logaritmi şi teoreme geometrice. Ideea 
pe care vreau să o subliniez este totuşi următoarea - Evul 
Mediu, şi îndeosebi secolul al XlII-lea, nu a fost o epocă în care 
lumea a rămas complet nemişcată. In rândul generaţiilor mai 
tinere existau viaţă, entuziasm şi o dorinţă nepotolită, chiar 
dacă sfioasă, de a pune întrebări. Şi din acest clocot a evoluat 
Renaşterea. 

Insă chiar înainte de coborârea 
cortinei peste ultimul act al lumi i 
medievale, scena a fost traversată 
de o figură solitară despre care se 
cuvine să ştiţi mai mult decât 
numele. Acest bărbat se numea 
Dante. Era fiul unui avocat floren¬ 
tin din familia Alighieri şi a văzut 
lumina zilei în anul 1265. A cres¬ 
cut în oraşul strămoşilor săi în 
timp ce Giotto picta istorii din 
viaţa Sfântului Francisc de Assisi 
în biserica Sfânta Cruce, însă de 
multe ori când mergea la şcoală 
ochii lui speriaţi vedeau bălţile de sânge care stăteau mărturie 
a unui război nemilos şi interminabil între ghelfi şi ghibelini, 
susţinătorii papei şi partizanii împăraţilor. 

Când a crescut a devenit ghelf, fiindcă tatăl lui fusese ghelf, 
exact aşa cum un băiat american va fi democrat sau republican 
din simplul motiv că tatăl lui a fost democrat sau republican. 
După câţiva ani, însă, Dante a înţeles că, dacă nu se unea sub 
un singur conducător, Italia risca să cadă victimă a invidiilor 
neînfrânate nutrite de miriada de orăşele. Aşa a devenit ghibelin. 

A căutat ajutor dincolo de Alpi. Spera că pe tron va urca 
un împărat puternic care va restabili unitatea şi ordinea. Dar 
vai, speranţa i-a fost deşartă! Ghibelinii au fost alungaţi din 
Florenţa în anul 1302. De atunci şi până în 1321, când a murit 
printre ruinele lugubre din Ravenna, Dante a fost un hoinar 
fără casă, mâncând pâinea milei la masa protectorilor bogaţi 
ale căror nume ar fi căzut în cea mai adâncă uitare fără acest 
unic merit: s-au arătat cumsecade faţă de un poet sărac. In 
timpul numeroşilor ani de exil, Dante s-a simţit obligat să se 
justifice pe sine şi acţiunile întreprinse pe vremea când era lider 
politic în oraşul natal şi când îşi petrecea zilele plimbându-se 
pe malurile râului Arno ca să o poată întrezări pe încântătoarea 
Beatrice Portinari, care murise căsătorită cu alt bărbat cu vreo 
zece ani înainte ca nenorocirea să-i lovească pe ghibelini. 

Ambiţiile sale legate de carieră eşua¬ 
seră. îşi slujise cu credinţă oraşul de 
baştină şi fusese acuzat înaintea unui 
tribunal corupt de furt din fonduri pu¬ 
blice, fiind condamnat la arderea pe rug 
dacă îndrăznea să se întoarcă pe teri¬ 
toriul oraşului Florenţa. Ca să-şi arate 
nevinovăţia în faţa propriei conştiinţe 
şi a contemporanilor, Dante a creat o 
lume imaginară, a descris foarte amă¬ 
nunţit împrejurările care duseseră la 
înfrângerea sa şi a zugrăvit starea deplo¬ 
rabilă de lăcomie, pofte nestăpânite şi 
ură care transformaseră frumoasa şi 
iubita lui Italie într-un câmp de luptă 
pentru mercenarii nemiloşi ai unor tirani răi şi egoişti. 

El ne spune că în anul 1300, în joia dinaintea Paştelui, s-a 
rătăcit într-o pădure deasă şi cum un leopard, un leu şi un lup 
i-au tăiat calea. Se credea pierdut când o siluetă albă şi-a făcut 
apariţia printre copaci. Era Vergiliu, poetul şi filozoful roman, 
trimis în misiune de Sfânta Fecioară şi de Beatrice, care veghea 
din înaltul Cerului soarta adevăratului ei iubit. Apoi Vergiliu 
îl călăuzeşte pe Dante prin Purgatoriu şi Infern. Cărarea 

coboară tot mai mult, până în groapa cea mai adâncă, unde 
Lucifer însuşi stă împietrit în gheaţa veşnică, înconjurat de cei 
mai mari păcătoşi, trădători şi mincinoşi şi de cei care şi-au 
cucerit faima şi succesul prin minciuni şi înşelătorii. însă 
înainte ca cei doi călători să ajungă în acest loc îngrozitor, Dante 
îi întâlneşte pe toţi cei care au jucat, intr-un fel sau altul, un 
rol în istoria oraşului său iubit. împăraţi şi papi, cavaleri 
dichisiţi şi cămătari care se tânguiesc, osândiţi la pedeapsa 
veşnică sau aşteptând ziua izbăvirii, când vor pleca din Purga¬ 
toriu şi vor intra în Cer. 

E o poveste curioasă. E un manual despre toate faptele, 
sentimentele, temerile şi rugăciunile oamenilor din secolul 
al XlII-lea. Printre toate se mişcă figura singuraticului exilat 
florentin, urmat pretutindeni de umbra propriei disperări. 

Dar iată! Când porţile morţii s-au închis în spatele tristului 
poet al Evului Mediu, uşa vieţii s-a deschis larg în faţa copilului 
care avea să devină primul bărbat al Renaşterii. Acesta era 
Francesco Petrarca, fiul unui notar public din orăşelul Arezzo. 

Tatăl lui Francesco aparţinuse aceluiaşi partid politic ca 
Dante. Fusese exilat şi el şi de aceea Petrarca s-a născut departe 
de Florenţa. La vârsta de cincisprezece ani a fost trimis la 
Montpellier, în Franţa, ca să devină avocat, ca tatăl său. însă 
băiatul nu voia să fie jurist. Ura dreptul. Voia să fie cărturar 
şi poet - şi fiindcă dorea să fie cărturar şi poet mai presus de 
orice, asta a devenit, aşa cum izbutesc oamenii cu voinţă 
puternică. A făcut călătorii lungi, copiind manuscrise în Flandra 
şi în mănăstirile de pe Rin, apoi în Paris, Liege şi în cele din 
urmă la Roma. Apoi s-a stabilit într-o vale singuratică din 
Vaucluse, unde a studiat şi a scris. Nu peste multă vreme ajun¬ 
sese atât de faimos, încât şi Universitatea din Paris, şi regele 
Neapolelui l-au invitat să le predea studenţilor şi respectiv 
supuşilor. în drum spre noul loc de muncă a fost obligat să 
treacă prin Roma. Lumea auzise de faima lui ca editor al unor 
autori romani aproape uitaţi. Au hotărât să-l onoreze, şi astfel 
Petrarca a fost încoronat cu cununa de lauri a poetului în 
vechiul for al cetăţii imperiale. 

De atunci înainte a trăit o carieră de onoruri şi aprecieri 
necontenite. A scris lucrurile pe care oamenii doreau să le audă 
mai presus de orice. Lumea se săturase de dispute teologice. 
Sărmanul Dante putea să rătăcească prin Infern cât voia. 
Petrarca scria despre dragoste, natură şi soare, fără a pomeni 
vreodată lucrurile sumbre care păreau să constituie inventarul 
generaţiei anterioare. Iar când intra Petrarca intr-un oraş, toţi 
se înghesuiau să-l întâlnească şi era primit ca un erou trium¬ 
fător. Dacă se întâmpla să-l ia cu el şi pe povestitorul Boccaccio, 
tânărul lui prieten, cu atât mai bine. Amândoi erau oameni ai 
timpului lor, mânaţi de curiozitate, dornici să citească totul pe 
dată, scormonind prin biblioteci uitate şi prăfuite ca să găsească 
un manuscris al lui Vergiliu, Ovidiu, Lucreţiu sau al oricărui 
alt poet latin din vechime. Erau buni creştini. Negreşit! Toată 
lumea era aşa. Dar nu-i nevoie să faci o faţă tristă şi să porţi 
haine murdare doar fiindcă într-o zi vei muri. Viaţa era bună. 
Oamenii erau meniţi pentru fericire. Dorea cineva o dovadă? 
Foarte bine. Lua un hârleţ şi săpa în pământ. Ce găsea? Statui 
vechi splendide. Vase vechi splendide. Ruinele unor edificii 
antice. Toate acestea fuseseră realizate de locuitorii celui mai 
măreţ imperiu din câte existaseră vreodată. Ei stăpâniseră 
lumea o mie de ani. Fuseseră puternici, bogaţi şi chipeşi 
(uitaţi-vă doar la bustul împăratului Augustus!). Bineînţeles, 
nu fuseseră creştini şi nu aveau să intre niciodată în Paradis. 
In cel mai bun caz îşi petreceau zilele în Purgatoriu, unde toc¬ 
mai ce îi vizitase Dante. 

Dar cui îi păsa? Viaţa într-o lume ca Roma antică era în¬ 
deajuns de paradiziacă pentru orice muritor. Şi, oricum, o viaţă 
avem. Să fim fericiţi şi voioşi pentru simpla bucurie a existenţei. 

Pe scurt, acesta era spiritul care începuse să umple străzile 
înguste şi întortocheate din multe orăşele italiene. 

Ştiţi ce înţelegem noi prin „nebunia bicicletelor" sau „nebu¬ 
nia automobilului". Cineva inventează o bicicletă. Oamenii care 
sute de mii de ani au mers încet şi cu trudă dintr-un loc în altul 
sunt „înnebuniţi" de perspectiva de a se deplasa rapid şi cu uşu¬ 
rinţă peste munţi şi văi. Apoi un mecanic isteţ fabrică primul 

automobil. Nu mai e nevoie să-ţi iasă sufletul pedalând. Stai 
în scaun şi laşi picăturile de benzină să muncească în locul tău. 
Toată lumea vrea un automobil. Toată lumea vorbeşte de Rolls- 
Royce, de rable, carburator, consum de benzină şi petrol. 
Exploratorii pătrund în inima unor ţări necunoscute pentru a 
găsi noi surse de combustibil. în Sumatra şi Congo se plantează 
păduri care vor furniza cauciuc. Cauciucul şi petrolul devin 
atât de preţioase încât se duc războaie pentru stăpânirea lor. 
Toată lumea e „căpiată după automobile" şi copilaşii spun 
„maşină" înainte de a învăţa să gângurească „tata" şi „mama". 

în secolul al XlV-lea italienii înnebuniseră după noutăţile 
recent descoperite ale lumii îngropate a Romei. în curând entu¬ 
ziasmul lor a fost împărtăşit de toată populaţia Europei de 
Vest. Găsirea unui manuscris necunoscut devenise pretext 
pentru o sărbătoare civică. Cel care scria o gramatică devenea 
la fel de popular ca un ins care inventează o bujie nouă în zilele 
noastre. Umanistul, cărturarul care îşi dedica timpul şi energia 
studierii umanităţii şi omului (în loc să irosească ore întregi 
pe cercetări teologice sterile), era tratat cu mai multă cinste şi 
cu un respect mai profund decât cel acordat unui erou care 
tocmai cucerise toate Insulele Canibalilor. 

în toiul acestui tumult intelectual s-a petrecut un eveniment 
care a înlesnit enorm studiul filozofilor şi autorilor antici. Turcii 
reînnoiau atacurile asupra Europei. Constantinopolul, capitala 
ultimei rămăşiţe a Imperiului Roman originar, era la ananghie, 
în anul 1393 împăratul Manuel Paleologul l-a trimis în apusul 
Europei pe Manuel Chrysoloras pentru a explica situaţia 
disperată a vechiului Bizanţ şi a cere ajutor. Ajutorul nu a sosit. 
Lumea romano-catolică abia aştepta să vadă lumea catolică 
greacă lovită de pedeapsa care îi aştepta pe asemenea eretici 
ticăloşi. însă oricât de indiferentă ar fi fost Europa de Vest faţă 
de soarta bizantinilor, era totuşi foarte interesată de grecii 
antici, ai căror colonişti întemeiaseră cetatea de pe Bosfor la 
cinci secole după războiul troian. Occidentalii voiau să înveţe 
greacă pentru a-i citi pe Aristotel, Homer şi Platon. Voiau gro¬ 
zav să o înveţe, însă nu aveau cărţi, nici gramatici sau profesori. 
Magistraţii din Florenţa au auzit de vizita lui Chrysoloras. 

Locuitorii oraşului erau „înnebuniţi să înveţe greacă". Dacă 
l-ar fi rugat pe Chrysoloras s-ar fi dus să-i înveţe? Da, s-a dus, 
şi iată primul profesor de greacă învăţându-i alfa, beta, gamma 
pe sute de tineri plini de zel care cerşeau pe drum spre oraşul 
de pe Arno, trăind prin grajduri şi poduri prăfuite ca să înveţe 
conjugarea verbului naiddco („a educa") şi să se apropie de Sofocle 
şi Homer. 

Intre timp, în universităţi, bătrânii scolastici care predau 
teologia învechită şi logica lor demodată, care explicau misterele 
ascunse ale Vechiului Testament şi dezbăteau ciudata ştiinţă 
a ediţiei lor greco-arabo-spaniolo-latine a lui Aristotel, priveau 
consternaţi şi îngroziţi. Apoi s-au înfuriat. Lucrurile mergeau 
prea departe. Tinerii părăseau sălile de curs ale universităţilor 
consacrate şi mergeau să asculte câte un „umanist" înflăcărat, 
cu noţiunile lui la modă despre o „civilizaţie renăscută". 

S-au dus la autorităţi. S-au plâns. însă nu poţi sili un cal 
căruia nu îi e sete să bea şi nu poţi face urechile refractare să 
asculte ceva ce nu le interesează. Scolasticii pierdeau teren cu 
repeziciune. Ici şi colo înregistrau câte o victorie. Şi-au unit for¬ 
ţele cu fanaticii care detestau să-i vadă pe alţii bucurându-se 
de o fericire străină de sufletele lor. în Florenţa, centrul marii 
Renaşteri, s-a dat o luptă cruntă între ordinea veche şi cea nouă. 
Un călugăr dominican cu o mutră acră şi cu o ură înverşunată 
faţă de frumuseţe era liderul ariergărzii medievale. A dus o 
luptă dârză. Zi de zi tuna avertismente despre sfânta mânie a 
lui Dumnezeu, în navele largi ale bazilicii Santa Maria del 
Fiore. „Căiţi-vă“, ţipa el, „căiţi-vă de necredinţa voastră, de 
bucuria pe care o găsiţi în lucruri care nu sunt sfinte!" A început 
să audă voci şi să vadă săbii înflăcărate străfulgerând pe cer. 
Ţinea predici copilaşilor ca să nu cadă şi ei în greşelile care 
îi duceau pe părinţii lor la pierzanie. A înfiinţat grupuri de 
cercetaşi devotaţi slujirii marelui Dumnezeu al cărui profet se 
pretindea. într-un moment subit de frenezie, oamenii înspăi¬ 
mântaţi au promis să facă penitenţă pentru dragostea nele¬ 
giuită de frumuseţe şi plăcere. Şi-au adus cărţile, statuile şi 
tablourile în piaţa publică şi au sărbătorit un fioros „bâlci al 
deşertăciunilor" prin cântări sfinte şi un dans cât se poate de 

profan, în timp ce Savonarola a aruncat torţa aprinsă în mor¬ 
manul de comori. 

Dar când cenuşa s-a răcit, oamenii au început să priceapă 
ce pierduseră. Un fanatic îngrozitor îi împinsese să distrugă 
lucrurile pe care le iubeau mai presus de orice. S-au întors 
împotriva lui. Savonarola a fost aruncat în închisoare. A fost 
torturat. Insă a refuzat să se căiască. Era un om integru. încer¬ 
case să ducă o viaţă sfântă. îi distrusese cu bună ştiinţă pe cei 
ce refuzaseră obstinat să îi împărtăşească punctul de vedere. 
Fusese de datoria lui să smulgă răul din rădăcini oriunde l-ar 
fi găsit. în ochii acestui fiu credincios al Bisericii, dragostea 
pentru cărţile păgâneşti şi frumuseţea păgână era un rău. însă 
era singur. Purtase războiul unei epoci moarte şi îngropate. 
Papa de la Roma n-a mişcat un deget să-l salveze. Dimpotrivă, 
i-a aprobat pe „credincioşii florentini" când l-au târât pe 
Savonarola la eşafod, l-au spânzurat şi i-au ars trupul în uralele 
şi strigătele vesele ale mulţimii. 

A fost un sfârşit trist, dar oarecum inevitabil. Savonarola 
ar fi fost un bărbat de seamă în secolul al Xl-lea. în secolul al 
XV-lea nu era decât liderul unei cauze pierdute. De bine, de 
rău, Evul Mediu se încheiase în momentul când papa devenise 
umanist şi când Vaticanul se transformase în cel mai important 
muzeu de antichităţi greceşti şi romane. 

EPOCA EXPRIMĂRII 

LUMEA A ÎNCEPUT SĂ SIMTĂ NEVOIA DE A DA EXPRESIE BUCU¬ 
RIEI DE VIATĂ PROASPĂT DESCOPERITE. SI-A EXPRIMAT FERICI- 
REA ÎN POEZIE, ÎN SCULPTURĂ, ÎN ARHITECTURĂ, ÎN PICTURĂ 
SI ÎN CĂRŢILE TIPĂRITE 


ÎN ANUL 1471 A MURIT UN BĂTRÂN EVLAVIOS CARE ÎŞI PETRE- 
cuse 72 din cei 91 de ani cât a trăit în spatele pereţilor ocro¬ 
titori ai mănăstirii Sfânta Agnes de pe Munte, în apropiere de 
Zwolle, vechi oraş olandez hanseatic de pe râul Ijssel. Era 
cunoscut ca Fratele Thomas şi, fiindcă se născuse în satul Kem- 
pen, i se spunea Thomas â Kempis. La vârsta de doisprezece 
de ani fusese trimis la Deventer, unde Gerhard Groote, strălucit 
absolvent al universităţilor din Paris, Koln şi Praga şi vestit 
predicator itinerant, întemeiase Societatea Fraţilor Vieţii în 
Comun. Bunii fraţi erau mir eni umili care încercau să ducă traiul 
simplu al primilor apostoli al lui Hristos, păstrându-şi slujbele 
obişnuite de tâmplari, zugravi sau zidari. întreţineau o şcoală 
excelentă unde băieţii merituoşi cu părinţi săraci aveau acces 
la înţelepciunea Părinţilor Bisericii. La această şcoală micul 
Thomas învăţase să conjuge verbe latine şi să copieze manu¬ 
scrise. Apoi a făcut jurămintele călugăreşti, şi-a pus bocceluţa 
cu cărţi în spate, a pornit spre Zwolle şi, răsuflând uşurat, a 
închis uşa lăsând în urmă o lume agitată care nu îl atrăgea. 

Thomas trăia într-o epocă a dezordinii, molimelor şi morţii 
năprasnice. în Europa Centrală, mai precis în Boemia, devotaţii 
discipoli ai lui Jan [Ioan] Huss, prietenul şi adeptul reformato¬ 
rului englez John Wycliffe, răzbunau printr-un război cumplit 
moartea îndrăgitului lider ars pe rug din ordinul Conciliului 
de la Konstanz, acelaşi care îi promisese liberă trecere dacă 
mergea în Elveţia să îşi explice doctrinele în faţa papei, a împă¬ 
ratului, a 23 de cardinali, 33 de arhiepiscopi şi episcopi, 150 de 

abaţi şi peste 100 de prinţi şi duci care se 
întruniseră pentru a-şi reforma Biserica. 

în Apus, Franţa se războise o sută de 
ani ca să-i scoată pe englezi de pe teri¬ 
toriile ei, iar apariţia fericită a Ioanei d’Arc 
tocmai ce o salvase de la înfrângerea totală. 
Dar nici nu se sfârşise bine acest conflict, 
că Franţa şi Burgundia începuseră o luptă 
pe viaţă şi pe moarte pentru supremaţia 
asupra Europei Occidentale. 

în sud, un papă de la Roma invoca bles¬ 
temele Cerului asupra unui al doilea papă 
cu reşedinţa la Avignon, în sudul Franţei, 
şi care îi răspundea cu aceeaşi monedă. în îndepărtatul Răsărit 
turcii nimiceau ultimele rămăşiţe ale Imperiului Roman, iar 
ruşii porniseră o cruciadă finală pentru a zdrobi puterea stă¬ 
pânilor tătari. 

însă din chilia lui tăcută Fratele Thomas n-a auzit nimic 
despre toate acestea. Avea manuscrisele şi gândurile lui şi era 
mulţumit. Şi-a revărsat dragostea pentru Dumnezeu într-o 
cărticică. A intitulat-o Imitaţiunea lui Cristos. De atunci încoace 
a fost tradusă în mai multe limbi decât orice altă carte în afară 
de Biblie. A fost citită de tot atâtea persoane câte au studiat şi 
Sfintele Scripturi. A influenţat viaţa a nenumărate milioane 
de oameni. Şi era opera unui bărbat al cărui ideal suprem al 
existenţei se exprima în simpla dorinţă de „a-şi petrece liniştit 
zilele stând intr-un ungher cu o cărticică". 

Bunul Frate Thomas reprezenta cele mai pure idealuri ale 
Evului Mediu. împresurat din toate părţile de forţele Renaşterii 
victorioase, cu umaniştii care proclamau zgomotos venirea 
timpurilor moderne, Evul Mediu şi-a adunat forţele pentru un 
ultim asalt. Mănăstirile au fost reformate. Călugării au renun¬ 
ţat la năravurile bogăţiilor şi viciului. Persoane simple, sincere 
şi virtuoase încercau, prin exemplul vieţii ireproşabile şi cucer¬ 
nice, să îi readucă pe ceilalţi pe calea dreptăţii şi a resemnării 
smerite în faţa voinţei lui Dumnezeu. Zadarnic însă. Lumea 
cea nouă trecea în goană pe lângă aceşti oameni buni. Zilele me¬ 
ditaţiei liniştite apuseseră. începuse marea eră a „exprimării". 

îngăduiţi-mi să spun aici că îmi pare rău fiindcă trebuie să 
întrebuinţez atât de multe „cuvinte mari". Aş vrea să pot scrie 
această istorie în cuvinte de o singură silabă. Dar nu se poate. 
Nu poţi scrie un manual de geometrie fără a face referire la o 
ipotenuză, triunghiuri şi paralelipipede dreptunghice. Pur şi 
simplu trebuie să înveţi ce înseamnă aceste cuvinte ori să te 
descurci fără matematică. în istorie (şi orice aspect al vieţii) 
veţi fi obligaţi în cele din urmă să învăţaţi sensul multor cuvinte 
ciudate de origine latină şi greacă. De ce să nu o faceţi acum? 

Când spun că Renaşterea a fost o epocă a exprimării, vreau 
să zic următorul lucru: oamenii nu se mai mulţumeau să 
formeze un public şi să stea aşezaţi când împăratul sau papa 
le spunea ce să facă şi ce să gândească. Doreau să fie actori pe 
scena vieţii. Insistau să dea „expresie" propriilor idei indivi¬ 
duale. Dacă cineva era interesat de guvernare, ca istoricul flo¬ 
rentin Niccolo Machiavelli, atunci „se exprima" în cărţi în care 
îşi expunea ideea despre ce presupune un stat înfloritor şi ce 
înseamnă un conducător eficient. Dacă, pe de altă parte, avea 
o înclinaţie spre pictură, îşi „exprima" dragostea pentru linii 

frumoase şi culori încântătoare în imaginile care au transformat 
nume ca Giotto, Fra Angelico, Rafael şi alte o mie în termeni 
familiari peste tot unde oamenii au început să acorde atenţie 
lucrurilor care manifestă o frumuseţe adevărată şi de durată. 

Dacă dragostea pentru culori şi formă se împletea cu inte¬ 
resul pentru mecanică şi hidraulică, rezultatul era un Leonardo 
da Vinci, care a pictat tablouri, a făcut experimente cu baloane 
şi maşini de zbor, a asanat mlaştinile din câmpiile lombarde 
şi şi-a „exprimat" bucuria şi curiozitatea faţă de toate lucrurile 
dintre cer şi pământ în proză, pictură, sculptură şi mecanisme 
curios concepute. Când unui bărbat înzestrat cu o forţă titanică, 
precum Michelangelo, pensula şi paleta de culori i se păreau 
prea delicate pentru mâinile sale viguroase, se orienta spre 
sculptură şi arhitectură şi cioplea cele mai extraordinare 
creaturi din blocuri grele de marmură sau desena planurile 
pentru bazilica Sfântul Petru, „expresia" cea mai concretă a 
splendorii Bisericii triumfătoare. Aşa mergeau lucrurile. 

Toată Italia (şi foarte curând Europa întreagă) s-a umplut 
de bărbaţi şi femei care trăiau pentru a-şi aduce contribuţia 
la suma comorilor cunoaşterii, frumuseţii şi înţelepciunii. In 
oraşul Mainz din Germania, Johann zum Gănsefleisch, cunos¬ 
cut îndeobşte ca Johann Gutenberg, inventase recent o metodă 
nouă de a copia cărţi. Examinase vechile xilografii şi perfecţio¬ 
nase un sistem prin care literele individuale din plumb moale 
puteau fi plasate astfel încât să formeze cuvinte şi pagini întregi. 
E adevărat, şi-a pierdut repede toată averea în urma unui 
proces legat de invenţia originală a presei tipografice. A murit 
sărac, însă „expresia" geniului său inventiv a trăit mai departe. 

In scurtă vreme tipografi ca Aldo la Veneţia, Etienne la Paris, 
Plantin la Anvers şi Froben la Basel inundaseră lumea cu 
tiraje atent editate ale textelor clasice tipărite cu litere gotice 
ale Bibliei Gutenberg, în caractere italice ori în litere greceşti 
sau ebraice. 

Apoi lumea întreagă a devenit publicul pasionat al celor 
care aveau ceva de spus. Vremea când învăţătura constituia 
monopolul câtorva privilegiaţi se sfârşise. Ultima scuză pentru 
ignoranţă a dispărut de pe lume când Elzevier din Haarlem a 

început să publice ediţii ieftine şi populare. Atunci Aristotel şi 
Platon, Vergiliu, Horaţiu şi Pliniu, toată compania de calitate 
a autorilor antici, a filozofilor şi oamenilor de ştiinţă, s-a oferit 
să devină prietenul fidel al oamenilor în schimbul câtorva 
bănuţi neînsemnaţi. Umanismul îi făcuse pe toţi oamenii liberi 
şi egali dinaintea cuvântului tipărit. 

CRUCIADELE CONSTITUISERĂ O LECŢIE ÎN ARTA LIBERALĂ A 
călătoriilor. Insă foarte puţini se aventuraseră dincolo de dru¬ 
mul bătut şi bine-cunoscut care ducea de la Veneţia la Jaffa. 
In secolul al XlII-lea, fraţii Polo, negustori din Veneţia, traversa¬ 
seră întinsul deşert mongol şi după ce escaladaseră munţi înalţi 
până la Lună, îşi croiseră drum până la curtea marelui Han 
din Catai, preaputernicul împărat al Chinei. Fiul unuia dintre 
fraţii Polo, pe nume Marco, a scris despre aventurile lor o carte 

care acoperea o perioadă de peste douăzeci de ani. Lumea uluită 
a rămas cu gura căscată în faţa descrierilor turnurilor de aur 
din neobişnuita insulă Zipangu - cum se scrie Japonia în ita¬ 
liană. Mulţi îşi doriseră să meargă în est pentru a găsi această 
ţară a aurului şi a se îmbogăţi. Dar drumul era prea lung şi 
mult prea primejdios, aşa că au rămas acasă. 

Bineînţeles, exista întotdeauna posibilitatea călătoriei pe 
mare. Dar marea era extrem de nepopulară în Evul Mediu, din 
multe motive temeinice. In primul rând, corăbiile erau foarte 
mici. Vasele pe care Magellan a făcut celebra călătorie în jurul 
lumii, care a durat mulţi ani, nu erau nici cât un feribot modern. 
Transportau între douăzeci şi cincizeci de oameni care trăiau 
în cabine sordide (prea joase să poată sta cineva drept în 
picioare), iar marinarii erau obligaţi la un regim sărăcăcios, 
deoarece amenajările pentru bucătărie lăsau de dorit şi la cel 
mai mic semn de vreme rea nu se putea aprinde focul. Lumea 
medievală ştia cum să pună heringul la saramură şi cum să 
usuce peştele. Insă nu existau alimente la conservă şi legumele 
proaspete dispăreau din lista de bucate de îndată ce corabia 
se îndepărta de ţărm. Apa se căra în butoiaşe. Se învechea 
repede, prindea gust de lemn putred şi rugină şi se umplea de 
corpusculi cleioşi. Cum oamenii din Evul Mediu nu ştiau nimic 
despre microbi (se pare că Roger Bacon, călugărul învăţat din 
secolul al XlII-lea, le intuise existenţa, însă şi-a păstrat înţelept 
descoperirea pentru sine), beau de multe ori apă contaminată 
şi uneori întregul echipaj murea de febră tifoidă. Mortalitatea 
la bordul navelor primilor navigatori era de speriat. Dintre cei 
două sute de marinari plecaţi în 1519 din Sevilia pentru a -1 în¬ 
soţi Magellan în faimoasa călătorie în jurul lu m ii s-au întors 
doar optsprezece. Chiar şi în secolul al XVII-lea, când între 
Europa Occidentală şi Indii exista un comerţ activ, o mortalitate 
de 40% nu constituia ceva neobişnuit pentru o călătorie de la 
Amsterdam la Batavia şi înapoi. Majoritatea victimelor mureau 
de scorbut, o boală provocată de lipsa legumelor proaspete din 
alimentaţie şi care afectează gingiile şi intoxică sângele până 
când pacientul moare de epuizare. 

în aceste circumstanţe, înţelegeţi probabil că marea nu atră¬ 
gea cele mai bune elemente ale populaţiei. Descoperitorii 

faimoşi, ca Magellan, Columb şi Vasco da Gama, au călătorit 
în fruntea unor echipaje alcătuite aproape exclusiv din foşti 
ocnaşi, viitori ucigaşi şi borfaşi fără slujbă. 

Aceşti navigatori merită cu siguranţă admiraţia noastră 
pentru curajul şi îndrăzneala cu care şi-au îndeplinit misiunile 
fără speranţă în faţa unor greutăţi pe care oamenii lumii noas¬ 
tre confortabile nici măcar nu le pot concepe. Corăbiile lor 
luau apă. Velatura era grosolană. De la jumătatea secolului 
al XlII-lea foloseau un fel de busolă (ajunsă în Europa din China, 
pe calea Arabiei şi a Cruciadelor), însă aveau hărţi foarte proaste 
şi incorecte. îşi stabileau ruta încrezându-se-n Domnul şi-n 
presupuneri. Dacă aveau noroc, se întorceau după un an, doi 
sau trei. Altminteri, li se albeau oasele rămase pe vreo plajă 
singuratică. însă erau pionieri adevăraţi. Se jucau cu norocul. 
Pentru ei, viaţa era o aventură glorioasă. Dădeau uitării toată 
suferinţa, setea, foamea şi durerea când zăreau contururile ne¬ 
desluşite ale unui ţărm nou sau apele liniştite ale unui ocean 
nemaiştiut din negura timpului. 

Iarăşi mi-aş dori ca această carte să poată avea o mie de 
pagini. Primele descoperiri sunt un subiect absolut fascinant, 
însă pentru a vă face o idee adevărată despre vremurile trecute, 
istoria ar trebui să fie asemenea gravurilor lui Rembrandt. Ar 
trebui să arunce o lumină intensă asupra cauzelor importante, 
asupra celor mai buni şi mai însemnaţi. Restul trebuie să 
rămână în umbră, ori să fie schiţat în câteva rânduri. Iar în capi¬ 
tolul de faţă nu vă pot oferi decât o listă a celor mai importante 
descoperiri. 

Reţineţi că pe tot parcursul secolelor al XlV-lea şi al XV-lea 
navigatorii încercau să înfăptuiască un singur lucru - doreau 
să găsească o rută comodă şi sigură spre imperiul Catai (China), 
spre insula Zipangu (Japonia) şi spre acele insule misterioase 
unde creşteau mi r odeniile care din zilele Cruciadelor erau pe 
gustul lumii medievale şi de care oamenii aveau nevoie înainte 
de apariţia conservării prin congelare, când carnea şi peştele 
se stricau foarte repede şi nu mai puteau fi consumate decât 
presărate din belşug cu piper sau nucşoară. 

Veneţienii şi genovezii fuseseră marii navigatori din Medite- 
rană, însă onoarea explorării coastei Atlanticului le revine 

portughezilor. Spania şi Portugalia musteau de energia patrio¬ 
tică generată de străvechea luptă împotriva invadatorilor mauri. 
Odată apărută, o asemenea energie poate fi dirijată uşor spre 
alte făgaşuri. In secolul al XlII-lea, regele Alfonso III cucerise 
regatul Algarve, situat în colţul sud-vestic al Peninsulei Iberice 
şi îl anexase la teritoriile stăpânite de el. In secolul următor 
portughezii i-au bătut pe mahomedani cu propriile lor arme, 
au traversat Strâmtoarea Gibraltar şi au ocupat Ceuta, vizavi 
de oraşul arab Tarifa (un cuvânt care în arabă înseamnă 
„inventar" şi care, prin intermediul limbii spaniole, a ajuns la 
noi ca „tarif'), şi Tanger, care a devenit capitala unei anexe 
africane la regatul Algarve. 

Erau pregătiţi să-şi înceapă cariera de exploratori, 
în anul 1415, prinţul Hernie, cunoscut ca Henric Navigatorul, 
fiul lui Ioan I al Portugaliei şi al soţiei sale, Filipa, fiica lui Ioan 
de Gaunt (despre care puteţi citi IrvRichard al II-lea, o piesă de 
William Shakespeare), a început pregătirile pentru o explorare 
sistematică a nord-vestului Africii. înaintea lui, acest ţărm torid 
şi nisipos fusese vizitat de fenicieni şi normanzi, care şi-l amin¬ 
teau drept casa „sălbaticilor" păroşi cărora noi acum le spunem 
gorile. Prinţul Henric şi căpitanii lui au descoperit rând pe 
rând Insulele Canare, au redescoperit Insula Madeira, vizitată 
cu un secol înainte de o corabie genoveză, au cartografiat atent 
Insulele Azore, cunoscute vag atât portughezilor, cât şi spanio¬ 
lilor, şi au zărit în fugă gura fluviului Senegal pe coasta vestică 
a Africii, crezând că este gura occidentală a Nilului. în cele din 
urmă, pe la jumătatea secolului al XV-lea, au văzut Capul Verde 
şi Insulele Capului Verde, care se află cam la jumătatea distan¬ 
ţei dintre ţărmul african şi Brazilia. 

însă Henric nu şi-a mărginit cercetările la apele oceanului. 
Era Mare Maestru al Ordinului lui Hristos. Acesta reprezenta 
o continuare portugheză a ordinului cruciat al Templierilor, 
abolit de papa Clement V în anul 1312 la cererea regelui Filip 
cel Frumos al Franţei, care a folosit prilejul pentru a-i arde pe 
rug pe templierii francezi şi a le fura posesiunile. Prinţul Henric 
a utilizat veniturile produse de domeniile ordinului său religios 
pentru a echipa câteva expediţii care au explorat interiorul 
deşertului Sahara şi coasta Guineei. 

Pe de altă parte, era, încă, un om medieval: a pierdut mult 
timp şi a cheltuit o groază de bani pe căutarea misteriosului 
„Prezbiter Ioan“, un preot creştin legendar despre care se 
spunea că ar fi fost împăratul unui imperiu întins „situat 
undeva în Răsărit". Povestea acestui suveran bizar a fost auzită 
prima oară în Europa la jumătatea secolului al XH-lea. Vreme 
de trei sute de ani oamenii au încercat să dea de „Ioan Prezbi- 
terul" şi de urmaşii săi. Henric a luat parte la căutare. Enigma 
a fost rezolvată la treizeci de ani după moartea lui. 

In anul 1486, în încercarea de a găsi ţinutul Prezbiterului 
Ioan pe mare, Bartolomeu Diaz a ajuns la extremitatea sudică 
a Africii. La început a numit-o Capul Furtunilor, din cauza 
vânturilor puternice care l-au împiedicat să-şi continue călă¬ 
toria spre est, însă navigatorii lusitani, care au înţeles impor¬ 
tanţa descoperirii în vederea găsirii unei rute maritime spre 
India, i-au schimbat denumirea în Capul Bunei Speranţe. 

Un an mai târziu, Pedro da Covilhă, echipat cu scrisori de 
recomandare din partea Casei de Medici, a pornit într-o misiune 
similară pe uscat. A traversat Mediterana şi, după ieşirea din 
Egipt, a călătorit spre sud. A ajuns la Aden, iar de acolo, traver¬ 
sând apele Golfului Persic, pe care puţini albi îl văzuseră din 
zilele lui Alexandru cel Mare, cu optsprezece veacuri înainte, a 
vizitat Goa şi Calicut pe coasta indiană, unde a tot auzit despre 
Insula Lunii (Madagascar), care ar fi trebuit să se afle undeva 
la mijlocul distanţei dintre Africa şi India. Apoi s-a întors, a 
vizitat în secret Mecca şi Medina, a traversat din nou Marea 
Roşie, iar în anul 1490 a descoperit regatul lui Ioan Prezbiterul, 
care nu era nimeni altul decât Negusul (sau regele) Negru al 
Abisiniei, ai cărui strămoşi adoptaseră creştinismul în secolul 
al IV-lea, cu şapte sute de ani înainte ca misionarii creştini să 
fi ajuns în Scandinavia. 

Numeroasele călătorii i-au convins pe geografii şi cartografii 
portughezi că, deşi călătoria spre Indii pe o rută maritimă estică 
era posibilă, ea nu era în nici un caz uşoară. Apoi s-a iscat o 
mare dispută. Unii voiau să continue explorările la est de Capul 
Bunei Speranţe. Alţii spuneau: „Nu, trebuie să navigăm spre 
vest, peste Atlantic, şi aşa vom ajunge în Catai." 

LUMEA AŞA CUM CREMA COLUMB CA ESTE 


LUMEA LUI COLUMB 

Să spunem aici că oamenii cei mai inteligenţi ai epocii erau 
ferm convinşi că Pământul nu e plat ca o clătită, ci rotund. 
Sistemul ptolemeic al universului - născocit şi descris cum se 
cuvine de Claudius Ptolemeu, marele geograf egiptean din 
secolul al II-lea al erei noastre care corespunsese nevoilor 
simple ale celor din Evul Mediu, fusese respins de mult de 
oamenii de ştiinţă renascentişti. Ei acceptaseră doctrina 
matematicianului polonez Nicolaus Copernic, ale cărui studii 
îl convinseseră că Pământul este doar una dintre planetele 
rotunde care se rotesc în jurul Soarelui, o descoperire pe care 
nu a îndrăznit să o publice timp de treizeci şi şase de ani (a 
fost tipărită în 1543, anul morţii sale) de frica Inchiziţiei, un 
tribunal pontifical înfiinţat în secolul al XlII-lea, când ereziile 
albigenzilor şi valdensilor în Franţa şi Italia (erezii foarte 
moderate ale unor persoane evlavioase care nu credeau în pro¬ 
prietatea privată şi preferau să trăiască în sărăcie, asemenea 

lui Hristos) ameninţaseră pentru o clipă puterea absolută a 
episcopilor Romei. Insă convingerea că Pământul e rotund era 
comună printre specialiştii în navigaţie şi, după cum am spus, 
aceştia discutau acum avantajele rutelor estică şi vestică. 

Printre susţinătorii rutei vestice se număra şi un marinar 
genovez pe nume Cristoforo Colombo. Era fiul unui negustor de 
lână. A studiat, se pare, la Universitatea din Pavia, unde s-a 
specializat în matematică şi geometrie. Mai târziu a preluat 
afacerea tatălui, dar nu peste multă vreme îl găsim călătorind 
cu treburi în Insula Chios, în estul Mediteranei. Auzim apoi 
despre nişte drumuri în Anglia, dar nu ştim dacă s-a dus în nord 
după lână sau comandând un vas. în februarie 1477, Columb 
(dacă e să-l credem) a vizitat Islanda, dar probabil nu a ajuns 
decât în Insulele Feroe, unde în februarie e suficient de frig ca 
să fie confundate cu Islanda. Aici Columb i-a întâlnit pe descen¬ 
denţii bravilor normanzi stabiliţi în Groenlanda în secolul 
al X-lea şi care vizitaseră America în secolul al Xl-lea, când 
corabia lui Leif fusese împinsă de vânt pe coasta Vinland, sau 
Labrador. 

Nimeni nu ştia ce se alesese de coloniile acelea din vestul 
îndepărtat. Colonia americană a lui Thorfinn Karlsferne, soţul 
văduvei fratelui lui Leif, Thorstein, întemeiată în anul 1003, 
a fost abandonată trei ani mai târziu din cauza ostilităţii eschi¬ 
moşilor. Cât despre Groenlanda, de la coloniştii de acolo nu se 
mai auzise o vorbă încă din 1440. Mai mult ca sigur groen- 
landezii pieriseră toţi de Moartea Neagră, epidemia de ciumă 
care răpusese de curând jumătate din populaţia Norvegiei. 
Oricum ar fi stat lucrurile, tradiţia unui „pământ întins în 
apusul îndepărtat' 4 supravieţuia în amintirea locuitorilor din 
Feroe şi Islanda, iar Columb trebuie să fi auzit de ea. A adunat 
şi alte informaţii de la pescarii din insulele scoţiene nordice, 
după care s-a dus în Portugalia, unde s-a căsătorit cu fiica unuia 
dintre căpitanii care serviseră sub prinţul Henric Navigatorul. 

începând din acel moment (anul 1478) Columb s-a dedicat 
căutării rutei vestice spre Indii. A trimis planurile pentru o 
asemenea călătorie la curţile Portugaliei şi Spaniei. Portughezii, 
care se simţeau siguri pe monopolul asupra rutei estice, nu i-au 

ascultat ideile. în Spania, Ferdinand de Aragon şi Isabela a 
Castiliei, a căror căsătorie în 1469 unise Spania intr-un singur 
regat, erau ocupaţi să-i scoată pe mauri din ultima lor fortă¬ 
reaţă, Granada. Nu aveau bani de expediţii riscante. Le trebuia 
şi ultima pesetă pentru soldaţii lor. 

Puţini oameni au fost obligaţi vreodată să lupte cu atâta 
disperare pentru propriile idei ca acest italian curajos. Dar 
povestea lui Colombo (Colon în spaniolă sau Columb, cum îi 
spunem noi) e prea bine cunoscută pentru a o repeta. Maurii 
au predat Granada pe 2 ianuarie 1492. în luna aprilie a ace¬ 
luiaşi an Columb a semnat un contract cu regele şi regina 
Spaniei. Pe 3 august, într-o vineri, a plecat din Paloş 1 cu trei 
nave mici şi un echipaj de 88 de oameni, dintre care mulţi cri¬ 
minali cărora li se oferise graţierea dacă se alăturau expediţiei. 

1 . In prezent Paloş de la Frontera (n. tr.). 

La ora 2 noaptea în ziua de vineri, 12 octombrie, Columb a 
descoperit o întindere de uscat. La 4 ianuarie 1493 Columb şi-a 
luat rămas-bun de la cei 44 de bărbaţi din mica fortăreaţă La 
Navidad (nici unul nu a fost revăzut în viaţă) şi a pornit înapoi 
spre patrie. Pe la jumătatea lui februarie a ajuns în Azore, unde 
portughezii au ameninţat că -1 vor arunca în temniţă. La 15 
martie 1493 amiralul a ajuns în Paloş şi împreună cu indienii 
săi (căci el era convins că descoperise nişte insule periferice 
ale Indiilor şi îi numise pe nativi „indieni roşii“) s-a grăbit spre 
Barcelona să le spună evlavioşilor patroni că drumul spre aurul 
şi argintul din Catai şi Zipangu stătea la dispoziţia Maiestăţilor 
Lor catolice. 

Dar vai, Columb n-a aflat niciodată adevărul. E posibil ca spre 
sfârşitul vieţii, în cea de-a patra călătorie, când a atins con¬ 
tinentul sud-american, să fi bănuit că ceva nu era în regulă cu 

descoperirea lui. însă a murit ferm convins că între Europa şi 
Asia nu exista un continent şi că găsise ruta directă spre China. 

între timp, portughezii, ţinându-se de ruta lor estică, fuse¬ 
seră mai norocoşi. în anul 1498, Vasco da Gama reuşise să 
ajungă pe coasta Malabar şi se întorsese teafăr la Lisabona cu 
o încărcătură de mirodenii. în 1502 a repetat vizita. însă pe 
ruta occidentală munca de explorare se dovedise extrem de 
dezamăgitoare. în 1497 şi 1498 John şi Sebastian Cabot încer¬ 
caseră să găsească o trecere spre Japonia, însă nu au văzut 
decât coastele înzăpezite şi stâncile din Newfoundland, zărite 
pentru prima oară de normanzi cu cinci secole înainte. Amerigo 
Vespucci, un florentin care a devenit comandant suprem al flo¬ 
tei Spaniei şi care a dat numele continentului american, explo¬ 
rase coasta Braziliei, dar nu găsise nici urmă de Indii. 

în 1513, la şapte ani după moartea lui Columb, geografii 
Europei au început să priceapă în sfârşit adevărul. Vasco Nunez 
de Balboa traversase istmul Panama, escaladase faimosul 
vârf din Darien şi văzuse o întindere vastă de apă ce părea să 
sugereze existenţa unui alt ocean. 

în sfârşit, în 1519 o flotă de cinci corăbii spaniole mici, la 
comanda navigatorului portughez Femando Magellan, a pornit 
spre vest (nu spre est, întrucât această rută se afla exclusiv în 
mâinile portughezilor, care nu îngăduiau concurenţa) în cău¬ 
tarea Insulelor Mirodeniilor. Magellan a traversat Atlanticul 
între Africa şi Brazilia şi a navigat spre sud. A ajuns la un canal 
îngust situat între extremitatea sudică a Patagoniei, „ţinutul 
oamenilor cu picioare mari“, şi Ţara de Foc (numită aşa din 
cauza unui foc văzut de marinari într-o noapte, singurul semn 
al existenţei băştinaşilor). Timp de aproape cinci săptămâni 
corăbiile lui Magellan s-au aflat la mila furtunilor îngrozitoare 
şi a vijeliilor care măturau strâmtorile. în rândul marinarilor 
a izbucnit o revoltă. Magellan a înăbuşit-o cu asprime teribilă 
şi şi-a trimis doi dintre oameni pe ţărm, unde au fost lăsaţi să 
se căiască în tihnă de păcatele lor. în cele din urmă furtunile 
s-au domolit, canalul s-a lărgit şi Magellan a pătruns intr-un 
ocean nou. Valurile lui erau liniştite şi calme. A numit aceste 
ape Marea Pacifică, Mare Pacifico. Apoi a continuat spre vest. 

A navigat 98 de zile fără să vadă pământ. Oamenii lui au fost 
cât pe ce să piară de foame şi sete şi mâncau şobolanii care le 
năpădiseră navele, iar când s-au terminat şi şobolanii au mol¬ 
făit bucăţi din pânza corăbiilor ca să potolească împunsăturile 
foamei. 

In martie 1521 au zărit pământ. Magellan l-a numit ţinutul 
Ladrones (care înseamnă „tâlhari"), fiindcă băştinaşii furau 
tot ce apucau. Apoi au continuat mai departe în vest, spre 
Insulele Mirodeniilor! 

Au văzut iarăşi uscat. Un grup de insule singuratice. Magellan 
le-a numit Filipine, după Filip, fiul stăpânului său Carol 
Quintul, mai precis Filip II, de nefericită amintire istorică. La 
început Magellan a fost primit bine, însă când a folosit armele 
de pe corăbii pentru convertiri la creştinism, localnicii l-au ucis 
împreună cu o parte dintre căpitanii şi marinarii lui. Supravie¬ 
ţuitorii au ars una dintre cele trei nave rămase şi şi-au reluat 
călătoria. Au găsit Arhipelagul Moluce, faimoasele Insule ale 
Mirodeniilor; au zărit Borneo şi au ajuns în Tidor. Acolo a rămas 
cu tot cu echipaj una dintre cele două corăbii, prea avariată 
pentru a mai fi utilizată. Victoria, comandată de Sebastian del 
Cano, a traversat Oceanul Indian, a ratat ţărmul nordic al 
Australiei (descoperită doar în prima jumătate a secolului 
al XVII-lea, când navele Companiei Olandeze a Indiilor de Est 
au explorat acest teritoriu pustiu şi neprimitor) şi, după mari 
greutăţi, a ajuns în Spania. 

Aceasta a fost cea mai remarcabilă dintre călătorii. Durase 
trei ani. Se realizase cu un preţ enorm atât în vieţi omeneşti, 
cât şi în bani. Insă a demonstrat că Pământul este rotund şi 
că noile teritorii descoperite de Columb nu făceau parte din 
Indii, ci formau un continent distinct. Din acel moment, Spania 
şi Portugalia şi-au dedicat toate energiile dezvoltării comerţului 
cu India şi America. Pentru a preveni un conflict armat între 
rivali, papa Alexandru VI (singurul păgân declarat ales vreo¬ 
dată în această funcţie preasfântă), divizase, săritor, lumea în 
două părţi egale, trăgând o linie de demarcaţie de-a lungul 
meridianului 50 longitudine estică - aşa-numita împărţire de 
la Tordesillas din 1494. Portughezii urmau să înfiinţeze colonii 

la est de această linie, spaniolii la vest. Aşa se explică faptul 
că tot continentul american, cu excepţia Braziliei, a devenit 
spaniol, iar Indiile şi mare parte din Africa au devenit portu¬ 
gheze până când coloniştii englezi şi olandezi (care nu respectau 
deciziile pontificale) şi-au însuşit aceste posesiuni în secolele 
al XVII-lea şi al XVIII-lea. 

Când vestea descoperirilor lui Columb a ajuns pe Rialto în 
Veneţia, un Wall Street al Evului Mediu, s-a creat o panică 
teribilă. Acţiunile şi obligaţiile au căzut cu 40 şi 50%. în scurtă 
vreme, când s-a văzut că, de fapt, Columb nu găsise drumul 
spre Catai, negustorii veneţieni şi-au revenit din spaimă. însă 
călătoriile efectuate de Magellan şi Vasco da Gama au demon¬ 
strat posibilităţile efective ale unei rute maritime estice spre 
Indii. Conducătorii celor două mari centre comerciale din Evul 
Mediu şi Renaştere, Genova şi Veneţia, au început să-şi regrete 
refuzul de a -1 asculta pe Columb. Dar era prea târziu. Comerţul 
pe uscat cu Indiile şi China s-a redus la proporţii nesemni¬ 
ficative. Zilele gloriei italiene apuseseră. Oceanul Atlantic a 

devenit noul centru al comerţului şi, prin urmare, centrul civi¬ 
lizaţiei. Aşa a şi rămas de atunci încoace. 

Vedeţi cât de ciudat a progresat civilizaţia de la acele zile 
timpurii, cu cinci mii de ani înainte, când locuitorii din Valea 
Nilului au început să ţină o cronică scrisă a istoriei. De pe 
fluviul Nil s-a extins spre Mesopotamia, ţara dintre râuri. Apoi 
a venit rândul Cretei, Greciei şi Romei. O mare internă a deve¬ 
nit centrul comerţului, iar oraşele din jurul Mediteranei au 
ajuns căminul artei, ştiinţei, filozofiei şi învăţăturii. In secolul 
al XVI-lea s-a deplasat din nou spre vest, transformând ţările 
cu ieşire la Atlantic în stăpânele pământului. 

Unii spun că războiul mondial şi sinuciderea marilor na¬ 
ţiuni europene a diminuat mult importanţa Oceanului Atlantic. 
Ei se aşteaptă să vadă civilizaţia traversând continentul ameri¬ 
can şi găsindu-şi o nouă patrie în Pacific. Eu unul mă îndoiesc 
de asta. 

Traiectoria spre Occident a fost însoţită de o creştere con¬ 
stantă a dimensiunilor navelor şi de o lărgire a cunoştinţelor 
navigatorilor. Ambarcaţiunile cu fund plat de pe Nil şi Eufrat 
au fost înlocuite de corăbiile cu pânze ale fenicienilor, egeenilor, 
grecilor, cartaginezilor şi romanilor. La rândul lor, acestea au 
fost abandonate în favoarea navelor cu greement pătrat ale 
portughezilor şi spaniolilor. Iar acestea din urmă au fost înlă¬ 
turate de pe ocean de velierele cu tot greementul utilizate de 
englezi şi olandezi. 

In prezent însă civilizaţia nu mai depinde de ambarcaţiuni. 
Aviaţia le-a luat locul şi va continua să înlocuiască navele cu 
pânze sau cu abur. Următorul centru de civilizaţie va depinde 
de evoluţia aeronauticii şi energiei hidraulice. Iar marea va 
ajunge din nou casa netulburată a peştişorilor care odinioară 
îşi împărţeau sălaşul din adâncuri cu cei dintâi strămoşi ai 
oamenilor. 

DESCOPERIRILE PORTUGHEZILOR ŞI SPANIOLILOR I-AU PUS 
pe creştinii din vestul Europei în legătură strânsă cu popoarele 
din India şi China. Europenii ştiau, desigur, că creştinismul 
nu era singura religie de pe faţa pământului. Mai existau maho¬ 
medanii şi triburile păgâne din nordul Africii, care adorau beţe, 
pietre şi copaci uscaţi. Insă în India şi China cuceritorii creştini 
au dat peste milioane de persoane care nu auziseră în viaţa lor 
de Hristos şi nici nu voiau să audă de El, căci considerau că 
religia lor, veche de mii de ani, era mai bună decât cea a Occiden¬ 
tului. Cum aceasta este o poveste a omenirii, nu o istorie dedi¬ 
cată exclusiv popoarelor Europei şi emisferei nordice, se cuvine 
să ştiţi câte ceva despre cei doi bărbaţi ale căror învăţături şi 
al căror exemplu continuă să înrâurească faptele şi gândurile 
majorităţii semenilor noştri de pe pământ. 

In India, Buddha a fost recunoscut drept cel mai mare învă¬ 
ţător religios. Istoria lui e interesantă. S-a născut în secolul al 
Vl-lea înainte de Hristos, nu departe de maiestuoşii Munţi 
Himalaya, unde cu patru sute de ani înainte Zarathustra (sau 
Zoroastru), primul conducător de seamă al arienilor (numele 
pe care şi-l dădea ramura orientală a rasei indo-europene), îşi 
învăţase poporul să privească viaţa ca pe o luptă continuă între 
Ahriman şi Ormuzd 1 , zeii binelui şi răului. Tatăl său era 
Suddhodana, o căpetenie puternică din tribul Shakya. Mama, 
Maha Maya, era fiica unui rege vecin. Se căsătorise la o vârstă 


i. Numit frecvent şi Ahura Mazda (n. tr.). 

fragedă. însă multe luni apuseseră îndărătul şirului de munţi 
din depărtare şi soţul ei nu avea încă un moştenitor care să 
cârmuiască ţara după el. în cele din urmă, la cincizeci de ani, 
femeii i-a sosit sorocul şi a plecat să-şi aducă pe lume copilul 
lângă cei din neamul ei. 

Până în ţinutul Koliyan, unde copilărise Maha Maya, era cale 
lungă. într-o noapte se odihnea între copacii umbroşi din gră¬ 
dina Lumbini. Acolo i s-a născut fiul. I s-a dat numele Siddhartha, 
dar noi îl cunoaştem ca Buddha, „Cel Iluminat* sau „Cel Treaz*. 

Siddhartha a crescut şi s-a făcut un prinţ chipeş, iar când 
a împlinit nouăsprezece ani s-a căsătorit cu verişoara lui 
Yasodhara. în următorii zece ani a trăit departe de orice durere 
şi suferinţă, în spatele zidurilor ocrotitoare ale palatului regal, 
aşteptând ziua în care avea să-şi urmeze tatăl ca rege al clanu¬ 
lui Shakya. 

S-a întâmplat însă ca la treizeci de ani să iasă pe porţile 
palatului şi să vadă un bărbat bătrân şi istovit de muncă, ale 
cărui mădulare slabe de-abia mai puteau purta povara vieţii. 
Siddhartha i l-a arătat vizitiului său, Channa, dar Channa a 
răspuns că pe lume se găsesc mulţi oameni sărmani şi că unul 
în plus sau în minus nu contează. Tânărul prinţ a fost foarte 
întristat, dar n-a spus nimic şi s-a întors la traiul alături de 
soţia, tatăl şi mama sa, încercând să fie fericit. Peste puţină 
vreme a ieşit din palat pentru a doua oară. Trăsura lui a trecut 
pe lângă un om care suferea de o boală grea. Siddhartha l-a 
întrebat pe Channa din ce cauză suferea omul cu pricina, însă 
vizitiul a răspuns că pe lume sunt mulţi bolnavi şi că asemenea 
lucruri nu pot fi îndreptate şi nu contează prea mult. Tânărul 
prinţ s-a întristat nespus când a auzit asta, dar s-a întors iarăşi 
la ai lui. 

Au trecut câteva săptămâni. într-o seară Siddhartha a 
poruncit să i se pregătească trăsura pentru a merge la râu să 
se îmbăieze. Caii lui s-au speriat deodată la vederea unui om 
mort al cărui corp în putrefacţie zăcea în şanţul de lângă drum. 
Tânărul prinţ, căruia nu i se îngăduise niciodată să vadă aşa 
ceva, s-a înspăimântat, însă Channa i-a spus să nu ia aminte 
la asemenea fleacuri. Lumea e plină de morţi. Stă în legea vieţii 

ca toate lucrurile să se sfârşească. Nimic nu e veşnic. Mormân¬ 
tul ne aşteaptă pe toţi şi nu există scăpare. 

Când s-a întors acasă în seara aceea, Siddhartha a fost 
întâmpinat cu muzică. In lipsa lui, soţia îi născuse un fiu. Oame¬ 
nii erau încântaţi fiindcă ştiau că tronul avea un moştenitor şi 
sărbătoreau evenimentul bătând într-o mulţime de tobe. Dar 
Siddhartha nu le împărtăşea bucuria. Cortina vieţii se ridicase 
şi el aflase ororile existenţei omeneşti. Priveliştea morţii şi a 
suferinţei îl hăituiau ca un vis urât. 

în acea noapte luna strălucea cu putere. Siddhartha s-a tre¬ 
zit şi a început să se gândească la fel şi fel lucruri. Nu mai putea 
fi fericit până când nu găsea o dezlegare la enigma existenţei. 
A hotărât să o afle departe de toţi cei pe care îi iubea. S-a dus 
încetişor în încăperea unde dormeau Yasodhara şi pruncul. 
Apoi a trimis după credinciosul Channa şi i-a spus să îl urmeze. 

Cei doi bărbaţi s-au adâncit în bezna nopţii, unul pentru 
a-şi găsi liniştea sufletească, celălalt pentru a-şi sluji stăpânul 
preaiubit. 

Popoarele indiene printre care a pribegit mulţi ani Siddharta 
treceau chiar atunci printr-o perioadă de transformare. Stră¬ 
moşii lor, indienii nativi, fuseseră cuceriţi fără prea multă 
dificultate de războinicii arieni (verii noştri îndepărtaţi) şi de 
atunci arienii erau conducătorii şi stăpânii a zeci de milioane 
de persoane. Pentru a se menţine la putere, împărţiseră popu¬ 
laţia în diverse categorii şi, treptat, autohtonilor li se impusese 
un sistem extrem de rigid de „caste". Descendenţii cuceritorilor 
indo-europeni aparţineau „castei" supreme, clasa războinicilor 
şi nobililor. Urma casta preoţilor. Sub aceştia veneau ţăranii 
şi negustorii. Băştinaşii din vechime, numiţi „paria", alcătuiau 
o clasă de sclavi dispreţuiţi şi amărâţi, fără speranţa că vor ajunge 
vreodată altceva. 

Până şi religia personală era o chestiune de castă. Pe par¬ 
cursul miilor de ani de pribegie, vechii indo-europeni trăiseră 
multe aventuri extraordinare. Acestea fuseseră adunate într-o 
carte numită Veda. Limba cărţii se numeşte sanscrită şi se 
înrudeşte îndeaproape cu diverse limbi de pe continentul euro¬ 
pean, cu greaca, latina, rusa, germana şi încă vreo patruzeci. 

Primelor trei caste li se permitea să citească această Sfântă 
Scriptură. Pariilor, adică membrilor dispreţuiţi ai celei mai 
joase caste, nu li se îngăduia să îi afle conţinutul. Vai celui din 
casta nobilă sau preoţească dacă îl învăţa pe un paria să stu¬ 
dieze cartea sacră! 

Prin urmare, majoritatea indienilor trăiau în mizerie. Cum 
această planetă le oferea prea puţine bucurii, mântuirea de 
suferinţă trebuia găsită altundeva. Au încercat să afle un strop 
de mângâiere meditând la beatitudinea existenţei viitoare. 

Brahma, creatorul tuturor lucrurilor, considerat de indieni 
stăpânul ultim al vieţii şi morţii, era adorat ca ideal suprem 
de desăvârşire. A deveni asemenea lui Brahma, adică a pierde 
orice dorinţă de bogăţie şi putere, era cel mai înalt scop al 
existenţei. Gândurile sfinte erau socotite mai importante decât 
faptele sfinte şi mulţi mergeau în deşert, mâncând frunze de 
copaci şi înfometându-şi trupul ca să îşi poată hrăni sufletul cu 
glorioasa contemplare a splendorii lui Brahma, Cel înţelept, 
Bun şi îndurător. 

Siddhartha, care îi văzuse adesea pe aceşti pustnici pribegi 
ce căutau adevărul departe de zarva oraşelor şi satelor, a decis 
să le urmeze exemplul. Şi-a tuns părul. Şi-a scos perlele şi rubi¬ 
nele şi le-a trimis înapoi familiei cu un mesaj de rămas-bun 
dus de credinciosul Channa. Rămas singur, tânărul prinţ s-a 
retras în sălbăticie. 

Faima purtării lui sfinte s-a răspândit curând în munţii din 
jur. Cinci tineri au venit la el şi i-au cerut îngăduinţa de a-i 
asculta cuvintele înţelepte. El a încuviinţat să le fie maestru 
dacă aveau să îl urmeze. Ei s-au învoit, iar el, ducându-i pe 
culmile singuratice ale Munţilor Vindhya, i-a învăţat timp de 
şase ani tot ce ştia. însă la sfârşitul acestei perioade de studiu 
simţea că se găsea tot departe de perfecţiune. Lumea pe care 
o părăsise continua să îl ispitească. Le-a cerut discipolilor să 
îl lase singur şi apoi a postit timp de 49 de zile şi nopţi, stând 
pe rădăcinile unui copac bătrân. în cele din urmă şi-a primit 
răsplata. în amurgul celei de-a cincizecea zile, Brahma însuşi i 
s-a revelat slujitorului său credincios. Din clipa aceea Siddhartha 

s-a numit Buddha şi a fost venerat drept Cel Iluminat, venit 
să-i mântuiască pe oameni de nefericita lor soartă muritoare. 

Buddha şi-a petrecut ultimii 45 de ani din viaţă pe valea 
fluviului Gange, învăţându-i pe alţii lecţia lui simplă despre 
supunere şi blândeţe faţă de toţi oamenii. In anul 488 înaintea 
erei noastre, a murit la adânci bătrâneţi, iubit de milioane de 
persoane. El nu şi-a propovăduit doctrinele spre beneficiul 
unei singure clase. Chiar şi ultimul paria se putea numi discipol 
al său. 

Asta nu era însă pe placul nobililor, preoţilor şi negustorilor, 
care s-au străduit să nimicească un crez religios ce recunoştea 
egalitatea tuturor făpturilor vii şi le oferea oamenilor speranţa 
unei a doua vieţi (o reîncarnare) în condiţii mai fericite. îndată 
ce le-a stat în putinţă, au încurajat populaţiile din India să 
revină la vechile doctrine ale crezului brahmanic, cu posturile 
şi torturile impuse de acesta corpului păcătos. însă budismul 
nu a putut fi nimicit. încetul cu încetul, discipolii Celui Iluminat 
au străbătut văile Munţilor Himalaya şi au ajuns în China. Au 
traversat Marea Galbenă şi au propovăduit japonezilor înţelep¬ 
ciunea învăţătorului lor, respectând cu fidelitate voinţa marelui 
maestru, care le interzisese să utilizeze forţa. în ziua de astăzi, 
cei care îl recunosc pe Buddha ca învăţător sunt mai numeroşi 
ca oricând şi totalul lor îl întrece pe cel al discipolilor lui Hristos 
şi Mahomed. 

Cât despre Confucius, bătrânul înţelept al chinezilor, el are 
o poveste simplă. S-a născut în anul 550 a.Ch. A dus o viaţă 
liniştită, demnă şi nespectaculoasă într-o vreme când în China 
lipsea un guvern central puternic şi chinezii trăiau la cheremul 
bandiţilor şi a bogaţilor hrăpăreţi care mergeau din oraş în 
oraş prădând şi omorând, transformând câmpiile aglomerate 
din nordul şi centrul Chinei într-o sălbăticie locuită de oameni 
flămânzi. 

Confucius, care îşi iubea poporul, a încercat să-l salveze. Nu 
se încredea prea tare în violenţă. Era o persoană foarte paşnică. 
Nu credea că îi putea schimba pe oameni dându-le o puzderie 
de legi noi. Ştia că singura salvare posibilă trebuia să vină 
dintr-o schimbare a inimii şi de aceea a purces într-o misiune 
aparent imposibilă, aceea de a schimba firea milioanelor de 

semeni ce populau întinsele câmpii din estul Asiei. Chinezii nu 
fuseseră niciodată prea interesaţi de religie în sensul în care 
înţelegem noi acest cuvânt. Credeau în diavoli şi spiriduşi, aşa 
cum fac majoritatea popoarelor primitive. Insă nu aveau profeţi 
şi nu recunoşteau nici un „adevăr revelat*. Dintre marii liderii 
morali, Confucius este aproape singurul care nu a avut viziuni, 
care nu s-a proclamat mesager al unei puteri divine; care nu a 
susţinut niciodată că era inspirat de glasuri venite de sus. 

Era pur şi simplu un om foarte bun şi înţelept, înclinat spre 
plimbări solitare şi melodii melancolice pe care le cânta la 
fluierul său de care nu se despărţea. Nu a pretins nici un fel de 
recunoaştere. N-a cerut nimănui să-l urmeze ori să-l adore. Ne 
aminteşte de filozofii greci antici, îndeosebi de cei din şcoala 
stoică, oameni care credeau în traiul cinstit şi gândirea virtu¬ 
oasă fără a spera la o recompensă, ci doar pentru pacea sufle¬ 
tească pe care-o aduce o conştiinţă curată. 

Confucius era un om foarte tolerant. S-a dat peste cap pentru 
a -1 vizita pe Lao Zi, celălalt mare lider chinez şi fondator al unui 
sistem filozofic numit „taoism", care nu era altceva decât o 
variantă chineză timpurie a Regulii de Aur. 

Confucius nu duşmănea pe nimeni. Ii învăţa pe ceilalţi 
virtutea supremă a stăpânirii de sine. Potrivit învăţăturii lui 
Confucius, o persoană cu adevărat virtuoasă nu îşi îngăduie 
să se lase întărâtată de mânie şi îndură orice îi aduce soarta 
cu resemnarea înţelepţilor care înţeleg că tot ce se petrece este, 
intr-un fel sau altul, spre bine. 

La început a avut doar o mână de ucenici. Treptat numărul 
lor a crescut. înainte de moartea lui, în anul 478 a.Ch., mai mulţi 
regi şi prinţi din China se declarau discipolii săi. La vremea 
când s-a născut Hristos în Betleem, filozofia lui Confucius făcea 
deja parte din structura mentală a majorităţii chinezilor. De 
atunci înainte le-a influenţat continuu viaţa. Dar nu în forma 
ei pură, originară. Majoritatea religiilor se schimbă cu trecerea 
timpului. Hristos a propovăduit umilinţa, blândeţea şi lipsa 
ambiţiilor lumeşti, dar la cincisprezece veacuri după Golgota, 
capul bisericii creştine cheltuia milioane pe ridicarea unei clă¬ 
diri fără legătură cu staulul izolat din Betleem. 

Lao Zi propovăduise Regula de Aur, dar în mai puţin de trei 
secole masele ignorante îl transformaseră intr-un adevărat zeu, 
unul foarte nemilos, îngropându-i poruncile înţelepte sub un 
morman de superstiţii care făceau din viaţa chinezului de rând 
un lung şir de spaime, temeri şi frici. 

Confucius le arătase discipolilor frumuseţea care rezidă în 
a-ţi cinsti tatăl şi mama. în scurt timp ucenicii au început să 
se intereseze mai mult de memoria părinţilor răposaţi decât 
de fericirea propriilor copii şi nepoţi. Au întors deliberat spatele 
viitorului şi au încercat să scruteze negura necuprinsă a tre¬ 
cutului. Venerarea strămoşilor a devenit un sistem religios în 
adevăratul sens al cuvântului. Decât să tulbure un cimitir 
situat pe versantul însorit şi fertil al unui munte, plantau orezul 
şi grâul pe stâncile aride ale celeilalte pante, unde nu putea 
creşte nimic. Şi preferau foamea şi lipsurile pângăririi mor¬ 
mântului ancestral. 

Pe de altă parte, cuvintele înţelepte ale lui Confucius nu 
şi-au pierdut niciodată complet influenţa asupra mi l ioanelor 
tot mai numeroase din estul Asiei. Cu proverbele profunde şi 
observaţiile sale pătrunzătoare, confucianismul aducea un dram 
de filozofie practică în sufletul oricărui chinez şi îi influenţa 
întreaga viaţă, indiferent că era un simplu spălător de rufe 
dintr-un subsol plin de aburi sau conducătorul unor provincii 
vaste ce locuia între zidurile unui palat izolat. 

în secolul al XVI-lea, entuziaştii, dar oarecum necivilizaţii 
creştini din lumea occidentală au întâlnit faţă în faţă crezurile 
mai vechi ale Orientului. Primii spanioli şi portughezi vedeau 
paşnicele statui ale lui Buddha şi contemplau venerabilele 
scripturi ale lui Confucius neştiind ce să creadă despre stima¬ 
bilii profeţi cu zâmbetul lor parcă detaşat. Au ajuns la concluzia 
facilă că aceste divinităţi bizare erau diavoli care reprezentau 
ceva idolatru şi eretic şi, prin urmare, nu meritau respectul 
adevăraţilor fii ai Bisericii. Ori de câte ori spiritul lui Buddha 
sau al lui Confucius părea să intervină în comerţul cu miro¬ 
denii şi mătăsuri, europenii atacau „influenţa rea“ cu gloanţe 
şi ghiulele. Acest sistem prezenta câteva dezavantaje extrem 
de clare. Ne-a lăsat moştenirea neplăcută a relei-voinţe, puţin 
promiţătoare în ce priveşte viitorul imediat. 

PROGRESUL OMENIRII S-AR PUTEA COMPARA CEL MAI BINE 
CU UN PENDUL GIGANTIC CARE OSCILEAZĂ CONTINUU ÎNAINTE 
SI ÎNAPOI. INDIFERENTA RELIGIOASĂ SI ENTUZIASMUL ARTIS- 
TIC SI LITERAR AL RENAŞTERII AU FOST URMATE DE INDIFE- 
RENTA ARTISTICĂ SI LITERARĂ SI DE ENTUZIASMUL RELIGIOS 

AL REFORMEI 


BINEÎNŢELES CĂ AŢI AUZIT DE REFORMĂ. VĂ ÎNCHIPUIŢI UN 
grup mic, dar curajos de pelerini care au traversat oceanul 
pentru a dobândi „libertatea religioasă". De-a lungul timpului 
(îndeosebi în ţările protestante) Reforma a ajuns să simbolizeze 
cumva ideea de „libertate de gândire". Martin Luther e repre¬ 
zentat ca lider al avangardei progresului. Insă când istoria 
nu înseamnă doar un şir de discursuri măgulitoare la adresa 
propriilor străbuni glorioşi, când încercăm să descoperim ce 
„s-a întâmplat în realitate", ca să folosim cuvintele istoricului 
german Ranke 1 , atunci mare parte din trecut ne apare într-o 
lumină foarte diferită. 

Puţine lucruri în viaţa omului sunt fie absolut bune, fie ab¬ 
solut rele. Puţine lucruri sunt fie negre, fie albe. Datoria croni¬ 
carului onest e să dea o descriere adevărată a tuturor laturilor 
bune şi rele ale fiecărui eveniment istoric. E ceva foarte greu 
de realizat, pentru că toţi avem simpatii şi antipatii perso¬ 
nale. Se cuvine totuşi să ne străduim să fim cât mai corecţi cu 
putinţă şi nu trebuie să permitem prejudecăţilor să ne influen¬ 
ţeze prea mult. 

Să luăm cazul meu, de pildă. Am crescut în centrul foarte 
protestant al unei ţări foarte protestante. Până pe la doispre¬ 
zece ani n-am văzut catolici. Apoi, când i-am întâlnit, am avut 
un puternic sentiment de disconfort. Mă temeam un pic. Ştiam 
povestea a mii de persoane arse, spânzurate sau măcelărite de 

i. Leopold von Ranke (1795-1886) (n. tr.). 

Inchiziţia spaniolă în perioada când ducele de Alba încercase 
să-i vindece pe olandezi de ereziile luterane sau calviniste. 
Toate acestea erau cât se poate de reale pentru mine. Mi se părea 
că se petrecuseră cu o zi înainte. Se puteau întâmpla din nou. 
Putea exista o altă Noapte a Sfântului Bartolomeu şi sărmanul 
de mine urma să fiu masacrat în pijama, iar trupul meu urma 
să fie aruncat pe fereastră, aşa cum se întâmplase cu nobilul 
amiral Coligny. 

Mult mai târziu am ajuns să trăiesc câţiva ani într-o ţară 
catolică. Oamenii de acolo mi s-au părut mult mai plăcuţi, mult 
mai toleranţi şi la fel de inteligenţi ca foştii mei compatrioţi. 
Spre marea mea surpriză, am început să descopăr că asupra 
Reformei există şi o prespectivă catolică, nu doar una pro¬ 
testantă. 

Bineînţeles, cei din secolele al XVI-lea şi al XVII-lea, care 
au trăit în perioada Reformei, nu vedeau lucrurile aşa. Ei aveau 
întotdeauna dreptate, iar inamicul greşea întotdeauna. Era o 
situaţie în care ori spânzurai, ori erai spânzurat şi ambele ta¬ 
bere preferau să spânzure. Ceea ce e absolut omenesc şi nu 
trebuie învinuiţi pentru asta. 

Dacă privim lumea aşa cum se înfăţişa ea în anul 1500, o 
dată uşor de reţinut, care e şi anul în care s-a născut împăratul 
Carol Quintul, iată ce vedem. Dezordinii feudale din Evul 
Mediu îi luase locul ordinea creată de un număr de regate 
puternic centralizate. Cel mai redutabil dintre toţi suveranii 
este marele Carol, pe atunci un prunc în leagăn. Este nepotul 
regilor Ferdinand şi Isabela şi al lui Maximilian de Habsburg, 
ultimul cavaler medieval, şi al soţiei lui, Maria, fiică a lui Carol 
Temerarul, ambiţiosul duce de Burgundia care câştigase un 
război împotriva Franţei, dar a murit ucis de ţăranii elveţieni 
independenţi. Prin urmare, copilul Carol a moştenit cam tot 
ce apărea pe hartă, toate pământurile părinţilor, bunicilor, 
unchilor, verişorilor şi mătuşilor din Germania, Austria, Olanda, 
Belgia, Olanda, Italia şi Spania, plus coloniile lor din Asia, Africa 
şi America. Printr-o ciudată ironie a sorţii, s-a născut în Gent, 
în castelul conţilor de Flandra pe care germanii l-au folosit ca 

închisoare în timpul recentei ocupaţii a Belgiei 1 şi, deşi era 
rege spaniol şi împărat german, primeşte o educaţie flamandă. 

Cum tatăl a murit (otrăvit, se spune, dar nu s-a dovedit nici¬ 
odată), iar mama şi-a pierdut minţile (rătăceşte pe domeniile 
ei cu sicriul care conţine rămăşiţele soţului răposat), copilul e 
încredinţat disciplinei stricte a mătuşii Margareta. Obligat să 
guverneze germani, italieni, spanioli şi o sută de popoare bizare, 
Carol creşte ca flamand, fiu credincios al Bisericii Catolice, însă 
ferm opus intoleranţei religioase. E mai degrabă leneş, şi în 
copilărie, şi ca adult. Dar soarta îl condamnă să guverneze 
lumea într-o perioadă în care aceasta trece printr-o redeşteptare 
a fervorii religioase. Aleargă întruna de la Madrid la Innsbruck 
şi de la Bruges la Viena. Iubeşte pacea şi liniştea, dar se află 
veşnic în război. La vârsta de 55 de ani îl vedem întorcând spa¬ 
tele omenirii, dezgustat complet de atâta ură şi prostie. Peste 
trei ani moare obosit şi dezamăgit peste măsură. 

Cam atât despre împăratul Carol. Dar Biserica, a doua mare 
putere în lume? Biserica se schimbase mult din zilele Evului 
Mediu, când începuse să-i cucerească pe păgâni şi să le arate 
avantajele unei vieţi cucernice şi virtuoase. In primul rând, 
Biserica s-a îmbogăţit prea tare. Papa nu mai este păstorul 
unei turme de creştini smeriţi. Trăieşte într-un palat uriaş şi 
se înconjoară de artişti, muzicieni şi oameni de litere vestiţi. 
Bisericile şi capelele lui sunt decorate cu picturi noi în care 
sfinţii seamănă cu zeii greci mai mult decât ar fi cazul. îşi îm¬ 
parte disproporţionat timpul între treburile de stat şi artă. 
Treburile de stat îi ocupă 10% din timp. Restul de 90% e dedicat 
interesului activ pentru statuile romane, vasele greceşti recent 
descoperite, planurile pentru o nouă reşedinţă de vară, repeti¬ 
ţiile pentru o piesă de teatru. Arhiepiscopii şi cardinalii ur¬ 
mează exemplul pontifului. Episcopii încearcă să-i imite pe 
arhiepiscopi. Preoţii de la sate au rămas totuşi fideli propriilor 
îndatoriri. Păstrează distanţa faţă de lumea păcătoasă şi de 
dragostea păgânească pentru frumuseţe şi plăcere. Se ţin de- 

1. Este vorba despre ocupaţia Belgiei de către germani la 4 august 
1918, în timpul Primului Război Mondial (n. tr.). 

parte de mănăstirile în care călugării par să îşi fi uitat vechile 
jurăminte de simplitate şi sărăcie şi trăiesc cât de fericit pot 
îndrăzni fără să provoace prea mult scandal public. 

In sfârşit, mai sunt şi oamenii de rând. O duc mai bine ca 
niciodată. Sunt mai prosperi, trăiesc în case mai bune, copiii lor 
merg la şcoli mai bune, oraşele lor sunt mai frumoase ca înainte, 
armele de foc i-au făcut egalii vechilor lor inamici, nobilii tâlhari 
care secole la rând percepuseră biruri grele pentru comerţ. Cam 
atât despre actorii principali pe scena Reformei. 

Să vedem acum ce a făcut Renaşterea în Europa şi apoi veţi 
înţelege de ce după reînvierea erudiţiei şi artei trebuia să 
urmeze o reînsufleţire a interesului religios. Renaşterea a înce¬ 
put în Italia. De acolo s-a răspândit în Franţa. Nu a avut prea 
mult succes în Spania, unde cinci sute de ani de război cu 
maurii îi făcuseră pe oameni foarte închistaţi şi profund fanatici 
în toate chestiunile religioase. Cercul se lărgise tot mai mult, 
însă după ce a traversat Alpii Renaşterea a suferit o schimbare. 

Trăind într-o climă foarte diferită, popoarele din nordul 
Europei aveau o concepţie despre viaţă care contrasta straniu 
cu cea a vecinilor sudici. Italienii trăiau în aer liber, sub un cer 
însorit. Le venea uşor să râdă, să cânte şi să fie fericiţi. Germa¬ 
nii, olandezii, englezii, suedezii îşi petreceau cea mai mare 
parte a timpului înăuntru, ascultând ploaia care bătea în feres¬ 
trele închise ale căsuţelor lor confortabile. Nu râdeau aşa de mult. 
Luau totul mai în serios. Aveau mereu conştiinţa sufletului ne¬ 
muritor şi nu le plăcea să glumească pe seama subiectelor pe 
care le considerau sfinte şi sacre. Partea „umanistă" a Renaş¬ 
terii, cărţile, studiul autorilor antici, gramaticile şi manualele 
îi interesau foarte mult. Insă întoarcerea generală la vechea 
civilizaţie păgână a Greciei şi Romei, una din principalele con¬ 
secinţe ale Renaşterii în Italia, le umplea inimile de groază. 

Papalitatea şi Colegiul Cardinalilor se compuneau însă 
aproape integral din italieni, iar aceştia transformaseră Bise¬ 
rica intr-un club agreabil unde se discuta despre artă, muzică 
şi teatru, dar arareori se menţiona religia. Prin urmare pră¬ 
pastia dintre nordul serios şi sudul mai civilizat, dar relaxat 



266 ISTORIA OMENIRII 


şi indiferent se lărgea din ce în ce mai mult şi nimeni nu părea 
să-şi dădea seama de pericolul ce ameninţa Biserica. 

Au existat câteva cauze secundare care vor explica de ce 
Reforma a avut loc în Germania, şi nu în Suedia sau Anglia. 
Germanii purtau de mult pică Romei. Interminabilele altercaţii 
dintre împărat şi papă provocaseră multă ranchiună de ambele 
părţi. în celelalte ţări europene, unde guvernarea se găsea în 
mâinile unui rege puternic, conducătorul reuşise adeseori să-şi 
apere supuşii de lăcomia preoţilor. în Germania, unde un împă¬ 
rat himeric cârmuia o mulţime turbulentă de prinţişori, târgo¬ 
veţii se găseau mai direct la mâna episcopilor şi prelaţilor. 
Aceşti demnitari încercau să strângă sume mari de bani pentru 
bisericile enorme care constituiau un hobby pentru papii renas¬ 
centişti. Germanii se simţeau furaţi şi, fireşte, acest lucru nu 
le plăcea. 

De asemenea, mai există un factor arareori menţionat, anume 
că Germania era patria presei de tipar. în Germania cărţile 
erau ieftine şi Biblia nu mai reprezenta un manuscris miste¬ 
rios deţinut şi explicat de preot. Era o carte obişnuită în multe 
familii în care tatăl şi copiii înţelegeau latina. Familii întregi 
au început s-o citească, fapt ce contravenea legii Bisericii. Au 
descoperit că preoţii le spuneau multe lucruri întru câtva 
diferite, având în vedere textul original al Sfintelor Scripturi. 
Acest fapt a suscitat îndoieli. Oamenii au început să pună între¬ 
bări. Iar întrebările, când nu pot primi răspuns, iscă frecvent 
multe probleme. 

Asaltul a început când umaniştii din nord au deschis focul 
împotriva călugărilor. în adâncul inimii îl respectau şi stimau 
încă prea mult pe papă pentru a-şi îndrepta atacurile împotriva 
Sanctităţii Sale. însă călugării leneşi şi ignoranţi care trăiau 
în spatele zidurilor ocrotitoare ale mănăstirilor bogate reprezen¬ 
tau ţinta ideală. 

Lucru destul de curios, fruntaşul acestui conflict a fost un fiu 
foarte credincios al Bisericii. Gerard Gerardzoon, sau Deside- 
rius Erasmus, cum i se spune de obicei, era un băiat sărac 
născut în Rotterdam, Olanda, şi educat la aceeaşi şcoală latină 
din Deventer unde studiase şi Thomas â Kempis. A devenit 

preot şi o vreme a trăit într-o mănăstire. Călătorise foarte mult 
şi ştia despre ce scria. Când şi-a început cariera de pamfletar 
public (în zilele noastre s-ar fi numit editorialist), lumea se 
amuza pe cinste cu o serie de scrisori anonime care tocmai 
apăruseră cu titlul Scrisorile unor bărbaţi obscuri. în aceste 
scrisori, prostia şi aroganţa generalizate printre călugării din 
Evul Mediu târziu erau demascate într-o germano-latină 
ciudată în versuri burleşti ce amintesc de limerickurile 1 mo¬ 
derne. Erasmus era un cărturar foarte învăţat şi serios care 
ştia şi latină, şi greacă şi ne-a oferit prima variantă critică a 
Noului Testament, pe care a tradus-o în latină şi a publicat-o 
împreună cu o ediţie corectată a textului grec original. însă 
credea, la fel ca poetul latin Horaţiu, că nimic nu ne împiedică 
să „spunem adevărul cu un zâmbet pe buze“. 

în anul 1500, când l-a vizitat pe Thomas More în Anglia, 
şi-a luat câteva săptămâni libere şi a scris o cărticică amuzantă 
intitulată Elogiul nebuniei, în care îi ataca pe călugări şi pe 
susţinătorii lor naivi cu cea mai periculoasă dintre arme, umo¬ 
rul. Cărţulia a fost bestsellerul secolului al XV-lea. A fost tra¬ 
dusă în aproape toate limbile şi a atras atenţia lumii asupra 
altor cărţi ale lui Erasmus, unde acesta recomanda îndreptarea 
numeroaselor abuzuri ale Bisericii şi le cerea colegilor umanişti 
să-l ajute în misiunea de a produce o mare renaştere a credinţei 
creştine. 

însă de aceste planuri admirabile nu s-a ales nimic. Erasmus 
era prea rezonabil şi tolerant pentru a fi pe placul majorităţii 
inamicilor Bisericii. Aceştia aşteptau un lider mai vehement 
din fire. 

Acesta a venit, iar numele lui era Martin Luther. 

Luther era un ţăran din nordul Germaniei, înzestrat cu o 
minte brici şi mult curaj. A fost hirotonisit frate augustinian, 
fiind o figură importantă în provincia saxonă a Ordinului 
Augustinian. Apoi a devenit profesor de teologie la Universita¬ 
tea din Wittenberg şi a început să le explice Scripturile băieţilor 
nepăsători de plugari din patria saxonă. Avea mult timp liber 

1. Gen de poezie populară engleză alcătuită de obicei din cinci versuri 
de un comic absurd (n. tr.). 

şi l-a folosit pentru a studia 
textele originale ale Vechiului şi 
Noului Testament. A început 
repede să sesizeze marile dife¬ 
renţe existente între cuvintele 
lui Hristos şi cele propovăduite 
de papi şi episcopi. 

In anul 1511 a vizitat Roma 
într-o misiune oficială. Papa 
Alexandru VI, din familia Bor- 
gia, care se îmbogăţise în folosul 
fiului şi fiicei sale, murise. Dar 
succesorul său, Iuliu II, un bărbat cu un caracter ireproşabil, 
îşi petrecea mai tot timpul războindu-se şi construind, şi nu 
l-a impresionat cu evlavia lui pe seriosul teolog german. Luther 
s-a întors la Wittenberg foarte dezamăgit. Insă urma să se în¬ 
tâmple ceva şi mai grav. 

Gigantica bazilică Sfântul Petru, pe care papa Iuliu II o 
vârâse pe gât succesorilor săi nevinovaţi, necesita deja reparaţii, 
chiar dacă lucrările începuseră doar pe jumătate. Alexandru 
VI cheltuise ultimul bănuţ din trezoreria pontificală. Leon X, 
care i-a succedat lui Iuliu în 1513, s-a văzut în pragul falimen¬ 
tului. A apelat la o metodă veche de a strânge bani lichizi. A 
început să vândă „indulgenţe". O indulgenţă era o bucată de 
pergament care, în schimbul unei anumite sume de bani, îi 
făgăduia păcătosului o reducere a timpului pe care urma să-l 
petreacă în Purgatoriu. Conform crezului din Evul Mediu târziu, 
era o practică absolut corectă. Din moment ce Biserica avea 
puterea de a ierta păcatele celor care se căiau cu adevărat 
înaintea morţii, Biserica avea şi dreptul de a scurta, prin 
mijlocirea sfinţilor, timpul în care sufletul trebuia purificat în 
tărâmurile sumbre ale Purgatoriului. 

Regretabil era faptul că aceste indulgenţe se vindeau pe bani. 
Insă constituiau o modalitate uşoară de a obţine venituri şi, în 
plus, cei care erau prea săraci le primeau gratuit. 

întâmplarea a făcut ca în anul 1517 exclusivitatea teritorială 
pentru vânzarea indulgenţelor în Saxonia să i se acorde unui 

călugăr dominican pe nume Joahnn Tetzel. Fratele Johann era 
un vânzător bătăios. Ca s-o spunem pe şleau, era cam prea zelos. 
Metodele lui comerciale au scandalizat persoanele evlavioase 
din micul ducat. Iar Luther, care era un om integru, s-a înfuriat 
atât de tare încât a făcut un gest pripit. Pe 31 octombrie 1517 
s-a dus la biserica principală şi a afişat pe uşă o foaie cu 95 de 
afirmaţii (sau teze), criticând vânzarea de indulgenţe. Enun¬ 
ţurile fuseseră scrise în latină. Luther nu intenţiona să provoace 
o revoltă. Nu era un revoluţionar. Obiecta împotriva practicii 
indulgenţelor şi dorea ca profesorii colegi să îi cunoască opinia 
despre ele. Chestiunea era menită să rămână în interiorul lumii 
clericale şi profesorale şi nu se făcea apel la prejudecăţi laice. 

Din nefericire, în acel moment, când toată lumea începuse 
să se intereseze de problemele religioase, era absolut imposibil 
să discuţi ceva fără a isca imediat o tulburare intelectuală seri¬ 
oasă. în nici două luni, toată Europa dezbătea cele 95 de teze 
ale călugărului saxon. Fiecare trebuia să ia o atitudine. Orice 
teolog obscur trebuia să-şi tipărească opinia. Autorităţile ponti¬ 
ficale au început să se alarmeze. I-au ordonat profesorului din 
Wittenberg să meargă la Roma pentru a-şi explica acţiunea. 
Chibzuit, Luther şi-a amintit ce păţise Hus. A rămas în Germa¬ 
nia şi a fost pedepsit cu excomunicarea. Luther a ars bula 
papală în prezenţa unei mulţimi pline de admiraţie şi din clipa 
aceea pacea între el şi papă nu a mai fost posibilă. 

Fără să şi-o dorească, Luther devenise liderul unei armate 
cuprinzătoare de creştini nemulţumiţi. Patrioţi germani ca 
Ulrich von Hutten s-au grăbit să-i ia apărarea. Studenţii din 
Wittenberg, Erfurt şi Leipzig s-au oferit să-l păzească în cazul 
în care autorităţile ar fi încercat să-l întemniţeze. Nici un rău 
nu se putea abate asupra lui Luther câtă vreme rămânea pe 
pământ saxon. 

Toate acestea s-au întâmplat în anul 1520. Carol Quintul 
avea douăzeci de ani şi, cum domnea peste o jumătate din lume, 
a fost obligat să rămână în termeni binevoitori cu papa. A cerut 
o Dietă, adică o adunare generală, în oraşul Worms pe Rin, 
poruncindu-i lui Luther să se prezinte şi să dea socoteală pentru 
comportamentul lui ieşit din comun. Luther, acum erou naţional 

al germanilor, s-a dus. A refuzat să retracteze chiar şi un singur 
cuvânt din ce scrisese sau spusese. Doar cuvântul lui Dumnezeu 
îi controla conştiinţa. Era dispus să trăiască sau să moară 
pentru conştiinţa lui. 

După dezbaterea de rigoare, Dieta de la Worms l-a declarat 
pe Luther proscris dinaintea lui Dumnezeu şi a oamenilor, 
interzicându-le tuturor germanilor să-i ofere adăpost, mâncare 
sau băutură ori să citească un singur rând din cărţile scrise de 
nelegiuitul eretic. Insă marele reformator nu se afla în primej¬ 
die. Majoritatea germanilor din nord au denunţat edictul drept 
un document abuziv şi revoltător. Pentru mai multă siguranţă, 
Luther a fost ascuns la Wartburg, castel care aparţinea prin¬ 
ţului elector al Saxoniei, iar de acolo a sfidat autoritatea ponti¬ 
ficală traducând integral Biblia în limba germană, aşa încât 
toţi să poată citi şi cunoaşte singuri cuvântul lui Dumnezeu. 

La acest moment Reforma nu mai reprezenta o chestiune 
pur spirituală şi religioasă. Cei care detestau frumuseţea arhi¬ 
tecturii bisericilor moderne s-au folosit de această perioadă 
tulbure pentru a ataca şi distruge lucrurile care nu le plăceau 
pentru că nu le înţelegeau. Cavalerii sărăciţi au încercat să 
recupereze pierderi trecute înşfăcând teritorii care aparţineau 
mănăstirilor. Prinţii nemulţumiţi au profitat de absenţa împă¬ 
ratului pentru a-şi spori propria putere. Conduşi de agitatori 
pe jumătate nebuni, ţăranii flămânzi n-au ratat ocazia şi au 
luat cu asalt castelele stăpânilor, jefuind, ucigând şi incendiind 
cu zelul cruciaţilor de odinioară. 

Pretutindeni în imperiu s-a dezlănţuit o adevărată domnie 
a dezordinii. Unii prinţi au devenit protestanţi (cum li se zicea 
susţinătorilor „protestatari" ai lui Luther) şi şi-au persecutat 
supuşii catolici. Alţii au rămas catolici şi şi-au spânzurat su¬ 
puşii protestanţi. Dieta de la Speyer, convocată în 1526, a încer¬ 
cat să rezolve spinoasa problemă a loialităţii faţă de papă sau 
faţă de conducătorul feudal ordonând ca „supuşii să aparţină 
aceleiaşi denominaţiuni religioase ca prinţii lor“. Decizia a 
transformat Germania într-o tablă de şah cu mii de ducate şi 
principate ostile, generând o situaţie care a împiedicat sute de 
ani o dezvoltare politică normală. 

în februarie 1546 Luther a murit, şi a fost îngropat în aceeaşi 
biserică unde cu 29 de ani înainte îşi proclamase faimoasele 
obiecţii faţă de vânzarea indulgenţelor. în mai puţin de treizeci 
de ani, lumea nepăsătoare, glumeaţă şi veselă a Renaşterii se 
preschimbase în cercul de dezbateri marcat de dispute, certuri 
şi calomnii al Reformei. Stăpânirea spirituală universală a 
papilor s-a încheiat subit şi tot vestul Europei s-a transformat 
intr-un câmp de luptă unde protestanţii şi catolicii se omorau 
unii pe alţii spre mai marea slavă a unor doctrine teologice 
care pentru generaţia prezentă sunt la fel de incomprehensibile 
ca misterioasele inscripţii ale etruscilor antici. 

RĂZBOAIELE RELIGIOASE 

EPOCA MARILOR CONTROVERSE RELIGIOASE 


SECOLELE AL XVI-LEA ŞI AL XVII-LEA AU FOST PERIOADA 
controversei religioase. 

Dacă veţi fi atenţi, veţi constata că aproape toată lumea din 
jur „vorbeşte despre economie" întruna şi discută despre salarii, 
programul de lucru şi greve în raport cu viaţa comunităţii, deoa¬ 
rece acesta este principalul subiect de interes al vremii noastre. 

Bieţii copii de la 1600 sau 1650 o duceau mai rău. Nu auzeau 
decât „religie". Capetele le erau împuiate cu „predestinare", 
„transsubstanţiere", „liber-arbitru" şi sute de alte cuvinte extra¬ 
vagante care exprimau elemente complicate ale „credinţei ade¬ 
vărate", fie ea catolică sau protestantă. După dorinţa părinţilor, 
erau botezaţi catolici, luterani, calvini, zwinglieni sau anaba- 
ptişti. învăţau teologie din catehismul de la Augsburg, compus 
de Luther, din învăţătura religiei creştine, scrisă de Calvin, sau 
bălmăjeau cele 39 de articole de credinţă tipărite în Cartea 
engleză de rugăciuni obşteşti, şi li se spunea că acestea şi numai 
acestea reprezentau „adevărata credinţă". 

Auzeau despre furturile cu toptanul din proprietatea biseri¬ 
cească săvârşite de regele Henric VIII, monarhul englez cel 
căsătorit de multe ori care s-a proclamat şeful suprem al Bise¬ 
ricii Angliei şi şi-a atribuit vechiul drept pontifical de a numi 
episcopi şi preoţi. Aveau coşmaruri ori de câte ori pomenea 
cineva de Sfânta Inchiziţie cu temniţele şi numeroasele ei 
camere de tortură. Ascultau poveşti la fel de înfiorătoare despre 
o gloată de protestanţi olandezi furioşi la culme care puseseră 
mâna pe vreo zece preoţi bătrâni lipsiţi de apărare şi îi spânzu- 

râseră din simpla plăcere de a ucide oameni care profesau o 
altă credinţă. Din nefericire, cele două tabere rivale erau una 
pe potriva celeilalte. Altminteri conflictul s-ar fi rezolvat repede. 
Dar aşa, a trenat vreme de opt generaţii şi s-a complicat atât 
de mult încât nu vă pot oferi decât cele mai importante detalii, 
trimiţându-vă să le găsiţi pe celelalte în una dintre numeroasele 
istorii ale Reformei. 

Marea mişcare reformatoare a protestanţilor a fost urmată 
de o reformă cuprinzătoare în sânul Bisericii. Papii care erau 
doar umanişti amatori şi negustori de antichităţi greceşti şi 
romane au dispărut de pe scenă, iar locul 
lor a fost luat de bărbaţi serioşi care 
petreceau 24 de ore pe zi ocupându-se de 
îndatoririle sfinte încredinţate lor. 

îndelungata şi cam scandaloasa feri¬ 
cire din mănăstiri s-a sfârşit. Călugării 
şi călugăriţele erau obligaţi să se tre¬ 
zească în zori, să studieze Părinţii Bise¬ 
ricii, să-i îngrijească pe bolnavi şi să-i 
aline pe muribunzi. Sfânta Inchiziţie 
veghea zi şi noapte ca doctrinele pericu¬ 
loase să nu se împrăştie prin intermediul 
tiparului. Aici e menţionat de obicei săr¬ 
manul Galileo, închis deoarece fusese un pic prea imprudent 
explicând cerul cu ajutorul telescopului şi exprimase despre 
manifestările planetelor anumite opinii în contradicţie absolută 
cu poziţiile oficiale ale Bisericii. Dar, pentru a fi corecţi faţă 
de papă, cler şi Inchiziţie, trebuie spus că protestanţii erau 
inamici la fel de înverşunaţi ai ştiinţei şi medicinii şi, cu mani¬ 
festări similare de ignoranţă şi intoleranţă, îi socoteau cei mai 
primejdioşi duşmani ai omenirii pe cei care cercetau lucrurile 
pe cont propriu. 

Calvin, marele reformator francez şi tiranul (atât politic, 
cât şi spiritual) al Genevei, nu numai că a sprijinit autorităţile 
franceze când au încercat să-l spânzure pe Miguel Şervet 
(teologul şi fizicianul spaniol devenit faimos ca asistent al lui 
Vesalius, primul mare anatomist), dar când Şervet a evadat din 
închisoarea franceză şi a fugit la Geneva, Calvin l-a aruncat 

pe strălucitul bărbat în temniţă. După un proces îndelungat, 
a permis ca spaniolul să fie ars pe rug pentru ereziile lui, abso¬ 
lut indiferent la faima de om de ştiinţă a acestuia. 

Şi tot aşa. Avem puţine statistici de încredere pe această 
temă, dar în ansamblu protestanţii s-au plictisit de acest joc 
cu mult înaintea catolicilor şi majoritatea persoanelor oneste 
arse, spânzurate sau decapitate din cauza credinţelor religioase 
au căzut victime energicei, dar şi foarte severei Biserici a Romei. 

Căci originile toleranţei (şi vă rog să vă amintiţi acest lucru 
când veţi creşte mari) sunt foarte recente şi până şi membrii 
aşa-numitei noastre „lumi moderne" sunt capabili de toleranţă 
doar în chestiuni care nu îi interesează foarte tare. Sunt tole¬ 
ranţi faţă de un autohton din Africa şi nu le pasă dacă devine 
budist sau mahomedan, fiindcă nici budismul, nici mahome¬ 
danismul nu înseamnă nimic pentru ei. Insă când aud că un 
vecin, republican care credea în protecţionismul strict, s-a ală¬ 
turat partidului socialist şi doreşte abrogarea tuturor legilor 
protecţioniste, toleranţa lor încetează şi folosesc aproape ace¬ 
leaşi cuvinte ca acelea pe care le-ar fi întrebuinţat un catolic 
(sau protestant) amabil din secolul al XVII-lea înştiinţat că 
prietenul cel mai bun, pe care îl respectase şi iubise întotdeauna, 
căzuse victimă îngrozitoarelor erezii ale Bisericii protestante 
(sau catolice). 

Până acum puţin timp, „erezia" era considerată o boală. In 
ziua de azi, dacă vedem o persoană care îşi neglijează igiena 
corpului şi a locuinţei, expunându-se pe sine şi pe copiii săi 
febrei tifoide sau altor boli care se pot preveni, chemăm comisia 
pentru sănătate. Responsabilul cu igiena sună la poliţie pentru 
a-1 ajuta să îndepărteze persoana care reprezintă o primejdie 
pentru sănătatea întregii comunităţi. In secolele al XVI-lea şi 
al XVII-lea, un eretic, adică un bărbat sau o femeie care se 
îndoia făţiş de principiile fundamentale pe care se baza religia 
protestantă sau catolică, era socotit o ameninţare mai rea decât 
un purtător de tifos. Febra tifoidă putea distruge corpul (şi 
foarte probabil o făcea). însă potrivit gândirii de atunci, erezia 
nimicea cu siguranţă sufletul nemuritor. Prin urmare, era de 
datoria tuturor cetăţenilor buni şi cu scaun la cap să înştiinţeze 
poliţia în legătură cu inamicii ordinii stabilite, iar cei care o 

neglijau se făceau la fel de vinovaţi ca un om modern care nu 
telefonează celui mai apropiat medic atunci când descoperă că 
vecinii lui suferă de holeră sau variolă. 

în anii următori veţi auzi multe discuţii despre medicina 
preventivă. Medicina preventivă înseamnă pur şi simplu că 
medicii noştri nu aşteaptă îmbolnăvirea pacienţilor pentru a-i 
vindeca. Dimpotrivă, studiază pacientul şi condiţiile de trai 
când acesta (pacientul) e perfect sănătos şi înlătură posibilele 
cauze de boli îndepărtând gunoaiele, învăţându-1 ce să mănânce, 
ce să evite şi dându-i câteva noţiuni simple de igienă personală. 
Ba aceşti medici buni merg şi mai departe, vizitând şcoli şi 
învăţându-i pe copii cum să folosească periuţa de dinţi şi să se 
ferească de răceli. 

Secolul al XVI-lea, care (după cum am încercat să vă arăt) 
considera afecţiunea corporală mai puţin importantă decât 
boala ce ameninţa sufletul, a organizat un sistem de medicină 
spirituală preventivă. De îndată ce un copil creştea suficient 
cât să scrie primele cuvinte, era educat în adevăratele (şi „sin¬ 
gurele adevărate") principii ale credinţei. Indirect, aceasta s-a 
dovedit un lucru bun pentru progresul general al popoarelor 
europene. Ţinuturile protestante au fost înzestrate repede cu 
şcoli. Utilizau mult timp foarte preţios pentru a explica ele¬ 
mente din catehism, însă ofereau o educaţie şi în alte domenii 
pe lângă teologie. încurajau cititul şi lor le revine meritul marii 
înfloriri cunoscute de domeniul tiparului. 

însă nici catolicii nu s-au lăsat mai prejos. Şi ei au consacrat 
timp şi atenţie educaţiei. în această privinţă, Biserica a găsit 
un prieten şi aliat nepreţuit în ordinul nou întemeiat al Socie¬ 
tăţii lui Iisus. Fondatorul acestei organizaţii remarcabile a fost 
un soldat spaniol care se convertise după o viaţă de aventuri 
profane şi apoi se simţise dator să slujească Biserica, aşa cum 
mulţi păcătoşi cărora Armata Salvării le arată greşelile căii 
lor se dedică pentru tot restul vieţii misiunii de a-i ajuta şi 
întări pe cei mai puţin norocoşi. 

Numele spaniolului era Ignaţiu de Loyola. Se născuse cu un 
an înainte de descoperirea Americii. A fost rănit şi a rămas 
şchiop pe viaţă. Pe când se găsea în spital a avut o viziune cu 

Sfânta Fecioară şi Fiul ei, care l-au îndemnat să renunţe la 
viaţa păcătoasă pe care o dusese înainte. A hotărât să meargă 
în Ţara Sfântă şi să înfăptuiască misiunea Cruciadelor. însă o 
vizită la Ierusalim i-a vădit imposibilitatea acestei acţiuni, aşa 
că s-a întors în Apus pentru a ajuta în războiul împotriva 
ereziilor luterane. 

în anul 1534 a studiat în Paris, la Sorbona. împreună cu 
alţi şapte studenţi a întemeiat o frăţie. Cei opt bărbaţi şi-au 
făgăduit unul altuia să ducă o viaţă sfântă, să nu râvnească 
după bogăţii, ci după dreptate, şi să se dedice trup şi suflet 
slujirii Bisericii. Câţiva ani mai târziu, mica frăţie a ajuns o 
organizaţie în toată regula şi a fost recunoscută de papa Paul 
III ca Societatea lui Iisus. 

Loyola fusese militar. Credea în disciplină, iar supunerea 
absolută faţă de ordinele demnitarilor superiori a devenit unul 
dintre principalii factori ai succesului enorm al iezuiţilor. Aceş¬ 
tia s-au specializat în educaţie. Le asigurau profesorilor ordinu¬ 
lui o educaţie aprofundată înainte de a le permite să vorbească 
unui elev. Iezuiţii locuiau împreună cu învăţăceii şi participau 
la jocurile lor. Le purtau de grijă părinteşte. în consecinţă, au 
crescut o nouă generaţie de catolici credincioşi care îşi tratau 
îndatoririle religioase cu tot atâta seriozitate ca oamenii din 
Evul Mediu timpuriu. 

Iezuiţi perspicace nu şi-au îndreptat eforturile exclusiv spre 
educaţia săracilor. Au pătruns în palatele potentaţilor şi au 
devenit tutori privaţi ai viitorilor împăraţi şi regi. Ce a însem¬ 
nat asta veţi vedea şi singuri când vă voi povesti despre Răz¬ 
boiul de Treizeci de Ani. însă înaintea acestei ultime şi teribile 
izbucniri de fanatism religios s-au întâmplat multe alte lucruri. 

Carol Quintul murise. Lăsase Germania şi Austria fratelui 
său, Ferdinand. Toate celelalte posesiuni ale sale, Spania, Ţările 
de Jos, Indiile şi America, îi reveniseră fiului său, Filip. Filip 
era fiul lui Carol cu o prinţesă portugheză, verişoară primară 
a soţului ei. Copiii născuţi din astfel de uniri sunt predispuşi 
la anomalii. Fiul lui Filip, nefericitul Don Carlos (asasinat mai 
târziu cu acordul propriului său tată), era nebun. Filip nu era 
complet nebun, dar zelul său pentru Biserică friza demenţa 

religioasă. Credea că Cerul îl alesese ca unul dintre mântuitorii 
neamului omenesc. Prin urmare, oricine se încăpăţâna şi refuza 
să împărtăşească opiniile Maiestăţii Sale se proclama singur 
duşman al omenirii şi trebuia exterminat, ca nu cumva exem¬ 
plul lui să corupă sufletele vecinilor pioşi. 

Spania era, bineînţeles, o ţară foarte bogată. Tot aurul şi 
argintul din lumea nouă curgeau în vistieriile castiliene şi ara- 
goneze. Dar Spania suferea de o boală economică stranie. Ţăra¬ 
nii spanioli erau bărbaţi foarte muncitori şi femei încă şi mai 
muncitoare. Insă clasele superioare nutreau un dispreţ suprem 
pentru orice formă de muncă în afară de serviciul în armată, 
marină sau în administraţia civilă. Cât despre mauri, meşte¬ 
şugari nemaipomenit de harnici, fuseseră alungaţi din ţară cu 
mult timp în urmă. In consecinţă Spania, cufărul de comori al 
lumii, a rămas o ţară săracă, pentru că toţi banii trebuiau 
trimişi în străinătate în schimbul grâului şi al altor produse 
necesare pe care spaniolii nu le cultivau. 

Veniturile lui Filip, monarhul celei mai puternice ţări din 
secolul al XVI-lea, depindeau de taxele adunate în stupul 
comercial activ al Ţărilor de Jos. Insă flamanzii şi olandezii 
erau adepţi loiali ai doctrinelor lui Luther şi Calvin. îndepăr¬ 
taseră din biserici toate imaginile şi picturile sacre, înştiin- 
ţându-1 pe papă că nu îl mai considerau păstorul lor şi că 
intenţionau să urmeze dictatele propriei conştiinţe şi poruncile 
Bibliei lor traduse recent. 


Faptul l-a pus pe rege într-o 
poziţie extrem de dificilă. Nu 
putea tolera ereziile supuşilor 
olandezi, dar avea nevoie de 
banii lor. Dacă le îngăduia să fie 
protestanţi şi nu lua măsuri 
pentru a le salva sufletele, nu 
şi-ar fi îndeplinit datoria faţă 
de Dumnezeu. Dacă ar fi trimis 
Inchiziţia în Olanda şi şi-ar fi 
ars supuşii pe rug, ar fi pierdut 
grosul veniturilor. 

Nefiind un om tocmai hotărât, a ezitat multă vreme. A în¬ 
cercat cu bunătate şi cu asprime, cu promisiuni şi cu ame¬ 
ninţări. Olandezii au rămas încăpăţânaţi şi au continuat să 
cânte psalmi şi să asculte omiliile predicatorilor luterani şi cal- 
vinişti. Deznădăjduit, Filip şi-a trimis „omul de fier", pe Ducele 
de Alba, pentru a-i aduce la ordine pe păcătoşii îndârjiţi. Alba 
a început să-i decapiteze pe liderii nechibzuiţi care nu părăsi¬ 
seră ţara înainte de sosirea lui. In 1572 (anul în care toţi liderii 
protestanţilor francezi au fost ucişi în teribila Noapte a Sfântu¬ 
lui Bartolomeu) a atacat mai multe oraşe olandeze, masacrân- 
du-i pe locuitori, ca să dea exemplu celorlalţi. In anul următor 
a asediat oraşul Leiden, centrul manufacturier al Olandei. 

între timp, şapte provincii mici din nordul Ţărilor de Jos 
formaseră o uniune defensivă, aşa-numita Uniune de la Utrecht, 
şi îl recunoscuseră pe Wilhelm de Orania, un prinţ german care 
fusese secretarul privat al împăratului Carol Quintul, în funcţia 
de şef al armatei şi comandant al marinarilor corsari, cunoscuţi 
ca Geuzen sau „Calicii mărilor". Pentru a salva oraşul Leiden, 

Wilhelm a tăiat digurile, a creat o mare interioară puţin adâncă 
şi a eliberat oraşul cu ajutorul unei flote curioase, formată din 
şlepuri şi barje cu fundul plat. Deplasate prin vâslit, împingere 
sau tractare prin noroi, acestea au ajuns la zidurile oraşului. 

A fost prima oară când o armată a invincibilului rege spaniol 
a suferit o înfrângere atât de umilitoare. A surprins lumea aşa 
cum victoria de la Mukden, în războiul ruso-japonez, a surprins 
generaţia noastră. Puterile protestante au prins un nou avânt 
şi Filip a născocit noi mijloace în scopul înfrângerii supuşilor 
rebeli. A angajat un biet fanatic nu prea zdravăn la minte pen¬ 
tru a -1 asasina pe Wilhelm de Orania. Insă imaginea liderului 
mort nu a îngenuncheat cele şapte provincii. Dimpotrivă, le-a 
înfuriat la culme. In 1581, Stările Generale (adunarea reprezen¬ 
tativă a celor şapte provincii) s-au întrunit la Haga, l-au renegat 
solemn pe „ticălosul rege Filip" şi şi-au asumat povara suvera¬ 
nităţii, până atunci conferită „regelui prin harul lui Dumnezeu". 

Actul constituie un eveniment foarte important în istoria 
marii lupte pentru libertate politică. A fost un pas care a ajuns 
mult mai departe decât rebeliunea nobililor englezi încheiată 
cu semnarea documentului Magna Carta. Aceşti biirgeri de 
nădejde spuneau: „între un rege şi supuşii săi există o înţelegere 
tacită că ambele părţi vor îndeplini anumite servicii şi vor recu¬ 
noaşte obligaţii precise. Dacă una din părţi nu îndeplineşte 
prevederile contractului, cealaltă are dreptul de a-1 considera 
reziliat." Supuşii americani ai regelui George III au ajuns la o 
concluzie similară în anul 1776. însă între ei şi suveranul lor 
se întindeau peste 5.000 de kilometri de ocean, pe când Stările 
Generale şi-au luat decizia (care în caz de înfrângere însemna 
o moarte lentă) în bubuitul tunurilor spaniole şi în ciuda 
ameninţării constante din partea unei flote spaniole punitive. 

Poveştile despre o flotă spaniolă misterioasă pornită să cuce¬ 
rească şi Olanda, şi Anglia se învechiseră deja când regina 
Elisabeta, protestantă, i-a urmat catolicei Maria „cea Sânge¬ 
roasă". Marinarii de pe coastă vorbiseră despre ele ani la rând. 
în deceniul 1580, zvonurile au prins un contur clar. Potrivit 
cârmacilor care fuseseră la Lisabona, pe toate cheiurile spaniole 
şi portugheze se construiau corăbii. Iar în sudul Ţărilor de Jos 

(în Belgia) ducele de Parma a- 
duna o forţă expediţionară de 
proporţii pe care intenţiona să 
o transporte de la Oostende la 
Londra şi Amsterdam îndată 
după sosirea flotei. 

In anul 1586 Invincibila Ar¬ 
mada a ridicat pânzele spre mia¬ 
zănoapte. Insă flota olandeză 
organizase o blocadă în portu¬ 
rile de pe coasta flamandă, iar 
Canalul era păzit de englezi. Pe 
deasupra, spaniolii, deprinşi cu 
mările mai liniştite din sud, nu ştiau să navigheze în climatul 
nordic furtunos şi aspru. Nu trebuie să vă mai spun ce s-a 
întâmplat cu Armada când a fost atacată de nave şi furtuni. 
Doar câteva corăbii, navigând în jurul Irlandei, şi-au aflat 
scăparea şi au spus înfiorătoarea poveste a înfrângerii. Celelalte 
au pierit şi zac pe fundul Mării Nordului. 

întoarcerea atacului înseamnă joc cinstit. Protestanţii 
britanici şi olandezi au dus războiul în teritoriul inamic. înainte 
de sfârşitul secolului, Houtman, cu ajutorul unei cărţulii scrise 
de Linschoten (un olandez care lucrase în serviciul portughe¬ 
zilor), a descoperit în sfârşit ruta spre Indii. Drept rezultat, 
s-a fondat marea Companie Olandeză a Indiilor de Est şi 
războiul sistematic contra coloniilor portugheze şi spaniole din 
Asia şi Africa a început cu toată seriozitatea. 

La începutul perioadei cuceririlor coloniale, în tribunalele 
olandeze s-a judecat un proces curios. în primii ani ai secolului 
al XVII-lea, un căpitan olandez pe nume van Heemskerk, fai¬ 
mos deoarece condusese o expediţie cu scopul de a descoperi o 
cale spre Indii prin nord-est şi care petrecuse, de asemenea, o 
iarnă pe ţărmurile îngheţate ale insulei Nova Zembla, captu¬ 
rase o corabie portugheză în Strâmtoarea Malacca. Vă amintiţi 
probabil că papa împărţise lumea în două zone egale, una acor¬ 
dată spaniolilor şi cealaltă, portughezilor. Portughezii consi¬ 
derau de la sine înţeles că apele din jurul insulelor lor indiene 

făceau parte din proprietatea lor 
şi, cum la momentul respectiv nu 
se aflau în război cu Cele Şapte 
Provincii Unite ale Ţărilor de 
Jos, au susţinut că un căpitan al 
unei companii comerciale olan¬ 
deze private nu avea dreptul de a 
pătrunde în domeniul lor privat 
şi de a le fura corăbiile. Au inten¬ 
tat proces. Directorii Companiei 
Olandeze a Indiilor de Est au an¬ 
gajat un tânăr avocat strălucit, pe 
nume De Groot sau Grotius, să le reprezinte cazul. El a ţinut 
o pledoarie uimitoare, susţinând că oceanul aparţine tuturor 
în mod liber. Odată aflate în afara razei unei ghiulele trase de 
pe uscat, marea este sau (potrivit lui Grotius) ar trebui să fie 
o cale liberă şi deschisă tuturor vaselor din orice ţară. Era 
prima oară când această doctrină surprinzătoare a fost rostită 
public într-un tribunal. Toate celelalte popoare maritime i s-au 
opus. Pentru a contracara efectul faimoasei pledoarii a lui 
Grotius pentru „Marea liberă", Mare Liberum, englezul John 
Selden a scris celebrul tratat Mare Clausum, „Marea închisă", 
care analiza dreptul natural al suveranilor de a considera 
mările din jurul ţării lor ca aparţinând propriului teritoriu. 
Menţionez aici această problemă deoarece a rămas netranşată 
şi pe parcursul ultimului război a pricinuit tot soiul de dificul¬ 
tăţi şi complicaţii. 

Revenind la războiul spaniolilor cu olandezii şi englezii, în 
mai puţin de douăzeci de ani cele mai valoroase colonii din 
Indii, alături de Capul Bunei Speranţe şi Ceylon 1 , dar şi cele 
de pe ţărmurile Chinei şi Japoniei se găseau în mâinile protes¬ 
tanţilor. In 1621 s-a întemeiat Compania Indiilor de Vest, care 
a cucerit Brazilia şi a construit în America de Nord o fortăreaţă 
numită Nieuw Amsterdam, situată la gura de vărsare a râului 
descoperit de Henry Hudson în 1609. 



1. Denumirea statului Sri Lanka până în 1972 (n. tr.). 

Noile colonii au îmbogăţit Anglia şi Republica Olandeză 
într-o asemenea măsură încât acestea şi-au permis să angajeze 
soldaţi străini care să lupte în teritorii în timp ce ele se dedicau 
comerţului şi afacerilor. Pentru aceste state, revolta protes¬ 
tantă a însemnat independenţă şi prosperitate. Insă în multe 
alte părţi ale Europei a adus un şir de orori pe lângă care ulti¬ 
mul război pare o excursie liniştită a băieţilor de la şcoala 
duminicală. 

Războiul de Treizeci de Ani, izbucnit în 1618 şi încheiat cu 
faimoasa Pace de la Westfalia din 1648, a fost rezultatul cât se 
poate de natural al unui secol de ură religioasă tot mai intensă. 
Aşa cum am spus, a fost un război cumplit. Toţi luptau împo¬ 
triva tuturor, iar conflictul a încetat doar atunci când toate 
taberele au fost epuizate şi nu mai puteau continua. 

In mai puţin de o generaţie a transformat numeroase regiuni 
din Europa Centrală în zone sălbatice unde ţăranii flămânzi 
se băteau pentru leşul unui cal cu lupii încă mai flămânzi decât 
ei. Cinci şesimi din oraşele şi satele germane au fost distruse. 
Palatinatul, regiune din vestul Germaniei, a fost prădat de 
28 de ori. Iar populaţia de 18 milioane de persoane s-a redus 
la patru milioane. 

Ostilităţile au început aproape imediat după alegerea ca 
împărat a lui Ferdinand II din Casa de Habsburg. Ferdinand 
era produsul celei mai conştiincioase educaţii iezuite şi fiu 

extrem de supus şi devotat al Bisericii. Şi-a respectat cum a 
putut mai bine jurământul făcut în tinereţe de a eradica toate 
sectele şi toate ereziile de pe domeniile sale. Cu două zile înainte 
de alegerea sa, principalul său oponent, Frederic, elector protes¬ 
tant al Palatinatului şi ginere al lui Iacob I al Angliei, fusese 
încoronat rege al Boemiei, act ce contravenea direct voinţei lui 
Ferdinand. 

Armatele habsburgice au intrat imediat în Boemia. Tânărul 
rege a căutat zadarnic ajutor împotriva formidabilului inamic. 
Republica Olandeză l-ar fi sprijinit, dar, ea însăşi angajată 
într-un război disperat cu ramura spaniolă a Habsburgilor, nu 
putea face prea multe. în Anglia, Casa Stuart era mai intere¬ 
sată de consolidarea propriei puteri absolute în patrie decât să 
irosească bani şi oameni pe o aventură fără sorţi de izbândă 
în îndepărtata Boemie. După o încleştare de câteva luni, electo¬ 
rul Palatinatului a fost alungat, iar domeniile sale au fost date 
casei catolice de Bavaria. Aşa a început marele război. 

Armatele habsburgice, comandate de generalii Tilly şi 
Wallenstein, şi-au deschis apoi drum prin zona protestantă a 
Germaniei până au ajuns la ţărmurile baltice. Un vecin catolic 
însemna un pericol serios pentru regele protestant al Danemar¬ 
cei. Cristian IV a încercat să se apere atacându-şi inamicii 
înainte ca aceştia să devină prea puternici pentru el. Ostile da¬ 
neze au pătruns în Germania, dar au fost înfrânte. Wallenstein 
şi-a exploatat victoria cu asemenea energie şi violenţă încât 
Danemarca a fost obligată să ceară pace. Un singur oraş de la 
Marea Baltică a rămas în mâinile protestanţilor, şi anume 
Straslund. 

La Straslund a debarcat la începutul verii lui 1630 Gustav 
Adolf din Casa de Vasa, rege al Suediei, celebru fiindcă îşi apă¬ 
rase ţara de ruşi. Prinţ protestant cu ambiţii nemăsurate, dor¬ 
nic să transforme Suedia în centrul unui mare imperiu nordic, 
Gustav Adolf a fost întâmpinat de prinţii protestanţi europeni 
ca salvatorul cauzei luterane. El l-a învins pe Tilly, care tocmai 
ce îi măcelărise pe locuitorii protestanţi din Magdeburg. După 
aceea trupele sale au început marele marş prin centrul Germa¬ 
niei, într-o încercare de a ajunge la posesiunile habsburgice 

din Italia. Ameninţat din spate de catolici, Gustav a virat brusc 
şi a bătut principala armată habsburgică în bătălia de la Liitzen. 
Din nefericire, regele suedez a fost răpus când s-a îndepărtat 
de soldaţii săi. însă puterea Habsburgilor fusese frântă. 

Ferdinand, care de felul său era o persoană suspicioasă, a 
început imediat să îşi bănuiască subordonaţii. Wallenstein, 
comandant suprem, a fost asasinat la instigarea sa. Auzind 
asta, Bourbonii catolici care domneau în Franţa şi îşi detestau 
rivalii Habsburgi şi-au unit forţele cu suedezii protestanţi. 
Armatele lui Ludovic XIII au invadat partea orientală a Ger¬ 
maniei, iar Turenne şi Conde şi-au sporit faima alături de gene¬ 
ralii suedezi Baner şi Weimar, ucigând, jefuind şi incendiind 
pe teritoriile Habsburgilor. Aceasta le-a adus mult prestigiu şi 
bogăţie suedezilor, stârnind invidia danezilor. în consecinţă, 
danezii protestanţi le-au declarat război suedezilor protestanţi 
aliaţi ai catolicilor francezi, al căror lider politic, cardinalul 
Richelieu, tocmai ce îi privase pe hughenoţi (sau francezii pro¬ 
testanţi) de libertăţile religioase garantate prin Edictul de la 
Nantes în 1598. 

Cum se întâmplă de obicei în acest gen de înfruntări, 
războiul, încheiat prin Tratatul de la Westfalia în 1648, nu a 
decis nimic. Puterile catolice au rămas catolice, iar puterile 
protestante au rămas credincioase doctrinelor lui Luther, Calvin 
şi Zwingli. Protestanţilor elveţieni şi olandezi li s-a recunoscut 
organizarea în republici independente. Franţa a păstrat oraşele 
Metz, Toul şi Verdun, plus o parte din Alsacia. Sfântul Imperiu 
Roman a continuat să existe ca un fel de stat-sperietoare, fără 
oameni, fără bani, fără speranţă şi fără curaj. 

Singurul bine adus de Războiul de Treizeci de Ani a fost 
unul negativ. I-a descurajat atât pe catolici, cât şi pe protestanţi 
să se mai angajeze vreodată în aşa ceva. începând de-atunci 
s-au lăsat în pace unii pe alţii. Asta nu a însemnat că senti¬ 
mentul religios şi ura teologică au dispărut de pe faţa pămân¬ 
tului. Dimpotrivă. Certurile dintre catolici şi protestanţi s-au 
terminat, însă disputele între diversele secte protestante au 
continuat cu înverşunarea dintotdeauna. în Olanda, o diver¬ 
genţă de opinii în jurul adevăratei naturi a predestinării (un 
subiect teologic foarte obscur, dar extraordinar de important 

în ochii străbunicilor voştri) a provocat un conflict încheiat cu 
decapitarea lui Johan van Oldenbarneveldt, politicianul căruia 
i se datorează succesul Republicii Olandeze în primele două 
decenii de independenţă şi care a fost marele geniu organiza¬ 
toric al Companiei Comerciale Olandeze a Indiilor. In Anglia, 
zâzania a dus la un război civil. 

însă înainte de a vă povesti despre această dezlănţuire care 
a dus la prima execuţie a unui monarh european decretată prin 
sentinţă judecătorească, trebuie să vă spun câte ceva despre 
istoria anterioară a Angliei. în cartea de faţă încerc să vă înfă¬ 
ţişez doar acele evenimente trecute care vă pot aduce lămuriri 
asupra condiţiilor Înm ii actuale. Dacă nu menţionez anumite 
ţări, cauza nu stă într-o antipatie secretă din partea mea. 
Mi-aş dori să vă pot spune ce s-a întâmplat cu Norvegia, Elveţia, 
Serbia sau China. însă aceste teritorii nu au exercitat o in¬ 
fluenţă majoră asupra evoluţiei Europei în secolele al XVI-lea 
şi al XVII-lea. De aceea le neglijez cu o plecăciune foarte politi¬ 
coasă şi respectuoasă. Anglia se află însă într-o altă poziţie. 
Lucrurile realizate de locuitorii acestei insuliţe pe parcursul 
ultimelor cinci sute de ani au modelat cursul istoriei din toate 
colţurile lumii. Fără o cunoaştere adecvată a istoriei fundamen¬ 
tale a Angliei nu puteţi înţelege ceea ce citiţi în ziare. De aceea 
trebuie să ştiţi în ce fel a elaborat Anglia o formă parlamentară 
de guvernământ pe când restul continentului european era 
condus de monarhi absoluţi. 





45 

REVOLUŢIA ENGLEZĂ 

DESPRE CIOCNIREA DINTRE „DREPTUL DIVIN AL REGILOR* ŞI 
„DREPTUL PARLAMENTULUI", MAI PUŢIN DIVIN, DAR MAI REZO¬ 
NABIL, CARE S-A SFÂRSIT DEZASTRUOS PENTRU REGELE CAROL I 


CEZAR, PRIMUL EXPLORATOR AL NORD-VESTULUI EUROPEI, A 
traversat Canalul Mânecii în anul 55 a.Ch. şi a cucerit Anglia. 
Timp de patru secole insula a rămas provincie romană. Insă 
când barbarii au început să ameninţe Roma, garnizoanele au 
fost chemate înapoi de pe frontieră, ca să poată apăra patria- 
mamă, iar Britania a rămas fără cârmuire şi protecţie. 

De îndată ce vestea a ajuns la flămândele triburi saxone din 
nordul Germaniei, acestea au navigat peste Marea Nordului 
şi s-au instalat comod pe insula prosperă. Au fondat mai multe 
regate anglo-saxone independente (numite astfel după invada¬ 
torii originari, anglii, sau englezii, şi saxoni), însă aceste stătu¬ 
leţe se certau întruna între ele şi nici un rege nu era îndeajuns 
de puternic pentru a se afirma ca şef al unei ţări unite. Mai 
bine de cinci veacuri Mercia, Northumbria, Wessex, Sussex, 
Kent, Anglia de Est, sau cum s-or mai fi numit, au fost expuse 
atacurilor din partea piraţilor scandinavi. In cele din urmă, în 
secolul al Xl-lea, Anglia, împreună cu Norvegia şi nordul Ger¬ 
maniei, a devenit parte din marele imperiu danez al lui Knut 
cel Mare, pierzându-şi şi ultima rămăşiţă de independenţă. 

Cu timpul danii au fost alungaţi, însă nici nu s-a eliberat 
bine Anglia că a fost cucerită pentru a patra oară. Noii inamici 
erau descendenţii altui trib de normanzi care la începutul 
secolului al X-lea invadaseră Franţa şi întemeiaseră ducatul 
Normandiei. în octombrie 1066, William, duce de Normandia, 
care vreme îndelungată privise cu invidie dincolo de mare, a tra¬ 
versat Canalul Mânecii. La 14 octombrie în acelaşi an, în bătălia 

NAŢIUNEA ENGLEZĂ 


de la Hastings, a anihilat slabele forţe ale ultimului rege anglo- 
saxon, Harold de Wessex, şi s-a proclamat rege al Angliei. Insă 
nici William, nici succesorii lui din Casa Anjou-Plantagenet nu 
priveau Anglia ca pe adevărata lor patrie. Pentru ei, insula era 
doar o parte din patrimoniul mai vast de pe continent - un fel 
de colonie locuită de o populaţie cam înapoiată, căreia i-au 
impus propria limbă şi civilizaţie. Treptat totuşi, „colonia* 
Anglia a întrecut în însemnătate „ţara-mamă“, Normandia. 
Concomitent, regii Franţei încercau cu disperare să scape de 
puternicii vecini normando-englezi care în realitate erau doar 
slujitori nesupuşi ai Coroanei franceze. După un secol de răz¬ 
boaie, francezii, comandaţi de o tânără pe nume Ioana d’Arc, i-a 
alungat pe „străini* de pe pământul lor. Ioana, luată prizonieră 
în bătălia de la Compiegne din anul 1430 şi vândută de temni¬ 
cerii burgunzi soldaţilor englezi, a fost arsă pe rug ca vrăjitoare, 
însă englezii n-au mai câştigat niciodată un avanpost pe 
continent şi regii lor au putut în sfârşit să-şi dedice integral 
timpul posesiunilor britanice. Cum nobilimea feudală de pe 

insulă se încleştase în una din bizarele dihonii la fel de banale 
în Evul Mediu ca pojarul sau vărsatul de vânt, şi cum majo¬ 
ritatea vechilor moşieri muriseră în timpul acestui Război al 
Rozelor, regilor le-a venit foarte uşor să sporească puterea 
Coroanei. Astfel, până la sfârşitul secolului al XV-lea Anglia 
era o ţară puternic centralizată, condusă de Henric VII din 
Casa Tudor, al cărui faimos tribunal de înfiorătoare amintire, 
„Camera înstelată", suprima cu severitate extremă orice 
încercare a nobililor supravieţuitori de a-şi redobândi influenţa 
de odinioară asupra guvernării ţării. 

In anul 1509, lui Henric VII i-a urmat fiul său, Henric VIII, 
şi din acel moment istoria Angliei a căpătat o însemnătate 
nouă, deoarece ţara a încetat să mai fie o insulă medievală şi 
a devenit un stat modern. 

Henric nu avea un interes profund pentru religie. S-a folosit 
bucuros de o neînţelegere personală cu papa, iscată de unul din¬ 
tre numeroasele lui divorţuri, pentru a-şi declara independenţa 
faţă de Roma şi a face Biserica Angliei prima dintre „Bisericile 
naţionale" în cadrul căreia conducătorul secular îndeplineşte 
şi funcţia de şef spiritual al supuşilor. Această reformă paşnică 
din 1534 nu numai că a asigurat Casei Tudor susţinerea clerului 
englez, expus vreme îndelungată unor atacuri violente din 
partea multor propagandişti luterani, dar a sporit şi puterea 
regelui prin confiscarea fostelor averi mănăstireşti. Totodată, 
l-a făcut pe Henric popular în rândul negustorimii şi comercian¬ 
ţilor care, ca locuitori mândri şi prosperi ai unei insule separate 
de restul Europei printr-un canal lat şi adânc, simţeau o mare 
repulsie pentru tot ce era „străin" şi nu voiau ca un episcop 
italian să le păstorească onestele suflete britanice. 

Henric a murit în 1547. I-a lăsat tronul fiului său în vârstă 
de zece ani. Tutorii copilului, care favorizau doctrinele luterane 
moderne, s-au străduit să ajute cauza protestantismului. însă 
băiatul a murit înainte de a împlini şaisprezece ani şi a fost 
urmat de sora lui, Maria, soţia lui Filip II al Spaniei, care i-a 
ars pe episcopii noii „Biserici naţionale" şi a urmat şi în alte 
moduri exemplul soţului spaniol de viţă regală. 

Din fericire, a murit în 1558, fiind urmată de Elisabeta, fiica 
lui Henric VIII cu Anna Boleyn, a doua dintre cele şase soţii 
ale monarhului, pe care acesta o decapitase când s-a plictisit 
de ea. Elisabeta, care petrecuse un timp în închisoare şi fusese 
eliberată doar la cererea împăratului Sfântului Imperiu Roman, 
duşmănea din toată inima tot ce era catolic şi spaniol. împăr¬ 
tăşea indiferenţa tatălui ei în chestiuni religioase, dar i-a moş¬ 
tenit abilitatea de judecător ager al firii omeneşti. Şi-a petrecut 
cei 45 de ani de domnie consolidând puterea dinastiei, mărind 
veniturile şi lărgind posesiunile insulelor ei fericite. în aceasta 
au ajutat-o cu pricepere mai mulţi bărbaţi care s-au strâns în 
jurul tronului şi au făcut din epoca elisabetană o perioadă atât 
de importantă, încât s-ar cădea să o studiaţi amănunţit. 

Totuşi, Elisabeta nu se simţea absolut sigură de poziţia ei 
pe tron. Avea o rivală, şi încă una foarte periculoasă. Maria 

din Casa Stuart - fiica unei ducese franceze şi a unui scoţian, 
văduva lui Francisc II al Franţei şi nora Caterinei de Medici 
(cea care organizase masacrul din Noaptea Sfântului Barto- 
lomeu) - era mama unui băieţel care ulterior a devenit primul 
rege Stuart al Angliei. Era o catolică ferventă şi prietenă 
binevoitoare a inamicilor Elisabetei. Lipsa abilităţii politice şi 
metodele violente întrebuinţate pentru a-şi pedepsi supuşii 
calvinişti au provocat o revoluţie în Scoţia şi au obligat-o pe 
Maria să se refugieze pe teritoriul englez. A rămas în Anglia 
optsprezece ani, complotând fără încetare împotriva femeii care 
îi oferise adăpost şi care în cele din urmă a fost obligată să 
urmeze sfatul consilierilor de încredere, anume „să-i reteze 
capul reginei scoţiene". 

Capul a fost „retezat" corespunzător în 1587, iscând un 
război cu Spania. Insă flotele unite ale Angliei şi Olandei au 
învins Invincibila Armada lui Filip, după cum am văzut deja, 
iar lovitura menită să anihileze puterea celor două ţări lidere 
ale anticatolicilor s-a preschimbat într-o afacere profitabilă. 

Căci în sfârşit, după mulţi ani de ezitări, englezii şi olandezii 
au considerat că aveau dreptul deplin de a invada Indiile şi 
America şi a răzbuna nenorocirile îndurate de fraţii protestanţi 
din partea spaniolilor. Englezii se număraseră printre primii 

succesori ai lui Columb. Corăbiile britanice, comandate de căpi¬ 
tanul veneţian Giovanni Caboto (numit şi Cabot), au desco¬ 
perit şi explorat cele dintâi continentul nord-american în 1496. 
Labrador şi Newfoundland prezentau puţină importanţă ca 
posibile colonii. Insă coastele insulei Newfoundland ofereau o 
pradă bogată pentru flota engleză de pescuit. Un an mai târziu, 
în 1497, acelaşi Cabot a explorat coasta Floridei. 

Apoi pentru Henric VII şi Henric VIII veniseră ani grei, în 
care nu au mai existat bani pentru explorări. Dar sub Elisabeta, 
cu ţara pe timp de pace şi Maria Stuart în închisoare, marinarii 
puteau pleca din porturi fără teamă pentru soarta celor pe 
care-i lăsau în urmă. In copilăria Elisabetei, Willoughby se aven¬ 
turase să navigheze dincolo de Capul Nord, iar unul dintre căpi¬ 
tanii lui, Richard Chancellor, avansând şi mai mult spre est în 
căutarea unei posibile rute spre Indii, ajunsese la Arhanghelsk, 
în Rusia, unde stabilise relaţii diplomatice şi comerciale cu 
misterioşii conducători ai acelui imperiu moscovit îndepărtat. 
Acest voiaj a fost urmat de multe altele în primii ani ai domniei 
Elisabetei. Comercianţi aventurieri în slujba unei „societăţi 

pe acţiuni" puseseră temelia companiilor comerciale care în 
secolele următoare au devenit colonii. Pe jumătate piraţi, pe 
jumătate diplomaţi, dornici să mizeze totul pe un singur voiaj 
norocos, contrabandişti cu orice bun care putea fi încărcat în 
cala unei nave, negustori de oameni şi mărfuri, indiferenţi la 
toate cu excepţia profitului, marinarii Elisabetei duseseră stea¬ 
gul englez şi faima reginei lor fecioare în cele patru colţuri ale 
lumii. Intre timp, William Shakespeare o amuza pe Maiestatea 
Sa acasă. Cele mai sclipitoare minţi şi inteligenţe din Anglia 
cooperau cu regina în tentativa ei de a transforma moştenirea 
feudală a lui Henric VIII intr-un stat naţional modern. 

în 1603, bătrâna doamnă a murit la vârsta de 70 de ani. 
Verişorul ei, strănepotul bunicului ei Henric VII şi fiul Măriei 
Stuart, rivala şi inamica ei, i-a urmat la tron cu numele de 
Iacob I. Prin harul lui Dumnezeu, Iacob a ajuns cârmuitor peste 
o ţară care scăpase de soarta rivalelor europene. în timp ce 
protestanţii şi catolicii europeni se ucideau unii pe alţii într-o 
încercare deznădăjduită de a zdrobi puterea adversarilor şi a 
impune dominaţia exclusivă a propriului crez religios, Anglia 
se bucura de pace şi „se reforma" pe îndelete, fără să ajungă la 
extreme ca Luther sau Loyola. Acest fapt a acordat regatului 
insular un avantaj enorm în viitoarea competiţie pentru pose¬ 
siunile coloniale. A asigurat Angliei o autoritate în problemele 
internaţionale pe care şi-a menţinut-o până în ziua de azi. Nici 
măcar aventura dezastruoasă a Casei Stuart nu a reuşit să 
oprească această evoluţie firească. 

Membrii Casei Stuart, care le-a succedat Tudorilor, erau 
„străini" în Anglia. Se pare că nici n-au luat în calcul, nici nu 
au înţeles acest fapt. Casa autohtonă a Tudorilor putea să fure 
un cal, dar „străinii" Stuarţi provocau un val uriaş de dezapro¬ 
bare populară doar dacă se uitau la căpăstru. Bătrâna regină 
Bess îşi cârmuise domeniile aşa cum poftise. în mare parte ur¬ 
mase totuşi o linie care aducea bani în buzunarele negustorilor 
britanici cinstiţi (şi necinstiţi deopotrivă). în consecinţă, regina 
dispusese întotdeauna de susţinerea fără rezerve a poporului 
recunoscător. Micile libertăţi pe care şi le permisese faţă de 
unele drepturi şi prerogative ale Parlamentului erau trecute 

bucuros cu vederea în perspectiva beneficiilor rezultate din poli¬ 
tica externă viguroasă şi de succes a Maiestăţii Sale. 

în afară, regele Iacob a continuat aceeaşi politică. însă îi 
lipsea entuziasmul personal atât de caracteristic marii lui 
predecesoare. Comerţul exterior a fost încurajat în continuare. 
Catolicilor nu li s-au acordat nici un fel de libertăţi. însă atunci 
când Spania a zâmbit frumos spre Anglia în încercarea de a 
stabili relaţii paşnice, Iacob a fost văzut zâmbind înapoi. Majo¬ 
rităţii englezilor nu i-a fost pe plac acest lucru, dar Iacob era 
regele lor şi n-au zis nimic. 

în curând au apărut şi alte cauze de fricţiune. Regele Iacob 
şi fiul său, Carol I, care i-a urmat la tron în anul 1625, credeau 
cu tărie în principiul „dreptului divin" de a-şi administra regatul 
aşa cum credeau de cuviinţă, fără a asculta dorinţele supuşilor. 
Ideea nu era nouă. Papii, care din mai multe privinţe erau 
succesorii împăraţilor romani (sau, mai degrabă, ai idealului 
imperial roman al unui stat unic şi nedivizat care să cuprindă 
întreaga lume cunoscută), se consideraseră întotdeauna şi fuse¬ 
seră recunoscuţi public ca „locţiitori ai lui Hristos pe pământ". 
Nimeni nu contesta dreptul lui Dumnezeu de a cârmui lumea 
aşa cum socotea potrivit. Ca o urmare firească, puţini cutezau 
să se îndoiască de dreptul „locţiitorului" divin de a face acelaşi 
lucru şi de a cere supunerea maselor, deoarece el era reprezen¬ 
tantul direct al cârmuitorului absolut al Universului şi răspun¬ 
dea doar în faţa lui Dumnezeu cel atotputernic. 

Când Reforma luterană a ieşit învingătoare, drepturile care 
îi reveneau anterior papalităţii au fost preluate de numeroşii 
suverani europeni convertiţi la protestantism. Ca şefi ai pro¬ 
priilor biserici naţionale sau dinastice, monarhii insistau asupra 
calităţii de „locţiitorii lui Hristos" în hotarele propriului teri¬ 
toriu. Populaţia nu a contestat dreptul conducătorilor de a face 
un asemenea pas. L-a acceptat, aşa cum în zilele noastre acceptă 
idea sistemului reprezentativ, care nouă ni se pare singura formă 
de guvernare rezonabilă şi justă. Ar fi nedrept, aşadar, să spu¬ 
nem că luteranismul sau calvinismul au provocat sentimentul 
de iritare iscat de pretenţia „dreptului divin" pe care regele 

Iacob o repeta des şi tare. Neîncrederea făţişă a englezilor faţă 
de dreptul divin al regilor trebuie să fi avut alte baze. 

Prima negare efectivă a dreptului divin al suveranilor se 
făcuse auzită în Ţările de Jos, când Stările Generale l-au rene¬ 
gat pe suveranul legitim, regele Filip II al Spaniei, în anul 1581. 
„Regele", au zis ei, „şi-a încălcat contractul şi, prin urmare, 
regele e demis ca orice alt funcţionar neloial". începând din 
acel moment, ideea precisă a responsabilităţilor regelui faţă 
de propriii supuşi s-a răspândit la multe dintre popoarele de 
pe ţărmurile Mării Nordului. Acestea se găseau într-o poziţie 
extrem de favorabilă. Erau bogate. Locuitorii săraci din inima 
Europei Centrale, aflaţi la mila gărzii de corp a conducătorului, 
nu îşi puteau permite să discute o problemă care i-ar fi aruncat 
în cea mai adâncă temniţă din cel mai apropiat castel. însă 
negustorii din Olanda şi Anglia, care deţineau capitalul necesar 
întreţinerii unor armate şi flote de proporţii şi care ştiau cum 
să mânuiască atotputernica armă numită „credit", nu cunoşteau 
asemenea temeri. Erau dispuşi să mizeze pe „dreptul divin" al 
banilor contra „dreptului divin" al oricărui Habsburg, Bourbon 
sau Stuart. Ştiau că guldenii sau şilingii lor puteau bate 
greoaiele armate feudale, singurele arme ale regelui. îndrăz¬ 
neau să acţioneze în vreme ce alţii erau osândiţi fie să sufere 
în tăcere, fie să rişte spânzurătoarea. 

Când Stuarţii au început să irite populaţia Angliei pretin¬ 
zând dreptul de a face orice doreau, fără nici o responsabilitate, 
clasele engleze mijlocii au folosit Camera Comunelor ca pe o 
primă linie defensivă împotriva abuzului de putere regală. 
Coroana a refuzat să cedeze şi a trimis Parlamentul la plimbare. 
Timp de unsprezece ani Carol I a guvernat singur. A perceput 
taxe pe care majoritatea le considera nedrepte şi a administrat 
regatul britanic de parcă ar fi fost moşia lui de la ţară. S-a încon¬ 
jurat de colaboratori capabili şi trebuie să spunem că a avut 
curajul propriilor convingeri. 

Din nefericire, în loc să-şi asigure sprijinul loialilor supuşi 
scoţieni, Carol s-a implicat intr-un conflict cu prezbiterienii din 
Scoţia. împotriva voinţei sale, dar obligat de nevoia de bani peşin, 
în cele din urmă Carol a fost silit să reconvoace Parlamentul. 

Acesta s-a întrunit în aprilie 1640 şi s-a arătat arţăgos. A fost 
dizolvat peste câteva săptămâni. Un nou parlament a fost con¬ 
vocat în noiembrie. S-a dovedit şi mai puţin maleabil decât 
primul. Membrii înţelegeau că dilema „guvernării prin dreptul 
divin" sau „guvernării de către Parlament" trebuia rezolvată 
o dată pentru totdeauna. L-au atacat pe rege lovind în prin¬ 
cipalii lui consilieri, executând vreo şase dintre ei. Au anunţat 
că nu aveau să permită dizolvarea Parlamentului fără apro¬ 
barea lor. In sfârşit, la 1 decembrie 1641 i-au înfăţişat regelui 
o „Mare Mustrare", care enumera detaliat numeroasele nemul¬ 
ţumiri ale poporului faţă de cârmuitor. 

Sperând să dobândească sprijin pentru politica lui în distric¬ 
tele provinciale, Carol a plecat din Londra în ianuarie 1642. 
Fiecare tabără a organizat o armată şi s-a pregătit pentru un 
război deschis între puterea absolută a Coroanei şi puterea 
absolută a Parlamentului. Pe parcursul conflictului s-a distins 
repede cea mai puternică grupare religioasă din Anglia, numită 
Puritanii (erau anglicani care încercaseră să-şi purifice doctri¬ 
nele la extrem). Regimentele de „evlavioşi", comandate de 
Oliver Cromwell, cu disciplina lor de fier şi încrederea profundă 
în sfinţenia propriilor ţeluri, au devenit curând modelul întregii 
armate de opoziţie. Carol a fost înfrânt de două ori. După bătă¬ 
lia de la Naseby, în 1645, a fugit în Scoţia. Scoţienii l-au vândut 
englezilor. 

A urmat o perioadă de intrigi şi o răscoală a prezbiterienilor 
scoţieni împotriva puritanilor englezi. în august 1648, după o 
bătălie de trei zile la Prestonpans, Cromwell a pus capăt acestui 
al doilea război civil cucerind oraşul Edinburgh. între timp, 
soldaţii săi, sătui de discuţii şi de vremea irosită pe dezbateri 
religioase, hotărâseră să acţioneze din proprie iniţiativă. I-au 
eliminat din Parlament pe toţi cei care nu le împărtăşeau opi¬ 
niile puritane. După care „Rump" - adică ceea ce mai rămă¬ 
sese din vechiul Parlament - l-a acuzat pe rege de înaltă 
trădare. Camera Lorzilor a refuzat să îndeplinească funcţia de 
tribunal. S-a desemnat un tribunal special care l-a condamnat 
pe rege la moarte. Pe 30 ianuarie 1649, regele Carol a păşit 
tăcut din castelul Whitehall spre eşafod. în ziua aceea, un popor 

suveran, acţionând prin intermediul reprezentanţilor aleşi, a 
executat pentru prima oară un conducător care nu îşi înţelesese 
poziţia în statul modern. 

Perioada de după moartea lui Carol e numită de obicei după 
Oliver Cromwell. La început dictator neoficial al Angliei, a fost 
învestit oficial lord protector în anul 1653. A guvernat timp de 
cinci ani, folosind acest răstimp pentru a continua politica 
reginei Elisabeta. Spania a redevenit principala inamică a 
Angliei, iar războiul împotriva spaniolilor s-a transformat 
într-o chestiune naţională şi sacră. 

Comerţul Angliei şi interesele negustorilor au fost puse mai 
presus de orice şi s-a păstrat cu rigurozitate cel mai strict crez 
protestant. Cromwell a reuşit să menţină poziţia Angliei pe 
plan extern. Pe de altă parte, ca reformator social a dat greş 
serios. Lumea e formată din oameni care arareori gândesc la 
fel. Pe termen lung, aceasta se arată a fi o prevedere foarte înţe¬ 
leaptă. O guvernare de către, prin şi pentru un singur segment 
al comunităţii nu poate supravieţui. Puritanii constituiseră o 
forţă esenţială a binelui pe vremea când încercaseră să corec¬ 
teze abuzul de putere regală. Ca stăpâni absoluţi ai Angliei au 
devenit de netolerat. 

La moartea lui Cromwell, în 1658, pentru Stuarţi a fost foarte 
uşor să se întoarcă în vechiul lor regat. Ba mai mult, locuitorii, 
cărora jugul blajinilor puritani li se păruse la fel de greu de 
purtat ca şi cel al despoticului rege Carol, i-au întâmpinat ca 
„izbăvitori*. Dacă Stuarţii erau dispuşi să uite de dreptul divin 
al răposatului şi regretatului lor tată şi să recunoască superio¬ 
ritatea Parlamentului, englezii făgăduiau să fie supuşi loiali 
şi credincioşi. 

Două generaţii s-au străduit pentru reuşita acestei înţelegeri. 
Se pare totuşi că Stuarţii nu îşi învăţaseră lecţia şi nu s-au 
putut dezbăra de obiceiurile proaste. Carol II, care a revenit 
în 1660, s-a dovedit o persoană amiabilă, dar netrebnică. Indo¬ 
lenţa şi înclinaţia din fire pentru soluţia cea mai uşoară, alături 
de succesul lui remarcabil ca mincinos, au împiedicat izbucnirea 
unui conflict deschis între el şi popor. Prin Actul Uniformităţii 
din 1662 a ştirbit puterea clerului puritan alungându-i pe toţi 

clericii disidenţi din parohiile lor. Prin aşa-numitul Act al întru¬ 
nirilor Secrete din 1664 a încercat să-i împiedice pe Disidenţi 1 
să participe la adunările religioase, ameninţându-i cu depor¬ 
tarea în Indiile Occidentale. Situaţia semăna prea tare cu zilele 
de odinioară ale dreptului divin. Poporul a început să dea ve¬ 
chile şi bine-cunoscutele semne de iritare, iar Parlamentul a 
întâmpinat brusc dificultăţi în a acorda fonduri regelui. 

Cum de la Parlamentul ostil nu putea obţine bani, Carol a 
împrumutat pe ascuns de la vecinul şi verişorul lui, regele 
Ludovic XIV al Franţei. Şi-a trădat aliaţii protestanţi în schim¬ 
bul a 200.000 de lire pe an şi şi-a râs de bieţii prostănaci din 
Parlament. 

Independenţa economică i-a insuflat imediat regelui o 
încredere deosebită în propriile forţe. Petrecuse mulţi ani exilat 
printre cunoştinţele catolice şi le simpatiza în taină religia. 
Poate ar fi izbutit să readucă Anglia sub ascultarea Romei! A 
adoptat o Declaraţie de Indulgenţă care suspenda legile ante¬ 
rioare împotriva catolicilor şi disidenţilor. Asta chiar când se 
zvonea că fratele mai mic al lui Carol, Iacob, s-ar fi convertit 
la catolicism. Toate acestea arătau suspect pentru omul de pe 
stradă. Poporul a început să se teamă de un teribil complot 
papistaş. O nouă stare de nelinişte a cuprins ţara. Cei mai 
mulţi doreau să împiedice izbucnirea altui război civil. Pentru 
ei, asuprirea regală şi un monarh catolic - ba chiar şi dreptul 
divin - erau preferabile unei noi ciocniri între membrii aceleiaşi 
naţiuni. Alţii erau mai puţin indulgenţi, ca mult temuţii Disi¬ 
denţi, care aveau, fără excepţie, curajul propriilor convingeri. 
Erau conduşi de câţiva nobili de seamă care nu doreau să asiste 
la o revenire a zilelor puterii regale absolute. 

Timp de aproape zece ani, cele două partide mari, whig 
(exponenţii claselor de mijloc, batjocoriţi cu această denumire 
fiindcă în 1640 un grup de whiggamores, adică scoţieni păzitori 
de cai, condus de clerul prezbiterian mărşăluiseră spre Edin- 
burgh pentru a se opune regelui) şi tory (un epitet folosit iniţial 
împotriva irlandezilor regalişti, dar aplicat acum susţinătorilor 


1. Gruparea Disidenţilor refuza doctrinele Bisericii Anglicane (n. tr.). 

regelui) s-au înfruntat reciproc, însă nici unii, nici alţii nu au 
dorit să provoace o criză. L-au lăsat pe Carol să moară liniştit 
în patul lui şi i-au îngăduit catolicului Iacob II să urmeze la 
tron fratelui său în 1685. însă Iacob, după ce a ameninţat ţara 
cu teribila invenţie străină a unei „armate permanente" (ce 
urma să fie comandată de francezi catolici), a promulgat o a 
doua Declaraţie de Indulgenţă în 1688, poruncind să fie citită 
în toate bisericile anglicane. A păşit astfel dincolo de sensibila 
linie de demarcaţie pe care nici măcar cei mai populari condu¬ 
cători nu o pot trece decât în circumstanţe excepţionale. Şapte 
episcopi au refuzat să se supună poruncii regale. Au fost acuzaţi 
de „calomnie subversivă". Au fost aduşi în faţa tribunalului. 
Juriul care a pronunţat verdictul „nevinovat" s-a bucurat de o 
caldă aprobare populară. 

în acest nefericit moment, Iacob (căsătorit a doua oară cu 
Maria, din casa catolică de Modena-Este) a devenit tatăl unui 
fiu. Asta însemna că tronul urma să revină unui băiat catolic, 
nu surorilor lui mai mari, Maria şi Anna, amândouă protes¬ 
tante. Omul de pe stradă a intrat iar la bănuieli. Maria de 
Modena era prea bătrână ca să aibă copii! Totul făcea parte 
dintr-un complot! Vreun preot iezuit adusese în palat un 
bebeluş străin, ca Anglia să aibă un monarh catolic. Şi tot aşa. 
Un alt război civil părea pe cale să înceapă. De aceea, şapte băr¬ 
baţi cunoscuţi, whigi şi tory, au trimis o scrisoare cerând soţului 
fiicei celei mari a lui Iacob, Maria, William III, guvernatorul sau 
şeful Republicii Olandeze, să vină în Anglia şi să scape ţara de 
suveranul ei legitim, dar absolut nedorit. 

La 5 noiembrie 1688, William a debarcat la Torbay. Nedorind 
să îşi transforme socrul în martir, l-a ajutat să fugă nevătămat 
în Franţa. Pe 22 ianuarie 1689 a convocat Parlamentul. Pe 13 
februarie în acelaşi an el şi soţia lui, Maria, au fost proclamaţi 
suverani ai Angliei şi astfel ţara a fost salvată pentru cauza 
protestantă. 

Cum îşi propusese să reprezinte ceva mai mult decât un sim¬ 
plu organ consultativ al regelui, Parlamentul şi-a folosit la maxi¬ 
mum şansele. Vechea Petiţie a Drepturilor din anul 1628 a fost 
culeasă dintr-un ungher uitat al arhivei. O a doua Declaraţie 

a Drepturilor, mai drastică, impunea apartenenţa suveranului 
englez la Biserica Anglicană. In plus, afirma că regele nu avea 
dreptul să suspende legile ori să permită ca anumiţi cetăţeni 
privilegiaţi să încalce anumite legi. Prevedea că „fără consimţă¬ 
mântul Parlamentului nu se poate percepe nici o taxă şi nu se 
poate întreţine nici o armată". Astfel, în anul 1689 Anglia dobân¬ 
dise deja o libertate necunoscută în alte ţări europene. 

Insă domnia lui William în Anglia nu a rămas în amintire 
doar datorită acestei măsuri extrem de liberale. In timpul vieţii 
sale a apărut pentru prima oară ideea guvernării de către un 
ministru „responsabil". Bineînţeles, nici un rege nu poate con¬ 
duce de unul singur. Are nevoie de câţiva sfătuitori de încredere. 
Dinastia Tudor avea un Mare Consiliu compus din nobili şi 
clerici. Acest organism s-a lărgit excesiv. A fost restrâns la 
„Consiliul Privat", mai mic. De-a lungul timpului, s-a înrădă¬ 
cinat obiceiul ca sfătuitorii şi regele să se întâlnească într-un 
cabinet la palat. De aceea grupul s-a numit „Consiliul Cabine¬ 
tului". Peste puţin timp i s-a spus simplu „Cabinetul". 

Ca majoritatea suveranilor dinaintea lui, William îşi alesese 
consilieri din toate partidele. Totuşi, având în vedere puterea 
crescândă a Parlamentului, a văzut că nu putea dirija politica 
ţării colaborând cu facţiunea tory în timp ce whigii deţineau 
majoritatea în Camera Comunelor. Prin urmare, tory au fost 
îndepărtaţi, iar Consiliul Cabinetului s-a compus doar din whigi. 
Peste câţiva ani, când whigii şi-au pierdut forţa în Camera 
Comunelor, regele, pentru comoditate, a trebuit să caute sprijin 
în rândul partidei tory. Până la moartea lui, în 1702, William 
a fost prea prins de războiul cu Ludovic al Franţei pentru a se 
interesa prea mult de guvernarea Angliei. Practic toate chestiu¬ 
nile importante au fost lăsate în seama Consiliului Cabinetului. 
Această stare de lucruri s-a perpetuat şi după 1702, când lui 
William i-a succedat cumnata lui, Anna. La moartea ei, în 1714 
(şi din nefericire nici unul din cei 17 copii nu i-a supravieţuit), 
tronul i-a revenit lui George I din Casa de Hanovra, fiul Sofiei, 
nepoata lui Iacob I. 

Acest monarh întrucâtva rustic, care n-a învăţat o boabă de 
engleză în viaţa lui, s-a rătăcit cu totul în complicatele labirin- 

turi ale aranjamentelor politice din Anglia. A lăsat totul în sar¬ 
cina Consiliului Cabinetului şi s-a ţinut departe de întrunirile 
acestuia, care îl plictiseau fiindcă nu pricepea nici o propoziţie, 
în felul acesta Cabinetul s-a învăţat să guverneze Anglia şi 
Scoţia (al cărei parlament se unise cu cel al Angliei în 1707) fără 
a-1 mai deranja pe rege, care îşi putea petrece mare parte din 
timp pe continent. 

în timpul dom n iilor lui George I şi George II, Consiliul 
Cabinetului s-a format dintr-un şir de whigi remarcabili (unul 
dintre ei, sir Robert Walpole, a deţinut funcţia timp de 21 de 
ani). Liderul lor a fost recunoscut în sfârşit ca şef oficial nu 
doar al Cabinetului, ci şi al partidului majoritar la putere în 
parlament. încercările lui George III de a lua frâiele în mână 
şi de a nu lăsa guvernarea efectivă în seama Cabinetului au 
fost atât de dezastruoase, încât n-au mai fost repetate niciodată. 
Aşa se face că începând din primii ani ai secolului al XVIII-lea 
Anglia s-a bucurat de o guvernare reprezentativă, cu un minis¬ 
tru responsabil care dirija treburile ţării. 

Ca să fim pe deplin corecţi, acest guvern nu reprezenta toate 
clasele societăţii. Mai puţin de o persoană din douăsprezece 
avea drept de vot. însă a constituit temelia formei moderne de 
guvernământ prin reprezentare. într-un mod paşnic şi ordonat 
a luat puterea de la rege şi a plasat-o în mâinile unui număr 
tot mai mare de reprezentanţi ai poporului. Nu a adus o vârstă 
de aur în Anglia, dar a scutit ţara de majoritatea episoadelor 
revoluţionare atât de dezastruoase pentru continentul european 
în secolele al XVIII-lea şi al XlX-lea. 

ECHILIBRUL PUTERILOR 

PE DE ALTĂ PARTE, ÎN FRANŢA „DREPTUL DIVIN AL REGILOR* 
S-A AFIRMAT CU MAI MULTĂ POMPĂ SI SPLENDOARE CA NICI- 
ODATĂ, IAR AMBIŢIA SUVERANULUI NU ERA TEMPERATĂ DE 
LEGEA RECENT INVENTATĂ A „ECHILIBRULUI PUTERII* 


ÎN CONTRAST CU CELE DIN CAPITOLUL ANTERIOR, ÎNGĂ- 
duiţi-mi să vă spun ce se întâmpla în Franţa în anii când 
poporul englez lupta pentru propria libertate. Fericita întâm¬ 
plare a omului potrivit în ţara potrivită la momentul potrivit 
e foarte rară în istorie. Ludovic XIV era o întruchipare a acestui 
ideal în ce priveşte Franţa, dar restul Europei ar fi fost mai 
fericită fără el. 

Ţara cârmuită de tânărul rege era cea mai populată şi mai 
strălucită naţiune a vremii. Ludovic a urcat pe tron după ce 
Mazarin şi Richelieu, cei doi cardinali de seamă, modelaseră 
vechiul regat francez în cel mai centralizat stat din secolul 
al XVII-lea. El însuşi era un bărbat extraordinar de abil. Noi, 
cei din secolul XX, suntem învăluiţi şi acum în amintirile glori¬ 
oasei epoci a Regelui Soare. Viaţa noastră socială se bazează 
pe perfecţiunea manierelor şi pe eleganţa expresiei atinse la 
curtea lui Ludovic. In relaţiile internaţionale şi diplomatice, 
franceza este şi acum limba oficială a diplomaţiei şi a întruni¬ 
rilor transnaţionale, deoarece cu două secole în urmă a atins o 
eleganţă rafinată şi o puritate a expresiei pe care nici o altă 
limbă nu a reuşit să le egaleze deocamdată. Teatrul regelui 
Ludovic ne dă şi acum lecţii pe care le învăţăm prea încet. In 
timpul domniei lui, Academia Franceză (o invenţie a lui Riche¬ 
lieu) a ajuns să ocupe în lumea literelor o poziţie pe care alte 
ţări au imitat-o în mod flatant. Lista s-ar putea întinde pe 
multe pagini. Nu e o întâmplare că meniurile din restaurantele 
moderne sunt tipărite în franceză. Dificila artă de a găti bine, 



ECHILIBRUL PUTERILOR 303 


una din cele mai înalte expresii ale civilizaţiei, a fost practicată 
mai întâi în beneficiul marelui monarh. Epoca lui Ludovic XIV 
a fost o perioadă de splendoare şi graţie care mai are încă multe 
să ne înveţe. 

Din nefericire, această imagine scânteietoare are şi o faţetă 
nici pe departe atât de încurajatoare. Gloria peste hotare în¬ 
seamnă prea adesea mizerie acasă, iar Franţa nu a făcut excep¬ 
ţie de la regulă. Ludovic XIV i-a urmat tatălui său în 1643. Şi 
a murit în 1715. Asta înseamnă că guvernarea Franţei s-a aflat 
în mâinile unui singur om timp de 72 de ani, aproape două 
generaţii. 

Bine ar fi să înţelegem clar ideea „unui singur om". Ludovic 
a fost primul dintr-o lungă listă de monarhi care au organizat 
în numeroase ţări acea formă de autocraţie extrem de eficientă 
pe care o numim „despotism luminat" sau „absolutism luminat". 
Nu îi plăceau regii care doar se jucau de-a conducătorii şi care 
transformă afacerile de stat intr-un picnic agreabil. Regii acelui 
veac luminat trudeau mai mult decât oricare dintre supuşii lor. 
Se trezeau cei dintâi şi mergeau ultimii la culcare, percepân- 
du-şi „responsabilitatea divină" la fel de intens ca pe „dreptul 
divin" care le permitea să cârmuiască fără a-şi consulta supuşii. 

Bineînţeles, regele nu se putea ocupa personal de toate. Era 
obligat să se înconjoare de câţiva asistenţi şi consilieri. Un gene¬ 
ral sau doi, nişte experţi în politică externă, câţiva bancheri şi 
economişti abili erau de ajuns. Insă aceşti demnitari nu puteau 
acţiona decât prin intermediul suveranului. Nu aveau existenţă 
individuală. Pentru masa poporului, persoana sacră a suvera¬ 
nului întruchipa guvernul ţării. Gloria patriei comune devenea 
gloria unei singure dinastii. Era exact opusul idealului ame¬ 
rican. Franţa era condusă de, prin şi pentru Casa de Bourbon. 

Dezavantajele unui astfel de sistem sunt clare. Regele ajun¬ 
sese să însemne totul. Toţi ceilalţi ajunseseră să nu însemne 
mai nimic. Vechea şi utila nobilime a fost forţată treptat să 
renunţe la contribuţia anterioară în guvernarea provinciilor. 
Un funcţionăraş regal cu degetele pătate de cerneală, aşezat 
îndărătul ferestrelor verzui ale unei clădiri guvernamentale din 
îndepărtatul Paris, îndeplinea acum sarcinile care îi reveneau 

seniorului feudal cu o sută de ani înainte. Seniorul feudal, lipsit 
de activitate, s-a mutat la Paris ca să se distreze cât mai straş¬ 
nic la curte. In curând proprietăţile lui au început să sufere de 
primejdioasa boală economică numită „absenteism seniorial". 
Pe parcursul unei singure generaţii, harnicii şi valoroşii admi¬ 
nistratori feudali deveniseră nişte trântori manieraţi, dar 
absolut nefolositori la curtea de la Versailles. 

Ludovic avea zece ani când s-a încheiat pacea de la Westfalia, 
iar Casa de Habsburg îşi pierduse poziţia predominantă în 
Europa în urma Războiului de Treizeci de Ani. Era inevitabil 
ca un om cu ambiţia lui Ludovic să profite de un moment atât 
de favorabil ca să dobândească pentru dinastia lui onorurile 
deţinute anterior de Habsburgi. în 1660, Ludovic se căsătorise 
cu Maria Tereza, fiica regelui Spaniei. Nu peste mult timp a 
murit socrul său, Filip IV, unul dintre Habsburgii spanioli 
retardaţi mintal. Ludovic a revendicat imediat zona spaniolă 
a Ţărilor de Jos (Belgia) ca parte din zestrea soţiei. O asemenea 
achiziţie ar fi fost dezastruoasă pentru pacea Europei şi ar fi 

ameninţat siguranţa statelor protestante. Sub conducerea lui 
Jan de Witt, raadpensionaris sau ministru de externe al celor 
Şapte Provincii Unite ale Ţărilor de Jos, în 1664 s-a încheiat 
prima mare alianţă internaţională, Tripla Alianţă a Suediei, 
Angliei şi Olandei. Nu a durat mult. Cu bani şi promisiuni con¬ 
vingătoare Ludovic l-a cumpărat şi pe regele Carol şi Stările 
Generale suedeze. Olanda a fost trădată de aliaţi şi lăsată în 
voia sorţii. In 1672, francezii au invadat Ţările de Jos. Au 
pătruns până în inima teritoriului. Digurile au fost deschise 
încă o dată, iar Soarele Regal al Franţei a apus în noroiul mlaş¬ 
tinilor olandeze. Pacea de la Nijmegen, încheiată în 1678, nu 
a rezolvat nimic, ci a anticipat un nou război. 

Nici un al doilea război de agresiune, din 1689 până în 1697, 
încheiat cu pacea de la Ryswick, nu i-a oferit lui Ludovic poziţia 
la care aspira în problemele Europei. Vechiul lui duşman, Jan 
de Witt, fusese asasinat de gloata olandeză, dar succesorul lui, 
William III (pe care l-aţi întâlnit în capitolul anterior), zdrobise 
toate eforturile lui Ludovic de a face din Franţa stăpâna Europei. 

Marele Război al Succesiunii Spaniole, declanşat în 1701, 
imediat după moartea lui Carol II, ultimul Habsburg spaniol, 
şi terminat în 1713 cu pacea de la Utrecht, a rămas tot fără o 
concluzie, însă a ruinat vistieria lui Ludovic. Regele francez 
fusese învingător pe uscat, însă flotele Angliei şi Olandei nărui- 
seră orice speranţă pentru o victorie franceză decisivă; în plus, 
îndelungatul conflict dăduse naştere unui nou principiu funda¬ 
mental în politica internaţională, datorită căruia a devenit 
imposibil ca o singură naţiune să conducă întreaga Europă sau 
întreaga lume mai mult decât pe durate scurte. 

Este vorba de principiul aşa-numitului „echilibru al puterilor". 
Nu era o lege scrisă, însă timp de trei secole a fost respectată 
la fel de strict ca legile naturii. Creatorii ideii susţineau că 
Europa, în etapa evoluţiei naţionaliste, nu putea supravieţui 
fără un echilibru absolut între numeroasele interese contradic¬ 
torii ale întregului continent. Nici o putere sau dinastie nu tre¬ 
buia lăsată să le domine pe celelalte. în timpul Războiului de 
Treizeci de Ani, Habsburgii au căzut victime aplicării acestei 
legi. Totuşi, i-au fost victime inconştiente. Controversele acelui 

război au fost atât de învăluite într-o negură deasă de vrajbă 
religioasă, încât nu avem o imagine foarte clară a principalelor 
tendinţe din marele conflict. Insă din acel moment începem să 
vedem că în toate chestiunile de importanţă internaţională 
prevalează consideraţiile şi calculele reci, economice. Constatăm 
formarea unui nou tip de politician, omul de stat înzestrat cu 
sentimentele personale ale şublerului şi casei de marcat. Jan 
de Witt a fost primul exponent de succes al acestei noi şcoli 
politice. William III a fost primul discipol ilustru. Iar Ludovic 
XIV cu toată faima şi gloria lui, a fost prima victimă conştientă. 
De atunci încoace numeroşi alţii i-au căzut victime. 

POVESTEA MISTERIOSULUI IMPERIU MOSCOVIT CARE S-A IVIT 
DEODATĂ PE MAREA SCENĂ POLITICĂ A EUROPEI 


DUPĂ CUM ŞTIŢI, ÎN 1492 COLUMB A DESCOPERIT AMERICA. MAI 
devreme în acelaşi an, un tirolez pe nume Schnups, călătorind 
în fruntea unei expediţii ştiinţifice în numele arhiepiscopului 
de Tirol şi dotat cu cele mai bune scrisori de recomandare şi 
un buget excelent, a încercat să ajungă în miticul oraş Moscova. 
Nu a reuşit. Când a ajuns la hotarele vastului stat moscovit 
despre care se presupunea vag că s-ar fi găsit în estul extrem al 
Europei, a fost întors hotărât din drum. Străinii nu erau agreaţi. 
Schnups s-a dus în vizită la turcii păgâni din Constantinopol, 
ca să aibă ceva de raportat patronului clerical la întoarcerea 
din călătoriile de explorare. 

Peste 61 de ani, Richard Chancellor, împins de un vânt nefa¬ 
vorabil pe când încerca să descopere trecerea nord-estică spre 
Indii, a ajuns la gura fluviului Dvina şi a dat peste satul mosco¬ 
vit Holmogori, la câteva ceasuri de mers din locul unde în 1584 
s-a întemeiat oraşul Arhanghelsk. De această dată, vizita¬ 
torilor străini li s-a cerut să meargă la Moscova pentru a se 
înfăţişa marelui cneaz. S-au dus şi s-au întors în Anglia cu 
primul tratat comercial încheiat între Rusia şi lumea apuseană. 
Curând au urmat alte ţări şi astfel s-a aflat câte ceva despre 
acest ţinut misterios. 

Din punct de vedere geografic, Rusia este o câmpie vastă. 
Munţii Ural sunt joşi şi nu formează o barieră în calea invada¬ 
torilor. Râurile sunt late, dar adeseori puţin adânci. Era un 
teritoriu ideal pentru nomazi. 

In secolele când Imperiul Roman era întemeiat, îşi sporea 
puterea şi apoi dispărea, triburile slave, plecate demult din 
patriile lor din Asia Centrală, rătăceau fără ţintă în pădurile 
şi câmpiile din regiunea cuprinsă între Nistru şi Nipru. Grecii 
i-au întâlnit uneori pe aceşti slavi, menţionaţi de câţiva călători 
din secolele al III-lea şi al IV-lea. Altminteri ştim despre ei la 
fel de puţine ca despre indienii din Nevada în 1800. 

Din nefericire pentru pacea acestor populaţii primitive, prin 
ţara lor trecea o rută comercială foarte convenabilă. Mai exact, 
principalul drum din nordul Europei spre Constantinopol. Urma 
ţărmul Mării Baltice până la râul Neva. Apoi traversa lacul 
Ladoga, coborând spre sud de-a lungul râului Volhov. Apoi pe 
lacul Ilmen şi înaintând pe cursul râuleţului Lovat. Acolo urma 
o scurtă porţiune de portaj până la fluviul Nipru. Continua 
coborând pe Nipru până la Marea Neagră. 

Normanzii cunoşteau acest drum de foarte timpuriu. In seco¬ 
lul al IX-lea au început să se statornicească în nordul Rusiei, 
în timp ce alţi normanzi puneau temeliile unor state indepen¬ 
dente în Germania şi Franţa. In anul 862 trei fraţi normanzi 
au traversat Marea Baltică, întemeind trei mici dinastii. Dintre 
cei trei fraţi, doar unul, Rurik, a trăit mai mult. El a pus stă¬ 
pânire pe teritoriul fraţilor săi şi, la douăzeci de ani după 
sosirea acestor primi normanzi, s-a înfiinţat un stat slav cu 
capitala la Kiev. 

De la Kiev la Marea Neagră distanţa e scurtă. La Constanti¬ 
nopol s-a aflat repede de existenţa unui stat slav organizat. 
Asta însemna un teren nou pentru zeloşii misionari ai credinţei 
creştine. în drum spre miazănoapte, călugării bizantini au 
urmat cursul Niprului şi în curând au ajuns în inima Rusiei. 
Au dat peste locuitori care adorau zei ciudaţi despre care cre¬ 
deau că sălăşluiesc în codri, în râuri şi în peşterile munţilor. 
I-au învăţat povestea lui Iisus. Nu exista competiţie din partea 
misionarilor romani. Aceştia din urmă erau prea ocupaţi cu 
educarea teutonilor păgâni ca să se mai frământe şi pentru sla¬ 
vii din depărtări. Prin urmare, Rusia a primit religia, alfabetul 
şi primele noţiuni de artă şi arhitectură de la călugării bizantini 
şi, fiindcă Imperiul Bizantin (relicvă a Imperiului Roman de 

Răsărit) se orientalizase puternic şi pierduse multe dintre 
caracteristicile europene, ruşii au suferit în consecinţă. 

Pe plan politic, noile state din întinsele câmpii ruse nu se 
descurcau prea grozav. De vină era obiceiul nordic de a împărţi 
orice moştenire în mod egal între toţi copiii. Nici nu se întemeia 
bine un stătuleţ că imediat se fărâmiţa între opt sau nouă 
moştenitori care la rândul lor îşi lăsau teritoriul unui număr 
crescând de urmaşi. Inevitabil, aceste stătuleţe rivale se dondă¬ 
neau între ele. Anarhia era la ordinea zilei. Iar când strălucirea 
roşiatică a orizontului estic le vestea oamenilor că îi paşte inva¬ 
zia unui trib sălbatic de asiatici, aceste stătuleţe erau prea slabe 
şi prea dezbinate pentru a organiza o defensivă împotriva înfri¬ 
coşătorului duşman. 

In anul 1224 s-a petrecut prima invazie tătară majoră, când 
hoardele lui Ginghis Han, cuceritorul Chinei, Buharei, Taşken- 
tului şi Turkestanului, şi-au făcut cea dintâi apariţie în Apus. 
Armatele slave au fost învinse în apropiere de râul Kalka şi 
Rusia s-a aflat la mila mongolilor. Aceştia au dispărut la fel de 
subit cum apăruseră. S-au întors totuşi 13 ani mai târziu, în 
1237. In nici cinci ani cuceriseră complet întinsele câmpii ruse. 
Până în 1380, când marele cneaz al Moscovei Dmitri Donskoi 
i-a bătut pe câmpia Kulikovo, tătarii au fost stăpânii poporu¬ 
lui rus. 

în total, ruşilor le-au trebuit două veacuri pentru a se elibera 
de acest jug. Căci a fost un jug şi încă unul cât se poate de umi¬ 
litor şi nesuferit. I-a transformat pe ţăranii slavi în robi oropsiţi. 
A văduvit masa populaţiei de orice sentiment de onoare şi inde¬ 
pendenţă. A făcut din foame, mizerie, purtarea urâtă şi abuzul 
fizic starea firească a existenţei umane. Până când rusul de 
rând, ţăran sau nobil, a putut în sfârşit să-şi vadă de treabă ca 
un câine părăsit care a mâncat atâta bătaie încât spiritul i s-a 
frânt şi nu mai cutează să dea din coadă fără permisiune. 

Nu exista scăpare. Călăreţii hanului tătar erau iuţi şi nemi¬ 
loşi. Preeria nesfârşită nu le oferea locuitorilor posibilitatea de 
a trece în teritoriul sigur al vecinului. Trebuiau să stea cuminţi 
şi să îndure nenorocirile hotărâte de stăpân sau să rişte moar¬ 
tea. Bineînţeles, Europa ar fi putut interveni. însă Europa era 

prinsă cu treburile ei, luptând în conflictele dintre papă şi îm¬ 
părat sau înăbuşind o erezie sau alta. Aşa se face că Europa 
i-a lăsat pe slavi în voia sorţii, obligându-i să-şi găsească singuri 
salvarea. 

Izbăvitorul Rusiei a fost unul dintre numeroasele stătuleţe 
întemeiate de primele căpetenii normande. Se găsea în inima 
câmpiei ruse. Capitala lui, Moscova, se înălţa pe un deal abrupt 
lângă malurile râului Moscova. Pe la jumătatea secolului 
al XlV-lea acest principat mic, făcând pe placul tătarului (când 
era necesar s-o facă) şi opunându-i-se (atunci când asta nu îl 
punea în primejdie), devenise liderul unei vieţi naţionale renăs¬ 
cute. Trebuie să amintim că tătarilor le lipseau cu desăvârşire 
abilităţile politice constructive. Nu ştiau decât să distrugă. 
Cucereau teritorii noi având ca obiectiv de căpătâi obţinerea 
de venituri. Pentru a obţine acest venit în forma taxelor trebu¬ 
iau să permită continuitatea anumitor segmente din vechea 
orânduire politică. Prin urmare, prin bunăvoinţa marelui han 
supravieţuiseră multe orăşele care colectau taxe şi îşi jefuiau 
vecinii în folosul vistieriei tătare. 

Ingrăşându-se pe spinarea teritoriilor din jur, în cele din 
urmă statul moscovit a ajuns destul de puternic pentru a risca 
o răzvrătire faţă de stăpânii tătari. A biruit, iar faima de frun¬ 
taşă în cauza independenţei ruseşti a făcut din Moscova centrul 
natural al tuturor celor care credeau încă într-un viitor mai 
bun pentru neamul slav. în anul 1453 turcii au cucerit Constan- 
tinopolul. Zece ani mai târziu, sub domnia lui Ivan III, Moscova 
a înştiinţat lumea apuseană că statul slav revendica moştenirea 
lumească şi spirituală a Imperiului Bizantin pierdut şi a 
tradiţiilor Imperiului Roman perpetuate în Constantinopol. O 
generaţie mai târziu, sub Ivan cel Groaznic, marii cneji de 
Moscova erau îndeajuns de puternici pentru a adopta titlul de 
Cezar, sau ţar, şi a pretinde recunoaşterea din partea puterilor 
europene occidentale. 

în 1598, cu Feodor I, s-a stins vechea dinastie moscovită 
descinsă din normandul Rurik. în următorii şapte ani a domnit 
un ţar pe jumătate tătar, Boris Godunov. în această perioadă 
s-a hotărât soarta viitoare a marii mase a poporului rus. 

Imperiul avea pământ din belşug, dar banii lipseau. Nu exista 
comerţ, nu existau fabrici. Cele câteva oraşe erau, de fapt, nişte 
sate gloduroase. Imperiul era alcătuit dintr-un guvern central 
puternic şi un număr uriaş de ţărani analfabeţi. Guvernul, un 
amestec de influenţe slave, normande, bizantine şi tătare, nu 
recunoştea nimic în afară de interesul statului. Pentru apărarea 
statului, avea nevoie de o armată. Pentru a aduna taxele, nece¬ 
sare pentru plata soldaţilor, avea nevoie de funcţionari civili. 
Pentru a plăti numeroşii oficiali avea nevoie de pământ. Acest 
bun se găsea în cantităţi suficiente în întinsa pustietate de la 
răsărit şi apus. Insă fără câţiva truditori care să are câmpurile 
şi să vadă de vite pământul nu are valoare. Prin urmare, foştii 
ţărani nomazi au fost deposedaţi de un privilegiu după altul 
până când, în cele din urmă, în 1701 au fost declaraţi formal ca 
parte din terenul pe care trăiau. Ţăranii ruşi au încetat să mai 
fie oameni liberi. Au devenit şerbi, sau sclavi, şi şerbi au rămas 
până în anul 1861, când soarta lor ajunsese atât de îngrozitoare, 
încât începuseră să dispară. 

In secolul al XVII-lea acest stat al cărui teritoriu se extindea 
cu repeziciune în Siberia devenise o forţă pe care restul Europei 
a fost obligat să o ia în considerare. în 1613, după moartea lui 
Boris Godunov, aristocraţii ruşi aleseseră ca ţar pe cineva din 
rândul lor: pe Mihail, fiul lui Feodor, din familia moscovită 
Romanov, care trăia într-o căsuţă chiar în afara Kremlinului. 

în 1672 s-a născut strănepotul lui, Petru, fiul unui alt Feodor. 
Când copilul avea zece ani, sora lui vitregă a pus stăpânire pe 
tronul rus. Băieţelului i s-a îngăduit să-şi petreacă zilele în 
suburbiile capitalei naţionale, unde trăiau străinii. înconjurat 
de crâşmari scoţieni, negustori olandezi, spiţeri elveţieni, băr¬ 
bieri italieni, profesori de dans francezi şi învăţători germani, 
tânărul prinţ şi-a făcut o primă, dar extraordinară impresie 
despre îndepărtata şi misterioasa Europă unde lucrurile se 
petreceau altfel. 

Când a împlinit 17 ani, a înlăturat-o brusc de pe tron pe sora 
Sofia. Petru a devenit conducătorul Rusiei. Nu se mulţumea să 
fie ţarul unui popor pe jumătate barbar şi pe jumătate asiatic. 

Voia să fie capul suveran al unei naţiuni civilizate. Transforma¬ 
rea peste noapte a Rusiei dintr-un stat bizantino-tătar intr-un 
imperiu european nu era lucru uşor. Necesita o mână de fier 
şi o minte capabilă. Petru le avea pe amândouă. In anul 1698 
s-a efectuat remarcabila operaţie de altoire a Europei moderne 
pe bătrâna Rusie. Pacientul nu a murit. Insă nu şi-a revenit 
din şoc niciodată, după cum au arătat foarte clar evenimentele 
din ultimii cinci ani 1 . 


1. Prima ediţie a cărţii a apărut în 1921, curând după revoluţia bolşe¬ 
vică din Rusia (n. red.). 

RUSIA SI SUEDIA AU PURTAT MULTE RĂZBOAIE PENTRU A-SI ADJU- 
DECA POZIŢIA DE PUTERE PRINCIPALĂ ÎN NORD-ESTUL EUROPEI 


ÎN ANUL 1698 PETRU I A PORNIT ÎN PRIMUL SĂU VOIAJ PRIN 
Europa Apuseană. A călătorit prin Berlin şi s-a dus în Olanda 
şi Anglia. în copilărie fusese cât pe ce să se înece într-o barcă 
artizanală în iazul conacului părintesc de la ţară. Pasiunea 
pentru apă l-a însoţit totuşi până la sfârşitul zilelor. în practică, 
s-a manifestat în dorinţa de a obţine o ieşire la mare pentru 
domeniile sale înconjurate de uscat. 

în timp ce tânărul conducător nepopular şi aspru se afla 
departe de casă, simpatizanţii moscoviţi ai vechilor obiceiuri 
ruse au purces la anularea tuturor reformelor ţarului. O răz¬ 
vrătire subită a gărzilor personale, regimentul streliţilor, l-a 
silit pe Petru să se întoarcă valvârtej acasă cu poştalionul rapid. 
S-a autodesemnat călău-şef, iar streliţii au fost spânzuraţi, 
tăiaţi în patru şi ucişi până la ultimul om. Sora Sofia, care 

fusese capul rebeliunii, a fost în¬ 
chisă într-o mănăstire, după care 
domnia lui Petru a început cu toată 
seriozitatea. Scena s-a repetat în 
1716, când Petru plecase intr-un al 
doilea voiaj occidental. De această 
dată reacţionarii s-au regrupat sub 
autoritatea lui Alexei, fiul debil 
mintal al lui Petru. Ţarul s-a întors 
din nou în mare grabă. Alexei a fost 
ucis în bătaie în celula închisorii, 
iar adepţii obiceiurilor bizantine de 

modă veche au străbătut mii de kilometri până la destinaţia 
ultimă, minele de plumb siberiene. După aceea nu au mai avut 
loc izbucniri de nemulţumire populară. Petru a putut reforma 
în pace până la moarte. 

Nu e uşor să vă dau o listă a reformelor sale în ordine crono¬ 
logică. Ţarul a acţionat cu o grabă furibundă. Nu a urmat un 
sistem anume. Dădea decrete cu o asemenea repeziciune încât 
e greu să le ţinem socoteala. S-ar zice că Petru simţea că totul 
înainte fusese complet greşit. De aceea toată Rusia trebuia 
schimbată în cel mai scurt timp cu putinţă. La moartea sa a 
lăsat în urmă o armată bine instruită de 200.000 de oameni şi 
o flotă de 50 de corăbii. Vechiul sistem de guvernare fusese 
abolit peste noapte. Duma, adică adunarea nobililor, fusese 
destituită, iar ţarul o înlocuise înconjurându-se de o comisie 
consultativă alcătuită din funcţionari de stat, numită Senat. 

Rusia a fost împărţită în opt „gubernii" sau provincii mari. 
S-au construit drumuri. S-au clădit oraşe. S-au deschis fabrici 
oriunde a dorit ţarul, fără a ţine seama de prezenţa materiilor 
prime. S-au săpat canale, iar în munţii din est s-au deschis 
mine. In această ţară de analfabeţi s-au întemeiat şcoli şi insti¬ 
tuţii de învăţământ superior, alături de universităţi, spitale şi 
şcoli profesionale. Ingineri navali olandezi, negustori şi meşteşu¬ 
gari din toată lumea au fost încurajaţi să imigreze în Rusia. 
S-au deschis tipografii, dar toate cărţile trebuiau citite mai 
întâi de cenzorii imperiali. îndatoririle fiecărei categorii sociale 
au fost aşternute meticulos în scris într-o nouă lege şi întregul 
cod al legilor civile şi penale a fost reunit într-o serie de volume 
tipărite. Vechiul port rusesc a fost abolit prin decret imperial 
şi poliţişti înarmaţi cu foarfeci supravegheau toate drumurile 
de ţară, transformându-i pe mujicii ruşi cu plete lungi într-o imi¬ 
taţie plăcută a occidentalilor bine bărbieriţi. 

în chestiuni religioase ţarul nu a tolerat nici o divizare a 
puterii. Posibilitatea unei rivalităţi între împărat şi papă, ca 
în Europa, nu trebuia să existe. în anul 1721 Petru s-a numit 
pe sine şeful Bisericii ruse. Patriarhia Moscovei a fost desfiin¬ 
ţată şi Sfântul Sinod s-a impus ca autoritate supremă în toate 
problemele Bisericii oficiale. 

Având însă în vedere că numeroasele lui reforme nu puteau 
reuşi câtă vreme vechile elemente ruseşti aveau o bază de regru¬ 
pare în oraşul Moscova, Petru a hotărât să-şi mute guvernul 
într-o capitală nouă. Ţarul şi-a construit noul oraş în mlaştinile 
insalubre de lângă Marea Baltică. A început asanarea terenului 
în anul 1703. Peste 40.000 de ţărani au muncit ani la rând 
pentru a pune temeliile oraşului imperial. Suedezii l-au atacat 
pe Petru şi au încercat să-i distrugă oraşul, iar boala şi mizeria 
au răpus zeci de mii de ţărani. Insă lucrările au continuat fără 
încetare şi în curând oraşul proiectat a început să crească. In 
anul 1712 a fost declarat oficial „reşedinţă imperială". Peste 
vreo doisprezece ani număra 75.000 de locuitori. De două ori 
pe an oraşul era inundat de Neva. Insă nemaipomenita voinţă 
a ţarului a creat diguri şi canale, astfel că inundaţiile au încetat 
să mai provoace pagube. în 1725, când a murit, Petru deţinea 
cel mai mare oraş din nordul Europei. 

Desigur, dezvoltarea subită a unui rival atât de periculos a 
constituit o pricină de mare îngrijorare pentru toţi vecinii. în 
ce -1 priveşte, Petru urmărise cu interes numeroasele aventuri 
ale regatului suedez, rivalul său baltic. în 1654 Cristina, 
singura fiică a lui Gustav Adolf, eroul Războiului de Treizeci 
de Ani, renunţase la tron şi plecase la Roma, unde şi-a sfârşit 
zilele ca o catolică evlavioasă. Ultimei regine din Casa de Vasa 

i-a urmat un nepot protestant al lui Gustav Adolf. Sub Carol 
X şi Carol XI, noua dinastie adusese Suedia la apogeul dezvol¬ 
tării. Insă Carol XI a murit neaşteptat în 1697 şi a fost urmat 
de un băiat de 15 ani, Carol XII. 

Era momentul aşteptat de multe state nordice. în timpul 
marilor războaie religioase din secolul al XVII-lea Suedia cres¬ 
cuse pe seama vecinilor. Venise vremea reglării conturilor, cre¬ 
deau stăpânitorii. De îndată, a izbucnit un război între Rusia, 
Polonia, Danemarca şi Saxonia pe de-o parte şi Suedia de cea¬ 
laltă. Ostile neexperimentate şi neinstruite ale lui Petru au 
suferit o înfrângere dezastruoasă în faţa lui Carol în faimoasa 
bătălie de la Narva, în noiembrie 1700. Apoi Carol, unul dintre 
cele mai interesante genii militare ale secolului, s-a întors 
împotriva celorlalţi inamici şi timp de nouă ani şi-a croit drum 
trecând prin foc şi sabie satele şi oraşele din Polonia, Saxonia, 
Danemarca şi provinciile baltice, în timp ce Petru îşi instruia 
şi antrena soldaţii în îndepărtata Rusie. 

Drept rezultat, în anul 1709, în bătălia de la Poltava mosco¬ 
viţii au nimicit armatele suedeze epuizate. Carol a rămas o figură 
extrem de pitorească, un erou romanesc minunat, însă şi-a 
ruinat ţara în zadarnica încercare de a se răzbuna. în anul 1718 
a fost ucis accidental sau asasinat (nu ştim exact), iar în 1721, 
la semnarea păcii în oraşul Nystadt 1 , Suedia a pierdut toate 
posesiunile baltice cu excepţia Finlandei. Noul stat rus creat 
de Petru devenise principala putere în nordul Europei. însă un 
nou rival era deja în ascensiune: prindea contur statul prusac. 


1. în prezent Uusikaupunki, în Finlanda (n. tr.). 

EXTRAORDINARA ASCENSIUNE A UNUI MIC STAT DINTR-O ZONĂ 
MOHORÂTĂ DIN NORDUL GERMANIEI, NUMITĂ PRUSIA 


ISTORIA PRUSIEI ESTE ISTORIA UNUI ŢINUT DE FRONTIERĂ. ÎN 
secolul al IX-lea, Carol cel Mare transferase vechiul centru de 
civilizaţie din zona mediteraneeană în regiunile sălbatice din 
nord-vestul Europei. Soldaţii săi franci împinseseră frontiera 
Europei tot mai spre est. Cuceriseră multe ţinuturi de la slavii 
şi lituanienii păgâni stabiliţi în câmpia dintre Marea Baltică şi 
Munţii Carpaţi, iar francii administrau regiunile periferice exact 
aşa cum obişnuiau Statele Unite să-şi administreze teritoriile 
înainte ca acestea să dobândească demnitatea de stat. 

Iniţial Carol cel Mare întemeiase statul de frontieră Bran¬ 
denburg pentru a-şi apăra domeniile răsăritene de raidurile 
triburilor saxone primitive. Venzii, un trib slav care popula re¬ 
giunea, au fost subjugaţi în secolul al X-lea, iar piaţa lor locală, 
numită Brennabor, a devenit centrul noii provincii, dându-i şi 
numele: Brandenburg. 

In secolele al Xl-lea, al XH-lea, al XlII-lea şi al XlV-lea un 
şir de familii nobile au exercitat funcţia de guvernator imperial 
în acest stat de frontieră. In cele din urmă, pe parcursul seco¬ 
lului al XV-lea s-a afirmat Casa de Hohenzollern. Ca electori 
de Brandenburg, ei au început să preschimbe un teritoriu de 
frontieră nisipos şi părăsit în unul dintre cele mai eficiente 
imperii din lumea modernă. 

Hohenzollernii, care au fost înlăturaţi de curând de pe scena 
istorică de forţele combinate ale Europei şi Americii, proveneau 
din sudul Germaniei. Erau de origini foarte modeste. In secolul 
al XH-lea, un anumit Frederick de Hohenzollern contractase 

o căsătorie avantajoasă şi fusese desemnat custode al castelului 
din Niirnberg. Descendenţii săi au profitat de orice şansă şi 
oportunitate de a-şi spori puterea, astfel că după mai multe 
secole de acaparare conştiincioasă au fost învestiţi cu demnita¬ 
tea de electori, titlu acordat prinţilor suverani care îi alegeau 
pe împăraţii vechiului Imperiu German. In timpul Reformei lua¬ 
seră partea protestanţilor, iar la începutul secolului al XVII-lea 
se numărau printre cei mai puternici prinţi germani din nord. 

In timpul Războiului de Treizeci de Ani şi protestanţii, şi 
catolicii au prădat Brandenburgul şi Prusia cu la fel de mult 
zel. Dar sub marele elector Frederic Wilhelm pagubele s-au 
remediat repede şi, printr-o utilizare înţeleaptă şi atentă a tutu¬ 
ror forţelor economice şi intelectuale ale ţării, s-a întemeiat un 
stat în care practic nimic nu se irosea. 

Prusia modernă - un stat în care individul, cu dorinţele şi 
aspiraţiile sale, fusese absorbit complet de interesele ansam¬ 
blului comunităţii - datează de pe vremea tatălui lui Frederic 
cel Mare. Frederic Wilhelm I era un sergent prusac sârguincios, 
strângător, care îndrăgea nespus poveştile de salon şi tutunul 
olandez tare, antipatiza profund volănaşele şi penele (îndeosebi 
dacă erau de origine franceză) şi avea o singură idee. Acea idee 
era îndatorirea. Sever cu sine, nu tolera slăbiciunea propriilor 
supuşi, fie ei generali ori soldaţi de rând. Relaţia dintre el şi 
fiul Frederic nu a fost niciodată cordială, pentru a nu spune 
mai mult. Manierele grosolane ale tatălui răneau spiritul mai 
rafinat al fiului. Dragostea fiului pentru manierele, literatura, 
filozofia şi muzica franceză era respinsă de tată ca o manifestare 
de moliciune. între cele două temperamente străine unul de 
altul a urmat un conflict teribil. Frederic a încercat să fugă în 
Anglia. A fost prins, judecat de curtea marţială şi obligat să 
asiste la decapitarea celui mai bun prieten, care încercase să-l 
ajute. După aceea, ca parte din pedeapsă, tânărul prinţ a fost 
trimis într-o mică fortăreaţă undeva în provincie pentru a în¬ 
văţa detaliile viitoarei ocupaţii de rege. Asta s-a dovedit o bine¬ 
cuvântare deghizată sub aparenţele nefavorabile. La întronare, 
în 1740, Frederic cunoştea administraţia ţării de la certificatul 

de naştere al unui copil sărman până la cel mai mărunt detaliu 
al unui buget anual complicat. 

Ca autor, Frederic şi-a exprimat - mai cu seamă în volumul 
numit împotriva lui Machiavelli - dispreţul pentru crezul 
politic al istoricului florentin din vechime care îşi sfătuise 
învăţăceii princiari să mintă şi să înşele ori de câte ori o cerea 
folosul ţării. In volumul lui Frederic, conducătorul ideal era cel 
dintâi slujitor al poporului, despotul luminat după exemplul 
lui Ludovic XIV. In practică totuşi, chiar dacă Frederic trudea 
douăzeci de ore pe zi pentru popor, nu tolera în preajmă nici 
un consilier. Miniştrii lui erau simpli funcţionari superiori. 
Prusia era proprietatea lui privată, pe care o administra cum 
dorea. Şi nimic nu avea voie să interfereze cu interesul statului. 

In anul 1740 a murit împăratul Carol VI al Austriei. încer¬ 
case să asigure poziţia singurei sale fiice, Maria Tereza, printr-un 
tratat solemn, scris negru pe alb pe o bucată mare de perga¬ 
ment. însă nici nu apucase bătrânul împărat să fie aşezat bine 
în cripta ancestrală a familiei de Habsburg că armatele lui 
Frederic mărşăluiau deja spre graniţa austriacă pentru a ocupa 
acea parte din Silezia pe care Prusia o pretindea (împreună cu 
mare parte din restul Europei Centrale) în virtutea unor drep¬ 
turi de revendicare străvechi şi foarte dubioase. în urma unui 
şir de războaie Frederic a cucerit toată Silezia şi, deşi de câteva 
ori a fost la un pas de înfrângere, s-a menţinut în teritoriile 
proaspăt însuşite în ciuda tuturor contraatacurilor austriece. 

Europa a sesizat corespunzător apariţia subită a unui stat 
nou extrem de puternic. în secolul al XVIII-lea, germanii erau 
un popor ruinat din cauza marilor războaie religioase şi nimeni 
nu îi stima prea mult. Printr-un efort la fel de brusc şi la fel de 
remarcabil ca al lui Petru cel Mare, Frederic a preschimbat ati¬ 
tudinea dispreţuitoare în frică. Cu atâta dibăcie au fost rânduite 
treburile interne ale Prusiei încât supuşii aveau mai puţine 
motive de nemulţumire decât oriunde altundeva. Trezoreria 
indica un excedent anual, nu un deficit. S-a abolit tortura. 
Sistemul judiciar s-a îmbunătăţit. Drumurile bune, şcolile bune 
şi universităţile bune, alături de o administraţie scrupulos de 

onestă le dădeau oamenilor senzaţia că serviciile cerute de la 
ei (spus colocvial) erau plătite pe măsură. 

După ce secole la rând fusese câmpul de bătălie al francezilor, 
austriecilor, suedezilor, danezilor şi polonezilor, Germania, 
încurajată de exemplul Prusiei, a început să-şi recâştige încre¬ 
derea în sine. Iar asta a fost opera unui bătrânel cu nas coroiat 
şi uniforme vechi pline de tutun, care spunea lucruri foarte 
amuzante, dar tare neplăcute despre vecinii lui şi care a parti¬ 
cipat la scandalosul joc al diplomaţiei din secolul al XVIII-lea 
fără nici o consideraţie pentru adevăr dacă putea câştiga ceva 
minţind. Asta în ciuda cărţii sale numite împotriva lui Machia- 
velli. In anul 1786 i-a venit sfârşitul. Prietenii lui pieriseră cu 
toţii. Nu avusese copii. A murit singur, vegheat de un singur 
slujitor şi de câinii lui credincioşi, pe care-i iubea mai mult decât 
pe oameni, fiindcă, după cum spunea chiar el, nu erau niciodată 
nerecunoscători şi rămâneau loiali prietenilor. 

CUM AU ÎNCERCAT SĂ SE ÎMBOGĂŢEASCĂ STATELE NAŢIONALE 
RECENT FONDATE SAU DINASTICE SI CE SE ÎNŢELEGE PRIN 
SISTEM MERCANTIL 


AM VĂZUT CĂ STATELE LUMII NOASTRE MODERNE AU ÎN- 
ceput să se contureze pe parcursul secolelor al XVI-lea şi 
al XVII-lea. In aproape fiecare caz originile au fost altele. Unele 
fuseseră rezultatul eforturilor deliberate ale unui singur rege. 
Altele au apărut întâmplător. Altele au fost consecinţa unor 
hotare geografice naturale favorabile. însă odată întemeiate, 
toate au încercat să-şi consolideze administraţia internă şi să 
exercite o influenţă cât mai mare cu putinţă în afacerile externe. 
Toate acestea costau, desigur, o groază de bani. Statul medieval, 
lipsit de o putere centralizată, nu depindea de o trezorerie bogată. 
Regele îşi obţinea veniturile din domeniile Coroanei, iar admi¬ 
nistraţia civilă se finanţa singură. Statul modern centralizat 
era o treabă mai complicată. Cavalerii de odinioară dispăruseră, 
fiind înlocuiţi de funcţionari guvernamentali angajaţi sau biro¬ 
craţi. Armata, forţele navale şi administraţia internă necesi¬ 
tau milioane. S-a pus atunci întrebarea - unde se puteau găsi 
aceşti bani? 

Aurul şi argintul fuseseră articole rare în Evul Mediu. După 
cum v-am spus, omul de rând nu vedea în viaţa lui o monedă 
de aur. Doar locuitorii oraşelor mari erau deprinşi cu monedele 
de argint. Descoperirea Americii şi exploatarea minelor peruane 
au schimbat situaţia. Centrul comerţului s-a deplasat din zona 
Mediteranei pe ţărmurile Atlanticului. Vechile „oraşe comer¬ 
ciale" din Italia şi-au pierdut importanţa financiară. Noi „na¬ 
ţiuni comerciale" le-au înlocuit, iar aurul şi argintul nu mai 
reprezentau o curiozitate. 

Metalele preţioase au început să pătrundă în Europa prin 
Spania, Portugalia, Olanda şi Anglia. In secolul al XVI-lea 
autori pe teme de economie politică au elaborat o teorie despre 
bogăţia naţională, teorie care li se părea cât se poate de solidă, 
şi spre avantajul maxim al propriilor ţări. Ei considerau că 
aurul şi argintul constituie bogăţia efectivă. Prin urmare 
credeau că ţara cu cel mai mare stoc de bani lichizi în beciurile 
trezoreriei şi băncilor era totodată şi cea mai bogată ţară. Şi 
din moment ce banii însemnau armate, rezulta că ţara cea mai 
bogată era şi cea mai puternică şi putea domina restul lumii. 

Acest sistem se numeşte „mercantilism" sau „sistem mercan¬ 
til" şi a fost acceptat cu aceeaşi credinţă nezdruncinată cu care 
primii creştini credeau în miracole şi cu care mulţi dintre 
afaceriştii americani de azi cred în taxele vamale. In practică, 
sistemul mercantil funcţiona în felul următor: pentru a obţine 
cel mai mare surplus de metale preţioase, o ţară trebuia să 
aibă o balanţă avantajoasă a exporturilor. Dacă poţi exporta 
mai mult la vecin decât exportă vecinul în ţara ta, el îţi va da¬ 
tora bani şi va fi obligat să-ţi trimită din aurul său. Prin urmare 
tu câştigi, iar el pierde. Ca o consecinţă a acestui crez, progra¬ 
mul economic al aproape tuturor statelor din secolul al XVII-lea 
suna cam aşa: 

1. încearcă să intri în posesia unor cantităţi cât mai mari 
de metale preţioase. 

2. încurajează comerţul exterior mai mult decât comerţul 
domestic. 

3. încurajează acele industrii care transformă materia primă 
în produse finite exportabile. 

4. încurajează creşterea demografică, deoarece vei avea 
nevoie de lucrători în fabrici, iar comunităţile agricole nu 
oferă suficienţi muncitori. 

5. Permite statului să supravegheze acest proces şi să inter¬ 
vină ori de câte ori este necesar. 

în loc să considere comerţul internaţional ca pe un fenomen 
înrudit cu o forţă naturală, care se supune întotdeauna unor 

legi ale naturii indiferent de im ix tiunea omului, cei din secolele 
al XVI-lea şi al XVII-lea au încercat să reglementeze comerţul 
prin intermediul decretelor oficiale, al legilor regale şi cu ajuto¬ 
rul financiar al guvernului. 

In secolul al XVI-lea Carol Quintul a adoptat sistemul mer¬ 
cantil (care pe atunci era o noutate absolută) şi l-a introdus în 
numeroasele sale posesiuni. Elisabeta a Angliei l-a omagiat imi- 
tându-1. Bourbonii, îndeosebi regele Ludovic XIV, au fost adepţi 
fanatici ai acestei doctrine, iar Colbert, remarcabilul său minis¬ 
tru de finanţe, a devenit un profet al mercantilismului de la 
care toată Europa căuta îndrumare. 

Toată politica externă a lui Cromwell a fost o aplicare prac¬ 
tică a sistemului mercantil. Se îndrepta fără excepţie împotriva 
republicii olandeze rivale. Căci expeditorii olandezi, ca transpor¬ 
tatori generali ai mărfurilor europene, aveau o anumită predi¬ 
lecţie pentru liberul schimb, motiv pentru care trebuiau nimiciţi 
cu orice preţ. 

E uşor de înţeles în ce fel afectează coloniile un asemenea 
sistem. In sistemul mercantil o colonie devenea un simplu rezer¬ 
vor de aur, argint şi mirodenii, exploatat în beneficiul ţării-mamă. 
Zăcămintele asiatice, americane şi africane de metale preţioase 
şi materiile prime din aceste ţări tropicale au devenit mono¬ 
polul statului care se nimerea să deţină respectiva colonie. Nici 
un intrus nu era admis între hotarele ei şi nici unui băştinaş 
nu i se îngăduia să facă tranzacţii cu negustorii de pe o corabie 
sub pavilion străin. 

Fără doar şi poate, sistemul mercantil a încurajat dezvolta¬ 
rea tinerelor industrii în anumite ţări unde anterior nu existase 
vreun proces de fabricaţie. A construit drumuri, a săpat canale 
şi a creat mijloace de transport mai bune. Necesita o calificare 
mai înaltă a muncitorilor şi le-a conferit comercianţilor o poziţie 
socială mai bună, diminuând forţa aristocraţiei latifundiare. 

Pe de altă parte, a provocat foarte multă mizerie. I-a făcut 
pe indigenii din colonii victime ale celei mai neruşinate exploa¬ 
tări. I-a expus pe cetăţenii ţărilor-mamă la o soartă chiar şi 
mai cruntă. A favorizat în mare măsură transformarea tuturor 
regiunilor în tabere armate şi a împărţit lumea în petice de 

teritoriu acţionând fiecare pentru beneficiul său direct, străduin- 
du-se totodată să năruie puterea vecinilor şi să le acapareze 
avuţiile. A accentuat atât de mult importanţa deţinerii bogă¬ 
ţiilor, încât „a fi bogat" a ajuns să fie considerată singura virtute 
a cetăţeanului de rând. Sistemele economice apar şi dispar la 
fel ca modele în chirurgie sau în vestimentaţia feminină, iar 
în secolul al XlX-lea s-a renunţat la mercantilism în favoarea 
unui sistem bazat pe competiţia liberă şi deschisă. Cel puţin 
aşa mi s-a spus. 






5i 

REVOLUŢIA AMERICANĂ 

la sfârşitul secolului al xviii-lea în europa au sosit 

VESTI EXTRAORDINARE DESPRE NIŞTE ÎNTÂMPLĂRI DIN SALBĂ- 

TIC IA CONTINENTULUI NORD-AMERICAN. URMAŞII CELOR CARE 

ÎL PEDEPSISERĂ PE REGELE CAROL FIINDCĂ INSISTASE ASUPRA 

„DREPTURILOR SALE DIVINE*' AU ADĂUGAT UN NOU CAPITOL LA 
VECHEA POVESTE A LUPTEI PENTRU AUTOGUVERNARE 

PENTRU CLARITATE, TREBUIE SĂ NE ÎNTOARCEM CU CÂTEVA 
secole în urmă şi să recapitulăm istoria timpurie a marii curse 
pentru posesiuni coloniale. 

După crearea câtorva naţiuni europene pe noua bază a 
intereselor naţionale sau dinastice, cu alte cuvinte în timpul 
Războiului de Treizeci de Ani şi imediat după el, conducătorii 
acestora, susţinuţi de capitalul comercianţilor şi navele compa¬ 
niilor comerciale, au continuat să lupte pentru a acapara mai 
multe teritorii în Asia, Africa şi America. 

Spaniolii şi portughezii exploraseră vreme de peste un secol 
Oceanul Indian şi Oceanul Pacific înainte ca Olanda şi Anglia 
să îşi fi făcut apariţia pe scenă. Ceea ce s-a dovedit a fi un avan¬ 
taj pentru acestea din urmă. Munca grea de desţelenire se 
făcuse. Pe deasupra, primii navigatori stârniseră atât de des 
antipatia băştinaşilor asiatici, ame¬ 
ricani sau africani, încât englezii 
şi olandezii au fost întâmpinaţi ca 
prieteni şi izbăvitori. Nu se poate 
susţine că aceste două naţii ar 
avea nişte virtuţi superioare. Insă 
înainte de toate erau negustori. 

Nu au permis consideraţiilor de 
ordin religios să interfereze cu 
simţul practic. La primele contac¬ 
te cu rasele mai slabe, toate na¬ 
ţiile europene se purtaseră cu o 

brutalitate şocantă. Englezii şi olandezii au priceput mai bine 
unde să tragă linia. Dacă îşi obţineau mirodeniile, aurul, argin¬ 
tul şi taxele, erau dispuşi să îi lase pe indigeni să trăiască exact 
aşa cum le plăcea. 

Prin urmare, nu le-a venit prea greu să se instaleze în cele 
mai bogate zone ale lumii. însă, de îndată ce au făcut-o, au înce¬ 
put să se lupte între ei pentru a obţine şi mai multe posesiuni. 
Fapt oarecum bizar, războaiele coloniale nu s-au purtat în colo¬ 
nii. Soarta lor s-a hotărât la 5.000 de kilometri depărtare, de 
către flotele ţărilor beligerante. Unul dintre cele mai interesante 
principii ale războiului antic şi modern (şi una dintre puţinele 
legi verificate ale istoriei) spune: „naţiunea care stăpâneşte 
marea stăpâneşte şi uscatul". Până acum această lege nu a dat 
greş niciodată, dar e posibil ca apariţia avioanelor moderne să 
o fi modificat. în secolul al XVIII-lea nu existau însă aparate de 
zbor, aşa încât cea care i-a câştigat Angliei vastele colonii ameri¬ 
cane, indiene şi africane a fost marina britanică. 

Şirul de războaie navale purtate în secolul al XVII-lea între 
Anglia şi Olanda nu ne interesează aici. S-a terminat aşa cum 
se termină orice conflict între puteri de o inegalitate iremedia¬ 
bilă. însă războiul dintre Anglia şi Franţa (cealaltă rivală a 
Angliei) e mai important pentru noi, deoarece chiar dacă flota 
britanică mai puternică a învins în cele din urmă marina fran¬ 
ceză, mare parte din luptele preliminare s-au purtat pe conti¬ 
nentul american. în acest teritoriu vast, atât Franţa, cât şi Anglia 
revendicau tot ce fusese descoperit şi multe alte ţinuturi pe 
care ochii albilor nici nu le văzuseră. în 1497, Cabot debarcase 
în partea nordică a Americii, iar 27 de ani mai târziu Giovanni 
Verrazano vizitase şi el aceleaşi ţărmuri. Cabot arborase steagul 
englez. Verazzano navigase sub pavilion francez. De aceea şi 
Anglia, şi Franţa se declarau proprietarele întregului continent. 

Pe parcursul secolului al XVII-lea, între Mâine şi cele două 
Caroline s-au întemeiat vreo zece mici colonii engleze. De obicei 
constituiau un refugiu pentru anumite secte de disidenţi englezi, 
ca puritanii, ajunşi în Noua Anglie în anul 1620, sau quakerii, 
stabiliţi în Pennsylvania în 1681. Erau mici comunităţi de fron¬ 
tieră, cuibărite în apropierea ţărmurilor oceanice, unde oamenii 
se adunau să îşi clădească o casă nouă şi să înceapă să trăiască 
în condiţii mai fericite, departe de supravegherea şi im ix tiunea 
monarhiei. 

Coloniile franceze, în schimb, au rămas mereu posesiuni ale 
Coroanei. în aceste colonii nu erau admişi hughenoţi sau pro¬ 
testanţi, ca nu cumva să îi pervertească pe indieni cu pericu¬ 
loasele doctrine protestante şi să interfereze, eventual, cu 
activitatea misionară a părinţilor iezuiţi. Prin urmare, coloniile 
engleze se întemeiaseră pe o bază mult mai sănătoasă decât 
vecinele şi rivalele franceze. Ele erau o expresie a energiei comer¬ 
ciale a clasei mijlocii engleze, pe când aşezările franceze erau 
populate de persoane care traversaseră oceanul ca slujitori ai 
regelui şi care aşteptau să se întoarcă în Paris cu prima ocazie. 

Totuşi, pe plan politic poziţia coloniilor engleze nu era nici 
pe departe satisfăcătoare. Francezii descoperiseră gura fluviului 
Sfântul Laurenţiu în secolul al XVI-lea. Din regiunea Marilor 
Lacuri îşi deschiseseră drum spre sud, coborâseră de-a lungul 

fluviului Mississippi şi construiseră câteva fortificaţii pe ţărmul 
Golfului Mexic. După un secol de explorări, o linie de şaizeci de 
forturi franceze izolase aşezările engleze de pe ţărmul Atlanti¬ 
cului de interiorul continentului. 

Cesiunile teritoriale făcute de englezi acordau diverselor 
societăţi coloniale „întreg pământul de la o mare la cealaltă". 
Pe hârtie suna bine, însă în practică teritoriul britanic se sfâr¬ 
şea acolo unde începea linia fortificaţiilor franceze. Străpunge¬ 
rea acestui baraj era posibilă, însă necesita oameni şi bani, şi 
a provocat o serie de războaie de frontieră oribile în care ambele 
tabere şi-au omorât vecinii albi cu ajutorul triburilor indiene. 

Câtă vreme în Anglia domniseră Stuarţii, nu existase peri¬ 
colul unui război cu Franţa. Stuarţii aveau nevoie de Bourboni 
în tentativa de a instaura o formă de guvernământ autocrată 
şi de a anihila puterea parlamentului. însă ultimul Stuart a 
dispărut de pe pământul britanic în 1689, fiind urmat pe tron 
de olandezul William, marele inamic al lui Ludovic XIV. Din 
acel moment şi până la Tratatul de la Paris semnat în 1763, 

Franţa şi Anglia s-au luptat pentru stăpânirea Indiei şi a 
Americii de Nord. 

Aşa cum am spus înainte, în timpul acestor războaie forţele 
navale britanice i-au bătut constant pe francezi. Izolată de 
colonii, Franţa a pierdut majoritatea posesiunilor, astfel încât 
la declararea păcii tot continentul nord-american căzuse în 
mâinile britanicilor. Din marea activitate de explorare desfă¬ 
şurată de Cartier, Champlain, La Salle, Marquette şi alţii 
Franţa nu s-a mai ales cu nimic. 

Doar o mică parte din acest domeniu vast era locuită. Din 
Massachusetts, în nord, unde în 1620 debarcaseră Pelerinii (o 
sectă de puritani extrem de intoleranţi şi care din acest motiv 
nu îşi găsiseră fericirea nici în Anglia anglicană, nici în Olanda 
calvină) şi până în cele două Caroline şi Virginia (provinciile 
producătoare de tutun, fondate exclusiv pentru profit) se întin¬ 
dea o linie subţire de teritoriu populat ici şi colo. însă locuitorii 
acestui pământ nou cu aer curat şi cer limpede se deosebeau 
foarte mult de fraţii din ţara-mamă. în sălbăticie învăţaseră 
să fie independenţi şi să se bizuie pe propriile puteri. Erau fiii 
unor strămoşi vânjoşi şi energici. Leneşii şi fricoşii nu traversau 
oceanul pe atunci. Coloniştii americani detestau constrângerea 
şi lipsa de spaţiu care le amărâseră viaţa intr-atât în vechea 
patrie. Aveau de gând să fie propriii lor stăpâni. Clasele domi¬ 
nante din Anglia nu păreau să înţeleagă asta. Guvernul îi 

sâcâia pe colonişti, iar coloniştii, cărora nu le plăcea cicăleala, 
au început să sâcâie guvernul britanic. 

Resentimentele au provocat, la rândul lor, alte resentimente. 
Nu e necesar să repet aici în amănunt ce s-a întâmplat şi ce s-ar 
fi putut evita dacă regele britanic ar fi fost mai inteligent decât 
George III sau mai puţin înclinat spre somnolenţă şi nepăsare 
decât ministrul său, lordul North. Când şi-au dat seama că 
discuţiile paşnice nu puteau rezolva dificultăţile, coloniştii 
britanici au pus mâna pe arme. Din supuşi loiali s-au transfor¬ 
mat în rebeli care riscau pedeapsa cu moartea în cazul în care 
erau prinşi de soldaţii germani angajaţi de George pentru a 
lupta pentru el, după obiceiul vremii, când prinţii teutoni vin¬ 
deau regimente întregi celui care oferea cel mai mult. 

Războiul între Anglia şi coloniile americane a durat şapte 
ani. în mai tot acest timp, succesul final al rebelilor a părut 
foarte îndoielnic. Un număr mare de oameni, îndeosebi din 
oraşe, au rămas loiali regelui. Erau în favoarea unui compromis 
şi ar fi fost dispuşi să ceară pace. însă puternica personalitate 
a lui Washington a stat de veghe pentru cauza coloniştilor. 

Asistat cu pricepere de o mână de bărbaţi curajoşi, şi-a folosit 
armatele loiale, dar prost echipate, pentru a slăbi forţele regelui. 

De nenumărate ori când înfrângerea părea inevitabilă, stra¬ 
tegia lui a schimbat cursul unei bătălii. Oamenii lui erau adesea 
prost hrăniţi. Iarna nu aveau încălţări şi paltoane şi erau ne¬ 
voiţi să trăiască în adăposturi insalubre. Insă încrederea în 
marele lider era neclintită şi au răbdat totul până în ceasul 
din urmă al biruinţei. 

Mai interesant totuşi decât campaniile lui Washington sau 
triumfurile diplomatice ale lui Benjamin Franklin, care strân¬ 
gea bani în Europa de la guvernul francez şi de la bancherii din 
Amsterdam, a fost un eveniment petrecut la începutul revolu¬ 
ţiei. Reprezentanţii coloniilor se întruniseră la Philadelphia 
pentru a discuta chestiuni de interes comun. Era în primul an 
al revoluţiei. Majoritatea oraşelor mari de pe ţărm se găseau 
tot în mâinile britanicilor. întăririle din Anglia soseau pe vase. 
Doar nişte persoane profund convinse de justeţea propriei cauze 
ar fi cutezat să ia deciziile istorice din lunile iunie şi iulie ale 
anului 1776. 

în luna iunie, Richard Henry Lee din Virginia a propus Con¬ 
gresului Continental o moţiune care afirma că „aceste colonii 
unite sunt, şi trebuie să fie de drept, state libere şi indepen¬ 
dente, absolvite de orice supunere faţă de Coroana britanică 

şi orice legătură politică între ele şi statul Marii Britanii este 
şi trebuie să fie dizolvată complet". 

Moţiunea a fost promovată de John Adams din Massachu- 
setts. A fost aprobată la 2 şi 4 iulie, fiind urmată de o Declaraţie 
oficială de Independenţă, opera lui Thomas Jefferson, un savant 
serios şi extraordinar de capabil în politică şi în guvernare, sor¬ 
tit să devină unul dintre cei mai faimoşi preşedinţi americani. 

Când ştirea acestui eveniment a ajuns în Europa, urmată de 
victoria decisivă a coloniştilor şi adoptarea celebrei Constituţii 
din anul 1787 (prima constituţie scrisă vreodată), a provocat un 
interes viu. Sistemul dinastic al statelor foarte centralizate 
dezvoltat după marile războaie religioase din secolul al XVII-lea 
ajunsese la apogeul puterii. Palatele regilor de pretutindeni 
căpătaseră proporţii gigantice, în vreme ce oraşele de pe dome¬ 
niile regale se înconjurau cu mahalale care se întindeau cu repe¬ 
ziciune. Locuitorii acestor cartiere sărăcăcioase dădeau semne 
de turbulenţă. Erau complet neajutoraţi. însă şi clasele supe¬ 
rioare, nobilii, profesioniştii, începuseră să aibă unele îndoieli 
cu privire la condiţiile economice şi politice în care trăiau. Succe¬ 
sul coloniştilor americani le-a arătat că multe dintre lucrurile 
până nu demult considerate imposibile deveniseră posibile. 

După cum spusese poetul, focul de armă care deschisese 
bătălia de la Lexington „a răsunat în lumea întreagă". Era un 
pic exagerat. Chinezii, japonezii şi ruşii (ca să nu mai vorbim 
de australieni şi hawaiieni, care de-abia fuseseră redescoperiţi 
de căpitanul Cook, pe care l-au şi ucis ca răsplată pentru efor¬ 
turile lui) nici nu auziseră de ea. însă a răzbătut peste Oceanul 
Atlantic. A aterizat în depozitul cu praf de puşcă al nemulţu¬ 
mirii europene, iar în Franţa a pricinuit o explozie care a zgu¬ 
duit tot continentul, de la Sankt-Petersburg până la Madrid, 
şi a îngropat vechea politică şi vechea diplomaţie sub câteva 
tone de cărămizi democratice. 

MAREA REVOLUŢIE FRANCEZĂ PROCLAMĂ PENTRU TOTI LOCUI- 
TORIII PĂMÂNTULUI PRINCIPIILE LIBERTĂŢII, FRATERNITĂŢII 

ÎNAINTE DE A VORBI DESPRE O REVOLUŢIE N-AR STRICA SĂ 
explicăm ce înseamnă acest termen. In cuvintele unui mare 
scriitor rus (iar ruşii ştiu ce spun în acest domeniu), o revoluţie 
este „răsturnarea rapidă, în câţiva ani, a unor instituţii care 
au avut nevoie de secole pentru a prinde rădăcini şi care par 
atât de consolidate şi neclintite, încât nici cei mai înflăcăraţi 
reformatori nu cutează să le atace în scrierile lor. Este căderea, 
destrămarea într-un răstimp scurt a tot ceea ce până în momen¬ 
tul respectiv formase esenţa vieţii sociale, religioase, politice 
şi economice într-o naţiune". 

O astfel de revoluţie a avut loc în Franţa în secolul al XVIII-lea, 
când vechea civilizaţie a ţării se perimase. In zilele lui Ludovic 
XIV regele devenise TOTUL şi el era statul. Nobilii, odinioară 
funcţionari ai statului federal, s-au trezit lipsiţi de îndatoriri 
şi au devenit un ornament social al curţii regale. 

Statul francez din secolul al XVIII-lea costa, însă, sume 
incredibile de bani. Aceşti bani trebuiau produşi din taxe. Din 
nefericire, regii Franţei nu fuseseră suficient de puternici 
pentru a obliga nobilimea şi clerul să-şi plătească partea care 
le-ar fi revenit din aceste taxe. In consecinţă, impozitele erau 
plătite integral de populaţia agricolă. însă ţăranii, care trăiau 
în cocioabe dărăpănate şi nu se mai aflau în strâns contact cu 
foştii moşieri, ci erau victimele unor administratori nemiloşi 
şi incompetenţi, o duceau din ce în ce mai prost. De ce ar fi tru¬ 
dit şi asudat? Câştiguri mai mari pe pământul lor nu însem- 

nau altceva decât mai multe taxe, nimic pentru ei înşişi, motiv 
pentru care îşi neglijau ogoarele cât de mult se încumetau. 

Avem aşadar un rege care colindă în splendoarea goală a 
vastelor încăperi din palatele sale, de obicei urmat de o ceată 
flămândă de solicitanţi de funcţii, toţi trăind din câştigurile 
produse de ţăranii reduşi practic la starea de animale sălbatice. 
Nu e o imagine plăcută, dar nici exagerată. Totuşi, aşa-numitul 
Ancien Regime 1 avea şi o altă faţetă ce trebuie reţinută. 

O clasă mijlocie înstărită, înrudită strâns cu nobilimea (prin 
obişnuitul proces al căsătoriei între fiica bancherului bogat cu 
fiul baronului sărac), şi o curte alcătuită din cele mai antre¬ 
nante personaje din Franţa aduseseră la apogeul dezvoltării 
civilizata artă a traiului elegant. Deoarece nu li se îngăduia să 
se ocupe cu probleme de economie politică, cele mai strălucite 
minţi ale ţării îşi petreceau ceasurile de răgaz discutând idei 
abstracte. 

întrucât modele în mentalităţi şi comportament personal 
sunt la fel de predispuse să ajungă la extreme ca şi moda vesti¬ 
mentară, era firesc ca societatea cea mai artificială a vremii să 
se intereseze enorm de ceea ce considera a fi „viaţa simplă". 
Regele şi regina, proprietarii absoluţi şi necontestaţi ai Franţei 
şi ai tuturor coloniilor şi teritoriilor dependente, împreună cu 
toţi curtenii lor, s-au apucat să trăiască în conace drăguţe, costu¬ 
maţi toţi în lăptărese sau grăjdari şi jucându-se de-a păstorii 
dintr-o vâlcea fericită din Grecia antică. în jurul lor, curtenii 
îi acompaniau în pas de dans, muzicienii de curte compuneau 
menuete încântătoare, frizerii de curte născoceau pălării din 
ce în ce mai elaborate şi mai costisitoare, până când, din pură 
plictiseală şi lipsă de ocupaţii adevărate, această lume complet 
artificială de la Versailles (marea atracţie turistică construită 
de Ludovic XIV departe de oraşul gălăgios şi agitat) nu mai 
discuta decât subiecte cât se poate de îndepărtate de viaţa ei, 
exact aşa cum un om flămând nu va vorbi decât despre mâncare. 

Atunci când bătrânul Voltaire, curajosul filozof, dramaturg, 
istoric, romancier şi marele inamic al oricărei tiranii religioase 


i. Vechiul Regim (n. tr.). 



342 ISTORIA OMENIRII 


şi politice, a început să bombardeze cu critici tot ce ţinea de 
Ordinea Stabilită a Lucrurilor, întreaga lume franceză l-a aplau¬ 
dat în picioare pe el şi piesele lui. Când Jean Jacques Rousseau 
s-a înduioşat în legătură cu omul primitiv şi le-a oferit contem¬ 
poranilor descrieri încântătoare ale fericirii locuitorilor originali 
ai planetei (despre care ştia la fel de puţine pe cât ştia şi despre 
copii, în a căror educaţie era autoritatea recunoscută), întreaga 
Franţă a citit Contractul social, iar această societate, în care 
regele şi statul erau una, a vărsat lacrimi amare auzind apelul 
lui Rousseau pentru o întoarcere la binecuvântatele zile când 
suveranitatea adevărată se afla în mâinile poporului şi când 
regele era un simplu slujitor al supuşilor. 

Când Montesquieu şi-a publicat Scrisorile persane, în care 
doi distinşi călători persani au întors cu susul în jos întreaga 
societate a Franţei şi au ridiculizat pe toată lumea, de la rege 
până la ultimul dintre cei şase sute de cofetari ai lui, cartea s-a 
tipărit imediat în patru ediţii şi i-a asigurat scriitorului mii de 
cititori pentru faimoasa discuţie din Spiritul legilor, în care 
nobilul baron compara excelentul sistem englez cu sistemul 
înapoiat din Franţa şi recomanda înlocuirea monarhiei absolute 
cu un stat în care puterile executivă, legislativă şi judecăto¬ 
rească să se afle în mâini diferite şi să acţioneze independent 
una de alta. Când librarul parizian Lebreton a vestit că domnii 
Diderot, d’Alembert, Turgot şi încă vreo douăzeci de scriitori 
distinşi urmau să publice o Enciclopedie ce avea să conţină 

„toate ideile noi, ştiinţa nouă şi cunoş¬ 
tinţele noi“, reacţia publicului a fost 
cât se poate de mulţumitoare, iar 
după 22 de ani, când a fost încheiat 
ultimul dintre cele 28 de volume, in¬ 
tervenţia întru câtva tardivă a poli¬ 
ţiei nu a putut înăbuşi entuziasmul 
societăţii franceze pentru această 
contribuţie extrem de importantă, 
dar foarte periculoasă, la dezbaterile 
contemporane. 

îngăduiţi-mi să vă atrag atenţia 
asupra unui aspect. Dacă citiţi un 

roman, ori vedeţi o piesă de teatru sau un film despre Revoluţia 
Franceză, vă puteţi face cu uşurinţă impresia că revoluţia a 
fost opera mulţimii din mahalalele pariziene. Nici vorbă de aşa 
ceva. Plebea apare frecvent pe scena revoluţionară, însă întot¬ 
deauna la instigarea şi sub îndrumarea profesioniştilor din 
clasa mijlocie, care utilizau gloata flămândă ca pe un aliat 
eficient în războiul împotriva regelui şi a curţii acestuia. Insă 
ideile fundamentale care au provocat revoluţia au fost inven¬ 
tate de câteva minţi strălucite şi au fost introduse iniţial în 
încântătoarele saloane ale „Vechiului Regim" pentru a oferi o 
distracţie agreabilă doamnelor şi domnilor plictisiţi de moarte 
la curtea Maiestăţii Sale. Aceşti oameni fermecători, dar negli¬ 
jenţi, s-au jucat cu primejdioasele focuri de artificii ale criticii 
sociale până când scânteile au sărit printre crăpăturile podelei, 
care era la fel de veche şi putredă ca tot restul clădirii. Din 
nenorocire, scânteile au căzut în pivniţă, unde se găseau în 
mare învălmăşeală tot felul de vechituri. Cineva a strigat „foc“. 
însă proprietarul casei, pe care îl interesa orice afară de gospo¬ 
dărie, nu a ştiut cum să stingă flăcăruia. Vâlvătaia s-a întins 
cu repeziciune şi întregul edificiu a fost mistuit de incendiul 
pe care noi îl numim Revoluţia Franceză. 

Pentru simplificare, putem împărţi Revoluţia Franceză în 
două. Din 1789 până în 1791 a fost o tentativă mai mult sau mai 
puţin ordonată de a introduce o monarhie constituţională. A 
eşuat, în parte din cauza lipsei de bună-credinţă şi a prostiei 
monarhului, în parte din cauza circumstanţelor imposibil de 
controlat. 

Din 1792 până în 1799 a existat o republică şi un prim efort 
de a instaura o formă de guvernământ democratic. Adevărata 
izbucnire de violenţă a fost precedată însă de numeroşi ani de 
frământare şi de multe tentative sincere, dar ineficiente, de 
reformă. 

în momentul în care Franţa avea o datorie de 4 miliarde de 
franci, iar trezoreria era veşnic goală şi nu mai exista absolut 
nimic pe care să se poată institui noi taxe, chiar şi bunul rege 
Ludovic (care era un lăcătuş excelent şi un vânător grozav, dar 
un politician foarte nepriceput) a avut vaga senzaţie că trebuie 

făcut ceva. De aceea l-a adus pe Turgot ca ministru de finanţe. 
Anne Robert Jacques Turgot, baron de l’Aulne, un bărbat la 
şaizeci şi ceva de ani, splendid exponent al boierimii de ţară, 
clasă ce dispărea cu repeziciune, îndeplinise cu succes funcţia 
de guvernator al unei provincii şi era amator foarte talentat 
de economie politică. S-a străduit din răsputeri. Din păcate nu 
putea face miracole. Cum de la ţăranii zdrenţăroşi nu se mai 
puteau stoarce alte taxe, fondurile necesare trebuiau obţinute 
de la nobilii şi clericii care nu plătiseră o centimă în viaţa lor. 
Aşa se face că Turgot a devenit cel mai detestat bărbat al curţii 
de la Versailles. Pe deasupra, a fost obligat să înfrunte ostili¬ 
tatea reginei Maria Antoaneta, care se împotrivea oricui îndrăz¬ 
nea să menţioneze cuvântul „economie" în prezenţa ei. Turgot 
a fost curând etichetat drept „vizionar fără simţ practic" şi 
„profesor teoretic", iar poziţia lui a devenit, bineînţeles, imposi¬ 
bil de susţinut. în 1776 a fost obligat să demisioneze. 

După „profesor" a venit un bărbat cu Simţ Practic pentru 
Afaceri, un elveţian harnic pe nume Necker, care se îmbogăţise 
ca speculant de cereale şi partener într-o bancă internaţională. 
Ambiţioasa lui nevastă îl împinsese în serviciul guvernului, 
pentru a-i putea asigura o poziţie fiicei sale care mai târziu, ca 
soţie a diplomatului suedez la Paris, baronul de Stael, a de¬ 
venit o personalitate literară faimoasă la începutul secolului 
al XlX-lea. 

Necker s-a pus pe treabă cu mult zel, la fel cum făcuse şi 
Turgot. în 1781 a publicat un bilanţ atent al finanţelor franceze. 
Regele nu a priceput o boabă din acest „Compte Rendu". El 
taman ce trimisese trupe în America pentru a-i ajuta pe colo¬ 
nişti împotriva inamicilor comuni, englezii. Expediţia s-a dove¬ 
dit neaşteptat de costisitoare şi lui Necker i s-a cerut să găsească 
fondurile necesare. Zilele elveţianului au fost numărate când 
în loc să producă venituri a publicat alte cifre şi statistici şi a 
început să folosească plicticosul avertisment în legătură cu 
„economiile necesare". în 1781 a fost concediat ca funcţionar 
incompetent. 

După Profesor şi Afaceristul Practic a venit fermecătorul 
tip de magnat care garantează tuturor 100% pe lună dobândă 

pentru banii lor dacă vor avea încre¬ 
dere în sistemul lui infailibil. Acesta 
era Charles Alexandre de Calonne, 
un funcţionar băgăreţ care făcuse 
carieră atât datorită hărniciei, cât şi 
lipsei totale de cinste şi scrupule. A 
găsit ţara afundată în datorii, însă 
era un bărbat deştept, dornic să-i 
mulţumească pe toţi, şi a inventat 
un remediu rapid. A plătit vechile 
datorii contractând altele noi. Me¬ 
toda nu era nouă. Din vremuri ime¬ 
moriale a dat rezultate dezastruoase. în nici trei ani datoria 
franceză crescuse cu peste 800 de milioane de franci graţie 
acestui ministru de finanţe şarmant care nu se neliniştea şi 
care îşi iscălea zâmbitor numele pe orice solicitare venită din 
partea Maiestăţii Sale şi a încântătoarei lui regine obişnuite 
să cheltuiască încă din vremea tinereţii petrecute la Viena. 

în cele din urmă, chiar şi parlamentul din Paris (care func¬ 
ţiona ca înaltă curte de justiţie, nu ca organ legislativ), deşi 
întru totul loial suveranului, a hotărât că trebuia făcut ceva. 
Calonne voia să împrumute încă 80 milioane de franci. în anul 
respectiv recoltele fuseseră slabe, iar mizeria şi foamea din 
regiunile rurale erau crâncene. Fără nişte măsuri rezonabile, 
Franţa urma să dea faliment. Ca de obicei, regele nu pricepea 
gravitatea situaţiei. Oare n-ar fi fost o idee bună să consulte 
reprezentanţii poporului? Adunarea Stărilor Generale nu mai 
fusese convocată din 1614. Ţinând seama de panica care ame¬ 
ninţa, se impunea reunirea Stărilor. Totuşi, Ludovic XVI, inca¬ 
pabil să ia o vreo decizie, a refuzat să meargă atât de departe. 

Pentru a potoli protestele populare, în anul 1787 a convocat 
o Adunare a Notabililor. Aceasta însemna doar o întrunire a 
marilor familii, care discutau despre ce se putea şi ce trebuia 
făcut fără a leza privilegiul feudal şi clerical al scutirii de 
impozite. Ar fi absurd să ne aşteptăm ca o anumită categorie 
socială să se sinucidă politic şi economic în favoarea altui grup 
de concetăţeni. Cei 127 de notabili au refuzat cu încăpăţânare 

să renunţe măcar la unul dintre drepturile lor străvechi. Mul¬ 
ţimea din stradă, deja peste putinţă de flămândă, a cerut readu¬ 
cerea în funcţie a lui Necker, în care avea încredere. Notabilii 
au spus „nu“. Mulţimea din stradă a început să spargă geamuri 
şi să facă alte lucruri necuviincioase. Notabilii au fugit. Calonne 
a fost concediat. 

S-a desemnat un nou ministru de finanţe insipid, cardinalul 
Lomenie de Brienne, iar Ludovic, constrâns de ameninţările 
violente ale supuşilor înfometaţi, a încuviinţat convocarea Stă¬ 
rilor Generale „de îndată ce va fi posibil". Bineînţeles că această 
promisiune vagă nu a mulţumit pe nimeni. 

Pe deasupra, o iarnă aşa aspră nu se mai văzuse de aproape 
un secol. Culturile fie fuseseră distruse de inundaţii, fie înghe¬ 
ţaseră pe câmpuri. Toţi măslinii din Provence se uscaseră. Insti¬ 
tuţiile private de binefacere încercau să ajute, dar nu puteau 
face prea multe pentru 18 milioane de oameni flămânzi. Pre¬ 
tutindeni au izbucnit revolte ale pâinii. Cu o generaţie înainte 
ar fi fost reprimate de armată. Insă influenţa noii şcoli filozofice 
începea să dea roade. Lumea începuse să priceapă că puştile 
nu sunt un remediu eficient pentru burţile goale şi guvernarea 
nu se mai putea bizui nici măcar pe soldaţi (proveniţi din popor). 
Era absolut necesar ca regele să facă ceva categoric pentru a 
recâştiga bunăvoinţa populară, însă a ezitat din nou. 

In provincii, susţinătorii noii şcoli înfiinţaseră ici şi colo mici 
republici independente. Strigătul „nici o taxare fără repre¬ 
zentare" (sloganul rebelilor americani cu un sfert de veac 
înainte) s-a ridicat şi din loialele clase de mijloc. Franţa era 
ameninţată cu anarhia generală. Pentru a linişti poporul şi a 
spori popularitatea regală, guvernul a suspendat brusc cenzura 
foarte strictă a cărţilor. Un şuvoi de cerneală a năpădit pe dată 
Franţa. Toţi, de la vlădică până la opincă, criticau şi erau cri¬ 
ticaţi. S-au publicat peste 2.000 de pamflete. Lomenie de 
Brienne a fost măturat de un uragan de injurii. Necker a fost 
chemat degrabă înapoi ca să împace, pe cât putea, agitaţia ce 
cuprinsese toată naţiunea. Bursa de valori a urcat imediat cu 
30 de procente. Prin consimţământ comun, populaţia a suspen¬ 
dat criticile o vreme. In mai 1789 era programată adunarea 

Stărilor Generale, când înţelepciunea întregii naţiuni avea să 
rezolve fără întârziere dificila problemă a remodelării regatului 
Franţei intr-un stat sănătos şi fericit. 

Această idee predominantă, anume că înţelepciunea unită 
a poporului va reuşi să rezolve toate dificultăţile, s-a dovedit 
catastrofală. A împiedicat orice fel de efort personal preţ de 
mai multe luni importante. în loc să ţină guvernul în frâu în 
acest moment crucial, Necker a lăsat lucrurile în voia soartei. 
în consecinţă, apriga dezbatere privind cea mai bună modali¬ 
tate de reformare a bătrânului regat a izbucnit din nou. Forţa 
poliţiei slăbise peste tot. Locuitorii din suburbiile Parisului, 
conduşi de agitatori profesionişti, şi-au descoperit treptat 
puterea şi au început să joace rolul pe care aveau să-l îndepli¬ 
nească în toţi anii marii dezordini, când au acţionat ca forţa 
brută utilizată de liderii reali ai revoluţiei pentru a câştiga 
acele lucruri care nu se puteau obţine pe cale legitimă. 

Pentru a-i îmbuna pe ţărani şi clasa de mijloc, Necker a 
hotărât să le acorde o reprezentare dublă în adunarea Stărilor 

Generale. Pe acest subiect, abatele Sieyes a scris un pamflet 
faimos, Ce este starea a treia?, în care a tras concluzia că starea 
a treia (numele dat clasei mijlocii) s-ar fi cuvenit să însemne tot, 
că nu însemnase nimic în trecut şi că acum dorea să însemne 
ceva. El exprima sentimentul marii majorităţi a populaţiei 
preocupate de interesele ţării. 

In cele din urmă alegerile s-au desfăşurat în cele mai rele 
condiţii imaginabile. La încheierea lor, 308 clerici, 285 nobili 
şi 621 de reprezentanţi ai stării a treia şi-au pregătit cuferele 
ca să plece la Versailles. Starea a treia a fost silită să care ba¬ 
gaje suplimentare. Acestea se compuneau din nişte rapoarte 
voluminoase numite cahiers 1 în care notaseră numeroasele 
plângeri şi doleanţe ale alegătorilor lor. Scena era pregătită 
pentru marele act final ce urma să salveze Franţa. 

Adunarea Stărilor Generale s-a întrunit la 5 mai 1789. Regele 
era în toane rele. Clerul şi nobilimea au adus la cunoştinţă că 
nu erau dispuse să renunţe la nici un privilegiu. Regele a porun¬ 
cit celor trei grupuri de reprezentanţi să se întâlnească în trei 
săli diferite şi să îşi discute nemulţumirile separat. Starea a 
treia a refuzat să se supună ordinului regal. La 20 iunie 1789, 
reprezentanţii ei au făcut un jurământ solemn în acest sens, 
într-o curte înghesuită (rânduită la repezeală pentru această 
întrunire ilegală). Au insistat ca toate cele trei stări, nobilimea, 
clerul şi starea a treia să se reunească împreună şi l-au infor¬ 
mat în consecinţă pe Maiestatea Sa. Regele a cedat. 

Sub numele de „Adunarea Naţională", Stările Generale au 
început să discute situaţia regatului francez. Regele s-a înfuriat. 
Apoi a şovăit încă o dată. A spus că nu avea să renunţe la 
puterea absolută. Apoi s-a dus la vânătoare, a uitat cu totul 
grijile statului, iar când s-a întors de la vânătoare s-a supus. 
Căci stătea în obiceiul regal a face lucrul corect la momentul 
greşit şi intr-un mod greşit. Când poporul a ţipat cerând A, 
regele l-a ocărât şi nu i-a dat nimic. Apoi, când palatul a fost 
înconjurat de o mulţime de săraci care strigau, regele a cedat 
şi le-a dat supuşilor lucrurile cerute. Doar că în acest moment 

1. In limba franceză „caiete" (n. tr.). 

oamenii voiau deja A plus B. Comedia s-a repetat. Când regele 
şi-a iscălit numele pe decretul regal care le acorda A şi B 
iubiţilor supuşi, aceştia au ameninţat că vor ucide toată familia 
regală dacă nu primeau A plus B plus C. Şi aşa mai departe 
tot alfabetul, până la eşafod. 

Din nefericire, regele era întotdeauna cu o literă în urmă. 
N-a înţeles asta niciodată. Chiar şi când şi-a pus capul sub ghi¬ 
lotină s-a simţit un om împilat care avusese parte de un trata¬ 
ment absolut inexplicabil din partea poporului pe care îl iubise 
din răsputerile capacităţii sale limitate. 

Aşa cum v-am avertizat frecvent, „dacă“-urile istorice nu au 
nici o valoare. Pentru noi e foarte uşor să spunem că monarhia 
ar fi putut fi salvată „dacă“ Ludovic ar fi fost un bărbat mai 
energic şi mai puţin cumsecade. Dar regele nu era singur. Chiar 
„dacă“ ar fi avut forţa nemiloasă a lui Napoleon, cariera lui în 
acele zile dificile ar fi putut fi năruită cu uşurinţă de soţia lui, 
fiica Măriei Tereza a Austriei, înzestrată cu toate virtuţile şi 
viciile tipice unei tinere crescute la cea mai autocratică şi me¬ 
dievală curte a vremii. 

Ea a hotărât că trebuiau luate nişte măsuri şi a plănuit o 
contrarevoluţie. Necker a fost concediat subit, trupele loiale au 
fost chemate la Paris. Auzind asta, populaţia a luat cu asalt 
fortăreaţa închisorii Bastilia, iar la 14 iulie 1789 a distrus acest 
simbol familiar, dar foarte detestat, al puterii autocratice, care 
încetase de mult să mai fie o închisoare politică şi era utilizată 
ca puşcărie citadină pentru pungaşi şi spărgătorii de locuinţe. 
Mulţi notabili au priceput aluzia şi au părăsit ţara. Dar, ca de 
obicei, regele nu a făcut nimic. In ziua căderii Bastiliei fusese 
la vânătoare, împuşcase câţiva cerbi şi se simţea deosebit de 
mulţumit. 

Adunarea Naţională şi-a început totuşi lucrările şi la 4 au¬ 
gust, în vacarmul mulţimii pariziene, a suprimat toate pri¬ 
vilegiile. La 27 august abolirea a fost urmată de „Declaraţia 
drepturilor omului“, faimosul preambul al primei Constituţii 
franceze. Până aici toate bune, dar curtea nu părea să fi învăţat 
încă lecţia. Exista suspiciunea larg răspândită că regele în¬ 
cearcă să se amestece în reforme şi, în consecinţă, la 5 octombrie 

în Paris a izbucnit o a doua revoltă. S-a întins până la Versailles 
şi populaţia nu s-a liniştit până când nu l-a adus pe rege înapoi 
în palatul din Paris. La Versailles nu se încredeau în el. Le plă¬ 
cea să-l poată ţine sub supraveghere şi să-i controleze corespon¬ 
denţa cu rudele din Viena, Madrid şi de la alte curţi europene. 

Intre timp, în Adunare, un nobil care devenise liderul stării 
a treia, Mirabeau, începea să facă ordine în haos. Insă el a 
murit la 2 aprilie 1791, înainte de a putea salva poziţia regelui. 
Regele, care începuse să se teamă pentru viaţa sa, a încercat 
să fugă la 21 iunie. A fost recunoscut după portretul de pe o 
monedă, oprit lângă satul Varennes de un membru al Gărzii 
Naţionale şi dus înapoi la Paris. 

în septembrie 1791 s-a aprobat prima constituţie a Franţei 
şi membrii Adunării Naţionale au plecat acasă. La 1 octombrie 
1791 Adunarea Legislativă s-a întrunit pentru a continua 
activitatea Adunării Naţionale. Acest nou organ al reprezentan¬ 
ţilor populari conţinea numeroase elemente extrem de revolu¬ 
ţionare. Celor mai îndrăzneţi li se spunea iacobini, de la numele 
vechii mănăstiri a iacobinilor 1 , unde îşi desfăşurau întrunirile 
politice. Aceşti tineri (majoritatea aparţinând claselor meşteşu¬ 
găreşti) ţineau discursuri foarte violente, iar când ziarele au 
transmis aceste cuvântări la Berlin şi Viena regele Prusiei şi 
împăratul au hotărât că trebuiau să facă ceva pentru a-şi salva 
cumnatul şi sora. Chiar în momentul respectiv se ocupau cu 
împărţirea regatului Poloniei, unde facţiunile politice provoca- 
seră o asemenea dezordine, încât ţara se găsea la cheremul 
oricui dorea să acapareze câteva provincii. Au reuşit totuşi să 
trimită o armată pentru a invada Franţa şi a -1 elibera pe rege. 

Un val de panică teribilă a traversat atunci pământul fran¬ 
cez. Toată ura înăbuşită a anilor de foamete şi suferinţă a atins 
un apogeu înfiorător. Plebea din Paris s-a năpustit în palatul 
Tuileries. Gărzile elveţiene loiale au încercat să-şi apere stăpâ¬ 
nul, însă Ludovic, incapabil să ia o decizie, a ordonat „încetarea 
focului" chiar când mulţimea se retrăgea. îmbătat de sânge, 

1. Iacobini erau numiţi călugării dominicani, după numele primei 
mănăstiri pe care o înfiinţaseră în Paris, Sfântul Iacob (n. tr.). 

vacarm şi vin ieftin, poporul i-a ucis pe elveţieni până la ultimul, 
apoi a invadat palatul căutându -1 pe Ludovic, care şi-a găsit 
scăparea în sala de şedinţe a Adunării, unde a fost suspendat 
instantaneu din funcţie. Luat prizonier, a fost dus în vechiul 
castel al Templului. 

Insă armatele austriece şi prusace şi-au continuat înainta¬ 
rea, iar panica a devenit isterie, preschimbându-i pe bărbaţi 
şi femei în fiare sălbatice. în prima săptămână din septembrie 
1792 mulţimea a pătruns în închisori şi a ucis toţi deţinuţii. 
Guvernul nu a intervenit. Iacobinii, conduşi de Danton, ştiau 
că această criză însemna fie succesul, fie eşecul revoluţiei, şi 
că doar cea mai brutală cutezanţă i-ar fi putut salva. Adunarea 
Legislativă a fost închisă, iar la 21 septembrie 1792 s-a întrunit 
o nouă Convenţie Naţională. Noul organ era alcătuit aproape 
exclusiv din revoluţionari extremişti. Regele a fost acuzat 
formal de înaltă trădare şi adus în faţa Convenţiei. A fost găsit 
vinovat şi condamnat la moarte cu un vot de 361 la 360 (votul 
în plus fiind cel al vărului său, ducele de Orleans). La 21 ianua¬ 
rie 1793, liniştit şi plin de demnitate, s-a lăsat dus la eşafod. 
Nu înţelesese nici o clipă ce-a fost cu toate împuşcăturile şi 
zarva din ult im ii ani. Şi fusese prea mândru ca să pună întrebări. 

Iacobinii s-au întors apoi împotriva elementului mai mo¬ 
derat din Convenţie, girondinii, numiţi aşa după districtul 
sudic de unde veneau, Gironde. S-a instituit un tribunal revo¬ 
luţionar special şi 21 de girondini de frunte au fost condamnaţi 
la moarte. Ceilalţi s-au sinucis. Erau oameni capabili şi oneşti, 
însă prea filozofici şi moderaţi pentru a supravieţui în acei ani 
înfricoşători. 

în octombrie 1793 iacobinii au suspendat Constituţia „până 
la declararea păcii". Puterea a fost plasată în mâinile unui mic 
Comitet al Siguranţei Publice condus de Danton şi Robespierre. 
Religia şi cronologia creştine au fost abolite. Venise „Epoca 
Raţiunii" (despre care Thomas Paine scrisese atât de elocvent 
în timpul Revoluţiei Americane), iar odată cu ea sosise şi „Teroa¬ 
rea" care timp de peste un an a omorât oameni buni, răi şi indi¬ 
ferenţi la o rată de 70 sau 80 pe zi. 

Cârmuirea autocratică a regelui fusese spulberată. I-a urmat 
tirania câtorva oameni însufleţiţi de o dragoste aşa pătimaşă 
pentru virtutea democratică, încât se simţeau obligaţi să-i ucidă 
pe toţi cei care nu erau de acord cu ei. Franţa s-a transformat 
intr-un abator. Toată lumea bănuia pe toată lumea. Nimeni nu 
se simţea în siguranţă. împinşi de teamă, câţiva membrii ai 
vechii Convenţiei, ştiindu-se următorii candidaţi la eşafod, s-au 
întors împotriva lui Robespierre, care îşi decapitase deja majo¬ 
ritatea colegilor. Robespierre, „singurul democrat adevărat şi 
pur“, a încercat să se sinucidă, dar nu a izbutit. Maxilarul 
sfărâmat i-a fost bandajat în grabă şi Robespierre a fost târât 
la ghilotină. La 27 iulie 1794 (9 Thermidor anul al Il-lea, potri¬ 
vit bizarului calendar al revoluţiei), Regimul Terorii s-a sfârşit 
şi tot Parisul a dansat de bucurie. 

Totuşi, periculoasa poziţie a Franţei impunea ca guvernul 
să rămână în mâinile câtorva bărbaţi fermi, până când nume- 

roşii inamici ai revoluţiei aveau să fie alungaţi de pe pământul 
patriei franceze. In timp ce armatele revoluţionare pe jumătate 
dezbrăcate şi lihnite de foame purtau bătălii disperate pe Rin, 
în Italia, Belgia şi Egipt, învingându-i pe toţi inamicii Marii 
Revoluţii, au fost numiţi cinci Directori care au guvernat Franţa 
timp de patru ani. Puterea i-a fost acordată apoi unui general 
de succes care se numea Napoleon Bonaparte şi care a devenit 
„prim consul" al Franţei în anul 1799. Şi în următorii cincispre¬ 
zece ani bătrânul continent european a devenit laboratorul 
unor experimente politice cum nu se mai văzuseră pe lume. 

NAPOLEON S-A NĂSCUT ÎN ANUL 1769, FIIND AL TREILEA BĂIAT 
al lui Carlo Maria Bonaparte, un respectabil notar public din 
oraşul Ajaccio din Insula Corsica, şi al soţiei acestuia Letizia 
Ramolino. Aşadar nu era francez, ci italian a cărui insulă de 
baştină (o fostă colonie greacă, cartagineză şi romană din Marea 
Mediterană) se zbătuse ani de zile să îşi recapete indepen¬ 
denţa, mai întâi faţă de genovezi, iar după jumătatea secolului 
al XVIII-lea faţă de francezi, care se oferiseră amabili să-i ajute 
pe corsicani în lupta pentru libertate, dar apoi ocupaseră insula 
în beneficiu propriu. 

Până la douăzeci de ani, tânărul Napoleon fusese un patriot 
corsican profesionist - un sinn feiner 1 corsican ce spera să-şi 
izbăvească ţara iubită de jugul inamicului francez urât cu 
înverşunare. Insă Revoluţia Franceză recunoscuse neaşteptat 
revendicările corsicanilor şi Napoleon, care primise o instrucţie 
bună la şcoala militară din Brienne, a trecut cu timpul în ser¬ 
viciul ţării adoptive. Deşi nu a învăţat niciodată să scrie corect 
franceza ori să o vorbească fără un accent italian pronunţat, a 
devenit francez. La un moment dat a ajuns să reprezinte 
expresia cea mai înaltă a tuturor virtuţilor franceze. In prezent 
e considerat simbolul geniului galic. 

Napoleon s-a mişcat repede. Cariera lui nu acoperă mai mult 
de douăzeci de ani. In acest scurt interval a purtat mai multe 

i. Membru al mişcării republicane irlandeze Sinn Fein, opusă divizării 
Irlandei (n. tr.). 

războaie, a obţinut mai multe victorii, a mărşăluit mai multe 
mile, a cucerit mai mulţi kilometri pătraţi, a omorât mai mulţi 
oameni, a realizat mai multe reforme şi în general a răscolit 
Europa mai mult decât oricine altcineva (inclusiv Alexandru 
cel Mare şi Ginghis Han). 

Era un om mărunţel, iar în primii ani de viaţă a avut o sănă¬ 
tate şubredă. N-a impresionat pe nimeni cu frumuseţea lui şi 
până la sfârşitul zilelor se purta foarte stângaci când era obligat 
să participe la vreun eveniment social. Nu a avut parte de nici 
unul dintre avantajele conferite de descendenţă, naştere sau 
bogăţii. In tinereţe a trăit într-o sărăcie lucie şi deseori rămâ¬ 
nea nemâncat ori era silit să câştige te miri cum câţiva bănuţi 
în plus. 

Ca geniu literar nu promitea prea mult. Când a concurat 
pentru un premiu oferit de Academia din Lyon, eseul lui s-a 
clasat penultimul, Napoleon ieşind astfel al cincisprezecelea 
din şaisprezece candidaţi. însă a depăşit toate aceste dificultăţi 
datorită credinţei sale absolute şi de nezdruncinat în propriul 
destin şi în propriul viitor glorios. Am biţia a fost principalul 
motor al vieţii lui. Gândul la sine, lucrătura majusculei N cu 
care îşi semna toate scrisorile şi care se repeta mereu în orna¬ 
mentele palatelor sale construite în grabă, voinţa absolută de 
a face din numele Napoleon cel mai însemnat lucru din lume 
după numele lui Dumnezeu, aceste dorinţe l-au dus pe Napoleon 
pe o culme a faimei neatinsă de nimeni altul. 

Pe vremea când era locotenent cu jumătate de soldă, tână¬ 
rului Bonaparte îi plăceau foarte mult Vieţile paralele, o carte 
despre bărbaţii faimoşi scrisă de istoricul grec Plutarh. însă 
nu a încercat niciodată să egaleze înaltele standarde de caracter 
stabilite de aceşti eroi ai vremilor de demult. Lui Napoleon par 
să îi fi lipsit acele sentimente atente şi cumpătate care îi deo¬ 
sebesc pe oameni de animale. Ar fi foarte dificil de stabilit dacă 
a iubit vreodată şi pe altcineva în afară de propria persoană. 
Vorbea cuviincios cu mama lui, însă Letizia avea un aer şi mani¬ 
ere de mare doamnă şi, în stilul mamelor italience, ştia cum 
să-şi stăpânească odraslele şi să le impună respect. Vreme de 
câţiva ani a ţinut la Josephine, chipeşa lui nevastă creolă, fiica 

unui ofiţer francez din Martinica şi văduva vicontelui de Beau- 
harnais, executat de Robespierre după ce pierduse o bătălie 
contra prusacilor. Insă împăratul a divorţat de ea pentru că nu 
îi dăruise un fiu şi moştenitor, după care s-a căsătorit cu fiica 
împăratului austriac, întrucât acest mariaj părea o strategie 
politică bună. 

In timpul asediului Toulonului, unde a câştigat multă faimă 
la comanda unei baterii, Napoleon l-a studiat cu atenţie sârguin- 
cioasă pe Machiavelli. A urmat sfatul politicianului florentin 
şi nu şi-a ţinut niciodată cuvântul dacă încălcarea promisiunii 
îl avantaja. Cuvântul „recunoştinţă" nu figura în vocabularul 
său personal. Ca să fim cinstiţi, nici el nu aştepta recunoştinţă 
din partea celorlalţi. Suferinţa umană îl lăsa absolut indiferent. 
In 1798 în Egipt a executat prizonieri de război cărora li se 
promisese că vor rămâne în viaţă, iar în Siria a îngăduit tacit 
ca răniţii lui să fie ucişi cu cloroform când şi-a dat seama că 
era imposibil să îi transporte pe corăbii. A poruncit condam¬ 
narea la moarte a ducelui de Enghien de către o curte marţială 
părtinitoare şi împuşcarea lui împotriva oricărei legi, din sin¬ 
gurul motiv că „Bourbonii aveau nevoie de un avertisment". A 
hotărât ca ofiţerii germani capturaţi în timp ce luptau pentru 
independenţa ţării lor să fie împuşcaţi lângă cel mai apropiat 
zid, iar când eroul tirolez Andreas Hofer a căzut în mâinile lui 
după o rezistenţă absolut eroică, a fost executat ca un trădător 
de rând. 

Pe scurt, dacă studiem firea împăratului începem să le înţe¬ 
legem pe acele mame englezoaice îngrijorate care obişnuiau 
să-şi trimită copiii la culcare ameninţându-i: „dacă nu veţi fi 
foarte cuminţi, vine şi vă ia Bonaparte, care mănâncă băieţei 
şi fetiţe la micul dejun". Şi totuşi, după ce am spus atât de multe 
lucruri neplăcute despre acest tiran ciudat, care se îngrijea 
minuţios de fiecare unitate a armatei, dar care neglija serviciile 
medicale şi care îşi distrugea uniformele cu apă de colonie fiindcă 
nu putea suporta mirosul sărmanilor săi soldaţi transpiraţi; 
aşadar după ce am spus toate aceste lucruri dezagreabile şi 
fiind absolut pregătit să adaug multe altele, trebuie să mărtu¬ 
risesc o senzaţie tainică de îndoială. 

Stau la o masă comodă plină de cărţi, cu un ochi pe maşina 
de scris şi cu celălalt pe pisica Licorice, care are o predilecţie 
pentru foile de indigo, şi vă spun că împăratul Napoleon era o 
persoană vrednică de tot dispreţul. însă dacă m-aş uita acum 
pe fereastră la Seventh Avenue şi nesfârşita procesiune de 
camioane şi căruţe s-ar opri brusc, iar eu aş auzi tobe şi l-aş 
vedea pe acest omuleţ călare pe calul său alb şi îmbrăcat în 
uniforma lui verde ponosită, nu ştiu ce să zic, dar tare mă tem 
că mi-aş lăsa cărţile, pisicuţa, casa şi toate şi l-aş urma oriunde 
ar vrea să mă ducă. Bunicul meu a făcut asta şi Dumnezeu e 
martor că nu se născuse pentru a fi erou. Bunicii altor milioane 
de oameni au făcut la fel. N-au primit nici o răsplată, dar nici 
nu aşteptau vreuna. Cu dragă inimă îşi puneau picioarele, bra¬ 
ţele şi vieţile în slujba acestui străin care îi ducea la mii de 
kilometri de casele lor, în focul tunurilor ruseşti, engleze, spa¬ 
niole, italiene sau austriece şi privea imperturbabil în gol în 
timp ce ei se zvârcoleau în agonia morţii. 

Dacă îmi cereţi o explicaţie, trebuie să vă răspund că nu am 
nici una. Pot doar să ghicesc unul dintre motive. Napoleon a fost 
cel mai mare actor şi tot continentul european a fost scena lui. 
în orice moment şi în orice împrejurare ştia ce atitudine i-ar fi 
impresionat la maximum pe spectatori şi înţelegea ce cuvinte 
ar fi creat cea mai profundă impresie. Că vorbea în deşertul 
egiptean, pe fundalul Sfinxului şi al piramidelor, sau că li se 
adresa oamenilor săi care dârdâiau în câmpiile înrourate din 
Italia, nu avea importanţă. Era în permanenţă stăpân pe 
situaţie. Chiar şi la sfârşit, exilat pe o mică stâncă din mijlocul 
Atlanticului, bolnav, la mila unui guvernator britanic obtuz şi 
insuportabil, tot el a ocupat centrul scenei. 

După înfrângerea de la Waterloo, cu excepţia câtorva prie¬ 
teni de încredere, nimeni nu l-a mai văzut pe marele împărat. 
Europenii ştiau că trăia pe Insula Sfânta Elena, ştiau că o 
garnizoană britanică îl păzea zi şi noapte, ştiau că flota brita¬ 
nică păzea garnizoana britanică care îl păzea pe împărat la 
ferma lui din Longwood. însă împăratul nu a ieşit nici din 
gândurile prietenilor, nici din ale inamicilor. Când boala şi 
deznădejdea l-au răpus în cele din urmă, ochii lui tăcuţi au 

continuat să bântuie lumea. Până în ziua de astăzi reprezintă 
în viaţa Franţei o forţă exact ca acum o sută de ani, când oa¬ 
menii leşinau la simpla vedere a acestui bărbat palid care îşi 
ţinea caii în cele mai sacre biserici din Kremlin şi care îi trata 
pe papă şi pe puternicii pământului ca pe nişte lachei. 

Mi-ar trebui câteva volume doar pentru o simplă schiţă a 
vieţii lui. Ar fi nevoie de mii de pagini pentru a vă vorbi despre 
marea reformă politică a statului francez, despre noile sale 
coduri de legi adoptate în majoritatea ţărilor europene, despre 
acţiunile întreprinse de el în fiecare domeniu de activitate 
publică. însă vă pot explica în câteva cuvinte motivul succesului 
său atât de răsunător în prima parte a carierei şi al prăbuşirii 
în ult i mii zece ani. Din 1789 până în 1804, Napoleon a fost 
marele lider al Revoluţiei Franceze. Nu lupta doar pentru gloria 
propriului nume. A învins Austria, Italia, Anglia şi Rusia deoa¬ 
rece el şi soldaţii lui erau apostolii unui nou crez, cel al „Liber¬ 
tăţii, Fraternităţii şi Egalităţii", fiind inamicii curţilor regale 
şi prietenii poporului. 

însă în anul 1804 Napoleon s-a declarat împărat ereditar 
al francezilor şi i-a poruncit papei Pius VII să vină şi să-l înco¬ 
roneze, aşa cum papa Leon III îl încoronase, în anul 800, pe celă¬ 
lalt mare rege al francilor, Carol cel Mare, un model constant 
pentru Napoleon. 

Odată întronat, fostul conducător revoluţionar a devenit 
imitaţia nereuşită a unui monarh Habsburg. Şi-a uitat mama 
spirituală, clubul iacobinilor. A încetat să mai fie apărătorul 
asupriţilor. A devenit capul asupritorilor şi îşi ţinea plutonul 
de execuţie pregătit să îi împuşte pe cei care îndrăzneau să se 
opună voinţei imperiale. în 1806, când rămăşiţele jalnice ale 
Sfântului Imperiu Roman au fost aruncate la coşul de gunoi 
al istoriei şi când ultimul vestigiu al gloriei romane a fost nimi¬ 
cit de nepotul unui ţăran italian, nimeni nu vărsase o lacrimă. 
Dar când armatele napoleoniene au invadat Spania, i-au obligat 
pe spanioli să recunoască un rege pe care îl detestau şi i-au 
masacrat pe bieţii madrileni rămaşi loiali vechilor domnitori, 
opinia publică s-a întors totuşi împotriva eroului de la Marengo, 
Austerlitz şi din alte o sută de bătălii revoluţionare. Atunci, şi 

numai atunci, când Napoleon, din erou al revoluţiei, a ajuns 
personificarea tuturor însuşirilor rele ale Vechiului Regim, a 
reuşit Anglia să dea o direcţie sentimentului de ură care se 
răspândea repede, făcându-i pe toţi oamenii cinstiţi inamici ai 
împăratului francez. 

Englezii fuseseră profund dezgustaţi de la bun început citind 
în ziare detaliile înfiorătoare ale regimului Terorii. Organi¬ 
zaseră şi ei o mare revoluţie (sub domnia lui Carol I) cu un secol 
înainte. Fusese o treabă simplă în comparaţie cu tumultul din 
Paris. In ochii englezului obişnuit, un iacobin era un monstru 
care trebuia împuşcat pe loc, iar Napoleon era Căpetenia 
Diavolilor. Flota britanică supusese Franţa unei blocade încă 
din 1798. Ii stricase lui Napoleon planul de a invada India şi 
îl obligase la o retragere ruşinoasă după victoriile obţinute pe 
malurile Nilului. Şi, în sfârşit, în anul 1805, Anglia a avut parte 
de oportunitatea pe care o aşteptase atâta vreme. 

în apropiere de Capul Trafalgar, pe coasta sud-vestică a Spa¬ 
niei, Nelson a anihilat flota napoleoniană, nelăsându-i nici o 
posibilitate de redresare. începând din acel moment, împăratul 
a fost blocat pe uscat. Şi-ar fi putut menţine totuşi poziţia recu¬ 
noscută de stăpân al continentul dacă ar fi înţeles semnele 
timpului şi ar fi acceptat pacea onorabilă pe care i-o oferiseră 
puterile. însă Napoleon fusese orbit de văpaia propriei glorii. 
Nu era dispus să recunoască egali. Nu putea tolera rivali. Iar 
ura lui s-a întors împotriva Rusiei, misterioasa ţară a câmpiilor 
nesfârşite cu o rezervă inepuizabilă de carne de tun. 

Câtă vreme Rusia a fost guvernată de Pavel I, fiul deficient 
mintal al Ecaterinei cea Mare, Napoleon a ştiut să manevreze 
situaţia. însă Pavel a devenit din ce în ce mai iresponsabil, până 
când supuşii lui au fost obligaţi să-l asasineze (ca să nu fie tri¬ 
mişi cu toţii în minele de plumb din Siberia), iar fiul lui Pavel, 
Alexandru, nu împărtăşea afecţiunea tatălui său pentru uzur¬ 
patorul pe care-1 considera duşmanul neamului omenesc, 
perturbatorul etern al păcii. Alexandru era un bărbat pios care 
se credea ales de Dumnezeu pentru a scăpa lumea de blestemul 
corsican. S-a aliat cu Prusia, Anglia şi Austria, dar a fost în¬ 
frânt. A încercat de cinci ori şi de cinci ori a eşuat. în anul 1812 

RETRAGEREA DIN MOSCOVA 


l-a aţâţat iarăşi pe Napoleon până când împăratul francez, 
furibund, a jurat să dicteze pacea în Moscova. Apoi, de pretutin¬ 
deni, din Spania, Germania, Olanda, Italia şi Portugalia, regi¬ 
mente au fost duse contrar voinţei lor în nord pentru ca mândria 
rănită a marelui împărat să fie răzbunată cum se cuvine. 

Restul poveştii se ştie. După un marş de două luni, Napoleon 
a ajuns în capitala Rusiei, stabilindu-şi cartierul general în 
Kremlin. în noaptea de 15 septembrie 1812 Moscova a luat foc. 
Oraşul a ars patru zile. în seara celei de-a cincea zile Napoleon 
a ordonat retragerea. Peste două săptămâni a început să 
ningă. Armata şi-a târât picioarele prin noroi şi lapoviţă până 
pe 26 noiembrie, când a ajuns la râul Berezina. Atunci au 
început atacurile ruseşti în toată puterea cuvântului. Cazacii 
roiau în jurul trupelor Grande Armee, care nu mai era o armată, 
ci o gloată în dezordine. Pe la jumătatea lui decembrie, în 
oraşele din estul Germaniei au început să se arate cei dintâi 
supravieţuitori. 

Apoi au circulat numeroase zvonuri despre o revoltă imi¬ 
nentă. „A venit timpul", au spus popoarele Europei, „să ne elibe¬ 
răm de acest jug insuportabil". Şi au început să caute puştile 
vechi care scăpaseră de privirile spionilor francezi omniprezenţi. 

însă înainte de a afla ei ce se întâmplase, Napoleon se întorsese 
cu o nouă armată. îşi părăsise soldaţii învinşi şi gonise cu sania 
la Paris, făcând un ultim apel pentru a primi alţi soldaţi ca să 
apere pământul sfânt al Franţei de o invazie străină. 

Pe drum spre est, pentru a înfrunta puterile aliate, l-au urmat 
copii de 16 şi 17 ani. Pe 16, 18 şi 19 octombrie 1813 s-a dat 
teribila bătălie de la Leipzig, unde trei zile la rând băieţandri 
în verde şi băieţandri în albastru au luptat unii cu alţii până 
când apele râului Elster s-au înroşit de sânge. în după-amiaza 
zilei de 17 octombrie, rezervele comasate ale infanteriei ruse 
au spart liniile franceze şi Napoleon a fugit. 

S-a întors la Paris. A abdicat în favoarea fiului său minor, 
însă puterile aliate au insistat ca Ludovic XVIII, fratele răposa¬ 
tului Ludovic XVI, să ocupe tronul Franţei, aşa că prinţul de 
Bourbon cu o privire stinsă şi-a făcut intrarea triumfală în 
Paris, înconjurat de cazaci şi ulani. 

Cât despre Napoleon, a fost numit conducător suveran al 
micii insule Elba din Marea Mediterană, unde şi-a organizat 
rândaşii într-o oaste miniaturală şi a dat bătălii pe tabla de şah. 

Nici nu plecase însă bine din Franţa că poporul a început 
să înţeleagă ce pierduse. Oricât de costisitori, ultimii douăzeci 
de ani fuseseră o perioadă de glorie măreaţă. Parisul fusese 
capitala lumii. Rotofeiul rege Bourbon care în zilele exilului nu 
învăţase nimic şi nu uitase nimic dezgusta pe toată lumea cu 
indolenţa lui. 

La 1 martie 1815, pe când reprezentanţii aliaţilor se pregă¬ 
teau să purceadă la descifrarea hărţii Europei, Napoleon a 
debarcat fără veste lângă Cannes. în mai puţin de o săptămână 
armata franceză îi abandonase pe Bourboni şi fugise în sud 
să-şi pună săbiile şi baionetele la dispoziţia „micului caporal". 
Napoleon a mărşăluit drept spre Paris, unde a ajuns pe 20 
martie. De această dată a fost mai prudent. A oferit pacea, însă 
aliaţii au insistat pentru război. Europa întreagă s-a ridicat 
împotriva „corsicanului perfid". împăratul a înaintat rapid spre 
nord, pentru a-şi zdrobi duşmanii înainte ca aceştia să-şi poată 
uni forţele. însă Napoleon nu mai era acelaşi. Se simţea rău. 
Obosea repede. Dormea când ar fi trebuit să stea treaz şi să 

conducă atacul avangardei. Pe deasupra, îi lipseau mulţi dintre 
generalii loiali de odinioară. Muriseră. 

La începutul lui iunie armatele sale au intrat în Belgia. Pe 
16 iunie i-a învins pe prusacii comandaţi de Blucher. Insă unul 
dintre ofiţerii lui subordonaţi nu a reuşit să anihileze armata 
în retragere, aşa cum i se ordonase. 

Două zile mai târziu Napoleon l-a înfruntat pe Wellington 
în apropiere de Waterloo. Era 18 iunie, o duminică. La ora 2 
după-amiaza bătălia părea câştigată de francezi. La ora 3, în 
zare, spre răsărit, s-a ivit o dâră de praf. Napoleon a crezut că 
asta însemna apropierea propriei cavalerii ce avea să pre¬ 
schimbe înfrângerea englezilor într-o adevărată debandadă. 
La ora 4 a înţeles cum stăteau, de fapt, lucrurile. Blestemând 
şi înjurând, bătrânul Blucher şi-a mânat soldaţii obosiţi de 
moarte în focul încăierării. Şocul a rupt rândurile gărzilor fran¬ 
ceze. Napoleon nu avea alte rezerve. Le-a spus oamenilor săi 
să-şi scape fiecare pielea şi a fugit. 


UATERLOO 



17 IUNIE, BLUCHER IŞI REORGANIZEAZĂ FORŢELE 
IS IUNIE, LA ORA 16:30, AJUNGE 
LA DATERLOO. 




lg IUNIE. LA UATERLOO,^<^9^^Zy H>3U , V V V vjjv 

DE LA ORA 10 PÂNĂ LA 1630 % - 

UELLINGTON ÎŞI MENŢINE * X K ' 

POZIŢIA ÎMPOTRIVA I 'i t&ZO.OO V* 

FORŢELOR FRANCEZE L/fi 
SUPERIOARE. 

17 IUNIE. AVANGARDA 
ALIATĂ SE RETRAGE 
SPRE NORD LA UA TERLOO. \\. 


16 IUNIE, QUATRE BRAS. DIN 
CAUZA UNEI GREŞELI A LUI 
NAPOLEON, CARE ŞI-A 
ÎNDEPĂRTAT REZERVELE, 

NEV A FOST ÎNFRÂNT DE 
O MICĂ FORŢĂ ALIATĂ. 

•'& *** 

N. LA IŞ IUNIE 


BĂTĂLIA DE LA WATERLOO 








SPRE TRAFALGAR 

A abdicat pentru a doua oară în favoarea fiului său. La doar 
o sută de zile după evadarea din Elba se îndrepta spre ţărm. 
Intenţiona să meargă în America. In 1803 vânduse pe mai nimic 
colonia franceză Louisiana (în mare pericol să fie cucerită de 
englezi) tinerei Republici Americane. „Americanii* 4 , şi-a zis în 
sinea lui, „vor fi recunoscători şi-mi vor da un petic de pământ 
şi o casă unde să-mi petrec în tihnă sfârşitul zilelor**. Insă flota 
engleză supraveghea toate porturile franceze. Prins între ar¬ 
matele aliate şi corăbiile britanice, Napoleon nu a avut de ales. 
Prusacii intenţionau să-l împuşte. Poate englezii aveau să fie 
mai generoşi. A aşteptat la Rochefort în speranţa că avea să 
se ivească ceva. La o lună după Waterloo, noul guvern francez 
i-a ordonat să părăsească teritoriul francez în douăzeci şi patru 
de ore. Intr-un gest teatral, i-a trimis o scrisoare prinţului regent 
al Angliei (regele George III era intr-un ospiciu), înştiinţând-o 
pe Alteţa Sa Regală în legătură cu intenţia de a „se lăsa la mila 
inamicilor săi şi de a cere, asemenea lui Temistocle, să fie primit 
în căminul duşmanii or... “ 

La 15 iulie a urcat la bordul navei Bellerophon şi i-a predat 
sabia amiralului Hotham. La Plymouth a fost transferat pe 
Northumberland, care l-a dus în Insula Sfânta Elena. Acolo şi-a 
petrecut ultimii şapte ani de viaţă. A încercat să-şi scrie memo¬ 
riile, s-a ciondănit cu gărzile şi a visat la vremurile de odinioară. 
Fapt destul de curios, a revenit (cel puţin în imaginaţia sa) la 
punctul de pornire. Şi-a adus aminte de zilele când dădea bătălii 
în numele revoluţiei. A încercat să se convingă că întotdeauna 
fusese adevăratul prieten al marilor principii ale „Libertăţii, 
Fraternităţii şi Egalităţii**, pe care soldaţii zdrenţăroşi ai Con¬ 
venţiei le purtaseră până la capătul pământului. îi plăcea să 
stăruie asupra carierei de comandant suprem şi consul. Arare¬ 
ori a vorbit despre imperiu. Uneori se gândea la fiul lui, ducele 
de Reichstadt, micul vultur care trăia la Viena, unde era tratat 
ca „ruda săracă** de tinerii lui verişori din Casa de Habsburg, 
ai căror părinţi tremuraseră cândva doar la auzul numelui său. 
Când a venit sfârşitul, îşi conducea trupele spre victorie. I-a 
ordonat lui Ney să atace cu gărzile. Apoi a murit. 



NAPOLEON 365 



NAPOLEON PLEACĂ ÎN EXIL 


Dacă doriţi totuşi o explicaţie a acestei cariere stranii, dacă 
vreţi să ştiţi cu adevărat cum poate cineva să stăpânească atât 
de mulţi oameni atât amar de ani prin simpla forţă a voinţei, 
nu citiţi cărţile scrise despre el. Autorii lor fie l-au urât, fie l-au 
iubit pe împărat. Veţi afla multe fapte, însă e mai important 
să „simţiţi istoria" decât să o cunoaşteţi. Nu citiţi, ci aşteptaţi 
ocazia de a asculta un artist bun interpretând cântecul intitulat 
Cei doi grenadieri. Versurile au fost scrise de Heine, marele 
poet german care a trăit în era napoleoniană. Muzica a fost 
compusă de Schumann, un german care l-a văzut pe împărat, 
inamicul ţării sale, ori de câte ori acesta mergea în vizită la 
socrul imperial. Prin urmare cântecul este opera a doi oameni 
care aveau toate motivele să-l deteste pe tiran. 

Ascultaţi- 1 . Aşa veţi înţelege ceea ce nici o mie de volume nu 
v-ar putea spune. 

SFÂNTA ALIANŢĂ 

DE ÎNDATĂ CE NAPOLEON A FOST TRIMIS PE INSULA SFÂNTA 
ELENA, CONDUCĂTORII ÎNVINŞI DE ATÂTEA ORI DE „CORSICA- 

nul“ detestat s-au întrunit la viena si au încercat să 

ANULEZE NUMEROASELE SCHIMBĂRI ISCATE DE REVOLUŢIA 

FRANCEZĂ 


ALTEŢELE IMPERIALE, ALTEŢELE REGALE, ÎNĂLŢIMILE LOR 
ducii, miniştrii extraordinari şi plenipotenţiari, alături de 
simplele Excelenţe şi armatele lor de secretari, servitori şi para¬ 
ziţi, ale căror strădanii fuseseră întrerupte atât de insolent de 
revenirea bruscă a îngrozitorului corsican (care acum năduşea 
sub soarele dogoritor din Sfânta Elena), s-au întors la treburile 
lor. Victoria a fost sărbătorită cum se cuvine prin dineuri, petre¬ 
ceri în grădină şi baluri la care se dansa noul şi extrem de şocan¬ 
tul „vals“, spre marea indignare a doamnelor şi domnilor care 
îşi aminteau menuetul Vechiului Regim. 

Timp de aproape o generaţie trăiseră retraşi. Primejdia, în 
sfârşit, trecuse. Erau foarte elocvenţi pe tema crâncenelor 
vitregii îndurate. Şi se aşteptau să fie despăgubiţi pentru fiecare 
bănuţ pierdut din cauza incalificabililor iacobini care cutezaseră 
să-l ucidă pe regele uns, aboliseră perucile şi renunţaseră la 
pantalonii scurţi ai curţii de la Versailles pentru sărăcăcioşii 
pantaloni lungi purtaţi în mahalalele pariziene. 

Aţi putea crede că e absurd să menţionez un astfel de amă¬ 
nunt. Dar, fără supărare, Congresul de la Viena a fost o succe¬ 
siune lungă de asemenea absurdităţi şi multe luni dilema 
„pantaloni scurţi sau pantaloni lungi" i-a interesat pe delegaţi 
mai mult decât găsirea unor soluţii la problemele din Saxonia 
sau Spania. Majestatea Sa regele Prusiei a mers atât de departe 
încât a comandat o pereche de pantaloni scurţi, ca să îşi poată 
afişa public dispreţul pentru tot ce era revoluţionar. 

Pentru a nu se lăsa mai prejos în această nobilă ură pentru 
revoluţie, un alt potentat german a hotărât că toate taxele 
plătite de supuşi uzurpatorului francez trebuiau achitate a 
doua oară conducătorului legitim care îşi iubise poporul din 
depărtări în timp ce ei se aflau la cheremul căpcăunului corsican. 
Şi aşa mai departe. Dintr-o gafă în alta, până când cineva îşi 
pierde răsuflarea şi exclamă: „dar de ce, pentru numele lui 
Dumnezeu, nu obiectau oamenii?" Şi intr-adevăr, de ce? Pentru 
că oamenii erau absolut epuizaţi, disperaţi, nu le păsa ce se în¬ 
tâmpla, sau cum sau de cine erau conduşi, cu condiţia să fie pace. 
Erau sătui şi obosiţi de război, revoluţie şi reformă. 

Spre sfârşitul deceniului 1780 dansaseră cu toţii în jurul 
copacului libertăţii. Prinţii îşi îmbrăţişaseră bucătarii şi duce¬ 
sele dansaseră carmaniola cu lacheii, sincer convinşi că Mileniul 
Egalităţii şi Fraternităţii se ivise în sfârşit în această lume 
ticăloasă. In loc de mileniu, fuseseră vizitaţi de comisarul revo¬ 
luţionar, care încartiruise o duzină de soldaţi murdari în salonul 
lor, furând şi argintăria familiei când plecase înapoi la Paris 
să raporteze guvernului cât de entuziast primise „ţara eliberată" 
Constituţia oferită de poporul francez vecinilor dragi. 

Răsuflaseră uşuraţi când auziseră că ultimul episod revolu¬ 
ţionar izbucnit în Paris fusese înăbuşit de un tânăr ofiţer pe 
nume Bonaparte, sau Buonaparte, care întorsese armele împo¬ 
triva mulţimii. Ceva mai puţină libertate, fraternitate şi egali¬ 
tate părea un lucru foarte dezirabil. In scurtă vreme însă, 
tânărul ofiţer Buonaparte, sau Bonaparte, a devenit unul dintre 
cei trei consuli ai Republicii Franceze, apoi unicul consul şi în 
cele din urmă împărat. Fiind mult mai eficient decât orice 
conducător văzut vreodată, mâna lui apăsa greu asupra supu¬ 
şilor. Nu le-a arătat milă. Le-a înrolat fiii în armate, le-a măritat 
fiicele cu generalii lui şi le-a luat tablourile şi statuile pentru 
a-şi îmbogăţi propriile muzee. A transformat toată Europa 
într-o tabără militară şi a omorât aproape o întreagă generaţie 
de bărbaţi. 

Acum dispăruse, iar oamenii (cu excepţia câtorva militari de 
profesie) îşi doreau un singur lucru. Voiau să fie lăsaţi în pace. 

O vreme li se îngăduise să se guverneze singuri, să voteze pri¬ 
mari, consilieri şi judecători. Sistemul fusese un eşec teribil. 
Noii guvernanţi erau neexperimentaţi şi extravaganţi. Din 
disperare, oamenii s-au întors spre reprezentanţii Vechiului 
Regim. „Conduceţi-ne voi“, au zis, „ca odinioară. Spuneţi-ne ce 
taxe datorăm şi lăsaţi-ne în pace. Suntem ocupaţi să reparăm 
daunele făcute de epoca libertăţii". 

Organizatorii faimosul Congres s-au străduit fără îndoială 
să satisfacă această sete de linişte şi pace. Sfânta Alianţă, prin¬ 
cipalul rezultat al Congresului, a făcut din poliţişti cei mai 
importanţi demnitari din stat şi a stabilit cea mai aprigă pe¬ 
deapsă pentru cei care îndrăzneau să critice chiar şi un singur 
act oficial. 

Europa se bucura de pace, însă era pacea unui cimitir. 

Cei mai importanţi trei bărbaţi la Viena au fost împăratul 
Alexandru al Rusiei, Metternich, care reprezenta interesele 
Casei austriece de Habsburg, şi Talleyrand, un fost episcop de 
Autun care izbutise să supravieţuiască schimbărilor din guver¬ 
nul francez doar prin forţa şireteniei şi inteligenţei sale şi care 
acum se deplasase în capitala austriacă pentru a dobândi pen¬ 
tru ţara lui ce se mai putea salva din ruina napoleoniană. Ca 
tânărul vesel din limerick, care nu îşi dădea seama când era 
dispreţuit, acest oaspete nepoftit a sosit la petrecere şi a mân¬ 
cat cu aşa un chef de parcă fusese invitat. Totuşi, nu după 
multă vreme stătea în capul mesei distrându-i pe toţi cu poveş¬ 
tile lui amuzante şi câştigând bunăvoinţa companiei cu şarmul 
purtării sale. 

Cu douăzeci şi patru de ore înainte de a ajunge la Viena 
aflase că aliaţii erau împărţiţi în două tabere ostile. De o parte 
se găseau Rusia, care voia să acapareze Polonia, şi Prusia, care 
dorea să anexeze Saxonia; de cealaltă parte se găseau Austria 
şi Anglia, care încercau să împiedice această apropriere, căci 
capacitatea Prusiei sau Rusiei de a domina Europa contravenea 
intereselor lor. Talleyrand a manipulat cu multă dibăcie ambele 
grupuri şi datorită eforturilor sale poporul francez nu a fost 
nevoit să sufere pentru cei zece ani de împilare înduraţi de 
Europa din partea funcţionarilor imperiali. El a susţinut că 

poporul francez nu avusese de ales. Napoleon îi silise să acţio¬ 
neze conform ordinelor lui. Insă Napoleon nu mai era, iar pe 
tron se găsea Ludovic XVIII. „Daţi-i o şansă", a pledat Talley- 
rand. Iar aliaţii, bucuroşi să vadă un rege legitim pe tronul 
unei ţări revoluţionare, au cedat îndatoritor şi Bourbonii au 
primit o şansă, de care s-au folosit în aşa fel încât au fost 
alungaţi după cincisprezece ani. 

Al doilea bărbat al triumviratului de la Viena a fost Metter- 
nich, prim-ministrul austriac, şeful politicii externe a Casei de 
Habsburg. Wenzel Lothar, prinţ de Metternich-Winneburg, era 
exact ceea ce sugerează şi numele. Era un mare senior, un domn 
chipeş cu maniere foarte rafinate, nemăsurat de bogat şi extrem 
de abil. Pe de altă parte, era produsul unei societăţi care vieţuia 
la o mie de kilometri distanţă de gloata asudată care muncea 
şi trudea în oraşe şi gospodării. în tinereţe, Metternich studia 
la Universitatea din Strasbourg în momentul izbucnirii Revo¬ 
luţiei Franceze. Strasbourgul, oraşul unde s-a născut imnul 
La Marseillaise, fusese unul dintre centrele activităţilor iaco- 
bine. Metternich îşi amintea că plăcuta lui viaţă socială fusese 
din nefericire întreruptă, că numeroşi cetăţeni incompetenţi 
fuseseră chemaţi să îndeplinească sarcini pentru care nu erau 
pregătiţi, că mulţimea sărbătorise zorii noii libertăţi omorând 
persoane complet nevinovate. Nu percepuse entuziasmul sincer 
al maselor, licărul de speranţă din ochii femeilor şi copiilor care 
dădeau pâine şi apă soldaţilor jerpeliţi ai Convenţiei aflaţi în 
marş prin oraş în drum spre front şi spre o moarte glorioasă 
pentru patria franceză. 

Toate astea îl umpluseră de dezgust pe tânărul austriac. 
Erau necivilizate. Dacă erau de dat bătălii, ele trebuiau purtate 
de tineri spilcuiţi, în uniforme fermecătoare, care atacau pe 
pajişti înverzite călărind pe cai bine ţesălaţi. Dar să transformi 
o întreagă ţară într-o tabără militară urât mirositoare, unde 
vagabonzii erau promovaţi peste noapte la gradul de generali, 
aşa ceva era şi rău, şi nesăbuit. „Uite ce s-a ales de ideile voastre 
frumoase", le spunea el diplomaţilor francezi pe care îi întâlnea 
la dineurile liniştite oferite de unul dintre nenumăraţii arhiduci 
austrieci. „Aţi vrut libertate, egalitate şi fraternitate şi v-aţi 

ales cu Napoleon. Mult mai bine ar fi fost dacă v-aţi fi mulţumit 
cu ordinea existentă." După care îşi expunea propriul sistem 
bazat pe „stabilitate". Susţinea revenirea la normalitatea vre¬ 
murilor bune dinaintea războiului, când toată lumea era fericită 
şi nimeni nu discuta inepţii despre faptul că „oricine e la fel de 
bun ca toţi ceilalţi". Atitudinea lui era absolut sinceră, iar deter¬ 
minarea deosebită şi puterea lui formidabilă de convingere îl 
făceau să fie unul dintre cei mai periculoşi duşmani ai ideilor 
revoluţionare. A murit abia în 1859, a Ş a că a trăit destul cât să 
vadă eşecul total al tuturor politicilor sale, măturate de Revo¬ 
luţia din anul 1848. Atunci s-a trezit în poziţia de cel mai detes¬ 
tat om din Europa şi a riscat de mai multe ori să fie linşat de 
mulţimi furioase de cetăţeni indignaţi. Insă până la capăt a 
rămas neclintit în convingerea că făcuse ce trebuia. 

Dintotdeauna fusese convins că poporul prefera pacea înain¬ 
tea libertăţii şi încercase să îi ofere ce era mai bun. Şi, pentru 
a fi corecţi, trebuie spus că eforturile sale de a stabili o pace 

universală au fost destul de reuşite. Marile puteri nu s-au năpus¬ 
tit una la gâtul alteia timp de aproape patruzeci de ani, până 
în 1854, când a început Războiul Crimeii între Rusia, Anglia, 
Franţa, Italia şi Turcia. Intervalul a constituit un record pentru 
continentul european. 

Al treilea erou al acestui congres pe muzică de vals a fost 
împăratul Alexandru. Crescuse la curtea bunicii sale, faimoasa 
Ecaterina cea Mare. împărţit între lecţiile acestei bătrâne 
viclene, care îl învăţase să considere gloria Rusiei drept cel mai 
important lucru în viaţă, şi cele ale preceptorului privat, un 
admirator elveţian al lui Voltaire şi Rousseau, care îi umplea 
mintea cu o dragoste generală pentru omenire, la maturitate 
băiatul a ajuns un amestec straniu de tiran egoist şi revoluţio¬ 
nar sentimental. Cât trăise tatăl său nebun, Pavel I, suferise 
umilinţe grele. Fusese obligat să asiste la măcelul în masă de 
pe câmpurile de luptă napoleoniene. După aceea roata se 
întorsese. Ostile sale câştigaseră victoria pentru aliaţi. Rusia 
devenise salvatoarea Europei şi ţarul acestui popor puternic 
era aclamat ca un semizeu ce avea să tămăduiască lumea de 
multele rele. 

însă Alexandru nu era prea deştept. Nu îi cunoştea pe oa¬ 
meni aşa cum îi cunoşteau Talleyrand şi Metternich. Nu înţele¬ 
gea bizarul joc al diplomaţiei. Era înfumurat (cine nu ar fi în 
asemenea împrejurări?) şi îi plăcea să audă aplauzele mulţimii, 
în scurtă vreme devenind principala „atracţie" a Congresului, 
în vreme ce Metternich, Talleyrand şi Castlereagh (extrem de 
abilul reprezentant britanic) stăteau la masă bând o sticlă de 
vin de Tokaji şi decideau ce trebuia făcut în practică. Aveau 
nevoie de Rusia şi de aceea se arătau foarte politicoşi cu Alexan¬ 
dru, însă erau cu atât mai mulţumiţi cu cât acesta se implica 
mai puţin în lucrările efective ale Congresului. Ba chiar i-au 
încurajat planurile pentru o Sfântă Alianţă, pentru a -1 ţine com¬ 
plet ocupat în timp ce ei se îndeletniceau cu treburile concrete. 

Alexandru era o persoană sociabilă căreia îi plăcea să meargă 
la petreceri şi să cunoască lume. în asemenea ocazii era fericit 
şi vesel, însă caracterul lui ascundea şi o latură foarte diferită, 
încerca să uite ceva ce nu putea uita. în noaptea de 23 martie 

1801 se găsea într-o încăpere a Palatului Mihail din Petersburg, 
aşteptând vestea abdicării tatălui său. însă Pavel refuzase să 
semneze documentul pus pe masă de nişte ofiţeri beţi, iar aceştia, 
înfuriaţi, îi puseseră o eşarfă în jurul gâtului şi îl strangulaseră. 
Apoi coborâseră să anunţe că Alexandru era împăratul tuturor 
ţinuturilor ruse. 

Amintirea acelei nopţi îngrozitoare nu l-a părăsit pe ţar, care 
era o persoană foarte sensibilă. Fusese educat la şcoala marilor 
filozofi francezi care nu credeau în Dumnezeu, ci în Raţiunea 
Umană. Raţiunea singură nu îl putea totuşi mulţumi pe împă¬ 
rat în situaţia delicată în care se afla. A început să audă voci 
şi să aibă halucinaţii. A încercat să găsească o cale de a-şi îm¬ 
păca conştiinţa. A devenit foarte evlavios şi a început să se 
intereseze de misticism, acea dragoste ciudată pentru misterios 
şi necunoscut, la fel de veche ca templele din Teba şi Babilon. 

Emoţiile copleşitoare ale marii epoci revoluţionare au influen¬ 
ţat în mod bizar firea contemporanilor. Bărbaţii şi femeile care 
trăiseră douăzeci de ani de nelinişte şi frică nu rămăseseră 
chiar normali. Tresăreau ori de câte ori suna clopoţelul de la 
intrare. Sunetul lui putea însemna vestea „morţii pe câmpul 
de onoare" a singurului copil. Frazele despre „dragostea fră¬ 
ţească" şi „libertatea" revoluţiei sunau ca nişte vorbe goale în 
urechile unor ţărani cumplit de îndureraţi. Se agăţau de orice 
lucru care le putea oferi un sprijin nou în teribilele probleme 
ale vieţii. în durerea şi nefericirea lor cădeau uşor pradă unui 
număr mare de impostori care se dădeau drept profeţi şi propo- 
văduiau o învăţătură nouă şi ciudată scoasă din pasajele mai 
obscure ale cărţii Apocalipsei. 

în anul 1814, Alexandru, care consultase deja numeroşi tămă¬ 
duitori miraculoşi, a auzit de o nouă clarvăzătoare care pre¬ 
zicea sfârşitul iminent al lumii şi îndemna oamenii să se căiască 
înainte de a fi prea târziu. Doamna în chestiune, baroneasa 
von Kriidener, era o rusoaică de o vârstă incertă şi o reputaţie 
similară, soţia unui diplomat rus în zilele împăratului Pavel. 
Tocase averea soţului şi îl dezonorase cu extravagantele ei 
aventuri amoroase. A trăit o viaţă foarte deşănţată până au 
început să-i cedeze nervii şi o vreme nu a fost întreagă la minte. 

Se convertise apoi după ce asistase la moartea subită a unui 
prieten. De atunci încolo dispreţuise orice fel de veselie. Şi-a 
mărturisit păcatele cizmarului ei, un evlavios frate morav, adept 
al reformatorului Jan Hus, pe care Conciliul de la Konstanz îl 
arsese pe rug pentru ereziile lui în anul 1415. 

Baroneasa şi-a petrecut următorii zece ani în Germania, 
specializându-se în „convertirea" de regi şi prinţi. A-l convinge 
pe Alexandru, salvatorul Europei, de greşeala purtărilor lui 
era ambiţia vieţii ei. Şi cum Alexandru, doborât de nenoroci¬ 
rea sa, era dispus să asculte pe oricine i-ar fi adus o rază de 
speranţă, întrevederea s-a aranjat cu uşurinţă. In seara zilei 
de 4 iunie 1815 baroneasa a fost primită în pavilionul împăra¬ 
tului. L-a găsit citind Biblia. Nu ştim ce i-a spus lui Alexandru, 
dar la plecarea ei, după trei ceasuri, împăratul era scăldat în 
lacrimi şi a jurat că „sufletul lui îşi găsise în sfârşit pacea", 
începând din ziua aceea, baroneasa i-a fost tovarăş loial şi 
sfătuitor spiritual. L-a urmat la Paris, apoi la Viena, şi Alexan¬ 
dru îşi petrecea la întrunirile de rugăciune organizate de 
Kriidener tot timpul în care nu dansa. 

V-aţi putea întreba: de ce vă spun această poveste cu atât de 
multe amănunte? Oare schimbările sociale din secolul al XlX-lea 
nu sunt mai importante decât cariera unei femei dezechilibrate 
pe care mai bine am da-o uitării? Bineînţeles că sunt, însă 
există numeroase cărţi care vă vor descrie aceste lucruri cu 
multă precizie şi foarte detaliat. Din istoria de faţă vreau să 
învăţaţi ceva mai mult decât un simplu şir de fapte. Vreau ca 
voi să abordaţi toate evenimentele istorice cu o gândire care nu 
consideră nimic drept indiscutabil. Nu vă mulţumiţi cu afirma¬ 
ţii simple de genul „cutare şi cutare lucru s-a întâmplat în cutare 
şi cutare loc". încercaţi să descoperiţi motivele ascunse din spa¬ 
tele fiecărei acţiuni şi atunci veţi înţelege lumea din jur mult 
mai bine şi veţi avea şanse mai mari de a-i ajuta pe alţii, ceea 
ce (în definitiv) e singurul mod satisfăcător de a trăi. 

Nu vreau să vă gândiţi la Sfânta Alianţă ca la o bucată de 
hârtie iscălită în anul 1815 şi care zace moartă şi uitată undeva 
în arhivele de stat. Uitată s-ar putea să fie, însă în nici un caz 
nu e moartă. Sfânta Alianţă a fost direct responsabilă pentru 

promulgarea Doctrinei Monroe, iar Doctrina Monroe formulată 
în America pentru americani are o influenţă clar definită asu¬ 
pra propriilor voastre vieţi. Iată motivul pentru care vreau ca 
voi să ştiţi exact în ce fel a ajuns să ia fiinţă acest document şi 
care sunt motivele reale aflate la baza acestei manifestări exte¬ 
rioare de pietate şi devotament creştin faţă de datorie. 

Sfânta Alianţă a fost opera comună a unui bărbat nefericit 
care suferise un şoc mental teribil şi care încerca să-şi liniş¬ 
tească sufletul mult încercat şi a unei femei ambiţioase care 
după o viaţă împrăştiată îşi pierduse frumuseţea şi farmecul 
şi acum îşi satisfăcea vanitatea şi dorinţa de notorietate asu- 
mându-şi rolul de Mesia autoproclamat al unui crez nou şi 
ciudat. Nu divulg nici un fel de secret când vă împărtăşesc aceste 
detalii. Persoane foarte cumpătate, ca Metternich, Castlereagh 
şi Talleyrand, au înţeles pe deplin abilităţile limitate ale senti¬ 
mentalei baronese. Pentru Metternich ar fi fost uşor să o trimită 
înapoi pe domeniile ei din Germania. Câteva rânduri adresate 
atotputernicului comandant al poliţiei imperiale şi treaba s-ar 
fi rezolvat. 

însă Franţa, Anglia şi Austria depindeau de bunăvoinţa 
Rusiei. Nu îşi puteau permite să-l jignească pe Alexandru. Au 
tolerat-o de nevoie pe bătrâna şi ridicola baroneasă. Şi chiar 
dacă socoteau Sfânta Alianţă o absurditate fără seamăn care 
nu valora nici cât hârtia pe care era scrisă, l-au ascultat cu răb¬ 
dare pe ţar când le-a citit prima ciornă a acestei tentative de a 
crea o Frăţie a Oamenilor bazată pe Sfintele Scripturi. Căci asta 
încerca să facă Sfânta Alianţă, iar semnatarii documentului 
declarau solemn că „în administrarea propriilor ţări şi în rela¬ 
ţiile politice cu celelalte guverne vor avea drept singură călăuză 
preceptele Sfintei Religii, anume preceptele Dreptăţii, Carităţii 
Creştine şi Păcii care, departe de a fi aplicabile doar la proble¬ 
mele private, trebuie să influenţeze direct consiliile prinţilor 
şi trebuie să le îndrume paşii, fiind singurul mijloc de a conso¬ 
lida instituţiile omeneşti şi de a le îndrepta imperfecţiunile". 
Apoi şi-au promis reciproc că vor rămâne uniţi „prin legăturile 
unei fraternităţi adevărate şi indisolubile şi, considerându-se 
unii pe alţii drept compatrioţi, îşi vor acorda ajutor şi asistenţă 
în orice situaţie şi în orice loc“. Şi alte cuvinte în acelaşi sens. 

In cele din urmă Sfânta Alianţă a fost semnată de împăratul 
Austriei, care n-a priceput o vorbă din ea. A fost semnată de 
Bourboni, care aveau nevoie de prietenia vechilor inamici ai 
lui Napoleon. A fost semnată de regele Prusiei, care spera să-l 
atragă pe Alexandru de partea planurilor lui pentru o „Prusie 
mare“, şi de toate naţiunile mici din Europa care se aflau la 
mila Rusiei. Anglia nu a semnat, deoarece Castlereagh consi¬ 
dera documentul doar vorbărie goală. Papa nu a semnat-o pen¬ 
tru că acest amestec al unui grec-ortodox şi al unui protestant 
în treburile lui l-a ofensat. Iar sultanul nu a semnat-o fiindcă 
n-a auzit de ea. 

Cu toate acestea, masa populaţiei europene a fost silită 
repede să ia act. In spatele frazelor goale ale Sfintei Alianţe 
stăteau armatele Cvintuplei Alianţe create de Metternich între 
marile puteri. Aceste armate nu glumeau. Au dat de înţeles că 
pacea în Europa nu trebuia tulburată de aşa-numiţii liberali, 
în realitate nimeni alţii decât iacobini deghizaţi ce sperau la o 
întoarcere a zilelor revoluţionare. Entuziasmul pentru marile 
războaie de eliberare din 1812, 1813, 1814 şi 1815 începuse să 
pălească. Fusese urmat de o credinţă sinceră în venirea unor 
zile mai fericite. Soldaţii care duseseră greul bătăliei voiau 
pace şi asta au cerut. 

însă nu doreau genul de pace impusă acum de Sfânta 
Alianţă şi de consiliul puterilor europene. Au strigat că fuseseră 
trădaţi. însă au fost foarte atenţi, să nu-i audă vreun spion al 
poliţiei secrete. Reacţiunea a ieşit victorioasă. A fost o reacţiune 
produsă de persoane care credeau sincer că metodele lor erau 
necesare pentru binele umanităţii. însă a fost atât de greu de 
dus de parcă intenţiile lor ar fi fost mai puţin binevoitoare. A 
pricinuit multă suferinţă inutilă şi a întârziat cu mult progresul 
aşezat al edificiului politic. 

MAREA REACŢIUNE 

AU ÎNCERCAT SĂ GARANTEZE LUMII O ERĂ DE PACE NETULBU¬ 
RATĂ SUPRIMÂND TOATE IDEILE NOI. L-AU TRANSFORMAT PE 
SPIONUL POLITIEI ÎN CEL MAI ÎNALT FUNCŢIONAR DIN STAT, 
SI ÎN SCURTĂ VREME ÎNCHISORILE TUTUROR TARILOR SE 
UMPLUSERĂ CU CEI CARE SUSŢINEAU CA POPORUL ARE DREP- 
TUL DE A SE GUVERNA ASA CUM CREDE DE CUVIINŢA 


REPARAREA TUTUROR PAGUBELOR PROVOCATE DE MARELE 
potop napoleonian era aproape imposibilă. împrejmuirile 
străvechi fuseseră luate de ape. Palatele a vreo 40 de dinastii 
fuseseră avariate într-o asemenea proporţie încât au devenit 
de nelocuit. Alte reşedinţe regale au fost extinse semnificativ 
pe cheltuiala vecinilor mai puţin norocoşi. La retragere, apele 
doctrinei revoluţionare au lăsat în urmă aluviuni ciudate ce 
nu puteau fi îndepărtate fără a primejdui întreaga comunitate, 
însă inginerii politici ai Congresului s-au străduit, şi iată ce 
au realizat. 

Franţa tulburase pacea lumii atât de mulţi ani, încât oamenii 
ajunseseră să se teamă aproape instinctiv de această ţară. Prin 
glasul lui Talleyrand, Bourbonii promiseseră să stea cuminţi, 
însă cele o sută de zile învăţaseră Europa la ce să se aştepte în 
cazul în care Napoleon ar fi reuşit să evadeze şi a doua oară. 
Prin urmare, Republica Olandeză s-a transformat în monarhie, 
iar Belgia (care nu se alăturase războiului olandez pentru 
independenţă din secolul al XVI-lea şi de atunci făcea parte 
din domeniile Habsburgilor, mai întâi sub stăpânirea Spaniei, 
apoi a Austriei) a fost inclusă în acest nou regat al Ţărilor de 
Jos. Nimeni nu dorea această unire, nici în nordul protestant, 
nici în sudul catolic, însă nu s-au pus întrebări. Părea un lucru 
bun pentru pacea Europei, şi acesta a fost principalul considerent. 

Polonia sperase lucruri mari, deoarece un polonez, prinţul 
Adam Czartoryski, era unul dintre cei mai apropiaţi prieteni 
ai ţarului Alexandru şi îl sfătuise permanent pe parcursul 

războiului şi al Congresului de la Viena. Dar Polonia a devenit 
parte semiindependentă a Rusiei, avându -1 drept rege pe Ale¬ 
xandru. Soluţia nu a mulţumit pe nimeni şi a provocat multe 
resentimente şi trei revoluţii. 

Danemarca, rămasă aliata loială a lui Napoleon până la 
capăt, a fost pedepsită aspru. Cu şapte ani înainte o flotă engleză 
pătrunsese în Strâmtoarea Kattegat şi, fără vreo declaraţie de 
război sau vreun avertisment, bombardase Copenhaga şi confis- 
case flota daneză, ca nu cumva să îi fie utilă lui Napoleon. Con¬ 
gresul de la Viena a făcut un pas în plus. Aluat Norvegia (care 
se unise cu Danemarca în 1397 prin Uniunea de la Kalmar) de 
la Danemarca şi i-a dat-o lui Carol XIV al Suediei ca răsplată 
fiindcă îl trădase pe Napoleon, cel care îl întronase rege. Fapt 
curios, regele suedez era un fost general francez pe nume Bema- 
dotte, care ajunsese în Suedia ca aghiotant al lui Napoleon şi 
fusese poftit pe tronul ţării atunci când ultimul conducător din 
Casa Holstein-Gottorp murise fără a lăsa urmaşi. Din 1815 
până în 1844 şi-a guvernat cu multă iscusinţă ţara de adopţie 
(a cărei limbă n-a învăţat-o vreodată). Era un bărbat inteligent 
şi se bucura de respect din partea supuşilor suedezi şi norve¬ 
gieni, însă nu a reuşit să unească cele două ţări separate de 
natură şi istorie. Statul scandinav dual nu a fost un succes şi 
în 1905 Norvegia, intr-un chip cât se poate de paşnic şi ordonat, 
s-a declarat regat independent, iar suedezii i-au urat „vânt din 
pupă“ şi au lăsat-o, foarte înţelept, s-o apuce pe calea ei. 

Mari speranţe în generalul Bonaparte îşi puseseră şi italie¬ 
nii, care încă din Renaştere se găsiseră la mila unui şir intermi¬ 
nabil de invadatori. împăratul Napoleon i-a dezamăgit totuşi 
crunt. în loc de Italia unită pe care o dorea populaţia, teritoriul 
a fost împărţit în numeroase principate, ducate şi republici 
mărunte, plus Statul Pontifical (în apropiere de Napoli), care 
era regiunea cea mai prost guvernată şi mai săracă din toată 
peninsula. Congresul de la Viena a abolit câteva dintre republi¬ 
cile napoleoniene, iar în locul lor au renăscut unele principate 
vechi, acordate membrilor merituoşi, bărbaţi şi femei, din fami¬ 
lia Habsburg. 

Bieţii spanioli, care declanşaseră marea revoltă naţionalistă 
contra lui Napoleon şi care îşi jertfiseră sângele pentru regele 

lor, au fost pedepsiţi aspru atunci când Congresul i-a permis 
Maiestăţii Sale să se întoarcă pe domeniile lui. Această creatură 
infamă, pe nume Ferdinand VII, îşi petrecuse ultimii patru ani 
ca prizonier al lui Napoleon. îşi înseninase zilele croşetând veş¬ 
minte pentru statuile sfinţilor patroni favoriţi. Şi-a sărbătorit 
întoarcerea reintroducând Inchiziţia şi camera de tortură, 
ambele abolite anterior de revoluţie. Era o persoană dezgustă¬ 
toare, dispreţuită la fel de mult şi de supuşii lui, şi de cele patru 
soţii, dar Sfânta Alianţă l-a menţinut pe tronul său legitim şi 
toate eforturile spaniolilor cumsecade de a scăpa de această 
năpastă şi de a face din Spania un regat constituţional s-au 
sfârşit cu vărsare de sânge şi execuţii. 

Portugalia nu mai avea rege din 1807, când familia regală 
fugise în coloniile din Brazilia. Ţara fusese utilizată ca bază 
de aprovizionare pentru armatele lui Wellington în Războiul 
Peninsular 1 , care a durat din 1808 până în 1814. După 1815 
Portugalia a fost un fel de provincie britanică până la întoar¬ 
cerea pe tron a Casei de Braganza, care lăsase un membru în 
Rio de Janeiro ca împărat al Braziliei, singurul imperiu ame¬ 
rican care a dăinuit mai mult de câţiva ani. A încetat să existe 
în 1889, când ţara a devenit republică. 

în Răsărit nu s-a făcut nimic pentru ameliorarea situaţiei 
teribile a slavilor şi grecilor, supuşi în continuare sultanului, 
în 1804, „George cel Negru", un porcar sârb (întemeietorul 
dinastiei Karageorgevici), declanşase o revoltă împotriva turci¬ 
lor, însă fusese învins de inamici şi asasinat de un presupus 
prieten, un lider sârb rival, Milos Obrenovici (devenit fondatorul 
dinastiei Obrenovici), iar turcii au rămas mai departe stăpânii 
incontestabili ai Peninsulei Balcanice. 

Grecii, care de două mii de ani, de când îşi pierduseră inde¬ 
pendenţa, fuseseră supuşi ai macedonenilor, romanilor, veneţie- 
nilor şi turcilor, speraseră că Ioannis Kapodistrias, compatriotul 
lor originar din Corfu, şi Czartoryski, cel mai apropiat prieten 
al ţarului Alexandru, aveau să facă ceva pentru ei. însă Con¬ 
gresul de la Viena nu se sinchisea de greci, fiind cât se poate 


1. în Spania este numit Războiul de Independenţă spaniol (n. tr.). 

de interesat de menţinerea pe tron a tuturor monarhilor „legi¬ 
timi", fie ei creştini, musulmani sau orice altceva. Prin urmare 
nu s-a făcut nimic. 

Ultima, dar probabil cea mai mare gafă a Congresului a fost 
tratamentul aplicat Germaniei. Reforma şi Războiul de Treizeci 
de Ani nu numai că secătuiseră prosperitatea ţării, dar o trans¬ 
formaseră intr-un morman de moloz politic fără speranţă, alcă¬ 
tuit din vreo două regate, câteva arhiducate, un număr mare 
de ducate şi sute de margrafiate, principate, baronii, electorate, 
oraşe libere şi sate libere, fiecare guvernat de cel mai bizar 
sortiment de potentaţi văzut vreodată altundeva decât pe sce¬ 
nele de operă comică. Frederic cel Mare schimbase această 
situaţie creând o Prusie puternică, dar statul nu durase mult 
după moartea lui. 

Napoleon retezase aspiraţiile de independenţă ale majori¬ 
tăţii acestor ţărişoare şi, din peste 300, doar 52 supravieţuiseră 
anului 1806. Pe parcursul anilor marii lupte pentru indepen¬ 
denţă, mulţi soldaţi tineri visaseră la o nouă patrie puternică 
şi unită. Insă nu poate exista unire fără o conducere puternică. 
Cine putea fi liderul de care era nevoie? 

In provinciile de limbă germană existau cinci regate. Condu¬ 
cătorii a două dintre ele, Austria şi Prusia, erau regi prin harul 
lui Dumnezeu. Conducătorii celorlalte trei, Bavaria, Saxonia 
şi Wurttemberg, erau regi prin harul lui Napoleon şi, întrucât 
fuseseră slugi preaplecate ale împăratului, reputaţia lor patrio¬ 
tică nu era prea bună în rândul celorlalţi germani. 

Congresul înfiinţase o nouă Confederaţie Germană, o ligă de 
38 de state suverane, sub preşedinţia regelui austriac, intitulat 
acum împăratul Austriei. Era genul de aranjament provizoriu 
care nu mulţumea pe nimeni. E adevărat că se crease o Dietă 
germană care se întrunea în Frankfurt, vechiul oraş al încoro¬ 
nării, pentru a discuta problemele de „politică şi interes comun", 
însă cei 38 de delegaţi care formau Dieta reprezentau 38 de 
interese diferite şi, dat fiind că nici o decizie nu se putea lua 
fără un vot unanim (o regulă parlamentară care în secolele 
anterioare năruise puternicul regat al Poloniei), în curând fai¬ 
moasa Confederaţie Germană a devenit bătaia de joc a Europei, 

iar politicile vechiului imperiu au început să semene cu cele 
ale ţărilor din America Centrală prin anii 1840-1850. 

Pentru cei care sacrificaseră totul pentru un ideal naţional 
era îngrozitor de umilitor. Insă Congresul nu era preocupat de 
sentimentele particulare ale „supuşilor" şi discuţia s-a încheiat. 

A obiectat cineva? Categoric. De îndată ce sentimentul 
originar de ură împotriva lui Napoleon s-a domolit, de îndată 
ce entuziasmul marelui război s-a diminuat, de îndată ce oa¬ 
menii au conştientizat pe deplin crima comisă în numele „păcii 
şi stabilităţii", au început să murmure. Ba chiar au ameninţat 
cu revolta deschisă. Dar ce puteau face? N-aveau nici o putere. 
Se aflau la mila celui mai neîndurător şi eficient sistem de 
poliţie din toate timpurile. 

Membrii Congresului de la Viena credeau cinstit şi sincer 
că „principiul revoluţionar dusese la uzurparea criminală a 
tronului de către fostul împărat Napoleon". Se simţeau che¬ 
maţi să îi extirpe pe aderenţii „ideilor franceze", exact aşa cum 
Filip II nu făcuse decât să-şi urmeze vocea conştiinţei atunci 
când îi arsese de vii pe protestanţi şi îi spânzurase pe mauri. 
La începutul secolului al XVI-lea, cineva care nu credea în drep¬ 
tul divin al papei de a-şi guverna supuşii aşa cum credea de 
cuviinţă era „eretic" şi toţi cetăţenii loiali aveau datoria de a-1 
ucide. La începutul secolului al XlX-lea, pe continentul euro¬ 
pean, cineva care nu credea în dreptul divin al regelui de a-1 
guverna aşa cum monarhul însuşi ori prim-ministrul său gă¬ 
seau de cuviinţă era „eretic" şi toţi cetăţenii loiali aveau datoria 
de a-1 denunţa celui mai apropiat poliţist pentru a-şi primi 
pedeapsa. 

Insă guvernanţii din anul 1815 învăţaseră eficienţa la şcoala 
lui Napoleon şi îşi îndeplineau misiunea mult mai bine decât 
în 1517. Perioada cuprinsă între 1815 şi 1860 a fost marea epocă 
a spionului politic. Spionii se găseau pretutindeni. Trăiau în 
palate şi puteau fi întâlniţi în crâşmele de cea mai joasă speţă. 
Trăgeau cu ochiul pe gaura cheii în Cabinetul ministerial şi 
ascultau conversaţiile cetăţenilor care luau o gură de aer pe 
băncile parcului municipal. Păzeau frontierele ca să nu plece 
nimeni fără un paşaport vizat corespunzător şi inspectau toate 

pachetele, astfel încât pe domeniile stăpânilor regali să nu 
pătrundă cărţi cu primejdioasele „idei franceze". Stăteau printre 
studenţi în sălile de curs şi vai de profesorul care rostea o vorbă 
împotriva ordinii existente a lucrurilor. Urmăreau băieţeii şi 
fetiţele pe drumul spre biserică, nu cumva să tragă chiulul. 

In multe dintre aceste îndatoriri erau ajutaţi de cler. Biserica 
suferise mult în zilele revoluţiei. Proprietatea eclezială fusese 
confiscată. Mai mulţi preoţi fuseseră ucişi şi generaţia care 
învăţase catehismul de la Voltaire, Rousseau şi alţi filozofi fran¬ 
cezi dansase în jurul altarului raţiunii în octombrie 1798, când 
Comitetul Siguranţei Publice a abolit cultul lui Dumnezeu. 
Preoţii îi urmaseră pe emigres în lungul lor exil. Acum se în¬ 
torseseră pe urmele armatelor aliate şi s-au pus pe treabă cu 
îndârjire. 

Chiar şi iezuiţii s-au întors în 1814 şi şi-au reluat activităţile 
de educare a tineretului. Ordinul lor avusese cam prea mult 
succes în lupta împotriva duşmanilor Bisericii. înfiinţase „pro¬ 
vincii" peste tot în lume pentru a-i învăţa pe indigeni binecu¬ 
vântările creştinismului, dar în scurt timp evoluase într-o 
societate comercială obişnuită care interfera permanent cu 
autorităţile civile. în timpul mandatului marchizului de Pombal, 
marele ministru reformator al Portugaliei, iezuiţii fuseseră 
alungaţi de pe domeniile portugheze, iar în anul 1773, la cererea 
celor mai catolice puteri ale Europei, papa Clement XIV desfiin¬ 
ţase ordinul. Acum reveniseră şi propovăduiau principiile „supu¬ 
nerii" şi „dragostei faţă de dinastia legitimă" copiilor ai căror 
părinţi închiriaseră vitrine de prăvălii ca să poată râde de Maria 
Antoaneta în drum spre eşafodul care i-a pus capăt chinului. 

însă lucrurile nu mergeau mai bine nici în ţările protestante, 
ca Prusia. Marii lideri patrioţi din anul 1812, poeţii şi scriitorii 
care proclamaseră un război sfânt împotriva uzurpatorului 
erau catalogaţi acum drept „demagogi" primejdioşi. Li se per¬ 
cheziţionau casele. Li se citeau scrisorile. Erau obligaţi să se 
prezinte la poliţie şi să dea explicaţii la intervale regulate. 
Instructorul militar prusac a fost asmuţit cu toată furia asupra 
tinerei generaţii. Când un grup de studenţi a sărbătorit la 
Wartburg tricentenarul Reformei cu festivităţi zgomotoase, dar 

inofensive, birocraţilor prusaci li s-a năzărit o revoluţie imi¬ 
nentă. Când un student la teologie, mai mult integru decât 
inteligent, a omorât un spion al guvernului rus care opera în 
Germania, universităţile au fost puse sub supravegherea 
poliţiei şi profesorii au fost întemniţaţi sau concediaţi fără nici 
un fel de proces. 

Bineînţeles, Rusia a fost şi mai absurdă în desfăşurarea 
acestor activităţi antirevoluţionare. Alexandru îşi revenise din 
criza de pietate. Aluneca treptat spre melancolie. îşi cunoştea 
bine capacităţile mărginite şi înţelegea că la Viena le căzuse 
victimă lui Metternich şi văduvei Kriidener. A întors treptat 
spatele Occidentului şi a devenit un adevărat conducător rus 
al cărui interes ţintea spre Constantinopol, vechiul oraş sfânt 
care fusese primul învăţător al slavilor. Cu cât îmbătrânea, cu 
atât muncea mai mult şi cu atât mai puţine izbutea. Şi în timp 
ce el stătea în biroul lui, miniştrii lui au transformat întreaga 
Rusie intr-un teritoriu de cazărmi militare. 

Nu e o imagine frumoasă. Probabil aş fi putut scurta descrie¬ 
rea Marii Reacţiuni. însă e bine să cunoaşteţi amănunţit această 
epocă. Nu a fost prima oară când s-a încercat întoarcerea cea¬ 
sului istoriei. Rezultatul a fost cel obişnuit. 



56 

INDEPENDENŢA NAŢIONALĂ 

DRAGOSTEA PENTRU INDEPENDENTA NAŢIONALĂ ERA TOTUŞI 
PREA PUTERNICĂ PENTRU A FI NIMICITĂ ASTFEL. SUD-AMERI- 
CANII S-AU RĂZVRĂTIT CEI DINTÂI ÎMPOTRIVA MĂSURILOR REAC¬ 
ŢIONARE ALE CONGRESULUI DE LA VIENA. GRECIA, BELGIA, 
SPANIA, ALĂTURI DE NUMEROASE ŢĂRI DE PE CONTINENTUL 
EUROPEAN, LE-AU CĂLCAT PE URME, ŞI SECOLUL AL XIX-LEA 
S-A UMPLUT DE ZVONUL MULTOR RĂZBOAIE DE INDEPENDENTĂ 

NU ARE NICI UN ROST SĂ ZICEM „ALTA AR FI FOST ISTORIA 
Europei în secolul al XlX-lea dacă, în loc să meargă pe calea 
pe care a mers, Congresul de la Viena ar fi făcut cutare şi cutare 
lucru". Congresul de la Viena a fost o întrunire de oameni care 
tocmai trecuseră printr-o revoluţie de proporţii şi prin douăzeci 
de ani de război crunt şi aproape neîntrerupt. S-au reunit în 
scopul de a oferi Europei „pacea şi stabilitatea" pe care le cre¬ 
deau necesare şi dorite de oameni. Erau ceea ce noi numim 
reacţionari. Credeau sincer în incapacitatea maselor populaţiei 
de a se guverna singure. Au redesenat harta Europei, dându-i 
forma care promitea în cea mai mare măsură să facă posibil 
un succes durabil. Au greşit, dar nu dintr-o răutate deliberată. 
Majoritatea erau bărbaţi de şcoală veche, care îşi aminteau de 
anii mai fericiţi ai tinereţii liniştite şi îşi doreau cu înflăcărare 
o întoarcere la acea perioadă binecuvântată. Nu au sesizat ce 
trecere dobândiseră multe dintre principiile revoluţionare la 
popoarele de pe continentul european. Acest lucru a fost o ne¬ 
şansă, dar nu un păcat. Unul dintre lucrurile învăţate nu doar 
în Europa, ci şi în America de la Revoluţia Franceză a fost drep¬ 
tul popoarelor la propria „naţionalitate". 

Napoleon, care nu respecta pe nimeni şi nimic, tratase fără 
nici o îngăduinţă aspiraţiile naţionale şi patriotice. Insă primii 
generali revoluţionari proclamaseră o doctrină nouă, anume 
că „naţionalitatea nu e o chestiune de frontiere politice, craniu 
rotund sau nas lat, ci ţine de inimă şi suflet". In timp ce îi învă¬ 
ţau pe copiii francezi despre măreţia naţiunii franceze, îi 

încurajau pe spanioli, olandezi şi italieni să facă la fel. In curând 
aceste popoare, care împărtăşeau credinţa lui Rousseau în 
virtuţile superioare ale Omului Originar, au început să sape 
în propriul trecut şi, sub ruinele sistemului feudal, au desco¬ 
perit oasele raselor măreţe ai căror descendenţi nevolnici se 
considerau. 

Prima jumătate a secolului al XlX-lea a fost epoca marilor 
descoperiri istorice. Istoricii de pretutindeni se ocupau cu publi¬ 
carea de hrisoave şi cronici medievale, în fiecare ţară rezultatul 
fiind o mândrie nouă pentru bătrâna patrie. Mare parte din 
acest sentiment se baza pe interpretarea greşită a faptelor 
istorice. însă în politica aplicată nu contează ce e adevărat, căci 
totul depinde de ceea ce cred oamenii că e adevărat. Şi în majori¬ 
tatea ţărilor atât regii, cât şi supuşii lor credeau cu tărie în 
gloria şi faima propriilor strămoşi. 

Congresul de la Viena nu era înclinat spre sentimentalism. 
Excelenţele Lor au împărţit harta Europei conform intereselor 
a vreo şase dinastii şi au pus „aspiraţiile naţionale'* la Index, 
adică în lista cărţilor interzise, lângă toate celelalte „doctrine 
franceze" periculoase. 

Dar istoria nu se pleacă în faţa congreselor. Dintr-un motiv 
sau altul (poate în virtutea unei legi a istoriei care a scăpat 
până acum atenţiei cercetătorilor) „naţiunile" păreau necesare 
pentru dezvoltarea aşezată a societăţii umane, iar tentativa 
de a stăvili acest val a fost la fel de infructuoasă ca efortul lui 
Metternich de a-i împiedica pe oameni să gândească. 

Lucru curios, primele dezordini s-au declanşat într-o zonă 
foarte îndepărtată a lumii, în America de Sud. Pe parcursul nu¬ 
meroşilor ani ai marilor războaie napoleoniene coloniile spaniole 
de pe continentul latino-american se bucuraseră de o perioadă 
de relativă independenţă. Ba chiar rămăseseră loiale regelui 
lor care fusese luat prizonier de către împăratul francez şi 
refuzaseră să-l recunoască pe Joseph Bonaparte, întronat rege 
al Spaniei în 1808 din ordinul fratelui său. 

De fapt, singura parte din America tulburată grav de revo¬ 
luţie a fost Insula Haiti, numită Hispaniola în prima călătorie 
a lui Columb. în anul 1791, într-un avânt subit de dragoste şi 

fraternitate umană, Convenţia franceză le conferise fraţilor de 
culoare toate privilegiile care aparţinuseră până atunci stăpâ¬ 
nilor albi. S-au căit la fel de subit pentru acest pas, însă încer¬ 
carea de a anula promisiunea iniţială a dus la mulţi ani de 
război greu între generalul Leclerc, cumnatul lui Napoleon, şi 
Touissant Louverture, căpetenia negrilor. In 1801, lui Touissant 
i s-a cerut să-l viziteze pe Leclerc pentru a discuta termenii 
păcii. I s-a promis solemn că nu va păţi nimic. S-a încrezut în 
adversarii albi, a fost îmbarcat pe un vas şi nu peste multă 
vreme a murit într-o închisoare franceză. Insă negrii şi-au 
câştigat oricu m independenţa şi au întemeiat o republică. In 
treacăt spus, i-au fost de mare ajutor primului mare patriot 
sud-american în strădaniile lui de a-şi elibera ţara natală de 
jugul spaniol. 

Simon Bollvar, originar din Caracas, Venezuela, se născuse 
în anul 1783, fusese educat în Spania, vizitase Parisul unde 
văzuse guvernul revoluţionar în acţiune, trăise o vreme în Sta¬ 
tele Unite şi se întorsese în ţinutul de baştină, unde nemulţumi¬ 
rea generalizată împotriva Spaniei, ţara-mamă, începea să 
capete un contur definit. In 1811 Venezuela şi-a declarat inde¬ 
pendenţa şi Bolivar a devenit unul dintre generalii revoluţio¬ 
nari. In două luni, rebelii au fost înfrânţi şi Bolivar a fugit. 

In următorii cinci ani a fost liderul unei cauze aparent pier¬ 
dute. Şi-a sacrificat toată averea şi nu ar fi reuşit să demareze 
expediţia victorioasă fără susţinerea preşedintelui republicii 
haitiene. După aceea revolta a cuprins toată America de Sud 
şi în curând s-a văzut că Spania nu putea înăbuşi rebeliunea 
fără ajutor. A cerut sprijinul Sfintei Alianţe. 

Acest pas a îngrijorat mult Anglia. Armatorii britanici 
preluaseră de la olandezi rolul de transportatori mondiali şi 
aşteptau profituri substanţiale dintr-o declaraţie de indepen¬ 
denţă a întregii Americi de Sud. Speraseră în intervenţia Sta¬ 
telor Unite ale Americii, dar Senatul american nu avea asemenea 
planuri, iar în Cameră existau de asemenea numeroase voci 
care afirmau că Spaniei trebuia să i se dea mână liberă. 

Insă chiar în momentul acela în Anglia s-au schimbat câţiva 
miniştri. Whigii au plecat şi la putere au venit cei din facţiunea 

tory. George Canning a devenit secretar de stat. El a lăsat de 
înţeles că Anglia ar fi sprijinit bucuroasă guvernul american 
cu forţa întregii sale flote, dacă zisul guvern şi-ar fi exprimat 
dezaprobarea faţă de planurile Sfintei Alianţe în coloniile 
răzvrătite din continentul sudic. Prin urmare, la 2 decembrie 
1823 preşedintele Monroe s-a adresat Congresului declarând: 
„America va considera periculoasă pentru pacea şi siguranţa 
ei orice încercare a puterilor aliate de a-şi extinde sistemul în 
orice zonă din emisfera occidentală", avertizând că „guvernul 
american va considera o asemenea acţiune din partea Sfintei 
Alianţe ca pe o manifestare de atitudine neprietenoasă faţă de 
Statele Unite". Patru săptămâni mai târziu textul „Doctrinei 
Monroe" a fost publicat în ziarele englezeşti, iar membrii Sfintei 
Alianţe au fost obligaţi să se hotărască. 

Metternich a ezitat. La o adică, ar fi fost dispus să rişte ne¬ 
mulţumirea Statelor Unite (care după sfârşitul războiului 
anglo-american din 1812 îşi neglijaseră armata şi marina). 
Insă atitudinea ameninţătoare a lui Canning şi dificultăţile de 
pe continent l-au obligat la prudenţă. Expediţia nu s-a organizat, 
iar America de Sud şi Mexicul şi-au câştigat independenţa. 

Cât despre problemele de pe continentul european, ele se 
apropiau cu paşi repezi şi decişi. In 1820, Sfânta Alianţă trimi¬ 
sese în Spania soldaţi francezi care acţionau ca gardieni ai păcii. 
Soldaţi austrieci fuseseră utilizaţi intr-un scop similar în Italia 
când „Carbonari" (societatea secretă a cărbunarilor) făceau pro¬ 
pagandă pentru o Italie unită şi stârniseră o revoltă împotriva 
ticălosului Ferdinand al Neapolelui. 

Veşti proaste soseau şi din Rusia, unde moartea lui Alexandru 
dăduse semnalul unei revolte revoluţionare în Sankt-Peters- 
burg, o răscoală scurtă, dar sângeroasă, aşa-numita revoltă a 
decembriştilor (pentru că a avut loc în luna decembrie), sfârşită 
cu spânzurarea unui număr mare de patrioţi sinceri care 
fuseseră dezgustaţi de politica reacţionară din ultimii ani a lui 
Alexandru şi încercaseră să dea Rusiei o formă de guvernământ 
constituţională. 

Insă un rău şi mai mare abia urma. Metternich încercase 
să-şi asigure sprijinul neîntrerupt al curţilor europene printr-o 

serie de conferinţe desfăşurate la Aix-la-Chapelle, Troppau 1 , 
Laibach şi Verona. Delegaţii diferitelor puteri se deplasau, ca 
atare, în aceste plăcute staţiuni balneare, unde obişnuia să îşi 
petreacă verile prim-ministrul austriac. Promiteau mereu că 
vor face tot posibilul pentru înăbuşirea oricărei revoltei, însă 
nici unul nu era prea sigur că va avea succes. Spiritul popular 
începea să fie potrivnic, şi mai ales în Franţa poziţia regelui nu 
era nicidecum satisfăcătoare. 

Totuşi, adevăratele necazuri au început în Balcani, poarta 
prin care invadatorii continentului pătrunseseră în Europa de 
Vest încă din zorii istoriei. Prima izbucnire a avut loc în 
Moldova, antica provincie romană Dacia, ruptă de imperiu în 
secolul al III-lea. De atunci rămăsese un ţinut pierdut, un fel 
de Atlantida unde locuitorii vorbeau în continuare vechea limbă 
a romanilor şi îşi spuneau romani, numindu-şi ţara România. 
In anul 1821, un tânăr grec, prinţul Alexandru Ipsilanti, a 
declanşat aici o revoltă împotriva turcilor. Le-a spus adepţilor 
săi că puteau conta pe sprijinul Rusiei. însă în scurt timp mesa¬ 
gerii rapizi ai lui Metternich se îndreptau deja spre Sankt- 
Petersburg, iar ţarul, pe deplin convins de argumentele austriece 
în favoarea „păcii şi stabilităţii", a refuzat să le dea ajutor. 
Ipsilanti a fost obligat să fugă în Austria, unde şi-a petrecut 
următorii şapte ani în închisoare. 

Tot în 1821 au început tulburările şi în Grecia. O societate 
secretă de patrioţi greci pregătise încă din 1815 calea spre o 
revoltă. Pe neaşteptate, aceştia au ridicat steagul independenţei 
în Moreea (Peloponezul din Antichitate) şi au alungat garnizoa¬ 
nele turceşti din peninsulă. Turcii au răspuns după cum le stă¬ 
tea în obicei. L-au ridicat pe patriarhul grec de la Constantinopol, 
considerat papă atât de greci, cât şi de numeroşi ruşi, şi l-au 
spânzurat în duminica Paştelui din anul 1821, împreună cu mai 
mulţi dintre episcopii lui. Grecii au ripostat masacrându-i pe 
toţi mahomedanii din Tripolitsa, capitala Moreei, iar turcii s-au 
răzbunat atacând insula Chios, unde au omorât 25.000 de creş¬ 
tini şi i-au vândut pe alţi 45.000 ca sclavi în Asia şi Egipt. 


1. în prezent Opava, pe teritoriul Cehiei (n. tr.). 

Grecii au apelat atunci la curţile europene, însă Metternich 
le-a spus pe şleau că puteau „să fiarbă în suc propriu“ (nu încerc 
să fac un joc de cuvinte, ci o citez pe Alteţa Sa Serenisimă care 
l-a informat pe ţar că acest „foc al revoltei trebuia să se consume 
dincolo de hotarele civilizaţiei"), iar frontierele s-au închis 
pentru voluntarii care doreau să meargă în ajutorul elenilor 
patrioţi. Cauza lor părea pierdută. La cererea Turciei, o armată 
egipteană a debarcat în Moreea, şi nu peste multă vreme 
steagul turc flutura iarăşi deasupra Acropolei, citadela antică 
a Atenei. Armata egipteană a pacificat ţara ă la Turque şi 
Metternich a urmărit evenimentele cu un interes calm, aştep¬ 
tând ziua când această „agresiune contra păcii Europei" avea 
să ajungă de domeniul trecutului. 

Şi de această dată tot Anglia i-a stricat planurile. Cea mai 
mare glorie a Angliei nu stă în posesiunile ei coloniale, în 
bogăţia sau forţa ei navală, ci în eroismul discret şi indepen¬ 
denţa cetăţenilor obişnuiţi. Englezul se supune legii deoarece 
ştie că respectul pentru drepturile celorlalţi constituie deose¬ 
birea dintre o haită de câini şi o societate civilizată. însă nu 
recunoaşte dreptul altora de a sta în calea libertăţii lui de gân¬ 
dire. Dacă ţara lui face ceva ce el consideră greşit, se ridică şi 
spune asta, iar guvernul pe care îl atacă îl va respecta şi îi va 
acorda protecţie deplină împotriva mulţimii care până în ziua 
de azi, la fel ca pe vremea lui Socrate, vrea adeseori să-i distrugă 
pe cei care o întrec în curaj sau inteligenţă. Nu a existat 
vreodată cauză bună, oricât de nepopulară sau îndepărtată, 
care să nu fi avut printre cei mai statornici partizani un număr 
de englezi. Masa poporului englez nu se deosebeşte de cea din 
alte ţări. îşi văd de treburile lor şi n-au vreme de „nobile aven¬ 
turi" visătoare. însă îşi admiră vecinul excentric care lasă tot 
şi merge să lupte pentru un popor obscur din Asia ori Africa, 
iar când cade ucis îi organizează funeralii publice şi îl prezintă 
copiilor ca pe un exemplu de curaj şi cavalerism. 

Până şi spionii poliţiei Sfintei Alianţe erau neputincioşi în 
faţa acestei trăsături naţionale. în anul 1824, lordul Byron, un 
tânăr englez bogat, autorul unor poezii ce smulgeau lacrimi în¬ 
tregii Europe, a ridicat pânzele iahtului său şi a purces spre 

miazăzi în ajutorul grecilor. Trei luni mai târziu, în Europa s-a 
răspândit vestea că eroul lor zăcea mort în Missolonghi, ultima 
fortăreaţă greacă. Moartea lui solitară a înflăcărat imaginaţia 
oamenilor. In toate ţările s-au format societăţi de ajutorare a 
grecilor. Lafayette, veteran de seamă al Revoluţiei Americane, 
le-a pledat cauza în Franţa. Regele Bavariei le-a trimis sute de 
ofiţeri din armata lui. Spre asediaţii înfometaţi din Missolonghi 
au început să curgă bani şi provizii. 

In Anglia era prim-ministru acum George Canning, cel care 
năruise planurile Sfintei Alianţe în America de Sud. El a văzut 
ocazia de a -1 face a doua oară şah-mat pe Metternich. Flotele 
engleză şi rusă se găseau deja în Marea Mediterană. Fuseseră 
trimise de guvernele care nu mai îndrăzneau să înăbuşe entu¬ 
ziasmul popular pentru cauza patrioţilor greci. Marina franceză 
şi-a făcut apariţia în zonă deoarece, încă de la sfârşitul Crucia¬ 
delor, Franţa îşi asumase rolul de apărătoare a credinţei creş¬ 
tine în ţinuturile mahomedane. La 20 octombrie 1827 vasele 
celor trei ţări au atacat şi distrus flota turcă în Golful Navarino. 
Arareori a fost întâmpinată vestea unei bătălii cu o bucurie 
atât de generală. Popoarele din vestul Europei şi Rusia, lipsite 
de libertate la ele acasă, se consolau purtând un război ima¬ 
ginar pentru libertate în numele grecilor asupriţi. Şi-au primit 
răsplata în anul 1829. Grecia a devenit o naţiune independen¬ 
tă, iar politica reacţiunii şi stabilităţii a suferit o a doua mare 
înfrângere. 

Ar fi absurd dacă aş încerca să vă ofer în acest volum de 
dimensiuni reduse o prezentare amănunţită a luptei pentru 
independenţă naţională din toate celelalte ţări. Există un 
număr mare de cărţi excelente dedicate acestor teme. Am descris 
lupta pentru independenţa Greciei deoarece a fost primul atac 
victorios împotriva bastionului reacţiunii ridicat de Congresul 
de la Viena pentru „menţinerea stabilităţii în Europa“. Puter¬ 
nica fortăreaţă a opresiunii rezista în continuare şi Metternich 
rămânea pe metereze. Insă sfârşitul se apropia. 

în Franţa, Bourbonii instauraseră un regim aproape insu¬ 
portabil bazat pe ofiţeri de poliţie care încercau să anuleze 
opera Revoluţiei Franceze ignorând total regulile şi legile 

războiului civilizat. După moartea lui Ludovic XVIII în 1824, 
poporul s-a bucurat de nouă ani de „pace“ care s-au dovedit şi 
mai nefericiţi decât cei zece ani de războaie din epoca impe¬ 
riului. Lui Ludovic i-a urmat fratele său, Carol X. 

Ludovic aparţinea faimoasei familii Bourbon, care, deşi nu 
învăţa niciodată nimic, nici nu uita vreodată ceva. Amintirea 
dimineţii din oraşul Ha mm în care primise vestea decapitării 
fratelui său îi servea drept avertisment constant în legătură 
cu ce puteau păţi regii care nu citeau corect semnele timpurilor. 
Pe de altă parte, Carol, care izbutise să acumuleze datorii 
private de 50 milioane de franci înainte de a împlini douăzeci 
de ani, nu ştia nimic, nu îşi amintea nimic şi intenţiona ferm 
să nu înveţe nimic. Imediat ce i-a succedat fratelui său, a format 
un guvern „de preoţi, prin preoţi şi pentru preoţi*. Şi chiar dacă 
despre cel care a făcut această remarcă, ducele de Wellington, 
nu se poate spune că era un liberal convins, Carol a domnit de 
aşa manieră încât l-a dezgustat chiar şi pe acest prieten fidel 
al legii şi ordinii. Când a încercat să interzică ziarele care 
îndrăzniseră să îi critice guvernarea şi a ignorat parlamentul 
pentru că susţinea presa, zilele i-au fost numărate. 

In noaptea zilei de 27 iulie 1830 la Paris a avut loc o revo¬ 
luţie. Pe 30 ale aceleiaşi luni regele a fugit la mare şi a ridicat 
pânzele spre Anglia. In felul acesta s-a încheiat „faimoasa farsă 
de cincisprezece ani“, iar Bourbonii au fost îndepărtaţi în sfârşit 
de pe tronul Franţei. Monarhii dinastiei erau incompetenţi în 
mod iremediabil. în acel moment Franţa ar fi putut reveni la 
o formă de guvernământ republicană, însă Metternich nu ar fi 
tolerat un asemenea pas. 

Situaţia era şi aşa destul de periculoasă. Scânteia răzvrătirii 
sărise peste frontiera franceză şi incendiase un alt butoi cu pul¬ 
bere mustind de nemulţumiri naţionale. Noul Regat al Ţărilor 
de Jos nu fusese un succes. Belgienii şi olandezii nu aveau ni¬ 
mic în comun, iar regelui lor, Wilhelm de Orania (descendentul 
unui unchi al lui William cel Tăcut), deşi altminteri om sârguin- 
cios şi afacerist bun, îi lipseau prea mult tactul şi maleabilitatea 
pentru a menţine pacea între supuşii lui ostili. Pe deasupra, 
hoarda de preoţi care năpădise Franţa îşi croise imediat drum 

în Belgia şi orice iniţiativă a protestantului Wilhelm era hui¬ 
duită de mulţimi mari de cetăţeni exaltaţi ca fiind un atentat 
la „libertatea Bisericii Catolice*. Pe 25 august s-a declanşat o 
revoltă populară împotriva autorităţilor olandeze din Bruxelles. 
Două luni mai târziu belgienii s-au declarat independenţi şi 
l-au ales pe tron pe Leopold de Coburg, unchiul reginei Victoria 
a Angliei. A fost o soluţie excelentă la impasul existent. Cele 
două ţări, care n-ar fi trebuit să se unească niciodată, şi-au 
despărţit drumurile şi apoi au trăit în pace şi armonie, ca două 
vecine cumsecade. 

în zilele acelea, când existau doar câteva căi ferate scurte, 
veştile circulau încet, însă când ştirea despre succesul revoluţio¬ 
narilor francezi şi belgieni a ajuns în Polonia, între polonezi şi 
stăpânitorii ruşi s-a declanşat imediat o confruntare soldată 
cu un an de război crunt, încheiat cu o victorie decisivă a ruşilor, 
care „au instaurat ordinea pe malurile Vistulei* în bine-cu- 
noscuta manieră rusească. Nicolae I, care îi urmase la tron fra¬ 
telui său Alexandru în 1825, credea cu tărie în dreptul divin 
al familiei sale, iar miile de refugiaţi polonezi care îşi găsiseră 
adăpost în Europa Occidentală stăteau mărturie că în Rusia 
principiile Sfintei Alianţe nu erau simple fraze goale. 

Un moment de nelinişte a existat şi în Italia. Maria Louise, 
ducesă de Parma şi soţie a fostului împărat Napoleon, pe care 
îl părăsise după înfrângerea de la Waterloo, a fost alungată 
din ţara ei, iar populaţia exasperată din Statul Pontifical 
încerca să instaureze o republică independentă. Dar armatele 
Austriei au mărşăluit spre Roma şi curând totul redevenise ca 
odinioară. Metternich a continuat să locuiască la Ballhausplatz, 
reşedinţa ministrului de externe al dinastiei de Habsburg, 
spionii poliţiei s-au întors la treaba lor şi pacea a domnit netul¬ 
burată. Alţi 18 ani aveau să treacă înainte de apariţia unei 
tentative noi şi mai izbutite de a scăpa Europa de cumplita 
moştenire a Congresului de la Viena. 

Tot Franţa, girueta revoluţionară a Europei, a dat semnalul 
de revoltă. Lui Carol X îi succedase Ludovic-Filip, fiul vestitului 
duce de Orleans care devenise iacobin, care votase pentru moar¬ 
tea verişorului său regele şi care în primele zile ale revoluţiei 

jucase un rol sub numele de „Philippe Egalite" sau „Filip 
Egalitate". în cele din urmă, acest Filip fusese ucis atunci când 
Robespierre încercase să epureze naţiunea de toţi „trădătorii" 
(denumire prin care îi desemna pe cei care nu îi împărtăşeau 
punctele de vedere), iar fiul său trebuise să se ascundă de ar¬ 
mata revoluţionară. Prin urmare, tânărul Ludovic-Filip colin¬ 
dase în lung şi-n lat. Predase la o şcoală din Elveţia şi petrecuse 
câţiva ani explorând necunoscutul „vest sălbatic" american. 
După căderea lui Napoleon se întorsese la Paris. Era mult mai 
inteligent decât verişorii lui Bourboni. Era un om simplu care 
se plimba în parcurile publice cu o umbrelă roşie de bumbac 
la subraţ, urmat de o droaie de copii, ca orice tată de familie 
bun. însă Franţa depăşise faza monarhiei, iar Ludovic nu a 
aflat asta decât în dimineaţa de 24 februarie 1848, când o 
mulţime de oameni a luat cu asalt palatul Tuileries, l-au izgonit 
pe Maiestatea Sa şi au proclamat republica. 

Când vestea întâmplării a ajuns la Viena, Metternich şi-a 
expus opinia previzibilă că nu era vorba decât de-o repetare a 
anului 1793 şi că aliaţii vor trebui să mărşăluiască încă o dată 
până la Paris pentru a pune capăt acestui indecent tărăboi demo¬ 
crat. însă peste două săptămâni chiar capitala lui austriacă 
era cuprinsă de o revoltă deschisă. Metternich a scăpat de gloată 
ieşind pe uşa din spate a palatului, iar împăratul Ferdinand a 
fost obligat să le dea supuşilor o constituţie care consfinţea 
majoritatea principiilor revoluţionare pe care prim-ministrul 
său încercase să le înăbuşe în ultimii 33 de ani. 

De această dată întreaga Europă a resimţit şocul. Ungaria 
şi-a declarat independenţa şi, sub conducerea lui Lajos Kossuth, 
a pornit un război împotriva Habsburgilor. 

Inegalul conflict a durat peste un an. în cele din urmă a fost 
înăbuşit de ţarul Nicolae, care a traversat Munţii Carpaţi şi a 
readus Ungaria în sfera autocraţiei. După aceasta, Habsburgii 
au înfiinţat curţi marţiale extraordinare şi i-au spânzurat pe 
majoritatea patrioţilor maghiari pe care nu reuşiseră să îi 
învingă în luptă deschisă. 

Cât despre Italia, Insula Sicilia s-a declarat independentă de 
Napoli şi l-a izgonit pe monarhul Bourbon. în Statele Pontifi- 

cale, prim-ministrul Rossi a fost asasinat şi papa a fost obligat 
să fugă. In anul următor a revenit în fruntea unei armate 
franceze care a rămas în Roma până în 1870 pentru a -1 păzi pe 
Sanctitatea Sa de propriii supuşi. Apoi a fost rechemată ca să 
apere Franţa de prusaci, iar Roma a devenit capitala Italiei. 
In nord, oraşele Milano şi Veneţia s-au răzvrătit împotriva 
stăpânirii austriece. Le-a susţinut regele Albert al Sardiniei, 
însă o armată austriacă puternică comandată de bătrânul 
Radetzky a intrat în valea fluviului Pad, i-a bătut pe sarzi lângă 
Custozza şi Novara şi l-a silit pe Albert să abdice în favoarea 
fiului său Victor Emanuel, care peste câţiva ani a devenit pri¬ 
mul rege al Italiei unite. 

In Germania, tulburările din anul 1848 au luat forma unei 
demonstraţii naţionale de proporţii în favoarea unităţii politice 
şi a unei forme de guvernământ reprezentativ. In Bavaria, 
regele, care îşi irosise timpul şi banii pe o doamnă irlandeză 
care poza în dansatoare spaniolă - (se numea Lola Montez şi 
e îngropată la New York în cimitirul săracilor) -, a fost alungat 
de studenţii furioşi. în Prusia, regele a fost obligat să stea cu 
capul descoperit în faţa sicrielor celor ucişi în luptele de stradă 
şi să promită o formă de guvernământ constituţional. Iar în 
martie 1849 un parlament german format din 550 delegaţi 
din toate zonele ţării s-a întrunit în Frankfurt şi a propus ca 
regele Frederic Wilhelm al Prusiei să devină împăratul unei 
Germanii unite. 

Ulterior roata a început totuşi să se întoarcă. Incompetentul 
Ferdinand abdicase în favoarea nepotului său Franz Joseph. 
Armata austriacă, bine instruită, a rămas loială comandatului 
suprem. Călăul de la spânzurătoare a avut de lucru până peste 
cap, iar familia Habsburgilor a căzut încă o dată în picioare ca 
o pisică, aşa cum îi stătea în fire, şi şi-a consolidat repede poziţia 
ca stăpânitoare a Europei răsăritene şi apusene. Au mânuit cu 
mare dexteritate jocul politic şi au folosit geloziile altor state 
germane pentru a împiedica accederea regelui german la 
demnitatea imperială. Lungul lor exerciţiu în arta de a suferi 
înfrângeri îi învăţase valoarea răbdării. Ştiau să aştepte. Au 
rămas în expectativă şi, în vreme ce liberalii, complet neinstruiţi 

în politica practică, vorbeau, vorbeau, vorbeau şi se îmbătau cu 
discursuri frumoase, austriecii şi-au regrupat forţele în linişte, 
au dizolvat parlamentul de la Frankfurt şi au restabilit vechea 
şi imposibila Confederaţie Germană pe care Congresul de la 
Viena o băgase pe gâtul lumii neprevenite. 

însă printre participanţii la acest parlament ciudat alcătuit 
din entuziaşti lipsiţi de simţ practic se găsea şi un moşier pru¬ 
sac pe nume Bismarck, care şi-a folosit bine ochii şi urechile. 
Dispreţuia profund oratoria. Ştia (lucru ştiut mereu de toţi 
oamenii de acţiune) că prin vorbărie nu se realizează nimic. 
Era un patriot sincer în felul lui. Fusese educat la vechea şcoală 
a diplomaţiei şi îşi putea întrece oponenţii în minciuni exact 
aşa cum putea să se plimbe, să bea ori să călărească mai bine 
decât ei. 

Bismarck era convins că această confederaţie vagă de stă¬ 
tuleţe trebuia transformată într-o ţară unită şi trainică dacă 
dorea să rivalizeze cu celelalte puteri europene. Crescut cu ideile 
feudale despre loialitate, a hotărât ca noul stat să fie condus 
de familia de Hohenzollern, al cărui slujitor credincios era, nu 
de Habsburgii incompetenţi. în acest scop trebuia mai întâi să 
elimine influenţa austriacă, aşa că a început să facă pregătirile 
necesare pentru această operaţiune spinoasă. 

între timp Italia îşi rezolvase problema şi scăpase de detes¬ 
tatul stăpân austriac. Unitatea Italiei a fost opera a trei bărbaţi: 
Cavour, Mazzini şi Garibaldi. Dintre aceştia trei, Cavour, un 
inginer civil miop cu ochelari cu rame de oţel, a îndeplinit 
funcţia călăuzei politice prudente. Mazzini, care îşi petrecuse 
mare parte din viaţă prin diverse mansarde europene, ascunzân- 
du-se de poliţia austriacă, a fost agitatorul public, pe când 
Garibaldi şi banda lui de voluntari în cămăşi roşii au fermecat 
imaginaţia populară. 

Mazzini şi Garibaldi credeau în forma de guvernământ repu¬ 
blicană. Cavour însă era monarhist, iar ceilalţi, care îi recunoş¬ 
teau abilitatea superioară în problemele practice ale guvernării, 
i-au acceptat decizia şi şi-au sacrificat ambiţiile pentru binele 
patriei iubite. 

Cavour avea pentru Casa de Sardinia sentimentele pe care 
le nutrea Bismarck pentru familia Hohenzollern. Cu atenţie 

infinită şi multă agerime a înce¬ 
put să facă manevre pentru a-1 
aduce pe regele sard într-o poziţie 
din care să-şi poată asuma con¬ 
ducerea întregului popor italian. 

Condiţiile politice nestatornice 
din restul Europei i-au favorizat 
în mare măsură planurile şi nici 
o ţară nu a contribuit mai mult 
la independenţa Italiei decât ve¬ 
chea ei vecină de încredere (şi 
adeseori de neîncredere) Franţa. 

în această ţară turbulentă, re¬ 
publica fusese abolită brusc, dar nu neaşteptat, în noiembrie 
1852. Napoleon III, fiul fostului rege al Olandei Louis Bona- 
parte şi nepot mărunt al unui unchi măreţ, reinstaurase impe¬ 
riul şi se proclamase împărat „prin harul lui Dumnezeu şi 
voinţa poporului". 

Acest tânăr, care îşi primise educaţia în Germania şi ames¬ 
teca franceza cu guturale teutonice aspre (la fel cum primul 
Napoleon vorbise întotdeauna limba patriei adoptive cu un pro¬ 
nunţat accent italian), încerca din răsputeri să utilizeze tradi¬ 
ţia napoleoniană în avantajul său. însă avea numeroşi inamici 
şi nu se simţea prea sigur pe tronul lui de-a gata. Câştigase 
prietenia reginei Victoria, dar asta nu fusese o misiune dificilă, 
deoarece buna regină nu avea o minte tocmai sclipitoare şi era 
foarte sensibilă la linguşeli. Cât despre ceilalţi suverani euro¬ 
peni, îl tratau pe împăratul francez cu o aroganţă insultătoare 
şi nu dormeau nopţile pentru a născoci noi moduri în care 
să-i poată arăta „Bunului Frate" parvenit cât de sincer îl 
dispreţuiau. 

Napoleon a fost nevoit să găsească o cale de a frânge această 
opoziţie, recurgând fie la dragoste, fie la frică. Cunoştea prea 
bine fascinaţia pe care continua să o aibă cuvântul „glorie" 
pentru supuşii săi. Din moment ce era silit să-şi pună tronul 
în joc, a hotărât să joace jocul imperiului pe mize mari. A folosit 
un atac rus împotriva Turciei drept pretext pentru a provoca 

Războiul Crimeii, în care Anglia şi Franţa s-au unit împotriva 
ţarului în numele sultanului. A fost o iniţiativă foarte costisi¬ 
toare şi extrem de neprofitabilă. Nici Franţa, nici Anglia şi nici 
Rusia nu s-au acoperit de prea multă glorie. 

Războiul Crimeii a făcut totuşi un lucru bun. I-a oferit 
Sardiniei prilejul de a se înrola voluntară de partea taberei 
câştigătoare, iar la încheierea păcii i-a dat lui Cavour ocazia 
să pretindă recunoştinţa Angliei şi Franţei. 

După ce profitase de situaţia internaţională pentru a obţine 
recunoaşterea Sardiniei drept una dintre puterile mai impor¬ 
tante ale Europei, în iunie 1859 inteligentul italian a iscat un 
război între Sardinia şi Austria. Şi-a asigurat susţinerea lui 
Napoleon în schimbul provinciilor Savoia şi a oraşului Nisa, în 
realitate oraş italian. Armatele franco-italiene i-au bătut pe 
austrieci la Magenta şi Solferino, iar fostele provincii şi ducate 
austriece s-au unit într-un singur regat italian. Florenţa a deve¬ 
nit capitala Italiei noi până în 1870, când francezii şi-au reche¬ 
mat trupele de la Roma ca să apere Franţa de germani. Imediat 
după plecarea lor, soldaţii italieni au intrat în cetatea eternă 
şi Casa de Sardinia şi-a stabilit reşedinţa în vechiul Palat 
Quirinal, pe care un papă îl construise demult pe ruinele băilor 
împăratului Constantin. 

La rândul lui, papa s-a mutat peste Tibru şi s-a ascuns în 
spatele zidurilor Vaticanului, căminul multora dintre predece¬ 
sorii săi după întoarcerea de la Avignon în anul 1377. A pro¬ 
testat zgomotos împotriva furtului samavolnic al domeniilor 
sale şi a trimis scrisori de apel credincioşilor catolici înclinaţi 
să îl compătimească pentru pierderea lui. Numărul lor era 
totuşi mic şi a descrescut constant. Căci, odată eliberat de grijile 
statului, papa şi-a putut dedica integral timpul problemelor de 
natură spirituală. Ridicându-se mult deasupra conflictelor 
meschine ale politicienilor europeni, papalitatea a dobândit o 
nouă demnitate, care s-a dovedit de mare folos Bisericii, trans¬ 
formând-o într-o forţă internaţională pentru progresul social 
şi religios, care a dovedit o înţelegere mult mai pătrunzătoare a 
problemelor economice moderne decât majoritatea sectelor 
protestante. 



INDEPENDENŢA NAŢIONALĂ 399 


Astfel a fost în sfârşit zădărnicită tentativa Congresului de 
la Viena de a rezolva problema italiană transformând peninsula 
în provincie austriacă. 

Problema germană rămânea totuşi nerezolvată. S-a vădit cea 
mai dificilă dintre toate. Eşecul Revoluţiei de la 1848 dusese 
la emigrarea în masă a celor mai energice şi liberale elemente 
ale populaţiei germane. Aceşti tineri au plecat în Statele Unite 
ale Americii, în Brazilia, în noile colonii din Asia şi America, 
în Germania demersul lor a fost perpetuat, dar de un alt tip 
de oameni. 

în noua Dietă reunită la Frankfurt după colapsul parlamen¬ 
tului german şi eşecul liberalilor în încercarea de a fonda o 
ţară unită, regatul Prusiei a fost reprezentat de acelaşi Otto 
von Bismarck de care ne-am despărţit acum câteva pagini. 
Până la acest moment Bismarck reuşise să câştige încrederea 
totală a regelui Prusiei. Asta era tot ce voia. Opinia parlamen¬ 
tului prusac sau a populaţiei prusace nu-1 interesa câtuşi de 
puţin. Văzuse cu ochii lui înfrângerea liberalilor. Ştia că nu va 
putea scăpa de Austria fără război şi a început să consolideze 
armata prusacă. Exasperat de metodele sale tiranice, Landtagul 
a refuzat să-i acorde creditele necesare. Bismarck nu s-a deran¬ 
jat nici măcar să discute problema. A mers mai departe şi şi-a 
mărit armata cu fondurile puse la dispoziţie de camera prusacă 
a lorzilor şi de rege. Apoi a căutat o cauză naţională care putea 
fi utilizată în scopul creării unui val puternic de patriotism în 
poporul german. 

în nordul Germaniei se găseau ducatele Schleswig şi Hol- 
stein, sursă de probleme încă din Evul Mediu. Ambele ţinuturi 
erau populate de danezi şi germani şi, deşi erau guvernate de 
regele Danemarcei, nu făceau parte integrantă din statul danez, 
iar asta isca dificultăţi interminabile. Ferească Cerul să readuc 
la viaţă această chestiune uitată ce pare acum rezolvată de 
actele recentului Congres de la Versailles. însă germanii din 
Holstein îi ultragiau foarte zgomotos pe danezi, iar danezii 
din Schleswig făceau mare caz de naţionalitatea lor şi toată 
Europa discuta problema, cluburile sociale şi sportive germane 
ascultau discursuri sentimentale despre „fraţii pierduţi" şi 

cancelariile încercau să se lămurească asupra subiectului când 
Prusia şi-a mobilizat armatele pentru „a salva provinciile 
pierdute". Dat fiind că Austria, ca şef oficial al Confederaţiei 
Germane, nu putea îngădui Prusiei să acţioneze singură într-o 
problemă atât de importantă, trupele habsburgice au fost 
mobilizate la rândul lor, iar armatele unite ale celor două mari 
puteri au trecut frontiera daneză, ocupând cele două ducate 
după o rezistenţă vitejească a danezilor. Danezii au făcut apel 
la Europa, însă Europa era prinsă cu alte probleme şi sărmanii 
danezi au fost lăsaţi în voia sorţii. 

Bismarck a pregătit apoi scena pentru al doilea număr al 
programului său imperial. A folosit împărţirea prăzii pentru a 
isca zâzanie cu Austria. Habsburgii au căzut în capcană. Noua 
armată a Prusiei, creaţia lui Bismarck şi a generalilor loiali lui, 
a invadat Boemia şi în nici şase săptămâni ultimul contingent 
austriac fusese anihilat la Koniggrătz şi Sadova: drumul spre 
Viena era liber. Insă Bismarck nu voia să meargă prea departe. 
Ştia că avea nevoie de câţiva prieteni în Europa. Le-a oferit 
Habsburgilor învinşi termeni de pace foarte decenţi cu condiţia 
să renunţe la preşedinţia Confederaţiei. S-a arătat mai puţin 
clement cu multe dintre stătuleţele germane care luaseră 
partea austriecilor, anexându-le la Prusia. Majoritatea ţărilor 
nordice au format apoi o organizaţie nouă, numită Confederaţia 
Germană de Nord, iar Prusia victorioasă şi-a asumat neoficial 
rolul de conducătoare a poporului german. 

Europa a rămas consternată de repeziciunea procesului de 
consolidare. Anglia a fost relativ indiferentă, însă Franţa a dat 
semne de dezaprobare. Autoritatea lui Napoleon asupra poporu¬ 
lui francez se diminua constant. Războiul Crimeii fusese costisi¬ 
tor şi nu realizase nimic. 

O a doua aventură din anul 1863 - când o armată franceză 
încercase să-l impună pe un arhiduce austriac numit Maximi- 
lian ca împărat al mexicanilor - se sfârşise dezastruos imediat 
după câştigarea Războiului Civil American de către nordişti. 
Aceasta pentru că guvernul de la Washington îi obligase pe 
francezi să-şi retragă trupele, fapt care le dăduse mexicanilor 
posibilitatea de a-şi curăţa ţara de inamici şi a-1 împuşca pe 
împăratul nedorit. 

Era necesar ca tronul napoleonian să capete un nou veşmânt 
în culori glorioase. In câţiva ani Confederaţia Germană de Nord 
urma să devină o rivală serioasă a Franţei. Napoleon a hotărât 
că un război cu Germania era bine-venit pentru dinastia lui. 
A căutat un pretext, iar Spania, biată victimă a unui şir inter¬ 
minabil de revoluţii, i-a oferit unul. 

întâmplarea a făcut ca tronul spaniol să fie vacant chiar în 
acel moment. I-a fost oferit ramurii catolice a Casei de Hohen- 
zollern. Guvernul francez obiectase, iar Hohenzollernii refuza¬ 
seră politicos coroana. însă Napoleon, care dădea semne de 
boală, era foarte influenţat de frumoasa lui soţie, Eugenia de 
Montijo, fiica unui gentilom spaniol şi nepoată a lui William 
Kirkpatrick, un consul american la Malaga, oraşul de unde vin 
strugurii. Deşi destul de perspicace, Eugenie avea o educaţie 
precară, ca majoritatea spanioloaicelor din epoca respectivă. 
Se afla la discreţia sfătuitorilor spirituali, iar aceşti domni 
vrednici nu îl iubeau deloc pe regele protestant al Prusiei. „Fii 
îndrăzneţ", l-a sfătuit împărăteasa pe soţul ei, însă a omis a 
doua parte a faimosului proverb persan care îl povăţuieşte pe 
erou: „fii îndrăzneţ, dar nu prea îndrăzneţ". Convins de forţa 
propriei armate, Napoleon s-a adresat regelui Prusiei şi a 
insistat ca regele să îi dea asigurări că „nu va permite nici o 
altă candidatură a unui prinţ de Hohenzollern la coroana 
Spaniei". Având în vedere că Hohenzollernii tocmai ce refuza¬ 
seră onoarea, cererea era de prisos, aşa cum a informat Bismarck 
guvernul francez. Dar Napoleon tot nu era mulţumit. 

Era în anul 1870 şi regele Wilhelm îşi făcea băile termale 
la Bad Ems. într-o bună zi a fost abordat de ambasadorul fran¬ 
cez care a încercat să redeschidă discuţia. Regele a răspuns 
foarte amabil că era o zi frumoasă şi că subiectul Spaniei fiind 
închis nu mai rămânea nimic de spus. Conform procedurii de 
rutină, un raport al convorbirii i-a fost telegrafiat şi lui Bismarck, 
care administra toate afacerile externe. Bismarck a editat tele¬ 
grama, remisă apoi presei prusace şi franceze. Mulţi l-au făcut 
în toate felurile pentru acest gest. Bismarck se putea totuşi scuza 
că măsluirea ştirilor oficiale fusese unul dintre privilegiile 
oricărui guvern civilizat încă din negura vremurilor. După 

publicarea telegramei „editate", bunii locuitori ai Berlinului au 
simţit că bătrânul şi venerabilul lor rege, cu frumoşii lui favoriţi 
albi, fusese insultat de un franţuz arogant, iar la fel de bunii 
locuitori ai Parisului s-au înfuriat fiindcă ambasadorul lor 
absolut politicos fusese dat afară de un lacheu al regelui prusac. 

Aşa se face că şi unii, şi ceilalţi au pornit la război în mai 
puţin de două luni. 

Napoleon împreună cu o mare parte din armata lui erau 
prizonieri ai germanilor. Al Doilea Imperiu se sfârşise şi A Treia 
Republică se pregătea să apere Parisul de invadatorii germani. 
Parisul a rezistat cinci luni grele. Cu zece zile înainte de pre¬ 
darea oraşului, în palatul Versailles din apropiere, construit 
chiar de Ludovic XIV, duşman de temut al germanilor, regele 
Prusiei a fost proclamat public împărat german şi salve răsu¬ 
nătoare de tun le-au vestit parizienilor înfometaţi că un nou 
Imperiu German înlocuise vechea şi inofensiva Confederaţie a 
statelor şi stătuleţelor teutonice. 

In această manieră drastică s-a rezolvat în sfârşit chestiunea 
germană. Până la sfârşitul lui 1871, la 56 de ani după memo¬ 
rabila reuniune de la Viena, opera Congresului fusese abolită 
complet. Metternich, Alexandru şi Talleyrand încercaseră să 
ofere popoarelor Europei o pace durabilă. Metodele aplicate de 
ei au provocat nenumărate războaie şi revoluţii, iar sentimentul 
fraternităţii din secolul al XVIII-lea a fost urmat de o eră a 
naţionalismului exacerbat care încă nu s-a încheiat. 

PE CÂND POPOARELE EUROPEI LUPTAU PENTRU INDEPEN¬ 
DENTA NAŢIONALĂ, LUMEA LOR FUSESE SCHIMBATĂ COMPLET 
DE O SERIE DE INVENŢII CARE TRANSFORMASERĂ GREOIUL 
MOTOR CU ABUR DIN SECOLUL AL XVIII-LEA ÎN CEL MAI LOIAL 
SI EFICIENT SCLAV AL OMULUI 


CEL MAI MARE BINEFĂCĂTOR AL OMENIRII A MURIT ÎN URMĂ 
cu peste o jumătate de milion de ani. Era o creatură păroasă, 
cu fruntea joasă şi ochii înfundaţi în cap, cu maxilar masiv şi 
dinţi puternici ca de tigru. N-ar fi dat prea bine la o reuniune 
modernă a oamenilor de ştiinţă, însă aceştia l-ar fi respectat 
ca pe un maestru. Căci el a folosit o piatră pentru a sparge nuci 
şi un băţ ca să ridice un bolovan greu. El a fost inventatorul 
ciocanului şi pârghiei, primele noastre unelte, şi el, mai mult 
decât oricine altcineva, i-a dat omului un avantaj enorm faţă 
de celelalte animale cu care împarte planeta. 

De atunci încoace, omul a încercat să-şi facă viaţa mai 
uşoară folosind un număr mai mare de unelte. Prima roată (un 
disc rotund tăiat dintr-un copac bătrân) a stârnit în comunită¬ 
ţile de pe la 100.000 a.Ch. la fel de multă senzaţie ca aparatele 
de zbor acum câţiva ani. 

In Washington se povesteşte despre un director al Biroului 
de Patente care la începutul deceniului 1830 a sugerat desfiin¬ 
ţarea acestui birou pe motiv că „tot ce se putea inventa s-a 
inventat deja“. O senzaţie similară trebuie să se fi răspândit 
şi în lumea preistorică atunci când cineva a ridicat prima pânză 
pe o plută şi oamenii s-au putut deplasa dintr-un loc în altul 
fără să vâslească, să împingă ori să tragă pluta de pe ţărm. 

Unul dintre cele mai interesante capitole din istorie este, 
negreşit, efortul omului de a pune pe altcineva sau altceva să 
lucreze în locul lui, în timp ce el şi-a savurat răgazul stând la 
soare, pictând imagini pe stânci sau dresând puii de lup ori de 
tigru să se poarte ca animale domestice paşnice. 

Bineînţeles, în zilele din vechime puteai oricând să înrobeşti 
un vecin mai slab şi să-l obligi să îndeplinească sarcinile neplă¬ 
cute ale vieţii. Unul dintre motivele pentru care grecii şi romanii, 
de altminteri la fel de inteligenţi ca noi, n-au reuşit să născo¬ 
cească maşinării mai interesante trebuie căutat în existenţa 
generalizată a sclaviei. De ce ar fi trebuit un mare matemati¬ 
cian să-şi irosească vremea cu scripeţi şi zimţi, umplând văzdu¬ 
hul cu zgomot şi fum, când se putea duce la piaţă să cumpere 
sclavii necesari cu o cheltuială foarte mică? 

Şi în Evul Mediu, chiar dacă sclavia fusese abolită şi supra- 
vieţuise doar o formă atenuată de serbie, ghildele descurajau 
ideea utilizării instalaţiilor mecanice, întrucât credeau că aces¬ 
tea i-ar fi lăsat pe mulţi confraţi fără ocupaţie. în plus, Evul 
Mediu nu era deloc interesat de producerea unor cantităţi mari 
de bunuri. Croitorii, măcelarii şi tâmplarii lucrau pentru nevoile 
imediate ale micii comunităţi în care trăiau şi nu doreau să 
concureze cu vecinii ori să producă mai mult decât era strict 
necesar. 

în timpul Renaşterii, când prejudecăţile Bisericii împotriva 
investigaţiilor ştiinţifice nu se mai puteau impune la fel de strict 
ca înainte, un număr mare de persoane au început să-şi dedice 
viaţa matematicii, astronomiei, fizicii şi chimiei. Cu doi ani 
înainte de izbucnirea Războiului de Treizeci de Ani, scoţianul 
John Napier a publicat o cărţulie care descria noua invenţie a 
logaritmilor. Pe parcursul aceluiaşi război, Gottfried Leibniz 
din Leipzig a perfecţionat sistemul calculului infinitezimal. Cu 
opt ani înainte de pacea de la Westfalia s-a născut Newton, 
marele filozof natural englez, şi în acelaşi an a murit Galileo, 
astronomul italian. între timp, Războiul de Treizeci de Ani nă- 
ruise prosperitatea din Europa Centrală, astfel că s-a manifes¬ 
tat un interes subit, dar foarte general pentru „alchimie", bizara 
pseudoştiinţă medievală prin care oamenii sperau să transforme 
metalele în aur. Lucrul s-a dovedit imposibil, însă în labora¬ 
toarele lor alchimiştii au dat accidental peste numeroase idei 
noi şi au facilitat mult activitatea chimiştilor, succesorii lor. 

Munca depusă de toţi aceşti bărbaţi a oferit lumii o temelie 
ştiinţifică solidă care a permis construirea celor mai complicate 

motoare, iar un număr de persoane practice au folosit-o din 
plin. Evul Mediu utilizase lemnul pentru câteva mecanisme 
indispensabile. Insă lemnul se epuizează uşor. Fierul e un mate¬ 
rial mult mai bun, însă cu excepţia Angliei se găsea în cantităţi 
mici. In Anglia se efectuau aşadar mare parte din procesele 
metalurgice. Topirea fierului necesita focuri uriaşe. La început 
aceste focuri se făceau cu lemn, însă treptat pădurile s-au ter¬ 
minat. Apoi s-a folosit antracitul (copaci pietrificaţi din epocile 
preistorice). Dar, după cum ştiţi, cărbunele trebuie scos din 
pământ şi transportat la cuptoarele de topire, iar minele tre¬ 
buie menţinute uscate, ferite de apele care le inundă constant. 

Iată două probleme care trebuiau rezolvate urgent. Pentru 
moment, la tractarea căruţelor cu cărbune se puteau folosi caii, 
însă pomparea apei impunea utilizarea unui mecanism special. 
Mai mulţi inventatori încercau să rezolve această dificultate. 
Toţi ştiau că pentru noul motor trebuia întrebuinţat aburul. 
Ideea motorului cu abur era foarte veche. Heron din Alexandria, 
care a trăit în secolul I înaintea lui Hristos, ne-a descris câteva 
maşinării acţionate cu abur. Renascentiştii se jucaseră cu ideea 
carului de război acţionat cu abur. In cartea lui despre invenţii, 
marchizul de Worcester, contemporan cu Newton, vorbeşte 
despre un motor cu abur. Un pic mai târziu, în 1698, Thomas 
Savery din Londra a solicitat un patent pentru un motor de 
pompare. Concomitent, Christian Huygens încerca să perfecţio¬ 
neze un motor care utiliza praful de puşcă pentru a provoca 
explozii la intervale regulate, cam aşa cum folosim noi benzina 
în motoarele noastre. 

Oameni din toată Europa se frământau cu această idee. 
Denis Papin, un francez prieten şi asistent al lui Huygens, a 
efectuat în diverse ţări experimente cu motoare cu abur. El a 
inventat un mic furgon propulsat de abur şi o ambarcaţiune cu 
zbaturi. Insă când a dorit să facă o plimbare în barca lui, vasul 
i-a fost confiscat de autorităţi la plângerea sindicatului luntra¬ 
şilor, care se temeau că un asemenea dispozitiv i-ar fi lipsit de 
mijloacele de trai. In cele din urmă Papin a murit la Londra 
într-o sărăcie lucie, fiindcă îşi cheltuise toţi banii pe invenţiile 

sale. Insă la vremea morţii lui, un alt pasionat de mecanică, 
Thomas Newcomen, lucra la problema unei noi pompe cu abur. 
Cincizeci de ani mai târziu motorul său a fost îmbunătăţit de 
către James Watt, un fabricant de instrumente de măsură din 
Glasgow. In 1777 el a dat lu m ii primul motor cu abur care s-a 
dovedit de o valoare practică reală. 

Insă de-a lungul secolelor de experimente cu „motoare ter¬ 
mice" lumea politică se schimbase foarte mult. Britanicii lua¬ 
seră locul olandezilor ca transportatori în comerţul mondial. 
Intemeiaseră colonii noi. 

Luau materiile prime produse de colonii şi le duceau în 
Anglia, unde le transformau în produse finite, după care expor¬ 
tau bunurile finite în toate colţurile lumii. In secolul al XVII-lea, 
locuitorii din Georgia şi cele două Caroline începuseră să cultive 
un tufiş nou care rodea un soi ciudat de substanţă lânoasă nu¬ 
mită „bumbac". După culegere, era trimis în Anglia, unde locui¬ 
torii din Lancashire îl prelucrau, transformându -1 în material 
textil. Ţesutul era manual şi se realiza în locuinţele muncito¬ 
rilor. In scurtă vreme procesul ţeserii a cunoscut o serie de 
îmbunătăţiri. în anul 1730 John Kay a inventat „suveica zbu¬ 
rătoare". în 1770, James Hargreaves a obţinut un patent pentru 
o „roată de tors". Americanul Eli Whitney a inventat maşina 
de egrenat, care separa bumbacul de seminţe, operaţiune care 
anterior se efectua manual cu un randament de numai jumă¬ 
tate de kilogram pe zi. în sfârşit, Richard Arkwright şi reveren¬ 
dul Edmund Cartwright au inventat războaie de ţesut de mari 
dimensiuni, acţionate cu energie hidraulică. Iar apoi, în dece¬ 
niul 1780, pe când Stările Generale ale Franţei începuseră 
faimoasele întruniri ce aveau să revoluţioneze sistemul politic 
european, motoarele lui Watt erau adaptate astfel încât să 
poată acţiona maşinile de ţesut inventate de Arkwright, ceea 
ce a creat o revoluţie economică şi socială care a modificat 
relaţiile umane aproape pretutindeni în lume. 

De îndată ce motorul staţionar s-a dovedit un succes, inven¬ 
tatorii şi-au îndreptat atenţia spre problema propulsării bărcilor 
şi căruţelor cu ajutorul dispozitivelor mecanice. Watt însuşi a 

desenat planurile unei „locomotive cu abur“, însă până să-şi 
perfecţioneze el ideile, în 1804 o locomotivă creată de Richard 
Trevithick a transportat o încărcătură de 20 de tone la Peny- 
darren, în districtul minier din Ţara Galilor. 

în aceeaşi perioadă, un bijutier şi portretist american pe 
nume Robert Fulton se afla la Paris, încercând să îl convingă 
pe Napoleon că francezii ar fi putut anihila supremaţia navală 
a Angliei utilizând submarinul Nautilus şi „vaporul cu abur“ 
proiectate de el. 

Ideea lui Fulton de „navă cu abur“ nu era originală. Fără 
doar şi poate o copiase de la John Fitch, un geniu în mecanică 
originar din Connecticut, al cărui vapor cu abur inteligent 
construit navigase pentru prima oară pe râul Delaware încă 
din anul 1787. însă Napoleon şi consultanţii lui ştiinţifici nu 
credeau în posibilitatea practică a unei ambarcaţiuni autopro¬ 
pulsate şi, chiar dacă motorul scoţian al micii ambarcaţiuni 
pufăia voios pe Sena, marele împărat nu a profitat de această 
armă formidabilă care l-ar fi putut răzbuna pentru înfrângerea 
de la Trafalgar. 

Cât despre Fulton, el s-a întors în Statele Unite şi, fiind un 
afacerist practic, a înfiinţat o companie înfloritoare de nave cu 

abur în asociere cu Robert L. Livingston, unul dintre semnatarii 
Declaraţiei de Independenţă, care îndeplinise funcţia de amba¬ 
sador american în Franţa pe vremea când Fulton era la Paris 
încercând să-şi vândă invenţia. In 1807 Clermont, prima navă 
cu abur a acestei companii noi - care a primit monopolul asupra 
tuturor cursurilor de apă din statul New York echipată cu 
un motor construit de Boulton şi Watt din Birmingham, Anglia, 
a început să efectueze curse regulare între New York şi Albany. 

Cât despre bietul John Fitch, cel care folosise „vaporul cu 
abur" în scopuri comerciale cu mult înaintea tuturor, el a avut 
parte de un sfârşit trist. Cu sănătatea ruinată şi buzunarele 
goale, a ajuns la capătul puterilor după ce a cincea lui navă, pro¬ 
pulsată cu elice, a fost distrusă. Vecinii îl luau în derâdere, aşa 
cum au râs şi o sută de ani mai târziu, când profesorul Langley 
şi-a construit nostimele aparate de zbor. Fitch sperase să ofere 
ţării lui acces facil la fluviile late din vest, dar compatrioţii lui 
au preferat să călătorească pe şlepuri sau pe jos. în 1798, în 
culmea deznădejdii şi mizeriei, Fitch s-a sinucis cu otravă. 

însă douăzeci de ani mai târziu, Savannah, un vas cu abur 
de 1.850 de tone şi care parcurgea 6 noduri pe oră ( Mauretania 1 
merge doar de patru ori mai repede), a traversat oceanul de la 
Savannah la Liverpool într-un timp record de 25 de zile. Zefle¬ 
meaua mulţimii a încetat şi, cuprinşi de entuziasm, oamenii 
au atribuit persoanei greşite meritul invenţiei. 

Peste şase ani, George Stephenson, un englez care construise 
locomotive în scopul de a căra cărbunele din mine la topitorii 
şi la fabricile de bumbac, a construit faimosul său „motor cu 
propulsie" care a redus preţul cărbunelui cu aproape 70% şi a 
permis înfiinţarea primei curse regulate de pasageri între 
Manchester şi Liverpool, cursă care transporta oamenii dintr-un 
oraş în altul cu nemaiauzita viteză de 24 km/h. Peste alţi 12 ani 
viteza crescuse la 32 km/h. în prezent, orice automobil cumse¬ 
cade (descendentul direct al firavelor maşinuţe Daimler şi 

1. RMS Mauretania, pachebot britanic lansat în 1906, prima navă 
propulsată de patru elice, vasul cel mai rapid şi cel mai mare din epocă, 
(n. red.). 



410 ISTORIA OMENIRII 



LA ÎNCEPUT OMUL A FOST 
OBLICAT SĂ ÎNOATE 

J . nr\ 


APOI A FOLOSIT ^ CA BARCĂ 
TRUNCHIUL UNUI COPAC USCAT 




APOI ŞI-A FĂCUT PRIMA BARCĂ , 

t>UPĂ MII t>£ ANI 
A ÎNVĂŢAT SĂ FOLOSEASCĂ 
PÂNZELE Şl 

A SCĂPAT t>E CORVOADA 
VĂSUŢULUI 



ORIGINEA NAVEI CU ABUR 


IN CELE DIN URMA A PUS 
LA MUNCĂ MOTORUL 
CU ABUR 


ORIGINEA NAVEI CU ABUR 

Levassor din deceniul 1880) dă un randament mai bun decât 
aceste Puffing Billies 1 . 

în timp ce aceşti ingineri cu simţ practic îmbunătăţeau hu- 
ruitoarele „motoare termice", un grup de savanţi „puri" (oameni 
care dedică 14 ore pe zi studiului acelor fenomene ştiinţifice 
„teoretice" fără de care progresul mecanic nu ar fi posibil) urmă¬ 
reau o altă intuiţie ce promitea să îi conducă la cele mai secrete 
şi mai ascunse domenii ale naturii. 

Cu două mii de ani în urmă, mai mulţi filozofi greci şi romani 
(în special Thales din Milet şi Pliniu, care a murit încercând 
să studieze erupţia vulcanului Vezuviu din anul 79, când oraşele 
Pompei şi Herculane au fost îngropate sub cenuşă) observaseră 
poznele bizare ale paielor sau penelor ţinute lângă o bucată de 


1. „Billy cea pufăitoare", expresie care desemna locomotivele experi¬ 
mentale de la începuturi. Provine din diminutivul prenumelui construc¬ 
torului, William Hedley, şi din faptul că scoteau abur (n. tr.). 

chihlimbar frecată cu un pic de lână. Scolaştii din Evul Mediu 
nu fuseseră interesaţi de această misterioasă putere „electrică". 
Insă imediat după Renaştere William Gilbert, medicul personal 
al reginei Elisabeta, a scris un tratat celebru despre natura şi 
comportamentul magneţilor. In timpul Războiului de Treizeci 
de Ani, Otto von Guericke, primarul oraşului Magdeburg şi 
inventatorul pompei cu vacuum, a construit primul dispozitiv 
electric. Pe parcursul secolului următor, numeroşi oameni de 
ştiinţă s-au consacrat studiului electricităţii. Nu mai puţin de 
trei profesori au inventat faimoasa butelie de Leyda în anul 
1.795. Concomitent, Benjamin Franklin, cel mai universal geniu 
al Americii, alături de Benjamin Thomson (care după ce a fugit 
din New Hampshire din cauza simpatiilor sale probritanice a 
devenit cunoscut drept contele de Rumford), şi-a dedicat atenţia 
acestui subiect. A descoperit că fulgerul şi scânteia electrică 
erau manifestări ale uneia şi aceleiaşi forţe şi şi-a continuat 
studiile în domeniul electricităţii până la sfârşitul activei şi 

utilei sale vieţi. Apoi au venit Volta, cu vestita lui „pilă electrică", 
Galvani, Day, profesorul danez Hans Christian Oersted, Ampere, 
Arago şi Faraday, cu toţii cercetători sârguincioşi ai adevăratei 
naturi a forţelor electrice. 

Au dăruit cu mărinimie lumii descoperirile lor, iar Samuel 
Morse (care şi-a început cariera ca artist, la fel ca Fulton) s-a 
gândit că ar putea folosi curentul electric pentru a transmite 
mesaje dintr-un oraş în altul. Intenţiona să utilizeze o sârmă 
de cupru şi un mic aparat inventat de el. Lumea l-a luat în râs. 
In consecinţă Morse a fost obligat să-şi finanţeze singur experi¬ 
mentele, iar în curând a sărăcit şi lumea a râs şi mai abitir. 
Atunci a cerut ajutorul Congresului, iar un Comitet special 
pentru Comerţ i-a promis sprijin. Membrii Congresului nu erau 
interesaţi de proiect şi Morse a trebuit să aştepte doisprezece 
ani până i s-a alocat un mic fond congresional. A construit un 
„telegraf* între Baltimore şi Washington. In anul 1837 şi-a pre¬ 
zentat primul „telegraf* funcţional într-o aulă a Universităţii 
din New York. In sfârşit, la 24 mai 1844 s-a trimis primul mesaj 
la mare distanţă, de la Washington la Baltimore. In ziua de 
astăzi lumea întreagă e acoperită cu fire de telegraf şi putem 
trimite veşti din Europa în Asia în câteva secunde. Peste 23 de 
ani, Alexander Graham Bell a folosit curentul electric la tele¬ 
fonul pe care l-a inventat. O jumătate de secol mai târziu Marconi 
a perfecţionat aceste idei inventând un sistem de trimitere a 
mesajelor care a pus capăt utilizării firelor, deja demodate. 

In timp ce Morse, originar din Noua Anglie, lucra la „tele¬ 
graf*, Michael Faraday, din Yorkshire, a construit primul 
„dinam**. Micul dispozitiv a fost finalizat în 1831, când Europa 
tremura încă după marile revoluţii din iulie care răvăşiseră 
atât de tare planurile Congresului de la Viena. Cel dintâi dinam 
a crescut în dimensiuni, şi astăzi ne furnizează căldură, lumină 
(ştiţi becurile incandescente produse în 1878 de Edison, care a 
pornit de la experimentele franceze şi engleze efectuate în dece¬ 
niile 1840 şi 1850) şi energie pentru tot felul de maşini. Dacă 
nu mă înşel, nu peste multă vreme motorul electric va elimina 
complet „motorul termic**, aşa cum odinioară animalele preisto- 

rice cu un grad înalt de organizare şi-au eliminat vecinii mai 
puţin eficienţi. 

Personal (dar eu nu mă pricep la maşinării), asta mă face 
foarte fericit. Pentru că motorul electric, care poate fi acţionat 
cu energie hidraulică, e un slujitor curat şi prietenos al omenirii, 
pe când „motorul termic", minunea secolului al XVIII-lea, e o 
creatură zgomotoasă şi murdară care umple lumea cu ridicolii 
lui nori de fum, praf şi funingine, care înghite cărbune scos din 
mine pe seama suferinţei şi riscului a mii de oameni. 

Iar dacă aş fi romancier, nu un istoric care trebuie să se ţină 
de fapte fără a-şi folosi imaginaţia, aş descrie fericita zi când 
ultima locomotivă cu abur va fi dusă la Muzeul de Istorie Natu¬ 
rală şi va fi plasată lângă scheletele dinozaurului, pterodacti- 
lului şi ale altor animale dispărute demult. 

REVOLUŢIA SOCIALĂ 

NOILE MOTOARE ERAU FOARTE SCUMPE, SI DOAR BOGAŢII SI 
LE PUTEAU PERMITE. BĂTRÂNUL TÂMPLAR SAU CIZMAR CARE 
LUCRASE PE CONT PROPRIU ÎN MICUL LUI ATELIER A FOST 
OBLIGAT SĂ SE ANGAJEZE LA PROPRIETARII MARILOR UTILAJE 
MECANICE SI, DEŞI CÂŞTIGA MAI MULŢI BANI DECÂT ÎNAINTE, 
SI-A PIERDUT INDEPENDENTA, IAR ASTA NU I-A PLĂCUT 


ÎN VECHIME, MUNCA ERA PRESTATĂ DE LUCRĂTORI INDEPEN- 
denţi care stăteau în atelierele lor situate în faţa caselor, deţi¬ 
neau propriile unelte, îşi mai scărmănau ucenicii şi care, în 
limitele prevăzute de ghildele lor, îşi gestionau afacerea aşa 
cum le plăcea. Duceau un trai simplu şi erau obligaţi să lucreze 
foarte multe ore, însă erau propriii lor stăpâni. Dacă se trezeau 
şi vedeau că era o zi bună de pescuit, se duceau la pescuit şi 
nu le zicea nimeni „nu“. 

Introducerea maşinilor a schimbat situaţia. De fapt, o maşină 
nu e nimic altceva decât o unealtă mărită. Un tren care se depla¬ 
sează cu îoo de kilometri pe oră este, în realitate, o pereche de 
picioare foarte iuţi, iar un ciocan cu abur care aplatizează foi 
grele de fier e doar un pumn colosal făcut din oţel. 

Totuşi, pe câtă vreme toţi ne permitem o pereche de picioare 
bune şi un pumn zdravăn, un tren, un ciocan cu abur sau o 
fabrică de bumbac sunt maşinării extrem de scumpe şi nu sunt 
deţinute de un singur om, ci, de regulă, de o asociere de per¬ 
soane care contribuie cu diverse sume şi îşi împart profiturile 
obţinute de tren sau de filatura de bumbac în funcţie de suma 
investită de fiecare. 

Prin urmare, după ce maşinile s-au perfecţionat până au 
devenit cu adevărat utile şi profitabile, constructorii acestor 
unelte mari, fabricanţii de utilaje, au început să caute clienţi 
care îşi permiteau să plătească în numerar. 

In Evul Mediu timpuriu, când pământul constituia aproape 
unica formă de bogăţie, nobilii erau singurii consideraţi înstăriţi. 

PUTEREA OMULUI ŞI PUTEREA MAŞINII 

Dar, aşa cum v-am spus într-un capitol anterior, cantitatea de 
aur şi argint pe care o posedau era neglijabilă şi oamenii folo¬ 
seau vechiul sistem al trocului, schimbând vaci pe cai şi ouă 
pe miere. In timpul Cruciadelor, târgoveţii din oraşe izbutiseră 
să acumuleze bogăţii reînviind comerţul dintre Est şi Vest, 
devenind astfel rivali considerabili ai seniorilor şi cavalerilor. 

Revoluţia Franceză spulberase complet avuţia nobilimi i şi 
o mărise enorm pe cea a clasei mijlocii, numită şi „burghezie". 
Anii frământaţi de după Marea Revoluţie oferiseră multor 
persoane din clasa mijlocie şansa de a obţine mai mult decât 
le-ar fi revenit din bunurile acestei lumi. Proprietăţile ecleziale 
fuseseră confiscate şi vândute la licitaţie de către Convenţia 
franceză. Corupţia luase proporţii uriaşe. Speculanţii funciari 

furaseră mii de kilometri pătraţi de teren valoros, iar în timpul 
războaielor napoleoniene îşi utilizaseră capitalul pentru a „face 
speculă" cu cereale şi praf de puşcă, astfel încât acum aveau 
mai mulţi bani decât le trebuia pentru cheltuielile gospodăriilor 
şi îşi puteau permite să construiască fabrici şi să angajeze 
bărbaţi şi femei pentru acţionarea maşinilor. 

Acest fapt a provocat o schimbare foarte abruptă în vieţile 
a sute de mii de persoane. In câţiva ani multe oraşe şi-au dublat 
numărul de locuitori, iar vechiul centru civic care fusese adevă¬ 
rata „casă" a cetăţenilor s-a înconjurat de suburbii construite 
ieftin şi urât unde muncitorii dormeau după cele n, 12 sau 13 
ore petrecute în fabrici şi de unde se întorceau la fabrică de 
îndată ce suna deşteptarea. 

Peste tot la ţară se vorbea despre sumele fabuloase de bani 
care se puteau câştiga la oraş. Băiatul de la sat, obişnuit cu viaţa 
în aer liber, mergea la oraş. îşi năruia repede sănătatea în fu¬ 
mul, colbul şi mizeria atelierelor prost ventilate din acea vreme 
şi, foarte des, îşi sfârşea viaţa la azilul săracilor sau în spital. 

Bineînţeles, trecerea unui număr atât de mare de persoane 
de la fermă la fabrică nu s-a realizat fără o anumită opoziţie. 
Celorlalţi 99 rămaşi fără serviciu nu le convenea că un motor 

poate efectua munca a o sută de persoane. De multe ori atacau 
clădirile fabricilor şi incendiau maşinile, dar încă din secolul 
al XVII-lea se înfiinţaseră companii de asigurări şi de regulă 
proprietarii erau bine protejaţi împotriva pierderilor. 

In scurt timp se instalau utilaje mai noi şi mai bune, fabrica 
era înconjurată cu un zid înalt şi revolta se termina. Ghildele 
din vechime nu aveau cum să supravieţuiască în această lume 
nouă de abur şi fier. Au dispărut, iar muncitorii au încercat să 
organizeze sindicate muncitoreşti în bună regulă. Insă proprie¬ 
tarii fabricilor, care mulţumită averilor puteau exercita multă 
influenţă asupra politicienilor din ţările lor, mergeau în corpul 
legislativ şi impuneau adoptarea de legi care interziceau for¬ 
marea unor asemenea sindicate, pe motiv că impietau asupra 
„libertăţii de acţiune" a muncitorului. 

Vă rog să nu credeţi că membrii parlamentului care adoptau 
aceste legi erau nişte tirani ticăloşi. Erau fii adevăraţi ai peri¬ 
oadei revoluţionare, când toată lumea vorbea despre „libertate" 
şi când oamenii îşi ucideau adeseori vecinii fiindcă aveau impre¬ 
sia că aceştia nu iubeau libertatea aşa cum s-ar fi cuvenit. Din 
moment ce „libertatea" era virtutea supremă a omului, sindica¬ 
tele nu aveau dreptul să le dicteze membrilor orarul de muncă 
şi salariile pe care trebuiau să le ceară. Muncitorul trebuia să 
fie în permanenţă „liber să îşi vândă serviciile pe o piaţă des¬ 
chisă", iar angajatorul său era la fel de „liber" să îşi adminis¬ 
treze afacerea după cum credea de cuviinţă. Zilele sistemului 
mercantil, când statul reglementa viaţa industrială a întregii 
comunităţi, erau la final. Noua idee de „libertate" pretindea ca 
statul să se dea complet la o parte şi să lase comerţul să-şi 
urmeze cursul. 

A doua jumătate a secolului al XVIII-lea nu a fost doar o pe¬ 
rioadă a îndoielii intelectuale şi politice, ci şi una în care vechile 
idei economice au fost înlocuite cu altele noi, mai adecvate nece¬ 
sităţilor momentului respectiv. Cu câţiva ani înaintea Revoluţiei 
Franceze, Turgot, unul dintre miniştrii de finanţe falimentari 
ai lui Ludovic XVI, propovăduise o nouă doctrină a „libertăţii 
economice". Turgot trăia într-o ţară care suferise din cauza 
birocraţiei excesive, a prea multor reglementări, a prea multor 

funcţionari care încercau să aplice prea multe legi. „Eliminaţi 
supravegherea oficială", a scris el, „lăsaţi-i pe oameni să 
procedeze cum doresc şi totul va merge bine". In curând sfatul 
său laissez faire a devenit lozinca în jurul căreia s-au raliat eco¬ 
nomiştii epocii. 

In aceeaşi perioadă, în Anglia, Adam Smith lucra la întinsele 
lui volume despre Avuţia naţiunilor, care pledau tot pentru 
„libertate" şi „drepturile naturale ale comerţului". Treizeci de 
ani mai târziu, după căderea lui Napoleon, când puterile reac¬ 
ţionare ale Europei avuseseră câştig de cauză la Viena, liberta¬ 
tea refuzată popoarelor în relaţiile politice le-a fost impusă în 
viaţa industrială. 

După cum am spus la începutul capitolului, utilizarea gene¬ 
rală a instalaţiilor mecanice s-a dovedit de mare folos statului. 
Avuţia a crescut rapid. Datorită maşinii, o ţară ca Anglia a 
putut să poarte singură întreaga povară a marilor războaie 
napoleoniene. Capitaliştii (cei care furnizau banii necesari achi¬ 
ziţionării maşinilor) au obţinut profituri enorme. Au devenit 
ambiţioşi şi au început să se intereseze de politică. Au încercat 
să concureze cu aristocraţia funciară, care exercita în conti¬ 
nuare o influenţă considerabilă asupra guvernului în majori¬ 
tatea ţărilor europene. 

In Anglia, unde membrii parlamentului erau aleşi în conti¬ 
nuare conform decretului regal din 1265 şi unde mare parte 
din centrele industriale recent create nu aveau reprezentanţi, 
capitaliştii au determinat aprobarea reformei electorale din 
anul 1832, care a schimbat sistemul electoral şi a conferit clasei 
industriaşilor mai multă influenţă asupra organului legislativ. 
Faptul a stârnit totuşi multă nemulţumire în rândul milioa¬ 
nelor de muncitori din fabrici, rămaşi fără o voce în guvern. Au 
început şi ei să se agite pentru dreptul de vot. Şi-au redactat 
cererile intr-un document numit „Carta poporului". Dezbaterile 
legate de această cartă au devenit din ce în ce mai violente. Nu 
se sfârşiseră în momentul izbucnirii revoluţiilor din 1848. Spe¬ 
riat de ameninţarea unui nou episod de iacobinism şi violenţă, 
guvernul englez l-a desemnat pe ducele de Wellington, ajuns 
atunci la 80 de ani, în fruntea armatei şi a chemat voluntari. 

în Londra s-a declarat starea de asediu şi s-au făcut pregătiri 
pentru suprimarea revoluţiei anticipate. 

însă mişcarea cartistă a pierit singură din cauza conducerii 
incapabile, iar acte de violenţă nu au avut loc. încetul cu încetul, 
noua clasă a proprietarilor bogaţi de fabrici (îmi displace cuvân¬ 
tul „burghezie", utilizat până la refuz de apostolii unei noi ordini 
sociale) şi-a sporit influenţa asupra guvernului, iar condiţiile 
vieţii industriale din metropole au continuat să transforme 
întinderile de păşuni şi pământ cultivabil în mahalale sumbre, 
care te întâmpină în preajma fiecărui oraş european modern. 

INTRODUCEREA GENERALIZATĂ A MAŞINILOR NU A ADUS EPOCA 

J 

DE FERICIRE SI PROSPERITATE PREZISĂ DE GENERAŢIA CARE 
A VĂZUT ÎNLOCUIREA DILIGENTEI DE CĂTRE TREN. S-AU PRO- 
PUS CÂTEVA REMEDII, ÎNSĂ NICI UNUL NU A REZOLVAT PE 
DEPLIN PROBLEMA 


ÎN ANUL 1831, CHIAR ÎNAINTE DE APROBAREA PRIMEI REFORME 
electorale, Jeremy Bentham, marele cercetător englez al meto¬ 
delor legislative şi cel mai practic reformator al epocii, îi scria 
unui prieten: „Mijlocul de a-ţi face viaţa plăcută este să le faci 
altora viaţa plăcută. Mijlocul de a le face altora viaţa plăcută 
e să dai impresia că-i iubeşti. Mijlocul de a da impresia că-i 
iubeşti este să-i iubeşti cu adevărat." Jeremy era un om onest. 
Spunea ce credea el că e adevărat. Mii de compatrioţi îi împăr¬ 
tăşeau opiniile. Aceştia se simţeau responsabili pentru fericirea 
vecinilor mai puţin norocoşi şi se străduiau să-i ajute. Şi Dumne¬ 
zeu ştie că era momentul ca cineva să facă ceva! 

Idealul „libertăţii economice" (doctrina „laissez faire“ susţi¬ 
nută de Turgot) fusese necesar în vechea societate, unde restric¬ 
ţiile medievale zădărniceau orice efort industrial. Insă această 
„libertate de acţiune" care constituise legea supremă dusese la 
o situaţie teribilă, chiar înspăimântătoare. Orele de muncă în 
fabrică nu erau limitate decât de forţa fizică a muncitorului. 
Câtă vreme o femeie putea sta în faţa războiului de ţesut fără 
să leşine din cauza oboselii, trebuia să muncească. Copii de cinci 
şi şase ani erau duşi în filaturile de bumbac pentru a-i feri de 
pericolele străzii şi ale traiului trândav. S-a adoptat o lege care 
îi obliga pe copiii săracilor să muncească, în caz contrar urmând 
să fie legaţi cu lanţuri de utilajele lor drept pedeapsă. în schim¬ 
bul serviciilor prestate primeau mâncare proastă atât cât să 
supravieţuiască şi un soi de cocină în care se puteau odihni 
noaptea. Adeseori erau atât de obosiţi încât adormeau la locul 

de muncă. Pentru a-i ţine treji, un maistru echipat cu un bici 
făcea ture printre ei şi îi lovea peste încheieturile degetelor 
atunci când trebuiau readuşi la datorie. Bineînţeles că în aceste 
circumstanţe mii de copilaşi au murit. Faptul era regretabil, 
iar angajatorii, care la urma urmelor erau oameni, şi nu lipsiţi 
de inimă, şi-au dorit sincer să abolească „munca infantilă". Dar 
cum omul era „liber", rezulta că şi copiii erau „liberi". în plus, 
dacă dl Jones ar fi încercat să nu accepte în fabrica sa copii de 
cinci sau şase ani, rivalul său, dl Stone, ar fi angajat un număr 
suplimentar de băieţei, iar Jones ar fi dat faliment. Aşadar era 
imposibil ca Jones să se descurce fără munca infantilă dacă un 
act al parlamentului nu o interzicea tuturor angajatorilor. 

în această direcţie s-au făcut totuşi foarte puţine lucruri, 
pe de o parte deoarece parlamentul nu mai era dominat de ve¬ 
chea aristocraţie funciară (care îi desconsiderase pe industriaşii 
parveniţi plini de pungi cu bani şi îi trataseră cu un dispreţ 
făţiş), ci se afla sub controlul reprezentanţilor din centrele 
industriale, şi pe de altă parte fiindcă legea nu le permitea 
muncitorilor să se asocieze în sindicate. Desigur, oamenii inte¬ 
ligenţi şi cumsecade din epoca respectivă nu erau orbi la aceste 
condiţii îngrozitoare. Doar că erau neputincioşi. 

Maşinăriile cuceriseră lumea luând-o prin surprindere şi a 
fost nevoie de mulţi ani şi de eforturile a mii de persoane nobile 
pentru a face din maşini ceea ce ar trebui să fie, adică slujitoa¬ 
rele omului, nu stăpânele lui. 

Destul de curios, primul atac împotriva scandalosului sis¬ 
tem de angajare practicat pe-atunci pretutindeni în lume a fost 
lansat în numele sclavilor negri din Africa şi America. Pe conti¬ 
nentul american sclavia fusese introdusă de spanioli. Iniţial 
încercaseră să-i folosească pe indieni ca muncitori pe câmpuri 
şi în mine, însă indienii, privaţi de viaţa în aer liber, cădeau 
din picioare şi mureau. Pentru a-i salva de la dispariţie, un 
preot cu inimă bună sugerase ca pentru munci să fie aduşi 
negri din Africa. Negrii erau puternici şi rezistau la tratamentul 
aspru. în plus, întovărăşirea cu albii le-ar fi dat posibilitatea 
de a învăţa despre creştinism şi în felul acesta şi-ar fi putut 
salva sufletul: ar fi fost aşadar un aranjament excelent din 

toate punctele de vedere, atât pentru albii binevoitori, cât şi 
pentru fraţii lor negri ignoranţi. Insă după introducerea utila¬ 
jelor crescuse şi cererea de bumbac, iar negrii au fost obligaţi 
să trudească mai mult ca înainte şi, la fel ca indienii, au început 
să moară din cauza tratamentului aplicat de supraveghetori. 

Poveşti despre cruzimi incredibile ajungeau neîncetat în 
Europa, aşa că numeroşi bărbaţi şi femei s-au apucat să 
militeze pentru abolirea sclaviei. In Anglia, William Wilberforce 
şi Zachary Macaulay (tatăl marelui istoric a cărui istorie a 
Angliei trebuie să o citiţi dacă vreţi să vedeţi cât de captivantă 
poate fi o carte de istorie) au organizat o societate pentru 
suprimarea sclaviei. Au susţinut în primul rând promulgarea 
unei legi care să scoată „comerţul cu sclavi" în afara legii. După 
anul 1840 nu mai exista nici un sclav în coloniile britanice. 
Revoluţia din 1848 a pus capăt sclaviei în posesiunile franceze, 
în 1858, portughezii au votat o lege care le făgăduia tuturor scla¬ 
vilor libertatea intr-un interval de douăzeci de ani. Olandezii 
au abolit sclavia în 1863 şi în acelaşi an ţarul Alexandru II le-a 
redat şerbilor libertatea care le fusese răpită cu peste două 
secole înainte. 

în Statele Unite ale Americii, subiectul a dus la dificultăţi 
serioase şi la un război îndelungat. Deşi Declaraţia de Indepen¬ 
denţă formulase principiul conform căruia „toţi oamenii au fost 
creaţi egali", s-a făcut o excepţie pentru acei bărbaţi şi femei 
cu pielea închisă la culoare care munceau pe plantaţiile statelor 
sudice. Cu timpul, aversiunea celor din nord faţă de instituţia 
sclaviei a crescut şi nu şi-au mai ascuns sentimentele. Sudiştii 
susţineau însă că nu pot cultiva bumbac fără mâna de lucru a 
sclavilor: o controversă înverşunată a clocotit aproape 50 de 
ani în Congres şi Senat. 

Nordul a stăruit, iar sudul nu a cedat. Când s-a văzut că nu 
se poate ajunge la un compromis, statele sudiste au ameninţat 
că vor părăsi Uniunea. A fost un moment extrem de periculos 
în istoria Uniunii. Multe lucruri „s-ar fi putut" întâmpla. Faptul 
că nu s-au întâmplat se datorează activităţii unui bărbat foarte 
însemnat şi foarte bun. 

La 6 noiembrie 1860, republicanii, foarte puternici în statele 
antisclavagiste, l-au ales ca preşedinte pe Abraham Lincoln, 

un avocat din Illinois care îşi construise o carieră intelectuală. 
Lincoln cunoştea nemijlocit vicisitudinile servitutii omeneşti, 
iar judecata ascuţită îi spunea că pe continentul nordic nu era 
loc pentru două naţiuni rivale. Când mai multe state sudice 
s-au retras din Uniune şi au format „Statele Confederate ale 
Americii", Lincoln a acceptat provocarea. Statelor nordice li 
s-au cerut voluntari. Sute de mii de tineri au răspuns cu un 
entuziasm înflăcărat şi au urmat patru ani de război civil aprig. 
Sudul, mai bine pregătit şi aflat sub comanda strălucită a lui 
Lee şi a lui Jackson, a bătut în mod repetat armatele nordice. 
Apoi a început să-şi spună cuvântul forţa economică a Noii 
Anglii şi a vestului. Un ofiţer necunoscut pe nume Grant a ieşit 
din anonimat şi a devenit un Carol Martel al marelui război 
contra sclaviei. Şi-a izbit fără întrerupere ciocanul 1 puternic 
în fortificaţiile şubrezite ale Sudului. La începutul anului 1863, 
preşedintele Lincoln a emis „Proclamaţia de emancipare", prin 
care toţi sclavii erau eliberaţi. în aprilie 1865, Lee şi-a predat 
ultima dintre curajoasele sale armate la Appomattox. Câteva 
zile mai târziu preşedintele Lincoln a fost asasinat de un 
smintit. însă misiunea îi era îndeplinită. Cu excepţia Cubei, 
aflată încă sub dominaţie spaniolă, sclavia dispăruse din toate 
regiunile lumii civilizate. 

Dar în timp ce negrii se bucurau de o libertate tot mai mare, 
muncitorii „liberi" din Europa nu o duceau tocmai bine. Pentru 
numeroşi scriitori şi observatori contemporani e de mirare că 
masele muncitoreşti (aşa-numitul proletariat) nu au pierit din 
cauza mizeriei crunte. Trăiau în case murdare situate în zone 
mizerabile ale mahalalelor. Se hrăneau cu mâncare de proastă 
calitate. Şcolarizare primeau doar cât să-şi poată îndeplini sar¬ 
cinile. în caz de moarte sau accident, familiile nu erau asigurate, 
însă interesele fabricilor de bere şi ale distileriilor (care exer¬ 
citau o influenţă pronunţată asupra organelor legislative) îi 
încurajau să-şi uite necazurile oferindu-le cantităţi de nelimitate 
de whisky şi gin la preţuri foarte mici. 

1. Un joc de cuvinte bazat pe numele lui Carol Martel, care înseamnă 
„Ciocanul" (n. tr.). 

Ameliorarea enormă produsă din deceniile 1830 şi 1840 
încoace nu se datorează eforturilor unei singure persoane. Cele 
mai bune creiere din două generaţii s-au dedicat misiunii de a 
salva lumea de consecinţele dezastruoase ale introducerii prea 
rapide a maşinilor mecanizate. Nu au încercat să distrugă siste¬ 
mul capitalist. 

Aşa ceva ar fi fost absurd, deoarece bogăţia acumulată de 
alţii, utilizată inteligent, putea fi un mare câştig pentru toată 
omenirea. Au încercat să combată ideea că poate exista ega¬ 
litate reală între proprietarii bogaţi ai fabricilor, care pot închide 
oricând uşile acestora fără riscul de a rămâne flămânzi, şi 
muncitorul obligat să accepte orice slujbă i se oferă, cu orice 
salariu poate obţine, pentru a nu risca să moară de foame 
împreună cu soţia şi copiii. 

Au căutat deci să introducă un set de legi care să regle¬ 
menteze raporturile dintre industriaşi şi muncitorii din fabrici. 
In acest demers reformatorii au înregistrat tot mai multe 
succese, în toate ţările. In ziua de astăzi majoritatea muncito¬ 
rilor se bucură de protecţie; programul de muncă a fost redus 
la o medie excelentă de opt ore, copiii lor merg la şcoală, nu în 
mină sau în hala de dărăcit dintr-o filatură de bumbac. 

Au existat însă şi persoane care priveau fumul ieşit pe coşuri, 
auzeau huruitul trenurilor, vedeau magaziile umplute cu sur¬ 
plusuri din toate materialele şi se întrebau spre ce obiectiv 
ultim urma să ducă în anii viitori toată această activitate 
febrilă. Şi-au amintit că omenirea trăise sute de mii de ani fără 
competiţie comercială şi industrială. Le-ar fi oare cu putinţă să 
schimbe ordinea existentă a lucrurilor şi să desfiinţeze sistemul 
rivalităţii care sacrifică atât de des fericirea oamenilor de dragul 
profiturilor? 

Această idee - această speranţă vagă privind posibilitatea 
unor vremuri mai bune - nu s-a limitat la o singură ţară. In 
Anglia, Robert Owen, proprietarul multor filaturi de bumbac, 
a înfiinţat o „comunitate socialistă" care a fost o reuşită. Insă 
la moartea lui prosperitatea satului New Lanark s-a dus şi nici 
tentativa jurnalistului francez Louis Blanc de a crea „ateliere 
sociale" nu a mers mai bine. Un număr crescând de scriitori 

socialişti au început să-şi dea seama că micile comunităţi 
individuale rămase în afara vieţii industriale obişnuite nu vor 
putea realiza niciodată nimic. înainte de a sugera remedii utile, 
se impunea studierea principiilor fundamentale aflate la baza 
societăţii industriale şi capitaliste. 

Socialiştilor practici, ca Robert Owen, Louis Blanc sau 
Franţois Fourier, le-au urmat teoreticienii socialismului, ca 
Friedrich Engels şi Karl Marx. Dintre cei doi, Marx este cel mai 
cunoscut. Era un tânăr strălucit a cărui familie trăise vreme 
îndelungată în Germania. Auzise despre experimentele lui Owen 
şi Blanc şi a început să se intereseze de problemele muncii, sala¬ 
riilor şi şomajului. Din cauza opiniilor sale liberale autorităţile 
poliţieneşti din Germania nu îl agreau şi a fost obligat să fugă 
la Bruxelles şi apoi la Londra, unde a dus un trai mizer lucrând 
ca reporter corespondent pentru New York Tribune. 

Până la acel moment nimeni nu acordase multă atenţie căr¬ 
ţilor sale pe teme economice. însă în 1864 a organizat prima 
asociaţie muncitorească internaţională, iar peste trei ani, în 
1867, a publicat primul volum din bine-cunoscutul său tratat 
intitulat Capitalul. Marx credea că istoria este o lungă luptă 
între cei care „au“ şi cei care „nu au“. Introducerea şi utilizarea 
generalizată a maşinilor creaseră o nouă clasă în societate, cea 
a capitaliştilor care îşi utilizau surplusul de bogăţie pentru a 
cumpăra utilaje folosite apoi de muncitori pentru a produce şi 
mai multă bogăţie, întrebuinţată la rândul ei pentru a construi 
alte fabrici, şi aşa mai departe până la sfârşitul timpurilor, 
între timp, conform lui Marx, starea a treia (burghezia) se va 
îmbogăţi din ce în ce mai mult, iar starea a patra (proletariatul) 
va deveni din ce în ce mai săracă, astfel încât, prevedea Marx, 
la sfârşit un singur om va deţine toate bogăţiile lumii şi ceilalţi 
vor fi angajaţii săi, depinzând de bunăvoinţa lui. 

Pentru a preveni o asemenea situaţie, Marx i-a îndemnat 
pe muncitorii din toate ţările să se unească şi să lupte pentru 
adoptarea unor măsuri politice şi economice pe care le-a enume¬ 
rat în Manifestul din 1848, anul ultimei revoluţii europene 
majore. 

Bineînţeles, aceste opinii nu se bucurau deloc de simpatie 
din partea guvernelor europene; multe ţări, îndeosebi Prusia, 



426 ISTORIA OMENIRII 


au adoptat legi aspre împotriva socialiştilor, iar poliţiştii aveau 
ordin să împrăştie întrunirile socialiste şi să-i aresteze pe vor¬ 
bitori. însă acest gen de persecuţie nu face niciodată bine. 
Martirii sunt cea mai bună reclamă posibilă pentru o cauză 
nepopulară. Numărul socialiştilor s-a mărit constant în Europa 
şi în curând s-a văzut clar că nu doreau o revoluţie violentă, ci 
îşi utilizau puterea crescândă în parlamente pentru a promova 
interesele claselor muncitoare. Ba mai mult, socialiştii au fost 
desemnaţi şi în funcţii de miniştri în guverne şi au cooperat 
cu protestanţii şi catolicii progresişti pentru a remedia daunele 
pricinuite de Revoluţia Industrială şi a realiza o împărţire mai 
corectă a numeroaselor avantaje aduse de introducerea maşi¬ 
nilor şi de producţia amplificată a bogăţiei. 

EGIPTENII, BABILONIENII, CALDEENII, GRECII ŞI ROMANII AU 
contribuit cu toţii la primele noţiuni vagi de ştiinţă şi cercetare 
ştiinţifică. Insă marile migraţii din secolul al IV-lea au nimicit 
lumea clasică din Mediterană, iar Biserica creştină, mai inte¬ 
resată de viaţa sufletească decât de cea trupească, privise ştiinţa 
ca pe o manifestare a aroganţei omeneşti dornică să iscodească 
treburile divine ce ţin de împărăţia Dumnezeului Atotputernic. 
In consecinţă, ştiinţa a fost asociată strâns cu cele şapte păcate 
capitale. 

Intr-o oarecare măsură, chiar dacă limitată, Renaşterea a 
străpuns acest zid al prejudecăţilor medievale. 

Insă Reforma, care a luat locul Renaşterii la începutul seco¬ 
lului al XVI-lea, se arătase ostilă faţă de idealurile „noii civili¬ 
zaţii", astfel încât oamenii de ştiinţă s-au văzut ameninţaţi 
iarăşi cu pedepse severe dacă încercau să treacă dincolo de 
îngustele limite ale cunoaşterii expuse în Sfânta Scriptură. 

Lumea noastră e plină de statuile marilor generali încălecaţi 
pe cai ridicaţi pe picioarele dinapoi, conducându-şi soldaţii spre 
o victorie glorioasă. Ici şi colo, o placă modestă de marmură 
înştiinţează că un om de ştiinţă şi-a aflat odihna veşnică. Pro¬ 
babil că peste o mie de ani vom proceda altfel, iar copiii acelei 
fericite generaţii vor învăţa despre minunatul curaj şi despre 
devotamentul aproape incredibil faţă de datorie al pionierilor 
cunoaşterii abstracte, singura care a făcut ca lumea noastră 
modernă să fie o posibilitate realizabilă. 

Mulţi dintre aceşti pionieri ai ştiinţei au îndurat sărăcia, 
dispreţul şi înjosirea. Au trăit în mansarde şi au murit în 

închisori. Nu au îndrăznit să-şi 
tipărească numele pe prima pa¬ 
gină a propriilor cărţi şi nu au 
cutezat să-şi publice concluziile 
în ţinutul de baştină, ci duceau 
pe ascuns manuscrisele la vreo 
tipografie secretă din Amsterdam 
sau Harleem. Au fost expuşi ostih- 
tăţii înverşunate a Bisericii, atât 
protestante, cât şi catolice, şi au 
constituit subiectul a nenumărate 
predici care aţâţau enoriaşii la 
violenţă împotriva „ereticilor". 

Din când în când găseau un refugiu. In Olanda, ţara cu cel 
mai mare grad de toleranţă, autorităţile, deşi nu priveau cu 
ochi buni cercetările ştiinţifice, au refuzat să interfereze cu 
libertatea de gândire a oamenilor. Olanda a devenit astfel un 
mic azil pentru libertatea intelectuală unde filozofii, matemati¬ 
cienii şi fizicienii francezi, englezi sau germani se puteau bucura 
de un scurt răgaz şi o gură de aer liber. 

Intr-un alt capitol v-am spus că Roger Bacon, marele geniu 
din secolul al XlII-lea, a fost împiedicat ani de zile să scrie un 
cuvânt, riscând altfel alte necazuri cu autorităţile ecleziale. 
Cinci sute de ani mai târziu, colaboratorii la marea Enciclopedie 
filozofică s-au aflat sub supravegherea constantă a jandarmeriei 
franceze. Peste o jumătate de secol, Darwin, care a îndrăznit 
să conteste povestea creaţiei omului aşa cum o revelează Biblia, 
a fost denunţat de la toate amvoanele ca duşman al neamului 
omenesc. Persecuţia împotriva celor care se aventurează pe 
tărâmul necunoscut al ştiinţei nu s-a sfârşit pe deplin nici 
măcar în ziua de azi. In timp ce scriu rândurile de faţă, dl Bryan 1 
se adresează unei mari mulţimi pe tema „Primejdiei darwinis- 
mului“, avertizându-şi publicul în legătură cu erorile marelui 
naturalist englez. 

1. William Jennings Bryan (1860-1925), politician american care în 
ultimii ani ai carierei s-a remarcat prin activitatea de combatere a teoriei 
evoluţioniste (n. tr.). 

Dar toate acestea sunt doar detalii. Ceea ce trebuie să se 
realizeze se realizează invariabil, iar câştigul ultim al descope¬ 
ririlor şi invenţiilor revine masei aceloraşi persoane care i-au 
defăimat mereu pe cei cu viziune, taxându-i drept idealişti fără 
simţ practic. 

Secolul al XVII-lea a preferat să cerceteze în continuare 
cerurile îndepărtate şi să studieze poziţia planetei noastre în 
raport cu sistemul solar. Chiar şi aşa, Biserica dezaproba această 
curiozitate neruşinată, iar Copernic, primul care a demonstrat 
că soarele este centrul universului, nu şi-a publicat scrierile 
până în ziua morţii. Galileo şi-a petrecut mare parte din viaţă 
sub supravegherea autorităţilor clericale, însă a continuat să 
utilizeze telescopul şi i-a oferit lui Isaac Newton numeroase 
observaţii concrete care l-au ajutat mult pe matematicianul 
englez la descoperirea interesantului fenomen al obiectelor în 
cădere, cunoscut mai apoi ca legea atracţiei universale sau a 
gravitaţiei. 

Astfel s-a epuizat, cel puţin pentru moment, interesul pentru 
cer, iar omul a început să studieze pământul. Inventarea unui 
microscop utilizabil (o chestie ciudată şi incomodă) de către 
Antoni van Leeuwenhoek în a doua jumătate a secolului al 
XVII-lea i-a dat omului posibilitatea de a studia fiinţele „micros¬ 
copice" responsabile pentru atât de multe suferinţe. A pus 
bazele ştiinţei numite „bacteriologie", care în ultimii patruzeci 
de ani a scăpat lumea de un număr mare de boli, descoperind 
organismele minuscule care provoacă 
afecţiuni. Le-a permis totodată şi geolo¬ 
gilor să studieze mai atent diverse roci 
şi fosile (plante preistorice pietrificate) 
găsite la adâncime în pământ. Aceste 
cercetări i-au convins că Pământul tre¬ 
buie să fie mult mai vechi decât se 
afirmă în cartea Genezei, iar în anul 1830 
Charles Lyell a publicat cartea Princi¬ 
piile geologiei, care neagă naraţiunea 
creaţiei aşa cum este relatată în Biblie 
şi dă o descriere mult mai uimitoare a 
creşterii lente şi dezvoltării treptate. 

Concomitent, marchizul de Laplace lucra la o nouă teorie a 
creaţiei, în care Pământul e o mică pată în marea nebuloasă 
din care s-a format sistemul planetar, iar Bunsen şi Kirchhoff 
investigau, cu ajutorul spectroscopului, compoziţia chimică a 
stelelor şi a bunului nostru vecin, Soarele, ale cărui pete curi¬ 
oase fuseseră observate pentru prima oară de Galileo. 

Intre timp, după un război înverşunat şi asiduu cu autori¬ 
tăţile clericale din ţările catolice şi protestante, anatomiştii şi 
fiziologii obţinuseră în sfârşit permisiunea să disece cadavre 
şi să înlocuiască presupunerile fără o bază ale vracilor medievali 
cu nişte cunoştinţe empirice despre organele noastre şi modul 
în care funcţionează ele. 

Pe parcursul unei singure generaţii (între 1810 şi 1840), în 
toate ramurile ştiinţei s-au realizat mai multe progrese decât 
în sutele de mii de ani trecute de când omul s-a uitat prima oară 
la stele şi s-a întrebat ce-i cu ele acolo. Trebuie să fi fost o peri¬ 
oadă foarte tristă pentru cei educaţi în vechiul sistem. Şi le putem 
înţelege sentimentul de ură pentru oameni ca Lamarck sau 
Darwin, care nu le spuneau pe şleau că „ne tragem din maimuţe" 
(o acuzaţie pe care bunicii noştri par s-o fi socotit o insultă perso¬ 
nală), ci sugerau că semeaţa seminţie umană a evoluat dintr-un 
lung şir de strămoşi care îşi puteau urmări arborele genealogic 
până la meduze, cei dintâi locuitori ai planetei noastre. 

Lumea respectabilă din clasa mijlocie înstărită, care a domi¬ 
nat secolul al XlX-lea, utiliza bucuroasă benzina sau lumina 
electrică, ca să amintim doar câteva din multele aplicaţii 
practice ale marilor descoperiri ştiinţifice, însă până de curând 
cercetătorul, omul „teoriei ştiinţifice" fără de care nici un pro¬ 
gres ştiinţific nu ar fi posibil, a fost privit cu suspiciune. Apoi 
serviciile i-au fost în sfârşit recunoscute. Bogaţii, care pe vre¬ 
muri îşi donau averea pentru zidirea unei catedrale, construiesc 
astăzi laboratoare mari în care oamenii luptă tăcut împotriva 
inamicilor nevăzuţi ai omenirii şi adeseori îşi jertfesc viaţa 
pentru ca generaţiile viitoare să se bucure de mai multă fericire 
şi sănătate. 

Şi intr-adevăr, multe dintre potrivniciile lumii pe care stră¬ 
moşii noştri le socoteau inevitabile „acte ale lui Dumnezeu" au 

fost dovedite a fi manifestări ale ignoranţei şi neglijenţei noastre. 
Orice copil din ziua de azi ştie că se poate feri de febra tifoidă 
dacă are un pic de grijă în privinţa apei pe care o bea. însă a 
fost nevoie de ani şi ani de muncă grea înainte ca medicii să-i 
convingă pe oameni de acest fapt. Puţini dintre noi se mai tem 
acum de scaunul dentistului. Studiul microbilor care trăiesc 
în gura omului ne permite să ne protejăm dinţii de carii. Dacă 
se întâmplă să trebuiască scos un dinte, inhalăm un gaz şi ne 
vedem voioşi de drum. Când ziarele din 1846 au relatat poves¬ 
tea „operaţiei fără durere" efectuate în America cu ajutorul ete¬ 
rului, europenii au clătinat neîncrezători din cap. Li se părea 
împotriva voinţei lui Dumnezeu ca omul să fugă de durerea ce 
le revine tuturor muritorilor şi a trecut multă vreme înainte ca 
inhalarea eterului şi cloroformului în scopul intervenţiilor 
chirurgicale să se generalizeze. 

însă bătălia progresului fusese câştigată. Breşa făcută în 
vechile ziduri ale prejudecăţii se lărgea tot mai mult şi, cu tre¬ 
cerea timpului, vechii bolovani ai ignoranţei s-au sfărâmat. Cru¬ 
ciaţii înflăcăraţi ai unei ordini sociale noi şi mai fericite s-au 
năpustit înainte. Pe neaşteptate s-au trezit totuşi în faţa unui 
obstacol nou. Din ruinele unui trecut demult apus s-a înălţat 
o altă citadelă reacţionară şi milioane de oameni au trebuit 
să-şi dea viaţa înainte de distrugerea acestui ultim bastion. 

UN CAPITOL DESPRE ARTĂ 


CÂND UN BEBELUŞ PERFECT SĂNĂTOS A MÂNCAT DESTUL ŞI 
a dormit cât i-a poftit inima, îngână un cântecel ca să arate ce 
fericit e. Pentru adulţi, acest gângurit nu înseamnă nimic. Sună 
a „gu-gî, gu-gî, guu“, dar pentru bebeluş e o muzică minunată. 
E cea dintâi contribuţie a lui la artă. 

Cum mai creşte un pic şi se ţine pe picioare, începe perioada 
plăcintelor din noroi. Aceste plăcinte de noroi nu interesează 
lumea din afară. Există prea multe milioane de prunci care fac 
prea multe milioane de plăcinte de noroi în acelaşi timp. Insă 
pentru copilaş ele reprezintă o nouă expediţie în fermecătorul 
tărâm al artei. Copilul e acum sculptor. 

Pe la trei, patru ani, când mâinile încep să se supună creie¬ 
rului, copilul devine pictor. Mama lui iubitoare îi dă o cutie de 
cretă colorată şi orice petic de hârtie se acoperă iute cu cârlige 
ciudate şi tot soiul de mâzgălituri ce reprezintă case, cai şi bă¬ 
tălii navale nemaipomenite. 

In curând această fericire simplă de „a produce lucruri* 
ajunge totuşi la capăt. începe şcoala şi mare parte din zi e ocu¬ 
pată de muncă. Traiul, sau mai degrabă „mijloacele de trai“, 
devin cel mai important moment în viaţa oricărui băiat şi a 
oricărei fetiţe. 

între învăţarea tablei înmulţirii şi a participiilor trecute ale 
verbelor franceze neregulate nu rămâne prea mult timp pentru 
„artă*. Cu excepţia cazurilor în care dorinţa de a face anumite 
lucruri pentru simpla plăcere de a le crea, fără speranţa unui 
câştig practic, e foarte puternică, copilul devine adult şi uită 
că primii lui cinci ani de viaţă au fost dedicaţi în principal artei. 

Naţiunile nu se deosebesc de copii. De îndată ce omul peş¬ 
terilor a scăpat de pericolele ameninţătoare ale lungii şi frigu¬ 
roasei ere glaciare şi şi-a pus treburile în rânduială, a început 
să facă anumite lucruri care i se păreau frumoase, chiar dacă 
nu îi erau de nici un folos practic în lupta cu fiarele sălbatice 
din junglă. Acoperea pereţii grotei în care locuia cu imagini ale 
elefanţilor şi cerbilor pe care îi vâna şi cioplea într-o bucată de 
piatră figura femeilor care i se păreau mai atrăgătoare. 

De îndată ce egiptenii, babilonienii, persanii şi alte popoare 
răsăritene şi-au întemeiat ţărişoarele de-a lungul Nilului şi 
Eufratului, au început să construiască palate magnifice pentru 
regi, au inventat bijuterii scânteietoare pentru femeile lor şi 
au plantat grădini asemenea unor melodii vesele cu florile lor 
în culori strălucitoare. 

Propriii noştri strămoşi, nomazii rătăcitori din îndepărtatele 
stepe asiatice, care se bucurau de o existenţă liberă şi simplă 
ca luptători şi vânători, compuneau cântece care proslăveau 
faptele măreţe ale căpeteniilor de seamă şi au inventat o formă 
de poezie perpetuată până în zilele noastre. O mie de ani mai 
târziu, când s-au stabilit în partea continentală a Greciei şi au 
construit „cetăţi-stat“, şi-au exprimat bucuriile (şi necazurile) 
în temple magnifice, statui, comedii, tragedii şi în toate formele 
imaginabile de artă. 

Romanii, la fel ca rivalii lor cartaginezi, erau prea ocupaţi cu 
administrarea altora şi câştigarea banilor ca să iubească prea 
mult aventurile „inutile şi neprofitabile" ale spiritului. Romanii 
au cucerit lumea, au construit drumuri şi poduri, însă arta au 
împrumutat-o masiv de la greci. In arhitectură au inventat anu¬ 
mite forme practice ce răspundeau necesităţilor zilei şi epocii 
lor. Dar statuile, istoriile, mozaicurile şi poemele lor nu erau 
decât imitaţii latine ale originalelor greceşti. Nu poate exista 
artă fără acel element vag şi greu de definit pe care îl numim 
„personalitate", iar lumea romană nu avea deloc încredere în 
acel tip de personalitate. Imperiul avea nevoie de soldaţi şi 
negustori eficienţi. Scrisul poeziilor sau realizarea imaginilor 
au fost lăsate pe seama străinilor. 

Apoi a venit Evul Mediu întunecat. Barbarii au pătruns în 
Europa de Apus ca proverbiala noră intrată în blide. N-aveau 

ce face cu ce nu înţelegeau. în termenii anului 1921, le plăceau 
copertele de revistă cu femei frumoase, însă aruncau la gunoi 
gravurile de Rembrandt pe care le moşteniseră. în curând au 
învăţat totuşi câte ceva. Atunci au încercat să repare pagubele 
făcute cu câţiva ani înainte. însă coşurile de gunoi dispăruseră 
şi imaginile se duseseră odată cu ele. 

Până atunci, propria artă, pe care o aduseseră din est, evo¬ 
luase în ceva foarte frumos şi s-a revanşat pentru neglijenţa 
şi indiferenţa din trecut prin ceea ce numim „arta Evului 
Mediu". în ce priveşte nordul Europei, acesta a fost un produs 
al gândirii germanice care a împrumutat foarte puţin de la greci 
şi latini şi nimic din formele mai vechi de artă din Egipt şi 
Asiria, ca să nu mai vorbim despre India şi China, pur şi simplu 
inexistente din perspectiva oamenilor epocii. Atât de puţin au 
fost influenţate rasele nordice de vecinii sudici, încât realizările 
lor arhitecturale au fost complet neînţelese de populaţiile din 
Italia, care le-au tratat cu un dispreţ făţiş şi total. 

Cu toţii aţi auzit cuvântul „gotic". Probabil îl asociaţi cu 
imaginea unei vechi catedrale fermecătoare, ale cărei turle 
zvelte se avântă spre înaltul cerului. Dar ce înseamnă, de fapt, 
acest cuvânt? 

înseamnă ceva „grosolan" şi „barbar" - ceva ce poţi aştepta 
din partea unui „got necivilizat", o brută din păduri care nu 
respecta regulile consacrate ale artei clasice şi care construia 
„orori moderne" pentru a-şi satisface gusturile vulgare, fără a 
arăta consideraţia cuvenită pentru exemplele Forului roman 
şi Acropolei. 

Şi totuşi, această formă de arhitectură gotică a reprezentat 
timp de câteva secole cea mai înaltă expresie a sensibilităţii 
artistice sincere care a inspirat tot nordul continentului. Vă veţi 
fi amintind, dintr-un capitol anterior, cum trăiau oamenii din 
Evul Mediu târziu. Dacă nu erau ţărani care locuiau la sate, 
erau cetăţeni ai unui „oraş" sau civitas, denumirea latină pen¬ 
tru „trib". Şi într-adevăr, îndărătul zidurilor înalte şi al şanţu¬ 
rilor adânci, aceşti târgoveţi de treabă erau adevăraţi membri 
de trib care împărţeau pericolele comune şi beneficiau de 
siguranţa şi prosperitatea comune derivate din sistemul de 
protecţie reciprocă. 

In cetăţile greceşti şi romane antice, centrul vieţii civice 
fusese piaţa, unde se afla templul. în Evul Mediu, biserica - casa 
lui Dumnezeu - a devenit un astfel de centru. Noi, protestanţii 
moderni 1 , care mergem la biserică doar o dată pe săptămână, 
şi atunci doar pentru câteva ore, cu greu putem înţelege ce în¬ 
semna o biserică pentru comunitatea medievală. Pe atunci, 
înainte de a împlini o săptămână, erai dus la biserică pentru 
a fi botezat. în copilărie vizitai biserica pentru a învăţa poveştile 
sfinte din Scripturi. Mai târziu deveneai membru al congrega¬ 
ţiei şi, dacă erai suficient de bogat, construiai o capelă separată 
consacrată amintirii sfântului patron al familiei. Cât despre 
edificiul sacru, era deschis la orice oră din zi şi multe ceasuri 
din noapte. 

într-un anumit sens semăna cu un club modern dedicat 
tuturor locuitorilor oraşului. Foarte probabil, în biserică o zăreai 
prima oară pe fata care avea să-ţi fie mireasă într-o mare cere¬ 
monie desfăşurată în faţa altarului. Apoi, când ajungeai la 
capătul drumului pământesc, erai îngropat sub pietrele acestei 
clădiri familiare, astfel încât toţi copiii şi nepoţii lor să poată 
trece peste mormântul tău până la Ziua Judecăţii. 

întrucât biserica nu era doar casa lui Dumnezeu, ci şi cen¬ 
trul concret al vieţii comunitare, edificiul ei trebuia să se deose¬ 
bească de orice alt lucru zidit de mâinile omului. Templele 
egiptenilor, grecilor şi romanilor nu fuseseră decât altarul unei 
divinităţi locale. Cum în faţa imaginilor lui Osiris, Zeus sau 
Jupiter nu se ţineau predici, nu era necesar ca interiorul să 
asigure spaţiu pentru mulţimi mari de persoane. Toate procesiu¬ 
nile religioase ale popoarelor mediteraneene antice se desfăşu¬ 
rau în aer liber. însă în nord, unde vremea e de obicei urâtă, 
majoritatea ceremoniilor se ţineau sub acoperişul bisericii. 

Arhitecţii au avut de furcă multe veacuri cu problema 
construirii unui edificiu suficient de încăpător. Tradiţia romană 
îi învăţase cum să construiască ziduri de piatră masive cu 
ferestre foarte mici, pentru ca pereţii să nu îşi piardă rezistenţa. 

1. Autorul se adresează aici cititorilor din Statele Unite (unde a apărut 
în 1921 prima ediţie a cărţii), majoritatea de confesiune protestantă (n. red.). 

Deasupra plasau un acoperiş greu din piatră. însă în secolul 
al XH-lea, după ce au început Cruciadele şi arhitecţii au văzut 
arcurile ascuţite ale constructorilor mahomedani, zidarii din 
vest au descoperit un stil nou care le-a dat prima posibilitate 
de a clădi genul de edificiu de care era nevoie în acea perioadă 
marcată de o viaţă religioasă intensă. Apoi au elaborat un stil 
straniu căruia italienii i-au dat denumirea dispreţuitoare de 
„gotic“ sau barbar. Şi-au atins obiectivul inventând un acoperiş 
cu boltă susţinut de „grinzi“. însă un astfel de acoperiş, dacă 
devenea prea greu, putea dărâma zidurile, aşa cum un bărbat 
de 130 de kg ar rupe un scaun de copil dacă s-ar aşeza pe el. 
Pentru depăşirea acestei dificultăţi, câţiva arhitecţi francezi 
au început să consolideze pereţii cu „contraforţi", mase grele 
de piatră pe care zidurile se sprijină când susţin acoperişul. 
Pentru siguranţa suplimentară a acoperişului, au proptit 
grinzile acoperişului cu aşa-numitele „arcuri butante", o metodă 
foarte simplă de construcţie pe care o veţi înţelege de îndată 
ce veţi privi imaginea. 

Această nouă metodă de construcţie a permis introducerea 
unor ferestre enorme. în secolul al Xll-lea sticla reprezenta o 
curiozitate scumpă şi foarte puţine clădiri private aveau ferestre 
cu geamuri. Chiar şi castelele nobililor erau lipsite de protecţie, 
şi aşa se explică de ce trăgea mereu curentul şi de ce oamenii 
epocii purtau blănuri şi în casă, şi afară. 

Din fericire, arta fabricării sticlei colorate, familiară popoa¬ 
relor antice de la Marea Mediterană, nu se pierduse de tot. A 
existat o renaştere a fabricării vitraliilor şi în scurt timp feres¬ 
trele bisericilor gotice depănau poveştile Cărţii Sfinte în ochiuri 
de geam viu colorate şi fixate intr-un cadru prelung din plumb. 

Iată aşadar noua şi glorioasa casă a lui Dumnezeu plină de 
o mulţime înflăcărată de credincioşi care „trăiau“ religia ca 
nimeni alţii de dinaintea lor sau după ei! Nimic nu e considerat 
prea bun, prea scump sau prea extraordinar pentru casa lui 
Dumnezeu şi căminul Omului. Sculptorii, rămaşi şomeri după 
distrugerea Imperiului Roman, s-au întors şovăielnic la nobila 
lor artă. Portalurile, coloanele, contraforţii şi cornişele s-au 
acoperit cu imagini sculptate reprezentându-i pe Domnul şi 
fericiţii sfinţi. Şi broderii s-au pus pe treabă, realizând tapiserii 
pentru pereţi. Giuvaergii şi-au pus la dispoziţie măiestria 
pentru ca altarul să fie vrednic de adoraţie deplină. Chiar şi 
pictorul îşi dă silinţa. Sărmanul om e foarte strâmtorat de lipsa 
unui mediu de lucru adecvat. 

Şi aici avem o poveste. 

Romanii de la începutul perioadei creştine decorau podelele 
şi pereţii templelor şi caselor cu mozaicuri, imagini create din 
piese mici de sticlă colorată. însă această artă era extrem de 
dificilă. Nu îi dădea pictorului posibilitatea de a exprima tot ce 
dorea să spună, aşa cum ştiu toţi copiii care au încercat să con¬ 
struiască figurine din cuburi colorate. De aceea arta mozaicului 
a dispărut în Evul Mediu târziu, cu excepţia Rusiei, unde se refu- 
giaseră pictorii bizantini de mozaic după căderea Constan- 
tinopolului, şi a continuat să ornamenteze pereţii bisericilor 
ortodoxe până la venirea bolşevicilor, când construirea de bise¬ 
rici a încetat. 

Desigur, pictorul medieval putea combina culorile cu apa 
tencuielii umede de pe pereţii bisericii. Această metodă de 

pictură pe „tencuiala proaspătă' 4 (numită în general fresco sau 
„proaspătă") a fost deosebit de populară timp de multe secole. 
In zilele noastre e la fel de rară ca arta pictării miniaturilor în 
manuscrise şi printre sutele de artişti din oraşele moderne 
poate se găseşte unul care ştie să se descurce bine cu acest 
material. Insă în Evul Mediu nu exista altă modalitate şi artiştii 
erau specialişti în „fresce" din lipsă de ceva mai bun. Metoda 
prezenta totuşi câteva dezavantaje considerabile. Adeseori 
tencuiala cădea de pe pereţi după câţiva ani, sau igrasia 
deteriora picturile, la fel ca igrasia care ne strică nouă modelul 
tapetului. Oamenii au încercat orice expedient imaginabil pen¬ 
tru a scăpa de suportul de tencuială. Au încercat să amestece 
culorile cu vin şi oţet, cu miere, cu albuş lipicios, însă nici una 
din aceste metode nu a fost satisfăcătoare. Experimentele au 
continuat mai bine de o mie de ani. Artiştii medievali reuşiseră 
de minune în pictarea imaginilor pe foile de pergament ale ma¬ 
nuscriselor. Insă acoperirea spaţiilor mari din lemn sau piatră 
cu pigmenţi care să reziste nu le-a izbutit prea grozav. 

In cele din urmă, în prima jumătate a secolului al XV-lea pro¬ 
blema a fost rezolvată în sudul Ţărilor de Jos, de către Jan şi 
Hubert van Eyck. Vestiţii fraţi flamanzi au amestecat vopse- 
lurile cu uleiuri preparate special, iar acest lucru le-a permis 
să folosească lemnul, pânza, piatra sau orice altceva ca suport 
pentru picturi. 

Insă ardoarea religioasă a Evului Mediu timpuriu ţinea deja 
de domeniul trecutului. Locuitorii bogaţi din oraşe îi înlocuiseră 
pe episcopi în rolul de patroni ai artelor. Şi cum arta urmăreşte 
neîncetat blidul plin cu mâncare, artiştii au început să lucreze 
pentru aceşti angajatori mireni şi să picteze tablouri pentru 
regi, arhiduci şi bancheri bogaţi. Intr-un răstimp foarte scurt, 
metoda nouă a picturii în ulei s-a răspândit în toată Europa şi 
în fiecare ţară s-a născut o şcoală specială de pictură care pre¬ 
zenta gusturile tipice persoanelor pentru care erau realizate 
portretele şi peisajele. 

în Spania, de pildă, Velâsquez picta pitici de la curte, ţesă¬ 
toare din atelierele regale de tapiserie şi tot felul de per¬ 
soane sau subiecte legate de rege şi curtea lui. însă în Olanda, 

Rembrandt, Frans Hals şi Vermeer pictau ograda casei negus¬ 
torului, îi pictau nevasta îmbrăcată cam fără gust, copiii sănă¬ 
toşi, dar îngâmfaţi, şi corăbiile care îi aduseseră bogăţia. Pe 
de altă parte, în Italia, unde papa rămânea principalul patron 
al artelor, Michelangelo şi Correggio au continuat să picteze 
Madone şi sfinţi, pe când în Anglia, unde aristocraţia era foarte 
bogată şi puternică, sau în Franţa, unde regii deveniseră cei mai 
importanţi din stat, artiştii pictau domni distinşi care făceau 
parte din guvern şi doamne foarte încântătoare care erau prie¬ 
tene cu Maiestatea Sa. 

Marea transformare determinată în pictură de neglijarea 
bisericii şi ascensiunea unei noi clase sociale s-a reflectat în 
toate celelalte forme de artă. Inventarea tiparului le-a dat 
autorilor posibilitatea de a-şi câştiga faimă şi reputaţie scriind 
cărţi pentru mase. Aşa au apărut profesiile de romancier şi 
ilustrator. Insă cei care aveau destui bani ca să cumpere noile 
cărţi nu erau genul de persoane cărora le place să stea seara 
acasă uitându-se la tavan sau stând degeaba. Doreau să se 
distreze. Cei câţiva menestreli din Evul Mediu nu erau de ajuns 
pentru a acoperi cererea de spectacole. Pentru prima oară din 
zilele oraşelor-stat greceşti, din urmă cu două mii de ani, dra¬ 
maturgul profesionist a avut şansa de a-şi practica meseria. 
Evul Mediu cunoştea teatrul doar ca parte a anumitor sărbători 
bisericeşti. Tragediile din secolele al XlII-lea şi al XlV-lea spu¬ 
seseră povestea suferinţelor Domnului. Insă pe parcursul 
secolului al XVI-lea şi-a făcut din nou apariţia teatrul mirean. 
E adevărat că la început poziţia dramaturgului şi actorului 
profesionist nu a fost foarte înaltă. William Shakespeare era 
considerat un soi de circar care îşi distra vecinii cu tragediile şi 
comediile lui. Insă până la moarte, în anul 1616, începuse să se 
bucure de respectul vecinilor, iar actorii nu mai erau supra¬ 
vegheaţi de poliţie. 

Contemporanul lui William, Lope de Vega, incredibilul spa¬ 
niol care a scris nu mai puţin de 800 de piese laice şi 400 de piese 
religioase, era o persoană de rang care a primit aprobarea pon¬ 
tificală pentru opera lui. Un secol mai târziu, francezul Moliere 
a fost socotit vrednic de compania regelui Ludovic XIV însuşi. 

De atunci încoace, teatrul a fost tot mai îndrăgit de public. 
Astăzi un „teatru" face parte din viaţa oricărui oraş bine gospo¬ 
dărit, iar „drama mută" a filmelor a pătruns până în cel mai 
mărunt cătun din prerie. 

Totuşi, o altă artă a devenit cea mai populară, şi anume 
muzica. Majoritatea formelor vechi de artă necesitau un nivel 
înalt de abilitate tehnică. E nevoie de ani şi ani de exerciţiu 
înainte ca mâinile noastre neîndemânatice să poată îndeplini 
comenzile creierului şi să ne reproducă imaginaţia pe pânză 
sau în marmură. E nevoie de o viaţă pentru a învăţa să joci pe 
scenă sau să scrii un roman bun. Iar publicul are nevoie de 
multă pregătire pentru a aprecia cele mai bune picturi, scrieri 
şi sculpturi. însă aproape oricine, dacă nu e complet afon, poate 
urmări o melodie şi aproape oricine se poate desfăta cu un gen 
sau altul de muzică. Cei din Evul Mediu ascultaseră ceva mu¬ 
zică, însă doar muzică bisericească. Cântările sacre erau supuse 
unor legi foarte strice în privinţa ritmului şi armoniei, astfel 
încât au devenit repede monotone. în plus, nu puteau fi cântate 
pe stradă sau în piaţă. 

Renaşterea a schimbat această situaţie. Muzica şi-a reocupat 
locul de cel mai bun prieten al omului, atât în clipele fericite, 
cât şi în cele de amărăciune. 

Egiptenii, babilonienii şi evreii din Antichitate fuseseră mari 
iubitori de muzică. Ba chiar alăturaseră diverse instrumente 
în adevărate orchestre. Dar grecii se încruntaseră auzind acest 
vacarm străin barbar. Lor le plăcea să audă un bărbat recitând 
impunătoarea poezie scrisă de Homer şi Pindar. îi îngăduiau 
să se acompanieze cu lira (cel mai sărac instrument cu coarde). 
Doar până aici putea merge cineva fără să rişte dezaprobarea 
populară. Romanii, în schimb, iubeau muzica orchestrală la 
cinele şi banchetele lor şi au inventat majoritatea instrumen¬ 
telor pe care (într-o formă foarte modificată) le folosim astăzi. 
Biserica timpurie dispreţuise această muzică, fiindcă amintea 
prea tare de păcătoasa lume păgână ce tocmai fusese nimicită. 
Episcopii din secolele al IlI-lea şi al IV-lea tolerau doar câteva 
cântece interpretate de întreaga parohie. Cum întreaga parohie 
cânta îngrozitor de fals fără îndrumarea unui instrument, 

biserica a permis ulterior utiliza¬ 
rea unei orgi, o invenţie din seco¬ 
lul al II-lea al erei noastre care 
consta în combinarea vechilor 
fluiere ale lui Pan şi o pereche de 
burdufuri. 

Apoi au venit marile migraţii. 
Ultimii muzicieni romani fie au 
fost ucişi, fie au ajuns scripcari 
vagabonzi ce mergeau din oraş în 
oraş cântând pe stradă şi cerşind 
pentru câţiva bănuţi, cum fac har- 

TRUBADURUL 

piştii de pe feriboturile moderne. 

Renaşterea unei civilizaţii mai laice în oraşele din Evul 
Mediu târziu a reînnoit cererea de muzicieni. Instrumente folo¬ 
site doar pentru semnale la vânătoare şi în luptă, cornul de 
pildă, au fost remodelate până au ajuns să reproducă sunete 
agreabile în sălile de bal şi banchete. Un arc întins cu păr de 
cal a fost utilizat pentru a cânta la chitara demodată şi, înainte 
de sfârşitul Evului Mediu, acest instrument cu şase coarde (cel 
mai vechi instrument cu coarde, cu origini în Egipt şi Asiria) 
a evoluat în vioara noastră cu patru coarde pe care Stradivarius 
şi alţi lutieri italieni au dus-o pe culmile perfecţiunii. 

In cele din urmă s-a inventat şi pianul modern, cel mai 
răspândit instrument muzical, care l-a urmat pe om în sălbă¬ 
ticia junglei şi în întinderile de gheaţă ale Groenlandei. Primul 
instrument cu claviatură a fost orga, însă interpretul depindea 
de cooperarea cuiva care acţiona burdufurile, operaţiune reali¬ 
zată acum cu ajutorul electricităţii. Din acest motiv muzicienii 
au căutat un instrument mai uşor de mânuit şi mai puţin 
dependent de împrejurări, care să-i ajute în instruirea elevilor 
din numeroasele coruri bisericeşti. In secolul al Xl-lea, Guido, 
un călugăr benedictin din oraşul Arezzo (locul natal al poetului 
Petrarca) a creat sistemul modern de notaţie muzicală. Cândva 
pe parcursul aceluiaşi secol, marcat de un interes popular pro¬ 
nunţat pentru muzică, s-a construit şi primul instrument care 
avea şi claviatură, şi coarde. Probabil că la început zăngănea 
ca un pian mic pentru copii care se poate cumpăra din orice 

magazin de jucării. în Viena, oraş unde muzicanţii ambulanţi 
din Evul Mediu (incluşi în aceeaşi categorie cu jonglerii şi tri¬ 
şorii la cărţi) formaseră prima ghildă de muzicieni în anul 1288, 
micul monocord a evoluat intr-un instrument pe care îl recu¬ 
noaştem ca precursor direct al pianului nostru Steinway 
modern. Din Austria, „clavicordul", cum i se spunea de regulă 
pe atunci (pentru că avea „claviatură" sau clape), a ajuns în 
Italia. Aici a fost perfecţionat, devenind „spinetă", numită astfel 
după inventatorul ei, veneţianul Giovanni Spinetti. în sfârşit, 
pe parcursul secolului al XVIII-lea, undeva între 1709 şi 1720, 
Bartolomeo Cristofori a făcut un „clavir" care îi permitea inter¬ 
pretului să cânte şi tare, şi încet sau, cum se spune în italiană, 
piano şi forte. Cu unele modificări, instrumentul a devenit 
pianoforte sau pianul nostru. 

Lumea avea pentru prima oară un instrument facil şi comod 
care putea fi stăpânit în câţiva ani, nu necesita în permanenţă 
acordare, ca harpele sau viorile, şi era mult mai plăcut la auz 
decât tubele, clarinetele, tromboanele şi oboaiele medievale. 
Aşa cum milioane de oameni moderni au început să iubească 
muzica datorită gramofonului, la fel şi pianul de la începuturi 
a dus cunoaşterea muzicii în cercuri mult mai largi. Muzica a 
devenit parte din educaţia oricărei persoane cultivate. Prinţii 
şi comercianţii bogaţi întreţineau orchestre private. Muzicienii 
au încetat să mai fie nişte Jongleri" ambulanţi şi au devenit 
membri deosebit de preţuiţi ai comunităţii. Muzica s-a combinat 
cu spectacolele dramatice ale teatrului şi din această practică 
a apărut opera noastră modernă. Iniţial doar câţiva prinţi foarte 
bogaţi îşi puteau permite cheltuielile unei „companii de operă", 
însă cum gustul pentru acest gen de divertisment a crescut, 
numeroase oraşe au construit teatre unde se reprezentau ope¬ 
rele italiene şi apoi germane, spre bucuria nemărginită a între¬ 
gii comunităţi, cu excepţia câtorva secte de creştini foarte stricţi 
profund suspicioşi faţă de muzică, pe care o socoteau prea ferme¬ 
cătoare pentru a fi bună pe deplin pentru suflet. 

Pe la jumătatea secolului al XVIII-lea viaţa muzicală euro¬ 
peană era în plin avânt. Apoi a apărut un bărbat deasupra 
tuturor celorlalţi, un simplu organist de la biserica Sfântul 

Toma din Leipzig. Se numea Johann Sebastian Bach. Prin 
compoziţiile sale pentru toate instrumentele existente, de la 
cântece comice şi dansuri populare până la cele mai solemne 
imnuri şi oratorii sacre, a pus temeliile muzicii noastre modeme. 
După ce a murit, în 1750, a fost urmat de Mozart, creatorul 
unor structuri muzicale de un farmec nespus ce ne poartă cu 
gândul la o dantelă ţesută din armonie şi ritm. A venit apoi 
Ludwig van Beethoven, cel mai tragic dintre oameni, care ne-a 
dăruit orchestra modernă, fără ca el însuşi să fi auzit cele mai 
însemnate compoziţii ale sale, pentru că surzise din cauza unei 
răceli contractate pe când era sărac. 

Beethoven a trăit în perioada marii Revoluţii Franceze. Plin 
de speranţă pentru o nouă perioadă glorioasă, i-a dedicat o 
simfonie lui Napoleon. Insă a apucat să regrete acest moment, 
în 1827, la moartea compozitorului, Napoleon dispăruse şi 
Revoluţia Franceză dispăruse şi ea, însă venise motorul cu 
abur, care umplea lumea cu sunete care nu aveau nimic în 
comun cu visele Simfoniei a Treia. 

E adevărat, noua ordine a aburului, fierului, cărbunelui şi a 
marilor fabrici nu a avantajat prea mult arta, pictura, sculptura, 
poezia şi muzica. Protectorii de odinioară ai artelor, biserica, 
prinţii şi negustorii din Evul Mediu şi din secolele al XVII-lea 
şi al XVIII-lea nu mai existau. Liderii noii lumi industriale 
erau prea ocupaţi şi prea puţin educaţi pentru a se sinchisi de 
gravuri, sonate şi sculpturi din fildeş, ca să nu mai vorbim de 
cei care creau aceste lucruri şi care nu mai prezentau nici un 
folos practic pentru comunitatea în care trăiau. Iar muncitorii 
din fabrici au ascultat huruitul motoarelor până şi-au pierdut 
şi ei gustul pentru melodia flautului sau lăutei pe care îl aveau 
strămoşii lor ţărani. Artele au devenit copiii vitregi ai noii ere 
industriale. Arta şi viaţa s-au rupt complet una de alta. Tablo- 
rile rămase mureau lent în muzee. Muzica a devenit monopolul 
câtorva „virtuoşi* care au îndepărtat-o de case şi au dus-o în 
sălile de concerte. 

Constant, chiar dacă lent, artele îşi reocupă locul. Lumea 
începe să înţeleagă că Rembrandt, Beethoven şi Rodin sunt ade¬ 
văraţii profeţi şi cârmuitori ai omenirii şi că o lume fără artă şi 
fericire seamănă cu o grădiniţă unde copiii nu râd. 

EXPANSIUNEA COLONIALĂ 
ŞI RĂZBOIUL 

UN CAPITOL CARE AR TREBUI SĂ VĂ DEA O MULŢIME DE INFOR- 
MAŢII POLITICE DESPRE ULTIMII CINCIZECI DE ANI, DAR CARE 
ÎN REALITATE CONŢINE O SERIE DE EXPLICAŢII SI CÂTEVA SCUZE 

5 5 ? 


DACĂ AŞ FI ŞTIUT CÂT DE GREU E SĂ SCRII O ISTORIE A LUMII, 
nu m-aş fi angajat niciodată la aşa ceva. Desigur, orice om sufi¬ 
cient de sârguincios, dispus să piardă vreo zece ani printre 
vrafurile prăfuite ale unei biblioteci, poate întocmi un volum 
masiv care să relateze evenimentele din fiecare regiune în 
fiecare secol. însă nu acesta este scopul cărţii de faţă. Editorii 
au dorit să publice o istorie cu ritm - o poveste care să galopeze, 
nu să meargă la pas. Iar acum, când aproape am terminat, 
constat că anumite capitole galopează, altele înaintează cu 
greu prin nisipurile lugubre ale unor vremuri demult uitate; 
că unele părţi nu progresează deloc, în timp ce altele se răsfaţă 
într-un veritabil jazz al acţiunii şi fanteziei. Nu mi-a plăcut şi 
am sugerat să distrugem manuscrisul cu totul şi să o iau de la 
capăt. Dar editorii n-au fost de-acord. 

Ca o a doua soluţie la frământările mele, am dat paginile 
bătute la maşină mai multor prieteni mărinimoşi, cerându-le 
să citească ce scrisesem şi să mă ajute cu sfaturile lor. Expe¬ 
rienţa a fost mai curând demoralizatoare. Fiecare persoană 
are propriile prejudecăţi, propriile pasiuni şi preferinţe. Toţi au 
dorit să ştie de ce, de unde şi până unde şi cum de am îndrăz¬ 
nit să omit poporul favorit, politicianul favorit sau chiar pe cel 
mai îndrăgit criminal. Pentru unii, Napoleon şi Ginghis Han 
erau candidaţi la onoruri înalte. Am explicat că am încercat 
din răsputeri să fiu corect cu Napoleon, dar că după aprecierea 
mea e cu mult inferior unor oameni ca George Washington, 
Gustav Vasa, Augustus, Hammurabi sau Lincoln şi încă vreo 



446 ISTORIA OMENIRII 



PIONIERUL 


douăzeci care au trebuit să se mulţumească cu doar câteva 
paragrafe, din lipsă de spaţiu. Cât despre Ginghis Han, nu îi 
recunosc o abilitate superioară decât în domeniul masacrelor 
în masă şi nu intenţionez să îi fac mai multă publicitate decât 
e cazul. 

„Până acum e foarte bine“, a spus următorul critic, „dar cum 
rămâne cu puritanii? Sărbătorim tricentenarul sosirii lor la 
Plymouth. Ar trebui să aibă mai mult spaţiu". Am răspuns că 
dacă aş scrie o istorie a Americii, puritanii ar ocupa complet o 
jumătate din primele douăsprezece capitole; că prezenta carte 
este totuşi o istorie a omenirii, iar evenimentul de la Plymouth 
Rock nu a reprezentat un moment de mare impact internaţional 
decât multe secole mai târziu; că Statele Unite au fost înteme¬ 
iate de treisprezece colonii, nu de una singură; că liderii cei mai 
proeminenţi ai primilor douăzeci de ani din istoria americană 
proveneau din Virginia, Pennsylvania şi insula Nevis, nu din 
Massachusetts şi, în consecinţă, puritanii trebuie să se mulţu¬ 
mească cu o pagină de carte şi o hartă specială. 

Apoi a venit specialistul în preistorie. De ce, pentru numele 
marelui Tiranozaur, n-am dedicat mai mult spaţiu minunatei 
rase a omului de Cro-Magnon, care a dezvoltat un nivel atât 
de înalt de civilizaţie cu zece mii de ani în urmă? 

Şi chiar aşa, de ce nu am făcut-o? Motivul e simplu. Eu nu 
atribui perfecţiunii primelor rase importanţa pe care par să o 
acorde majoritatea celor mai renumiţi antropologi. Rousseau 
şi filozofii din secolul al XVIII-lea au creat mitul „bunului săl¬ 
batic", despre care se presupune că ar fi vieţuit într-o stare de 
fericire perfectă în zorii timpurilor. Oamenii de ştiinţă moderni 
s-au debarasat de „bunul sălbatic", atât de îndrăgit de bunicii 
noştri, şi l-au înlocuit cu „sălbaticul extraordinar" din văile 
franceze, care acum 35.000 de ani a pus capăt dominaţiei 
universale a brutelor de Neanderthal, cu frunte joasă şi un 
nivel jos de evoluţie, şi a altor vecini germanici. Ne-au arătat 
elefanţii pictaţi de oamenii de Cro-Magnon, statuile sculptate 
de ei şi i-au învăluit în multă glorie. 

Nu vreau să spun că antropologii greşesc. însă eu consider 
că ştim mult prea puţine despre toată această perioadă pentru 
a reconstrui societatea vest-europeană primitivă cu un grad 
mi ni m de acurateţe (oricât de modest). De aceea prefer să nu 
fac anumite afirmaţii decât să risc formularea unor lucruri 
neadevărate. 

Alţi critici m-au acuzat de nedreptate făţişă. De ce am omis 
unele ţări, ca Irlanda, Bulgaria şi Siam, aducând în discuţie 
altele, ca Olanda, Islanda şi Elveţia? Am răspuns că nu am adus 
în discuţie nici o ţară. Ele au dat buzna prin forţa împrejurărilor, 
iar eu nu le puteam lăsa pe dinafară. Pentru ca punctul meu 
de vedere să fie înţeles, daţi-mi voie să formulez criteriul pe baza 
căruia s-a luat în considerare înscrierea ca participant activ în 
această carte de istorie. 

A existat o singură regulă. „Ţara sau persoana respectivă 
au produs o idee nouă sau au făcut ceva original fără de care 
istoria întregii rase umane ar fi fost diferită?" Nu a fost o ches¬ 
tiune de preferinţă personală. A fost o problemă de judecată la 
rece, aproape matematică. Nici un neam n-a jucat un rol mai 
pitoresc în istorie decât mongolii şi nici un neam, din punctul 
de vedere al realizărilor sau progresului inteligent, nu a avut 
mai puţină valoare pentru restul omenirii. 

Cariera asirianului Tiglatpalasar e plină de episoade drama¬ 
tice. însă din perspectiva noastră putea la fel de bine să nu fi 

existat. La fel, istoria Republicii Olandeze nu prezintă interes 
fiindcă marinarii amiralului de Ruyter s-au dus la pescuit pe 
fluviul Tamisa, ci pentru faptul că acest mic banc de aluviuni 
de pe ţărmul Mării Nordului a reprezentat un refugiu ospitalier 
pentru tot felul de oameni ciudaţi care au avut tot soiul de idei 
stranii pe tot felul de teme nepopulare. 

E foarte adevărat că Atena sau Florenţa, la apogeul splen¬ 
dorii lor, aveau doar o zecime din populaţia din Kansas City. Insă 
civilizaţia noastră actuală ar fi foarte diferită dacă cele două 
orăşele din bazinul mediteraneean nu ar fi existat. Iar asta (cu 
scuzele de rigoare adresate bunilor locuitori ai comitatului 
Wyandotte) nu s-ar putea spune despre aglomerata metropolă 
de pe fluviul Missouri. 

Şi, fiindcă vorbesc pe un ton foarte personal, daţi-mi voie să 
mai spun un lucru. 

Când mergem la medic, ne informăm dinainte dacă respec¬ 
tivul e chirurg, diagnostician, homeopat sau tămăduitor religios, 
deoarece vrem să ştim din ce unghi ne va examina afecţiunea. 
S-ar cuveni ca în selecţionarea istoricilor să fim la fel de atenţi 
ca în alegerea medicilor. „In fine, istoria e istorie" şi hai s-o 
lăsăm aşa. Dar scriitorul educat într-o familie strict prezbite- 
riană undeva prin pădurile Scoţiei va privi orice aspect al rela¬ 
ţiilor umane cu ochi foarte diferiţi faţă de vecinul său, care în 
copilărie era dus să asculte strălucitele îndemnuri ale lui Robert 
Ingersoll, inamicul tuturor diavolilor revelaţi. De-a lungul 
timpului, e posibil ca amândoi să uite educaţia din copilărie şi 
să nu mai intre niciodată nici într-o biserică, nici într-o sală de 
conferinţe. Insă influenţa acelor ani impresionabili rămâne şi 
le e imposibil să nu o manifeste în orice ar scrie, spune sau face. 

In prefaţa acestei cărţi v-am spus că nu voi fi o călăuză infai¬ 
libilă, iar acum, când am ajuns aproape de sfârşit, repet acest 
avertisment. M-am născut şi am fost educat în atmosfera unui 
liberalism de modă veche, apărut după descoperirile lui Darwin 
şi ale altor pionieri din secolul al XlX-lea. In copilărie îmi petre¬ 
ceam majoritatea timpului cu un unchi care era colecţionar 
pasionat al cărţilor lui Montaigne, marele eseist francez din 
secolul al XVI-lea. Fiindcă m-am născut în Rotterdam şi am 

fost educat în oraşul Gouda, m-am lovit întruna de Erasmus şi, 
din cine ştie ce motiv, acest mare exponent al toleranţei a pus 
stăpânire pe personalitatea mea intolerantă. Mai târziu l-am 
descoperit pe Anatole France, iar prima mea experienţă cu 
limba engleză s-a petrecut în urma unei întâlniri accidentale 
cu romanul Henry Esmond al lui Thackeray, o poveste care m-a 
impresionat mai mult decât orice altă carte în engleză. 

Dacă m-aş fi născut într-un orăşel încântător din Vestul 
Mijlociu, probabil aş simţi o anumită afecţiune pentru imnurile 
ascultate în copilărie. Insă cea mai timpurie amintire a mea 
despre muzică datează din după-amiaza în care mama m-a dus 
să ascult nici mai mult nici mai puţin decât o fugă de Bach. Iar 
perfecţiunea matematică a marelui maestru protestant m-a 
influenţat într-o asemenea măsură încât nu pot auzi obişnui¬ 
tele imnuri de la întrunirile noastre de rugăciune fără o senzaţie 
imediată de durere şi suferinţă. 

Pe de altă parte, dacă m-aş fi născut în Italia şi m-ar fi încăl¬ 
zit soarele din fericita vale a râului Arno, poate mi-ar fi plăcut 
numeroasele imagini colorate şi însorite care acum mă lasă indi¬ 
ferent pentru că eu am trăit primele impresii artistice într-o ţară 
unde rarele raze de soare cad cu o brutalitate aproape crudă pe 
pământul înecat de ploaie, învăluind totul în contraste violente 

de întuneric şi lumină. Amintesc deliberat aceste câteva aspecte 
ca să cunoaşteţi preconcepţiile personale ale celui care a scris 
istoria de faţă şi să îi înţelegeţi punctul de vedere. 

După această scurtă, dar necesară digresiune, revenim la 
istoria ultimilor cincizeci de ani. Multe s-au întâmplat în această 
perioadă, însă puţine au părut de o importanţă absolută în 
momentul când s-au petrecut. Majoritatea marilor puteri au 
încetat să mai fie simple autorităţi politice şi au devenit mari 
companii de afaceri. Au construit căi ferate. Au înfiinţat şi sub¬ 
venţionat linii maritime peste tot în lume. Şi-au conectat pose¬ 
siunile coloniale prin fire de telegraf. Totodată, şi-au extins 
constant posesiunile pe alte continente. Orice petic liber de teri¬ 
toriu african sau asiatic a fost revendicat de una dintre puterile 
rivale. Franţa a devenit un stat colonial cu interese în Alger, 
Madagascar, Annam şi Tonkin (în estul Asiei). Germania a 
revendicat părţi din sud-vestul şi estul Africii, a construit colonii 
în Camerun, pe ţărmul vestic al Africii, în Noua Guinee şi în 
numeroase insule din Pacific, şi a luat uciderea câtorva misio¬ 
nari ca pe un pretext bine-venit pentru a ocupa portul Kiaochau 
la Marea Galbenă, în China. Italia şi-a încercat norocul în 
Abisinia, a fost înfrântă dezastruos de soldaţii Negusului şi 
s-a consolat ocupând posesiunile turceşti din Tripoli, în nordul 
Africii. După ce ocupase toată Siberia, Rusia a luat Port Arthur 
de la China. Japonia, după ce a învins China în războiul din 
1895, a ocupat Insula Formosa, iar în 1905 a început să reven¬ 
dice drepturi asupra întregului imperiu coreean. în 1883, 
Anglia, cel mai mare imperiu colonial văzut vreodată pe lume, 
s-a angajat să „protejeze" Egiptul. Şi-a îndeplinit misiunea 
foarte eficient şi spre marele câştig material al acestei ţări 
extrem de neglijate şi ameninţate de invaziile străine încă de 
la deschiderea Canalului Suez în 1868. în următorii 30 de ani 
Regatul Unit a purtat mai multe războaie coloniale în diverse 
zone ale globului, iar în 1902 (după trei ani de lupte crâncene) 
a cucerit republicile bure independente din Transvaal şi Statul 
Liber Orange. între timp îl încurajase pe Cecil Rhodes să pună 
temeliile unui mare stat african care se întindea de la Capul 
Bunei Speranţe până aproape de gura Nilului, şi a continuat 

să adune cu conştiinciozitate insule şi provincii care rămăseseră 
fără stăpâni europeni. 

Abilul rege al Belgiei, Leopold, s-a folosit de descoperirile 
lui Henry Stanley pentru a întemeia Statul Independent Congo 
în anul 1885. Iniţial, acest imperiu tropical gigantic a fost o 
„monarhie absolută". Insă după numeroşi ani de administrare 
scandalos de proastă a fost anexat de guvernul belgian, care l-a 
transformat în colonie (în 1908) şi a abolit îngrozitoarele abu¬ 
zuri tolerate anterior de acest rege lipsit de orice scrupul, pe 
care soarta băştinaşilor nu îl interesa deloc câtă vreme îşi obţi¬ 
nea fildeşul şi cauciucul. 

Cât despre Statele Unite, ţara avea atât de mult pământ, 
încât nu dorea alte teritorii. Insă conducerea extrem de proastă 
a Cubei, una dintre ultimele posesiuni spaniole din emisfera 
occidentală, a obligat practic guvernul de la Washington să ia 
măsuri. După un război scurt şi relativ lipsit de incidente, spa¬ 
niolii au fost alungaţi din Cuba, Puerto Rico şi Filipine, iar 
ultimele două au devenit colonii ale Statelor Unite. 

Această evoluţie economică a lumii era absolut naturală. 
Numărul crescând de fabrici din Anglia, Franţa şi Germania 
necesita cantităţi din ce în ce mai mari de materii prime, iar 
muncitorii europeni, tot mai numeroşi, aveau nevoie de can¬ 
tităţi din ce în ce mai mari de alimente. Pretutindeni se solicitau 
pieţe mai multe şi mai bogate, mine de cărbune şi fier mai uşor 
de exploatat, plantaţii de cauciuc şi sonde de petrol, rezerve 
mai mari de grâu şi cereale. 

Evenimentele strict politice de pe continentul european îşi 
pierduseră complet semnificaţia în ochii celor care proiectau 
linii de vapoare cu abur pe lacul Victoria sau căi ferate în pro¬ 
vincia Shandong. Ştiau că rămăseseră multe probleme euro¬ 
pene de rezolvat, dar nu le păsa, iar indiferenţa şi indolenţa 
lor au lăsat urmaşilor o moştenire teribilă de ură şi nefericire. 
De-a lungul a nenumărate veacuri colţul sud-estic al Europei 
fusese scena unor răzvrătiri şi vărsări de sânge. In deceniul 
1870, popoarele din Serbia, Bulgaria, Muntenegru şi România 
au încercat încă o dată să-şi câştige libertatea, iar turcii (cu 
susţinerea multor puteri apusene) au încercat să le împiedice. 

Ca urmare a unor masacre atroce săvârşite în Bulgaria în 
anul 1876, ruşii şi-au pierdut complet răbdarea. Guvernul a 
fost silit să intervină, aşa cum preşedintele McKinley a fost 
obligat să meargă în Cuba şi să oprească plutoanele de execuţie 
ale generalului Weyler în Havana. In aprilie 1877 armatele ruse 
au traversat Dunărea, au luat cu asalt pasul Şipka şi, după ce 
au cucerit Plevna, au înaintat spre sud până la porţile Constan- 
tinopolului. Turcia a cerut ajutorul Angliei. Mulţi englezi şi-au 
condamnat guvernul când acesta a luat partea sultanului. însă 
Disraeli (care tocmai ce o făcuse pe regina Victoria împărăteasă 
a Indiei şi căruia îi plăceau turcii pitoreşti, dar îi detesta pe 
ruşii care se purtau neînchipuit de crud cu evreii la ei acasă) 
a hotărât să se implice. Rusia a fost forţată să încheie pacea 
de la San Stefano (1878) şi chestiunea Peninsulei Balcanice a 
revenit unui congres întrunit la Berlin în lunile iunie şi iulie 
ale aceluiaşi an. 

Această conferinţă faimoasă a fost dominată în întregime 
de personalitatea lui Disraeli. Până şi Bismarck se temea de 
abilul bătrân cu cârlionţi bine pomădaţi şi o aroganţă suverană, 
temperată de un simţ cinic al umorului şi un talent magnific 
pentru linguşire. La Berlin, prim-ministrul britanic a vegheat 
cu grijă asupra destinului prietenilor săi, turcii. Muntenegru, 
Serbia şi România au fost recunoscute ca regate independente. 
Principatului Bulgariei i s-a conferit un statut semiindepen- 
dent sub prinţul Alexandru de Battenberg, un nepot al ţarului 
Alexandru II. însă nici uneia dintre aceste ţări nu i s-a dat 
posibilitatea de a-şi dezvolta potenţialul şi resursele aşa cum 
ar fi putut face dacă Anglia s-ar fi preocupat mai puţin de soarta 
sultanului, ale cărui domenii erau necesare pentru siguranţa 
Imperiului Britanic, acţionând ca un bastion împotriva unor 
eventuale agresiuni ruse. 

înrăutăţind situaţia, congresul a permis Austriei să ia Bosnia 
şi Herţegovina de la turci pentru a fi „administrate" ca parte a 
domeniilor habsburgice. E adevărat că Austria a făcut o treabă 
excelentă. Provinciile neglijate anterior au fost gestionate la 
fel de bine precum cele mai importante colonii britanice, iar 
asta înseamnă mult. Dar erau locuite de mulţi sârbi. în trecut 

făcuseră parte din marele imperiu sârb al lui Ştefan Duşan, 
care la începutul secolului al XlV-lea apărase Europa de inva¬ 
ziile turcilor şi a cărui capitală, Skopje, fusese un centru de 
civilizaţie cu 150 de ani înainte de descoperirea noilor teritorii 
din vest de către Columb. Sârbii îşi aminteau de gloria lor de 
odinioară, cine nu ar face-o? Le displăcea prezenţa austriecilor 
în cele două provincii care, simţeau ei, le aparţineau de drept, 
prin tradiţie. 

Şi chiar în Sarajevo, capitala Bosniei, a fost asasinat la 28 
iunie 1914 arhiducele Franz Ferdinand, moştenitorul tronului 
austriac. Asasinul a fost un student sârb care acţionase din 
motive pur patriotice. 

Insă nici băieţandrul sârb pe jumătate nebun, nici victima 
lui austriacă nu purtau vina acestei catastrofe teribile care a 
constituit cauza imediată, deşi nu unică, a Primului Război 
Mondial. Ea trebuie căutată în trecut, în zilele faimoasei Con¬ 
ferinţe de la Berlin, când Europa era prea ocupată să constru¬ 
iască o civilizaţie materială pentru a se interesa de aspiraţiile 
şi visele unui neam uitat dintr-un ungher mohorât al bătrânei 
Peninsule Balcanice. 

O LUME NOUĂ 


PRIMUL RĂZBOI MONDIAL, CARE A FOST, DE FAPT, O LUPTĂ 
PENTRU O LUME NOUĂ MAI BUNĂ 


MARCHIZUL DE CONDORCET A FOST UNUL DINTRE CELE MAI 
nobile caractere din micul grup de entuziaşti sinceri răspun¬ 
zători pentru izbucnirea marii Revoluţii Franceze. îşi închi¬ 
nase viaţa cauzei săracilor şi oropsiţilor. Fusese unul dintre 
asistenţii lui d’Alembert şi Diderot la redactarea faimoasei 
Encyclopedie. In primii ani ai revoluţiei fusese liderul aripii 
moderate a Convenţiei. 

Toleranţa, bunătatea, bunul-simţ robust i-au atras suspi¬ 
ciuni în momentul când trădarea regelui şi clica de la curte le-au 
oferit radicalilor extremişti şansa de a pune mâna pe guvern 
şi de a-şi ucide oponenţii. Condorcet a fost declarat hors de loi, 
adică în afara legii, un proscris aflat aşadar la mila oricărui 
patriot adevărat. Prietenii s-au oferit să-l ascundă punându-se 
pe ei înşişi în primejdie. Condorcet a refuzat să le accepte 
sacrificiul. A fugit, încercând să ajungă acasă la el, unde s-ar 
fi aflat în siguranţă. După trei nopţi sub cerul liber, zdrenţăros 
şi sângerând, a intrat intr-un han şi a cerut de mâncare. Bănui¬ 
tori, mojicii l-au percheziţionat şi i-au găsit în buzunare un 
volum de Horaţiu, poetul latin. 

Asta dovedea că prizonierul lor era un om de viţă aleasă şi 
n-avea ce să caute pe drumuri într-o vreme când orice persoană 
educată era socotită inamic al statului revoluţionar. L-au luat 
pe Condorcet, l-au legat, i-au pus căluş la gură şi l-au azvârlit 
în închisoarea satului, dar dimineaţa, când soldaţii au venit 
să-l ducă înapoi la Paris şi să-i taie capul, era deja mort. 

Acest bărbat care dăruise totul şi nu primise nimic în schimb 
avea motive întemeiate să-şi piardă speranţa în neamul ome- 

nesc. însă a scris câteva propoziţii care astăzi par la fel de 
adevărate ca acum 130 de ani. Le redau aici spre folosul vostru. 

„Natura nu ne-a mărginit speranţele", a scris el, „iar imagi¬ 
nea omenirii, acum eliberată din lanţuri şi înaintând cu pas 
hotărât pe calea adevărului, virtuţii şi fericirii, îi oferă filozo¬ 
fului un spectacol care îl consolează pentru greşelile, crimele 
şi nedreptăţile care mai pângăresc şi mai năpăstuiesc încă 
pământul". 

Lumea tocmai a trecut printr-un supliciu în comparaţie cu 
care Revoluţia Franceză a fost un simplu incident. Şocul a fost 
atât de mare, încât a ucis şi ultimul licăr de speranţă în pieptul 
a milioane de oameni. Cântau un imn al progresului, dar rugă¬ 
ciunile pentru pace au fost urmate de patru ani de măcel. „Oare 
merită", întreabă ei, „să trudim şi să ne spetim spre folosul 
unor creaturi care n-au depăşit încă stadiul troglodiţilor de la 
începuturi?" 

Există un răspuns. 

Acel răspuns este: „Da!" 

Războiul Mondial a fost o nenorocire îngrozitoare. însă nu 
a însemnat sfârşitul lucrurilor. Dimpotrivă, a prilejuit zorii 
unei zile noi. 

E uşor să scriem o istorie a Greciei, a Romei ori a Evului 
Mediu. Actorii care şi-au jucat rolul pe acea scenă căzută demult 
în uitare sunt morţi. îi putem critica cu mintea limpede. Publi¬ 
cul care le-a aplaudat strădaniile s-a risipit. Comentariile 
noastre nu le mai pot răni sentimentele. 



RĂZBOIUL 





456 ISTORIA OMENIRII 

Insă e foarte dificil să facem o expunere corectă evenimen¬ 
telor contemporane. Problemele care frământă mintea persoa¬ 
nelor alături de care trăim sunt şi problemele noastre şi ne 
rănesc sau ne entuziasmează prea mult ca să poată fi descrise 
cu obiectivitatea necesară pentru a scrie istorie fără a suna 
trâmbiţa propagandei. Voi încerca totuşi să vă spun motivul 
pentru care sunt de acord cu sărmanul Condorcet care şi-a 
exprimat încrederea nestrămutată intr-un viitor mai bun. 

V-am avertizat frecvent împotriva falsei impresii create de 
utilizarea aşa-numitelor epoci istorice care împart istoria ome¬ 
nirii în patru perioade, lumea antică, Evul Mediu, Renaşterea 
şi Reforma şi modernitatea. Ultimul termen este cel mai peri¬ 
culos. Cuvântul „modern" implică faptul că noi, cei din secolul 
XX, reprezentăm culmea împlinirii umane. Acum cincizeci de 
ani, liberalii englezi conduşi de Gladstone au simţit că problema 
unei forme de guvernământ cu adevărat reprezentative şi 
democratice fusese rezolvată definitiv prin marea reformă 
electorală, care le-a conferit muncitorilor o participare la 
guvernare egală cu cea a angajatorilor. Când Disraeli şi 
prietenii lui conservatori au vorbit despre un primejdios „salt 
în beznă", ei au răspuns „nu". Erau convinşi de cauza lor şi erau 
încredinţaţi că începând din acel moment toate clasele sociale 
vor coopera pentru succesul guvernării patriei comune. 

Multe lucruri s-au întâmplat de atunci încoace şi puţinii 
liberali aflaţi încă în viaţă încep să înţeleagă că s-au înşelat. 

Nici o problemă istorică nu are un răspuns categoric. 

Fiecare generaţie trebuie să ia lupta cea bună de la capăt 
ori să piară aşa cum au pierit animalele preistorice prea leneşe. 

Odată ce înţelegeţi acest mare adevăr, veţi avea o viziune 
nouă şi mult mai amplă asupra vieţii. Apoi faceţi încă un pas 
şi încercaţi să vă închipuiţi în locul stră-strănepoţilor voştri 
din anul 10.000. Şi ei vor învăţa istorie. Ce vor crede însă despre 
scurţii 4.000 de ani pe parcursul cărora am ţinut o cronică 
scrisă a acţiunilor şi gândurilor noastre? Vor crede că Napoleon 
a fost contemporan cu Tiglatpalasar, cuceritorul asirian. Poate 
îl vor confunda cu Ginghis Han sau Alexandru Macedon. Primul 
Război Mondial, care tocmai s-a sfârşit, va apărea în lumina 

îndelungatului conflict comercial care a stabilit supremaţia 
asupra Mediteranei, când Roma şi Cartagina s-au luptat timp 
de 128 de ani pentru stăpânirea mării. Frământările balcanice 
din secolul al XlX-lea (lupta Serbiei, Greciei, Bulgariei şi Munte- 
negrului pentru libertate) le vor părea o continuare a debanda¬ 
dei provocate de marile migraţii. Se vor uita la fotografiile 
catedralei din Reims, care de-abia alaltăieri a fost distrusă de 
tunurile germane, aşa cum privim noi o fotografie cu Acropola, 
avariată acum 250 de ani în timpul unui război între turci şi 
veneţieni. Vor considera teama de moarte, care este încă ceva 
obişnuit pentru multe persoane, ca pe o superstiţie copilărească 
probabil firească pentru nişte oameni care au ars vrăjitoare pe 
rug până în 1692. Chiar şi spitalele, laboratoarele şi sălile noas¬ 
tre de operaţii, de care suntem atât de mândri, vor părea atelie¬ 
rele uşor îmbunătăţite ale alchimiştilor şi chirurgilor medievali. 

Iar motivul e foarte simplu. Noi, bărbaţii şi femeile moderni, 
nu suntem „moderni" deloc. Dimpotrivă, aparţinem ultimelor 
generaţii de locuitori ai peşterilor. Temelia unei ere noi s-a pus 
abia ieri. Omenirii i s-a dat prima şansă de a se civiliza cu 
adevărat atunci când şi-a făcut curaj să pună sub semnul între¬ 
bării toate lucrurile şi a făcut din „cunoaştere şi înţelegere" 
fundaţia pe care să creeze o societate omenească mai rezonabilă 
şi mai ponderată. Marele Război a reprezentat un moment al 
„durerilor de creştere" în evoluţia acestei lumi noi. 

Vreme îndelungată se vor scrie cărţi voluminoase pentru a 
dovedi că o persoană sau alta a provocat războiul. Socialiştii 
vor publica volume în care îi vor acuza pe „capitalişti" că au 
provocat războiul în vederea „profiturilor comerciale". Capita¬ 
liştii vor răspunde că din cauza războiului au pierdut infinit 
mai mult decât au câştigat, că fiii lor au fost printre primii 
plecaţi şi răpuşi în luptă şi vor arăta că bancherii din fiecare 
ţară s-au străduit să împiedice izbucnirea ostilităţilor. Istoricii 
francezi vor răsfoi catalogul păcatelor germane din zilele lui 
Carol cel Mare şi până la Wilhelm de Hohenzollern, iar istoricii 
germani le vor întoarce complimentul şi vor parcurge lista oro¬ 
rilor franceze din zilele lui Carol cel Mare şi până la preşedin¬ 
tele Poincare. După care vor stabili spre propria satisfacţie că 



458 ISTORIA OMENIRII 

celălalt s-a făcut vinovat de „provocarea războiului". Oameni 
de stat dispăruţi sau încă vii, din toate ţările îşi vor lua maşinile 
de scris şi vor explica în ce fel au încercat să evite ostilităţile şi 
cum adversarii lor netrebnici i-au împins spre ele. 

De aceea, o sută de ani de acum înainte, istoricul nici nu se 
va deranja în legătură cu aceste apologii şi justificări. Va înţe¬ 
lege adevărata natură a cauzelor subiacente şi va şti că ambi¬ 
ţiile personale, răutatea personală şi lăcomia personală au avut 
puţin de-a face cu izbucnirea finală. Greşeala originară, respon¬ 
sabilă pentru toată această mizerie, s-a comis atunci când 
savanţii noştri au început să creeze o lume nouă din oţel, fier, 
chimie şi electricitate, uitând că mintea umană e mai lentă decât 
broasca ţestoasă din proverb, mai leneşă decât bine-cunoscutul 
animal omonim, şi păşeşte undeva între o sută şi trei sute de 
ani în urma micului grup de lideri curajoşi. 

Un lup în blană de oaie tot lup e. Un câine dresat să meargă 
pe bicicletă şi să fumeze pipă tot câine e. Iar un om cu gândirea 
unui negustor din secolul al XVI-lea care conduce un Rolls-Royce 
din 1921 tot un om cu gândirea unui negustor din secolul al 
XVI-lea e. 

Dacă nu înţelegeţi asta de prima oară, mai citiţi o dată. Vă 
va deveni mai limpede într-o clipă şi vă va explica multe dintre 
lucrurile întâmplate în ultimii şase ani. 

Probabil v-aş putea da un alt exemplu, mai cunoscut, pentru 
a vă arăta ce vreau să spun. La cinema, citim frecvent pe ecran 
glume şi replici amuzante. Data viitoare când aveţi ocazia pri- 
viţi-i pe cei din public. Câteva persoane mai că par să inhaleze 
vorbele. Le ia doar o secundă pentru a citi rândurile. Alţii sunt 
un pic mai lenţi. Altora le trebuie între 20 şi 30 de secunde. In 
sfârşit, cei care în general citesc doar strictul necesar înţeleg 
poanta abia atunci când cei mai ageri din public au început 
deja să descifreze următoarea replică. La fel e şi în viaţa omului, 
după cum vă voi arăta în continuare. 

Intr-un capitol anterior v-am spus că ideea Imperiului Roman 
a supravieţuit o mie de ani după moartea ultimului împărat 
roman. A determinat crearea a numeroase „imitaţii de imperii". 
Le-a dat episcopilor Romei posibilitatea de a se proclama capi 

ai întregii Biserici, pentru că ei reprezentau ideea de supre¬ 
maţie mondială romană. A împins pe calea crimelor şi războa¬ 
ielor nesfârşite un număr mare de căpetenii barbare absolut 
inofensive, pentru că se aflau neîncetat sub vraja acestui cuvânt 
magic, „Roma". Toţi aceşti oameni, papi, împăraţi sau simpli 
luptători, nu se deosebeau prea mult de mine sau de voi. însă 
trăiau într-o lume în care tradiţia romană constituia o temă 
vitală - ceva viu -, ceva de care atât tatăl, cât şi fiul şi nepotul 
îşi aminteau limpede. De aceea luptau şi se jertfeau pentru o 
cauză care în ziua de astăzi nu ar aduna nici o mână de recruţi. 

într-un alt capitol v-am spus că marile războaie religioase 
au izbucnit la peste un secol după primul gest făţiş de Reformă, 
şi dacă veţi compara capitolul despre Războiul de Treizeci de 
Ani cu cel despre invenţii veţi vedea că acest masacru înfiorător 
a avut loc pe vremea când primele motoare greoaie cu abur 
pufăiau deja în laboratoarele mai multor oameni de ştiinţă 
francezi, germani şi englezi. Dar lumea în general nu se inte¬ 
resa de aceste drăcii ciudate şi continua discuţia teologică 
măreaţă care astăzi stârneşti căscaturi, dar nu mânie. 

Şi aşa mai departe. Peste o mie de ani, istoricul va folosi ace¬ 
leaşi cuvinte despre Europa secolului al XlX-lea şi va vedea că 
oamenii se implicau în lupte naţionaliste nemaipomenite, în 
timp ce laboratoarele din jurul lor erau pline de persoane 
serioase cărora nu le păsa nici cât negru sub unghie de politică 
dacă puteau obliga natura să le descopere câteva din milioanele 
ei de secrete. 

Veţi înţelege treptat unde vreau să ajung. Inginerii, savanţii, 
chimiştii au umplut, într-o singură generaţie, Europa, America 
şi Asia cu instalaţii mari, cu telegrafe, aparate de zbor şi pro¬ 
duse din gudron de cărbune. Au creat o lume nouă în care tim¬ 
pul şi spaţiul au devenit complet nesemnificative. Au inventat 
produse noi şi le-au făcut atât de ieftine încât aproape oricine 
le poate cumpăra. V-am spus deja toate astea, dar cu siguranţă 
vor merita repetate. 

Pentru a menţine în funcţiune numărul tot mai mare de 
fabrici, proprietarii, deveniţi şi stăpânitorii pământului, aveau 
nevoie de materii prime şi de cărbune. în special de cărbune. 

între timp, masa populaţiei gândea în continuare în termenii 
secolelor al XVI-lea şi al XVII-lea, agăţându-se de vechile con¬ 
cepţii despre stat înţeles ca organizaţie dinastică sau politică. 
Această instituţie medievală greoaie a fost chemată deodată 
să gestioneze problemele extrem de moderne ale unei lumi 
mecanice şi industriale. A făcut tot ce i-a stat în putinţă potrivit 
regulilor jocurilor formulate cu secole înainte. Diverse state au 
creat armate enorme şi forţe navale gigantice utilizate în sco¬ 
pul dobândirii de noi posesiuni în teritorii îndepărtate. Oriunde 
rămăsese o bucăţică de pământ, acolo se ivea o colonie engleză, 
franceză, germană sau rusă. Dacă indigenii obiectau, erau ucişi, 
în majoritatea cazurilor nu au obiectat şi li s-a îngăduit să 
trăiască în pace, cu condiţia să nu interfereze cu minele de dia¬ 
mant sau cărbune, cu puţurile de petrol, cu minele de aur sau 
cu plantaţiile de cauciuc, şi au câştigat multe de pe urma ocu¬ 
paţiei străine. 

Uneori se întâmpla ca două ţări în căutare de materii prime 
să dorească aceeaşi bucată de pământ în acelaşi timp. Atunci 
se declanşa un război. S-a petrecut cu cincisprezece ani în urmă, 
când Rusia şi Japonia s-au luptat pentru stăpânirea unor teri¬ 
torii care aparţineau chinezilor. Astfel de conflicte reprezentau 
totuşi o excepţie. Nimeni nu dorea cu adevărat să lupte. Ideea 
de a purta război cu armate, nave de război şi submarine înce¬ 
puse să li se pară absurdă oamenilor din primii ani ai secolului 
XX. Asociau ideea de violenţă cu vremurile de odinioară ale 
monarhiilor absolute şi ale dinastiilor intrigante. Citeau zilnic 
în ziare despre invenţii noi, despre grupuri de savanţi englezi, 
americani şi germani care colaborau în perfectă prietenie în 
scopul progresului în medicină sau astronomie. Trăiau într-o 
lume activă a vânzărilor, comerţului şi fabricilor. Doar câţiva 
observaseră însă că dezvoltarea statului (comunitatea gigantică 
de persoane care recunosc anumite idealuri comune) rămăsese 
cu câteva sute de ani în urmă. Au încercat să-i avertizeze pe 
ceilalţi. însă ceilalţi erau prinşi cu treburile lor. 

Am utilizat atât de multe comparaţii, încât trebuie să-mi cer 
scuze fiindcă voi face încă una. Corabia Statului (această expre¬ 
sie veche şi de încredere care e veşnic nouă şi mereu pitorească) 

egiptenilor, grecilor, romanilor, veneţienilor şi a negustorilor 
aventurieri din secolul al XVII-lea fusese o ambarcaţiune solidă 
construită din lemn călit bine şi comandată de ofiţeri care cunoş¬ 
teau şi echipajul şi nava şi înţelegeau limitele artei navigaţiei 
care le fusese transmisă de strămoşi. 

Apoi a venit noua epocă a fierului, oţelului şi maşinăriilor. 
La vechea Corabie a Statului s-a schimbat mai întâi o parte, 
apoi încă una. I s-au mărit dimensiunile. Pânzele au fost înlă¬ 
turate în favoarea motorului cu abur. S-au creat cabine mai 
bune, dar tot mai multe persoane au fost obligate să coboare 
la uşa focarului şi, chiar dacă munca era sigură şi profitabilă, 
nu le plăcea la fel de mult ca vechea şi mai periculoasa lor slujbă 
la velatură. în sfârşit, aproape imperceptibil, vechea corabie de 
lemn cu greement pătrat s-a transformat intr-un transatlantic 
modern. însă căpitanul şi marinarii au rămas aceiaşi. Erau 
desemnaţi sau aleşi la fel ca în urmă cu o sută de ani. învăţau 
aceleaşi tehnici de navigaţie utilizate de marinarii din secolul 
al XV-lea. în cabinele lor atârnau aceleaşi hărţi şi aceleaşi 
pavilioane de semnalizare care serviseră şi în zilele lui Ludovic 
al XlV-lea sau Frederic cel Mare. Pe scurt, erau (deşi fără vina 
lor) absolut incompetenţi. 

Marea politicii internaţionale nu e foarte întinsă. Când 
transatlanticele imperiale şi coloniale au început să rivalizeze 
şi să se întreacă între ele, accidentele au fost inevitabile. S-au 
întâmplat. Puteţi vedea şi acum epavele dacă vă aventuraţi să 
treceţi prin acea parte a oceanului. 

Iar morala poveştii e simplă. Lumea are o nevoie teribilă de 
oameni care să îşi asume noul tip de autoritate - care vor avea 
curajul să îşi asume propriile viziuni şi care vor recunoaşte 
limpede că ne aflăm abia la începutul călătoriei şi că trebuie 
să învăţăm un sistem de navigaţie cu totul nou. 

Ani la rând vor trebui să lucreze ca simpli ucenici. Vor trebui 
să îşi croiască drum spre vârf împotriva oricărei forme posi¬ 
bile de opoziţie. Când ajung pe punte, revolta echipajului invi¬ 
dios i-ar putea omorî. însă într-o bună zi se va ridica un om 
care va conduce corabia în port în siguranţă şi acela va fi eroul 
veacurilor. 

AŞA CUM VA FI TOTDEAUNA 


„CU CÂT MĂ GÂNDESC MAI MULT LA PROBLEMELE VIEŢII 
noastre, cu atât sunt mai convins că trebuie să ne alegem drept 
ajutoare şi judecători Ironia şi Mila, aşa cum le invocau egip¬ 
tenii antici pe zeiţele Isis şi Nephtys în numele răposaţilor lor. 

Şi Ironia, şi Mila sunt sfetnici buni; cu zâmbetul ei, cea din¬ 
tâi face viaţa plăcută; cealaltă ne sfinţeşte cu lacrimile ei. 

Ironia pe care o invoc eu nu e o zeitate nemiloasă. Nu îşi râde 
nici de dragoste, nici de frumuseţe. E blândă şi binevoitoare. 
Voioşia ei dezarmează. Ea ne învaţă să râdem de pungaşi şi 
neghiobi, căci fără ea am putea fi atât de slabi încât să-i dispre¬ 
ţuim şi să-i urâm.“ 

TRATATUL DE LA VERSAILLES A FOST SCRIS CU VÂRFUL UNEI 
baionete. Insă oricât de utilă ar fi invenţia colonelului Puysegur 
într-o luptă corp la corp, ca instrument al păcii nu a fost consi¬ 
derată niciodată un succes. 

Mai rău, cei care au mânuit această armă mortală erau cu 
toţii bătrâni. Una e să se ia la încăierare o ceată de tineri. Se 
vor lupta unii cu alţii cu o ură de moarte. Insă odată eliberaţi 
de furia înăbuşită se pot întoarce la treburile de zi cu zi fără 
multă ranchiună personală împotriva celor care cu puţin timp 
înainte le erau inamici. Cu totul altceva e când o jumătate de 
duzină de bărbi cărunte rase îngrijit, bărbaţi plini de furia 
futilă acumulată într-o viaţă de ambiţii frustrate, se aşază în 
jurul unei mese verzi şi se pregătesc să judece altă jumătate 
de duzină de oponenţi fără apărare care în zilele victorioase nu 
respectaseră nici un principiu de lege sau uzanţă internaţională. 

In asemenea împrejurări, miluieşte-ne Doamne! 

Dar vai, bunul Dumnezeu, de al cărui nume s-a abuzat atât 
de cumplit în cei patru ani dinainte, nu era dispus să-şi întindă 
mâna îndurătoare spre copiii lui nedemni. 

Ei provocaseră masacrul. Acum să-şi rezolve problemele 
cum ştiu mai bine! 

De atunci încoace am avut prilejul să aflăm ce a însemnat 
„cum ştiu mai bine“. Iar povestea ultimilor şapte ani este o enu¬ 
merare aproape neîntreruptă de gafe infame, lăcomie, cruzime 
şi răutate obtuză - o epocă de o imbecilitate atât de înfiorătoare, 

încât ocupă un loc unic în jalnicele anale ale prostiei omeneşti, 
ceea ce (dacă î mi îngăduiţi comentariul) spune multe. 

Bineînţeles, e absolut imposibil să prezicem ce vor avea de 
spus oamenii din anul 2500 despre cauzele subiacente ale marii 
revolte care a distrus civilizaţia Europei şi a conferit pe neaş¬ 
teptate poporului american supremaţia asupra umanităţii. însă 
în lumina celor întâmplate din momentul în care naţiunile au 
devenit organizaţii de afaceri extrem de organizate, vor ajunge 
probabil la concluzia că o ciocnire între două mari facţiuni 
comerciale rivale era absolut inevitabilă şi trebuia să survină 
mai devreme sau mai târziu. Spus pe şleau, îşi vor da seama 
că Germania ameninţa prea serios prosperitatea Imperiului 
Britanic pentru a i se permite să se dezvolte mai departe ca 
furnizor general de bunuri pe măsura diverselor nevoi şi dorinţe 
ale lumii. 

Nouă, celor care am trăit conflictul, ni se pare mult mai difi¬ 
cil să interpretăm evenimentele ultimului deceniu în adevărata 

lor lumină, însă acum, după şapte ani, e posibil să tragem 
câteva concluzii destul de concrete fără a provoca prea multă 
tulburare printre vecinii şi prietenii noştri paşnici. 

Istoria ultimilor cinci sute de ani este, de fapt, arhiva unui 
conflict gigantic între aşa-numitele „puteri principale' 4 şi cei 
care au sperat să le priveze de poziţia favorizată şi să le succeadă 
ca stăpâni recunoscuţi ai mărilor. Spania şi-a câştigat gloria 
călcând pe cadavrele marilor republici comerciale italiene şi 
Portugaliei. De îndată ce Spania şi-a format vestitul imperiu 
unde soarele nu apunea niciodată (din motive ce ţin de geografie 
sau onestitate), Olanda a încercat să-i răpească bogăţiile şi, 
având în vedere diferenţa de mărime între cele două ţări, Repu¬ 
blica Olandeză a obţinut un succes absolut remarcabil. însă 
imediat ce Olanda a dobândit acele regiuni care pe atunci 
păreau să ofere cea mai bună posibilitate de profit imediat, 
Franţa şi Anglia au apărut pe scenă pentru a deposeda poporul 
olandez de proprietăţile recent însuşite. După ce au făcut asta, 
Franţa şi Anglia şi-au disputat prada şi după o luptă lungă şi 
costisitoare, Anglia a câştigat. De atunci încolo Anglia a domi¬ 
nat lumea mai bine de un secol. Nu tolera concurenţa. Ţările 
mici care îi ieşeau în cale erau călcate în picioare. Cele mari, 
cărora nu le putea face faţă uşor singură, se trezeau brusc con¬ 
fruntate cu una dintre misterioasele alianţe politice al căror 
secret par să îl deţină conducătorii Angliei (vechi maeştri în 
meşteşugul politicii externe). 

Ţinând seama de aceste evoluţii economice bine-cunoscute 
(descrise cu exactitate de orice manual elementar de istorie), 
politicile aplicate de liderii germani în primele două decenii 
ale secolului XX par aproape naive. Unii susţin că fostul kaizer 
a fost de vină, iar argumentul lor merită privit cu atenţie. 
Wilhelm II era un bărbat onest cu abilităţi foarte limitate, vic¬ 
timă a bizarei forme de autoamăgire atât de comună la cei ajunşi 
prin naştere în funcţiile celor puternici, care contemplă restul 
lumii de pe piscul atât de înalt al superiorităţii moştenite, încât 
pierd repede contactul cu mersul obişnuit al omenirii. Un lucru 
e sigur: nimeni nu s-a străduit vreodată atât de tare să câştige 
bunăvoinţa poporului britanic şi nici un străin nu a greşit atât 

de ruşinos în înţelegerea adevăratei naturi a caracterului englez 
ca Wilhelm II. 

Curioasa insulă din Marea Nordului trăieşte din, prin şi 
pentru un singur lucru - comerţul. Cei care nu incomodează 
comerţul britanic sunt, dacă nu „prieteni", măcar „străini tole¬ 
raţi". Pe de altă parte, cei care ar putea constitui, oricât de puţin, 
o ameninţare la adresa hegemoniei imperiale sunt „inamici" şi 
trebuie distruşi cu prima ocazie. Iar englezul de rând, în ciuda 
discursurilor încântătoare şi a evidentelor manifestări de bună¬ 
voinţă şi prietenie din partea împăratului teuton anglofil, nu 
a uitat nici o clipă că germanii erau cei mai primejdioşi concu¬ 
renţi şi că mai devreme sau mai târziu aveau să-şi lanseze pro¬ 
dusele mai ieftine în toate zonele lumii civilizate şi necivilizate. 

Dar acesta a fost doar un aspect al problemei. Unul foarte 
important, însă nu suficient pentru a explica masacrul în masă 
care a caracterizat ultima parte a războiului. 

In zilele fericite dinainte de apariţia căii ferate şi a telegra¬ 
fului, când fiecare ţară era o entitate mai mult sau mai puţin 
definită care înainta pe drumul ei cu hotărârea neclintită a 

unui elefant care împinge o rulotă de circ, altercaţia dintre cele 
două candidate care îşi disputau supremaţia comercială ar fi 
evoluat lent şi viclenii diplomaţi de şcoală veche ar fi reuşit 
probabil să limiteze conflictul. Din nefericire, în anul 1914 
lumea întreagă era un mare atelier internaţional. O grevă în 
Argentina putea provoca necazuri în Berlin. Scumpirea unor 
materii prime în Londra putea aduce dezastrul pentru zeci de 
mii de hamali chinezi îndelung răbdători, care nu auziseră în 
viaţa lor de marele oraş de pe Tamisa. Invenţia unui „Privat 
Dozent" 1 obscur dintr-o universitate germană de mâna a treia 
obliga adesea o duzină de bănci chiliene să îşi închidă porţile, 
pe când gestionarea improprie a unei vechi case de comerţ din 
Goteborg putea lăsa sute de băieţei şi fetiţe din Australia fără 
posibilitatea de a merge la facultate. 

Bineînţeles, nu toate ţările atinseseră acelaşi stadiu de 
dezvoltare industrială. Câteva erau încă exclusiv agricole, iar 
altele abia ieşeau dintr-o fază de feudalism aproape medieval. 
Asta nu le făcea totuşi, în ochii vecinilor industrializaţi, de ne¬ 
dorit ca aliaţi. Dimpotrivă. De regulă aceste state deţin rezerve 
aproape nelimitate de mână de lucru, iar ţărănimea rusă nu a 
avut rival în rolul de carne de tun. 

Cum şi în ce fel s-au dispus toate aceste interese diferite şi 
conflictuale intr-un grup gigantic de naţiuni asociate şi de ce au 
permis un război de peste patru ani pentru un scop comun - 
acestea sunt întrebări a căror lămurire e mai bine să o lăsăm 
pe seama nepoţilor noştri. Lumea va trebui să afle despre pre¬ 
liminariile războiului mult mai multe decât ştie astăzi, înainte 
de a emite o judecată în privinţa acelor patrioţi induşi în eroare 
care au transformat tot continentul european intr-un abator 
de proporţii. 

Tot ce putem spera în această toridă zi de august din anul 
de graţie 1926 e să atragem atenţia asupra unui fapt frapant 
omis aproape invariabil de cei care-şi spun istorici, şi anume: 
marele conflict european care a început ca un război mondial 

1. Titlu academic utilizat mai ales în ţările germanofone, aproximativ 
echivalent cu cel de „profesor universitar" (n. tr.). 

OMUL-PUTERE 

s-a terminat ca o revoluţie mondială şi nu a reprezentat doar 
o scurtă întrerupere a evoluţiei normale a lucrurilor (la fel ca 
războaiele din ultimele trei sute de ani), ci a marcat începutul 
unei epoci sociale şi economice complet noi. Bătrânii responsa¬ 
bili pentru Tratatul de pace de la Versailles erau într-o măsură 
prea mare creaţia propriilor medii de origine pentru a-şi putea 
da seama de acest lucru. 

Ei gândeau, discutau şi acţionau prin prisma unei ere apuse. 

Probabil acesta este motivul pentru care strădaniile lor s-au 
dovedit un asemenea blestem pentru restul omenirii. Un alt 
element care a contribuit masiv la rezultatul dezastruos al răz¬ 
boiului pentru democraţie şi drepturile naţiunilor mici a fost 
implicarea tardivă a Statelor Unite ale Americii în conflict. 

Ca naţiune, simţindu-se ocrotit de câteva mii de kilometri 
de ocean, poporul american nu s-a interesat niciodată profund 
de politica externă. Obişnuiţi să gândească în sloganuri, lozinci 
şi titluri şi ignorând cu voioşie evoluţia istorică a Europei (de 
fapt, a tuturor zonelor lumii) în ultimii două mii de ani, majori¬ 
tatea compatrioţilor preşedintelui Wilson au fost obligaţi să îşi 
obţină informaţiile istorice la mâna a doua. Ajutaţi şi favorizaţi 
de anumite crime colosale comise de ofiţerii armatei şi marinei 






470 ISTORIA OMENIRII 

germane, pentru creatorii propagandei aliate a fost uşor să-i 
facă pe prietenii americani să vadă războiul ca pe un conflict 
categoric între bine şi rău, o ciocnire între alb şi negru, un duel 
pe viaţă şi pe moarte între îngerii autodeterminării anglo-saxone 
şi demonii autocraţiei teutonice, până când poporul american, 
bun la suflet şi sentimental (prin urmare susceptibil să ajungă 
la extreme curioase de emotivitate şi cruzime), a simţit că nu 
mai putea rămâne în afara conflictului fără să trădeze tot ce 
era bun şi decent în propria bărbăţie. Un val furtunos de zel de 
tip cruciat şi înflăcărare a măturat ţara. încet, dar constant, 
morile gigantice ale industriei americane au început să macine 
şi în scurtă vreme două milioane de bărbaţi se grăbeau spre 
câmpurile de luptă europene pentru a pune capăt blestemăţiilor 
intolerabile ale hunilor. 

Era absolut firesc ca aceste milioane de tineri serioşi şi zeloşi 
să îşi examineze şi să îşi reconsidere idealurile beligerante în 
termeni pe înţelesul tuturor compatrioţilor. De aici sloganul „un 
război pentru a pune capăt războiului". De aici celebrele 14 
puncte ale preşedintelui Wilson - noul decalog al echităţii 
internaţionale. De aici entuziasmul pentru autodeterminarea 
ţărilor mici, dorinţa exprimată ilar de „a face lumea mai sigură 
pentru democraţie". 

Pentru politicieni ca Balfour, Poincare şi Churchill (ca să 
nu-i mai pomenesc pe liderii exilaţi ai vechiului regim rus), ase¬ 
menea vorbe trebuie să fi sunat a erezie flagrantă. Dacă cineva 
în ţările lor ar fi etalat asemenea lozinci ar fi fost trimis fără 
întârziere în faţa unui pluton de execuţie. însă comandantul 
suprem a două milioane de oameni, gardianul de încredere al 
tuturor comorilor lumii, trebuia ascultat cu o aparenţă exte¬ 
rioară de respect. De aceea în ultimul an şi jumătate de război 
liderii mai multor naţiuni europene au luptat pentru nişte 
idealuri care nu îi ajutau mai mult decât fantezistele inovaţii 
economice strigate în o sută de limbi de pe parapetele vechiului 
Kremlin. Şi imediat după ce germanii, surprinşi plăcut de 
termenii rezonabili ai temuţilor antagonişti americani, s-au 
descotorosit de împărat, au schimbat denumirea ţării lor din 
„imperiu" în „republică" şi şi-au început faimosul marş înapoi 

spre Rin împodobiţi cu cocarde roşii şi cântând imnul popular 
al înfrăţirii internaţionale, căpeteniile aliate s-au grăbit să scape 
de idealurile americane nesăbuite şi jenante. Apoi s-au pregătit 
să încheie pacea conform bine-cunoscutului principiu „vai celor 
învinşi", acceptat încă de pe vremea troglodiţilor drept concluzie 
logică a unei înfruntări fizice bine puse la punct. 

Misiunea lor ar fi fost mai puţin complicată dacă preşedin¬ 
telui Wilson nu i-ar fi venit regretabila idee de a participa direct 
şi personal la negocierile diplomatice din anul 1919. Dacă stătea 
acasă, puterile europene ar fi încheiat pacea în funcţie de pro¬ 
pria înţelegere despre bine şi rău. Dintr-un punct de vedere 
american ar fi făcut rău, dar, bune sau rele, deciziile lor ar fi 
fost expresia sinceră a unei şcoli precise de gândire. Acum însă, 
idealurile americane şi europene (care nu s-au contopit nici¬ 
odată) s-au întreţesut atât de îngrozitor încât nimic nu s-a rezol¬ 
vat definitiv, fiecare aliat a rămas cu o nemulţumire, iar pacea 
s-a dovedit infinit mai costisitoare decât războiul. 



PROPAGANDA 

A mai existat un element care a contribuit masiv la haosul 
provocat de Tratatul de la Versailles. Preşedintele Wilson, el 
însuşi şeful unei federaţii de state semiindependente, avea 
viziunea unui stat federal universal. Lucrul se dovedise posibil 
pe continentul american. Timp de peste un secol conferise unui 
număr crescând de state suverane un nivel de libertate politică 
şi bunăstare economică ce transformaseră ansamblul naţiunii 
în cea mai prosperă şi mai bogată ţară de pe planetă. De ce să 
nu înveţe şi popoarele Europei lecţia pe care Virginia, Pennsyl- 
vania şi Massachusetts şi-o însuşiseră în anul 1776? 

Şi intr-adevăr, de ce nu? 

Aşa se face că liderii aliaţi au făcut o plecăciune adâncă şi 
l-au ascultat respectuos pe dl Wilson explicându-şi planul pen¬ 
tru o Ligă a Naţiunilor. Ba mai mult, presaţi de circumstanţe, 
au acceptat să încorporeze în tratatul de pace principiile unor 
State Unite ale Lumii. Insă de îndată ce vasul prezidenţial a 
ridicat ancora şi a pornit spre emisfera occidentală, au început 
să demonteze opera atât de dragă marelui preşedinte şi au 
revenit la vechile idealuri diplomatice ale tratatelor secrete şi 
alianţelor clandestine. 

Intre timp, sentimentele cunoscuseră o transformare radi¬ 
cală chiar în America. Desigur, e foarte uşor să acuzăm unele 
trăsături de caracter ale dlui Wilson pentru faptul că atât de 
mulţi contemporani ai săi şi-au schimbat atitudinea faţă de 
Liga Naţiunilor. Insă au acţionat şi alte forţe, infinit mai subtile. 

în primul rând, soldaţii care participaseră la conflict se 
întorceau acasă. Cunoaşterea directă a condiţiilor europene nu 
le trezise o dorinţă prea mare de a perpetua apropierea din 
ultimii doi ani. 

în al doilea rând, oamenii începeau în general să-şi revină 
din furia nebună a războiului. Nu se mai temeau pentru viaţa 
fiilor şi fiicelor iubite şi au început iarăşi să gândească obiectiv. 
Neîncrederea tradiţională faţă de Europa s-a reafirmat. în 
curând s-a văzut limpede că avertismentul ameninţător al lui 
George Washington împotriva „alianţelor care încurcă" avea în 
1918 aceeaşi putere asupra masei populaţiei ca în urmă cu o 
sută de ani. 

în al treilea rând, după doi ani de parade, discursuri de patru 
minute şi obligaţiuni de război, era foarte plăcut să te întorci 
la rutina liniştită a unei cariere profesionale profitabile. 

Pe scurt, embrionara Ligă a Naţiunilor, pe care preşedintele 
Wilson o lăsase atât de neprotocolar în pragul Europei, era 
renegată acum chiar de părinţii ei spirituali. Copilul nu a murit, 
însă a dus o existenţă precară şi s-a dezvoltat într-o făptură 
slabă şi sfrijită, prea plăpândă pentru a influenţa ceva în mod 
hotărâtor. Nu făcea decât să-şi irite prietenii cu câte o mustrare 
ocazională zadarnică, făcându-le semn cu degetul. 

IAR NE CONFRUNTĂM CU UN „DACĂ" ISTORIC DE RĂU AUGUR. 

„Dacă Liga Naţiunilor ar fi transformat cu adevărat întreaga 
lume civilizată într-o federaţie prosperă numită Statele Unite 
ale Lumii..." 

Nu ştiu ce să spun, dar chiar şi în cele mai favorabile circum¬ 
stanţe, planul preşedintelui Wilson nu ar fi avut decât o şansă 
firavă de succes. 

Deoarece războiul, aşa cum începem să pricepem acum, nu 
a fost atât un război, cât o revoluţie, iar victoria acestei revoluţii 
a fost culeasă de o a treia parte la care nimeni nu s-ar fi gândit 
şi care de atunci încoace a fost identificată ca nepotul unui 
anume James Watt şi e cunoscută în cercuri tot mai largi ca 
„Omul de Fier". 

Iniţial motorul cu abur (ca şi mezinul său, motorul electric) 
a fost un adaos bine-venit la familia fiinţelor umane civilizate, 
deoarece era un slujitor supus şi 
oricând gata să uşureze sarcinile 
oamenilor şi animalelor. 

însă în curând s-a văzut clar 
că acest factotum neînsufleţit era 
plin de şiretenie şi răutate şi că 
războiul, suspendând temporar 
toate conforturile vieţii, a dat dră¬ 
ciei din fier ocazia de a-i înrobi 
pe cei care ar fi trebuit să-i fie, de 
fapt, stăpâni. 



AMERICA IESE ÎN LUME 

Din când în când, câţiva savanţi înţelepţi au prevăzut peri¬ 
colul care ameninţa omenirea din partea acestui servitor insu¬ 
bordonat, însă de îndată ce un asemenea profet nefericit şi-a 
deschis gura şi a rostit o vorbă de avertizare, a fost denunţat 
ca inamic al societăţii, bolşevic şi radical răzvrătit şi i s-a ordo¬ 
nat să-şi ţină limba în frâu ori să suporte consecinţele. Căci 
politicienii şi diplomaţii responsabili pentru război erau ocupaţi 
acum cu serioasa misiune a producerii unei păci convenabile 
şi nu trebuiau întrerupţi din aceste strădanii sacre. Din păcate, 
mai întotdeauna notabilităţile din această categorie nu cunosc 
aproape deloc principiile elementare ale ştiinţei naturale şi ale 
economiei politice din care se nutreşte forma societăţii noastre 
actuale industrializate şi mecanice, fiind mai puţin capabile 
să gestioneze complicatele probleme moderne decât orice alt 
grup de persoane care îmi vine în minte în clipa de faţă. Plenipo¬ 
tenţiarii de la Paris nu au constituit o excepţie. S-au întâlnit 



OMUL DE FIER 

în umbra Omului de Fier, au vorbit despre o lume dominată 
de Omul de Fier, însă nu şi-au dat seama de prezenţa lui şi au 
discutat până la sfârşit folosind cuvinte şi simboluri care repre¬ 
zentau mentalitatea secolului al XVIII-lea, dar nu şi pe cea a 
secolului XX. 

Rezultatul a fost inevitabil. E imposibil să gândim în ter¬ 
menii anului 1719 şi să prosperăm în termenii anului 1919. 
Devine însă tot mai evident că exact asta au făcut bătrânii de 
la Versailles. 

IATĂ ACUM LUMEA AŞA CUM ARATĂ ÎN URMA ACESTEI ORGII 
de ură şi iraţionalitate - o ţesătură nebunească de naţionalităţi 
noi şi fanteziste care luate drept curiozităţi istorice ar putea 
avea o anumită valoare, însă nu vor putea rezista niciodată 
într-o lume dominată de cărbune, petrol, energie hidraulică şi 
credite interbancare - un continent divizat de frontiere artifi¬ 
ciale, destul de arătos pe un atlas şcolar, dar fără nici un fel 
de legătură cu necesităţile urgente ale civilizaţiei moderne - o 
vastă tabără militară cu oameni în uniforme galbene, verzi sau 
violete, pozând ca imitaţii palide ale strămoşilor mitici, dar de 
mai puţin folos societăţii contemporane decât orice casieră de 
la subsolul unui magazin de chilipiruri. 

Ar putea părea o condamnare brutală a stării de lucruri 
actuale care umple şi acum de recunoştinţă şi mândrie sufletele 
a milioane de patrioţi europeni oneşti. 

îmi pare rău, dar îmbunătăţire de durată nu poate exista 
până când politicienii europeni nu vor fi dispuşi să lase rezol¬ 
varea problemelor moderne în responsabilitatea persoanelor 
cu o gândire modernă. între timp, în agonia şi suferinţa lor, 
oamenii se vor îndrepta spre panaceele oferite de bolşevism şi 
fascism. 

ACEST ACCES RETORIC VA EXPLICA, ÎN TREACĂT SPUS, ŞI CEA 
mai periculoasă şi regretabilă evoluţie politică recentă - antipa¬ 
tia care creşte cu repeziciune între europeni şi americani. întru¬ 
cât încerc să scriu pentru copii de toate naţionalităţile, nu doar 
pentru cei care trăiesc pe fericitul teritoriu întins între Atlantic 

şi Pacific, această vădită fluturare a drapelului cu stele şi dungi 
ar putea fi considerată o etalare de un gust foarte îndoielnic. 
Insă e vremea să vorbim pe şleau şi, chiar cu riscul de a fi consi¬ 
derat în mod greşit un patriot 100% (de altminteri ultima 
onoare la care aspir), voi încerca să-mi clarific punctul de vedere. 

Nu susţin nici o clipă că orice bărbat şi orice femeie din 
naţiunea americană ar fi superiori oricăruia dintre verii lor din 
lumea veche. Dar, din fericire pentru ei, nu au o conştiinţă 
puternică a trecutului. Aşa se face că sunt capabili într-o mă¬ 
sură mai mare decât aproape toate celelalte popoare să abor¬ 
deze problemele prezentului cu privirea îndreptată spre viitor. 
In consecinţă, au acceptat lumea modernă fără rezerve şi, 
acceptând-o cu toate bunele şi relele ei, ajung curând la un 
modus vivendi în care omul însufleţit şi servitorul său neînsu¬ 
fleţit pot coexista în pace şi respect reciproc. Sună absurd, dar 
este adevărat că prima ţară care a obţinut cea mai înaltă per¬ 
fecţiune mecanică este şi prima care va domestici Omul de Fier. 
Pentru a face asta, poporul american a fost obligat să se desco¬ 
torosească de o cantitate mare de balast ancestral. A sacrificat 
sute de idei, prejudecăţi şi idealuri care au slujit unui scop 
extrem de util cu două sute sau cu două mii de ani în urmă, 
dar care în ziua de astăzi nu valorează mai mult decât o dili- 
genţă sau o icoană făcătoare de minuni. După câte îmi dau 
seama, pentru Europa nu poate exista speranţă până când 
masa germanilor, englezilor, spaniolilor şi numai-Dumnezeu- 
ştie-cum-se-mai-numesc nu vor face la fel. 

Intr-un asemenea capitol ar fi tare uşor să înşir tirade nobile 
despre realizările de la Locarno; despre imposibilitatea imple¬ 
mentării unui program marxist de economie aplicată; să discut 
nebunia politicienilor francezi provinciali care nu au aflat nici 
acum că zilele lui Ludovic XIV şi ale lui Napoleon au fost mazi¬ 
lite demult în perioada epocii de piatră. Insă ar fi o risipă de 
energie şi tuş tipografic. 

Mizeria care s-a abătut asupra lumi i în ultimii zece ani (gră¬ 
bită de Războiul Mondial, însă nicidecum provocată de acest 
conflict sângeros) se datorează, în realitate, unei transformări 
profunde în structura economică şi socială a întregii lumi. Insă 

până în momentul prezent Europa, cufundată în învăţăturile 
din trecut, a fost sau refractară, sau incapabilă să-şi dea seama 
de acest fapt. 

Pacea de la Versailles, ultimul mare gest al Vechiului Regim, 
se dorea o fortăreaţă ultimă împotriva inevitabilei apropieri a 
erei moderne. în nici opt ani a devenit o ruină perimată. Ar fi 
fost considerată o operă sublimă de diplomaţie în anul de graţie 
1700. Astăzi, nici măcar o persoană din 10.000 nu s-a sinchisit 
s-o citească. Căci secolul XX e dominat de anumite principii 
economice şi industriale care nu recunosc graniţe politice şi 
tind în mod absolut inevitabil să transforme lumea întreagă 
într-un singur atelier mare şi înfloritor, indiferent de limbă, 
rasă, ori gloria strămoşească de altădată. 

CE VA REZULTA ÎN CELE DIN URMĂ DIN ACEST ATELIER, CE 
formă de civilizaţie va evolua din cooperarea inteligentă şi 
binevoitoare între om şi maşinile lui - asta nu ştiu şi, de fapt, 
nici nu contează prea mult. Viaţa înseamnă schimbare şi nu 
este prima oară când neamul omenesc se confruntă cu o aseme¬ 
nea transformare. 

Strămoşii noştri mai îndepărtaţi sau mai recenţi au trecut 
prin astfel de crize. 

Nu încape îndoială că şi copiii şi nepoţii noştri o vor face. 

însă pentru noi, cei care trăim astăzi, singura problemă seri¬ 
oasă o constituie reorganizarea mondială pe criterii mai degrabă 
economice decât pe nişte linii politice deja perimate. 

Cu şapte ani în urmă, cu urechile asurzite de zgomotul tunu¬ 
rilor, cu ochii orbiţi de lumina reflectoarelor, eram prea buimă¬ 
ciţi pentru a înţelege încotro ne-a purtat marea schimbare. în 
acel moment, orice om suficient de onorabil şi sincer care se 
pretindea capabil să ne călăuzească înapoi în fericitele zile din 
1914 era acceptat ca lider şi avea asigurată loialitatea noastră 
binevoitoare. 

Astăzi înţelegem lucrurile mai bine. 

Am început să pricepem că lumea veche şi confortabilă în 
care am hălăduit atât de lipsiţi de griji până la izbucnirea răz¬ 
boiului şi-a pierdut în realitate utilitatea de câteva decenii bune. 

Asta nu înseamnă că suntem absolut siguri în privinţa dru¬ 
mului care se aşterne acum în faţa noastră. Foarte probabil o 
vom apuca pe o serie de căi greşite înainte de a găsi direcţia 
corectă. Şi între timp învăţăm repede o lecţie foarte impor¬ 
tantă - că viitorul aparţine celor vii, iar cei morţi ar trebui să-şi 
vadă de treburile lor. 

STATELE UNITE SE MATURIZEAZĂ 

UN PRIM CAPITOL DESPRE ISTORIA ACTUALĂ, SCRIS PENTRU 
PIET, JAN, DIRK SI JANE VAN LOON, DAR SI PENTRU CONTEMPO- 
RĂNII LOR, DE UNCHIUL WILLEM 


CA MAJORITATEA OAMENILOR OCUPAŢI, BUNICUL VOSTRU A 
lăsat o mulţime de treburi neterminate. Istoria omenirii a fost 
scrisă pentru tatăl vostru şi pentru mine pe vremea când eram 
nişte băieţei. întotdeauna a avut de gând să facă din ea şi o 
carte pentru voi, aducând-o la zi. Dar până la care zi? Iată 
întrebarea. 

Dacă aţi încerca să descrieţi ceva foarte mare, o furtună pe 
ocean, de pildă, v-aţi duce pe un deal înalt de unde să puteţi 
vedea la mare depărtare în toate direcţiile. în felul acesta aţi 
avea posibilitatea de a vedea lucrurile „din adevărata lor per¬ 
spectivă". Pe de altă parte, dacă v-aţi afla într-o barcă pe mare, 
nu aţi putea descrie decât valurile care v-au azvârlit dintr-o 
parte în alta. 

Acelaşi lucru se aplică şi scrierilor istorice. Putem vedea tre¬ 
cutul de pe colina înaltă a prezentului. Putem vedea „imaginea 
de ansamblu". însă în ce priveşte istoria contemporană - iar 
prin contemporană înţeleg istoria din ultimii douăzeci sau 
treizeci de ani - ne aflăm încă „pe mare". în timp ce noi încer¬ 
căm să ţinem cârma pe o rută sigură, „Corabia Statului" e izbită 
din toate părţile de vânt şi valuri. Nu ştim cât de mare e furtuna 
sau când se va termina. Putem doar încerca să ne orientăm şi 
să sperăm că va fi bine. 

Cândva se vorbea despre „răgazuri" în istorie, perioade când 
„nu s-a întâmplat nimic". Astăzi avem mai multă experienţă. 
Aceste răgazuri erau, la fel ca vremea de afară, doar locale, 
înainte de apariţia telegrafului, telefonului şi radioului, într-o 

ţară se puteau petrece evenimente istorice majore - războaie, 
revoluţii sau schimbări de guvern - şi nici măcar vecinii să nu 
afle prea multe. Lucrurile nu mai stau aşa. Mulţumită mijloa¬ 
celor moderne de comunicare şi presei libere, orice schimbare 
în Lhasa, Roma sau Cape Town poate fi cunoscută chiar a doua 
zi de orice cetăţean din Kansas City, New Orleans sau Vancouver. 
Spun poate fi. Există, bineînţeles, şi persoane care nu doresc 
să fie informate. 

Ultima oară când cei din Statele Unite au încercat să ignore 
deliberat vuietul istoriei pe restul planetei a fost după Primul 
Război Mondial. (Acesta a fost răgazul în care s-a scris Istoria 
omenirii, ca un avertisment.) După ce i-am ajutat pe aliaţii de 
odinioară să câştige războiul împotriva Germaniei, am simţit 
că făcuserăm tot ce se cuvenea să facem. Ignorând cu inima 
uşoară responsabilitatea pe care istoria ne-a aruncat-o în braţe, 
am întors spatele Ligii Naţiunilor şi am lăsat Europa să fiarbă 
în suc propriu. 

Trecuserăm pragul spre „zgomotoşii ani ’2o“. Sub sloganul 
preşedintelui Harding, „reîntoarcerea la normalitate", această 
ţară a purces la o încăierare nebună pentru exploatarea tuturor 
formelor de afaceri. Risipa, anarhia şi corupţia se găseau şi la 
vârf, şi jos. Moartea subită a lui Harding în circumstanţe neclare 
a dat naştere zvonului că, dacă ar fi trăit, ar fi fost pus sub 
acuzare. Deşi generaţia prezentă preferă să privească această 
„epocă a jazzului" prin ochelari roz, imaginea prosperităţii 
zugrăvite de ea e pictată pe o pânză foarte putredă. 

Chiar dacă pare ciudat că menţionez o evoluţie atât de locală 
într-o carte care se vrea în primul rând o istorie a lumii, fac 
asta cu un scop. Aşa cum o persoană sau o naţiune are nevoie 
de vreme îndelungată pentru a-şi construi o reputaţie, e nevoie 
de timp şi pentru a scăpa de una. Cu toate că în deceniul 1920 
americanii au devenit fabulos de bogaţi şi puternici, prestigiul 
lor ca naţiune de cetăţeni responsabili a coborât la un nivel 
dezastruos. Deşi mulţi americani acordau puţină atenţie sau 
deloc evoluţiilor din afara ţării, urechile şi ochii restului lumii 
ne urmăreau. 

Romancieri ca Sinclair Lewis şi Theodore Dreiser, ale căror 
opere reflectau scena americană, erau traduşi în multe limbi 

şi foarte discutaţi. Piesele de teatru americane au găsit un public 
nou în străinătate şi, fapt mai important, a existat un nou bun 
de export, „filmele". Nici o istorie a rolului Americii în afacerile 
internaţionale nu poate omite sărutul lui Iuda dat de filme 
acestei ţări. Portretizându-ne şi preamărindu-ne bogăţiile şi 
stilul fără fasoane, aceste imagini au construit în mintea oa¬ 
menilor de pretutindeni o concepţie exagerată despre America, 
care avea să se întoarcă împotriva noastră. Un exemplu vă va 
arăta ce vreau să spun. în orice limbă străină veţi găsi astăzi 
cel puţin un cuvânt american: „gangster". 

în 1922, pe nimeni nu a interesat când fostul redactor al 
ziarului socialist Avânţi a mărşăluit la Roma purtând pancarte 
cu „fascii", o secure înconjurată de nuiele, simbolul autorităţii 
în Roma antică. Când acelaşi Benito Mussolini a devenit „dic¬ 
tator" al Italiei, americanii au spus doar: „Slavă cerului, acum 
trenurile italiene vor merge conform orarului." Adevărat. Au 
mers conform orarului. Miile de turişti care se îmbulzeau în 
Roma, Florenţa, Veneţia şi Napoli trebuiau să se oprească 
frecvent la intersecţii în timp ce falange de tineri în cămăşi 
negre defilau cântând Giovinezza 1 . însă aceşti spectatori nu 
s-au oprit nici o clipă să înţeleagă ce puneau la cale aceşti băie- 
ţandri şi „Ducele" lor cu ceafa groasă (vezi Capitolul 24). 

N-au acordat prea multă atenţie nici unui incident nefericit 
petrecut în Odeonsplatz, la Miinchen, în 1923. Acolo, un grup 
pestriţ care-şi spunea Partidul Muncitoresc Naţional-Socialist 
German a încercat să organizeze un „puci" pentru a înlătura 
guvernul bavarez. Poliţia a deschis focul asupra lor. Având în 
vedere că unul dintre aceşti „nazişti", aşa cum au fost numiţi 
mai târziu, era bătrânul general Erich Friedrich Wilhelm 
Ludendorff, toată lumea s-a arătat foarte conciliantă. Instiga¬ 
torul naziştilor, un austriac de profesie incertă, a fost condam¬ 
nat la cinci ani de detenţie în închisoarea Landsberg, dar nu a 
executat decât nouă luni. Şi-a folosit bine timpul. Având rezerve 
nelimitate de hârtie şi, drept secretar, un coleg de celulă devotat 

1. Cântec italian folosit de mai multe grupări politice în prima jumă¬ 
tate a secolului XX şi adoptat ca imn triumfal de Partidul Naţional Fascist 
(n. tr.). 

pe nume Rudolf Hess, omuleţul irascibil a dictat o carte. Nefiind 
un om foarte instruit, germana lui lăsa, stânjenitor, de dorit. 
In scurtă vreme redactorii au remediat problema şi cartea Mein 
Kampf (Lupta mea ) de Adolf Hitler a fost tradusă pentru a fi 
citită de toată lumea. 

Puţini şi-au dat osteneala să vadă ce scria în această lucrare 
monotonă şi bombastică. Păcat că n-au făcut-o. Dacă ar fi încer¬ 
cat, poate ar fi acordat mai multă atenţie sforţărilor unui fran¬ 
cez pe nume Aristide Briand şi unui german pe nume Gustav 
Stresemann. In calitate de reprezentanţi ai celor două ţări, ei 
au semnat un pact foarte conciliator. In 1926 li s-a decernat, 
împreună, Premiul Nobel pentru pace. Şi asta a fost. 

Apoi Rusia. Veştile din Rusia nu se aflau prea uşor. Aşa 
voiau ruşii. Aşa au vrut întotdeauna. Neîncrederea lor faţă de 
Occident, de la care împrumutaseră totul, inclusiv arta baletu¬ 
lui, existase şi sub ţari. La fel ca în multe alte situaţii, guvernul 
sovietic nu a văzut nici un motiv să schimbe ceva în privinţa 
asta. Dimpotrivă, dacă era important ca străinii să nu ştie cât 
de bine sau prost mergea fiecare plan cincinal sovietic, era şi 
mai important ca locuitorii Uniunii Sovietice să afle cât mai 
puţine cu putinţă despre restul lumii. 

Cu toate acestea, cititorii atenţi au sesizat dispariţia treptată 
a numelui Troţki din toate reportajele sovietice şi înlocuirea 
lui cu numele Iosif Stalin. Că înlocuirea însemna şi o schimbare 
în politicile şi obiectivele acestei naţiuni potenţial puternice 
le-a fost clar celor interesaţi de rubrica de ştiri externe din ziare. 
Ceilalţi săreau de la crimele de pe prima pagină la rapoartele 
despre bursă, unde se opreau pentru o lectură serioasă. însă la 
29 octombrie 1929 bursa a ajuns pe prima pagină. 

Marea oală de pe Wall Street care clocotise cu atâta veselie 
a dat în cele din urmă în foc şi a stins flacăra. Zgomotul ani¬ 
lor '20 a devenit un ţipăt de panică. Succesorul lui Harding, 
„Precautul Cal“ Coolidge, un preşedinte care se mândrea cu 
abilitatea de a nu spune nimic şi a face şi mai puţin, s-a retras 
şi i-a lăsat locul lui Herbert Hoover. în tentativele de a reînvia 
flacăra financiară, chiar şi acest mare economist a fost la fel 
de neajutorat ca un orăşean plecat la picnic care încearcă să 

aprindă nişte lemne ude fără chibrituri. A aplicat toate formu¬ 
lele cunoscute, însă şomajul şi isteria au continuat să crească. 

Crahul bursei de valori nu a adus cu sine sfârşitul unei epoci. 
Această epocă, epoca exploatării, murise deja de ceva timp, iar 
crahul nu a făcut decât să arate în ce măsură se întinsese 
putregaiul. In America, secolul al XlX-lea durase până în 1929. 

Din păcate, puţini dintre cei care au excelat în bogăţie şi 
influenţă în această perioadă şi-au făcut timp pentru citirea 
cărţilor de istorie. Dacă ar fi făcut-o, ar fi aflat că cei care doresc 
să se bucure de privilegii mai mari trebuie să îşi asume şi 
responsabilităţi mai mari. Altminteri căruţa naţională se răs¬ 
toarnă. Asemenea incidente sunt urmate de obicei de o revoluţie. 
Am avut o revoluţie şi s-a numit „Marea Criză". 

In următorii câţiva ani, am fost mult prea absorbiţi de 
problemele noastre ca să mai observăm exploziile provocate 
altundeva de colapsul nostru financiar. Dar în lume se petre¬ 
ceau evenimente care au împins responsabilităţile globale pe 
umerii noştri tineri. Că le plăcea sau nu, Statele Unite ajunse¬ 
seră la maturitate. 

PARTENERII „AXEI“ 


„CRAHUL RESIMŢIT ÎN TOATĂ LUMEA" GRĂBEŞTE COLAPSUL 
UNEI PĂCI CLĂDITE PE TEMELII MEDIEVALE 


ÎNTR-0 BUNĂ ZI, CU MULŢI ANI ÎN URMĂ, CINEVA A DORIT SĂ 
împrumute o sumă mare de bani. In schimb, i-a oferit celui care 
îi împrumuta banii, adică „bancherului", nişte „acţiuni" în 
afacerea lui. Bancherul, fiind un pic parior din fire, a hotărât 
să vândă acţiunile la licitaţie celui care oferea mai mult. A deve¬ 
nit deci agent de bursă. Asemenea burse de valori - una dintru 
cele mai vechi fiind Bourse (Bursa) din Paris - operaseră ini¬ 
ţial la o scară locală redusă. Apoi unui agent i-a venit ideea de 
a întrebuinţa curieri pentru a anunţa „cursurile" dintr-un oraş 
în altul. In sfârşit, cu apariţia telegrafului, tranzacţiile bursiere 
au devenit internaţionale. In ziua de astăzi, orice licitaţie impor¬ 
tantă de pe Wall Street pune în funcţiune telegrafele la Londra, 
Cape Town şi Buenos Aires. 

Pe parcursul boomului final din deceniul 1920, preţurile 
acţiunilor pe Wall Street au crescut fără oprire. O febră a pariu- 
rilor a cuprins naţiunea. Până în 1929 numeroase companii 
importante se supradezvoltaseră. Dintr-odată au dat faliment. 
Acţiunile lor şi-au pierdut valoarea. Unele bănci care specula¬ 
seră cu aceste acţiuni au falimentat şi ele. 

Multe persoane care îşi investiseră banii în respectivele bănci 
au ajuns pe drumuri. 

Acum aşezaţi piesele de domino în şir, unu în faţă, două în 
spatele lui doi, patru după trei etc. împingeţi prima piesă: în 
cădere, le doboară pe următoarele două. Nu peste mult timp 
toate piesele vor fi căzut. Asta explică ce s-a întâmplat peste tot 
în lume în 1929. A căzut o bancă, apoi două, apoi trei. Băncile 

au început să-şi închidă porţile pretutindeni, în America, în 
Europa, în Asia. Mai întâi cele mici, apoi cele mai mari. întrucât 
afacerile deveniseră internaţionale, dezastrul a fost universal, 
în 1931 s-a prăbuşit puternica bancă austriacă Credit-Anstalt. 
Dar urma ceva şi mai rău. 

Secole la rând lira sterlină fusese acceptată ca standard şi 
toate valutele erau apreciate în funcţie de ea. însă la 21 septem¬ 
brie 1931 Banca Angliei, simbolul prosperităţii şi credibilităţii 
britanice, a renunţat la etalonul-aur. Va trebui să citiţi o carte 
despre bănci ca să ştiţi exact ce înseamnă asta. Până atunci 
va trebui să mă credeţi pe cuvânt: a însemnat un şoc grav pen¬ 
tru stabilitatea economiilor naţionale din toată lumea. A repre¬ 
zentat totodată şi prima fisură concretă în structura Imperiului 
Britanic. 

Au existat şi alte semne care indicau o fărâmiţare generală 
a „imperiului în care soarele nu apunea niciodată". în India, 
autorităţile britanice îl întemniţaseră în repetate rânduri pe 
un hindus cu glas blajin, Mohandas Karamchand Gandhi, supra¬ 
numit de discipolii săi „Mahatma" sau „Cu suflet mare". El îşi 
îndemna compatrioţii să obţină independenţa legislativă prin 
metoda „rezistenţei pasive". 

Mai era şi Palestina. Britanicii o luaseră de la turci după 
Primul Război Mondial. Prin Declaraţia Balfour din 1917 o 
desemnaseră drept patria evreilor. Creşterea bruscă a imigra¬ 
ţiei evreieşti a întâmpinat o opoziţie dură din partea localnicilor 
arabi. Din păcate, pentru Anglia conta şi să fie în relaţii bune 
cu arabii. Ei controlau teritoriul din apropierea Canalului Suez 
şi marile câmpuri petroliere din Orientul Apropiat, a căror 
exploatare începuse în acea perioadă. Schimbându-şi atitudinea, 
britanicii au luat măsuri pentru stăvilirea fluxului de sionişti 
spre patria lor biblică. Existenţa statului Israel astăzi dovedeşte 
că au eşuat complet. 

Dacă veţi roti globul pământesc aproximativ o jumătate de 
axă (ceva ce toţi ar trebui să facem din când în când), veţi obser¬ 
va un şir relativ mic de insule în largul coastei chineze. Acela 
este Imperiul Japonez. Se spune că a fost întemeiat de împăra¬ 
tul Jimmu Tenno în anul 660 a.Ch., dar despre istoria timpurie 

a Japoniei se cunosc puţine lucruri. Descoperită întâmplător 
de portughezi în 1542, Japonia s-a arătat făţiş ostilă cu negus¬ 
torii şi misionarii apuseni aduşi de europeni. In 1663 şi-a închis 
porturile pentru toţi, cu excepţia olandezilor. Apoi, în 1853, 
comandorul Matthew Perry a intrat în Golful Tokyo ducând 
o scrisoare din partea preşedintelui Fillmore. Şase ani mai 
târziu Japonia a început să semneze tratate comerciale, mai 
întâi cu Statele Unite şi apoi cu alte ţări. Aparent peste noapte, 
acest imperiu feudal a devenit o putere industrială şi militară 
modernă. 

In 1895, Japonia a cucerit Insula Formosa de la China; în 
1905 a câştigat un război scurt cu Rusia pentru drepturile de 
folosinţă a porturilor şi căilor ferate din Manciuria; în 1910 a 
anexat Coreea. Japonia era pregătită să demareze unul dintre 
cele mai ample proiecte imperialiste asiatice după Ginghis Han. 
Avea tot ce îi trebuia pentru o asemenea faptă glorioasă - bogă¬ 
ţie, industrie, rezerve copioase de mână de lucru datorită supra¬ 
populării şi o religie în care împăratul era zeu, iar a muri pentru 
el era o onoare. A aşteptat cu prudenţă vremea potrivită. 

Ţinând cont de faptul că prestigiul american descreştea şi 
majoritatea Europei se găsea într-o stare de dezordine finan¬ 
ciară şi politică, Japonia a ales anul 1931 pentru a-şi trimite 
trupele peste graniţa coreeană, în Manciuria. A fost o victorie 
rapidă. Liga Naţiunilor a trimis o comisie care să investigheze 
„Incidentul Manchukuo", iar Statele Unite au refuzat să recu¬ 
noască statul marionetă condus de împăratul Henry Pu Yi. 
Prefăcându-se rănită în sentimentele ei, Japonia s-a retras 
indignată din Ligă, dar a continuat să coopereze cu SUA. „Inci¬ 
dentul" a fost închis. 

Cineva a urmărit totuşi cu interes atitudinea sfidătoare a 
Japoniei faţă de Liga Naţiunilor. Mai precis, autorul cărţii Mein 
Kampf, care ieşise pe locul al doilea la recentele alegeri prezi¬ 
denţiale din Germania. Se numea Adolf Hitler. 

Republica de la Weimer, deşi pe plan cultural s-a numărat 
printre cele mai strălucite perioade din istorie, a fost un eşec 
politic. Neobişnuit cu privilegiul de a-şi forma propriile partide 
politice, poporul german s-a dezbinat în 125 de facţiuni, toate 

foarte slabe. în aceste circumstanţe, alegerea unui preşedinte 
era aproape imposibilă. Republica germană avusese doar doi 
preşedinţi: Friedrich Ebert, de profesie şelar, şi Paul Ludwig 
Hans Anton von Beneckendorff und von Hindenburg, un gene¬ 
ral pensionat de două ori. 

în vârstă de 78 de ani la preluarea mandatului, în 1925, vene¬ 
rabilul erou al Războiului Franco-Prusac şi al Primului Război 
Mondial arăta excelent pe timbrele poştale, însă nu mai era 
persoana potrivită pentru funcţie. Deşi reales în 1932, când 
l-a învins pe Adolf Hitler la urne, vârstnicul feldmareşal nu se 
putea măsura cu ex-caporalul în ascensiune şi cu partidul nazist 
al acestuia. Undele de şoc ale falimentelor zguduiau din temelii 
tânăra republică germană, iar Hitler a profitat la maximum 
de situaţie. Singurii lui adversari serioşi erau comuniştii ger¬ 
mani. Tacticile lor semănau prea mult cu ale sale pentru ca 
Hitler să fie liniştit. în 1933, naziştii au incendiat pe ascuns 
clădirea Reichstagului din Berlin, înscenând că focul ar fi fost 
pus de un comunist, Marinus van der Lubbe. De această dată 
„puciul" a reuşit. Hindenburg, al cărui propriu fiu era şi el 
nazist, a cedat presiunii şi l-a numit pe Adolf Hitler cancelar. 

La moartea lui Hindenburg, în 1934, Hitler a devenit cance¬ 
lar şi totodată preşedinte al Germaniei. Urmând exemplul ita¬ 
lianului Mussolini, care se supranumise „Ducele", Hitler a 
devenit Fiihrer, sau conducător al poporului german. 

Cum se poate explica uluitoarea ascensiune la putere a lui 
Hitler? El sau, în orice caz, sfătuitorii lui posedau o cunoaştere 
extraordinară a „psihologiei populare". Clicii militare germane, 
afectată de prevederile Tratatului de la Versailles, Hitler i-a 
promis reabilitarea. Omului de pe stradă i-a promis renaşterea 
puterii şi prestigiului Germaniei. Bazându-se pe mitologia 
nordică şi pe scrierile lui Friedrich Nietzsche, a născocit teoria 
unei aşa-numite Herrenrasse sau rasă germană superioară. 
Dar dacă erau aşa de puternici, de ce suferiseră germanii o 
înfrângere atât de grea în Războiul Mondial? Fuseseră trădaţi! 
De cine? Hitler avea nevoie de un ţap ispăşitor. Luând exemplu 
de la ţările slave, unde orice tip de nemulţumire se putea sfârşi 
cu un pogrom, a arătat cu degetul înspre evrei. Cu toate că 

însumau sub 1% din totalul populaţiei, Hitler susţinea că mino¬ 
ritatea evreiască provocase declinul Germaniei „ariene" iubi¬ 
toare de pace şi muncitoare. 

Chiar credea cineva bazaconiile astea? Din păcate, da. De 
altfel, nu toţi susţinătorii lui Hitler se găseau în Germania. Ca 
şi Mussolini înaintea lui, Hitler a fost aclamat de mulţi ca omul 
deschis către popor care făcuse ordine în haos. Necunoscând 
încă excesele inimaginabile la care aveau să ducă teoriile lui 
Hitler despre „rasa superioară", toţi păreau dispuşi să-l lase pe 
Hitler să transforme al Treilea Reich intr-un arsenal. îşi înde¬ 
plinea promisiunea de a oferi lumii un bastion convenabil 
împotriva comunismului. 

Odată urcat în şa, Hitler n-a pierdut vremea. A călcat cu nepă¬ 
sare în picioare orice individ sau grup care i-a stat în cale. Vechea 
clică militară, care acum îşi cerea recompensa fiindcă îl susţinuse, 
s-a trezit trasă pe dreapta în programul de remobilizare. 

Având nevoie de cooperarea industriei germane, Hitler a 
căutat să câştige simpatia industriaşilor în mod tradiţional 
conservatori „epurându-i“ pe socialiştii mai radicali din rândul 
susţinătorilor săi. Cu un machiavelism desăvârşit, a folosit un 
complot imaginar împotriva persoanei sale drept pretext pentru 
a-i asasina pe generalul von Schleicher, Ernst Rohm şi alţi foşti 
prieteni. Prin Legea de împuternicire, adoptată în 1933, le-a 
luat germanilor libertăţile democratice pe care le avuseseră 
sub Republica de la Weimar, dar pe care se pare că nu le pre- 
ţuiseră. în schimb, le-a îngăduit să participe la o campanie totală 
împotriva evreilor, catolicilor, intelectualilor şi comuniştilor. 

Generaţiile viitoare s-ar putea mira auzind de campania lui 
Hitler împotriva comuniştilor. „Nazismul şi comunismul nu 
sunt ideologii înrudite?" vor întreba. „Oare nu era Germania 
patria naţional -socialiştilor, iar Rusia, Uniunea Republicilor 
Sovietice Socialiste ?“ 

Ideologiile similare nu previn conflictele, după cum nici cele 
divergente nu le provoacă. Adevăratele probleme în istorie se 
află mult mai adânc. Germania sub Hitler a rămas tot Germa¬ 
nia, iar Rusia sub Stalin era tot Rusia. Seculara luptă pentru 
putere între cele două nu încetase niciodată. Din contră. în opi- 

nia lui Hitler, acum primise o bază logică şi „ştiinţifică". Găsise 
această bază în geopolitică. 

Declarând că au stabilit o interdependenţă exactă între 
politică şi geografie, geopoliticienii împart întinderea de uscat 
eurasiatică în „zone centrale" şi „zone limitrofe". Conform 
doctrinelor lor, cel care domină zona centrală şi obţine acces la 
mare va domina lumea. Această zonă centrală se găseşte în 
Rusia. Avându -1 drept consilier politic pe Karl Haushofer, cel 
mai de seamă geopolitician german, Hitler a expus pericolul 
unei lumi dominate de Rusia prin intermediul comunismului. 
In realitate însă, râvnea pentru sine zona centrală a Rusiei şi 
şi-a pus în gând să o obţină. 

E de înţeles aşadar că Rusia sovietică n-a privit cu ochi buni 
evenimentele din 1933. 

Deja nervoşi din cauza acţiunilor japoneze, sovieticii înche- 
iaseră pacte de neagresiune cu Polonia, statele baltice şi Franţa. 
Acum, după trium f ul zdrobitor al naziştilor în Germania, sovie¬ 
ticii au început să caute prieteni noi. Când Hitler, la prima 
probă de forţă, a anulat opera lui Stresemann retrăgându-se 
din Liga Naţiunilor, Uniunea Sovietică a devenit membră. 

Deşi Mussolini împărtăşea fără îndoială tradiţionalul dispreţ 
nutrit de compatrioţii săi pentru barbarii de la miazănoapte, 
i-a întins lui Hitler o mână părintească şi i-a urat bun venit. Au 
urmat nenumărate vizite diplomatice scurte ale celor doi miniştri 
de externe până în 1934, când în cele din urmă, într-o atmosferă 
de entuziasm bine regizat, Hitler s-a dus la Roma. In ciuda 
paradelor şi banchetelor, vizita s-a soldat cu divergenţe, fiindcă 
cineva tot aducea în discuţie spinoasa chestiune a Austriei. 

Crahul din 1929 nu lăsase Italia nevătămată. Frica de fali¬ 
ment l-a determinat pe Mussolini să impună controale din ce 
în ce mai rigide. Uralele entuziaste care întâmpinaseră primele 
proclamaţii ale Ducelui au căpătat un ton fals. Mussolini a 
diagnosticat corect simptomele nemulţumirii. Era momentul 
să creeze o cauză nouă, o diversiune. 

Observase şi el ezitările Ligii Naţiunilor şi a luat notă de ele. 
Italia, a cugetat Ducele, era un simplu regat. Roma fusese un 
imperiu. Care era cea mai neajutorată ţară pe care ar fi putut-o 

ataca cu un pretext oarecare? Privirea lui lacomă a căzut asupra 
Abisiniei. 

Văzându-şi întotdeauna de propriile treburi, „regatul miste¬ 
riosului presbiter Ioan" (vezi pagina 242) reuşise să supravie¬ 
ţuiască de-a lungul a aproape 16 veacuri de progres uman. 
Relieful său aspru şi luptătorii şi mai aspri erau legendari. Ii 
descurajau pe pretinşii făuritori de imperii. Aceşti creştini cu 
pielea neagră nu numai că aruncau suliţe ucigătoare, dar mai 
aveau şi obiceiul de a mutila prizonierii de război. 

Aşa cum aţi citit la p. 450, Italia încercase odinioară să ane¬ 
xeze Abisinia, sau Etiopia, cum se numeşte astăzi. In 1887 
suferise o înfrângere umilitoare la Adua, o înfrângere pe care 
poate o iertase, dar nu o uitase. Cele două ţări semnaseră un 
tratat solemn de prietenie în 1928. 

In decembrie 1934, trupele italiene şi etiopienii s-au înfrun¬ 
tat la Ual-Ual, pe frontiera controversată a teritoriului italian 
Somaliland. Prefăcându-se ultragiat, Mussolini a cerut despă¬ 
gubiri şi a refuzat să medieze conflictul. Negusul etiopian, Haile 
Selassie, şi-a expus cazul la Liga Naţiunilor. Exact aşa cum se 
aştepta Mussolini, Liga a ascultat cu atenţie şi n-a făcut nimic. 
Atunci Mussolini a anunţat că, până la urmă, va media el situa¬ 
ţia. Şiretlicul funcţionase. 

De îndată ce a fost pregătit, Mussolini a invadat Etiopia. 
Desculţi şi înarmaţi cu suliţe, soldaţii lui Haile Selassie au 
dovedit curajul pentru care erau vestiţi. Dar nu puteau ţine 
piept tancurilor, mitralierelor şi avioanelor de bombardament 
ale Italiei. Piloţii italieni, printre care şi fiul Ducelui, au povestit 
încântaţi ce „antrenant" era să lovească direct intr-un grup de 
etiopieni neînarmaţi şi să privească explozia „deschizându-se 
ca o floare". 

Intr-o ultimă strădanie, Liga Naţiunilor a catalogat Italia 
drept „agresoare" şi a votat aplicarea de sancţiuni. însă Anglia 
nu dorea să închidă Italiei Canalul Suez, de teamă că acest fapt 
„va precipita un război". La 9 mai 1936 Mussolini l-a declarat 
pe regele Italiei împărat al Etiopiei, iar Liga Naţiunilor a fost 
ca şi moartă. 

Următoarea mişcare i-a aparţinut lui Hitler. După ce încăl- 
case deja Tratatul de la Versailles prin reintroducerea recrutării 

militare, a anulat Pactul Stresemann-Briand semnat la Lo- 
carno şi a trimis contingente germane în Renania. Scena era 
pregătită pentru ca Fiihrerul şi Ducele să acţioneze la unison. 
Teatrul operaţiunilor a fost Spania. 

In 1936 a murit Antonia Merce, o dansatoare spaniolă cunos¬ 
cută ca „La Argentina". 

Prin superba ei măiestrie şi prin ţinuta demnă, această 
femeie născută în Argentina îi părea publicului ei un s i mbol 
viu al gloriei Spaniei. între timp, celălalt simbol public al Spa¬ 
niei, regele ei, se căznise să creeze exact impresia opusă. Ca 
mulţi Bourboni înaintea lui, Alfonso XIII nu era prea inteligent. 

Preferând galanteriile în străinătate îndatoririlor de acasă, 
Alfonso lăsase conducerea guvernului în mâinile marchizului 
de Estella, numit şi Primo de Rivera. în 1925, acest nobil şi-a 
atribuit puterile unui dictator şi, strângând puternic şurubul, 
a reuşit să păstreze o aparenţă de ordine. Şi-a atras însă duş¬ 
mănia semenilor aristocraţi, care în 1930 şi-au convins regele 
să se debaraseze de el. în 1931, poporul spaniol s-a debarasat 
şi de rege. Spania a devenit „republică muncitorească". Dar 
spaniolii, la fel ca germanii, nu aveau nici educaţia, nici răbda¬ 
rea necesare autoguvernării. S-au împărţit repede în prea multe 
facţiuni neputincioase, iar tulburările sociale apărute pretutin¬ 
deni după Marea Criză au măturat şi Spania. 

în iulie 1936, reflectoarele ştirilor s-au mutat din Abisinia 
la Melilla, în Marocul spaniol. Aici, un grup de generali, printre 
ei şi fostul guvernator al Insulelor Canare, Francisco Franco, 
instigau la revoltă împotriva grupării Frente Popular, înfiinţată 
recent. Această coaliţie de stânga obţinuse o victorie paşnică în 
Cortes, adică în parlament, împotriva monarhiştilor, republica¬ 
nilor şi clericilor. 

A urmat un conflict care a durat aproape trei ani. La sfârşitul 
lui, trezoreria Spaniei era falimentară, cetăţenii erau epuizaţi, 
iar oraşele spulberate de bombardamente, primele încercate 
de Europa. După ce a ieşit victorios, generalul Franco a devenit 
dictator sau „El Caudillo". Asemănarea cu Hitler şi Mussolini 
nu era întâmplătoare. Ceea ce începuse ca un război civil între 
„naţionalişti" şi „loialişti" a devenit, prin intervenţia armată, 

prima probă de forţă între Berlin şi Roma, de o parte, şi Moscova, 
de cealaltă. Iar Berlinul şi Roma au câştigat. 

Trebuie să vă cer din nou să uitaţi de „ideologii" şi să studiaţi 
geografia. Aşa veţi vedea mai limpede ce ar fi însemnat o vic¬ 
torie „loialistă" (altfel spus comunistă) în Spania. O proiecţie 
bruscă a influenţei sovietice în această zonă-cheie din vestul 
Europei ar fi sosit într-o vreme în care Franţa era coruptă şi 
slabă, iar Anglia, după abdicarea lui Eduard VIII, clar zguduită. 
Aşa că ambele ţări au salutat victoria lui Franco ca pe cel mai 
mic dintre două rele. Actul de neutralitate din 1937, menit să 
menţină emisfera occidentală în afara conflictelor europene, 
permitea totuşi Statelor Unite să vândă arme Portugaliei. 
Aceste arme au ajuns, în mod convenabil, în mâinile lui Franco. 

Lipsa echipamentului modern şi a disciplinei militare i-a 
paralizat din start pe loialişti. Ajutaţi de strategi sovietici şi 
de un grup internaţional de voluntari („brigada Lincoln" era 
alcătuită din americani), aceşti nefericiţi pioni de pe tabla de 
şah a politicii europene au pierdut rapid teren, însă au organi¬ 
zat o rezistenţă curajoasă în Madrid şi Valencia împotriva 
bombardamentelor naziste şi a strategiei „Coloana a V-a“. 

Pe când unele ziare încercau să avertizeze lumea că lecţiile 
tactice învăţate de puterile implicate în „manevrele spaniole" 
puteau fi aplicate curând şi în alte zone, altele relatau activi¬ 
tatea, sau inactivitatea, unui Comitet de neintervenţie compus 
din 21 de state, între care Germania, Italia şi Uniunea Sovietică. 

Pe acest fundal s-a constituit Axa. 

Dacă cineva credea că teoriile rasiale ale lui Hitler însemnau 
mai mult decât un tertip plăsmuit, evenimentele de la 26 noiem¬ 
brie 1936 trebuie să fi reprezentat un şoc serios. La această 
dată, Germania nazistă a salutat populaţia japoneză (la care 
kaiserul Wilhelm se referise odată cu termenii „pericolul 
galben") ca pe „arieni onorifici" şi aliaţi. Denumită Pactul Anti- 
comintern sau anticomunist, această bucată de hârtie a creat 
braţul Berlin-Tokyo al Axei. In anul următor Japonia a declan¬ 
şat un război nedeclarat, dar total, contra chinezilor. 

Mussolini a semnat documentul în 1937. Scrisul de mână 
al istoriei era afişat pe perete şi putea fi citit de orice persoană 
interesată. 

IZOLAŢIONISM ŞI ÎMPĂCIUITORISM 

CUM AU ÎNCEPUT PARTENERII AXEI SĂ-SI ÎMPARTĂ LUMEA ÎNTRE 
EI SI DE CE AU REUŞIT SĂ AJUNGĂ ATÂT DE DEPARTE 


PRIMUL RĂZBOI MONDIAL NU A FOST, ÎN REALITATE, UN 
conflict global. La vremea respectivă a fost numit „Război Mon- 
dial“ in principal din cauza faptului că mijloacele de comunicare 
perfecţionate aduseseră conflagraţia din Europa şi Orientul 
Apropiat în atenţia oricărei persoane în stare să citească un 
ziar. A fost, de asemenea, primul conflict în care o Forţă Expe- 
diţionară americană a luptat pe teritoriu european. 

Luptele se desfăşurau de aproape trei ani când Statele Unite 
au venit în ajutorul Aliaţilor, Anglia, Franţa şi Belgia; trupele 
americane au intrat în tranşee cu sloganul „facem o lume mai 
sigură pentru democraţie" (vezi pagina 470). 

Nici nu se trăsese bine ultimul glonţ, că deşertăciunea s-a 
şi văzut limpede. Pe aliaţii europeni, republici sau regate, nu îi 
preocupau ţelurile ideologice. Singurul aspect care îi interesa 
era menţinerea „echilibrului de putere" în Europa. Au mulţumit 
Statelor Unite şi, în schimbul ajutorului primit, au promis să 
continue afacerile cu americanii. 

în interesul relatării istorice oneste, asta e tot ce trebuiau 
să aştepte americanii, pentru că asta doriseră să obţină intrând 
în război. însă unii păreau reticenţi să accepte o asemenea 
atitudine realistă sau, cum o numeau ei, „cinică". Ca atare au 
fost dezamăgiţi. Se simţeau trădaţi şi păcăliţi. Protestau vehe¬ 
ment împotriva altor „complicaţii în străinătate". „Izolaţio¬ 
nismul" a devenit astfel o chestiune politică în America. 

Motivaţi fără îndoială de sentimente patriotice, în curând 
izolaţioniştii s-au văzut păcăliţi şi trădaţi in modul cel mai 

serios. Din momentul când a ajuns la putere în 1933, Hitler s-a 
folosit de sentimentul izolaţionist al Americii pentru a-şi asi¬ 
gura mână liberă în Europa. Ministerul propagandei, condus 
de Joseph Gobbels, a întrebuinţat toate mijlocele de care dispu¬ 
nea pentru a descuraja Statele Unite, împovărate de propriile 
probleme interne, să se „amestece" şi în treburile Germaniei. 
Mai mulţi congresmeni şi membri ai unor organizaţii ca Ger- 
man-American Bund, The America First Organization şi Ku 
Klux Klan au dat bucuroşi ecou acestui sentiment. (Ca un 
omagiu adus lui Hitler, Ku Klux Klanul a adăugat antisemi¬ 
tismul în registrul de „însuşiri americane de dorit".) 

Statele Unite se confruntau cu probleme, e adevărat. Când 
l-a înlocuit pe Hoover în funcţia de preşedinte în 1932, Franklin 
D. Roosevelt a moştenit sarcina de a legifera pentru scoaterea 
ţării din haosul economic. Declarând o „vacanţă bancară" şi 
adoptând Actul bancar Glass-Steagal, Actul pentru redresarea 
industrială naţională (declarat neconstituţional în 1935) şi alte 
măsuri fără precedent, Roosevelt a reuşit în cele din urmă să 
pună capăt Marii Crize. 

Noile legi au fost un leac amar pentru un popor neobişnuit 
să existe vreun fel de control guvernamental asupra iniţiati¬ 
velor private. însă lumea se afla pe atunci, şi se află şi acum, 
pe făgaşul acelei revoluţii sociale începute în clipa când omul 
s-a făcut stăpânul maşinii. (Vezi pagina 414.) Asemenea 
copacilor din calea unui uragan, guvernele vechi, rigide, au fost 
doborâte de ea, pe când altele s-au plecat în faţa furtunii, dar 
nu s-au frânt. Fenomenul care a adus comunismul în Rusia, 
fascismul în Europa Centrală şi tulburare în Asia, Africa şi 
America de Sud, a prilejuit doar o legislaţie socială în Statele 
Unite. Trebuie să fi m recunoscători pentru asta. Restricţiile 
simţite acum de SUA erau pur şi simplu cele pe care le simte 
oricine în ziua în care descoperă că „se maturizează". Şi, aşa 
cum am spus înainte, Statele Unite ajunseseră la vârsta adultă. 

Unul dintre cele mai sigure semne de maturizare a fost fap¬ 
tul că, pentru prima oară în istoria lor, Statele Unite au început 
să se intereseze de vastul continent din emisfera sudică, legat 
de cel nordic prin nume, istorie şi geografie. în pofida indepen- 

denţei politice, majoritatea ţărilor din America Centrală şi de 
Sud păstraseră limba şi multe dintre tradiţiile patriei lor mamă, 
Spania. (Singura excepţie, Brazilia, are legături similare cu 
Portugalia.) Prin urmare, era sortit ca războiul civil din Spania 
să aibă repercusiuni serioase din Ţara de Foc şi până la Rio 
Grande. 

Lovite greu de Marea Criză din anii '30, republicile din 
America Latină suferiseră o instabilitate economică urmată 
de o activitate politică intensificată. La fel ca în Spania, în cele 
din urmă s-au format două facţiuni majore, fiecare încercând 
să obţină controlul deplin asupra guvernului propriei ţări. Deşi 
nu identică, succesiunea evenimentelor a semănat în general 
destul de mult. Pe de o parte exista un „partid muncitoresc" ai 
cărui membri îşi compensau lipsa de educaţie, disciplină şi 
sprijin financiar printr-un entuziasm colosal pentru realizările 
Uniunii Sovietice. în opoziţie cu ei se găsea o facţiune cu un 
caracter „naţionalist" (uneori „naţional-socialist"). Condus de 
politicieni conservatori, militari şi industriaşi, acest partid avea 
tot ce le lipsea adversarilor, cu o singură excepţie. Ambele par¬ 
tide erau la fel de înclinate spre brutalitate şi lipsă de scrupule. 

O vreme, fiecare tabără a executat manevre pentru a-şi 
asigura poziţia. în unele ţări, rezultatul competiţiei aproape că 
părea nesigur. însă partidele naţionaliste reuşeau cam întot¬ 
deauna să dejoace planurile adversarilor şi să le-o ia înainte 
în „competiţia pucistă", iar un bărbat puternic ieşea din culise 
şi ocupa centrul scenei. 

Dacă unul dintre aceşti bărbaţi s-ar fi lăsat împins de admi¬ 
raţia pentru Franco să le acorde insurgenţilor ajutor militar, 
emisfera occidentală s-ar fi văzut antrenată în ceea ce, teoretic, 
era deocamdată un război civil în Spania. Pentru a preveni o 
asemenea mişcare, preşedintele Roosevelt a propus o întâlnire 
a Americilor la Buenos Aires. Acolo s-a semnat în 1937 Pactul 
de neutralitate. în următorii câţiva ani s-au semnat şi alte 
acorduri care au apropiat pentru prima oară America de Nord 
şi cea de Sud. 

între timp, în Europa programul Axei continua conform 
graficului. Bazându-şi cutezanţa pe premisa că „oamenilor nu 

le place să se agite până când nu sunt nevoiţi s-o facă, iar atunci 
e de obicei prea târziu", Hitler obţinea succese notabile. Pe cât 
se pare, nu i-a trecut prin gând că anticomunismul, antisemi¬ 
tismul şi antiintelectualismul lui îi determinau pe savanţii, 
muzicienii şi scriitorii de frunte ai Germaniei să plece, şi nu ca 
purtători de cuvânt entuziaşti ai patriei. Pierderea unor per¬ 
soane ca Thomas Mann, Ştefan Zweig, Kurt Weill sau Arnold 
Schonberg nu reprezenta un motiv de îngrijorare pentru cineva 
cu educaţia mărginită a lui Hitler. Insă faptul că printre exilaţi 
se număra şi Albert Einstein ar fi trebuit să-l pună pe gânduri. 
Odată cu Einstein a plecat şi formula ce avea să pună bomba 
atomică în mâinile americanilor, nu ale germanilor. 

Cu Germania ţinută bine sub control, a venit vremea pentru 
„expansiunea logică" a lui Hitler. ( ,fîeute gehort uns Deutschland, 
Morgen die ganze Welt“ - „Astăzi n e aparţine Germania, mâine 
lumea întreagă".) Anexarea Austriei, numită şi Anschluss (în¬ 
cercată întâi în 1934, dar împiedicată de Mussolini), a fost plani¬ 
ficată şi executată cu precizie şi sânge rece. 

Kurt Schuschnigg, cancelarul austriac, a fost invitat ca oas¬ 
pete la casa lui Hitler din Berchtesgaden. în 24 de ore, acest 
om de stat neînfricat a fost adus într-o stare de neajutorare 
politică. Expus la toate formele de intimidare psihologică, 
Shuschnigg a încuviinţat legalizarea Partidului Nazist austriac, 
i-a graţiat pe naziştii din puşcării, l-a numit pe Artur von Seyss- 
Inquart în funcţia de ministru al siguranţei publice şi a introdus 
o sută de ofiţeri germani în armata austriacă. 

întors acasă, Schuschnigg şi-a regretat timiditatea, iar 12 
zile mai târziu l-a înfruntat pe Hitler cerând un plebiscit. Acest 
„act perfid" a fost pretextul aşteptat de Hitler. Când şi-a comasat 
trupele pe graniţa austriacă, Schuschnigg a demisionat şi a 
fugit din ţară. La 13 martie 1938, Seyss-Inquart a proclamat 
Anschlussul ca pe un fapt împlinit. La 14 martie Hitler a intrat 
în Viena. 

Următoarea pe listă a fost Cehoslovacia. 

Flancată din trei părţi de Grossdeutchland, acest stat-for- 
tăreaţă cu fabrici de muniţie, resurse bogate şi o poziţie geogra¬ 
fică strategică era o bucăţică tentantă. Era şi o pradă uşoară. 

La graniţa nordică a Cehoslovaciei, în regiunea sudetă, trăiau 
aproape trei milioane de locuitori de origine germană. I-a cuprins 
„brusc" o dorinţă arzătoare de repatriere staţionară. Cu alte 
cuvinte, simţeau că Reich-ul ar fi trebuit să se extindă şi să îi 
înglobeze. Aceasta era tactica „coloanei a cincea" ajunsă la 
consacrare. 

Conduşi de Konrad Henlein, sudeţii germani au profitat de 
libertatea garantată de democraţia cehă pentru a-şi forma pro¬ 
priile organizaţii militare, care prezentau asemănări evidente 
cu naziştii. In cele din urmă, la 24 aprilie 1938, prin Declara¬ 
ţia de la Karlsbad, Henlein a cerut deschis autonomia germa¬ 
nilor sudeţi. 

Avem iarăşi un „dacă" istoric. DACA guvernele care susţi¬ 
nuseră crearea Republicii Cehe după Primul Război Mondial 
ar fi fost interesate intr-adevăr de supravieţuirea ei, oare n-ar 
fi putut s-o salveze? Oare Hitler putea fi oprit înainte de a deveni 
mult prea puternic? Răspunsul este foarte probabil „da". Acum 
ştim că în 1938 Hitler juca la cacealma, că nu era pregătit să-şi 
susţină pretenţiile printr-un război pe scară largă. Insă la 
momentul respectiv nici Franţa şi Anglia nu erau gata pentru 
un conflict armat. Statele Unite erau neutre, iar Rusia, deşi 
legată diplomatic de Franţa, nu era agreată de Anglia ca aliată. 
Din acest motiv Anglia şi Franţa au adoptat o politică „împă¬ 
ciuitoare". 

La 12 septembrie, după o vară sub semnul incertitudinii, 
punctată de activităţi diplomatice, intensificarea mobilizării 
franceze şi expansiunea flotei britanice, Hitler a cerut răspicat 
autodeterminare pentru germanii sudeţi. în Cehoslovacia au 
izbucnit tulburări de stradă şi s-a declarat legea marţială. 

în acel moment prim-ministrul britanic s-a dus la Berch- 
tesgaden. Ţinând în mână bine-cunoscuta umbrelă, pe care 
caricaturiştii ziarelor au utilizat-o mai târziu ca pe un simbol al 
împăciuitorismului, Neville Chamberlain a admis că Cehoslo¬ 
vacia nu avea dreptul de a cere un arbitraj. La fel ca Schuschnigg 
înaintea lui, Chamberlain nu şi-a dat seama decât la întoar¬ 
cerea acasă că fusese tras pe sfoară. Dar era prea târziu. După 
ce obţinuse prima concesie, Hitler cerea acum nu doar predarea 

teritoriului sudet cu fabricile şi unităţile militare intacte, ci 
şi desfăşurarea unui plebiscit în noiembrie pentru zonele ceho¬ 
slovace cu minorităţi germane importante. De această dată 
Chamberlain şi premierul francez Edouard Daladier s-au 
consultat cu Rusia, în timp ce Statele Unite i-au cerut lui Hitler 
o întrunire a puterilor europene. In ceasul al doisprezecelea 
Mussolini a propus planul unei conferinţe a patru puteri, ţinută 
la Miinchen. 

Milioane de persoane au salutat la vremea respectivă cu 
suspine de uşurare una dintre cele mai ruşinoase trădări din 
istorie. întors de la întrunirea unde vânduse Cehoslovacia îm¬ 
preună cu Daladier, la ieşirea din avionul care îl adusese acasă 
Chamberlain a anunţat: „Cred că e pace pentru timpul nostru". 

Ultima „pretenţie teritorială" a lui Hitler a fost satisfăcută 
repede. Pe când Germania anexa frontiera occidentală bine 
fortificată a Cehoslovaciei, Polonia şi Ungaria au smuls regiuni 
din est. în martie 1939, nucleul rămas din această republică 
efemeră s-a pus sub „protecţie germană". 

între timp, trupele japoneze ocupaseră zone întinse din 
teritoriul chinez. La „incidentele" de la Podul Marco Polo şi 
Shanghai s-au adăugat cele din Suzhou, Nanking şi Hangzhou. 
Comandată de generalisimul Chiang Kai-shek, armata chineză 
bine antrenată a dat o bătălie dârză şi defensivă contra adver¬ 
sarului nemilos cu instrucţie superioară. Şi aici, la fel ca în 
Spania sau Etiopia, cea care a suferit a fost populaţia civilă 
neînarmată. Deşi suferinţa civililor e la fel de veche ca războiul, 
ea nu mai fusese provocată niciodată cu o asemenea brutalitate 
impersonală şi mecanizată - şi nici nu a fost documentată vre¬ 
odată atât de amănunţit. Această documentare, în forma jur¬ 
nalelor de ştiri dinaintea filmelor şi a reportajelor de la faţa 
locului, nu a fost doar tolerată, ci încurajată de partenerii Axei, 
în ideea de a insufla frica în inima oricui ar fi încercat să li se 
opună. Planul le-a reuşit într-o anumită măsură. însă în nume¬ 
roase ţări „propaganda teroarei" a avut exact efectul contrar. 
Prezentate în Statele Unite, jurnalele de ştiri japoneze, alături 
de reportajele despre noile acţiuni antisemite ale naziştilor, i-au 

permis preşedintelui Roosevelt să combată complezenţa ame¬ 
ricană şi să-şi inaugureze programul de pregătire din 1938. In 
1939 „izolaţionismul" din Statele Unite era deja pe moarte. Şi 
„împăciuitorismul" european urma să moară curând în singurul 
mod posibil, prin violenţă. 

CUM „RĂZBOIUL NERVILOR" A CEDAT LOCUL „RĂZBOIULUI 

total" si cum hitler a greşit grav câteva calcule 


LA 22 MARTIE 1939, HITLER A CERUT PORTUL BALTIC MEMEL: 
Germania îl cedase Lituaniei după Primul Război Mondial. 
Oraşul a fost restituit imediat. îndreptându-se spre fosta sa 
aliată, Polonia, Hitler a cerut oraşul Danzig 1 şi dreptul de a 
construi o autostradă şi o cale ferată prin „Coridorul polonez". 
Polonia a obiectat şi a căutat susţinerea Marii Britanii şi a 
Franţei. înţelegând în sfârşit consecinţele împăciuitorismului, 
Marea Britanie şi Franţa au promis ajutor mutual Poloniei în 
eventualitatea unei agresiuni germane. 

Polonia mai spera şi în sprijinul guvernului sovietic. Insă 
Uniunea Sovietică a început brusc să-şi schimbe orientarea. 
Primul indiciu a apărut când ministrul de externe Viaceslav 
Molotov a lansat un atac verbal la adresa Marii Britanii. Apoi, 
în august 1939, s-a întâmplat inimaginabilul. Chiar şi simpati¬ 
zanţii comuniştilor au rămas fără cuvinte când Germania 
nazistă şi Uniunea Sovietică au semnat pacte comerciale şi de 
neagresiune. (Una dintre clauzele formulate de nazişti şi 
acceptate de Stalin prevedea ca Uniunea Sovietică să îi predea 
lui Hitler pe foştii comunişti germani fugiţi în Rusia în 1933.) 

Având în vedere că „voluntarii" germani mărşăluiau deja 
spre Gdansk şi provocau „incidente de frontieră", guvernului 
britanic i s-au acordat prin vot puterile prevăzute pentru starea 
de război. La 31 august 1939 Hitler a anunţat că polonezii 
respinseseră propunerea lui de pace în 16 puncte, un document 

1 . Denumirea germană a oraşului polonez Gdansk (n. tr.). 

pe care în realitate nu l-au văzut niciodată. în zori, trupele 
naziste au trecut graniţa Poloniei. 

în aceeaşi zi, Albert Forster, liderul Coloanei a V-a în Polonia, 
a proclamat reîntoarcerea oraşului Danzig la Reich-ul german. 
Cu tancurile germane înaintând în Polonia şi Luftwaffe (forţele 
aeriene) etalându-şi tacticile noi şi surprinzătoare de Blitzkrieg 
(război-fulger), Anglia şi Franţa i-au trimis lui Hitler un ulti¬ 
matum cerând retragerea soldaţilor germani de pe teritoriul 
polonez. Hitler l-a respins. La 2 septembrie 1939, Marea Brita- 
nie şi Franţa au emis o declaraţie comună de război. „Războiul 
nervilor" se terminase şi în locul său începuse conflictul global 
numit al Doilea Război Mondial. 

Cum puterile occidentale nu au putut trimite ajutor imediat, 
Polonia a fost divizată conform planului. La 12 septembrie tru¬ 
pele sovietice au traversat frontiera poloneză estică. Greu în¬ 
cercatul oraş Varşovia s-a predat naziştilor. 

Aproximativ şase luni de zile, Europa Occidentală a trăit 
experienţa „războiului amăgitor", una dintre acele perioade 
înşelătoare de răgaz, sau acalmie, despre care am vorbit înainte. 
După ce au trimis o forţă expediţionară să staţioneze în Franţa, 
englezii au săpat adăposturi acasă şi au aşteptat. Dar presiunea 
s-a exercitat asupra altor membri ai Imperiului Britanic. 
Australia, Noua Zeelandă şi India au declarat război Germaniei 
imediat. La 5 septembrie, când a devenit prim-ministru Jan 
Christiaan Smuts, Uniunea Africii de Sud a respins o propunere 
de neutralitate. Canada s-a alăturat Angliei la 12 septembrie. 
Doar Irlanda, amintindu-şi resentimente trecute, a rămas „neu¬ 
tră", furnizând spionajului lui Hitler un post de ascultare coo¬ 
perant şi convenabil. 

în Franţa predomina încă „mentalitatea Maginot". Urmând 
recomandarea ministrului de război, Andre Maginot, Franţa 
construise fortificaţii masive şi (presupuse) antitanc de-a lungul 
graniţelor răsăritene. Cu un preţ de 1,25 mi l ioane de dolari pe 
kilometru, linia Maginot nu fusese terminată, fiind deci inutilă. 
(Banii destinaţi extinderii fortificaţiei pe frontiera belgiană au 
ajuns în buzunarele anumitor politicieni.) în ciuda acestui fapt, 
mare parte din armata franceză a ocupat cazematele şi a trăit 
luni de zile în barăci subterane jilave. 

Peste Rin, Hitler îi răspunsese dlui Maginot prin linia 
Siegfried. Soldaţii germani de acolo nu au acţionat prea mult în 
iarna respectivă, însă au utilizat megafoane pentru a-şi insulta 
vechii inamici, iar francezii au ripostat cu aceeaşi monedă. 

In largul mării submarinele naziste erau însă foarte active. 
Ameninţarea lor la adresa transportului maritim internaţional 
a determinat Conferinţa Panamericană desfăşurată în Panama 
să declare o „zonă de siguranţă" în emisfera occidentală. Statele 
Unite au interzis propriilor vase să intre în apele beligerante, 
însă Roosevelt a abrogat embargoul asupra armelor şi a organi¬ 
zat exporturi către beligeranţi în sistemul cash and carry, cu 
transportul asigurat de beneficiar. 

în Europa de Est, Uniunea Sovietică se ocupase în linişte 
să-şi asigure baze fortificate în Estonia, Letonia şi Lituania. 
Acelaşi lucru li se cerea acum şi finlandezilor. Când finlandezii 
au refuzat, soldaţii sovietici au trecut la atac. 

Prin urmare, Europa se confrunta cu spectacolul unui „răz¬ 
boi în război". Italia se considera suficient de neutră pentru a 
trimite, alături de Marea Britanie şi Franţa, avioane, provizii 
şi consilieri tehnici în ajutorul generalului von Mannerheim şi 
a micii lui armate curajoase. Tot de pe o poziţie neutră, Statele 
Unite au împrumutat Finlandei io milioane de dolari. O vreme 
s-ar fi zis că Finlanda va reuşi să îi oprească la nesfârşit pe 
invadatori. însă după trei luni de război intens pe timp de iarnă 
linia finlandeză Mannerheim a fost străpunsă. în martie 1940 
Finlanda a cerut pace, cedând Uniunii Sovietice 10% din 
teritoriu, inclusiv Istmul Carelia. 

Care a fost motivul acestei mişcări aparent arbitrare din 
partea Rusiei sovietice? Trebuie să vă trimit din nou la hartă. 
Dacă priviţi cu atenţie, veţi vedea că, în ciuda tratatului cu 
Hitler, liderii sovietici îşi asigurau un teritoriu-tampon de-a 
lungul frontierei. Istoria a dovedit că au acţionat foarte înţelept. 

La sosirea primăverii, în Germania a ajuns la modă un 
cântec nou. Se numea Wir fahren gegen England (Pornim împo¬ 
triva Angliei). Ca prim pas spre realizarea acestui plan, Hitler 
a ordonat invadarea Danemarcei şi Norvegiei. în felul acesta 
spera că va învălui Anglia şi îşi va asigura bazele şi porturile 

de la Marea Nordului. Danemarca a fost ocupată repede. în 
pofida propagandei de proporţii şi a pregătirilor Coloanei a V-a, 
Norvegia s-a bătut crâncen. Atunci au intrat în acţiune pentru 
prima oară şi trupele engleze şi franceze. Germanii au fost 
izgoniţi din Bergen şi Trondheim. însă pe terenul accidentat 
al Norvegiei a contat un singur factor: superioritatea forţelor 
aeriene. Germanii o aveau. La 7 iunie 1940, când regele Haakon 
a fugit la Londra, un nazist norvegian pe nume Vidkun Quisling 
a fost desemnat ministru preşedinte şi în toate limbile lu m ii a 
apărut un nou cuvânt pentru „trădător". 

Oricât de tragic, dezastrul din Norvegia a avut şi un rezultat 
fericit. în Downing Street 10, reşedinţa tradiţională a premie¬ 
rilor britanici, umbrela împăciuitoare a lui Neville Chamberlain 
a cedat locul trabucului sfidător al lui Winston Churchill. 
Considerat multă vreme „instigator la război", acest mare 
politician şi şef al Partidului Conservator britanic era aclamat 
acum ca „omul zilei". Orator elocvent şi om de litere, Churchill 
nu a promis poporului englez decât „sânge, sudoare şi lacrimi", 
rezumând noua strategie şi noul scop al britanicilor în cuvintele: 
„Victorie - victorie cu orice preţ, victorie în ciuda terorii, victorie 
oricât de lungă şi de grea ar fi calea de urmat; căci fără victorie 
nu există supravieţuire." (S-a descoperit că, printr-o coincidenţă, 
primele măsuri din Simfonia a V-a a lui Beethoven au acelaşi 
ritm ca litera „V" din Codul Morse. Difuzate la BBC pentru 
prima oară la 20 iulie 1941, au devenit simbolul victoriei pentru 
toţi cei care se opuneau puterilor Axei.) 

Pentru Anglia nu sosiseră încă vremurile cele mai negre. 
La 10 mai 1940, ziua în care Churchill a devenit prim-ministru, 
Hitler a înconjurat linia Maginot, invadând Belgia, Luxemburg 
şi Ţările de Jos. în ciuda sosirii trupelor franceze şi britanice, 
Olanda s-a predat în patru zile, iar Belgia în 18. Depăşiţi nume¬ 
ric şi cu planurile dejucate, Aliaţii s-au retras în apropiere, la 
Dunkerque, unde naziştii i-au încercuit şi i-au împins literal¬ 
mente în mare. Hitler nu luase totuşi în considerare faptul că 
poporul britanic e unul de marinari. în una dintre cele mai 
eroice operaţiuni de salvare întreprinse vreodată, o flotă de 
900 de distrugătoare, lansatoare, pescadoare, remorchere 

fluviale şi iahturi de agrement a sfidat Blitzkrieg-vl şi a evacuat 
de pe plaje trei pătrimi din trupele britanice. 

Dat fiind că forţa aeriană hitleristă făcuse ca linia Maginot 
să devină la fel de desuetă ca arcul cu săgeţi, Franţa s-a pră¬ 
buşit repede. Pentru a -1 proteja de bombardamente, Parisul a 
fost declarat oraş deschis. Plecarea guvernului din Paris, fuga 
la Tours şi apoi la Bordeaux au reflectat panica ce cuprinsese 
întreaga Franţă. Aţâţaţi de nazişti din Coloana a V-a, civilii au 
blocat arterele radiale care duc spre ieşirea din Paris, împiedi¬ 
când deplasarea soldaţilor care se îndreptau spre front. La io 
iunie, Mussolini şi-a scos masca neutralităţii şi, în cuvintele 
preşedintelui Roosevelt, „a înfipt un pumnal în spatele veci¬ 
nului". Pe 15 iunie naziştii au intrat în Paris. O săptămână mai 
târziu Hitler a executat un mic dans triumfal în Pădurea 
Compiegne, transmis la jurnalele de ştiri. Apoi Franţa s-a pre¬ 
dat în acelaşi vagon de tren în care se semnase armistiţiul din 
1918. Germania a ocupat două treimi din Franţa, restul terito¬ 
riului fiind guvernat de un guvern-marionetă de la Vichy, condus 
de mareşalul Henri Petain. Marea Britanie rămăsese singură. 

Orarul lui Hitler s-a dovedit greşit măcar o dată. Franţa 
căzuse cu aproape două luni mai repede decât se aşteptase el. 
Nu era încă pregătit pentru următorul pas logic, invazia Insu¬ 
lelor Britanice. Barjele şi alte dotări necesare invadării fuseseră 
comandate, dar urmau să fie gata abia în august. însă până la 
momentul respectiv epoca superiorităţii aeriene a Germaniei 
trecuse. Speranţele lui Hitler de a termina cu vestul înainte 
de a se îndrepta spre Răsărit au fost spulberate de The Few 1 . 

în august 1940 a început bătălia Angliei. Val după val, avi¬ 
oanele germane au zburat peste Canalului Mânecii, demon¬ 
strând deasupra oraşelor Coventry, Manchester şi Londra 
aceeaşi abilitate şi precizie pe care o arătaseră la Varşovia, Oslo 
şi Rotterdam. Spre marea lor surpriză, o mână de avioane 
britanice au decolat pentru a le înfrunta. Erau Cei câţiva, piloţi 
din Royal Air Force (RAF), care în acea iarnă hotărâtoare au 

1. „Cei câţiva", supranume dat aviatorilor aliaţi care au luptat în bătă¬ 
lia Angliei (n. tr.). 

dovedit un curaj egalat doar de populaţia civilă a Marii Bri¬ 
tanii. In zilele acelea oraşele erau „coventrizate" 1 şi Hitler se 
lăuda că nici măcar ajutorul SUA nu putea scăpa Anglia de 
soarta care o aştepta. Dar speranţele invadatorilor s-au năruit 
pe măsură ce tot mai multe avioane naziste au fost distruse, 
iar bombardierele RAF au demarat raiduri deasupra Germa¬ 
niei. începând cu 1942, Divizia a VUI-a a aviaţiei americane 
s-a alăturat RAF şi insula asediată a devenit un „portavion 
insubmersibil“. 

încă un „dacă". Oraşele americane s-ar fi confruntat cu 
Blitzkrieg -ul nazist dacă Insulele Britanice ar fi ajuns bază 
aeriană nazistă? Cu informaţiile pe care le avem acum despre 
cercetările de pionierat realizate de Germania în domeniul 
rachetelor ghidate şi al motoarelor cu reacţie, răspunsul e fără 
îndoială da. Din fericire, în decembrie 1940 Roosevelt a impus 
acordarea unui ajutor aerian deplin pentru Anglia şi a numit 
Statele Unite „Arsenalul Democraţiei". în martie 1941 tot el a 
semnat un proiect de lege cu numărul HR 1776 şi astfel a intrat 
în vigoare legea de împrumut şi închiriere. în luna august a 
aceluiaşi an, întâlnindu-se la bordul unor vase de război ame¬ 
ricane şi britanice ancorate în largul Insulei Newfoundland, 
Roosevelt şi Churchill au elaborat Carta Atlanticului. Acest 
document în opt puncte a situat în sfârşit ferm Statele Unite 
ca susţinătoare ale Marii Britanii în lupta contra Axei şi, fă¬ 
când-o, a dat lumii principiile fundamentale ale viitoarei Carte 
a Naţiunilor Unite. 

în timp ce prietenia anglo-americană înflorea, cea italo-ger- 
mană întâmpina dificultăţi. Roosevelt şi Churchill respinseseră 
categoric orice dorinţe de expansiune teritorială. Pe de altă 
parte, Mussolini vedea că partenerul său în Axă era mult mai 
priceput la acapararea de teritorii decât se aşteptase. în plus, 
deşi Italia anexase Albania în 1939, pentru toate mişcările 

1. In engleză, joc de cuvinte intraductibil bazat pe expresia „a trimite 
pe cineva la Coventry“, care echivalează cu „a ostraciza, a exclude pe cineva 
din societate", şi faptul că oraşul Coventry a fost distrus de bombarda¬ 
mentele naziste în timpul celui de-al Doilea Război Mondial (n. tr.). 

ulterioare Mussolini a fost obligat să se bazeze pe ajutorul 
lui Hitler. 

Pornind din Libia în septembrie 1940, italienii avansaseră 
în est pe linia ţărmului ajungând în Egipt înainte ca englezii 
să aibă oportunitatea unui contraatac. Când au făcut-o, amenin¬ 
ţau să termine repede cu apaticii cuceritori conduşi de Musso¬ 
lini. Atunci a intrat în scenă forţa de expediţie germană Afrika 
Korps, la comanda generalul Erwin Rommel, care a recapturat 
oraşul Tobruk şi i-a respins pe englezi la El Alamein. 

Nu încape îndoială că şi fiascoul italian din Grecia a fost 
determinat de impulsul lui Mussolini de a-şi imita partenerul 
de succes din Axă. Spre sfârşitul lui octombrie 1940 şi-a trimis 
soldaţii din Albania în Grecia. Pe la jumătatea lui noiembrie 
italienii fuseseră zdrobiţi cu desăvârşire. Victoria greacă a dat 
o lovitură uluitoare prestigiului Axei, dar i-a şi oferit Marii 
Britanii scuza de care avea nevoie pentru a veni în ajutorul 
Greciei şi a intra în Europa pe „uşa din spate a Balcanilor". In 
atacul anticipat al lui Hitler în est, o armată aliată avansând 
spre nord l-ar fi lovit în flanc. Deşi necesitatea de a apăra Italia 
a provocat amânarea fatală cu o lună a invaziei iminente a 
Rusiei sovietice, Hitler s-a îndreptat spre sud. Tancurile ger¬ 
mane, nu cele italiene, au intrat în Atena în aprilie 1941. 

Că Hitler pusese ochii pe Peninsula Balcanică era clar de 
mult. In iunie 1940 Rusia sovietică a anticipat încă o mişcare 
a germanilor şi a smuls Basarabia de la România. In august, 
restul României se demobiliza şi naziştii au pătruns în teritoriu. 
Totodată, Ungaria şi Bulgaria s-au alăturat Axei. Dar când 
guvernul iugoslav a dorit să facă acelaşi lucru, a izbucnit o 
revoltă şi regele Petru a fost obligat să fugă. A fost semnalul 
care l-a pus pe Hitler în mişcare. Nu s-a oprit până nu a ocupat 
Grecia şi i-a luat pe britanici prin surprindere cu o invazie 
aeriană a Insulei Creta. Aceasta s-a întâmplat la 20 mai 1941. 
Pentru ca ruşinea lui Mussolini să fie completă, trupele brita¬ 
nice intraseră în stăpânirea Etiopiei, pe care o eliberaseră cu 
o zi înainte. 

In aceeaşi lună, Rudolf Hess, al treilea locţiitor al Fiihrerului 
în Germania, s-a paraşutat în Scoţia în speranţa de a obţine 

prin intermediul contactelor personale ceea ce nu reuşise 
strategia de bombardament a lui Hitler, astfel încât să pună 
capăt războiului germanilor cu Anglia. Hess a fost luat prizonier 
de război, însă motivul misiunii sale a ieşit repede la iveală. 
Pe 22 iunie Hitler a invadat URSS. 

Uniunea Sovietică nu a fost luată complet prin surprindere. 
Timp de trei săptămâni, cele două armate enorme, de acelaşi 
calibru, s-au încleştat pe frontieră. Apoi „linia Stalin" s-a rupt 
şi germanii au năvălit prin ea. In acel moment Hitler a făcut 
cea mai mare greşeală din cariera lui. A permis teoriilor lui 
despre „rasa stăpânitoare" să îl coste o victorie. 

Mulţi ruşi îi considerau pe germanii invadatori drept eli¬ 
beratori. Sub comanda generalului rus Andrei Vlasov, şase 
divizii ruse anticomuniste s-au pus la dispoziţia lui Hitler. Gata 
să li se alăture aşteptau alte două milioane de bărbaţi pentru 
care doborârea Kremlinului însemna împlinirea unui vis. Dar, 
potrivit lui Alfred Rosenberg, teoreticianul rasist al lui Hitler, 
ruşii erau Untermenschen într-o lume organizată după ideile 
naziste, un popor bun doar la muncă forţată în abjecta organi¬ 
zaţie Todt. Hitler intenţiona să cucerească Rusia, nu s-o elibe¬ 
reze. In felul acesta şi-a pecetluit pieirea. Naţionalişti înflăcăraţi, 
ruşii îşi iubeau ţara mai mult decât antipatizau Biroul Politic. 
Dezgustaţi de Hitler, au abandonat cauza lui Vlasov. 

întrucât se angajaseră deja, ceilalţi au continuat să lupte 
alături de el, s-au retras odată cu nemţii şi în cele din urmă 
au fost capturaţi în Germania. Predat sovieticilor de către 
americani, Vlasov şi partizanii lui au fost executaţi ca trădători 
în 1945. 

înaintând spre nord, în septembrie 1941 Hitler a asediat 
Leningradul, iar în noiembrie a ocupat Crimeea şi a atacat 
oraşul Sevastopol. Fără a ţine seama de pierderi, ruşii îndârjiţi 
i-au făcut pe germani să plătească pentru fiecare palmă de 
pământ. Apoi, pe drum spre Moscova, luna pierdută cu ocupa¬ 
rea Greciei l-a prins din urmă pe Hitler. Trupele sale au dat 
peste aliatul dintotdeauna al Rusiei, „generalul Iarnă". Subnu¬ 
trită din cauza tacticii „pământului pârjolit" aplicată de sovietici 
şi fără îmbrăcăminte adecvată pentru iarnă, armata germană 

a fost oprită în faţa Moscovei şi obligată să aştepte primăvara. 
Până în primăvară s-au schimbat două lucruri; ruşii aveau un 
nou aliat, iar Wehrmacht-ul un nou comandat suprem. Acesta 
din urmă, care dirija „intuitiv" războiul, nu era nimeni altul 
decât fostul caporal Adolf Hitler, care se promovase la rangul 
de feldmareşal. Noul aliat al Rusiei era Statele Unite. 

Relaţiile între Japonia şi Statele Unite se tensionaseră tot 
mai mult. Parteneră cu drepturi depline a Axei încă din septem¬ 
brie 1940, Japonia suferise din cauza întreruperii furnizării 
materialelor de război americane. Bunurile japoneze din Ame¬ 
rica fuseseră îngheţate. Rând pe rând, membrii mai prudenţi 
din guvernul japonez au fost înlocuiţi de bărbaţi bătăioşi, ca gene¬ 
ralul Hideki Tojo, devenit prim-ministru la 16 octombrie 1941. 

La 7 decembrie, în timp ce emisarul pentru pace Saburo 
Kurusu se afla la Washington pentru continuarea negocierilor, 
avioanele japoneze au lansat un atac surpriză asupra bazei 
americane de la Pearl Harbor, în Insulele Hawaii. 

RĂZBOIUL GLOBAL 

AXA A PIERDUT „BĂTĂLIA PRODUCŢIEI*', DAR VICTORIA FINALĂ 
A FOST OBŢINUTĂ DE SAVANŢII AMERICANI SI BRITANICI. PENTRU 
ÎNTREAGA OMENIRE S-AU IVIT ZORII UNEI ERE NOI 


CU CÂT PRIVIŢI MAI MULT HARTA, CU ATÂT MAI INCREDIBIL 
pare. în decembrie 1941, japonezii stăpâneau nord-estul Chinei, 
în iunie 1942 ocupaseră şi Filipinele, Guamul şi Indiile de Est 
olandeze. Dominau Indochina franceză, Thailanda şi amenin¬ 
ţau India prin Birmania. Au debarcat pe Attu din Insulele 
Aleutine. La Pearl Harbor, bombardierele lor avariaseră un 
segment major din Flota Pacifică a Statelor Unite. 

A fost intr-adevăr „anul agoniei" pentru cei care se împotri¬ 
veau Axei. Şi totuşi, dintr-un anumit punct de vedere a fost şi 
un an triumfător. Douăzeci şi şase de ţări, multe reprezentate 
de „guverne în exil", şi-au însuşit principiile Cartei Atlanticului, 
formând astfel nucleul viitoarei Organizaţii a Naţiunilor Unite. 

Când declaraţia de război făcută de americani Japoniei a 
fost urmată de contradeclaraţii din partea Germaniei şi Italiei, 
Statele Unite şi-au înhămat întreaga capacitate industrială la 
efortul de război. în această epocă a războiului extrem de 
mecanizat, se impunea nu doar să lupţi mai bine decât inamicul, 
ci şi să produci mai mult decât el. Ca şi în alte ţări, femeile s-au 
alăturat bărbaţilor în fabricile de armament şi au fost încorpo¬ 
rate ca personal auxiliar în armată, forţele navale şi marină. 
S-au pus în mişcare toate competenţele tehnice, toate ramurile 
ştiinţei şi medicinii. Radarul, penicilina, materialele plastice 
sunt doar câteva dintre descoperirile a căror perfecţionare a 
fost grăbită de „efortul de apărare". Peste noapte zborurile trans¬ 
oceanice au devenit o banalitate. Iar acum guvernul Statelor 
Unite aloca, de asemenea, milioane de dolari cercetărilor într-o 

ramură ştiinţifică obscură până atunci, şi anume domeniul 
fisiunii atomice. 

Primele raiduri de bombardamente exclusiv americane în 
Germania s-au organizat abia în 1943. Insă la 8 noiembrie 1942, 
la numai două săptămâni după victoria decisivă a generalului 
Bernard Montgomery asupra lui Rommel la El Alamein, forţele 
americane şi britanice au debarcat în Africa de Nord franceză. 
Germania a ocupat imediat toată Franţa, dar nu a reuşit să 
captureze flota franceză. Parte din aceasta a pornit spre Africa 
de Nord. Restul a fost sabordat în portul Toulon. 

Toamna a fost crucială pe toate fronturile. In septembrie, 
Armata Roşie le-a administrat germanilor o înfrângere zdrobi¬ 
toare la Stalingrad şi, în consecinţă, le-a blocat înaintarea spre 
câmpurile petroliere de la Marea Caspică. In noiembrie, japo¬ 
nezii, afectaţi încă de bombardarea oraşelor Tokyo şi Yokohama 
de către avioanele americane lansate de pe portavioane, au su¬ 
ferit prima înfrângere maritimă. O înfruntare navală care a 
durat trei zile în Insulele Solomon s-a încheiat cu victoria 
Statelor Unite. 

In ianuarie 1943 Churchill şi Roosevelt s-au întâlnit la Casa- 
blanca într-o stare de spirit optimistă. In condiţiile în care Stalin 
nu a putut participa, iar Franţa a fost reprezentată de şefii 
Forţelor Franceze Libere rivale, Giraud şi de Gaulle, Aliaţii s-au 
simţit suficient de siguri pe victorie pentru a cere insistent 
„capitularea necondiţionată" a membrilor Axei. 

Următoarele luni au adus mai aproape victoria. Forţele ger¬ 
mane începuseră să se retragă lent din toată Rusia. In Pacific, 
generalul Douglas MacArthur a repurtat o victorie dificilă 
asupra japonezilor la Guadalcanal, în Insulele Solomon. La 
ordinele generalului Dwight D. Eisenhower, Armata a Il-a ame¬ 
ricană din Africa de Nord, înaintând spre est, a făcut joncţiunea 
cu Armata a VUI-a engleză în Tunisia. O lună mai târziu, la 
12 mai 1943, ce mai rămăsese din Afrika Korps, o forţă cândva 
atât de mândră, s-a predat la Capul Bon. 

Prestigiul lui Mussolini s-a năruit odată cu victoria aliată 
în Africa de Nord. O debarcare aliată în Sicilia a fost urmată de 
îndepărtarea de la putere şi închiderea lui Mussolini. Guvernul 

italian, acum condus de regele Victor Emanuel III şi de mare¬ 
şalul Pietro Badoglio, a capitulat necondiţionat la 8 septembrie. 
Dar o săptămână mai târziu Mussolini a fost eliberat de soldaţii 
germani şi dus în nordul Italiei, unde a proclamat înfiinţarea 
unei republici fasciste. Luptele în Italia au continuat până în 
1945, trupele germane retrăgându-se pas cu pas spre nordul 
peninsulei. Distrugerea splendidei mănăstiri Monte Cassino, 
folosită de germani ca post de observaţie, bombardarea Romei 
ocupate de germani, ravagiile provocate de debarcarea aliată 
la Anzio, demolarea podurilor din Florenţa - iată moştenirea 
lui Mussolini. In final prietenia cu Fiihrerul a transformat 
Italia într-o zonă-tampon pentru germani. Deghizat într-o 
uniformă a Wehrmacht-ului, Ducele de pe vremuri a încercat 
să fugă în Germania în aprilie 1945. A fost prins de partizani 
şi împuşcat. 

Al Doilea Război Mondial a fost războiul conferinţelor glo¬ 
bale. Transportul aerian le-a dat liderilor beligeranţi şi asisten¬ 
ţilor lor posibilitatea de a se întâlni şi discuta informai probleme 
de interes comun. Churchill a traversat de două ori Atlanticul 
pentru a se întâlni cu Roosevelt, o dată la Washington în 1941 
şi o dată la Quebec în 1943. Spre sfârşitul lui noiembrie în 
acelaşi an, generalisimul Chiang Kai-shek a zburat la Cairo, 
unde s-a consultat cu Roosevelt şi Churchill în legătură cu 
strategia din Orientul îndepărtat, iar două zile mai târziu 
liderul britanic şi cel american s-au întâlnit cu premierul Stalin 
la Teheran. 

Cu excepţia trupelor de ocupaţie în teritoriile stăpânite de 
nazişti şi a celor angajate în confruntarea cu Aliaţii în Italia, 
grosul armatelor lui Hitler era desfăşurat pe frontul de est. 
Pentru a reduce această presiune, e de înţeles că Uniunea Sovie¬ 
tică a reclamat deschiderea unui „al doilea front“. Dorinţa 
ruşilor s-a împlinit la 6 iunie 1944, cu invazia din Normandia. 
Sosise Ziua Z. 

Ca urmare a unei strategii îndrăzneţe, a planificării deta¬ 
liate şi coordonării precise puse la punct de Cartierul General 
Suprem al Forţelor Expediţionare Aliate (SHAEF în engleză), 
soldaţii care au traversat Canalul sau au fost paraşutaţi cu 

misiunea de a asalta zidul Atlanticului, bine apărat, au reuşit 
să captureze oraşele Cherbourg şi Caen în răstimp de o lună. 
Sub conducerea generalului Eisenhower, eliberarea Franţei a 
devenit în curând realitate. La 15 august a avut loc o nouă 
debarcare, de această dată pe Riviera. Zece zile mai târziu, toţi 
ceilalţi Aliaţi s-au oprit în afara Parisului pentru a le acorda 
soldaţilor francezi onoarea de a se alătura rezistenţei - numită 
Forţele Franceze din Interior - în misiunea de eliminare a ulti¬ 
milor germani rămaşi în capitala franceză. înaintând la sud 
de Paris, Armata a IlI-a americană, comandată de generalul 
George S. Patton, a declanşat un atac blindat rapid spre fluviul 
Rin. însă în nord, în Belgia şi Olanda, geografia şi vremea i-au 
ajutat pe germani să opună o ultimă rezistenţă hotărâtă. 

Trupele aliate aeropurtate paraşutate la Arnhem n-au primit 
sprijinul forţelor terestre de care aveau nevoie în sud. Au fost 
încercuite şi aproape lichidate. Atât germanii, cât şi Aliaţii au 
spart digurile pentru a inunda regiunile joase ale ţării, astfel 
încât mare parte din Delta Rinului a devenit o mlaştină impo¬ 
sibil de traversat. Asta i-a împiedicat pe soldaţii germani să 
treacă în sud, ca în 1940. A mai împiedicat şi un atac aliat spre 
nord pentru a înconjura zidul vestic. Aliaţii s-au oprit pentru 
a-şi consolida cuceririle. Apoi a urmat „Ofensiva din Ardeni“. 

Aspectul uimitor al acestui ultim mare contraatac german 
a fost gradul său de reuşită. La rândul său, acesta s-a datorat 
faptului că Aliaţii au fost luaţi prin surprindere. Nimeni, nici 
măcar generalii germani, nu credeau că armatele lor mai erau 
capabile de o asemenea rezistenţă. însă feldmareşalul Karl R. 
G. von Rundstedt, care comanda forţele germane din vest, 
primise un ordin de la Fiihrer. Nu avea loc de întors. După eve¬ 
nimentele din iulie 1944, generalii Wehrmacht-ului erau oameni 
de sacrificiu. 

Fricţiunile între Hitler şi comandamentul general german 
durau de foarte multă vreme. Din nucleul gărzii personale a 
lui Hitler de dinaintea lui 1933 se formase „SS“, abreviere 
pentru Schutzstaffel sau Eşalon de protecţie. Hitler promisese 
de nenumărate ori ierarhiei Wehrmacht că membrii SS nu vor 
fi înarmaţi. Apoi se răzgândise brusc şi formase divizii SS, 

dotându-le cu cele mai bune echipamente şi denumi r i pompoase 
ca Totenkopf (Cap de mort), Leibstandarte Adolf Hitler şi aşa 
mai departe. Când soldaţii Wehrmacht şovăiau, ofiţerii SS erau 
trimişi să îi ţină pe poziţii. Insă autonumirea lui Hitler în 
funcţia de comandant suprem al forţelor armate a fost pică¬ 
tura care a umplut paharul. Wehrmacht-ul a uneltit o revoltă. 
La 20 iulie, o bombă plasată într-o geantă i-a provocat lui Hitler 
doar câteva răni uşoare, iar faptul că a scăpat i-a întărit convin¬ 
gerea în alianţa lui cu destinul. După ce generalul von Witzleben 
şi alţi conspiratori au fost strangulaţi cu brutalitate, Hitler a 
apucat ferm hăţurile. El a fost cel care a ordonat crearea unei 
breşe germane spre mare. 

Declanşat intr-un moment în care oraşele Bruxelles, Anvers 
şi Aachen se aflau deja în mâinile Aliaţilor, atacul celor 24 de 
divizii a început la 16 decembrie şi a durat opt zile. Cu ordinul 
de a nu lua prizonieri, trupele SS şi Wehrmacht au început să 
roiască pe o suprafaţă de aproximativ 260 de kilometri pătraţi. 
La Bastogne, Divizia americană 101 aeropurtate a fost încer¬ 
cuită şi i s-a cerut să capituleze. Germanii au primit drept 
răspuns, de la generalul McAuliffe, monosilabicul acum consa¬ 
crat: ,JSfuts! ul Elemente ale Armatei a IlI-a au ridicat asediul 
oraşului Bastogne. La 24 decembrie, un raid cu 7.000 de avi¬ 
oane i-a oprit pe germani. Ultimii germani nu au fost alungaţi 
de pe teritoriul belgian decât la începutul lunii februarie a 
anului următor. 

In timp ce Aliaţii se pregăteau să traverseze Rinul în forţă, 
nişte soldaţi americani norocoşi au descoperit un pod de cale 
ferată rămas intact, la Remagen, în sudul oraşului Bonn. Gro¬ 
sul armatelor aliate a traversat fluviul cu ambarcaţiuni în luna 
martie. 

Intre timp, înaintarea sovietică era de neoprit. Finlanda, 
care trecuse de partea Germaniei în 1941, a suferit un al doilea 
atac sovietic la scurt timp după Ziua Z. în sud, Armata Roşie 
a ajuns la graniţa României în martie 1944. A urmat invadarea 

1. „Prostii!“/„Pe naiba!" - răspunsul generalului avea sensul unui 
refuz categoric (n. tr.). 

Ungariei şi Cehoslovaciei, iar cucerirea Peninsulei Balcanice 
de către sovietici s-a încheiat cu predarea Budapestei în februa¬ 
rie 1945. 

In aprilie 1943 guvernul sovietic rupsese relaţiile diplomatice 
cu guvernul polonez din exil. Cucerirea Varşoviei în ianuarie 
1945 a lăsat să transpară un model nou, deocamdată voalat, de 
politică de forţă. Mai târziu în aceeaşi lună Armata Roşie a 
traversat fluviul Oder şi la 7 februarie se îndrepta spre periferia 
Berlinului. 

în ziua aceea, Stalin îi găzduia pe Churchill şi Roosevelt la 
Ialta, în Crimeea. Din această ultimă întâlnire a celor trei au 
rezultat acordul de la Ialta, planurile postbelice pentru Germa¬ 
nia şi Austria şi o înţelegere privind participarea sovietică la 
războiul contra Japoniei. 

Ales pentru un al patrulea mandat în 1944, Roosevelt nu 
se simţea prea bine când s-a dus la Ialta. Două luni mai târziu, 
pe 12 aprilie 1945, a murit la Warm Springs, în Georgia. în aceeaşi 
după-amiază vicepreşedintele său Harry S. Truman a depus 
jurământul de învestitură în funcţie. în ziua următoare Armata 
Roşie a intrat în Viena şi la primele tratative ale Naţiunilor 
Unite desfăşurate la San Francisco pe 25 aprilie a sosit vestea 
că trupele sovietice şi americane se întâlniseră pe râul Elba. 
înainte ca sesiunea de două luni să se încheie cu semnarea 
Cartei Naţiunilor Unite, războiul în Europa se terminase. La 
1 mai, amiralul Karl von Donitz a anunţat că Hitler se sinuci¬ 
sese în buncărul său de sub cancelaria demolată din Berlin. 
Ziua Victoriei în Europa a fost 7 mai 1945. 

Sentimentele antigermane erau intense când Stalin s-a 
întâlnit cu Truman şi Churchill la Potsdam, în iulie, să discute 
planurile pentru perioada postbelică. Pe britanici îi înfuriaseră 
în mod deosebit bombele şi rachetele cu rază lungă de acţiune 
lansate de germani după Ziua Z de pe coastele franceze, bel¬ 
giene şi olandeze. (Numite „armele-V“ - „V“ a fost răspunsul 
nazist la „V-ul de la Victorie" aliat. în germană venea de la 
Vergeltung - răzbunare.) După cum am menţionat, Uniunea 
Sovietică se simţea profund revoltată după deportarea în masă 
a propriilor cetăţeni, folosiţi ca sclavi de organizaţia Todt. 

Indignare internaţională a stârnit şi descoperirea lagărelor de 
concentrare naziste unde evreii, deţinuţii politici şi toţi „inamicii 
statului" erau duşi să moară de boli şi foame, ori în extrem de 
eficientele camere de gazare. 

Un tribunal alcătuit din reprezentanţi a patru puteri i-a 
judecat la Nurnberg pentru dementele lor „crime de război" pe 
acei lideri nazişti care nu şi-au urmat Fiihrerul în moarte. Unul 
dintre ei, Martin Bormann, nu a fost prins, fiind condamnat 
in absentia. Doi au murit în aşteptarea procesului, trei au fost 
achitaţi, şapte condamnaţi la închisoare pe viaţă şi zece spân¬ 
zuraţi. Hermann Goring s-a sinucis în celulă în ajunul zilei 
când urma să fie spânzurat. 

în timpul Conferinţei de la Potsdam, alegerile din Marea 
Britanie l-au adus în funcţie pe liderul socialist Clement Attlee. 
Ca nou prim-ministru, el i-a luat locul lui Winston Churchill la 
masa conferinţei. Acum, cu doi parteneri ai Axei învinşi, Aliaţii 
şi-au concentrat întreaga atenţie asupra războiului cu Japonia. 

O posibilă invazie japoneză în Australia fusese anticipată 
în 1942. Dată fiind suprafaţa oceanică gigantică, de multe ori 
la distanţă de peste 35.000 de mile nautice chiar şi de Japonia, 
trupele americane, britanice, australiene şi filipineze au început 
un nou tip de război amfibiu numit „saltul din insulă-n insulă". 

Iniţiind o ofensivă comună în iulie 1943, Aliaţii au ocolit 
câteva dintre insulele mai mari aflate sub ocupaţie japoneză 
şi le-au atacat pe cele care ofereau baze aeriene pornind de pe 
care avioanele puteau hărţui liniile japoneze de aprovizionare, 
în felul acesta, japonezii din multe insule puteau fi înfometaţi 
fără să fie nevoie de luptă directă. însă o privire pe hartă vă va 
dezvălui amploarea acestei operaţiuni. Dacă Aliaţii ar fi invadat 
doar o insulă dintr-o sută, şi tot puteţi înţelege de ce războiul 
din Pacific a costat un număr aşa mare de vieţi. 

Ofensiva a început cu ocuparea micii Insule Rendova din 
arhipelagul Solomon. Până la sfârşitul anului fuseseră securi¬ 
zate Insula Bougainville şi baza aeriană Munda, de pe Insula 
Noua Georgie. în Noua Guinee, Salamaua căzuse, iar japonezii 
din Lae erau încercuiţi. Aliaţii au lovit apoi în Insulele Gilbert, 
demarând o manevră amplă de încercuire. 

în 1944 japonezii au constatat la ce treabă grea se înhă- 
maseră. Chiar dacă multe insule nu erau decât atoli de corali, 
stăpânirea lor reprezenta o necesitate vitală pentru Aliaţi, 
într-un arc exterior, s-au efectuat debarcări la Kwajalein şi 
Eniwetok, în arhipelagul Marshall, plus un asalt îndrăzneţ în 
Insulele Mariane. Recuperând Insula Guam ocolită înainte, în 
august Aliaţii au dobândit o bază de unde avioanele Superfor- 
tress puteau bombarda Kyushu, cea mai sudică insulă japoneză, 
înaintând pe coasta Noii Guinee, au luat Aitape, apoi Hollandia, 
Insulele Am iralităţii şi Schouten. Debarcări s-au făcut şi în Caro- 
line şi Moluce. La 19 octombrie, generalul Douglas MacArthur 
a reuşit să-şi îndeplinească o promisiune, punând piciorul pe 
Insula Leyte din Filipine. 

între timp, pe continentul asiatic trupele lui Chiang Kai-shek 
repurtau victorii, iar japonezii fuseseră alungaţi din India. 
Deoarece Drumul Birmania spre China se afla tot în mâinile 
japonezilor, s-a organizat un serviciu de transport aerian peste 
„deal“ din India până la Chongqing, capitala provizorie a lui 
Chiang Kai-shek. Apoi a început campania epuizantă, dar reu¬ 
şită, care i-a obligat pe japonezi să abandoneze jungla birmaneză. 

Ultima etapă a războiului din Pacific a început târziu în 
1944, când Insulele Saipan şi Mariane au devenit baza unei 
ofensive aeriene totale împotriva obiectivelor industriale japo¬ 
neze. Expediţia era extrem de riscantă: Japonia se afla la peste 
1.500 de kilometri depărtare. în martie 1945 o bătălie de o 
lună pentru insula-fortăreaţă Iwo Jima a oferit bombardierelor 
americane o bază la 1200 de kilometri distanţă de Yokohama. 
în aprilie a urmat invazia Insulei Okinawa. Coincizând cu 
înfrângerea Germaniei, cea mai mare ofensivă aeriană a războ¬ 
iului s-a dezlănţuit împotriva unor oraşe aflate la doar 525 
de kilometri distanţă. între timp, în sud-estul Asiei, amiralul 
Louis Mountbatten a anunţat victoria deplină a forţelor brita¬ 
nice, americane şi chineze asupra japonezilor, care încetaseră 
atacurile „banzaC. 

1. Denumire dată de Aliaţi atacurilor în valuri lansate de infanteria 
japoneză. Este o prescurtare a expresiei „Trăiască împăratul", strigătul 
de luptă al soldaţilor niponi (n. tr.). 

înspăimântaţi deja de numărul vieţilor pierite în război, 
Aliaţii ştiau că invazia planificată în Japonia urma să răpună 
şi altele. în timp ce trupele re-desfăşurate se mutau spre est 
de pe fronturile europene, în scenă a intrat ştiinţa, dând războ¬ 
iului un deznodământ rapid şi terifiant. 

Fizicienii din toată lumea înţeleseseră de mult că atomul nu 
era, aşa cum crezuseră grecii, o entitate fundamentală şi ne¬ 
schimbătoare. Cercetările în problema transformării „materiei" 
în „energie" prin fisiunea atomică fuseseră îngrădite doar de 
necesitatea de a asigura material „fisionabil" în cantităţi sufi¬ 
ciente pentru realizarea de experimente. După cum ştiţi, 
formula-cheie, fundamentală, pe care s-au bazat aceste experi¬ 
mente ajunsese din Germania în America în capul unui savant 
german exilat, Albert Einstein. 

Aliaţii ştiau că naziştii alocaseră sume mari de bani pentru 
continuarea cercetărilor în domeniul atomic. La curent cu acest 
lucru, britanicii efectuaseră un îndrăzneţ raid de sabotaj la o 
fabrică de „apă grea" situată la Rjukan, în Norvegia ocupată 
de nazişti. Unor oameni de ştiinţă ca Enrico Fermi, Lisa Meitner 
şi Einstein le era clar că descoperirea energiei atomice avea să 
pună o armă puternică în mâinile celor dintâi descoperitori. 
Preşedintele Roosevelt a fost persuadat în legătură cu urgenţa 
problemei şi, drept urmare, la Oak Ridge în Tennessee s-a înfiin¬ 
ţat, în cel mai mare secret, un laborator atomic - care avea să 
evolueze intr-un oraş de sine stătător. 

La 16 iulie 1945, oamenii de ştiinţă britanici şi americani 
care lucrau împreună au fost martorii primei explozii atomice 
văzute vreodată de om. A avut loc în deşert, la White Sands, lângă 
New Mexico. La 6 august a avut loc o a doua explozie, de această 
dată în oraşul japonez Hiroshima. Printr-o singură detunătură 
devastatoare trei cincimi din oraş au fost distruse, multe mii 
de persoane au fost ucise şi la fel de multe rănite. Peste trei zile, 
o a treia bombă atomică, şi mai distrugătoare, a fost lansată 
la Nagasaki. 

Aceste evenimente, asociate cu declaraţia de război contra 
Japoniei făcută de sovietici şi o invazie simultană a Manciu- 
riei, au îngenuncheat Imperiul Soarelui-Răsare. După ce li s-a 

garantat că împăratul lor, Hirohito, va putea rămâne pe tron, 
japonezii s-au predat formal la bordul navei de război Missouri, 
ancorată în Golful Tokyo. Era Ziua Victoriei împotriva Japoniei, 
2 septembrie 1945. 

Coşmarul războiului global se terminase. Totuşi, pe măsură 
ce relatările detaliate despre cele petrecute în Hiroshima şi 
Nagasaki umpleau secţiunile de ştiri, toată omenirea şi-a dat 
seama că începuse o eră nouă şi îngrijorătoare. Statele Unite 
şi Marea Britanie nu îşi puteau ţine descoperirea secretă la 
nesfârşit. Ce viitor îi era hărăzit lumii acum, când această forţă 
înspăimântătoare se afla la dispoziţia omului? In căutarea unui 
răspuns, lumea s-a îndreptat spre Organizaţia Naţiunilor Unite. 



7 1 

NAŢIUNILE UNITE 

CUM AU MOŞTENIT STATELE UNITE SUPREMAŢIA MONDIALĂ SI 
CUM I-AU GĂZDUIT PE PARTICIPANŢII LA UN EXPERIMENT DE 
PROPORŢII ÎN RELAŢIILE INTERNATIONALE 


OSCAR WILDE A SPUS ODATĂ ÎN GLUMĂ: „CÂTĂ VREME E 
considerat o ticăloşie, războiul va fi mereu fascinant. Când va 
fi socotit vulgar, va înceta să mai fie popular." Dacă ar fi înlocuit 
cuvântul „vulgar" cu „nerentabil" ar fi ajuns şi mai aproape de 
adevăr. Armatele nu mărşăluiesc doar „cu burta plină", cum 
se spune, ci şi pline de speranţă; speranţa răsplăţii învingăto¬ 
rului - bogăţii, teritorii noi, o viaţă mai bună sau, ironic, pace. 
înlăturaţi această speranţă şi armatele îşi vor înceta marşul. 

Ravagiile provocate de Primul Război Mondial păreau să fi 
făcut exact asta. Numindu -1 „un război pentru a pune capăt 
războiului", optimiştii susţineau că un al doilea măcel mecani¬ 
zat avea să fie complet nepractic şi neprofitabil chiar şi pentru 
câştigător. însă omenirea e sclava obişnuinţei şi învaţă greu 
din propriile greşeli. Peste două decenii a izbucnit un alt război. 
Cei care l-au început sperau într-o victorie rapidă, violentă şi 
profitabilă. Şi au fost învinşi, oraşele lor au suferit mari distru¬ 
geri, iar guvernele lor au falimentat. însă şi învingătorii au 
suferit la fel, dacă nu cumva şi mai mult. Zone vaste din Uniu¬ 
nea Sovietică erau în ruine. China era sfâşiată de neînţelegeri 
interne. Imperiul Britanic s-a dezintegrat parţial, iar povara 
supremaţiei a trecut asupra Statelor Unite. Pentru a-şi susţine 
economia şi a avea ţări cu care să colaboreze pe plan comercial, 
Statele Unite au fost nevoite să acorde sprijin financiar atât 
foştilor aliaţi, cât şi foştilor inamici. (în scurtă vreme acest ajutor 
a servit unui scop diferit, aproape şi mai important, despre 
care vom vorbi mai târziu.) 

Ciuperca atomică de la Nagasaki nu făcuse doar să reteze 
brusc visul Japoniei cu privire la o „sferă de coprosperitate“ 
asiatică. Asemenea unui deget îndreptat spre cer, părea să aver¬ 
tizeze că războiul cu arme atomice va însemna „câştigătorul nu 
ia nimic“. Alternativa era un nou tip de arbitraj internaţional. 

Chiar şi înainte de detonarea bombei atomice, Winston 
Churchill propusese ca Statele Unite, Commonwealth-ul bri¬ 
tanic şi URSS să se coalizeze pentru crearea unei organizaţii 
la fel de insolite în istorie ca formarea Statelor Unite ale Ame- 
ricii. Atât de mare era urgenţa, încât în ciuda fiascoului repre¬ 
zentat de Liga Naţiunilor, ideea a prins. 

Anticipând prăpădul şi mizeria pe care urma să le lase răz¬ 
boiul, Administraţia Naţiunilor Unite pentru Ajutorare şi Rea¬ 
bilitare şi-a ţinut prima sesiune în Atlantic City în noiembrie 
1943 şi a doua în Montreal în luna septembrie a anului următor. 
(In 1947 ANUAR, sau UNRRA, în engleză, a devenit Organizaţia 
Internaţională pentru Refugiaţi.) 

In aprilie 1944, la o întrunire a miniştrilor aliaţi desfăşurată 
la Londra s-a propus formarea unei Organizaţii a Naţiunilor 
Unite pentru Reconstrucţie Educaţională şi Culturală. La Con¬ 
ferinţa de la Bretton Woods, în luna iulie a aceluiaşi an, 44 de 
state au participat la prima Conferinţă Monetară şi Financiară 
a Naţiunilor Unite, vizând ameliorarea condiţiilor economice 
internaţionale prin crearea unui Fond Monetar Internaţional 
şi a unei Bănci Internaţionale pentru Reconstrucţie şi Dezvoltare. 

In sfârşit, după Conferinţa de la Dumbarton Oaks ţinută în 
octombrie, „cei trei mari“ au publicat propunerile pentru o 
organizaţie internaţională permanentă numită Naţiunile Unite. 
Propunerea a fost susţinută de Churchill, Roosevelt şi Stalin 
la Ialta, fiind elaborată detaliat la San Francisco în 1945. Carta 
Naţiunilor Unite prevedea reprezentarea tuturor naţiunilor 
iubitoare de pace într-o Adunare Generală şi un Consiliu de 
Securitate mai puternic ce urma să includă cinci membri 
permanenţi - Statele Unite, Marea Britanie, URSS, China şi 
Franţa - plus şase membri aleşi pentru un mandat de doi ani 
fiecare. S-au mai creat un Consiliu Economic şi Social şi o Curte 
Internaţională de Justiţie. Activitatea administrativă urma să 

fie preluată de Secretariat, condus de un secretar general. Pri¬ 
mul care a ocupat această funcţie a fost norvegianul Trygve Lie. 

Problema modalităţii de vot în Consiliul de Securitate a 
creat dificultăţi de la bun început. în cele din urmă, la Confe¬ 
rinţa din Crimeea s-a convenit că un vot negativ sau „veto" al 
unuia dintre cei cinci membri permanenţi va fi suficient pentru 
respingerea oricărei propuneri, cu excepţia celor privitoare la 
procedură. 

Uniunea Sovietică şi-a manifestat curând vechea agresivi¬ 
tate şi neîncrederea proverbială faţă de lumea occidentală 
utilizându-şi excesiv dreptul de veto. A devenit limpede că 
URSS nu dorea să încerce rezolvarea onestă a problemelor 
postbelice în care era implicată. Deşi în 1943 Uniunea Sovietică 
dizolvase de bunăvoie „Cominternul" - propria organizaţie 
propagandistică internaţională - într-un gest amical faţă de 
„democraţiile partenere", acum delegaţii ei îşi acuzau aliaţii 
recenţi de „imperialism economic", în încercarea de a masca 
intenţiile imperialiste crescânde ale sovieticilor înşişi. însă 
acestea au ieşit repede la lumină. 

La Conferinţa de la Potsdam se convenise asupra împărţirii 
Germaniei şi Austriei. Capitalele celor două ţări, deşi situate 
în zonele acordate sovieticilor, erau divizate în patru sectoare, 
în momentul în care URSS a coborât „Cortina de Fier" între 
teritoriile ei şi cele deţinute de celelalte trei puteri ocupante, 
Anglia, Franţa şi Statele Unite menţineau în continuare car¬ 
tiere generale ale guvernului militar la Viena şi Berlin. Pentru 
Uniunea Sovietică, acest aranjament era iritant. în scopul de 
a-i obliga pe Aliaţi să iasă din Berlin, în 1948 guvernul sovietic 
a luat măsura blocării complete a traficului rutier, feroviar şi 
maritim dinspre vest. Riposta americană a fost „podul aerian", 
o linie de transport pe calea aerului care aproviziona sectoarele 
franceze, britanice şi americane cu bunuri de primă necesitate, 
ca alimentele şi cărbunele. După un an şi jumătate de escala¬ 
dare a tensiunii, timp în care chestiunea a fost adusă-n atenţia 
Naţiunilor Unite, Uniunea Sovietică a ridicat blocada în mai 
1949. în loc să se retragă din ţările balcanice pe care le invada¬ 
seră, sovieticii le-au atras tot mai aproape în orbita lor. în cele 

din urmă, printr-o lovitură de stat înscenată cu dibăcie, în 1948 
au plasat Cehoslovacia în spatele Cortinei de Fier. 

în alte regiuni ale Europei, tacticile sovietice violente au cu¬ 
noscut mai puţin succes. în Italia, regele Victor Emanuel III a 
abdicat în favoarea fiului său Umberto. La rândul său, acesta 
s-a supus unui referendum ţinut în 1946 şi Italia a devenit 
republică. în haosul din această ţară deziluzionată şi sărăcită, 
primejdia unui „puci" comunist se contura ameninţător la ori¬ 
zont. Atunci şi-a dat primele roade Planul american de ajuto¬ 
rare Marshall, implementat în cadrul Programului de Redresare 
Europeană. Acest plan, propus de generalul George C. Marshall, 
şeful statului-major în vremea războiului şi ulterior secretar 
de stat, era conceput să acorde ajutor financiar ţărilor care nu 
se aflau sub controlul comuniştilor - devenind aşadar răspunsul 
realist al Americii la expansiunea sovietică. Ieşind din al Doilea 
Război Mondial ca promotoare energică a cauzei autoguvernării, 
SUA a devenit în mod logic protectoarea, ţărilor care se opuneau 
dominaţiei totalitariste. 

Strategia americană de „îngrădire a sovieticilor" a stăvilit 
şi răspândirea influenţei sovietice în Franţa. După un succes 
substanţial al facţiunii comuniste la alegerile naţionale în 1946, 
Franţa clocotea. în următorii câţiva ani mai multe guverne 
franceze au căzut unul după altul. Totuşi, în această perioadă 
s-a format Consiliul Europei, alcătuit din ţările din Benelux 
(Belgia, Ţările de Jos şi Luxemburg), Franţa, Italia, Anglia, Irlan¬ 
da şi cele trei regate scandinave. Până în 1950, graţie Planului 
Marshall, Franţa se stabilizase suficient pentru a nu se mai 
teme de comunism şi a prezenta Planul Schuman, care susţi¬ 
nea unificarea producţiei de cărbune şi oţel în Europa Occiden¬ 
tală. Invitată să se alăture, Marea Britanie s-a ţinut deoparte. 

Iosif Stalin întâmpina acum o rezistenţă neaşteptată în una 
dintre ţările balcanice. Sub mareşalul Tito, şeful gherilei în 
timpul războiului, Iugoslavia părea satisfăcută la început să 
se numere printre sateliţii sovietici. în 1948, Tito s-a răzgândit 
brusc şi s-a instalat ca dictator comunist fără susţinerea 
Uniunii Sovietice. Chiar dacă Tito nu a apelat făţiş la puterile 
occidentale pentru sprijin, acestea au salutat breşa creată de 

iugoslav în Cortina de Fier. Spre sfârşitul deceniului 1950, 
Iugoslavia a primit din partea Statelor Unite ajutoare substan¬ 
ţiale prin Planul Marshall. 

In sud, Grecia era singura ţară europeană unde eliberarea 
nu pusese capăt luptelor. în 1944, după ce britanicii i-au biruit 
pe invadatorii nazişti, forţele de rezistenţă procomuniste i-au 
atacat imediat pe eliberatori pentru a preîntâmpina restau¬ 
rarea monarhiei. în 1946, când un plebiscit a hotărât reche¬ 
marea regelui George II, gherilele antiregaliste, ajutate de 
comunişti infiltraţi din nord, şi-au intensificat jafurile în chip 
de protest. La moartea regelui George în 1947 a urcat pe tron 
fratele său, Paul. în acelaşi an, Statele Unite au alocat 300 
de milioane de dolari ca ajutor pentru Grecia, iar livrările 
americane au permis forţelor greceşti să pună capăt ostilităţilor 
în 1949. 

Deoarece sioniştii insistau pentru crearea unui stat evreiesc 
independent în Palestina, iar recent înfiinţata Ligă Arabă 
ameninţa să contracareze o astfel de mişcare prin rezistenţă 
armată, în aprilie 1947 Marea Britanie a supus medierii Naţiu¬ 
nilor Unite problema. La 15 mai 1949 s-a încheiat mandatul 
britanic pentru Palestina şi s-a proclamat Republica Israel. 
Războiul a izbucnit imediat, însă Liga Arabă nu era pe măsura 
forţelor israeliene. Un armistiţiu temporar a fost obţinut cu 
ajutorul mediatorului suedez al ONU, contele Folke Bernadotte, 
acelaşi care acţionase şi ca intermediar pentru aranjarea 
capitulării Germaniei în 1945. După asasinarea lui Bernadotte 
de către un extremist politic, medierea a fost continuată de 
un american, dr. Ralph Bunche. El a reuşit să obţină un armis¬ 
tiţiu israeliano-egiptean. Pentru prima oară în două mii de 
ani, poporul evreu avea un stat şi un steag proprii. în 1949 s- 
a votat acceptarea Israelului în ONU. 

Naţionalismul se afirma de mult timp şi în India. Indepen¬ 
denţa fusese una dintre condiţiile impuse britanicilor în schimbul 
participării la războiul contra Japoniei. Totuşi, Liga Musul¬ 
mană condusă de Mohammed Aii Jinnah căuta să creeze un stat 
musulman separat al Pakistanului. Hinduşii s-au opus ferm aces¬ 
tui plan, iar Marea Britanie a devenit din ce în ce mai reticentă 

în luarea unei poziţii. împingând situaţia la extrem, la înce¬ 
putul lui 1947 englezii au anunţat transferul iminent de autori¬ 
tate în „mâini indiene responsabile", cerându-le hinduşilor şi 
musulmanilor să ajungă la o înţelegere. în pofida împărţirii 
Indiei britanice în republicile Pakistan şi India, retragerea 
efectivă a britanicilor în august 1949 a fost urmată de conflicte 
religioase şi vărsări de sânge. Mahatma Gandhi, avocatul hin¬ 
dus a cărui doctrină a „rezistenţei pasive" contribuise într-o 
măsură foarte mare la obţinerea independenţei indienilor, a 
fost asasinat în 1948. Discipolul său, Pandit Nehru, a plasat 
curând India într-o poziţie de supremaţie în problemele asiatice. 
Atât India, cât şi Pakistanul sunt membri ONU. 

în alte regiuni orientale, strigătul de luptă japonez „Asia 
pentru asiatici" stârnise un ecou naţionalist puternic. Fidelă 
promisiunii făcute, SUA a acordat Filipinelor independenţa în 
1947. în Indiile de Est olandeze a izbucnit o revoltă care s-a 
încheiat doar atunci când, datorită intervenţiei ONU, s-au for¬ 
mat Statele Unite ale Indoneziei. Britanicii s-au confruntat cu 
rebeliuni similare în Birmania şi Malaya, iar francezii din Indo- 
china s-au trezit implicaţi într-un război total în junglă contra 
gherilelor bine înarmate din provincia Vietnam. 

Caracterul comunist similar al tuturor acestor insurecţii nu 
a fost o coincidenţă. Propagarea influenţei sovietice, chiar dacă 
momentan ţinută sub control în Europa, a fost favorizată în 
Orient de exploatarea suferită de populaţiile autohtone din 
partea făuritorilor imperiilor occidentale. Deşi aveau multe 
motive de recunoştinţă în domeniile asistenţei medicale şi 
educaţiei, din nerăbdarea de a scutura jugul vestic nu şi-au 
dat seama că schimbând pur şi simplu o formă de imperialism 
cu alta aveau mai mult de pierdut decât de câştigat. 

Cel mai tragic exemplu al acestei situaţii a fost China. Chiar 
dacă războiul contra Japoniei vindecase temporar vechile anta¬ 
gonisme politice, sfârşitul lui a provocat o nouă erupţie. Guver¬ 
nul reacţionar şi dictatorial al lui Chiang Kai-shek s-a bazat 
pe sprijinul aliaţilor occidentali pentru a se menţine la putere, 
însă a dat greş într-un moment crucial. Forţele comuniste 
susţinute de sovietici, comandate de liderul comunist veteran 

Mao Zedong, au atacat armatele naţionaliste în octombrie 1945. 
Chiang a cerut ajutor de la Statele Unite, dar a fost refuzat 
categoric. A fost obligat să cedeze teren, iar în cele din urmă, 
în ianuarie 1949, a demisionat şi a fugit în Insula Formosa. 
Acolo a început să clădească cea mai amplă forţă anticomunistă 
din Asia. 

Odată înstăpâniţi pe China continentală, comuniştii chinezi 
au stabilit o capitală nouă la Peiping. Ulterior trupele lor au 
invadat provincia Tibet, situată la mare altitudine în Himalaya. 
India, care se arătase amabilă cu Mao Zedong, a privit foarte 
îngrijorată această mişcare. In Indochina franceză, sprijinul 
acordat de China comunistă trupelor mişcării Viet Minh i-a 
obligat pe francezi să-şi retragă forţele de pe poziţiile de fron¬ 
tieră. Pe acest fundal frământat s-a desfăşurat Războiul din 
Coreea. 

După cum se convenise la Ialta, Coreea a fost împărţită în 
două zone pe linia paralelei 38, nordul fiind ocupat de Uniunea 
Sovietică, iar sudul - de Statele Unite. Fricţiunile între cele 
două puteri rivale s-au reflectat în violenţele izbucnite în tim¬ 
pul alegerilor organizate în 1946 şi 1948 în zona americană. 
După crearea Republicii Democrate Coreene în nord, ambele 
ţări s-au mobilizat, sud-coreenii cu ajutorul ofiţerilor americani, 
nord-coreenii cu sprijin sovietic. La 25 iunie 1950, fără nici un 
avertisment sau provocare, armata nord-coreeană a traversat 
paralela 38. Luaţi prin surprindere, sud-coreenii au bătut în 
retragere. Atunci a intrat în luptă, pentru prima oară, steagul 
Naţiunilor Unite. Folosind ca Japonia ca bază de atac, generalul 
Douglas MacArthur a preluat comanda forţelor ONU comba¬ 
tante în Coreea. 

Trupele americane din Coreea au fost completate uluitor de 
repede cu soldaţi din forţele de ocupaţie prezente în Japonia 
sau aduşi din Statele Unite. Curând li s-au alăturat contingente 
din Anglia, Australia, Canada, Filipine, Franţa şi Turcia. For¬ 
ţele ONU au reuşit să-i împingă pe nord-coreeni înapoi peste 
paralela 38 şi au ajuns la graniţa cu Manciuria în noiembrie 
1950. Atunci a intervenit China comunistă. Depăşite masiv 
numeric, trupele ONU s-au retras pe unde veniseră. In portul 

Hungnam s-a desfăşurat cu succes cea mai mare evacuare de 
trupe după Dunkerque, soldaţii fiind debarcaţi în sudul peninsu¬ 
lei, gata să lupte din nou. Aspra iarnă coreeană a părut să 
convină trupelor chineze chiar şi mai puţin decât forţelor ONU, 
astfel că în primăvară chinezii s-au retras iarăşi în nord. 

Dându-şi seama că doar o manifestare de forţă avea să 
descurajeze guvernul sovietic de la alte agresiuni, Statele Unite 
au demarat un program de mobilizare şi producţie de echipa¬ 
ment militar la capacitate maximă. Concomitent, a promis 
susţinere şi cooperare strânsă celor douăsprezece state euro¬ 
pene care semnaseră Pactul Atlanticului de Nord în 1949. 
Franţa s-a opus cu înverşunare unei propuneri americane de 
reînarmare a Germaniei de Vest. Pe de altă parte, Konrad 
Adenauer, cancelarul republicii formate recent la Bonn, a utilizat 
poziţia de forţă a Germaniei de Vest în negocieri pentru a insista 
ca reînarmarea să fie acompaniată de egalitatea deplină a 
Germaniei de Vest cu celelalte ţări din Pactul Atlantic. 

Apoi, la 19 decembrie 1950, cele douăsprezece state membre 
ale Pactului Atlantic s-au întrunit la Bruxelles şi l-au desemnat 
pe generalul Dwight D. Eisenhower comandant suprem al 
armatei vest-europene propuse. 

O PACE AGITATĂ 

RĂZBOIUL RECE IA AMPLOARE ÎN EUROPA, PE CÂND ÎN ALTE 
ZONE IZBUCNESC OSTILITĂŢI DESCHISE 


RĂZBOIUL DIN COREEA NU S-A SFÂRŞIT AŞA CUM SE SFÂRŞESC 
de obicei războaiele, cu o victorie şi un tratat de pace. După 
multe luni de lupte confuze şi îndârjite între forţele Naţiunilor 
Unite şi cele ale comuniştilor, negocierile în vederea armistiţiu¬ 
lui au început la 5 iulie 1951. Convorbirile au trenat mai bine 
de doi ani, timp în care ciocnirile armate au continuat cu inter¬ 
mitenţe. Piatra de încercare care a provocat cele mai grave 
probleme a fost repatrierea prizonierilor. Reprezentanţii Naţiu¬ 
nilor Unite doreau un program de repatriere voluntară, însă 
nord-coreenii insistau ca toţi prizonierii să revină în ţările de 
origine, fie că voiau sau nu. Asta ar fi dus la executarea a mii 
de comunişti care nu doreau să se întoarcă. Totuşi, intr-un final 
s-au făcut compromisuri şi la 27 iulie 1953 s-a încheiat oficial 
un armistiţiu, iar condiţiile politice au revenit la situaţia de 
dinaintea agresiunii. 

Războiul fusese nepopular în Statele Unite (care furnizaseră 
majoritatea soldaţilor în forţele Naţiunilor Unite, compuse din 
cincisprezece naţiuni) şi costisitor - se cheltuiseră miliarde de 
dolari şi numărul victimelor se ridica la aproape două milioane. 
Ce s-a realizat efectiv? Pentru prima oară în istorie, o forţă inter¬ 
naţională reprezentând un grup de state reuşise să respingă 
un asalt militar împotriva unei ţări paşnice. Organizaţia Naţiu¬ 
nilor Unite trecuse primul mare test. Totuşi, pentru masa 
populaţiei din Asia se petrecuse ceva şi mai remarcabil. Mili¬ 
oane de persoane, supuse secole la rând infamiilor din partea 
europenilor, au văzut conflictul ca pe o retezare a ambiţiilor 

imperialiste americane în Orientul îndepărtat de către China, 
o ţară în curs de dezvoltare. Forţa şi influenţa occidentalilor 
fuseseră zădărnicite de o putere orientală trezită după un somn 
secular. De bine, de rău, din cenuşa Coreei se ivise o „nouă“ forţă 
în politica mondială, iar lucrurile s-au schimbat pentru tot¬ 
deauna. în prezent statul coreean militarizat rămâne o zonă 
divizată şi potenţial periculoasă unde nu s-a implementat încă 
un acord de pace. 

în timp ce luptele pe paralela 38 în Coreea continuau, statele 
care fondaseră Organizaţia Tratatului Atlanticului de Nord 
şi-au îndeplinit planurile pentru fortificarea Europei de Vest 
împotriva atacurilor comuniste. Celor doisprezece semnatari 
originali ai pactului (Belgia, Canada, Danemarca, Franţa, 
Islanda, Italia, Luxemburg, Ţările de Jos, Norvegia, Portugalia, 
Marea Britanie şi Statele Unite) li s-au alăturat, în 1954, Grecia, 
Turcia şi Germania de Vest. Războiul din Coreea intensificase 
temerile americanilor legate de expansiunea Rusiei, iar Statele 
Unite luaseră iniţiativa de a promova cauza reînarmării Germa¬ 
niei de Vest. Pe de altă parte, francezii manifestau o preocupare 
considerabilă în legătură cu reînarmarea recentului cuceritor 
şi şi-a exprimat totodată nemulţumirea faţă de angajamentul 
nu prea entuziast al britanicilor pentru organizaţie. în ciuda 
acestor dificultăţi interne, în 1954 s-a născut Uniunea Euro¬ 
peană occidentală, ca semn al determinării statelor vestice de 
a se opune unei noi expansiuni sovietice. Ruşii nu puteau privi 
aceste mişcări altfel decât alarmaţi. Le-au contracarat în 1955 
prin crearea Organizaţiei Tratatului de la Varşovia, care încerca 
să imite programul occidental. Cei opt membri ai acestui pact 
(Albania, Bulgaria, Cehoslovacia, Germania de Est, Ungaria, 
Polonia, România şi URSS) au arătat deosebiri considerabile 
de opinie în multe chestiuni, demonstrând tensiuni interne 
grave - politice, economice şi ideologice. Dezacordurile existente 
între membrii celor două grupuri nu pot ascunde faptul că 
Europa este iarăşi, ca de atâtea ori în istorie, divizată în două 
tabere armate. Din fericire, constatăm totuşi acţiunea unor forţe 
care, intr-un viitor întru câtva îndepărtat, ar putea pune capăt 
gâlcevilor şi certurilor naţionaliste care au năpăstuit viaţa 
europeană atâtea veacuri la rând. 

La 10 august 1952 a fost pusă în practică o propunere 
elaborată de francezii Jean Monnet şi Robert Schuman. Mai 
precis, Planul Schuman, prin care şase ţări industrializate 
(Belgia, Franţa, Italia, Luxembourg, Ţările de Jos şi Germania 
de Vest) s-au coalizat formând Comunitatea Europeană a Căr¬ 
bunelui şi Oţelului în vederea împărţirii resurselor minerale. 
Acordul a reprezentat o reuşită considerabilă, astfel încât agen¬ 
ţiile de cooperare organizate pentru supravegherea funcţionării 
lui au devenit baza unei cooperări lărgite între statele respec¬ 
tive. La 1 ianuarie 1958 s-a creat Comunitatea Economică Euro¬ 
peană sau Piaţa Comună. Scopurile organizaţiei includ: un 
plan pentru dezvoltarea activităţilor economice în toată comu¬ 
nitatea europeană prin eliminarea barierelor tarifare, asigura¬ 
rea liberei circulaţii a muncitorilor şi capitalului peste frontierele 
politice şi speranţa că în cele din urmă, prin intermediul 
cooperării economice, se va ajunge şi la unitatea politică. Struc¬ 
tura a fost un succes deosebit, deşi Franţa a blocat de câteva 
ori cererea de aderare a Marii Britanii. Amânările au fost doar 
temporare şi Marea Britanie a fost acceptată ca membră în 
1971. Cu toată această cooperare economică, Europa Occiden¬ 
tală se îndreaptă încet spre ziua în care ţările vor da uitării 
neînţelegerile dintre ele şi se vor uni pentru o cauză comună. 

La douăzeci de ani după cel mai oribil dintre războaie, 
Europa era (în mare parte graţie ajutorului american) mai 
prosperă ca niciodată. Era totuşi departe de unitatea politică 
deplină şi trebuia să facă faţă rivalităţii americano-sovietice, 
care putea exploda oricând într-un război. Chiar şi aşa, Europa 
Occidentală era mai optimistă şi mai conştientă ca niciodată 
de responsabilităţile şi oportunităţile ei. Autocraţi din secolul 
al XlX-lea, ca Napoleon I şi ţarul Alexandru I, visaseră să 
unească Europa cucerind celelalte ţări, însă nu izbutiseră. 
Acum exista şansa ca politicienii secolului XX, aleşi în funcţie 
şi răspunzători în faţa electoratului, să reuşească acolo unde 
predecesorii eşuaseră. Cine ar îndrăzni să-l compare pe Robert 
Schuman cu marele corsican - şi totuşi, dinaintea unei realităţi 
ce seamănă cu Statele Unite ale Europei, oare numele celui 
dintâi nu ar putea ajunge la faima celui de-al doilea? S-au 
întâmplat şi lucruri mai ciudate de atât. 

Se povesteşte că pe mormântul lui Timur cel Şchiop (căruia 
noi îi zicem Timur Lenk) se află o inscripţie: „Dacă aş fi în viaţă, 
ai tremura." Groaza pe care a inspirat-o în timpul vieţii acest 
bărbat răzbate prin avertismentul înfiorător. Dintre cei care 
au trăit după Timur Lenk puţini au folosit frica aşa de eficient 
ca el. Un astfel de om a fost Iosif Vissarionovici Djugaşvili, 
căruia lumea îi spune Stalin, „omul de oţel". Originar din Geor- 
gia, de lângă Marea Neagră, acest fost student la teologie 
întruchipa, când şi-a sfârşit zilele, teroarea a mi l ioane de per¬ 
soane. La 5 martie 1931, când o moarte dubioasă i-a pus capăt 
celor treizeci de ani de guvernare ca lider atotputernic al sovie¬ 
telor, dispariţia lui a provocat puţine lacrimi. Cu el mort şi 
îngropat, s-a desfăşurat obişnuita luptă pentru putere, iar lider 
al Rusiei a devenit Gheorghi Malenkov. Din momentul acela, 
atitudinea Rusiei faţă de Occident şi în special faţă de Statele 
Unite s-a caracterizat prin schimbări rapide de linie politică. 
Deşi derutante şi iritante, acestea au constituit, în ansamblu, 
o ameliorare în comparaţie cu inflexibilitatea lui Stalin. Chiar 
dacă lumea a trăit într-o stare de tensiune, pericolul a fost mai 
mic decât înainte şi poate ne e îngăduit să concepem posibili¬ 
tatea ca într-o bună zi competiţia şi „coexistenţa paşnică" să 
înlocuiască frica. „Dezgheţul" survenit în Războiul Rece nu a 
dus la concesii majore ale sovieticilor faţă de Vest, ci e dovada 
faptului că sovieticii nu mai urmăreau linia „dură" a lui Stalin, 
care afirma inevitabilitatea războiului dintre ei şi Occident. 
Păreau să creadă că puteau cuceri lumea prin mijloace „paşnice" 
şi erau dispuşi să încerce să facă asta utilizând instrumente 
politice şi economice, nu militare. 

Malenkov, care s-a axat pe creşterea fluxului de bunuri de 
consum pentru populaţia rusă, în detrimentul producţiei mili¬ 
tare, a fost înlăturat din funcţie la 8 februarie 1955, deoarece 
unele elemente conducătoare nu agreau acest tip de măsuri. 
A fost urmat de Nikolai Bulganin, un mareşal al armatei sovie¬ 
tice, şi de Nikita Hruşciov, funcţionar de partid şi una dintre 
cele mai remarcabile personalităţi politice ale secolului. Bulga¬ 
nin, o figură destul de ştearsă, a fost privat treptat de putere 
de către vicleanul Hruşciov, care a rămas liderul Rusiei până 

la răsturnarea sa în 1964. De remarcat că nici Malenkov, nici 
Bulganin nu au fost executaţi. Nu au fost decât „retrogradaţi". 
Faptul în sine ilustrează schimbarea apreciabilă petrecută în 
Rusia după moartea lui Stalin. Timp de aproape un deceniu 
Hruşciov a ocupat centrul scenei lumii, oferind un spectacol cu 
adevărat memorabil (chiar dacă pe alocuri neverosimil). Oricare 
i-ar fi fost metehnele şi idiosincraziile, lui îi revine în mare 
măsură meritul pentru faptul că, la sfârşitul mandatului său, 
relaţiile dintre Rusia şi ţările apusene se îmbunătăţiseră mult 
mai mult decât ar fi putut-o face vreodată sub Stalin. Hruşciov 
şi-a dat probabil seama că inflexibilitatea nu era calea uşoară 
spre succes. Stalin crezuse asta. Sau poate crezuse că era în- 
tr-adevăr posibil ca sistemul comunist să întreacă statele capita¬ 
liste în competiţie economică deschisă. Nu ştim ce avea în minte. 
Poate cu totul alt motiv. 

Prima fisură în monolitul comunist a apărut odată cu 
dezertarea lui Tito în 1948. In acel an, când, la 28 iunie, Iugos¬ 
lavia a fost exclusă din Cominform, s-a văzut clar că în blocul 
comunist nu mergea totul ca pe roate. In multe locuri mocneau 
nelinişti, provocate în principal de sentimentele naţionaliste 
antagonice directivelor sovietice, care impuneau tuturor loiali¬ 
tatea supremă faţă de Moscova. La 17 iunie 1953, muncitorii 
din Berlinul de Est s-au revoltat împotriva condiţiilor existente 
în sectorul lor din oraşul divizat. Vedeau cu ochii lor că viaţa 
în Berlinul de Vest ocupat de occidentali era superioară în toate 
aspectele celei din Berlinul de Est ocupat de sovietici. Cu ajutor 
american generos, germanii vestici înfăptuiseră miracolul 
reconstruirii teritoriului devastat şi acum se bucurau de un 
standard de viaţă egal cu cel din orice altă ţară europeană, iar 
Berlinul era un fel de lumină ce strălucea în bezna Germaniei 
de Est. Existenţa cenuşie şi înregimentată a berlinezilor estici 
se vedea limpede şi contribuia în mare măsură la nemulţumirea 
populaţiei. Au izbucnit dezordini. Timp de câteva zile lumea 
incredulă a privit scene de luptă între tinerii germani care 
aruncau cu pietre şi tancurile ruseşti masive; inevitabil, tan¬ 
curile au câştigat. Ordinea a fost restabilită, chiar dacă nu şi 
mulţumirea. La 28 iunie 1956 revolte similare au izbucnit în 

oraşul polonez Poznan. Aici, vechiul resentiment împotriva 
ocupaţiei ruseşti s-a unit cu protestele romano-catolice împo¬ 
triva amestecului statului în probleme religioase şi, împreună, 
au generat o situaţie explozivă. După câteva demonstraţii 
violente, s-a încheiat un armistiţiu instabil şi Polonia a rămas 
în orbita rusă (deşi legăturile cu Occidentul s-au consolidat 
considerabil în ultimii ani). Chiar şi aceste dificultăţi ale ruşilor 
cu statele-satelit au fost eclipsate de revolta izbucnită în Buda¬ 
pesta la 24 octombrie 1956. Mii de maghiari, conduşi de Imre 
Nagy, au participat la o insurecţie naţională cu nucleul în 
Budapesta împotriva stăpânitorilor ruşi ai ţării. Lumea uluită 
a văzut alungarea din funcţii a marionetelor ruşilor şi instala¬ 
rea unor ofiţeri revoluţionari. Armata rusă de ocupaţie se retră¬ 
sese pentru a observa mersul revoluţiei şi a evalua dacă poliţia 
şi armata maghiare vor reuşi să o reprime sau nu. La 4 noiem¬ 
brie, ruşii au hotărât că lucrurile nu puteau fi lăsate să continue 
în direcţia în care o luaseră, iar Armata Roşie s-a întors în 
Budapesta, zdrobind revolta. Mii de persoane au fost ucise şi 
alte mii arestate, închise în lagăre sau deportate în Siberia. 
Aproape un sfert de milion de maghiari au fugit din patrie, re- 
fugiindu-se în Occident. Deşi fără succes, revolta a demonstrat 
clar gradul de nemulţumire existent în statele-satelit şi i-a 
făcut pe mulţi să se întrebe dacă nu cumva marionetele din 
Europa de Est se vor dovedi pietre de moară, nu mărgăritare 
la gâtul ruşilor. Revolta a mai arătat şi că noua politică de 
„coexistenţă paşnică" promovată de Kremlin nu putea fi împinsă 
mai departe. După ascensiunea la putere a antistalinistului 
Wladislaw Gomulka în urma tulburărilor din Polonia, Hruşciov 
nu se amestecase direct, deoarece considera că problemele repre¬ 
zentau doar o extensie a naţionalismului şi independenţei 
poloneze şi l-a acceptat pe Gomulka ca pe o alternativă la inter¬ 
venţia armată. Insă în Ungaria era altă poveste. Acolo, amenin¬ 
ţarea înlăturării totale a regimului roşu a provocat furia ruşilor. 
Gomulka a rămas la putere până la revoltele din 1970, în timp 
ce Nagy a fost asasinat în mod perfid. Astfel, chiar dacă ruşii 
nu au dus-o ireproşabil în aceste zone nefericite, nimeni nu a 
mai reuşit să scape de sub dominaţia comunistă. Iugoslavia 

rămâne un stat „comunist neutru" şi menţine un comunism 
naţional precar; Albania a încetat să mai acţioneze ca purtă¬ 
toare de cuvânt a Chinei roşii şi s-a izolat; Polonia catolică e 
singura ţară comunistă care recunoaşte legal Piaţa Comună; 
România are legături economice mai strânse cu Franţa decât 
cu vecinii ei şi aşa mai departe. Chiar şi aşa, nici o persoană sau 
ţară nu poate să trăiască în umbra Armatei Roşii şi să fie com¬ 
plet independentă de influenţa rusă, însă evenimentele din 
statele-satelit au arătat că nici măcar aderenţa strictă la prin¬ 
cipiile marxiste nu a fost suficientă pentru a înăbuşi complet 
independenţa de spirit care face din om cel mai avansat animal. 

Rusia nu este singurul centru al comunismului. Am menţio¬ 
nat anterior rolul tot mai important jucat în problemele inter¬ 
naţionale de China roşie după fuga lui Chiang în Formosa la 
sfârşitul lui 1949. Nici despoţii din Antichitate, nici dictatorii 
din lumea modernă nu au reuşit să impună populaţiei un 
control de nivelul celui atins de preşedintele Mao şi susţinătorii 
săi. Viaţa de familie, atât de dragă civilizaţiei chineze, a fost 
suprimată aproape complet şi înlocuită cu loialitatea necondi¬ 
ţionată faţă de stat. S-a demarat un program de comunizare 
forţată pe lângă care eforturile depuse de ruşi cu un sfert de 
secol înainte în aceeaşi direcţie par nesemnificative. De aseme¬ 
nea, chinezii au început să aibă o pondere tot mai însemnată 
în problemele Asiei. Intervenţia în Coreea a fost doar prima 
din multe asemenea aventuri. Tibetul, revendicat de mult de 
chinezi, a fost invadat şi zdrobit în 1951. Teritorii indiene au 
fost anexate în 1959 şi 1962. Pentru milioanele de persoane 
din regiunile subdezvoltate ale lumii, obişnuite vreme îndelun¬ 
gată cu purtările agresive ale albilor, astfel de acţiuni din partea 
chinezilor au fost acceptate şi chiar aplaudate. Pentru aceşti 
oameni, Revoluţia Chineză, bazată pe răscoala ţăranilor (în 
contrast cu accentul pus de ruşi pe clasa muncitorească indus¬ 
trială), a exercitat o atracţie considerabilă. Necesităţile şi 
dorinţele lor se regăsesc în convingerile şi acţiunile lui Mao (sau 
cel puţin aşa declară ei), iar China şi-a asumat un loc de lider 
în politica internaţională depăşit doar de URSS şi Statele Unite. 
Această ascensiune spre supremaţie a fost însoţită de suferinţe 

teribile. Numeroase familii au fost dezrădăcinate şi oraşe în¬ 
tregi au fost mutate sau reînfiinţate fără nici un respect pentru 
viaţa omenească. Pe plan intern, opoziţia faţă de noile programe 
a echivalat de obicei cu moartea. în 1958 preşedintele Mao a 
admis lichidarea a 800.000 de „inamici ai revoluţiei", însă 
experţii de la Naţiunile Unite estimează un număr mai mare 
de execuţii. în 1956 Mao a ţinut un discurs celebru în care a 
ordonat ca în China să „înflorească o sută de flori. O sută de 
şcoli de gândire să se ia la întrecere". Nu a prevăzut că invitaţia 
sa la o libertate intelectuală mai mare se va traduce în denun¬ 
ţarea amplă a exceselor regimului său. Când s-a întâmplat 
acest lucru, vechile zăbale s-au întors şi de atunci încoace au 
rămas la locul lor. în ciuda multelor vitregii şi calamităţi 
suferite, înfăţişarea Chinei s-a transformat. O naţiune şovăi¬ 
toare a devenit un gigant, deşi trebuie să depăşească dificultăţi 
enorme. China a afişat un antioccidentalism fanatic, în special 
spre sfârşitul anilor ’6o, pe parcursul „Revoluţiei Culturale". 
Alte evoluţii au indicat şi existenţa unor deosebiri profunde 
între China şi Uniunea Sovietică. La începutul anului 1956 
s-a văzut clar că relaţiile chino-sovietice nu mergeau prea bine. 
Motivele fricţiunii (pe lângă diferenţele ideologice deja amintite) 
includ rivalitatea celor doi giganţi roşii pentru supremaţia 
asupra lumii comuniste şi convingerea chinezilor că un război 
atomic cu Vestul e inevitabil, pe care ruşii nu o vor accepta, 
deoarece în joc se află progresul lor industrial obţinut cu greu. 
Au existat mici conflicte de frontieră şi se poate ca viitorul să 
aducă un clivaj total între liderii comunişti, însă e imposibil să 
prezicem dacă acesta va fi de bun sau rău augur pentru lume. 
între timp, acest stat în care trăieşte o cincime din populaţia 
lumi i s-a angrenat într-o industrializare rapidă care, având în 
vedere resursele practic nelimitate de oameni şi minereuri, îl 
va transforma intr-un lider mondial pentru mulţi ani de acum 
înainte. în pofida multelor vitregii şi calamităţi îndurate în 
timpul exceselor Marelui Salt înainte, cum numesc ei mişcarea 
industrială din 1958, chinezii au făcut progrese industriale 
imense, inclusiv în fabricarea de arme nucleare. 

Deşi China a aderat în cele din urmă la Organizaţia Naţiu¬ 
nilor Unite în 1971, destinul ei exact e deocamdată incert. Sigur 
este totuşi că această ţară uriaşă s-a trezit şi va juca un rol 
major în viitorul omenirii. 

In Orientul îndepărtat s-a ridicat din nou şi o altă putere. 
Daunele provocate de înfrângerea totală a Japoniei - simbo¬ 
lizată de ciupercile atomice de la Hiroshima şi Nagasaki - au 
fost remediate sub îndrumarea fermă a generalului MacArthur. 
împăratul Japoniei a renunţat la „divinitatea* de odinioară, 
Mitsubishi şi alte dinastii de magnaţi s-au destrămat şi s-a 
promulgat o constituţie nouă care a permis înfiinţarea unor 
sindicate muncitoreşti şi instituţii politice democratice solide. 
Rămâne de văzut dacă această democratizare va fi sau nu 
permanentă. 

Japonia a făcut repede paşi gigantici spre redresarea şi 
expansiunea economică prin cooperarea cu Occidentul. Graţie 
„miracolului economic japonez*, harnicul şi inteligentul popor 
nipon producea iarăşi bunuri vândute pe tot globul. Tokyo a 
ajuns cel mai populat oraş din lume, iar Japonia a devenit un 
loc unde căile vechi se întretaie şi îmbină cu cele noi. Florile 
de cireş, chimonourile şi sanctuarele şintoiste au rămas, însă 
pe acoperişurile caselor japoneze de modă veche din oraşele 
mari s-a înălţat o pădure de antene de televiziune. Automobi¬ 
lele au înţesat străzile înguste. Panourile şi reclamele cu neon 
fac publicitate la orice, de la ultimul film american până la 
ultimul automobil Toyota ieşit de pe benzile de montaj japo¬ 
neze. Cowboy japonezi zdrăngănesc la chitare în localurile de 
noapte, în timp ce magazinele din centrul cartierul comercial 
al capitalei Tokyo - Ginza - oferă cravate englezeşti şi rochii 
de gală franţuzeşti. 

Cele mai mari transformări s-au petrecut probabil în viaţa 
socială a japonezilor. Femeile joacă un rol mai important în 
afaceri, educaţie şi viaţa politică. Familia democratică modernă 
îl înlocuieşte pe tatăl atotputernic. Poate că aceste schimbări 
nu sunt decât preludiul estompării, dacă nu şi al dispariţiei 
vechilor valori militare moştenite de poporul japonez din tre¬ 
cutul feudal. 



536 ISTORIA OMENIRII 

Poziţia durabilă a Statelor Unite ca putere supremă a lum ii 
a fost una dintre realităţile tabloului internaţional după capi¬ 
tularea partenerilor Axei în 1945. Cu excepţia Uniunii Sovietice, 
nici un stat de pe pământ nu a cutezat vreodată să conteste 
serios puterea militară a Statelor Unite. Mai prosperă decât 
orice altă naţiune (deşi însumează doar a douăzecea parte din 
populaţia globului, americanii au aproape o treime din veni¬ 
turile estimate ale lumii), cetăţenii SUA se consideră angajaţi 
în apărarea lumii libere. Participarea Americii la acţiunea din 
Coreea i-a demonstrat hotărârea de a îndeplini exigenţele 
noului rol. Vechiul spirit de izolare (sau neutralitate) dispăruse 
definitiv. încă din 1949 Statele Unite susţinuseră crearea NATO 
ca bastion împotriva expansiunii ruseşti în Europa şi, făcând-o, 
se obligase la o implicare constantă în afacerile europene. Un 
angajament similar în afacerile asiatice şi-a luat la 8 septembrie 
1954, când s-a format Organizaţia Tratatului Asiei de Sud-Est 
(ASEAN). Acest acord, numit uneori şi Pactul de la Manila, 
includea Australia, Franţa, Marea Britanie, Noua Zeelandă, 
Pakistan, Republica Filipinelor şi Statele Unite. Pactul a fost 
semnat la doar un an după ce conservatorul Dwight Eisenhower 
preluase frâiele guvernului american de la Harry Truman şi 
constituia un indiciu al faptului că în politica externă americană 
nu se petrecuse nici o schimbare fundamentală. Eisenhower - 
care putea vorbi dintr-o poziţie de forţă militară incredibilă, 
deoarece la 1 noiembrie 1952 Statele Unite adăugaseră la pro¬ 
priul arsenal cea mai puternică armă, bomba cu hidrogen - a 
continuat politica de „îndiguire" a comunismului inaugurată 
de predecesorii săi prin Doctrina Truman. în 1955 s-a semnat 
un pact care garanta siguranţa Insulei Formosa, iar la 5 ianua¬ 
rie 1957 s-a anunţat un program pentru combaterea incursiu¬ 
nilor roşii în Orientul Mijlociu (Doctrina Eisenhower). Deşi a 
continuat strategiile menite să limiteze răspândirea comunis¬ 
mului, Eisenhower a încercat totodată să îmbunătăţească 
relaţiile diplomatice între Statele Unite şi Rusia. în vara lui 
1-955 s_a întâlnit cu liderul sovieticilor la un „summit" desfă¬ 
şurat la Geneva, în Elveţia. Ulterior, în 1959, l-a găzduit pe 
primul şef de stat rus care a vizitat Statele Unite, în cadrul 

schimbului de vizite între Nikita Hruşciov şi vicepreşedintele 
american Richard Nixon. Aprofundarea înţelegerii apărute în 
urma acestor întruniri s-a spulberat la 5 mai 1960, când un 
avion de spionaj american a fost doborât adânc în teritoriul rus 
(incidentul U-2). Modul în care a gestionat incidentul admi¬ 
nistraţia de la Washington (iniţial Statele Unite au pretins că 
aparatul era o navă a serviciului meteorologic deviată de la 
rută, iar vicleanul Hruşciov a exploatat bucuros această încer¬ 
care grosolană de dezvinovăţire) a dus la o scădere considerabilă 
a prestigiului american. America nu şi-a spălat „obrazul" decât 
în octombrie 1962, când noul preşedinte, John F. Kennedy, a 
instituit o blocadă navală în Cuba pentru a împiedica guvernul 
sovietic să furnizeze rachete „ofensive" liderului revoluţionar 
cubanez Fidel Castro. Maniera hotărâtă şi curajoasă în care a 
fost tratată această problemă explozivă a stârnit admiraţie şi 
încredere în poporul american şi în noul său lider. In mod tragic, 
preşedintele Kennedy a fost asasinat la 22 noiembrie 1963 şi 
mandatul prezidenţial a trecut în mâinile lui Lyndon B. Johnson. 

în 1956, la sud de Sahara, în Africa, existau doar trei state 
independente (Liberia, Etiopia şi Uniunea Africii de Sud). După 
un deceniu erau 37. Intrarea regiunilor africane pe terenul poli¬ 
ticii internaţionale a fost un fenomen extrem de important. 
Uhuru, un cuvânt swahili care înseamnă „libertate" sau „inde¬ 
pendenţă", a răsunat pe tot continentul după crâncena revoltă 
Mau Mau izbucnită în 1952 în Kenya britanică. Primul stat 
african devenit liber a fost ex-colonia britanică Coasta de Aur, 
care şi-a dobândit independenţa la 6 martie 1957, luându-şi 
numele de Ghana. A fost urmată curând de Guineea, Nigeria, 
Gabon, Coasta de Fildeş şi în cele din urmă de peste alte treizeci 
de ţări. în unele cazuri, perioada de tranziţie de la statutul de 
colonie la cel de naţiune independentă a fost marcată de o 
relativă acalmie (ca în majoritatea fostelor colonii britanice, 
unde participarea autohtonilor la guvernare fusese încurajată 
într-o oarecare măsură). în alte zone lucrurile au stat altfel. 
De exemplu, marii colonii belgiene Congo i s-a acordat indepen¬ 
denţa la 1 iulie 1960. în câteva ore a început o revoltă armată 
care a degenerat repede în anarhie şi atrocităţi. Europenii au 

fugit pentru a scăpa cu viaţă şi doar intervenţia soldaţilor 
Naţiunilor Unite, majoritatea originari din ţări africane, a 
prevenit un potenţial război civil dezastruos. Totuşi, atât de 
slab şi inept era noul guvern congolez, iar vechile diviziuni 
tribale din ţară erau atât de puternice, încât tensiunile nu s-au 
dezamorsat timp de câţiva ani. Experienţa din Congo a ilustrat 
faptul că tinerelor ţări le lipsesc multe dintre caracteristicile 
guvernamentale care asigură stabilitatea economică şi politică 
şi că aceste lipsuri vor persista în anii care vin. Zonele emer¬ 
gente sunt dezavantajate de dezbinarea religioasă şi tribală şi 
au o nevoie extraordinară de lideri instruiţi şi responsabili. 
Prea adesea aventurierii politici înzestraţi cu charismă (acel 
farmec inefabil care l-a făcut pe bunicul lui Hendrik van Loon 
să uite de ura olandezilor pentru francezi şi să urmeze stindar¬ 
dul lui Napoleon) au provocat mult rău ţărilor lor prin acţiuni 
nesăbuite sau neinspirate. Kwame Nkrumah, primul lider 
dictatorial al Ghanei, şi Patrice Lumumba, stângistul cam 
instabil care a condus Congo până la răpirea şi asasinarea sa 
la şase luni după obţinerea independenţei, constituie exemple 
elocvente ale acestui gen de guvernare iresponsabilă. Liderii 
africani mai clarvăzători au încercat să construiască o federaţie 
africană şi, chiar dacă un astfel de proiect presupune probleme 
enorme, primii paşi s-au făcut. In 1961 s-a format Organizaţia 
Comună Africană şi Malgaşă pentru promovarea unităţii 
africane. în 1963, grupul a fost succedat de Organizaţia Unităţii 
Africane. Obiectivele acestor organizaţii au fost promovarea 
unităţii şi dezvoltării Africii şi încercarea de a şterge urmele 
colonialismului european. în prezent însă, pretutindeni în 
Africa domnesc dictaturile, corupţia şi ineficienţa - moştenirile 
unui colonialism european mult mai interesat de câştigurile 
economice decât de progresul social sau cultural al popoarelor 
supuse. Tot pretutindeni se manifestă, de asemenea, conştiinţa 
forţei în creştere a persoanelor de culoare şi interesul pentru 
problemele lor, indiferent unde apar ele. Mândria pentru moşte¬ 
nirea neagră a fost subliniată fără încetare de lideri ca Julius 
Nyerere din Tanzania şi îi împinge pe mulţi africani să se inte¬ 
reseze de problemele rasiale şi legate de drepturile civile din 

Statele Unite. Nu e exagerat să spunem că locuitorii din Nairobi, 
Lagos sau Conakry urmăresc orice evoluţie în relaţiile rasiale 
americane. Nici să spunem că divergenţele rasiale în Statele 
Unite ar putea influenţa simţitor competiţia dintre Statele 
Unite şi Uniunea Sovietică pentru favoare politică în Africa 
neagră. Oricum se va rezolva această problemă, nu putem decât 
să sperăm că popoarele Africii vor accepta programe precaute 
pe termen lung pentru ameliorarea propriei situaţii şi nu vor 
cădea pradă proiectelor utopice oferite de lideri egoişti şi agita¬ 
tori din exterior. 

Probleme au existat şi la nord de Sahara. Mulţi arabi palesti¬ 
nieni care populaseră teritoriile pe care se crease statul Israel 
trăiau ca refugiaţi în Fâşia Gaza, pe ţărmul Mediteranei, sau 
în Cisiordania, pe malul vestic al râului Iordan. Refugiaţii sără¬ 
ciţi, care înduraseră condiţii mizerabile în taberele de refugiaţi, 
complotau la distrugerea Israelului pentru a se întoarce la 
fostele lor case. Din acest motiv reprezentau un motiv de îngri¬ 
jorare serioasă pentru israelieni. Ba mai mult, statele arabe 
din Orientul Mijlociu şi Africa de Nord refuzau să recunoască 
noul stat israelian şi juraseră să-i împingă pe israelieni înapoi 
în mare. Egiptul (care în 1958 a fost redenumit Republica Arabă 
Unită) şi-a asumat un rol de frunte în lumea arabă. Liderul 
Egiptului în această aventură a fost Gamal Abdel Nasser, unul 
dintre conducătorii revoluţiei din 1952 care a înlăturat regimul 
corupt al infamului rege Farouk. 

Deşi primul război arabo-israelian (1948) a fost oprit prin 
acţiunea Naţiunilor Unite, tensiunile din Orientul Mijlociu au 
continuat să escaladeze. In cadrul unui acord cu Egiptul, Marea 
Britanie apărase mulţi ani Canalul Suez. In 1956, trupele brita¬ 
nice s-au retras. In acelaşi an Nasser a luat în stăpânire canalul 
şi l-a închis pentru navele israeliene. Israelul a trimis o armată 
pentru a prelua controlul asupra canalului, iar trupele britanice 
şi franceze au debarcat în zonă pentru a asigura libera circulaţie 
a navelor din toate ţările. La întrunirea Organizaţiei Naţiunilor 
Unite, atât Statele Unite, cât şi Uniunea Sovietică au susţinut 
o condamnare ONU a acţiunilor militare, iar Marea Britanie, 
Franţa şi Israel şi-au retras forţele. Ca recompensă pentru 

retragerea Israelului în fostele graniţe, Statele Unite au garan¬ 
tat trecerea liberă a navelor israeliene în Marea Roşie prin 
Strâmtoarea Tiran, anterior supusă unei blocade. 

Până la moartea sa în 1970, Nasser a fost liderul necontestat 
al lumii arabe. A reuşit să scoată Canalul Suez de sub controlul 
străin şi, în consecinţă, prestigiul şi potenţialul său ca lider 
era aproape nelimitat. După războiul israeliano-egiptean din 
1956, controversa legată de dreptul Israelului de a exista şi 
raidurile ocazionale au continuat. In momentul în care egiptenii 
au reimpus blocada în Strâmtoarea Tiran, israelienii au înţeles 
că războiul era inevitabil. Au luat iniţiativa şi puternicele forţe 
israeliene au desfăşurat simultan campanii contra Egiptului, 
Iordaniei şi Siriei, obţinând victorii răsunătoare. După şase 
zile de luptă, când s-a ajuns la un acord de încetare a focului, 
israelienii ocupau toată Peninsula Sinai, Fâşia Gaza, malul 
estic al Canalului Suez, toată Cisiordania şi înălţimile Golan, 
poziţie strategică în vestul Siriei. După Războiul de Şase Zile, 
statele arabe erau mai înverşunate ca niciodată şi au început 
să trimită în Israel luptători instruiţi în tehnici de gherilă, iar 
israelienii au continuat să contraatace. In 1969, în timp ce 
activităţile de gherilă continuau, a murit prim-ministrul Levi 
Eshkol. L-a urmat doamna Golda Meir, care în tinereţe predase 
la o şcoală în Statele Unite. 

De ce Orientul Mijlociu e un butoi cu pulbere unde o singură 
scânteie ar putea aprinde un conflict având potenţialul de a se 
transforma în temutul al Treilea Război Mondial? 

Israelul a început ca stat neutru, dispus să accepte ajutor 
atât din partea comuniştilor, cât şi a occidentalilor. Curând 
însă Uniunea Sovietică s-a întors dinspre israelieni spre arabi, 
privind lacom la petrolul acestora şi la posibilitatea de a-şi 
afirma puterea maritimă în Marea Mediterană. Statele Unite 
şi multe alte ţări occidentale nu vor ca speranţele Rusiei de a 
domina regiunea să devină realitate. De aceea, Statele Unite, 
care au încercat să-i ajute atât pe arabi, cât şi pe israelieni, au 
fost obligate să devină cel mai ferm susţinător al Israelului 
dintre marile puteri. 

Arabii spun că petrolul e amestecat de multe ori cu sânge 
şi nisip. Din păcate e adevărat. Regiunea e împărţită în două 

tabere armate, miza fiind marile câmpuri petroliere din Pe¬ 
ninsula Arabică şi Africa de Nord, controlul asupra Canalului 
Suez şi dominaţia militară în bazinul mediteraneean. 

Ţările din Orientul Mijlociu şi Africa au multe în comun cu 
vecinii lor asiatici şi cu statele din America Latină. împărtăşesc 
problema teribilă a suprapopulării. Se estimează, de pildă, că 
populaţiile din Republica Arabă Unită şi din Costa Rica se vor 
dubla în mai puţin de două decenii, iar în China numărul 
locuitorilor creşte anual cu 15-25 de milioane. Toate suferă de 
lipsă de capital şi muncitori calificaţi. Diferenţele între stan¬ 
dardele de viaţă din aceste zone subdezvoltate şi cele din ţările 
occidentale puternic industrializate sunt imense. în timp ce 
venitul pe cap de locuitor în Statele Unite la jumătatea dece¬ 
niului 1960 depăşea 3.000$, muncitorul bolivian câştiga în 
medie aproximativ 130$, iar lucrătorul indian primea în medie 
55$ pentru munca pe un an. Prăpastia dintre aceste popoare 
este evident uriaşă. Programe pentru ajutorarea acestor ţări, 
ca Alianţa pentru Progres sponsorizată de Statele Unite în 
America Latină, încearcă să remedieze efectele a secole de 
exploatare, însă problemele, în ciuda cheltuielilor colosale, 
rămân acute. 500 de milioane de dolari în ajutoare americane 
ajung anual în statele africane şi o sumă dublă se acordă an 
de an pentru popoarele latino-americane. Francezii, britanicii 
şi ruşii au contribuit, de asemenea, la ajutorarea noilor state 
şi vor continua să se întreacă pentru a câştiga favoarea fostelor 
colonii. Tinerele naţiuni au înţeles foarte clar avantajele şi 
dezavantajele pe care le au în această confruntare politică 
decisivă între Est şi Vest şi de aceea s-au mulţumit să accepte 
ajutor din partea ambelor tabere, fără a se angaja pe plan politic 
faţă de nici una. în prezent, banii şi bunurile curg spre aceste 
naţiuni tinere în cantităţi mult mai mari decât pe vremea colo¬ 
nialismului şi putem observa spectacolul foştilor stăpâni care 
concurează pentru graţiile popoarelor care acum un deceniu le 
erau practic înrobite. 

Europa s-a recuperat aproape complet după al Doilea Război 
Mondial. Marea Britanie nu mai stăpâneşte mările, dar repre¬ 
zintă în continuare o forţă în politica europeană, iar comunitatea 

statelor sale constituie un factor major în economia mondială. 
Franţa s-a redresat după ce suferise de pe urma problemelor 
interne şi a revoltelor coloniale în 1951. Charles de Gaulle, care 
ajutase la crearea celei de-a Cincea Republici Franceze şi la 
stabilirea ordinii în haosul din 1958, a redobândit o poziţie 
proeminentă în Franţa. Coloniile franceze au dispărut - unele 
prin revolte sângeroase (Algeria şi Indochina), altele prin 
separări amiabile (membrii Comunităţii Franceze, precum Ciad 
şi Gabon) dar Franţa şi-a recăpătat statura. De Gaulle i-a 
convins pe francezi de destinul lor măreţ şi i-a condus pe difici¬ 
lul drum spre stabilitate politică şi prestigiu internaţional. La 
retragerea lui De Gaulle din politică în 1969, Franţa devenise 
una dintre puterile nucleare ale lumii, iar acum se vede drept 
liderul unei Europe noi unde speră să înlocuiască Statele Unite 
în rolul de factor determinant în politică. Mulţi francezi au 
suferit cumplit din cauza pierderii Algeriei şi Indochinei, însă 
aceste pierderi trebuiau îndurate. Datorită lor Franţa e o ţară 
mai bună. 

în 1963, Franţa şi Germania de Vest au semnat un tratat 
de prietenie. Prin această declaraţie iscălită de Charles de 
Gaulle şi Konrad Adenauer s-a înlăturat parte din ura şi 
neîncrederea de veacuri. Dintre toate evenimentele bizare şi 
surprinzătoare din trecutul recent, acesta e cu siguranţă unul 
dintre cele mai încurajatoare. Poate nu ar fi exagerat să sperăm 
că alte persoane şi ţări, profitând de exemplul celor două vechi 
inamice, îşi vor rezolva neînţelegerile altfel decât prin război. 

Lumea de astăzi e ameninţată ca niciodată înainte cu distru¬ 
gerea totală. Scânteia care va declanşa al Treilea Război 
Mondial ar putea sări dintr-un incident iscat în Berlinul divizat 
(care din 1961 e împărţit în două de un zid real!) sau dintr-o 
nouă ciocnire israeliano-arabă. S-ar putea isca din una dintre 
luptele periodice între Pakistan şi India; cea mai recentă vic¬ 
torie indiană asupra Pakistanului şi crearea statului Bangla¬ 
desh în 1972 a aţâţat cu siguranţă ura dintre musulmani şi 
hinduşi. Ori s-ar putea aprinde în Cuba, Cipru sau pe frontiera 
sino-sovietică. în Vietnam sau altundeva în sud-estul Asiei. 
Ţinând cont de aceste situaţii potenţial explozive, e limpede că 

Organizaţia Naţiunilor Unite nu a rezolvat toate problemele 
lumii. Insă a realizat multe lucruri - agresiunile s-au oprit în 
Coreea şi Orientul Mijlociu, în Congo şi Cipru ordinea a înlocuit 
dezordinea şi s-au implementat multe programe umanitare. 
Organizaţia e departe de a fi perfectă, însă, aşa cum a spus 
preşedintele american John Kennedy, rămâne „ultima speranţă 
a lumii“. 



73 

PRĂBUŞIREA VECHII ORÂNDUIRI 

PE MĂSURĂ CE AMINTIREA RĂZBOAIELOR DIN PRIMA JUMĂTATE 
A SECOLULUI XX SE ESTOMPEAZĂ, NOILE GENERAŢII SE STRĂ- 
DUIESC „SĂ ÎMBLÂNZEASCĂ FEROCITATEA OMULUI ŞI SĂ ÎNDUL- 
CEAŞCĂ VIATA LUMIl" 


ÎN 1971, TOŢI MARII LIDERI AI CELUI DE-AL DOILEA RĂZBOI 
Mondial - Franklin D. Roosevelt, Winston Churchill, Dwight 
D. Eisenhower, Charles de Gaulle şi Douglas MacArthur - erau 
morţi. Cum s-a exprimat John Fitzgerald Kennedy, făclia a tre¬ 
cut la o generaţie nouă, născută în acest secol, temperată de 
război şi disciplinată de o pace grea şi amară. Generaţia mai 
tânără, viguroasă şi nerăbdătoare, privea cu ochi critici pro¬ 
blemele vechi. 

Pentru mulţi oameni din toată lumea John Kennedy a repre¬ 
zentat activismul de tip nou şi idealismul înalt care au marcat 
tulburaţii ani ’6o. In ianuarie 1961, tânărul Kennedy a preluat 
răspunderile preşedinţiei de la figura părintească şi foarte 
populară a lui Dwight David Eisenhower. Şi-a dedicat scurtul 
discurs inaugural explicării rolului ţării sale într-o lume înfome¬ 
tată şi învrăjbită. Statele Unite, a spus el, au fost chemate „să 
poarte povara unui lung conflict crepuscular... împotriva ina¬ 
micilor comuni ai oamenilor: tirania, sărăcia, boala şi războiul". 
A cerut ambelor tabere din Războiul Rece să „ia de la capăt 
misiunea de căutare a păcii, înainte ca puterile întunecate ale 
nimicirii, dezlănţuite de ştiinţă, să înghită întreaga omenire 
într-o distrugere planificată sau accidentală". In numeroase 
alte ocazii a spus: „E vremea să punem iarăşi America în 
mişcare. Putem face mai mult, trebuie să facem mai mult..." 

înconjurat de tineri străluciţi, preşedintele Kennedy vedea 
o „Nouă Frontieră" şi în patrie, şi în străinătate, iar americanii 
erau electrizaţi de idealismul său. „Nu întreba ce poate face 

ţara pentru tine“, a mai zis el, „întreabă ce poţi face tu pentru 
ţară". Inspiraţi de cuvintele lui, mii de tineri americani - şi, 
de asemenea, mulţi mai vârstnici - s-au înrolat în Peace Corps 1 
sau, ca Freedom Riders 2 , au ajutat persoanele sărace şi nein¬ 
struite din sud sau din Appalachia, unde, printre altele, i-au 
învăţat pe bărbaţii şi femeile uitaţi de lume să-şi exercite drep¬ 
tul de vot în calitate de cetăţeni americani. 

Pentru a le asigura alor săi egalitatea de şanse şi o libertate 
mai mare, dr. Martin Luther King jr., un tânăr pastor baptist 
de culoare, a combătut segregaţia din autobuze în oraşul 
Montgomery, Alabama, dar şi în şcoli, la locurile de muncă şi 
în locuinţe pe tot cuprinsul ţării. El ne-a vorbit despre „visul 
egalităţii de şanse... visul unei naţiuni în care oamenii nu vor 
mai fi judecaţi după culoarea pielii, ci după calităţile lor“. 

Discriminarea nu era o problemă nouă. In anii '40, preşedin¬ 
tele Truman a transformat drepturile civile într-o dezbatere 
naţională. In timpul administraţiei sale, un raport istoric inti¬ 
tulat Pentru garantarea drepturilor a denunţat discriminarea 
religioasă şi rasială ca două rele îngemănate ce zădărnicesc 
împlinirea idealului democraţiei americane. In deceniul 1950 
preşedintele Eisenhower încheiase desegregaţia în rândul 
forţelor armate şi aplicase viguros decizia de desegregaţie a 
şcolilor emisă de Curtea Supremă într-o confruntare dramatică 
din Little Rock, Arkansas. 

După moartea prematură a preşedintelui Kennedy, Lyndon 
Johnson s-a angajat să continue politica Noilor Frontiere. In 
discursul despre starea naţiunii, noul preşedinte a asigurat 
populaţia că satisfacerea nevoilor sociale ale ţării va crea o 
„Mare Societate". în „Marea Societate, credea preşedintele 
Johnson, guvernul federal avea responsabilitatea planificării 
şi rezolvării problemelor naţionale ca sărăcia, discriminarea, 

1. Program de voluntariat iniţiat de guvernul Statelor Unite în 1961 
(n. tr.). 

2. Organizaţie americană înfiinţată tot în 1961 de activiştii pentru drep¬ 
turile civile, denumită astfel deoarece, printre altele, parcurgeau cu auto¬ 
buzul diverse distanţe în semn de protest împotriva segregării rasiale în 
mijloacele publice de transport, prezentă în statele sudice (n. tr.). 

asistenţa medicală necorespunzătoare, a problemelor oraşelor 
şi aşa mai departe. în mod special, dorea să facă viaţa din oraşe 
mai acceptabilă, să asigure o educaţie bună tuturor copiilor şi 
locuri de muncă pentru toţi. Până ca Războiul din Vietnam să 
şteargă visul Marii Societăţi, Johnson a făcut câteva progrese 
spre obiectivele lui, asigurând adoptarea legilor privitoare la 
drepturile civile şi drepturile de vot şi inaugurând războiul 
contra sărăciei. 

Deceniul 1960 a avut şi o faţetă urâtă. Asasinatele politice 
cărora le-au căzut victime Martin Luther King şi cei doi fraţi 
Kennedy, John F. şi Robert, răzmeriţele şi frământările din 
campusurile universitare, ca să nu mai pomenim de câteva răz¬ 
boaie crunte în Asia şi Africa - toate umbresc realizările dece¬ 
niului. Viaţa în oraşele mari a devenit tot mai periculoasă, mai 
nesănătoasă şi mai neplăcută. Tone de materiale poluante au 
fost aruncate în atmosfera şi în apele noastre; cartierele sărace 
au devenit mai murdare şi tot mai nesigure. 

în timpul scurtului său mandat de „o mie de zile", preşedin¬ 
tele Kennedy a arătat calea pe care trebuiau înfruntate aceste 
provocări de acasă şi din străinătate. în politica externă a schi¬ 
ţat un stil pentru sine şi pentru succesori când a spus: „Să nu 
negociem niciodată de frică. Dar să nu ne fie niciodată frică să 
negociem." A încercat, de asemenea, să promoveze mai buna 
înţelegere între şefii de stat prin contactele personale. Nikita 
Hruşciov i s-a părut „o nucă greu de spart". Iată cum a descris 
preşedintele Kennedy dificultăţile întâmpinate în negocierile 
cu ruşii, după o întrunire de două zile la Viena: „Sovieticii şi noi 
atribuim înţelesuri total diferite aceloraşi cuvinte: război, pace, 
democraţie şi voinţă populară. Avem perspective diferite despre 
bine şi rău, despre ce înseamnă o afacere internă şi ce înseamnă 
o agresiune. Şi, mai presus de toate, avem concepţii foarte dife¬ 
rite despre unde se găseşte acum lumea şi încotro se îndreaptă." 
în ciuda acestor dificultăţi, Statele Unite şi Uniunea Sovietică 
au făcut totuşi un prim pas spre prevenirea războiului nuclear, 
negociind un tratat pentru stoparea proliferării armelor nucle¬ 
are în alte ţări. Tratatul era imperios. China comunistă şi 
Franţa fabricau şi testau deja arme nucleare, iar alte ţări, ca 

Israel şi India, intenţionau să facă acelaşi lucru. Tratatul a fost 
redactat de administraţia Johnson şi aprobat de Senatul Sta¬ 
telor Unite la scurt timp după ce Richard Nixon a devenit preşe¬ 
dinte. Ulterior l-au semnat majoritatea ţărilor lumii. 

Pentru a încetini cursa înarmărilor, care nu era doar mon¬ 
struos de scumpă, ci şi periculoasă (pe considerentul că dacă 
un băieţel are o petardă va fi tentat să o facă să explodeze), cele 
două superputeri au negociat în 1963 Tratatul de interzicere 
parţială a testelor nucleare, prin care au căzut de acord să 
înceteze testele cu arme nucleare, în aer, sub apă sau în spaţiu, 
în 1968, Statele Unite şi Uniunea Sovietică, împreună cu alte 
ţări, au interzis utilizarea armelor nucleare în spaţiu. în sfârşit, 
preşedintele Nixon a trimis reprezentanţi la Helsinki, în Fin¬ 
landa, pentru a demara convorbirile cunoscute ca SALT (Trata¬ 
tive asupra reducerii armamentelor strategice). 

în anii ’6o, bărbaţii şi femeile secolului XX s-au luptat cu 
probleme vechi, înregistrând anumite succese. în anii aceia 
omenirea a conştientizat însă câteva probleme extrem de grave 
de-abia observate la începutul deceniului. 

NAVA SPAŢIALĂ PĂMÂNT 

TREBUIE SĂ MENŢINEM SISTEMELE CARE SUSŢIN VIATA PE 
? > ? 

PĂMÂNT SAU SĂ PLĂTIM PREŢUL 


ÎN ERA SPAŢIALĂ, OMUL SECOLULUI XX SONDEAZĂ NECUNOS- 
cutul cu aceeaşi curiozitate şi acelaşi spirit de aventură care îi 
însufleţea şi pe strămoşii săi în epoca marilor descoperiri. Ase¬ 
menea exploratorilor din secolul al XVI-lea, astronauţii îşi 
asumă riscuri mari, caută faima, cochetează cu dezastrul şi 
sunt răsplătiţi prin faptul că văd cei dintâi lumi noi „ivindu-li-se 
la orizont Există însă şi o mare deosebire. Dacă în urmă cu 
patru secole treceau luni, adesea ani de zile, până ca descope¬ 
ririle să devină general cunoscute, în ziua de astăzi comuni¬ 
carea instantanee prin televiziune, presă şi cablu permite lu m i i 
întregi să privească în direct lansări impunătoare de nave 
spaţiale, oameni călătorind în spaţiu, vehicule cosmice îndo- 
când şi oameni aterizând realmente pe Lună. 

La 12 aprilie 1961, într-o rachetă numită Vostok I, rusul Iuri 
Gagarin a fost primul om care a pătruns în marea întindere a 
spaţiului cosmic. De când trăieşte pe această planetă, omul a 
visat să plece pentru a explora cerurile de deasupra lui. Acest 
vis a devenit realitate când nava lui Gagarin s-a ridicat la o 
altitudine de 327 km deasupra pământului, cu o viteză de peste 
27.000 km/h. Zborul lui a reprezentat un jalon important în 
cursa pentru supremaţie spaţială între Uniunea Sovietică şi 
Statele Unite, care se accelerase odată cu lansarea de către 
ruşi a primului lor satelit artificial, Sputnik I, la 4 octombrie 
3.957. Privirea omului e aţintită acum asupra stelelor cu totul 
altfel decât înainte. La sfârşitul celui de-al Doilea Război Mon- 

dial omenirea era legată încă de pământ. Acum întregul univers 
ne face cu ochiul. 

Când Gherman Titov, al doilea „cosmonaut" rus care a încon¬ 
jurat Pământul, zbura în jurul globului, a contactat echipa de 
la sol spunând: „Sunt un vultur! Sunt un vultur!" Mulţi dintre 
noi îi împărtăşesc euforia atunci când îşi dau seama că, deşi 
îngrozitoarea ameninţare a războiului nuclear nu ne părăseşte 
nici o clipă, abia am început să ne folosim potenţialul de creatori 
ai propriilor destine. Ne găsim în pragul unor minunăţii la care 
strămoşii noştri nici n-au visat să ajungă vreodată. Lumea este 
cu adevărat un loc absolut minunat şi totodată primejdios. 

Omul pe Lună a fost triumful suprem al „Omului de Fier", 
expresia pe care Hendrik van Loon o aplica Revoluţiei Indus¬ 
triale. Isprava a fost realizată de oameni curajoşi şi de compe¬ 
tenţele tehnice ale „turnului de control". Insă au conlucrat mai 
mulţi factori. în realitate, mica navetă spaţială, prevăzută cu 
sistemele necesare susţinerii vieţii, a fost sprijinită de gran¬ 
dioasa forţă industrială americană. într-un anumit sens, călă¬ 
toria pe Lună şi înapoi, efectuată de Neil A. Armstrong, Edwin 
E. Aldrin jr. şi Michael Collins, a fost motivată şi de mândria 
naţională şi de eventualele avantaje militare şi comerciale 
decurse din „întâietate". 

Da, oricât de fantastice sunt aventurile din cosmos, toţi 
cosmonauţii şi astronauţii trebuie inevitabil să se întoarcă pe 
pământ, de unde au fost lansaţi în spaţiu. 

Până foarte recent am luat drept bun faptul că sistemele 
care asigură condiţiile de viaţă pe pământ au o capacitate neli¬ 
mitată. Dar de când am început să le monitorizăm am aflat, spre 
îngrijorarea noastră, că avem necazuri mari. Oamenii de ştiinţă 
din lumea întreagă ne avertizează că, dacă nu încetăm să 
folosim abuziv sistemele care susţin viaţa, viitorul Pământului 
e realmente sumbru. Astronauţii pun în contrast frumuseţea 
uimitoare a Pământului ce se roteşte în negrul catifelat al spa¬ 
ţiului cu cenuşiul rece al Lunii. Văzută din spaţiu, suprafaţa 
Pământului e însufleţită de culori incredibil de frumoase - 
nuanţe vii de albastru, verde strălucitor şi vârtejuri de alb. De 
pe pământ, la o cercetare mai atentă, peisajul nostru e cicatrizat 

şi deteriorat, mutilat de-a lungul anilor de excesele nechibzuite 
ale oamenilor care îl locuiesc. 

Potrivit cărţii Genezei, Dumnezeu a spus omului: „Creşteţi 
şi vă înmulţiţi şi umpleţi pământul şi-l supuneţi; şi stăpâniţi 
peste peştii mării, peste păsările cerului, peste toate animalele, 
peste toate vietăţile ce se mişcă pe pământ şi peste tot pămân¬ 
tul." Iată o poruncă pe care omul a îndeplinit-o fidel, punându-se 
în mare pericol. Intr-un anumit sens, întreaga poveste a ome¬ 
nirii este povestea modului în care omul şi-a modificat împreju¬ 
rimile pentru a le adapta propriilor necesităţi fizice şi spirituale 
tot mai mari. A ucis cerbii ca să-i mănânce şi lupii ca să fie în 
siguranţă; a doborât păduri ca să-şi facă adăpost, terenuri agri¬ 
cole şi materiale de construcţii; a săpat pământul pentru com¬ 
bustibili şi metale; a îndiguit şi schimbat cursul apelor pentru 
irigaţii şi a folosit chimicale pentru a combate paraziţii sau 
boala şi a uşura truda câmpului. In cele din urmă, eforturile 
omului de a îmblânzi natura şi de a-şi acoperi nevoile au afectat 
serios ecologia pământului. (Ecologia este relaţia tuturor făptu¬ 
rilor vii cu mediul înconjurător şi cu celelalte forme de viaţă.) 

Problemele ecologice au început în Grădina Edenului. Când 
a azvârlit primul cotor de măr, Adam a iniţiat procesul prădării 
„bunului pământului “. Până de curând resursele de apă, aer şi 
sol ale planetei păreau inepuizabile. Din zorii civilizaţiei, siste¬ 
mele care susţin viaţa pe pământ au păstrat aerul, presiunea 
şi temperatura intr-un echilibru delicat, astfel încât viaţa să 
se poată întreţine. Câtă vreme oamenii au trăit în societăţi tra¬ 
diţionale, vieţile lor au fost restrânse de datini şi limitate de 
uneltele primitive pe care le aveau la dispoziţie. In aceste cir¬ 
cumstanţe, omenirii îi lipsea puterea de a distruge mediul încon¬ 
jurător la un nivel global. Chiar şi aşa, oamenii au deşertificat 
mare parte din „Semiluna fertilă" - văile fluviilor Eufrat, Tigru 
şi Nil care slujiseră ca „leagăne ale civilizaţiei" în zorii istoriei 
scrise. La fel ca primii colonişti din Lumea Nouă, oamenii 
puteau totuşi fugi oricând de consecinţele ignoranţei lor spre 
păşuni mai verzi şi ţinuturi virgine. 

Astăzi pe Pământ nu mai există Grădină a Edenului. Zilele 
lipsite de griji ale inocenţei şi prisosului s-au terminat. Atât 

de mare e puterea omului astăzi, încât poate distruge sau 
deteriora foarte grav mediul la scară globală - şi o şi face. Astăzi 
culegem roadele amare ale dezvoltării neplanificate, ale exploa¬ 
tării feroce a resurselor naturale şi ale ignoranţei pure. Pâraie 
odinioară limpezi, curate, sunt colorate acum în curcubeie ce 
nu oglindesc strălucirea cerului după o ploaie, ci pelicula for¬ 
mată de reziduurile aruncate în ele. Tăiem ţinuturi împădu¬ 
rite pentru autostrăzi, pavăm terenuri cultivabile pentru parcări 
de centre comerciale, murdărim lacuri şi râuri tulburând 
echilibrul vieţii în aceste ape de care depinde bunăstarea omului, 
încă mai perfidă şi mai primejdioasă e o ameninţare nouă şi 
atroce dezlănţuită de geniul uman, puterea energiei atomice 
nu numai de a anihila, ci şi de a polua şi distruge viaţa - umană, 
animală şi neînsufleţită. 

Problemele de mediu sunt universale. în câmpia aridă din 
Castilia, în Spania, există un parc magnific cu stejari bătrâni. 
Pădurea e una dintre puţinele rămase din imensele păduri de 
stejari ce se înălţau odinioară în Spania. A supravieţuit deoa¬ 
rece era rezervaţia de vânătoare a regilor spanioli. Câmpiile 
aspre, secetoase din Spania şi, de fapt, din tot bazinul meditera- 
neean sunt un exemplu tragic a ceea ce se întâmplă când lumea 
ignoră ecologia. în Evul Mediu, în Grecia, Italia, ca şi în Spania, 
proprietarii înstăriţi de oi îşi lăsau enormele turme libere, tulbu¬ 
rând astfel echilibrul delicat al naturii. în India, apa poluată 
cauzează anual două milioane de morţi şi 50 de milioane de 
cazuri de afecţiuni grave. 

Omul începe acum să priceapă că fiecare pas spre o viaţă 
mai bună a avut, aproape invariabil, drept cost deteriorarea 
mediului. Automobilele ne-au dat posibilitatea de a călători 
confortabil pe distanţe scurte sau lungi, însă gazele de eşapa¬ 
ment pe care le emit poluează aerul. Pesticidele optimizează 
recoltele agricole şi erbicidele chimice ne scutesc de o muncă 
extenuantă, însă poluează râurile şi atmosfera. 

De poluare nu putem scăpa complet. Readucerea mediului 
natural la puritatea originară ar implica revenirea la condiţiile 
de viaţă din epoca de piatră. Omul ar putea totuşi îmbunătăţi 
calitatea mediului înconjurător dacă ar fi dispus să plătească 

preţul implicat. Ar putea renunţa la creşterea rapidă; posibil 
să i se mărească taxele; iar unele produse pe care le cumpără, 
acum fabricate ieftin în detrimentul mediului, vor fi mai scumpe, 
în prezent, populaţia în creştere şi cantitatea tot mai mare de 
bunuri produse trimit „resurse alterate", sau poluanţi, în 
atmosferă, în cursuri de apă şi soluri intr-un ritm atât de rapid, 
încât acestea nu pot fi asimilate fără a crea efecte nocive. 

O altă preocupare globală este creşterea populaţiei. Populaţia 
planetei, acum de 3,6 miliarde de persoane, creşte la o rată care 
în 30 de ani va dubla numărul de locuitori. Şi populaţia de 205 
milioane a Statelor Unite va depăşi 305 milioane în acelaşi 
interval temporal. Ştiind că în prezent cel puţin o treime din 
populaţia lumii e subnutrită, locuieşte în condiţii improprii şi 
nu are îmbrăcăminte adecvată, foametea şi mizeria universală 
constituie o posibilitate sumbră. Creşterea demografică va 
înceta - şi de fapt trebuie să înceteze - curând, deoarece nava 
spaţială Pământ, de care omenirea se agaţă, e o sferă cu doar 
12.750 de kilometri în diametru, învăluită într-o peliculă subţire 
de aer şi nori. 

în secolul I p.Ch., pe când împărat roman era Augustus, 
populaţia lumii fusese estimată la 250 de milioane de persoane. 
A fost nevoie de şaisprezece veacuri pentru a dubla această cifră. 
Astăzi, populaţia de peste trei miliarde de persoane se va dubla 
în 30 de ani, iar din acel moment populaţia lum ii va creşte cu 
un miliard la fiecare opt ani. Dacă ajunge pe la 70 de ani, cineva 
născut în 1972 va trăi într-o lume cu 15 miliarde de locuitori. 
E posibil ca nepotul său să împartă nava spaţială Pământ cu 
alţi 60 miliarde de semeni. Jumătate din omenire suferă chiar 
şi acum de foame. în fapt, pe planetă astăzi există mai puţină 
mâncare pe cap de locuitor decât în timpul Marii Crize din dece¬ 
niul 1930. Mii de persoane mor anual din cauza malnutriţiei, 
dacă nu chiar de foame, chiar în prezent. 

Pe scurt, savanţii ne-au avertizat că urmăm o cale confor¬ 
tabilă spre colapsul iminent al civilizaţiei, deoarece distrugem 
sistemele care susţin viaţa pe nava spaţială Pământ, dublând 
numărul de pasageri (populaţia lumii) la fiecare 30 de ani, spo- 
rindu-ne cererea de resurse naturale limitate şi poluând astfel 
planeta. 

PĂMÂNTUL CA SAT GLOBAL 


MINUNILE STIINTEI SI TEHNOLOGIEI AU FĂCUT DIN PLANETA 

NOASTRĂ O LUME CARE SE MICŞOREAZĂ SI I-AU ÎNFRĂŢIT PE 

? ? ? 

TOTI OAMENII 


CE SE POATE SPUNE DESPRE AVERTISMENTELE SUMBRE ALE 
savanţilor care profeţesc apocalipsa? Ar trebui să le respingem 
descoperirile şi avertismentele despre populaţie şi poluare drept 
o ficţiune ştiinţifică? 

Poate cel mai bine ar fi să amintim că oamenii din toate tim¬ 
purile au crezut că nici o generaţie dinainte nu a văzut lucruri 
atât de îngrozitoare sau de minunate ca ei. In această privinţă 
nu ne deosebim de strămoşii noştri. Avem impresia că trăim 
într-o lume ale cărei ameninţări sunt mai teribile şi ale cărei 
promisiuni sunt mai mari decât toate cele dinainte. Uităm că 
posibilitatea holocaustului atomic nu e mai terifiant de reală 
pentru noi decât erau hoardele lui Atilla pentru popoarele 
înspăimântate din secolul al V-lea şi că binecuvântările mate¬ 
riale ale civilizaţiei noastre ni se par la fel de fabuloase cum le 
apăreau cele din China contemporanilor lui Li-Po cu multe vea¬ 
curi înainte de naşterea lui Hristos. Odată, când norii întune¬ 
caţi ai războiului se mai risipiseră, Winston Churchill a spus 
că, la urma urmelor, omenirea ar putea în curând să o „apuce 
pe un drum larg, neted al păcii şi îmbelşugării, în loc să dea 
târcoale şi să tragă cu ochiul pe la porţile iadului". 

Statele Unite şi alte state puternic industrializate chiar 
intră acum într-o epocă postindustrială mai umană. Mai multe 
persoane sunt angajate pentru a le asigura servicii semenilor 
în domenii ca educaţia, medicina şi agrementul. Se estimează 
că veniturile pe cap de locuitor în societăţile postindustriale 
vor fi de 50 de ori mai mari decât în economiile preindustriale. 

Probabil că în viitor tuturor persoanelor li se vor garanta salarii 
minime şi servicii sociale de bază. în ţările postindustriale 
educaţia va fi un proces care va dura toată viaţa. Probabil că 
în anii maturităţii veţi participa la cursuri periodice de formare 
pentru alte cariere, urmând poate chiar şi patru specializări 
diferite în decursul vieţii. Va fi un aspect esenţial, deoarece 
numărul mai mare de ore libere va deschide noi oportunităţi 
pentru împlinirea personală. 

Succesul misiunii Apollo n a transformat Luna într-o pro¬ 
vincie a omului. însă la nivel psihologic a realizat mai mult. 
Acum oamenii cred că nimic nu ar trebui să stea în calea con¬ 
struirii unei lumi mai bune, în care toţi locuitorii pământului 
să se bucure de o „viaţă bună“, adică de mai mult timp liber, 
siguranţă economică, dreptate socială şi un mediu curat, sănă¬ 
tos. Bineînţeles, competenţele tehnice şi ştiinţifice care au dus 
omul pe Lună nu pot fi utilizate pentru a opera miracole simi¬ 
lare cu fiinţele umane, care nu pot fi programate matematic, 
însă multe persoane cred acum că o ţară capabilă să exploreze 
Luna e cu siguranţă în stare şi să facă viaţa pe pământ mai 
sigură, mai confortabilă şi mai satisfăcătoare. 

în ziua de astăzi multă lume se îngrijorează mai puţin pen¬ 
tru insuficienţa bunurilor materiale şi mai mult pentru cali¬ 
tatea propriei vieţi. Calitatea vieţii cuiva e determinată de 
frumuseţea şi puritatea mediului natural, de libertatea de a se 
ocupa cu activităţi plăcute în timpul liber, chiar cu preţul 
pierderii unei părţi din venit şi al reducerii producţiei. Munci¬ 
torii speră într-o săptămână de lucru mai scurtă, pentru a se 
bucura de mai multe ceasuri de răgaz în care să facă ceea ce le 
place. Am văzut numeroasele miracole tehnologice din genera¬ 
ţia trecută: televiziunea, informatica, explorarea cosmică, învin¬ 
gerea unor boli şi tehnologia erei spaţiale. 

Din multele realizări ale Revoluţiei Industriale, probabil că 
progresul în domeniul electronicii e cel mai semnificativ pentru 
civilizaţia mondială. El a făcut posibilă epoca spaţiului. înce¬ 
pând cu jumătatea secolului al XlX-lea, vocea umană a fost am¬ 
plificată de telegraf, telefon şi radio, până a ajuns în toate 
colţurile pământului. După inventarea fotografiei, şi pozele au 

fost trimise prin cablu, puse în circulaţie, iar acum, prin inter¬ 
mediul televiziunii, evenimentele pot fi înregistrate în timp ce 
se petrec. Fără cuvintele convingătoare revărsate din difu¬ 
zoarele radio, naţionalismul tânăr al africanilor negri, al locui¬ 
torilor din sud-estul Asiei sau al arabilor nu s-ar fi putut bucura 
de acelaşi avânt. 

Datorită perfecţionării sateliţilor de comunicaţii, începând 
cu Early Bird în 1965, pentru prima oară în istorie lumea poate 
fi adusă laolaltă prin cuvintele rostite. Până acum, ştirile instan¬ 
tanee nu existau decât la nivelul satelor. Vizionarii cred că 
acest tip de comunicare instantanee va crea un sat global şi că 
în ultimă instanţă graniţele naţionale se vor estompa, devenind 
perimate. Problemele altor ţări ne vor fi atât de familiare încât 
vor părea ale noastre. Deosebirile dintre oameni, care creează 
suspiciune şi ostilitate, vor tinde să se diminueze. Intr-adevăr, 
e posibil ca nu peste mult timp cu toţii să vorbim o a doua limbă, 
globală. Persoane din Arctica şi până la tropice vor putea împăr¬ 
tăşi beneficiile educaţiei, ştirile despre evenimente importante, 
ba chiar şi simfoniile interpretate în marile centre urbane. 

Pare limpede că, deşi lumea e mai primejduită ca niciodată, 
omenirea are mijloacele de a colabora pentru prevenirea unui 
dezastru de proporţii - un nou război mondial, suprapopularea 
sau poluarea ireversibilă. Alarma a fost dată la Naţiunile Unite 
şi purtată de mijloacele moderne de comunicare în toate cele 
patru zări ale lumii. Cu hotărâre şi curaj, omul va triumfa. 

ÎNCEPUTURILE EPOCII HIGH-TECH 


TEHNOLOGIA AVANSEAZĂ SI IZBUCNESC NOI RĂZBOAIE 


PROBABIL CĂ OAMENII DIN TOATE TIMPURILE AU INSISTAT ŞI 
vor insista că epoca lor e cea mai dramatică, captivantă şi 
provocatoare din lunga istorie a umanităţii. Aterizarea pe Lună 
în iulie 1969 a părut să marcheze o nouă etapă a ingeniozităţii 
şi triumfului omenesc. Deceniul 1960 a fost, în mare parte, o 
perioadă foarte optimistă; anii '70, nu. în anii '70 şi la începutul 
anilor’ 80, chiar şi cele mai mari realizări ştiinţifice au părut 
binecuvântări cu două feţe. Iar câteva dintre problemele con¬ 
stante ale condiţiei umane au refuzat cu încăpăţânare să 
dispară. Descurajarea războiului nuclear şi protejarea mediului 
înconjurător constituie probabil cele mai mari provocări pe care 
le-a înfruntat vreodată omenirea. 

Se pare că progresele extraordinare aduse de ştiinţă ţărilor 
avansate din punct de vedere tehnologic şi persoanelor care şi 
le pot permite nu cunosc limită. Programele de explorare spa¬ 
ţială dezvoltate de Statele Unite şi Uniunea Sovietică au conti¬ 
nuat cu un preţ ridicat. Ambele puteri au trimis nave cosmice 
departe în univers. în 1970 s-a desfăşurat la mare distanţă în 
spaţiu o operaţiune dramatică de salvare, când explozia unui 
rezervor de oxigen din modulul navei Apollo 13 a pus în pericol 
viaţa astronauţilor. Câţiva ani mai târziu, o navă fără echipaj 
uman a transmis fotografii de aproape cu Saturn, dezvăluind 
câteva din secretele inelelor sale. Aceste nave se pot deplasa 
cu viteze care ating 80.000 km/h. Viking I a aterizat pe Marte 
în 1976, transmiţând fotografii pentru ştirile de noapte la tele¬ 
vizor. în cosmos circulă atât de mulţi sateliţi, încât e posibil ca 

noi, cei de pe pământ, să începem să ne facem griji în legătură 
cu „deşeuri spaţiale" care ar putea să ne cadă pe planetă. E 
posibil ca progresele în programele spaţiale susţinute de Statele 
Unite şi Uniunea Sovietică să fi fost realizate în vederea altui 
obiectiv: războiul, care ar putea transforma popularul serial 
Star Wars şi jocurile video din sălile de distracţii într-o realitate 
terifiantă. 

înapoi pe terra firma, revoluţia electronică, cel mai recent 
stadiu al Revoluţiei Industriale, a avut un impact incredibil 
asupra vieţii noastre, de la modul în care realizăm operaţiuni 
bancare până la felul în care gătim mâncarea. Un computer 
care acum douăzeci de ani ocupa efectiv o încăpere întreagă s-a 
redus la dimensiuni de buzunar. Trăim în era „computerului 
personal". Se prea poate ca informatica („cunoştinţele de utili¬ 
zare a computerului") să devină obligatorie pentru studenţi şi 
elevi, la liceu şi în unele gimnazii. Jocurile video computerizate 
au ajuns în vogă spre sfârşitul anilor '70. Acum avioanele pot 
zbura practic singure. Telecomunicaţiile instantanee şi proce¬ 
soarele de text au modernizat activităţile comerciale şi sistemul 
de învăţământ, ducând la rivalităţi economice îndârjite între 
corporaţia gigantică IBM şi competitorii săi, dar şi între Japonia 
şi Statele Unite. Prin anii '50, când s-a aflat prima oară de com¬ 
putere, s-a vorbit despre faptul că epoca „butonării" ar putea 
duce în cele din urmă la atrofierea corpului din cauza inac¬ 
tivităţii. Când apăsăm butoane, doar degetele noastre fac acti¬ 
vitate fizică. în unele domenii computerele au înlocuit munca 
manuală la un nivel fără precedent. Roboţii computerizaţi insta¬ 
laţi la benzile de asamblare din fabricile de automobile din 
Detroit şi Japonia par să dea viaţă primelor romane de science- 
fiction. Chiar dacă puţini neagă contribuţia masivă a compute¬ 
relor la facilitarea a numeroase aspecte ale vieţii, ea a implicat 
şi un cost pentru indivizi. Revoluţia computerelor a creat o cate¬ 
gorie nouă de personal funcţionăresc instruit în utilizarea 
computerelor. Pe de altă parte, în diverse ramuri industriale 
numărul locurilor de muncă s-a redus din cauza computerelor, 
contribuind într-o anumită măsură la ratele mai ridicate ale 
şomajului în unele domenii de producţie. Computerul a „dezu- 

manizat" afacerile, reducând contactele personale. Intr-adevăr, 
în unele industrii computerele au crescut semnificativ produc¬ 
tivitatea, dar au înlesnit, totodată, acumularea puterii econo¬ 
mice în mâinile câtorva companii gigantice, deoarece doar 
firmele mari îşi pot permite să ţină pasul cu progresele rapide 
şi costisitoare din tehnologia informatică. Cele mai puţin 
capabile să intre în competiţie rămân în urmă. Dezvoltările în 
tehnologia electronică au şi potenţialul de a lărgi mai mult 
prăpastia dintre ţările bogate şi cele sărace. Iar unele persoane 
îşi fac griji, oarecum justificat, în legătură cu utilizarea pe care 
ar putea-o da computerului guvernul - mai exact colectarea 
informaţiilor despre cetăţeni prin apăsarea unui singur buton. 
Protejarea informaţiilor computerizate stocate de guverne, 
companii, universităţi şi spitale s-ar putea dovedi dificilă. Ce 
se întâmplă când o companie rivală sau o putere străină reu¬ 
şeşte să acceseze computerul altcuiva? Se vor rescrie oare legile 
astfel încât să pedepsească furtul de informaţii computerizate, 
ca în cazul spargerii de locuinţe sau magazine? Până în momen¬ 
tul de faţă computerul a fost prietenul omenirii, însă i-ar putea 
deveni duşman dacă cetăţenii vor fi supuşi arbitrar practicii pe 
care un expert a numi-o „violenţa tăcută" a computerului. 

Ştiinţa geneticii a făcut progrese uimitoare, permiţându-le 
savanţilor să înţeleagă alcătuirea corpului uman mai bine ca 
niciodată. Anumite posibilităţi sunt şi reconfortante, şi neliniş¬ 
titoare. Pe măsură ce înţelegem genele umane, se conturează 
posibilitatea de a prevedea ce indivizi pot moşteni anumite boli 
ori sunt deosebit de predispuşi să le contracteze la un moment 
dat în viaţă. Concomitent, medicii pot determina structura 
genetică a bebeluşilor înainte de naştere; aflarea sexului fătului 
şi prezenţa anumitor forme de retardare mintală sunt doar 
primii paşi. S-ar putea ca în curând să depistăm predispoziţia 
unui făt la boli ca distrofia musculară sau hepatita. Astfel de 
„monitorizări" prenatale pentru depistarea devierilor genetice 
devin din ce în ce mai sofisticate. 

Totuşi, odată cu strădania savanţilor de a înţelege mai 
profund originile şi caracteristicile genetice ale bolilor care 
afectează omenirea, se ridică inevitabil anumite întrebări etice. 

Ar trebui medicii să aibă competenţa de a modifica anumite 
aspecte ale naturii umane? Oare familiile vor fi tentate să 
întrerupă sarcina unui făt la care medicii au depistat riscul de 
a contracta o boală peste 40 de ani? Poate cineva să fie refuzat 
de un angajator deoarece oamenii de ştiinţă au constatat că 
structura sa genetică sugerează posibilitatea unei afecţiuni 
cândva în viitor? Manipularea genetică a creat deja un şoarece 
supradezvoltat; ce implicaţii pot avea, în viitorul îndepărtat, 
asemenea intervenţii asupra naturii umane? 

Şi alte progrese majore în ştiinţă şi tehnologie au generat 
ameninţări. în 1979, o scurgere de apă radioactivă la centrala 
nucleară de la Three Mile Island, în Pennsylvania, a pus în 
pericol siguranţa întregii regiuni învecinate. Timp de câteva 
zile specialiştii au încercat să răcească reactorul nuclear pentru 
a preveni „topirea", o supraîncălzire a centralei care ar fi dus la 
degajarea de materiale radioactive pe zone de sute de kilometri 
dens populate. Locuitorii oraşelor din apropierea centralei au 

aşteptat neliniştiţi, gata să-şi abandoneze căminele în caz de de¬ 
zastru. Din fericire, experţii au reuşit să evite catastrofa. însă 
ameninţarea acestui accident a ridicat noi întrebări în legătură 
cu siguranţa şi eficienţa energiei atomice ca alternativă fezabilă 
la petrol. După câţiva ani, decidenţii politici au început să se 
lupte cu problema demontării centralelor nucleare după scoa¬ 
terea lor din uz, un aspect pe care constructorii originari poate 
nici nu l-au luat în considerare. 

Cursa înarmării nucleare rămâne în continuare un pericol 
şi mai mare pentru planeta noastră, mai ales că ea nu mai 
implică doar două puteri, Statele Unite şi Uniunea Sovietică. 
Marea Britanie, Franţa şi China au negreşit capacitatea de a 
purta un război nuclear. Probabil şi India, Pakistanul (două ţări 
care se duşmănesc de moarte), Israelul, Africa de Sud şi, poate, 
Argentina. An de an, supravieţuitorii bombelor atomice din 
1945 la Hiroshima şi Nagasaki se întrunesc pentru a reaminti 
lum ii ororile incredibile care s-ar putea întâmpla din nou. Nu 
putem decât să sperăm că omenirea a învăţat o lecţie. 

Nici mediul înconjurător din Statele Unite şi alte ţări nu s-a 
descurcat prea bine. S-a constatat că aruncarea chimicalelor 
toxice şi a altor reziduuri periculoase în multe oraşe creează 
riscuri grave la adresa sănătăţii, impunând evacuarea unui 
număr mare de persoane, ba chiar a unor oraşe întregi. Nu de¬ 
mult, Agenţia pentru Protecţia Mediului, înfiinţată în primul 
rând pentru protejarea Statelor Unite, a permis companiilor 
mari să polueze în continuare mediul. „Ploaia acidă“ a devenit 
un litigiu diplomatic între Canada şi Statele Unite, deoarece 
poluanţii produşi în SUA au fost purtaţi prin aer în Canada, 
unde au căzut pe sol sub forma precipitaţiilor contaminate, 
ucigând peştii şi plantele din lacuri îndepărtate. Chiar şi călă¬ 
toriile cu avioanele supersonice au generat o ciocnire similară 
între progresul tehnologic şi necesităţile omului. în 1976, primul 
avion supersonic de linie, Concorde, rodul unei parteneriat 
între Franţa şi Marea Britanie, a redus la aproape jumătate tim¬ 
pul necesar traversării Atlanticului. Concorde leagă Parisul şi 
Londra de New York şi Washington, iar zborul ia ceva mai mult 
de trei ore. însă mulţi sunt îngrijoraţi de consecinţele ecologice 

ale transportului supersonic. Pe deasupra, costul biletelor la 
Concorde era prohibitiv pentru aproape toată lumea. Din aceste 
motive, Congresul Statelor Unite a refuzat să aprobe fonduri 
pentru o linie americană civilă cu avioane supersonice. 

Francezilor le revine meritul pentru cea mai impresionantă 
îmbunătăţire în transportul feroviar. Japonia avea de mult un 
tren „glonţ" care asigura legătura între principalele oraşe când 
francezii au inaugurat TGV („tren de mare viteză") în septem¬ 
brie 1981. Trenul francez era şi mai rapid, putându-se deplasa 
în siguranţă la viteze de până la 355 km/h. TGV a redus la sub 
două ore călătoria de 462 de kilometri de la Paris la Lyon, al 
doilea oraş ca mărime al Franţei, parcursă cu o viteză medie de 
aproape 240 km/h. Acest tren transportă zilnic mii de persoane, 
iar rapiditatea îi permite să concureze cu succes cu avionul. 

Ploaia acidă, deşeurile toxice şi poluarea atmosferică şi acus¬ 
tică sunt probleme relativ noi. In anii '70, cea mai veche pro¬ 
blemă a lumii, foametea, era la fel de gravă ca întotdeauna. La 
sfârşitul lui 1974, rezerva mondială de cereale a atins minimu¬ 
mul ultimilor 26 de ani. S-a estimat că jumătate de miliard de 
indivizi din toată lumea nu au avut suficientă mâncare. In fie¬ 
care săptămână, aproximativ 10.000 de persoane se stingeau 
din viaţă în Africa, Asia şi America Latină. Pentru Bengalul 
de Vest, specialiştii au estimat că 15 milioane de oameni mureau 
de foame. Aşa-numita Revoluţie Verde a sporit randamentul 
agriculturii şi a creat mai multe terenuri cultivabile în nume¬ 
roase regiuni din lume. Dar nici această veste bună nu ajungea 
pentru acoperirea nevoii de alimente în faţa creşterii demogra¬ 
fice rapide şi a schimbărilor în clima planetei. 

Populaţia planetei noastre a continuat să crească cu aproxi¬ 
mativ 200.000 de persoane zilnic, adică 7,5 milioane pe an. In 
ianuarie 1984 pe Pământ existau circa 4,7 miliarde de per¬ 
soane. S-a estimat că aceeaşi rată a creşterii demografice va 
dubla populaţia lumii până la sfârşitul acestui secol, care nu 
mai este atât de departe. Oraşe ca Singapore, Ciudad de Mexico, 
Calcutta şi Rio, ale căror resurse erau deja suprasolicitate de 
numărul enorm de locuitori, au fost inundate cu mii de emigranţi 
săraci din zonele rurale, mulţi trăind în cartiere de cocioabe 

ridicate la periferia metropolelor înfloritoare. în pofida unei 
încetiniri a creşterii demografice în ultimii ani - de exemplu 
în China, India, Rusia şi unele ţări occidentale -, resursele ali¬ 
mentare sunt din ce în ce mai suprasolicitate de numărul de 
oameni în continuă creştere. Amplificând această problemă 
enormă, clima planetei a început să se schimbe prin 1970. 
Iernile aspre şi secetele pârjolitoare au devenit ceva obişnuit 
în multe zone din lume. Unii curenţi oceanici şi-au modificat 
traiectoria, cu rezultate dezastruoase. De exemplu, când curenţii 
s-au îndepărtat de coasta peruană, populaţia de anşoa a fost 
aproape nimicită. Anşoa constituie o sursă de proteine în fura¬ 
jele pentru animale. Rezultatul a fost o diminuare a stocurilor 
de carne. Pentru prima oară în douăzeci de ani, producţia glo¬ 
bală de alimente a scăzut, reducându-se cu aproximativ 33 de 
milioane de tone. 

Oricât de minore ar putea părea intr-un grafic, schimbările 
climatice au avut un impact dramatic şi dezastruos asupra pe¬ 
rioadei de vegetaţie din unele ţări. De exemplu, faţă de anii '40 
temperatura globală medie a coborât cu 0,55 de grade Celsius. 
Această scădere a temperaturii a micşorat cu zece zile perioada 

de vegetaţie în multe ţări de pe latitudinile temperate ale 
Pământului, adică în cele mai productive regiuni. Grâul şi 
orezul, culturile asociate mai strâns cu Revoluţia Verde, sunt 
deosebit de vulnerabile la schimbările climatice. O scădere a 
umidităţii afectează negativ recoltele de cereale. O intensificare 
a vânturilor reci care suflă în jurul planetei a împiedicat for¬ 
marea vânturilor ecuatoriale încărcate de umiditate, care aduc 
ploaia în numeroase regiuni. Africa de Vest şi India au suferit 
secete teribile. Pe de altă parte, creşterea poluării din atmosferă 
poate cauza un efect „de seră", încălzind anumite regiuni ale 
globului. Dacă enorma calotă polară începe să se topească, 
nivelul oceanelor ar putea creşte periculos, unele oraşe litorale 
fiind ameninţate de inundaţii. 

Creşterea demografică, schimbările climatice şi limitările 
Revoluţiei Verzi au contribuit la lărgirea prăpastiei dintre ţările 
bogate şi cele sărace. Oamenii au început să vorbească şi despre 
diferenţe între „nord şi sud", nu doar între „est şi vest", compa¬ 
rând popoarele nordice mai prospere cu vecinii mai puţin dez¬ 
voltaţi din sud. 

Foamea a riscat să devină sursa unui conflict global. Uneori 
oamenii desemnează ţările care nu sunt nici industriale şi 
capitaliste, nici comuniste, prin expresia Lumea a Treia, deşi, 
în timp, multe dintre aceste ţări au optat pentru una dintre 
tabere. Deosebirile în creşterea economică a ţărilor i-au făcut 
pe unii economişti să subîmpartă Lumea a Treia cu populaţia 
ei de două miliarde de persoane în trei segmente: „lumea a treia" 
cu suficiente materii prime pentru a atrage investiţiile şi tehno¬ 
logia străine (ţări ca Zair, Maroc, Brazilia); „lumea a patra", cu 
o anumită cantitate de materii prime, dar fără capital (ca Peru 
şi Republica Dominicană), şi „lumea a cincea", acele ţări lipsite 
de materii prime şi incapabile să producă alimente suficiente 
pentru supravieţuirea propriei populaţii. Astfel de state, pre¬ 
cum Ciad şi Etiopia în Africa sau Bangladesh în Asia, au suferit 
secete letale în anii '70. Nenorocirea acestor ţinuturi ajunse la 
sapă de lemn a fost agravată de războaiele civile. 

De parcă nu ar fi fost de ajuns, refuzul temporar al ţărilor 
arabe de a vinde ţiţei Occidentului, embargoul petrolier din 
octombrie 1973, a iniţiat o perioadă în care preţul energiei a 

urcat vertiginos pe mai toată planeta. în următorii zece ani, pre¬ 
ţul benzinei a crescut de patru ori, în Statele Unite ajungând 
de la circa 30 de cenţi pe galon la un maximum de peste 1,40$ - 
chiar şi aşa, un preţ mult mai mic decât în Europa Occidentală. 
Embargoul a avut un impact imediat în Statele Unite şi a 
provocat cozi lungi la benzinării. Limita de viteză s-a redus de 
la 110 la 85 de km/h, în scopul economisirii de combustibil. 
Americanii au călătorit mai puţin cu maşina şi avionul, deoa¬ 
rece costul biletelor de avion s-a mărit odată cu scumpirea com¬ 
bustibilului. Multe oraşe şi companii au demarat programe de 
„partajare a maşinilor" pentru a-i încuraja pe automobilişti să 
împartă energia şi costurile. Americanii, care întotdeauna deţi¬ 
nuseră maşini mari, cumpărau acum modele mai mici şi cu un 
consum eficientizat de combustibil, fabricate într-o proporţie 
tot mai mare în Japonia. Pe parcursul anilor următori, oamenii 
s-au adaptat la preţurile mai ridicate ale energiei menţinând 
temperaturi mai mici în locuinţe şi birouri pe timpul iernii. Unii 
americani au reacţionat vehement la aceste privaţiuni, învi- 
nuind ţările producătoare de petrol, îndeosebi pe arabi, pentru 
schimbarea stilului de viaţă american. „Suntem asemenea unui 
castel", a remarcat un specialist în criza energetică, „un castel 
medieval splendid care se apăra de atacatorii străini. După care 
ne-am dat brusc seama că sursa de alimentare cu apă se află 
în afara castelului." Britanicii au descoperit petrol în Marea 
Nordului; Mexic şi Venezuela au prosperat ca ţări producătoare 
de petrol, cel puţin până la începutul anilor ’8o, când preţul la 
petrol a scăzut din nou. Americanii şi europenii de rând au tre¬ 
buit să accepte câteva modificări ale stilului de viaţă. Erau 
invidioşi pentru petrolul de sub nisipurile Orientului Mijlociu. 
Problema ţiţeiului şi energiei, care a pus Statele Unite în deza¬ 
vantaj faţă de Uniunea Sovietică - care avea acces la mai multe 
rezerve petroliere -, a afectat strategiile diplomatice ale pre¬ 
şedinţilor americani şi deciziile domestice ale oamenilor de 
rând confruntaţi cu preţurile în creştere ale combustibilului şi 
cu iernile reci. 

Revoluţia Iraniană din 1978-79 a adus o a doua perioadă de 
scumpire a petrolului. Preţul barilului a crescut de peste zece 

ori faţă de media anterioară primei scumpiri şi embargoului 
originar. Pe de altă parte, şi cererea s-a micşorat, deoarece 
americanii şi-au redus consumul de energie. Procentul Statelor 
Unite în consumul global de petrol a căzut de la 31% în 1970 la 
25% în 1982. In 1983, o gospodărie medie americană utiliza cu 
o cincime mai puţină energie decât în momentul impunerii 
embargoului. Controlul guvernamental asupra industriei petro¬ 
liere se încheiase, fapt care a intensificat producţia şi a adus 
companiilor petroliere profituri enorme „picate din cer“. Conco¬ 
mitent, controalele mai laxe în privinţa poluării au permis 
arderea altor tipuri de combustibil, în special a cărbunelui, care 
continua să fie o resursă uriaşă în Statele Unite. In 1977 s-a 
deschis conducta de 7,7 miliarde de dolari Trans-Alaska, care 
aduce petrol din acest stat mare şi bogat în minerale. In acelaşi 
timp, companiile producătoare de automobile au construit 
maşini mai eficiente din punctul de vedere al consumului de 
combustibil. Intre 1973 şi 1983, distanţa parcursă cu un galon 
de benzină s-a dublat la majoritatea maşinilor. 

în 1983 a survenit o relativă „saturare" sau o ofertă exce¬ 
dentară de petrol; preţurile la petrol s-au stabilizat şi chiar 
s-au micşorat temporar; unele state producătoare de petrol, 
dar relativ sărace, ca Venezuela, Mexic şi Nigeria, care primi¬ 
seră împrumuturi considerabile, s-au aflat în imposibilitatea 
de a-şi plăti datoriile naţionale, fapt care a stârnit teama unei 
crize financiare internaţionale. însă costurile economice ale 
deficitului de petrolul persistă. Criza petrolului şi costurile mai 
ridicate la energie au scurtcircuitat progresul în multe ţări 
subdezvoltate care nu dispun de surse proprii de energie. Pe 
de altă parte, statele din Orientul Mijlociu bogate în petrol au 
câştigat sume de bani - în principal dolari americani - cu care 
nu ştiau ce să facă. Rezerva petrolieră a transformat Kuweitul 
în cea mai bogată ţară din lume din perspectiva venitului pe 
cap de locuitor. Arabii au cumpărat cu dolari americani nume¬ 
roase bunuri imobiliare în Europa şi Statele Unite. Pentru mulţi 
europeni şi americani, lumea părea să se fi întors cu susul în 
jos, deoarece Occidentul devenise un „raion de reduceri" pentru 
statele cu mult petrol. Criza energetică a corodat încrederea 
Statelor Unite, făcându-i pe americani să se întrebe dacă mai 
puteau considera că totul e posibil. De asemenea, poziţia ţării 
în economia mondială s-a schimbat. Industriile siderurgică, 
automobilistică şi electronică din SUA s-au clătinat în confrun¬ 
tarea cu substanţiala competiţie străină, deoarece produsele 
japoneze şi germane, adesea superioare tehnologic şi fabricate 
mai ieftin, au inundat piaţa americană. 

în politica externă, nici un conflict nu a împovărat atât de 
mult sufletul poporului american ca Războiul din Vietnam. Impli¬ 
carea americană în acest teritoriu frământat începuse formal 
în deceniul 1950. în bătălia de la Dien Bien Phu din mai 1954 
forţele comuniste conduse de Ho Şi Min îi învinseseră pe fran¬ 
cezi, care colonizaseră ţara. La o conferinţă desfăşurată la 
Geneva, în Elveţia, Vietnamul a fost împărţit în două state, de 
nord şi de sud, iar Ho Şi Min a format un guvern comunist în 
nord. Ngo Dinh Diem a devenit premierul Vietnamului de Sud, 
susţinut de Statele Unite. în 1955, posibilitatea reunificării s-a 
evaporat în momentul în care Statele Unite au acceptat decizia 



568 ISTORIA OMENIRII 

lui Diem de a refuza organizarea alegerilor ce ar fi putut duce 
la unirea Vietnamului. In sud, războiul de gherilă între susţină¬ 
torii comuniştilor şi guvernul sud-vietnamez a devenit o scenă 
la ordinea zilei. Câţiva consilieri militari americani au fost 
asasinaţi în iulie 1959. 

Patru ani mai târziu, guvernul dictatorial al lui Diem s-a 
confruntat cu mai multe valuri de protest. Când americanii nu 
s-au mai implicat, a fost înlăturat şi executat. în nouă luni de 
zile s-au succedat 13 guverne, pe măsură ce Vietcong 1 - comu¬ 
niştii sud-vietnamezi - şi-au întărit poziţia în zonele rurale şi 
au lansat un război total împotriva guvernului din Vietnamul 
de Sud. 

Implicarea Statelor Unite în războiul civil vietnamez a 
„escaladat" - unul dintre cuvintele care au ajuns să simbolizeze 
anii ’6o. în 1964, preşedintele Lyndon Johnson a solicitat 
Congresului adoptarea unei rezoluţii care îl invita să facă „toate 
demersurile necesare" în Asia de Sud-Est. Preşedintele a pretex¬ 
tat faptul că vasele nord-vietnameze atacaseră distrugătoarele 
americane din Golful Tonkin. în 1965 au fost trimişi în Vietnam 
puşcaşi marini americani. O altă lovitură de stat în Vietnamul 
de Sud, de această dată organizată de armata sud-vietnameză, 
i-a adus la putere pe generalul Nguyen Van Thieu ca şef de stat 
şi pe mareşalul Nguyen Cao Ky în funcţia de premier. Până la 
sfârşitul lui 1965, în Vietnam ajunseseră aproximativ 150.000 
de soldaţi americani. Trei ani mai târziu, forţele americane în 
Vietnam numărau peste jumătate de milion de oameni. 

Aşadar Statele Unite luptau la capătul celălalt al lumii 
intr-un război nedeclarat, pe care tot mai mulţi cetăţeni ameri¬ 
cani nu îl considerau necesar, moral sau cu o miză care să justi¬ 
fice costurile imense în bani şi vieţi omeneşti. Primele dezbateri 
publice despre şi contra războiului ( numite „conferinţe") s-au 
desfăşurat în campusurile universitare încă din primăvara lui 
1965. Studenţii şi-au ars sfidător ordinele de recrutare. în 1967, 
pe măsură ce luptele s-au extins şi în zona demilitarizată dintre 
nord şi sud, valuri de avioane americane au început să bombar- 


1. Frontul naţional pentru eliberarea Vietnamului de Sud (n. tr.). 

deze nordul. însă nici bombele aruncate de sus, nici soldaţii de 
la sol nu au putut anihila Vietcong, sprijinit de unităţi din nord. 
La 30 ianuarie 1968, Vietcong a lansat ofensiva Tet, atacând 
practic toate oraşele sudice importante. în ciuda înfrângerii 
finale a ofensivei Tet, forţele comuniste au dat o lovitură majoră 
Vietnamului de Sud. Au demonstrat că puteau organiza o 
campanie militară majoră în sud, continuând simultan să-i 
hărţuiască pe sud-vietnamezi şi americani cu luptele de gherilă. 
Ofensiva Tet a mai dat lumii şi una dintre cele mai îngrozitoare 
imagini ale războiului, o fotografie pe care milioane de persoane 
au văzut-o pe ecranul televizorului. Şeful Poliţiei Naţionale 
sud-vietnameze a fost imortalizat de cameră împuşcând cu 
pistolul un prizonier în tâmplă. O imagine şi mai cumplită este 
cea a unei ţărănci îngrozite cu un copil desfigurat oribil de 
substanţa numită napalm, lansată de avioanele americane. 

în America, preşedintele Johnson a anunţat că nu va can¬ 
dida pentru un al doilea mandat în 1968, iar între reprezen¬ 
tanţii Statelor Unite şi cei ai Vietnamului de Nord s-au demarat 

în sfârşit negocieri de pace la Paris. Senatorul Eugene McCarthy 
a candidat pentru învestitura democrată ca preşedinte având 
ca punct principal în program opoziţia faţă de război. Richard 
Nixon, care l-a învins pe Hubert Humphrey, candidatul demo¬ 
craţilor la prezidenţiale, a pus accentul pe negocierile secrete 
în convorbirile de la Paris şi a încercat să obţină „vietnamizarea" 
conflictului. Insă protestele contra războiului au luat amploare 
în Statele Unite, îndeosebi în toamna lui 1969. 

In aprilie 1970, preşedintele Nixon a trimis soldaţi în 
Cambodgia pentru a ataca zonele unde Vietcong se găsea relativ 
în siguranţă peste graniţă. Bombardamentele masive au ucis 
mii de săteni. In Statele Unite au urmat valuri de protest, în 
special în rândul studenţilor universitari, una dintre demon¬ 
straţii culminând cu împuşcarea a patru studenţi neînarmaţi 
la Kent State University de către Garda Naţională. în primă¬ 
vara lui 1972, comuniştii au lansat o nouă ofensivă majoră. 
Nixon a ordonat navelor americane să mineze portul Haiphong 
şi alte bazine portuare majore. Convorbirile secrete se îndreptau 
deja spre o retragere a americanilor din conflict. în iunie 1972, 
luna în care scandalul efracţiei Watergate a aruncat o umbră 
enormă asupra preşedintelui Nixon şi a vieţii politice ameri¬ 
cane, majoritatea trupelor americane au fost retrase din Vietnam. 

în ianuarie 1973 s-a semnat un acord de pace, dar războiul - 
pentru vietnamezi - era departe de a se fi terminat. Ambele 
părţi au încălcat armistiţiul. Armata sud-vietnameză, confrun¬ 
tată cu tăierea fondurilor militare din partea Statelor Unite şi 
slăbită de corupţie şi indiferenţă, a abandonat treptat regiunea 
muntoasă. Vietcong a acaparat unul câte unul oraşele sudice, 
în 1975, Vietnamul de Sud a căzut în mâinile forţelor comuniste. 
Camerele de televiziune au surprins iarăşi cele mai memorabile 
momente ale acestui război dezastruos, cu americanii şi civilii 
sud-vietnamezi îmbulzindu-se disperaţi spre elicoptere după 
ce Saigonul „a căzut" sau „a fost eliberat" (în funcţie de punctul 
de vedere al fiecăruia - istoria pare adeseori să fie o chestiune 
de „capra cărui vecin a murit"). Până la sfârşitul lui 1976, Laos 
şi Cambodgia deveniseră şi ele comuniste. 

Cel mai lung război purtat de Statele Unite se sfârşise. Peste 
56.000 de americani muriseră în Vietnam, o cifră mică pe lângă 

cei aproximativ 1.250.000 de vietnamezi răpuşi. Vietnamul a 
lăsat multe cicatrici în America deceniului 1970 şi de la înce¬ 
putul anilor ’8o. In primul rând, televiziunea îl adusese în sufra¬ 
geriile americanilor. Iar costurile au fost enorme. Se cheltuiseră 
peste 140 de miliarde de dolari, o sumă ce a alimentat inflaţia 
în SUA. Şi celelalte costuri au fost mari. Războiul a contribuit 
la înstrăinarea multor tineri care spre sfârşitul anilor ’6o şi la 
începutul deceniului 1970 erau de vârsta facultăţii. Unii stu¬ 
denţi au scăpat de recrutare plecând în Canada, declarând că 
nu vor satisface serviciul militar din motive morale, sau chiar 
mergând la închisoare din cauza convingerii lor că Războiul 
din Vietnam, şi războiul în general, este ceva greşit. Campusurile 
americane au explodat de furie, au fost zguduite de proteste 
şi, uneori, de violenţă. Unii protestatari radicali au încercat să 
„aducă războiul acasă". în 1970, o explozie provocată de un 
activist care se opunea războiului a ucis un cercetător dintr-o 
universitate americană. însă războiul a atins conştiinţa Americii. 
Un locotenent american a fost condamnat pentru crime în masă 
în urma acţiunilor comise împotriva civililor în 1968 la My Lai, 
în Vietnam. Bombardarea brutală a Vietnamului de Nord în 
ziua de Crăciun, în 1972 - chiar după ce secretarul de stat 
Henry Kissinger promisese înaintea alegerilor din noiembrie 
că pacea era „la uşă" - i-a înfuriat pe mulţi americani. Mai mult, 
războiul a provocat tensiuni grave în relaţiile dintre America 
şi aliaţii săi. Ambasadele americane din aproape toate ţările 
lumii au fost ţinta unor demonstraţii. Daniel Ellsberg, care a 
dezvăluit conţinutul „Dosarelor Pentagonului", unde se vorbea 
despre un război american secret în Cambodgia presupus 
„neutră", a obligat ţara să se confrunte cu moralitatea propriilor 
politici. Şi totuşi, în ciuda carnajului, cetăţenii americani au 
grăbit încheierea războiului. Experienţa din Vietnam a obligat 
Statele Unite să-şi reanalizeze rolul în lume. 

Scandalul Watergate a slăbit şi mai mult încrederea în sine 
a americanilor, deja zguduită profund de Războiul din Vietnam. 
Richard Nixon, vicepreşedintele lui Dwight Eisenhower din 
1952 până în 1960, nu reuşise să-şi depăşească pe deplin 
reputaţia de „Tricky Dick", „Dick cel Şmecher", ce data de la 

începuturile carierei sale politice. Victorios în faţa lui Hubert 
Humphrey la alegerile din 1968, republicanul Nixon a fost ales 
cu o majoritate covârşitoare împotriva lui George McGovern 
în 1972. Puţini au acordat atenţie arestării, mai devreme în 
luna iunie, a cinci bărbaţi prinşi în timp ce instalau microfoane 
în sediul Comitetului Naţional al Partidului Democrat din 
clădirea Watergate în Washington D.C. Faptul că cei cinci „spăr¬ 
gători" aveau legături cu CIA şi cu comitetul pentru realegerea 
lui Nixon a influenţat în mică măsură rezultatul alegerilor. 

Totuşi, procesul spărgătorilor de la Watergate a scos la iveală 
faptul că aceştia erau „pedepsiţi pe nedrept" în locul unor per¬ 
soane sus-puse. Pe măsură ce scandalul Watergate a acaparat 
atenţia opiniei publice, responsabilitatea afacerii murdare a 
ajuns tot mai aproape de Nixon. Fostul său consilier, John Dean, 
l-a numit pe preşedinte conspirator în muşamalizarea afacerii 
Watergate. S-a aflat că Nixon înregistrase conversaţii purtate 
în Biroul Oval. Preşedintele a încercat să împiedice accesul 
investigaţiei la benzile cu înregistrări şi i-a cerut procurorului 
general Elliot Richardson să-l demită pe procurorul special 
pentru afacerea Watergate, Archibald Cox. Richardson a refu¬ 
zat, după care şi-a dat demisia. Tentativa fără precedent a lui 
Nixon de a obstrucţiona procesul judiciar, supranumită „Masa¬ 
crul de Sâmbătă Seara", a provocat cereri tot mai vehemente 
pentru demisia sau punerea sub acuzare a preşedintelui. Când 
benzile au fost în sfârşit predate procurorului afacerii Watergate, 
dintr-una lipsea un segment de peste 18 minute. S-a dovedit 
că spargerea de la Watergate era doar „vârful icebergului", doar 
unul dintr-un lung şir de tertipuri murdare şi activităţi ilegale 
ale funcţionarilor din administraţia Nixon, printre care şi 
acceptarea de contribuţii electorale ilegale din partea unor mari 
corporaţii. Benzile au dezvăluit o parte întunecată a mandatu¬ 
lui prezidenţial al lui Nixon. Din anturajul lui, unele persoane 
implicate în delicte au fost condamnate şi închise, inclusiv cei 
mai apropiaţi colaboratori ai preşedintelui. Nixon însuşi, care 
minţise în legătură cu această afacere, a demisionat dezonorat 
în august 1974, pentru a nu fi inculpat de Senat. A fost înlocuit 
de Gerald Ford, el însuşi numit vicepreşedinte de curând în 

locul lui Spiro Agnew, care demisionase după ce a răspuns în 
instanţă că nu contestă acuzaţiile de evaziune fiscală. Gerald 
Ford i-a acordat o „graţiere deplină, liberă şi absolută" lui Nixon, 
care s-a retras la proprietatea sa din San Clemente, California, 
pentru a-şi scrie memoriile. Reputaţia preşedinţiei americane 
a fost cu siguranţă pătată, însă Constituţia şi populaţia Statelor 
Unite şi-au dovedit forţa. Gerald Ford părea o persoană oare¬ 
cum neverosimilă în poziţia de preşedinte al Statelor Unite. 
Un comentator de televiziune l-a întrebat o dată dacă „putea 
dobândi din mers calităţile necesare funcţiei". Pentru mulţi, 
încrederea publică în Ford s-a zdruncinat atunci când i-a acor¬ 
dat graţierea prezidenţială lui Nixon, având în vedere că alţi 
inculpaţi de mai mică anvergură din scandalul Watergate 
ajunseseră la închisoare. Deşi Ford a restaurat parţial integri¬ 
tatea instituţiei prezidenţiale, el nu a reuşit să-l învingă pe 
Jimmy Carter, guvernator al Georgiei, la alegerile din 1976. 
Carter, ales de o coaliţie care reprezenta Sudul, clasa muncitoare 
şi minorităţile, avea un profil populist. însă şi reputaţia lui a 
pălit repede, deoarece s-a dovedit incapabil să facă faţă proble¬ 
melor economice interne crescânde şi crizelor de politică externă, 
încrederea publică în Carter ca şef de stat experimentat şi ferm 
s-a erodat. A suferit o înfrângere zdrobitoare în faţa lui Ronald 
Reagan la alegerile din 1980, Carter câştigând doar două state 
şi Districtul Columbia. 

Preşedintele nou ales a promis să reducă rolul guvernului 
şi să echilibreze bugetul federal, refăcând totodată imaginea de 
putere a ţării în lume şi scoţând-o din impasul economic. La 
rândul lui, nici Reagan nu părea cel mai potrivit pentru cea 
mai de impact funcţie din lume. Având în vedere că Reagan 
fusese actor, alegerea lui sugera că un sprijin financiar puternic 
şi o prezentare abilă erau cele mai importante însuşiri ale unui 
candidat la preşedinţie în epoca televiziunii. 

în trecut preşedinţii americani în funcţie aveau un avantaj 
colosal asupra contracandidaţilor în campaniile electorale. Pe 
parcursul deceniilor 1960 şi 1970 acest tipar s-a schimbat cu 
înfrângerea lui Ford şi a lui Carter. Prestaţia preşedinţilor 
americani e supusă acum unei cercetări amănunţite şi aproape 
instantanee de către presă. Discursurile lor sunt analizate 

rapid şi evaluate cu aceeaşi viteză şi atenţie ca prestaţia 
jucătorilor de baseball din American World Series sau a fotba¬ 
liştilor de la Cupa Mondială. Problemele întâmpinate de 
preşedinţii recenţi în a fi realeşi indică şi scăderea încrederii 
publice în ei; le-a lipsit abilitatea de a genera încrederea publi¬ 
cului care îi caracteriza pe Franklin Roosevelt, Dwight Eisen- 
hower şi John F. Kennedy. 

Anii '70 au însemnat progrese pentru drepturile femeilor, 
îndeosebi în Statele Unite. în 1972, Senatul a adoptat Amenda¬ 
mentul constituţional pentru egalitatea în drepturi, pentru a 
pune capăt discriminării de gen. Totuşi, zece ani mai târziu 
amendamentul nu fusese încă ratificat de un număr suficient 
de state pentru a deveni lege. Au existat însă alte schimbări 
care au ameliorat situaţia legală a femeii. în 1973, Curtea 
Supremă a legalizat avortul în primele stadii de sarcină. Mai 
multe femei au intrat în câmpul muncii, inclusiv în domeniile 
dreptului, medicinii, afacerilor şi învăţământului universitar, 
chiar dacă în numeroase profesii femeile au continuat să pri¬ 
mească salarii mai mici ca bărbaţii pentru aceeaşi muncă 
prestată. Femeile care candidau şi câştigau funcţii politice nu 
mai constituiau ceva inedit. în 1974, Ella Grasso din Connecti- 
cut a devenit prima femeie aleasă guvernator al unui stat fără 
să-şi fi succedat soţul în funcţie. Sandra Day O’Connor, desem¬ 
nată de preşedintele Reagan, a fost prima femeie la Curtea 
Supremă. Femeile au făcut paşi semnificativi în sport, deoarece 
o lege federală a garantat sprijinirea financiară a sportului 
feminin în licee şi facultăţi. Jucătoare de tenis ca Billie Jean 
King şi Chris Evert Lloyd s-au impus ca personalităţi sportive 
de talie naţională. Margaret Thatcher a devenit prima femeie 
prim-ministru în Anglia, când Partidul Conservator din care 
făcea parte a câştigat alegerile din 1979. în 1983, Sally Ride a 
fost prima femeie americană astronaut care a zburat în spaţiu, 
în cazul a milioane de femei, trecerea treptată la adresarea cu 
Ms în loc de Miss sau Mrs - ca paralelă la adresarea Mi A pentru 

1. In engleză, Ms este o formulă generică de adresare pentru femei care, 
spre deosebire de miss (domnişoară) sau mrs (doamnă), nu face referire 
la starea civilă (n. tr.). 

bărbaţi - a contribuit la îmbunătăţirea propriei imagini de 
persoană completă, fără referire la starea civilă. Toate acestea 
au reprezentat un început bun. Nu trebuie să uităm nici o clipă 
că povestea neamului omenesc este şi povestea femeilor. 

Mişcarea pentru drepturile civile a fost unul dintre cele mai 
semnificative fenomene ale deceniului 1960. Pe parcursul ani¬ 
lor '70, persoanele de culoare au început să dobândească funcţii 
politice, îndeosebi ca primari în oraşe americane mari ca Detroit, 
Los Angeles şi Atlanta. La a douăzecea aniversare a marelui 
„marş spre Washington" din august 1963, când Martin Luther 
King a rostit faimosul discurs I have a dream, puţini ar fi negat 
faptul că americanii de culoare realizaseră progrese. Insă rămâ¬ 
neau multe de făcut. Segregaţia persista în multe sisteme 
educaţionale. Sentinţa Curţii Supreme în cazul de „discriminare 
inversă" al lui Allan Bakke, un student din California, a anulat 
regimul preferenţial decretat în instanţă pentru prezenţa 
minorităţilor în educaţie şi mediile profesionale. Mişcarea 
pentru drepturile civile a evitat o nouă înfrângere odată cu eşe¬ 
cul tentativei administraţiei Reagan de a acorda scutiri de taxe 
şcolilor care îi discriminau pe negri. Viitorul economic al tine¬ 
rilor de culoare se profila tot sumbru, deoarece în rândurile lor 
se înregistra cea mai mare rată de şomaj din Statele Unite, iar 
guvernul a redus multe dintre programele de asistenţă socială 
pentru întreţinerea săracilor. 

Pe parcursul deceniului 1970 şi homosexualii au început 
să-şi revendice dreptul la tratament corect. In ciuda reacţiei 
conservatoare violente, comunităţile gay au înflorit în nume¬ 
roase oraşe, îndeosebi la New York şi San Francisco, obţinând 
mai multă acceptare decât înainte şi un oarecare grad de 
reprezentare politică. 

Viaţa în anii '70 şi la începutul anilor ’8o reflecta un amestec 
de continuitate cu trecutul şi schimbare. Orchestrele simfonice, 
opera şi trâmbiţata sosire a unor expoziţii artistice ilustre 
aduse din Europa au găsit un public pasionat în marile oraşe 
americane. Dar nucleul amuzamentului popular au rămas tele¬ 
viziunea, radioul, înregistrările muzicale şi listele de bestselle- 
ruri - toate ajutate de îmbunătăţiri tehnologice. Televiziunea 

prin cablu a adus numeroase canale în tot mai multe locuinţe 
americane. De asemenea, receptarea semnalului TV nu mai 
depinde de topografie, de vreme sau de mărimea şi amplasarea 
unei antene. Unele canale au început să ofere filme de lung 
metraj 24 de ore din 24. Apăsând un singur buton, putem avea 
acces în orice moment al zilei la ştiri, la buletinul meteo, la 
sport, toate aduse din depărtări prin satelit. Evoluţia aparatu¬ 
rilor electronice ne permite înregistrarea programelor de tele¬ 
viziune pentru a le viziona mai târziu şi închirierea de casete 
cu filme populare pentru a le urmări oricând în locuinţele pri¬ 
vate, cu floricelele de porumb pregătite imediat în bucătărie. 
Radioul în FM a rămas popular, mai cu seamă posturile care 
pun accentul fie pe muzica clasică, de obicei radioul public, sau 
pe rock-and-roll. Spre sfârşitul deceniului 1970, industria înre¬ 
gistrărilor pe vinii a început să întâmpine dificultăţi, pricinuite 
în principal de progresele uimitoare în tehnicile de înregistrare 
pe bandă, ce păreau să scoată din uz discul de vinii. Concertele 
rock, chiar dacă semănau mai puţin cu evenimentele de am¬ 
ploare de la sfârşitul anilor ’6o şi din primii ani '70 (precum cel 
mai faimos, desfăşurat la Woodstock, în statul New York, în 
1969, unde au participat sute de mii de persoane), erau aştep¬ 
tate cu nerăbdare de generaţiile mai tinere. Tinerilor li se 
adăuga generaţia anilor 1960, care îmbătrânea vrând-nevrând, 
dar care umplea o sală de concert sau un stadion pentru a 
asculta grupuri ca Rolling Stones şi The Who. Faptul că starul 
star de la Rolling Stones, Mick Jagger, a împlinit 40 de ani în 
1983 nu a părut să-i potolească nici pe el, nici legiunile de fani. 
Toanele precum „disco-mania“ (muzica de discotecă) au avut o 
existenţă efemeră, pe când nostalgia pentru genul rock-and- 
roll de acum 20 de ani a supravieţuit. Aceeaşi nostalgie se regă¬ 
seşte în succesul remarcabil al unor filme ca American Graffiti, 
povestea unor elevi de liceu de pe la jumătatea anilor ’6o, şi 
Animal House 1 , despre farsele şi capcanele studenţilor în epoca 
inocentă de dinaintea Războiului din Vietnam. 

Această nostalgie a însoţit evoluţia unei noi generaţii de 
studenţi, ce păreau să fi abandonat activismul social de la 

1. In România cunoscut cu titlul Peripeţii la colegiu (n. tr.). 

sfârşitul deceniului 1960. Obţinerea unor note bune şi grija 
pentru carieră într-o perioadă extrem de concurenţială au 
căpătat o importanţă covârşitoare, deşi calitatea sistemului de 
învăţământ american, îndeosebi în licee, părea că scade sau 
cel puţin că nu progresează. Unii şi-au exprimat consternarea 
în legătură cu sfârşitul idealismului, exprimat în sloganul 
Looking Out for Number One 1 . Alţii au susţinut că, pentru a 
construi o lume mai bună, omul trebuie să fie practic. 

în ciuda îmbătrânirii inevitabile a generaţiei ’6o şi a spe¬ 
ranţei de viaţă în continuă creştere, cel puţin în lumea dezvol¬ 
tată, mare parte din cultura noastră se axează în continuare 
pe tinereţe şi tineret. Actriţe tinere ca Brooke Shields şi Jodie 
Foster au simbolizat cultul tinereţii în filmele de succes, însă 
intr-un mod mult mai monden şi mai puţin inocent decât o 
făcuse Shirley Temple cu patru decenii înainte. Aşa cum „gân¬ 
deşte tinereşte" a devenit o lozincă în publicitatea comercială, 
„rămâi tânăr" s-a afirmat ca raţiune a vieţii. Joggingul a ajuns 
pasiune naţională în Statele Unite şi multă lume a luat în 
serios vechiul proverb „eşti ceea ce mănânci", încercând să 
adopte o alimentaţie mai sănătoasă. Aşa-numitele alimente 
naturale, odinioară asociate cu hipioţii dispăruţi deja de pe 
scena americană, se găseau acum în gospodăriile obişnuite. 
Oamenii de ştiinţă au făcut progrese considerabile în cercetarea 
cauzelor cancerului, marele ucigaş al secolului nostru, averti- 
zându-ne împotriva pericolelor fumatului şi amintindu-ne că 
anumite alimente considerate absolut normale secole la rând, 
ca sarea şi carnea roşie, nu ne fac neapărat bine. Savanţii au 
făcut progrese mult mai modeste în colosala luptă pentru găsi¬ 
rea unui tratament al cancerului, în ciuda îm bunătăţirilor aduse 
tehnicilor de depistare şi a conştientizării publice sporite. 

Cu câţiva ani în urmă, un scriitor rus a publicat o cărţulie 
intitulată Va supravieţui Uniunea Sovietică până în 1984? Până 
acum URSS s-a dovedit capabilă să facă faţă problemelor econo¬ 
mice, să reprime disidenţa şi să supravieţuiască valurilor de 
naţionalism din ţările aservite şi din interiorul graniţelor. 

1. „în căutarea locului întâi" (n. tr.). 

Uniunea Sovietică a dat puţine semne de schimbare în anii 
guvernării lui Leonid Brejnev, care a murit în 1981. Viaţa disi¬ 
denţilor a rămas la fel de grea. Cea mai faimoasă voce a opo¬ 
ziţiei din Uniunea Sovietică, scriitorul Aleksandr Soljeniţîn, a 
emigrat în Statele Unite ca refugiat. Numărul evreilor plecaţi 
din Rusia în Statele Unite sau Israel a crescut. Preşedintele 
Jimmy Carter i-a încurajat pe disidenţi în numele drepturilor 
omului în 1976, când i-a trimis fizicianului Andrei Saharov o 
scrisoare prin care se angaja că va „încerca să obţină eliberarea 
prizonierilor de conştiinţă*. 

Deşi preşedintele Carter şi conducătorul rus Leonid Brejnev 
au semnat al doilea Tratat pentru reducerea armamentelor 
strategice (SALT) în 1979, cele două puteri au rămas inamice 
înverşunate. De atunci încoace, în ciuda a numeroase discuţii, 
nici una din ţări nu a părut serioasă în legătură cu reducerea 
arsenalului nuclear, americanii amplasând rachete Pershing 
puternice în Europa, ignorând mişcările antinucleare vehemente 
atât în Europa, cât şi în Statele Unite. Acţiunile sovieticilor nu 
au inspirat deloc încredere în Occident nici măcar după moartea 
lui Brejnev. In 1979, Armata Roşie a invadat statul vecin Afga¬ 
nistan în momentul în care facţiunea susţinută de sovietici în 
această ţară muntoasă şi săracă s-a confruntat cu o opoziţie 
fermă. Sovieticii au jucat un rol în reprimarea sindicatului Soli¬ 
daritatea din Polonia şi s-au implicat în câteva evenimente din 
Africa, în special în Angola, Mozambic şi Etiopia. In septem¬ 
brie 1983, ruşii au doborât un avion coreean de pasageri deviat 
de la traseu în spaţiul aerian de deasupra insulei sovietice 
Sahalin, în nordul Japoniei, confundându -1 cu un avion de spio¬ 
naj. A urmat un scandal internaţional. Am părut pe punctul de 
a ne întoarce la Războiul Rece, mai ales că Armata Roşie a 
început să-şi asume un rol politic mai pronunţat în Uniunea 
Sovietică, iar problema supremaţiei în elita vârstnică a Biroului 
Politic sovietic a rămas nerezolvată. 

In deceniile 1950 şi 1960, americanii, inclusiv responsabilii 
pentru politica externă a Statelor Unite, au tins să considere 
în bloc Uniunea Sovietică şi China drept puteri comuniste ostile 
intereselor lumii libere. După Războiul din Vietnam, în care 

Uniunea Sovietică şi China au ajutat Vietnamul de Nord şi 
forţele Vietcong, lumea occidentală a înţeles mai bine nume¬ 
roasele aspecte istorice, teritoriale şi ideologice care despart 
cele două puteri. Prin anii '70 s-ar fi zis că cei doi vecini gigantici 
se vor lupta între ei, nu cu Statele Unite. 

Deşi Statele Unite şi URSS se înarmaseră atât de masiv 
încât s-ar fi putut distruge reciproc în mai puţin de o oră, au 
constatat că forţa armelor nu e suficientă pentru a-şi impune 
voinţa şi a câştiga prieteni în lume. Sovieticii au strivit scânteia 
libertăţii şi relativa libertate de exprimare ce caracterizase 
„Primăvara de la Praga“ din Cehoslovacia în 1968. După inva¬ 
darea Afganistanului în 1979, s-au trezit împotmoliţi intr-un 
război cu gherilele hotărâte să lupte până la moarte. 

In 1980, în Polonia s-a înfiinţat o mişcare sindicală numită 
Solidaritatea. Susţinerea acordată de poporul polonez acestei 
mişcări, care se opunea, în numele libertăţii, deciziilor arbitrare 
luate de stat, indica faptul că în blocul est-european puteau 
surveni şi alte fisuri. Ameninţarea armatei sovietice şi impune¬ 
rea legii marţiale de către autorităţile poloneze nu au putut 
eradica dorinţa de mai multă libertate. în 1983, Lech Walşsa, 
un muncitor din Gdansk, scena revoltelor contra regimului 
organizate în 1970, a câştigat Premiul Nobel pentru pace pen¬ 
tru rolul jucat în evenimentele din oraş ca lider al Solidarităţii. 

La fel ca Uniunea Sovietică, Statele Unite trebuie să-şi asume 
parţial responsabilitatea pentru problemele întâmpinate de 
democraţie în unele zone din lume. în septembrie 1973, armata 
chiliană, ajutată şi încurajată de CIA, s-a întors împotriva preşe¬ 
dintelui ales de popor, marxistul Salvador Allende. Guvernul 
militar care a urmat a inaugurat domnia terorii, torturii şi exe¬ 
cuţiilor. Zece ani mai târziu, Statele Unite îl sprijineau încă pe 
generalul Pinochet, dictatorul acestei ţări nefericite. Au susţi¬ 
nut şi alte dictaturi în America Latină, de pildă în Argentina 
(deşi SUA a înclinat în favoarea britanicilor în scurtul război 
din 1982 între Anglia şi Argentina pentru Insulele Falkland) 
şi în Brazilia. în America Centrală, Statele Unite au ajutat regi¬ 
murile opresive din Guatemala şi El Salvador. în Asia, susţine¬ 
rea Statelor Unite a conferit legitimitate şi putere guvernelor 

din Filipine şi Coreea de Sud, pe care mulţi dintre cetăţenii 
acestor state le considerau represive. După ce o revoluţie de 
stânga a pus capăt dictaturii din Nicaragua, guvernul Statelor 
Unite i-a învinuit pe ruşi şi cubanezi pentru această evoluţie 
şi altele similare din America Centrală. O asemenea strategie 
politică a atras criticile mai multor aliaţi ai americanilor, ca 
Franţa şi Mexicul. 

în octombrie 1983, Statele Unite au invadat insuliţa Gre¬ 
nada (cu o populaţie de 110.000 persoane) din Caraibe, lângă 
coasta venezuelană. Deşi planificată anterior, invazia a consti¬ 
tuit un răspuns la cererea insulelor învecinate, care doreau ca 
Statele Unite să înlăture o facţiune stângistă instalată de 
curând la putere. Pretextând că studenţii americani la medicină 
de pe insulă ar fi în pericol, preşedintele Reagan a justificat 
invazia invocând prezenţa pe insulă a consilierilor şi armelor 
din Cuba şi URSS. Această acţiune, aprobată larg în Statele 
Unite, a stârnit critici covârşitoare la ONU din partea a peste 
o sută de ţări, inclusiv a unora dintre cei mai apropiaţi aliaţi ai 
Americii, care au deplâns încălcarea legislaţiei internaţionale. 
La o scară mai mică şi mai puţin sângeroasă, intervenţia Sta¬ 
telor Unite le amintea unora de invazia sovietică în Afganistan, 
arătând că ambele superputeri erau dispuse să ignore opinia 
mondială pentru a-şi atinge obiectivele. Concomitent, Statele 
Unite acţionau făţiş în scopul răsturnării guvernului din Nicara¬ 
gua, în America Centrală, pe când sovieticii erau angajaţi în 
activităţi similare în Africa. Dacă ar trăi, bătrânul Machiavelli 
ar putea cita proverbul: „cu cât mai mult se schimbă lucrurile, 
cu atât rămân la fel“. 

în Iran, sprijinul american nu l-a putut menţine pe şah la 
putere împotriva opoziţiei copleşitoare înfruntate de acest împă¬ 
rat puternic şi bogat. A fost alungat de la putere în 1979 şi s-a 
refugiat în Statele Unite, iar apoi în Egipt, unde a murit. Revo¬ 
luţia iraniană l-a adus în fruntea statului pe ayatollahul 
Khomeini, un lider religios decis să creeze un stat bazat pe fun- 
damentalismul islamic. Mulţi iranieni de rând care detestau 
temuta poliţie secretă a şahului aveau acum motive să se teamă 
de noul regim, îndeosebi comuniştii şi gruparea religioasă Bahai. 

Asocierea strânsă dintre şah şi Statele Unite a generat în 
Iran o ură formidabilă faţă de America şi americani. Intr-o dimi¬ 
neaţă de duminică din noiembrie 1979, o mulţime furioasă a 
asaltat ambasada americană din Teheran şi a luat 150 de osta¬ 
tici. Iranienii i-au ţinut pe ostatici în condiţii mizerabile mai 
bine de un an, timp în care lumea a stat şi a privit. în ciuda 
puterii sale, SUA nu a reuşit să le obţină eliberarea. O tentativă 
militară de a-i elibera a eşuat. în cele din urmă, ostaticilor li 
s-a dat drumul după mai mult de un an petrecut în captivitate. 

Deşi la vremea respectivă era încă inamicul nedeclarat al 
Statelor Unite în Vietnam, în 1972 China a primit vizita preşe¬ 
dintelui Nixon. Pe parcursul deceniului următor, relaţiile între 
cele două puteri s-au îmbunătăţit spectaculos. Preşedintele 
Carter a fost primul şef de stat american care a recunoscut ofi¬ 
cial Republica Populară Chineză. în China, Revoluţia Culturală, 
declanşată în 1966, a oprit dezvoltarea economiei. Tinerii din 
„Gărzile Roşii" răscoleau China în încercarea de a „purifica" 
ţara de presupuşii inamici ai lui Mao şi de a-i reeduca pe intelec¬ 
tuali şi alţi potenţiali duşmani obligându-i la munci agricole. 
Mao însuşi, un bătrân din ce în ce mai firav, se arăta rar în 
public. Soţia lui, Jiang Qing, şi „Grupul celor Patru" au eliminat 
fără cruţare opoziţia. Lin Biao, comandantul armatei, complo¬ 
tase asasinarea lui Mao, însă a murit într-un accident de avion 
pe când încerca să fugă din ţară după descoperirea conjuraţiei. 
E posibil să fi fost asasinat. Un cutremur major survenit în 
China a părut să prevestească prăbuşirea „dinastiei" comuniste, 
deoarece pe vremea dinastiilor imperiale asemenea catastrofe 
naturale anunţau sfârşitul binecuvântării divinităţii (mandatul 
Cerului) şi căderea împăratului. în ianuarie 1976 a murit Ciu 
Enlai, respectat lider chinez care deschisese calea spre raportu¬ 
rile mai bune cu Occidentul. Preşedintele Mao Zedong, persona¬ 
litate majoră a secolului nostru, a murit în luna septembrie a 
aceluiaşi an. 

Cât timp ar fi putut continua nebunia Revoluţiei Culturale? 
Doi generali, Ye Jianying şi Li Xiannan, au dat practic o lovi¬ 
tură de palat, arestând „Grupul celor Patru". Bătrânii generali 
au readus la conducerea politică o victimă a Revoluţiei Culturale, 

pe Deng Xiaoping. în 1981, Partidul Comunist Chinez a admis 
că se comiseseră erori. Mao a rămas un mare erou, însă unul 
uman care săvârşise şi greşeli însemnate. Responsabilitatea 
de a repara multe din pagubele produse în perioada 1966-1976 
a revenit noului regim. O misiune în care a reuşit remarcabil 
de bine. China rămâne o ţară săracă în care patru din cinci per¬ 
soane lucrează în agricultură. Producţia a crescut atunci când 
ţăranilor li s-a acordat mai mult control asupra pământului 
cultivat. Nivelul randamentului industrial a făcut salturi spec¬ 
taculoase, oraşul Pekin producând de zece ori mai mult oţel 
decât producea toată China la începutul anilor '40. Centrele 
industriale chineze şi-au diversificat fabricarea bunurilor de 
consum, unele dintre acestea fiind comercializate în Occident, 
în ultimul timp la televiziunea chineză au început să se vadă 
şi reclame. Guvernul a continuat să se ocupe de enorma pro¬ 
blemă a suprapopulării, deoarece după al Doilea Război Mon¬ 
dial populaţia s-a dublat, ajungând la extraordinarul total de 
un miliard. Actuala conducere a Chinei vrea să menţină relaţiile 
bune cu Statele Unite şi totodată să le îmbunătăţească pe cele 
cu Uniunea Sovietică. Trei probleme considerabile vor sta în 
calea ameliorării relaţiilor între Statele Unite şi China. Statele 
Unite continuă să susţină şi să înarmeze guvernul din Taiwan, 
frământata insulă ocupată de trupele chineze naţionaliste 
învinse, care fugiseră de armatele lui Mao în 1949. Succesorul 
lui Chiang Kai-shek, rivalul lui Mao în timpul războiului civil 
chinez, pretinde în continuare că el reprezintă guvernul legitim 
al Chinei. Pe deasupra, deşi chinezii ar dori ca Statele Unite 
să intensifice comerţul cu ţara lor, producătorii americani se 
tem că vor fi inundaţi de bunurile fabricate în China la un cost 
mult mai redus. în sfârşit, chinezii sunt iritaţi de faptul că 
guvernul american nu permite exportarea în China a unor 
echipamente tehnologice delicate ce ar putea fi utilizate în sco¬ 
puri militare. Lăsând deoparte aceste probleme, chinezii din 
oraşele mari nu se mai miră când văd turişti americani care 
admiră minunile uneia dintre cele mai fabuloase civilizaţii ale 
omenirii, o civilizaţie înzestrată cu potenţialul de a oferi lumi i 
noastre o contribuţie la fel de maiestuoasă ca aceea a strămoşilor, 

care i-au uimit pe vizitatorii europeni pionieri ca Marco Polo 
şi Matteo Ricci cu secole în urmă. 

In deceniul 1970, Orientul Mijlociu a devenit cel mai peri¬ 
culos focar de tulburări, sporind tensiunea dintre Uniunea 
Sovietică şi Statele Unite. O stare permanentă de încordare 
între ţările arabe şi Israel s-a repercutat asupra întregii regiuni. 
In 1973, la şase ani după primul război arabo-israelian, în ziua 
de lom Kippur, sărbătoare religioasă ebraică, vecinii arabi ai 
Israelului au lansat un atac inopinat. După câteva succese ini¬ 
ţiale, au fost înfrânţi categoric de forţele superioare ale armatei 
şi aviaţiei israeliene. Sprijinul acordat Israelului de puterile 
occidentale, în special de Statele Unite, a provocat embargoul 
arab asupra petrolului care, după cum am văzut deja, a avut 
consecinţe dezastruoase pentru economia mondială. In cele din 
urmă Israelul şi Egiptul au început să discute despre posibili¬ 
tatea unui acord de pace. în 1978, preşedintele egiptean Anwar 
Sadat şi prim-ministrul israelian Menahem Begin au semnat 
Acordurile de la Câmp David. Din cauza rolului jucat în aceste 
negocieri dificile, Sadat, care a vizitat Israelul în 1977, şi-a atras 
ostilitatea statornică a câtorva state arabe. A fost asasinat în 
1981. Acordurile de la Câmp David, la care preşedintele Carter 
a avut un aport masiv, au impus Israelului să retrocedeze 
Egiptului Peninsula Sinai. 

Dar în Orientul Mijlociu nu s-a ajuns încă la pace. Statele 
arabe au refuzat să recunoască existenţa şi legitimitatea statu¬ 
lui Israel, creat pe pământurile ocupate mii de ani de evrei şi 
arabi. Problema populaţiei palestiniene a rămas nerezolvată. 
Aproximativ 3,2 milioane palestinieni au devenit un popor fără 
ţară, pioni în neînţelegerile dintre statele arabe şi cetăţeni de 
categoria a doua în Israel. Câteva sute de mii trăiau în condiţii 
îngrozitoare în taberele de refugiaţi din Cisiordania şi Iordania. 
Din această disperare şi sărăcie s-a născut Organizaţia pentru 
Eliberarea Palestinei (OEP). Facţiunile violente din OEP au 
lovit Israelul prin acte de terorism, făcându-i pe israelienii de 
pretutindeni vulnerabili la atacuri sângeroase. 

Tacticile OEP au pus în umbră faptul că pentru populaţia 
palestiniană trebuia făcut ceva. Expansiunea israeliană în 

Cisiordania, în încercarea de a recrea regatul biblic al lui Israel, 
i-a obligat la noi strămutări. Politicile inflexibile ale premierului 
Begin, care a demisionat în septembrie 1983, au împiedicat 
realizarea oricărui compromis. Begin, el însuşi terorist pe 
vremea conflictului cu britanicii după al Doilea Război Mondial, 
a ordonat o invazie a Libanului, de pe al cărui teritoriu grupu¬ 
rile de gherilă palestiniene lansaseră atacuri împotriva Israe¬ 
lului. In vara lui 1982, israelienii au alungat mare parte din 
OEP, inclusiv pe liderul acesteia, Yasser Arafat. Prezenţa israe- 
lienilor a permis forţelor creştine să obţină o victorie incertă 
asupra musulmanilor din Liban. A dus şi la masacrarea de către 
creştini a sute de musulmani în taberele de refugiaţi palesti¬ 
nieni Sabra şi Shatila din Beirut. Din păcate, cât timp teroriştii 
OEP i-au ucis pe israelieni şi bombele israeliene au căzut peste 
civilii din Beirut, problema palestiniană nu s-a apropiat de o 
rezolvare. Totodată, tragedia Libanului continuă. Acest pământ 
urgisit rămâne net divizat între creştini şi musulmani. Chiar 
şi în interiorul acestor două grupări religioase majore persistă 
rivalităţi aprige, iar facţiuni mici şi înarmate îşi dispută 
puterea, în ciuda prezenţei forţelor de pace internaţionale. O 
dimineaţă din luna octombrie 1983 a fost zguduită de bombe 
puternice care au omorât peste 200 de puşcaşi marini şi aproxi¬ 
mativ 100 de soldaţi francezi trimişi în zonă pentru a menţine 
pacea. Moartea acestor americani, cel mai catastrofal număr de 
victime suferite într-o singură zi de o forţă americană după 
Războiul din Vietnam, a iscat îndoieli în legătură cu rolul Sta¬ 
telor Unite în Orientul Mijlociu. 

în ce priveşte Europa, perioada de după 1970 a adus stânga 
la putere în lumea mediteraneeană, pe când dreapta s-a descur¬ 
cat mai bine în nordul Europei. O revoluţie a răsturnat regimul 
instaurat de dictatorul portughez Salazar. Generalul Franco, 
care după sfârşitul războiului civil în 1939 guvernase Spania 
cu mână de fier, a murit în noiembrie 1975, mult după admiraţii 
lui colegi Adolf Hitler şi Benito Mussolini. Prestigiul personal 
şi determinarea regelui Juan Carlos au facilitat o tranziţie sur¬ 
prinzător de paşnică spre democraţie în această ţară îndelung 
frământată, unde socialiştii au ajuns la putere în 1982. O 

tentativă de lovitură de stat organizată de ofiţeri militari a 
eşuat după ce aceştia au ţinut ostatic parlamentul spaniol. Şi 
Franţa a ales un preşedinte socialist, pe Franfois Mitterrand, 
în mai 1981; el i-a urmat lui Valery Giscard d’Estaing şi s-a 
arătat chiar mai antisovietic decât predecesorul său de dreapta. 
După pierderea eroului lor, generalul De Gaulle, în noiembrie 
1970, şi a succesorului său, Georges Pompidou, câteva luni mai 
târziu, gaulliştii s-au orientat tot mai mult spre Jacques Chirac, 
primarul Parisului, care a fost ales preşedinte al Franţei în 
1995. în Italia, guvernele s-au succedat unul după altul. Tero¬ 
rismul de extremă stânga şi extremă dreapta au accentuat 
instabilitatea ţării. în Grecia, o lovitură militară din 1967 l-a 
adus la putere pe Georgios Papadopoulos. în 1973, o revoltă 
studenţească a precedat o nouă lovitură de stat care a evoluat 
spre o guvernare socialistă tulbure, provocând îngrijorarea 
Statelor Unite pentru soarta bazelor sale militare în această 
ţară strategică. 

Biserica Catolică a traversat o perioadă marcată de schim¬ 
bări. Conciliul Vatican II, desfăşurat în 1962, a consfinţit liberta¬ 
tea de discuţie în interiorul Bisericii. în efortul de a le transmite 
tuturor credinţa, a hotărât ca liturghia să nu se mai celebreze 
în latină, ci în limba fiecărui popor. în 1978, fumul ieşit pe 
tradiţionalul coş de la Vatican a anunţat o noutate uimitoare 
pentru cele 700 de milioane de catolici de pe glob: pentru prima 
oară în 455 de ani cardinalii aleseseră un papă neitalian, pe 
cardinalul Karol Wojtyla din Cracovia, Polonia. Noul papă şi-a 
câştigat o mare popularitate într-o bună parte din lume, vizi¬ 
tând mai multe ţări decât oricare dintre predecesorii săi şi 
supravieţuind unei tentative de asasinat în 1981. Urmărea cu 
o energie ieşită din comun evenimentele din ţara sa de origine 
şi a constituit o sursă de sprijin pentru membrii sindicatului 
Solidaritatea împotriva guvernului comunist. 

Africa rămâne un continent frământat, sfâşiat de sărăcie, 
foamete şi războaie civile. Războiul de trei ani purtat de Biafra 
pentru independenţa faţă de Nigeria s-a încheiat în 1970, 
costând viaţa a două milioane de biafrezi. în Africa de Sud 
persistă un regim rasist bazat pe supremaţia albilor şi pe 

segregaţie. După un război civil, Rhodesia a cunoscut o tranziţie 
relativ paşnică de la regimul de guvernământ al minorităţii 
albe la guvernarea de către majoritatea neagră şi a fost rede- 
numită Zimbabwe. în Ciad, forţele susţinute de libieni au 
declanşat un război civil împotriva unui regim sprijinit de 
Statele Unite şi Franţa, fosta putere colonială a regiunii. în 
Uganda, regimul criminal al dictatorului nebun Idi Amin a 
îngrozit lumea civilizată. Trupele tanzaniene l-au alungat pe 
Am in în 1979. 

Bineînţeles, dictaturile nu şi-au canalizat violenţa doar îm¬ 
potriva propriilor cetăţeni. Asasinatul politic constituie mai 
departe un semn trist al vremurilor; terorismul a devenit un stil 
de viaţă pentru multe grupări dornice să-şi atingă obiectivele 
contra statelor puternice. Asasinarea preşedintelui Kennedy în 
1963, a fratelui său Robert în 1968 şi a lui Martin Luther King, 
marele activist pentru drepturile civile, în acelaşi an, au fost 
urmate de atentate la viaţa candidatului prezidenţial George 
Wallace în 1972 şi două tentative îndreptate împotriva preşedin¬ 
telui Gerald Ford. în 1981, atât papa, cât şi preşedintele Reagan 
au supravieţuit gloanţelor asasinilor. Multă lume a plâns 

asasinarea fostului solist al trupei Beatles, John Lennon, care 
cânta despre pace, împuşcat de un dement în 1980 la New York. 

Terorismul s-a afirmat ca o armă mortală a grupărilor vio¬ 
lente. In 1972 s-au desfăşurat la Miinchen, în Germania de Vest, 
Jocurile Olimpice, simbolul posibilităţilor de cooperare interna¬ 
ţională şi competiţie paşnică. Opt terorişti palestinieni înarmaţi 
masiv au luat ostateci mai mulţi atleţi israelieni, ucigând 11 
în momentul în care poliţia s-a năpustit în clădirea unde erau 
ascunşi. Lumea, şocată de această vărsare de sânge şi uluită 
de determinarea imperturbabilă a teroriştilor de a ucide oameni 
nevinovaţi şi de a se lăsa ucişi la rândul lor, a văzut şi alte ase¬ 
menea tragedii. In Irlanda de Nord, violenţa a escaladat înce¬ 
pând din 1969, când Armata Republicană Irlandeză catolică, 
declarată ilegală, şi-a atacat brutal şi frecvent inamicii irlandezi 
şi englezi, cerând desprinderea Irlandei de Nord de Marea 
Britanie. Grupările protestante au răspuns cu aceeaşi monedă. 
In deceniul 1970 lumea a asistat la numeroase atacuri sânge¬ 
roase împotriva evreilor. Puţini pot uita oribilul spectacol al 
cadavrelor întinse în faţa unei sinagogi din Paris în 1980 sau 
în cartierul evreiesc din acelaşi oraş. In semn de protest faţă 
de masacrarea compatrioţilor de către turci înaintea Primului 
Război Mondial, armenii au organizat câteva atacuri care au 
avut drept ţinte demnitari şi avioane civile. în Italia, Brigăzile 
Roşii de extremă stânga au lansat o serie de atacuri sângeroase 
împotriva statului. Teroriştii de dreapta au aruncat în aer gara 
din Bologna, omorând aproape o sută de persoane, şi tot ei 
poartă răspunderea pentru o explozie ucigaşă la sărbătoarea 
Oktoberfest din Miinchen în 1980. Teroriştii păreau capabili 
să lovească aproape oriunde, chiar şi în apropierea Palatului 
Buckingham din Londra pe parcursul unei parade. Anumite 
acte teroriste au fost puse în legătură cu Libia şi regimul 
dictatorului Gaddafi. în 1976, israelienii au dat o lovitură tero¬ 
rismului când un comando a salvat 104 ostatici care fuseseră 
duşi cu avionul pe aeroportul Entebbe din Uganda. Un pătimaş 
sau doi, dispuşi să moară pentru ceea ce credeau a fi o cauză 
dreaptă, puteau crea o stare de frică, acutizând ura dintre 
duşmani şi îngreunând încă şi mai mult găsirea unor soluţii 

rezonabile la problemele politice şi internaţionale în lumea 
noastră frământată. 

Tema rezistenţei umane nu e cu siguranţă nouă în istoria 
omenirii. Lovite de crize economice şi de degradarea mediului 
înconjurător, vulnerabile la dictaturi sau terorism şi prinse în 
conflictul pentru supremaţie dintre două superputeri, popoarele 
planetei se pot consola simţitor ştiind că omenirea a supravie¬ 
ţuit pericolelor din trecut. Am asistat la regenerarea mai multor 
oraşe americane ruinate, ca Baltimore şi Detroit, şi la renaş¬ 
terea unor resurse naturale distruse temporar, ca fluviul Tamisa 
în Anglia şi lacul Erie în Statele Unite. Uriaşele provocări eco¬ 
logice care ne stau în faţă ar putea fi rezolvabile prin acţiuni 
hotărâte. Ar trebui să ne dea speranţe masiva mişcare din 
Europa împotriva armelor nucleare şi larga susţinere populară 
de care au parte mişcările ecologiste, preocupate de ocrotirea 
mediului, în Statele Unite. De asemenea, avem în lume exem¬ 
plul multor persoane cărora le putem admira curajul, integri¬ 
tatea şi angajamentul energic în folosul omenirii: persoane ca 
Jacobo Timerman, intelectualul care a luat poziţie împotriva 
persecutării evreilor şi a promovat democraţia în Argentina; 
Anwar Sadat, care a depus eforturi remarcabile pentru a-şi 
uni ţara, Egiptul, şi a aduce pacea în Orientul Mijlociu; Maica 
Tereza, călugăriţa mărunţică care a muncit ani la rând neştiută 
de nimeni printre săracii deznădăjduiţi din Calcutta înainte 
de a i se acorda Premiul Nobel pentru pace şi a atrage atenţia 
lumii asupra celor flămânzi, săraci şi uitaţi din vastul subcon- 
tinent şi din alte părţi ale lumii; Gabriel Garda Mârquez, scrii¬ 
tor care a supravieţuit regimului autoritarist din Chile şi a 
primit Premiul Nobel pentru literatură; dramaturgul Athol 
Fugard, ivit din lumea segregată rasial a Africii de Sud pentru 
a-şi încânta publicul cu piesele sale; şi Lech Walşsa, care a con¬ 
dus sindicatul polonez Solidaritatea în lupta pentru libertate. 
Aceşti bărbaţi şi femei au lucrat cu altruism pentru o lume mai 
bună. Cu cât mai dificile vor fi provocările pe care le va avea de 
înfruntat omenirea în viitor, cu atât mai mult trebuie să cola¬ 
borăm între noi. 

ULTIMELE DOUĂ DECENII DIN SECOLUL XX AU FOST MARCATE 
de schimbări politice dramatice, remarcabile datorită caracte¬ 
rului lor paşnic, şi care au adus libertatea multor naţiuni conduse 
anterior de guverne autoritariste. Concomitent, transformările 
tehnologice fascinante şi îmbogăţitoare au făcut lumea să pară 
mai mică. Desigur, unele probleme care au afectat dintotdeauna 
omenirea - foametea, bolile, violenţa şi războiul - continuă să 
împovăreze viaţa a milioane de persoane. Şi totuşi, având în 
vedere gradul tot mai ridicat de interdependenţă a naţiunilor 
şi schimbările semnificative din comunicare, mare parte din 
omenire are motive să fie optimistă, ba chiar entuziasmată în 
legătură cu viitorul. 

Neîndoielnic, cel mai important eveniment din ultimele dece¬ 
nii şi, probabil, al perioadei postbelice, a fost prăbuşirea comu¬ 
nismului în Europa. Pe vremea când reprezentanţii Uniunii 
Sovietice şi ai Statelor Unite se priveau bănuitor peste masa 
convorbirilor purtate la jumătatea anilor ’8o în vederea redu¬ 
cerii arsenalului nuclear, puţini şi-ar fi închipuit că în câţiva 
ani comunismul se va prăbuşi în Uniunea Sovietică şi în Europa 
de Est şi că Uniunea Sovietică se va dezintegra prin desprin¬ 
derea succesivă a statelor-satelit. Dintre factorii care au conlu¬ 
crat la doborârea comunismului, cel mai important a fost că, în 
ciuda promisiunilor de a aduce bunăstarea economică, comunis¬ 
mul n-a funcţionat. Pe deasupra, absenţa libertăţii politice în 
Uniunea Sovietică şi în statele-satelit mai mici a nemulţumit 
şi demoralizat profund un număr mare de oameni. 

In 1985, secretar general al Partidului Comunist şi, prin 
urmare, şef al Uniunii Sovietice a devenit Mihail Gorbaciov. In 
comparaţie cu predecesorii lui mai vârstnici, Gorbaciov era tâ¬ 
năr şi dinamic. El a înţeles că supravieţuirea comunismului, în 
care el îşi punea speranţe, necesita implementarea unor re¬ 
forme economice şi chiar politice esenţiale. Gorbaciov a adus în 
guvern câţiva oameni relativ liberali şi a ordonat o relaxare a 
cenzurii stricte care sufocase atât de mult timp exprimarea 
artistică şi politică. Şi, pentru prima oară, un lider sovietic a 
început să discute deschis o realitate sumbră: anume că econo¬ 
mia sovietică era incapabilă de creştere dacă muncitorii şi fer¬ 
mierii nu primeau stimulente economice reale pentru a munci 
din greu. Gorbaciov a anunţat politica perestroika, sau restruc¬ 
turarea economiei comuniste pentru ca aceasta să devină mai 
productivă şi să ofere mai multe bunuri de consum. Insistând 
asupra „necesităţii unei revoluţii în gândire", el a cerut o lărgire 
a proprietăţii private în Uniunea Sovietică şi a sperat că va con¬ 
vinge ţările occidentale să investească în URSS. între timp însă, 
cheltuielile masive pentru a ţine pasul cu Statele Unite în cursa 
înarmărilor şi înflorirea „pieţei negre", unde bunurile şi servi¬ 
ciile erau tranzacţionate ilegal, au împovărat economia sovietică. 

Spre sfârşitul anilor ’8o, mişcările naţionaliste puternice au 
căpătat mai multă influenţă în Lituania, Letonia şi Estonia - 
„ţările baltice" din nord -, dar şi în Ucraina, Georgia şi Armenia, 
state din vasta întindere sudică a imperiului sovietic. Cam peste 
tot în Uniunea Sovietică, opoziţia democrată a căpătat încre¬ 
dere, cerând mai multe reforme, în unele zone unindu-şi forţele 
cu grupurile naţionaliste. în paralel, criza economică din URSS 
s-a accelerat pe măsură ce productivitatea a încetinit până 
aproape de stagnare în 1988. Acest lucru i-a convins pe mulţi 
dintre partizanii reformelor din Rusia şi alte state ale Uniunii 
că reformarea sistemului comunist nu va fi suficientă şi că 
regimul comunist, instaurat în 1917, trebuia abandonat. 

între timp, Gorbaciov a efectuat vizite de mare succes la 
Washington, Londra şi Paris, unde a fost primit ca prieten. 
Gorbaciov a oprit treptat implicarea sovietică în lungul şi sân¬ 
gerosul război civil din Afganistan. Mai presus de toate, pe 

măsură ce mişcările naţionaliste din estul Europei s-au inten¬ 
sificat în condiţiile nemulţumirii economice tot mai violente, 
Gorbaciov a dat clar de înţeles că Uniunea Sovietică nu va mai 
trimite tancuri şi soldaţi în sprijinul liderilor comunişti din 
Polonia, Germania de Est şi din alte state, care intenţionau să 
îşi reprime propriii cetăţeni. Strigătele protestatarilor „Gorbi, 
Gorbi, Gorbi!“ au dovedit că se petrecea o transformare remar¬ 
cabilă: în vreme ce în trecut conducătorii sovietici reprezentau 
o ameninţare serioasă pentru mişcările favorabile schimbării 
în sfera lor de influenţă, un lider sovietic devenea acum sim¬ 
bolul speranţei de reformare. In vara lui 1989, Gorbaciov a afir¬ 
mat răspicat că „orice amestec în treburile interne şi orice 
încercare de îngrădire a suveranităţii statelor, prietene şi aliate 
sau altfel, sunt inadmisibile". 

Scăpate de ameninţarea imixtiunii sovietice, statele din 
Europa de Est au respins rând pe rând comunismul. In Ungaria, 
unde grupurile de opoziţie erau bine organizate, şi în Polonia, 
unde acestea aveau legături strânse cu influenta Biserică 
Catolică, autorităţile comuniste au încercat să ajungă la un 
compromis. In Ungaria, lideri reformatori ajunseseră la putere 
încă din 1988. Guvernul a abandonat pur şi simplu comunismul, 
iar în mai 1989 a scos gardul de sârmă ghimpată de pe graniţa 
cu Austria. In Polonia, cu un an înainte, guvernul demarase 
negocierile cu Solidaritatea, grupul de opoziţie politică născut 
din grevele şi mişcările de reformă iniţiate în 1980 în şantierele 
navale din portul Gdansk. In 1989, în Polonia s-au ţinut primele 
alegeri libere după al Doilea Război Mondial. Candidaţii susţi¬ 
nuţi de Solidaritatea au obţinut rezultate foarte bune, obligând 
guvernul să împartă puterea. Lunga eră comunistă din Polonia 
s-a sfârşit un an mai târziu, când Partidul Comunist Polonez 
şi-a schimbat numele şi a început să funcţioneze ca orice alt 
partid politic. 

Vântul schimbării a ajuns repede şi în Germania de Est şi 
Cehoslovacia, două dintre cele mai opresive state comuniste. 
Inspiraţi de transformările din Uniunea Sovietică, Ungaria şi 
Polonia, germanii estici de rând au început să-şi ceară liber¬ 
tatea. Mii şi-au exprimat votul cu picioarele, fugind în Germania 

de Vest în numere record; eforturile poliţiei est-germane de a-i 
opri au devenit din ce în ce mai şovăielnice, chiar dacă liderul 
Germaniei de Est, Erich Honecker, a refuzat orice compromis 
în direcţia reformelor. Vizita lui Gorbaciov în octombrie 1989 
a scos în stradă şi mai mulţi protestatari care îi scandau 
numele. Honecker a fost alungat de la putere şi înlocuit cu un 
preşedinte care a anunţat că din momentul respectiv germanii 
din Est aveau dreptul de a călători în Vest şi că Zidul Berlinului, 
care din 1961 era un simbol al despărţirii dintre Est şi Vest, va 
fi dărâmat. Mulţimi entuziasmate s-au î mbulzit la zid, unde 
gărzile nu au reuşit sau nu au dorit să-i împiedice să treacă pe 
porţi ori să sară pentru a-i îmbrăţişa pe fraţii de dincolo. In 
câteva zile, trei milioane de est-germani trecuseră în Republica 
Federală Germania, majoritatea pentru prima oară. Un poet 
din Germania de Est a comentat: „Trebuie să plâng de bucurie 
că s-a întâmplat atât de repede şi de simplu. Şi trebuie să plâng 
de furie că a fost nevoie de atâta amar de vreme." La primele 
alegeri libere desfăşurate în Germania de Est au câştigat lesne 
conservatorii favorabili unificării cu Republica Federală Ger¬ 
mană. Germania de Est şi cea de Vest au devenit o singură 
Germanie unită în decembrie 1990. 

In Cehoslovacia, vestea căderii Zidului Berlinului a provocat 
o mobilizare în masă a oamenilor de rând şi sfârşitul regimului 
comunist în zece zile. Mulţimi enorme, frenetice s-au strâns în 
centrul capitalei Praga pentru a cere reforme, protestând 
contra bătăilor aplicate de poliţie manifestanţilor. Fără sprijinul 
armatei sovietice, autorităţile comuniste au fost obligate să 
negocieze cu partizanii alegerilor libere. In decembrie 1989, 
Adunarea Federală, dominată de comunişti, a votat sfârşitul 
monopolului Partidului Comunist în viaţa politică a ţării. Preşe¬ 
dinte a fost ales Vâclav Havel, un tânăr dramaturg ale cărui 
scrieri fuseseră interzise de guvern şi care suferise ani de 
închisoare din cauza activităţilor politice. Ceea ce Havel a numit 
„Revoluţia de catifea" adusese libertatea Cehoslovaciei practic 
fără vărsare de sânge. Rivalităţile dintre cehi şi slovaci au 
determinat totuşi crearea a două ţări separate în 1993, Repu¬ 
blica Cehă şi Slovacia. 

Regimurile comuniste din Bulgaria, România şi Albania s-au 
prăbuşit tot la sfârşitul lui 1989, în toiul crizei economice şi 
năzuinţelor populare pentru o viaţă mai bună. In Bulgaria, 
câţiva oficiali ai Partidului Comunist şi ofiţeri de armată au 
decis că schimbarea era inevitabilă şi l-au îndepărtat pe nemi¬ 
losul lider care încercase să-şi atragă susţinerea populară 
întorcând populaţia de etnie bulgară împotriva minorităţii 
turce. în România, coruptul dictator Nicolae Ceauşescu şi soţia 
lui au recurs la forţă în încercarea de a-şi menţine puterea când 
nemulţumirea şi demonstraţiile au luat amploare. Când protes¬ 
tatarii au strigat acoperindu-i vocea la începutul unui discurs, 
forţele româneşti de securitate au deschis focul asupra mulţimii. 
Cuplul Ceauşescu a încercat să fugă cu elicopterul, însă au fost 
prinşi, judecaţi de un tribunal format la repezeală, condamnaţi 
la moarte şi împuşcaţi, iar corpurile îngheţate au fost lăsate 
la pământ pentru a fi filmate de camerele de televiziune. în 
cele din urmă comunismul a căzut chiar şi în cea mai înapoiată 
şi mai izolată ţară din Europa, Albania; lipsa de alimente a dus 
la greve, revolte şi la demisia guvernului comunist în iunie 1991. 
Comunismul s-a prăbuşit şi aici cu o viteză uimitoare. 

Colapsul subit, dramatic al guvernelor comuniste din estul 
Europei a intensificat presiunile în direcţia unei schimbări ra¬ 
pide în Uniunea Sovietică. La începutul lui 1990 s-a permis 
înfiinţarea partidelor necomuniste şi s-au abrogat restricţiile 
privitoare la cultele religioase. Congresul Deputaţilor Poporului 
l-a ales pe Gorbaciov în funcţia de preşedinte, o poziţie de 
autoritate care a încetat să mai fie legată automat de Partidul 
Comunist. Rusia şi alte câteva state au declarat că pot adopta 
legi care să le invalideze pe cele implementate anterior de Uniu¬ 
nea Sovietică. Lituania a fost prima republică care şi-a declarat 
independenţa faţă de Uniunea Sovietică. 

Gorbaciov credea totuşi că sistemul comunist poate fi salvat 
ducând mai departe reformele. în Rusia, Boris Elţîn, un refor¬ 
mator gălăgios, băutor înveterat şi tot mai popular, a început 
să conteste autoritatea lui Gorbaciov, în special la începutul 
lui 1991, când acesta a părut să se abată de la linia reformistă 
din cauza criticilor venite din partea comuniştilor intransigenţi 
care doreau schimbări mai mici sau nu le doreau deloc. Exaspe- 
rându-i şi mai tare pe intransigenţi, Gorbaciov s-a răzgândit 
iarăşi în aprilie, acceptând ideea că republicile sovietice trebu¬ 
iau să fie autonome, fapt ce punea efectiv capăt existenţei 
Uniunii Sovietice. în august, câteva figuri influente din armată, 
Partidul Comunist şi KGB (serviciile secrete sovietice) l-au pus 
pe Gorbaciov sub arest la domiciliu la casa lui de vară din 
Crimeea. în Moscova, Elţîn a încurajat opoziţia faţă de lovitura 
de stat şi armata a rămas loială guvernului legitim. Lovitura 
eşuată a accelerat colapsul Uniunii Sovietice. Gorbaciov s-a în¬ 
tors la Moscova ca erou. Elţîn, preşedinte al parlamentului rus, 
a suspendat Partidul Comunist. Gorbaciov a desemnat şi alţi 
miniştri reformatori, iar guvernul sovietic a recunoscut auto¬ 
nomia republicilor care alcătuiseră, din ce în ce mai refractare, 
Uniunea Sovietică. Până la sfârşitul lui 1991,13 din cele 15 repu¬ 
blici ale fostei URSS îşi declaraseră independenţa. De Crăciun 
în 1991, extenuat, Gorbaciov a demisionat după şase ani formi¬ 
dabili la putere. Uniunea Sovietică nu mai exista. 

Colapsul comunismului a pus capăt Războiului Rece şi a eli¬ 
berat deodată lumea de ameninţarea unui război nuclear între 

Statele Unite şi Uniunea Sovietică. Totuşi, drumul spre stabili¬ 
tatea economică şi politică nu a fost uşor nici pentru statele 
care formaseră Uniunea Sovietică, nici pentru fostele state 
comuniste din estul Europei. Majorităţii acestor ţări le lipseau 
tradiţiile guvernării parlamentare. Mai mult, transformarea 
economiilor comuniste controlate de stat în economii libere, de 
piaţă, s-a dovedit extrem de dificilă. Economia de piaţă liberă 
nu putea fi implementată fără a provoca imediat harababură 
şi scumpiri continue. In consecinţă, preţurile au crescut drama¬ 
tic peste tot, şocuri violente pe care economiştii occidentali le-au 
considerat necesare pentru a creşte producţia şi a aduce mai 
multe bunuri de consum în magazine. Dar inflaţia galopantă 
le-a provocat necazuri mari oamenilor de rând. Până în ianuarie 
1992, când Elţîn a anunţat sfârşitul controlului preţurilor în 
Rusia, costul multor articole esenţiale se triplase. In plus, decli¬ 
nul autorităţii statale, oricât de opresivă ar fi fost ea, a încurajat 
un val de criminalitate şi violenţă, deoarece bandele interlope 
au profitat de haosul din jur. Libertatea avea preţul ei. 

Sfârşitul comunismului a adus şi o escaladare rapidă a riva¬ 
lităţilor înverşunate - şi uneori extrem de violente - între di¬ 
verse popoare care pe parcursul perioadei sovietice fuseseră 
obligate să trăiască într-o relativă armonie. Nicăieri nu s-au 
văzut mai limpede ca în Iugoslavia, unde sârbii, croaţii şi bos¬ 
niacii musulmani alcătuiau principalele trei grupuri etnice, fie¬ 
care cu religia proprie - ortodoxă rusă, catolică şi musulmană. 
Iugoslavia s-a fărâmiţat în grupuri etnice beligerante şi mai 
întâi Croaţia, apoi Bosnia şi-au declarat independenţa faţă de 
Iugoslavia dominată de sârbi. In Bosnia a urmat curând un 
război civil cu dovezi de „purificare etnică" şi genocid. „Europa 
moare în Sarajevo", avertiza un afiş din Germania despre 
capitala bosniacă, bombardată sistematic de sârbi. Luptele 
din Bosnia ar fi costat, după unele estimări, viaţa a nu mai 
puţin de 150.000 de persoane, plus alte 2,8 milioane refugiate. 
In cele din urmă, în 1995, guvernul american i-a încurajat pe 
sârbi, croaţi şi musulmani să semneze Acordul de la Dayton, 
adus la îndeplinire prin prezenţa a aproximativ 60.000 de 
căşti albastre, trupe ONU, din care o treime soldaţi americani. 

Contingentele ar fi trebuit să ocrotească minorităţile etnice, 
însă în multe cazuri au asistat neputincioase la încălcarea unui 
lung şir de armistiţii. Vechile rivalităţi etnice n-au fost uşor de 
depăşit nici în alte zone. Faptul a fost vizibil mai ales în ţările 
cu minorităţi etnice semnificative, ca Rusia, România şi Letonia. 
Naţionalismul agresiv a rămas o ameninţare în Europa de Est. 
Cantitatea considerabilă de echipamente militare nucleare 
rămase din perioada sovietică în Ucraina, Belarus şi Kazahstan 
a continuat să constituie o potenţială ameninţare la adresa 
păcii în lume. 

După dispariţia Uniunii Sovietice, ochii lumii s-au întors 
tot mai mult spre celelalte state comuniste, în primul rând spre 
China. In 1987, al XlII-lea Congres al Partidului Comunist 
Chinez a marcat un compromis între reforma economică mode¬ 
rată - desprinderea de controlul statal şi apropierea de iniţia¬ 
tivele capitaliste -, dar a menţinut opoziţia faţă de orice reformă 
politică. A fost prezidat de Deng Xiaoping, bătrânul lider chinez 
a cărui încurajare adusese reforme economice semnificative 
începând din 1979. Totuşi, la începutul lui 1989, în China, şi 
în special la Beijing, a luat amploare o mişcare populară în 
favoarea reformării democratice; în luna mai, la demonstraţii 

au participat peste 1 milion de persoane. După ce la 4 iunie 
1989 în China s-a impus legea marţială, trupele chineze au 
intervenit în Piaţa Tiananmen în Beijing, zdrobind mişcarea 
prodemocratică. Intr-un moment dramatic, unul dintre mani¬ 
festanţi a ieşit singur în calea unui tanc al armatei chineze. 
Milioane de spectatori din toată lumea l-au privit la televizor 
cu respiraţia tăiată. însă îndepărtarea lui Zhao Ziyang, politi¬ 
cian reformist, şi înlocuirea lui cu Jiang Zemin a reflectat 
predominarea intransigenţilor în cercurile conducătoare ale 
comuniştilor chinezi. în represiunea care a urmat, sute de mili¬ 
tanţi au fost ucişi şi alţi câteva mii închişi, ceea ce a înrăutăţit 
iarăşi, şi mai mult, relaţiile chinezilor cu Occidentul. 

Ulterior liderii occidentali au căutat zadarnic semnele unei 
transformări politice semnificative în această ţară cu 1,3 mili¬ 
arde de locuitori, aproape o pătrime din populaţia lumii. Comer¬ 
ţul cu Vestul a adus bunurile de consum la dispoziţia populaţiei 
chineze, cel puţin în oraşele mari, însă economia era afectată 
de inflaţie, de şomaj şi de utilizarea slabă a forţei de muncă. 
Din ce în ce mai mulţi chinezi s-au simţit înstrăinaţi de regimul 
comunist autoritar. în ciuda mesajului voios al lui Ding, care 
afirma că „e grozav să te îmbogăţeşti", China continuă să fie 
în mare parte o ţară extrem de săracă. Zonele rurale, în special, 
au rămas sărace şi uneori la un pas de instabilitate; în conse¬ 
cinţă, în anii '90, aproximativ 100 de milioane de persoane s-au 
î mbulzit în oraşele litorale mari. în plus, populaţia Chinei s-a 
mărit considerabil în 1997, când Hong Kong, portul prosper şi 
supraaglomerat, cu 6 milioane de locuitori, pe care guvernul 
britanic îl deţinea ca teritoriu din secolul al XlX-lea, a trecut 
în stăpânirea chinezilor, conform unui acord prealabil. Guvernul 
comunist chinez a promis să menţină capitalismul şi democraţia 
în Hong Kong pe o perioadă de 50 de ani. 

După prăbuşirea Uniunii Sovietice, Cuba a rămas singurul 
avanpost comunist în afara Asiei. Liderul cubanez Fidel Castro 
a rămas la conducere în ciuda unui embargou economic impus 
de SUA în scopul de a limita comerţul cu insula caraibeană şi 
a pune în dificultate poporul cubanez, în speranţa că îl va înlă¬ 
tura pe Castro. în 1991, retragerea subită a milioanelor de 

dolari pe care Uniunea Sovietică îi furnizase anual a înrăutăţit 
situaţia economică din Cuba, lipsa neputând fi compensată 
nici măcar de intrările considerabile de valută străină adusă 
de turişti. 

Sancţiunile economice au avut un efect vital în altă zonă a 
globului. în Africa de Sud, apartheidul (separarea legală şi 
inegalitatea impusă persoanelor de culoare) s-a terminat în sfâr¬ 
şit, ca rezultat al eforturilor eroice depuse de reformatorii din 
interiorul ţării şi al presiunii diplomatice şi economice interna¬ 
ţionale crescânde asupra guvernului alcătuit exclusiv din albi. 
Episcopul Desmond Tutu, laureat al Premiului Nobel pentru 
pace în 1984, făgăduise poporului său: „Vom fi liberi“. Cum 
violenţa făcea ravagii mai peste tot în Africa de Sud, în 1985 
guvernul a declarat legea marţială şi a orchestrat represalii 
sângeroase împotriva câtorva lideri de culoare. Guvernului 
sud-african i s-au impus sancţiuni economice internaţionale şi, 
în cele din urmă, numeroase corporaţii şi-au vândut operaţiu¬ 
nile din Africa de Sud. în iunie 1991 au fost abrogate legile care 
îi segregau pe sud-africani pe criteriul rasei. Doi ani mai târziu, 
guvernul alb al Africii de Sud a acceptat un aranjament de par¬ 
tajare a puterii cu un comitet de tranziţie multipartinic, dând 
persoanelor de culoare posibilitatea de a juca pentru prima 
oară un rol în guvernare. A urmat încetarea sancţiunilor econo¬ 
mice internaţionale. în 1994, la primele alegeri libere şi univer¬ 
sale ţinute în Africa de Sud, Nelson Mandela, prizonier politic 
timp de 27 de ani, a devenit primul preşedinte de culoare al 
Africii de Sud. Ţara încearcă să depăşească încetul cu încetul 
deceniile de inegalitate, ca şi vechile rivalităţi tribale care au 
erupt în violenţe. 

în mare parte din restul Africii, războiul şi natura au conspi¬ 
rat împotriva oamenilor, majoritatea săraci. Lipsurile şi foame¬ 
tea bântuiau în Etiopia, Ciad, Niger, Sudan şi alte state africane 
afectate de secetă în anii ’8o, şi în ţările sfâşiate de război ca 
Somalia, Rwanda şi Zair în deceniul 1990. Războiul civil din 
Angola s-a terminat în 1991, dar altul continua să facă ravagii 
în Mozambic. Contribuţiile Crucii Roşii şi darurile din partea 
ţărilor mai prospere au alinat întru câtva aceste suferinţe 
abominabile. 

REFUGIAŢI 


în 1992, la cererea ONU, Statele Unite au trimis 20.000 de 
soldaţi în Somalia, ţară din Cornul Africii de Est. Obiectivul 
operaţiunii „Restore Hope“ (Redarea speranţei) era restaurarea 
ordinii. După alungarea unui dictator rămas la putere mulţi 
ani, ţara era răvăşită de un război între facţiunile armate ale 
diverşilor comandanţi locali, care împiedica distribuirea alimen¬ 
telor din străinătate într-o ţară unde liderul uneia dintre fac¬ 
ţiuni a spus: „Dacă ai o armă eşti bărbat; dacă n-ai, eşti un 
nimeni.“ Forţa de menţinere a păcii trimisă de ONU a realizat 
prea puţine lucruri şi mai mulţi pacificatori au fost asasinaţi. 

în anii ’go toate privirile s-au îndreptat spre Africa Centrală, 
în Rwanda, guvernul era ameninţat de un colaps economic, de 
conflictul etnic între hutu şi tutsi, dar şi de formarea partidelor 
politice rivale. în timp ce guvernul hutu se lupta să rămână la 
putere, peste jumătate de milion de persoane au fost ucise şi 

alte două milioane au fugit în ţări învecinate ca Zair, Tanzania 
şi Burundi. Mii de persoane au murit din cauza unei epidemii 
de holeră izbucnite în precarele tabere de refugiaţi şi multe 
altele au fost obligate de soldaţii din Zair să se întoarcă în 
Rwanda. în Rwanda, noul guvern tutsi a arestat mii de etnici 
hutu pe care i-a acuzat de participare la masacru, iar ONU a 
înfiinţat un tribunal pentru judecarea unora dintre cei acuzaţi 
de crime împotriva umanităţii. Fluxul masiv de refugiaţi din 
Rwanda a accentuat, de asemenea, instabilitatea din Zair şi 
Burundi, care traversau la rândul lor o schimbare de regim. 

Din fericire, în alte zone din Africa situaţia nu era la fel de 
sumbră. în unele state, ca Zambia, începutul deceniului 1990 
a adus mai multă libertate politică, slăbirea treptată a guver¬ 
nării autoritare şi apariţia partidelor politice. în Zair, Mobutu 
Şese Seko, care fusese dictator o perioadă îndelungată şi acumu¬ 
lase o avere impresionantă în detrimentul propriei ţări, a fost 
alungat de la putere, iar Zairul şi-a schimbat numele în Congo. 

Şi în America de Sud s-a observat o tendinţă pronunţată 
spre instalarea unor guvernări democratice, guvernele autori- 
tariste fiind înlocuite rând pe rând cu guverne alese. în 1984 
un conservator moderat a devenit preşedintele Argentinei, unde 
mii de oameni fuseseră torturaţi şi ucişi în anii regimului 
militar de dreapta pe parcursul deceniului 1970. în Brazilia, o 
mobilizare în masă a populaţiei a contribuit la instaurarea 
guvernării democrate în 1985, după 20 de ani de regim militar. 
Moderaţii au ajuns la putere şi în Uruguay, înlocuind o altă 
dictatură militară. în anul 1988, electoratul chilian a respins 
o lege care ar fi prelungit mandatul conducătorului militar al 
ţării, generalul Augusto Pinochet. în Paraguay, dictatorul 
Alfredo Stroessner, care făcuse din mica lui ţară latino-ameri- 
cană un paradis pentru criminalii de război nazişti, a fost 
înlăturat de la putere în 1990 printr-o lovitură militară. 

în Nicaragua, rebelii de dreapta - „Contras“ - au declanşat 
un război civil împotriva guvernului marxist „sandinist“. înce¬ 
pând din 1985, Contras au fost finanţaţi parţial din profiturile 
obţinute prin vânzarea ilegală de arme din SUA spre Iran. Pe 
lângă tentativa de răsturnare a guvernului nicaraguan, celălalt 

obiectiv al operaţiunii era câştigarea sprijinului iranian în 
vederea eliberării ostaticilor ţinuţi de facţiunile musulmane 
din Liban (au fost eliberaţi în timpul Războiului din Golf). Când 
detaliile înţelegerii „arme pentru ostatici" au devenit publice 
în 1986, Casa Albă a negat că ar fi ştiut ceva despre această 
afacere. Insă interminabilele audieri în Congres desfăşurate 
în anul următor au dat în vileag implicarea mai multor înalţi 
oficiali ai preşedinţiei. Raportul Congresului afirma că preşe¬ 
dintele Reagan „crease sau cel puţin tolerase un mediu" propice 
unor asemenea acte ilegale. Scandalul a adus în lumina investi¬ 
gaţiei publice un preşedinte din ce în ce mai detaşat de propria 
instituţie prezidenţială. Câţiva dintre principalii consilieri 
prezidenţiali, inclusiv consilierul pe probleme de securitate 
naţională, au fost obligaţi să demisioneze din cauza afacerii 
„Iran-Contra", fiind ulterior condamnaţi penal. 

în 1987, preşedinţii republicilor Costa Rica, El Salvador, 
Honduras, Nicaragua şi Guatemala au semnat un acord care 
îşi propunea să pună capăt sângeroaselor războaie civile din 
America Centrală. Acordul impunea armistiţii, alegeri libere şi 
stoparea sprijinului acordat rebelilor din exterior. în 1990, pre¬ 
şedinţii statelor din America Centrală au semnat o nouă înţele¬ 
gere care preconiza dizolvarea forţelor Contra din Nicaragua, 
în Nicaragua puterea a fost transferată pe cale paşnică unui 
guvern nemarxist în 1990, când Violeta Barrios de Chamorro 
l-a învins la urne pe fostul preşedinte marxist Daniel Ortega. 
Cât despre Panama, unde dictatorul militar Manuel Antonio 
Noriega era implicat în profitabilul trafic de droguri spre Statele 
Unite, trupele americane au invadat ţara în 1990, arestându -1 
pe liderul panamez şi ducându -1 în SUA, după care au instalat 
un guvern mai pe placul administraţiei de la Washington. Decla¬ 
rat vinovat de un juriu din Florida pentru trafic de droguri, 
Noriega a fost condamnat la mulţi ani de detenţie. Lungul răz¬ 
boi civil din El Salvador s-a terminat în 1991, când rebelii de 
stânga şi guvernul au ajuns la un acord, chiar dacă violenţele 
sporadice au continuat. în Guatemala, războiul civil care durase 
36 de ani s-a încheiat cu un acord de pace semnat în 1996. 

Schimbările politice dramatice au adus regimuri democratice 
şi în alte zone, în ţări ai căror cetăţeni trăiseră îndelung sub 

guverne represive. în Filipine, Ferdinand Marcos, ales iniţial 
preşedinte în 1965, era exclus de la un al treilea mandat în 
1972. Cu toate acestea, bucurându-se de susţinerea necondiţio¬ 
nată a Statelor Unite datorită importanţei strategice a insulelor 
pentru marina şi aviaţia militară americană, Marcos a introdus 
legea marţială şi apoi a supravegheat adoptarea unor legi noi care 
i-ar fi permis să fie reales în 1981. însă presiunea în direcţia 
reformelor s-a intensificat şi din interiorul ţării, şi din străină¬ 
tate, iar gherilele de stânga s-au ciocnit cu trupele guverna¬ 
mentale. Benigno Aquino, liderul opoziţiei, a fost asasinat în 
august 1983 la coborârea din avionul care îl aducea la Manila 
după mulţi ani în exil. Asasinatul fusese plănuit la cele mai 
înalte niveluri ale regimului Marcos. în 1986, unul dintre opo¬ 
nenţii lui Marcos la alegerile prezidenţiale a fost Corazon 
Aquino, văduva liderului asasinat al opoziţiei. în urma acuza¬ 
ţiilor de fraudă electorală generalizată, Marcos a fugit din 
Filipine, ţară pe care el şi familia lui au jefuit-o practic decenii 
la rând. Republica Filipine a devenit o democraţie viabilă. 

Alte ţări au traversat cu mai puţină determinare răsturnări 
la fel de dramatice. în Cambodgia, milioane de persoane au fost 
exterminate literalmente în „câmpurile morţii" înfiinţate de 
brutalul dictator Pol Pot şi de susţinătorii lui comunişti, khmerii 
roşii, spre sfârşitul anilor '70. Speranţa că în această ţară 
devastată de război se vor instala pacea şi stabilitatea guver¬ 
namentală părea palidă chiar şi după retragerea armatei viet¬ 
nameze din Cambodgia în 1990, după peste un deceniu de 
ocupaţie. în 1991, în urma unui acord de pace, prinţul Norodom 
Sihanouk a revenit ca preşedinte în fosta lui capitală, Phnom 
Penh. între timp, pe fundalul instabilităţii politice persistente 
şi al unui nou exil forţat al lui Sihanouk, milioane de mine 
terestre au rămas îngropate superficial, mii dintre ele ucigând 
şi mutilând persoane, îndeosebi copii, care au avut ghinionul 
de a călca pe ele. 

Orientul Mijlociu rămâne probabil regiunea cea mai volatilă 
din lume. în 1980, între Irak şi Iran s-a declanşat un război care 
a durat până în 1988, când s-a semnat în sfârşit un armistiţiu. 
Pe parcursul deceniului 1980, relaţiile SUA cu Iranul, al cărui 

lider fundamentalist, ayatollahul Khomeini, cerea înfrângerea 
Statelor Unite, pe care le considera „Marele Satan“, s-au dete¬ 
riorat. In 1985, o navă militară americană aflată în Golf a dobo¬ 
rât un avion civil iranian, confundând aeronava cu un avion 
de vânătoare; 259 de persoane au pierit. Totuşi, după moartea 
ayatollahului Khomeini în 1989, relaţiile dintre Statele Unite 
şi Iran s-au ameliorat treptat, pe măsură ce raporturile SUA 
cu rivalul Iranului, Irakul, s-au înrăutăţit. 

Spre deosebire de războiul dintre Iran şi Irak, care a trenat 
ani de zile, Războiul din Golf din 1991 s-a terminat foarte rapid. 
In august 1990, dictatorul irakian Saddam Hussein a ordonat 
invadarea micului stat învecinat Kuweit. Lungul război cu 
Iranul adusese Irakul în pragul dezastrului economic. Ţara 
avea datorii mari neachitate către Kuweit şi alte state arabe. 
Saddam susţinea că supraproducţia kuweitiană forţa scăde¬ 
rea preţurilor la petrol pe piaţa mondială. Vastele rezerve de 
petrol ale vecinului mai mic s-au dovedit o tentaţie irezistibilă 
pentru dictator. 

Invazia irakiană în Kuweit a destrămat unitatea arabilor, 
Liga Arabă condamnând invazia. în noiembrie 1990, Consiliul 
de Securitate al Naţiunilor Unite a autorizat măsuri militare 
împotriva Irakului în cazul în care forţele acestuia nu aveau 
să se retragă din Kuweit până la jumătatea lui ianuarie. Tru¬ 
pele irakiene s-au desfăşurat de-a lungul graniţei cu Arabia 

Saudită, aliată a Statelor Unite, şi pe lungimea coastei kuwei- 
tiene, ascunzându-se în spatele fortificaţiilor şi a unor câmpuri 
minate, timp în care s-au răspândit zvonuri că Irakul se pregă¬ 
tea de un război chimic. După comasarea a peste jumătate de 
milion de soldaţi, pe 17 ianuarie 1991 forţele ONU, alcătuite în 
mare parte din trupe şi avioane militare americane trimise în 
Golful Persic din ordinul preşedintelui George Bush, au declan¬ 
şat raiduri aeriene împotriva Irakului şi a instalaţiilor sale din 
Kuweit. Aliaţii au câştigat repede controlul spaţiului aerian, 
forţele irakiene fiind spulberate de planificarea şi echipamentul 
superioare. Cerul s-a acoperit de fumul negru ridicat din sutele 
de puţuri petroliere incendiate de armata irakiană în timpul 
retragerii. La 24 februarie a început atacul terestru împotriva 
forţelor irakiene în Kuweit şi în sudul Irakului. Operaţiunea 
„Furtună în Deşert" a izgonit rapid forţele irakiene, cărora ana¬ 
liştii mi l itari le supraestimaseră numărul şi calitatea arma¬ 
mentului. Televiziunea a adus războiul în casele din mai toată 
lumea, ca pe un soi de joc video nou, iar reporterii reţelelor 
majore transmiteau reportaje dramatice despre rachete ira¬ 
kiene Scud, de fabricaţie sovietică, lansate de la sol împotriva 
bazelor americane şi înspre Israel. Pe când forţele aliate au 
pierdut 340 de combatanţi, cel puţin 110.000 irakieni, inclusiv 
civili ucişi în raidurile aeriene, au murit în timpul Războiului 
din Golf. La jumătatea lui martie, prinţii kuweitieni s-au întors 
în palatele lor. Războiul din Golf s-a încheiat cu un acord de 
încetare a focului. Irakul a acceptat inspectarea bazelor militare 
de către ONU, care suspecta că Saddam ascundea arme chimice 
şi biologice. 

Cu toate acestea, Războiul din Golf nu a însemnat sfârşitul 
puterii lui Saddam. Dictatorul a continuat să provoace Organi¬ 
zaţia Naţiunilor Unite şi îndeosebi Statele Unite. In 1997 şi 
1998, când Saddam a refuzat inspecţia amplasamentelor 
suspectate că ar fi produs şi stocat arme chimice, Statele Unite 
au ameninţat cu atacuri aeriene. Intre timp, un embargo impus 
de ONU asupra comerţului cu Irakul a provocat multă suferinţă 
irakienilor de rând, care continuau să plătească preţul megalo¬ 
maniei liderului. 

Tot în Orientul Mijlociu, chestiunea palestiniană înveninase 
multă vreme relaţiile dintre Israel şi vecinii arabi. In 1988 
Organizaţia pentru Eliberarea Palestinei (OEP) a acceptat să 
renunţe la instrumentul terorismului şi să recunoască statului 
Israel dreptul la existenţă, aprinzând astfel un licăr de speranţă 
că problema palestiniană va avea o soluţie durabilă. în acelaşi 
an, regele Hussein al Iordaniei a renunţat la revendicările asu¬ 
pra Cisiordaniei şi Fâşiei Gaza, ambele ocupate de Israel. Yitzak 
Rabin a devenit premierul Israelului în 1992, când la putere a 
ajuns o coaliţie de centru-stânga. La îndemnul lui Rabin, cabi¬ 
netul israelian a anunţat încetarea construirii controversatelor 
colonii evreieşti noi în teritoriile ocupate, un impediment în 
calea păcii de durată. în anul respectiv, guvernul israelian 
le-a acordat o autonomie limitată palestinienilor din Fâşia 
Gaza şi Cisiordania. Un acord care prevedea oficial autonomia 
palestiniană s-a semnat în mai 1994, fiind pecetluit în luna 
iulie a aceluiaşi an la Washington prin strângerea de mână 
între prim-ministrul israelian Yitzak Rabin şi liderul palesti¬ 
nian Yasser Arafat pe peluza Casei Albe. 

Arafat şi Rabin au încercat să implementeze pacea, dar 
rămăseseră o mulţime de probleme. Arafat s-a confruntat cu o 
presiune puternică din partea m i litanţilor care continuau să 
ceară un stat palestinian. Atacurile teroriste contra israelienilor 
s-au înteţit, provocând o reacţie israeliană dură şi înăsprirea 
opoziţiei de dreapta, refractară faţă de orice compromis. Apoi, 
în noiembrie 1994, când tocmai părăsea o manifestaţie pentru 
pace, premierul Rabin a fost împuşcat letal de un tânăr israe¬ 
lian extremist. în 1996, prim-ministru a fost ales cu o majoritate 
strânsă conservatorul Beniamin Netanyahu, fapt care a lăsat 
în suspensie posibilitatea unei păci de durată. 

în ciuda destinderii tensiunilor dintre foştii inamici în lume, 
accesul facil la arme, bombe şi gaze toxice, dar şi dificultatea 
preîntâmpinării actelor de violenţă au contribuit la crearea unui 
sentiment cronic de nesiguranţă, întrucât teroriştii au între¬ 
prins campanii care au dus la rănirea şi moartea a numeroase 
victime nevinovate. Mare parte din terorismul politic din dece¬ 
niile 1980 şi 1990 a fost legat intr-un fel sau altul de situaţia 

instabilă din Orientul Mijlociu. Israelienii şi evreii au fost deo¬ 
sebit de expuşi la atacuri teroriste. Cel mai sângeros act de 
terorism s-a înregistrat în 1988, când o bombă montată de 
terorişti originari din Orientul Mijlociu a aruncat în aer un 
avion civil Pan Am 747 deasupra localităţii Lockerbie, în Scoţia, 
omorându-i pe toţi cei 259 de pasageri de la bord. Teroriştii din 
Orientul Mijlociu au mai declanşat o bombă şi în subsolul tur¬ 
nului World Trade Center din New York în 1993, omorând şase 
persoane şi rănind multe altele. 

Extremiştii din toată lumea au continuat să recurgă la 
violenţă în încercarea de a-şi atinge obiectivele. Fundamen- 
taliştii islamici s-au făcut vinovaţi de atacurile teroriste din 
statele arabe, unde doreau să impună o guvernare religioasă 
strictă. Grupurile fundamentaliste au organizat atacuri sânge¬ 
roase împotriva turiştilor străini din Egipt la jumătatea anilor 
'90; în Algeria, extremiştii au măcelărit mii de bărbaţi, femei 
şi copii pentru a-şi manifesta opoziţia faţă de guvernul algerian 
laic care anulase alegerile intr-un moment când sondajele in¬ 
dicau posibilitatea ca fundamentaliştii să ajungă la putere şi 
să impună un stat strict religios. In Statele Unite, în ciuda unei 
scăderi a ratei criminalităţii per ansamblu în deceniul 1990, 
grupările antiguvernamentale militante de dreapta au comis 
câteva atacuri oribile. O bombă detonată în 1995 în faţa unei 
clădiri guvernamentale din Oklahoma City a omorât 168 de 
persoane, inclusiv copii care se jucau într-o grădiniţă din edifi¬ 
ciu. Un alt atac a avut loc intr-un parc din Atlanta în timpul 
Jocurilor Olimpice de vară din 1996, ucigând două persoane. 
Extremişti militanţi împotriva avortului au pus bombe în clinici 
în care medicii efectuau întreruperi de sarcină sau au hărţuit 
şi chiar împuşcat medici din clinici. In Irlanda de Nord, extre¬ 
miştii şi-au continuat atacurile teroriste în efortul de a compro¬ 
mite convorbirile de pace între protestanţi şi catolici. Violenţele 
au continuat cu intermitenţe în zonă, în ciuda armistiţiilor 
intrate în vigoare în 1994 şi 1997, precum şi a eforturilor de¬ 
puse de Tony Blair, şeful „noului" Partid Laburist, de a ajunge 
la un acord. 

Greutăţile economice, războiul civil şi haosul politic rezultate 
frecvent din schimbările de guvern au mărit numărul de refu- 

giaţi care se revarsă peste graniţe căutând o viaţă mai bună 
în economii mai prospere şi societăţi mai libere. Mii de haitieni 
au plecat pe mare în bărci şubrede, traversând apele caraibiene, 
uneori agitate şi întotdeauna bântuite de rechini, în încercarea 
de a ajunge în Statele Unite. Kurzii au fugit de represiunea din 
Irak şi Turcia. Albanezii s-au îmbarcat în absolut orice obiect 
plutitor, încercând să treacă Marea Adriatică în Italia. Comen¬ 
tariul unui jurnalist albanez despre ţara lui vorbeşte pentru 
refugiaţii din multe alte zone ale lumii: „Nu se găseşte pâine 
în brutării, nu se găseşte lapte. E criză de sare... Toţi sunt dezi¬ 
luzionaţi. Nu există bani şi nu există speranţă." Sute de mii 
de nord-africani au ajuns în Franţa şi în alte ţări europene prin 
Spania, ferindu-se de poliţie şi prestând munci de ocazie. în 
1.995, aproape trei milioane de persoane trăiau ilegal în ţările 
din vestul Europei. 

Pe parcursul recesiunii economice de la începutul anilor ’go, 
imigranţii aflaţi în ţări relativ prospere au devenit uneori ţapi 
ispăşitori pentru probleme economice precum şomajul, fiind 
învinuiţi că muncesc clandestin pentru salarii foarte mici. în 
Europa Occidentală xenofobia (ura faţă de străini) şi rasismul 
au devenit vizibile cum nu mai fuseseră din perioada interbelică, 
îngroşând electoratul candidaţilor de extremă dreapta în Franţa, 
Austria şi Germania, unde neonaziştii skinhead şi extremiştii 
au comis mai multe atacuri letale asupra azilurilor de imigranţi, 
în Statele Unite, temerile că imigranţii ilegali vor potopi ţara 
şi secătui resursele medicale şi educaţionale s-au reflectat în 
tentativele de a limita ajutoarele sociale acordate imigranţilor, 
de a combate educaţia multiculturală şi de a insista pe engleză 
ca unică limbă oficială. 

Şi totuşi, aceştia au fost ani preponderent înfloritori pentru 
economia americană. în Statele Unite, în 1982 bursa de valori 
a intrat într-o perioadă de creştere abruptă şi au urmat cinci 
ani de „bani câştigaţi uşor" care i-au îmbogăţit pe mulţi ameri¬ 
cani. „Yuppies" (tineri profesionişti bine plătiţi din oraşe), ţinta 
multor glume, erau mulţumiţi, deoarece slujbele în speculaţiile 
financiare aduceau câştiguri uriaşe datorită cărora mulţi îşi 
permiteau cheltuieli extravagante. 

Corporaţiile mari au înghiţit frecvent firmele mai mici prin 
fuziuni şi achiziţii frenetice. Obligaţiunile junk, cu grad mare 
de risc, au proliferat. Mai mulţi brokeri proeminenţi de pe Wall 
Street au fost închişi pentru „delict de iniţiere", întrucât utili¬ 
zaseră informaţii privilegiate în legătură cu evoluţiile diverselor 
companii pentru a investi şi câştiga sume mari de bani. Liberali¬ 
zarea a fost un alt semn distinctiv al anilor ’8o. Noua epocă de 
concurenţă intensificată în Statele Unite a zguduit chiar şi 
Compania Am ericană de Telefonie şi Telegrafie, când venerabila 
Ma Bell a pierdut monopolul pe care îl deţinea de decenii, fapt 
ce le-a oferit consumatorilor costuri mai mici. 

Datoria federală americană s-a triplat, iar deficitul comercial 
a crescut trimestru de trimestru, în principal din cauza măririi 
semnificative a cheltuielilor pentru apărare la începutul preşe¬ 
dinţiei lui Reagan. Acţiunile pe Wall Street au fost supraeva¬ 
luate considerabil şi s-au prăbuşit deodată în „Lunea Neagră", 
pe 19 octombrie 1987. Indicele Dow Jones a căzut 500 de puncte, 
reprezentând 23%, şi mulţi investitori s-au temut de o nouă 
Mare Criză. Preşedintele bursei de valori de la New York a 
comentat sumbru: „Ceva care să semene cu un colaps financiar 
mai mult decât asta nu vreau să văd." Economia a scăpat totuşi 
cu bine din furtună şi preţul acţiunilor a crescut din nou. 

Creşterea economică din SUA în anii '90 a fost alimentată 
de companiile care şi-au perfecţionat cu viteză produsele şi 
productivitatea utilizând tehnologia informaţiei, născută şi 
dezvoltată preponderent în Silicon Valley, California. Boomul 
economic a creat numeroase locuri de muncă în Statele Unite, 
unde aproape 60% dintre femeile adulte lucrau, în comparaţie 
cu totalul de aproximativ 35% înregistrat cu treizeci de ani în 
urmă. Salariile femeilor s-au apropiat de cele ale bărbaţilor, 
iar sportul feminin a făcut progrese rapide în facultăţi şi la 
nivel profesional. Totuşi, în anumite profesii s-a menţinut o 
„barieră invizibilă", îndeosebi în unele domenii comerciale, 
împiedicându-le pe femeile calificate să înainteze mai mult. 
Salariile afro-americanilor au crescut, de asemenea, deşi rata 
şomajului în rândul tinerilor de culoare şi al altor grupuri mino¬ 
ritare, ca hispanicii, a rămas disproporţionat de mare. 

Economia Statelor Unite a jucat un rol decisiv în politica 
americană. în 1992, Bill Clinton, fost guvernator al statului 
Arkansas, l-a învins pe preşedintele George Bush, a cărui cam¬ 
panie a suferit din cauza recesiunii economice şi a creşterii 
şomajului. Clinton şi-a asumat funcţia de preşedinte cu spe¬ 
ranţe mari în direcţia unei schimbări semnificative; însă 
tentativele lui de a crea un plan naţional de asigurări de sănă¬ 
tate s-au lovit curând de opoziţia Asociaţiei Medicale Americane 
şi a multor americani de rând care se temeau de costurile şi 
restricţiile presupuse de un asemenea program. în 1994, victo¬ 
riile zdrobitoare ale republicanilor în alegerile pentru Congres 
le-au asigurat acestora controlul şi în Senat, şi în Camera 
Reprezentanţilor, pentru prima oară în 50 de ani. Ajutat de o 
economie în creştere, Clinton a fost reales totuşi în 1996, deşi 
era urmărit în continuare de scandaluri financiare şi sexuale. 
Succesul lui Clinton s-a datorat în parte deplasării lui spre 
centrul politic, uneori preluând anumite poziţii republicane şi 
cerând o diminuare a rolului jucat de guvern. în 1996 a semnat 
un act menit „să pună capăt asistenţei sociale aşa cum o ştim“, 
după cum s-a exprimat. în 1998, preşedintele Clinton a pre¬ 
zentat primul buget echilibrat în 30 de ani. 

Economia Statelor Unite nu există într-un vacuum. Econo¬ 
miile lumii depind tot mai mult unele de altele. în 1992, două¬ 
sprezece state membre ale Comunităţii Europene (CE) şi 
majoritatea ţărilor din Asociaţia Europeană a Liberului Schimb 
au semnat Tratatul de la Maastricht, în oraşul olandez care a 
dat şi numele documentului. în 1994, Austria, Norvegia, Suedia 
şi Finlanda au fost invitate oficial să adere la Uniunea Euro¬ 
peană, dar cetăţenii norvegieni au respins în acelaşi an adera¬ 
rea. Tratatul anticipa crearea unei Zone Economice Europene 
care să elimine barierele comerciale naţionale şi, în principiu, 
controalele la punctele de frontieră. Comunitatea Europeană 
şi-a asumat un rol mai însemnat (dar nu lipsit de controverse) 
în planificarea şi coordonarea economică între state, pregătind 
totodată şi implementarea unei monede comune - numită 
„euro“ -, a cărei introducere a fost programată pentru începutul 
lui 1999, urmată de o perioadă de tranziţie şi de implementarea 

deplină în 2003. între timp totuşi, gradul din ce în ce mai mare 
de integrare economică şi politică europeană a stârnit o opo¬ 
ziţie considerabilă din mai multe direcţii, în special din partea 
britanicilor conservatori „eurosceptici" care se temeau că o con¬ 
solidare a autorităţii exercitate de Bruxelles va submina suvera¬ 
nitatea Marii Britanii. Pe de altă parte, în timp ce majoritatea 
Marii Britaniei se apropia de spiritul continentului, apropierea 
a devenit şi fizică. în 1994 a intrat în funcţiune „Chunnel" 1 , un 
tunel de 50 de kilometri care face legătura feroviară între Marea 
Britanie şi Franţa, aducând Londra la o distanţă de numai 
câteva ore de Paris şi Bruxelles. 

Confruntat cu competiţia din partea CE, în 1992 Congresul 
SUA a promulgat Acordul Nord-American de Comerţ Liber 
(NAFTA). NAFTA a ridicat treptat restricţiile comerciale dintre 
Statele Unite, Canada şi Mexic. 

Spre sfârşitul lui 1997 pieţele şi monedele asiatice au căzut, 
îndeosebi la Seul, în Coreea de Sud, şi Singapore, iar impactul 
s-a făcut simţit pe bursele de valori din lumea întreagă. Reper¬ 
cusiunile financiare internaţionale au reflectat interconexiunea 
crescândă a economiilor regionale. Globalizarea economiei inter¬ 
naţionale a necesitat sume uriaşe pentru salvarea economi i lor 
în dificultate, al căror colaps ar fi avut un impact serios asupra 
economiei mondiale. în 1995, un împrumut american de 50 de 
miliarde de dolari a ajutat economia împotmolită a Mexicului, 
ţară a cărei monedă, peso, se devalorizase masiv, generând un 
risc de instabilitate politică. Spre deosebire de Statele Unite, 
în Europa ratele şomajului au rămas extrem de înalte, aproape 
20% în Spania, 13% în Franţa, cu Germania nu foarte departe 
în urmă. Şomajul a afectat în special tineretul care, confruntat 
cu un viitor văzut ca nesigur, a înregistrat o creştere a crimi¬ 
nalităţii şi a consumului de droguri. 

Pe parcursul ultimelor două decenii ale secolului XX, pro¬ 
blema consumului ilegal de droguri a depăşit atât în Statele 
Unite, cât şi în Europa capacitatea autorităţilor de a împiedica 

1. Nume abreviat pentru Canalul Mânecii, de la „Channel Tunnel“ 
(n. tr.). 

introducerea substanţelor narcotice din Asia de Sud-Est şi Ame¬ 
rica Latină, îndeosebi din Columbia. După 1985, când traficanţii 
au adus-o în Statele Unite, dependenţa de cocaina numită crack 
a luat amploare în rândurile clasei de mijloc şi printre săracii 
din centrele urbane, care au recurs la droguri pentru a scăpa 
de sentimentele de disperare generate de şomaj şi lipsuri. 
Cruciadele naţionale organizate în Statele Unite împotriva 
drogurilor ilegale, mărirea bugetelor federale alocate supra¬ 
vegherii în aeroporturi sau la graniţe şi programele educative 
nu şi-au atins nici pe departe obiectivele. S-a văzut că pentru 
un număr crescând de tineri era din ce în ce mai greu să „spună 
nu“ drogurilor ilegale. 

Pe lângă problemele create deliberat de oameni - războaie, 
crime, droguri şi terorism -, omenirea a rămas vulnerabilă şi 
la accidentele dezastruoase sau la catastrofele naturale. Cutre¬ 
mure devastatoare au ucis cel puţin 30.000 de persoane în 
Armenia în 1988,10.000 în India în 1993 şi peste 5.000 în Kobe, 
Japonia, în 1995. în 1985, o erupţie vulcanică din Columbia a 
declanşat avalanşe distrugătoare de noroi care au îngropat 
peste 25.000 de persoane. 

Pe lângă dezastrele naturale, accidente catastrofale au lovit 
lumea. în decembrie 1984, cel mai grav accident industrial din 
istorie a făcut peste 2.500 de morţi, când de la fabrica de insec¬ 
ticide Union Carbide din oraşul Bhopal, în India, s-a degajat 
în atmosferă un gaz toxic. în aprilie 1986, cel mai grav accident 
nuclear din istorie s-a petrecut la centrala nucleară de la 
Cernobîl, în Ucraina. Unul dintre reactoarele nucleare a explo¬ 
dat, emanând deşeuri radioactive şi praf pe care vânturile l-au 
purtat în diverse zone din Europa şi Asia. „Vă rog spuneţi lum ii 
să ne ajute", a implorat un operator radio amator. Evacuarea 
masivă a populaţiei din împrejurimile reactorului nu a reuşit 
să împiedice numeroase decese, afecţiuni grave şi malformaţii 
la naştere, şi nici contaminarea unor produse agricole şi a 
rezervelor de apă. 

Deversările de petrol au provocat daune mai puţin letale, 
dar totuşi considerabile mediului înconjurător, punând în 
pericol viaţa sălbatică, fauna şi flora, peştii din apă şi plajele. 



612 istoria omenirii 



POLUAREA STRATULUI DE OZON 

în martie 1990, petrolierul Exxon Valdez a lovit un recif din 
Strâmtoarea Prince William din Alaska, deversând 250.000 de 
barili de petrol în apele oceanice, unul dintre cele mai grave 
dezastre ecologice din istorie. Alte deversări majore au poluat 
mediul natural în Puerto Rico şi pe coastele sudice ale Angliei. 

Poluanţii au vătămat grav atmosfera. Fotografiile făcute 
din sateliţii ce înconjoară Pământul au arătat degradarea stra¬ 
tului de ozon care protejează Pământul de anumite efecte nocive 
ale razelor directe ale soarelui. Daunele ecologice au căzut, la 
propriu, şi din cer. „Ploaia acidă", care îşi are originile în polua¬ 
rea chimică industrială pe Pământ, îi preocupă tot mai mult 
pe ecologişti şi pe oamenii de ştiinţă. A început să distrugă 
pădurile din vestul Germaniei, din Statele Unite şi din Canada, 
dar şi în estul Germaniei şi Republica Cehă, unde sub comunism 
nu au existat practic restricţii împotriva poluării. îngrijorarea 
crescândă generată de daunele provocate mediului înconju¬ 
rător a determinat organizarea unui „Summit al Pământului" 

desfăşurat la Rio de Janeiro în Brazilia în 1982, la care au par¬ 
ticipat delegaţi din 178 de ţări. 

Chiar dacă progresele din ştiinţă şi medicină au redus neîn¬ 
cetat, ba chiar au eliminat ameninţarea multor boli din nume¬ 
roase zone pe glob, boli vechi sau noi au continuat să facă 
victime. în Africa Centrală, o epidemie a virusului letal Ebola 
a secerat mii de vieţi în 1995, amintindu-le savanţilor că anu¬ 
mite afecţiuni depăşesc capacitatea medicinii de a găsi trata¬ 
mente. Virusul SIDA, care cauzează o boală fatală cu evoluţie 
lentă ce distruge sistemul imunitar uman, a fost observat prima 
oară la începutul deceniului 1980 şi a fost izolat de cercetători 
în 1984. SIDA a făcut ravagii mai ales în Republica Centra- 
fricană şi Zair, dar nu a cruţat practic nici o ţară. în Occident, 
homosexualii au fost deosebit de vulnerabili la ea; boala s-a 
răspândit însă şi la populaţia heterosexuală neconsumatoare 
de droguri. Faptul că în 1991 baschetbalistul profesionist Magic 
Johnson a anunţat că testul HIV îi ieşise pozitiv şi retragerea 
lui din lumea sportului a avut efectul oportun de a aduce boala 
în centrul atenţiei publice în lumea occidentală. Deşi în prezent 
mulţi pacienţi cu SIDA trăiesc mai mult decât înainte datorită 
combinaţiilor de medicamente care le prelungesc viaţa, la 
această boală nu s-a găsit încă un tratament. 

Costurile asistenţei medicale au crescut simţitor în toate 
ţările. în Statele Unite, în 1990 familiile cheltuiau pentru îngri¬ 
jiri medicale peste 730 de miliarde de dolari anual, de două ori 
mai mult decât cu un deceniu înainte; totuşi, o minoritate consi¬ 
derabilă - aproximativ una din nouă familii lucrătoare - nu 
avea asigurare de sănătate şi nici acces la asistenţa medicală 
curentă. Costul ridicat al medicilor, spitalelor sau altor centre 
de sănătate şi tratamentele nenecesare au contribuit la genera¬ 
rea acestor cheltuieli exorbitante. în ţările cu programe extinse 
de asistenţă medicală şi îngrijire mai ieftină, ca Franţa, Marea 
Britanie şi Suedia, costurile medicale au ameninţat să depă¬ 
şească posibilitatea guvernelor de a le acoperi. 

Progresele remarcabile din ştiinţă şi medicină au ridicat şi 
câteva probleme de ordin etic. Nicăieri nu s-a văzut acest lucru 
mai clar decât în domeniul geneticii, care se transformă cu 

rapiditate şi în care savanţii au identificat gene asociate cu 
diverse boli. Aceste studii ar putea fi utilizate la identificarea 
şi modificarea genelor defectuoase care duc la apariţia bolilor 
ereditare ca distrofia musculară sau anemia falciformă, dar pe 
de altă parte ar putea fi întrebuinţate abuziv de viitorii părinţi 
(avortarea unui făt predispus la cancer) sau de angajatori (refu¬ 
zul de a angaja o persoană care prezintă riscul genetic al insta¬ 
lării timpurii a bolii Alzheimer). E posibil ca aceste aspecte să 
genereze dileme morale, dar şi legale. Alte probleme etice a ridi¬ 
cat donarea unei oi în 1997, în Marea Britanie. Lumea s-a temut 
de posibilitatea donării oamenilor, fapt care a stârnit dezbateri 
înverşunate. 

In comparaţie cu dramatismul primei aterizări pe Lună în 
1969, explorarea spaţiului a părut aproape o rutină în deceniile 
1980 şi 1990. La un an după ce doi astronauţi americani au 
devenit primii oameni care au păşit în spaţiu fără a fi legaţi 
de astronavă, tragedia a lovit programul spaţial. în 1986, naveta 
spaţială Challenger s-a dezintegrat în spaţiu la 73 de secunde 
după decolare. Cei şapte membri ai echipajului au murit în 
momentul în care capsula navei s-a prăbuşit în ocean sub pri¬ 
virile îngrozite ale spectatorilor de la Cape Canaveral şi ale publi¬ 
cului transmisiunii televizate în direct. Printre cei care au pierit 
se găsea şi o profesoară şi mamă din New Hampshire, Christa 
McAuliffe, cooptată în programul spaţial în scop publicitar. 

Mai mult de doi ani au trecut înainte de lansarea în spaţiu 
a unei alte navete cu echipaj uman. între timp, pe măsură ce 

programul spaţial s-a reactivat treptat, Statele Unite au 
încurajat dezvoltarea rachetelor cu utilitate comercială. SUA 
a lansat rachete fără echipaj uman pentru a colecta informaţii 
despre stele şi planete. Voyager 2 a zburat lângă planeta Uranus 
în 1986, iar patru ani mai târziu s-a apropiat la 4.900 de kilo¬ 
metri de Neptun. în 1991, nava spaţială Columbia a încheiat 
cu succes o misiune ştiinţifică de 11 zile pe orbită, lansând un 
satelit de comunicaţii. în 1997, telescopul spaţial Hubble, lansat 
iniţial de naveta Discovery, a trimis pe pământ imagini spec¬ 
taculoase din zone îndepărtate ale universului, inclusiv foto¬ 
grafiile a sute de galaxii necunoscute anterior. Simbolizând 
sfârşitul Războiului Rece, în 1995 naveta spaţială Atlantis şi 
staţia spaţială rusă Mir s-au conectat în spaţiu. Iar în 1997 un 
vehicul robotizat a aterizat pe Marte. 

Celor câteva generaţii aproape obişnuite cu explorările 
spaţiale impresionante, revoluţia comunicaţiilor terestre din 
deceniile 1980 şi 1990 li s-a părut chiar şi mai remarcabilă. 
Televiziunea a apropiat lumea, datorită expansiunii rapide a 
televiziunii prin cablu şi apoi prin satelit, la început în Statele 
Unite şi treptat în mare parte din restul lumii. în 1998, la 
inaugurarea Jocurilor Olimpice de iarnă din Japonia, deschise 
cu Oda bucuriei a lui Beethoven, dirijorul s-a aflat în faţa 
orchestrei din Nagano şi cinci coruri s-au auzit din Africa de 
Sud, Australia şi încă trei continente, vocile lor fiind transmise 
instantaneu prin satelit. 

Odată ce televiziunea a facilitat micşorarea distanţei dintre 
continente şi ţări, starul american de baschet Michael Jordan 
a devenit una dintre cele mai cunoscute personalităţi mondiale. 
Mulţi tineri din Occident şi din toate colţurile lu m ii purtau 
hanorace sportive, şepci şi încălţăminte scumpă de marcă (ade¬ 
sea fabricate de muncitori săraci din Asia lucrând pe salarii 
mizerabile). 

începând de pe la jumătatea anilor ’8o, computerele perso¬ 
nale au transformat modul în care generăm, descoperim şi 
comunicăm informaţia. Progresele în domeniile computerului 
personal şi programelor informatice s-au succedat atât de rapid, 
încât a fost nevoie de o armată din ce în ce mai mare de experţi 

în tehnologia înaltă pentru a ţine pasul cu ele. Datorită îmbu¬ 
nătăţirilor uimitoare aduse cipurilor computerizate, care au 
mărit exponenţial capacitatea de memorie a calculatoarelor, 
acestea au devenit mai mici şi totodată mai fiabile. E-mailul 
(poşta electronică) a făcut posibilă comunicarea practic instan¬ 
tanee între persoane care deţin computere, oriunde s-ar afla în 
lume, facilitând, de exemplu, colaborările între cercetători aflaţi 
la distanţe mari unii de alţii. Internetul a deschis o lume de 
pagini web informative pentru oricine stă în faţa unui com¬ 
puter. Studenţii au început să navigheze pe net pentru a găsi 
informaţiile necesare lucrărilor; universităţile şi colegiile şi-au 
afişat toate atuurile pe propriile site-uri; părinţii efectuează 
tranzacţii bancare, rezervă bilete de avion şi camere de hotel, 
comandă cărţi sau haine, îşi urmăresc echipele sportive prefe¬ 
rate şi citesc ziare străine disponibile pe Internet. Pe la jumăta¬ 
tea anilor 90 telefoanele mobile „celulare* au devenit o banalitate 
la colţ de stradă, în bănci, autobuze, restaurante şi cafenele 
(adeseori spre neplăcerea altor clienţi) sau în automobile. 

Pe de altă parte, revoluţia informatică a generat întrebări 
etice şi chestiuni juridice spinoase în jurul exprimării libere 
(are cineva dreptul de a încărca pornografie pe Internet?) şi con¬ 
fidenţialităţii. Concomitent, a crescut şi preocuparea legată de 
faptul că, datorită inovaţiilor tehnologice şi interconexiunilor 
globale prin Internet, programele au devenit vulnerabile la 
viruşi şi reprezintă o ameninţare la adresa intimităţii, permi- 
ţându-le hackerilor lipsiţi de scrupule să adune informaţii 
despre orice utilizator de computer, de exemplu despre finanţe 
sau aspecte care ţin de viaţa privată. 

La începutul secolului XX era nevoie de săptămâni pentru 
a face înconjurul lum ii pe vas, singura modalitate prin care 
se putea efectua o astfel de călătorie pe atunci. Lumea părea 
într-adevăr foarte mare şi majoritatea popoarelor lumi i păreau 
o preocupare secundară pentru Occident. Acum avioanele cu 
reacţie ne transportă repede în orice colţ al planetei, iar infor¬ 
maţiile despre evoluţia economiei japoneze şi posibilele schim¬ 
bări politice din China, India, sud-estul Asiei, Orientul Mijlociu 
sau orice alt loc din lume ne stau la dispoziţie instantaneu şi 



UN MILENIU NOU 617 



sunt importante pentru toţi. La fel, persoane care odinioară 
nu ar fi contat decât pentru ţările lor au dobândit o importanţă 
universală. Aşa se face că multă lume aştepta ahtiată ştiri 
despre prinţesa Diana a Marii Britanii - de la căsătoria cu prin¬ 
ţul Charles, la naşterea fiilor, la bulimia ei şi la cum i s-a destră¬ 
mat mariajul. Şi toţi i-au plâns moartea prematură intr-un 
accident rutier survenit din cauza vitezei excesive, când sute de 
milioane de persoane au urmărit procesiunea funerară solemnă 
transmisă în direct în lumea întreagă. 

Remarcabila revoluţie a mijloacelor de transport a transfor¬ 
mat orizonturile omenirii, pe măsură ce călătoria cu automobilul, 
apoi cu avionul, le-au depăşit în importanţă pe cea cu vaporul 
şi chiar pe cea cu trenul, o invenţie din secolul al XlX-lea. Revo¬ 
luţia în comunicaţii a fost fără îndoială şi mai spectaculoasă, 
inventarea telefonului fiind urmată de inventarea radioului, a 

televiziunii şi apoi a computerului. La sfârşitul secolului XX, 
omul de rând din numeroase zone are la îndemână o lume de 
informaţii prin intermediul călătoriei, ştirilor şi computerului 
personal. Globul s-a micşorat fără doar şi poate. 

Intre timp, condiţiile de viaţă ale majorităţii oamenilor s-au 
îmbunătăţit simţitor de-a lungul ultimei sute de ani. în dece¬ 
niile de la sfârşitul secolului, procentul populaţiei care nu bene¬ 
ficiază de suficiente alimente s-a redus la aproximativ 25%, 
deşi în Africa şi Asia, precum şi în alte locuri, persistă încă 
multă mizerie şi ar mai fi destule de făcut. Totuşi, cum ororile 
fascismului şi experimentul eşuat al comunismului sunt de 
domeniul trecutului în cea mai mare parte a lumii, avem toate 
motivele să sperăm şi să fim optimişti că primul secol al noului 
mileniu va aduce nu doar alte progrese în ştiinţă şi tehnologie, 
ci şi o viaţă mai bună pentru o proporţie mai mare din popu¬ 
laţia planetei. 



?8 

O LINIE 


CUM ACEA LINIE PE CARE NI S-A PĂRUT CĂ O VEDEM ÎN ZORII 
NOULUI MILENIU S-A DOVEDIT ÎNŞELĂTOARE 


CÂND PRIVIM SPRE TRECUT, TINDEM SĂ DEFINIM ISTORIA ÎN 
linii sau puncte - acele momente exacte înainte şi după care 
lucrurile au fost diferite. Şi chiar dacă da, există zile care con¬ 
tează pentru noi mai mult decât altele la nivel personal (de 
exemplu ziua de naştere, ca să dăm doar un exemplu), mai ştim 
şi că alegerea unei zile, a unei săptămâni sau luni ca moment 
decisiv e riscantă; ca şi cum am lua o picătură de apă dintr-un 
val care se întoarce şi am spune: „Asta e. Chiar asta. Asta e 
picătura care a întors valul." Aşadar, dragă cititorule, chiar 
dacă lucrurile au fost foarte diferite pentru tine în ziua de după 
ce te-ai născut, în comparaţie cu situaţia din ziua dinainte, 
pentru majoritatea miliardelor de alţi oameni de pe planetă 
viaţa cotidiană merge înainte fără să clipească. Şi totuşi, toate 
acestea fiind spuse, putem afirma că la începutul secolului XXI 
părea să se întrevadă o linie, cel puţin temporar. 

înainte de a discuta însă despre ea, să aruncăm o privire 
foarte rapidă la altă linie identificată, proclamată şi apoi uitată, 
deoarece al doilea mileniu p.Ch. sau e.n. - cum se numesc în 
mod obişnuit anii erei noastre - a început cu un moment de 
panică devenit apoi un fleac. A început cu o abreviere devenită 
fenomen, o linie acum deja ştearsă numită „YaK" 1 . 

Y2K nu a fost o linie reală, cum ar fi coada unei comete sau 
o linie militară, ca faimoasa Linie Maginot, un lanţ de fortificaţii 
ridicat de francezi de-a lungul graniţei cu Germania înaintea 

1. Trecerea la anul 2000 a sistemelor informatice (n. tr.). 

celui de-al Doilea Război Mondial. A fost o linie de calcul - sepa¬ 
rarea între 1999 şi 2000 - la ceasurile digitale şi în sistemele 
digitale IT. Guvernele din toată lumea s-au temut că această 
schimbare de la cifrele 99 la 00 va provoca o catastrofă. Poate 
acum vă vine greu să credeţi, însă funcţionarii guvernamentali 
şi-au imaginat probleme cu reţelele energetice şi serviciile 
municipale. Aşadar guvernele au făcut ceea ce au făcut de-a 
lungul timpului toate guvernele confruntate cu o potenţială 
criză viitoare: au studiat-o. întrebări legate de această problemă 
au umplut ziarele din toate capitalele lumii, pe vremea când 
oamenii mai citeau încă ziare, deoarece sursele de ştiri online 
şi blogurile nu ajunseseră încă la ordinea zilei. Unii comentatori 
au sugerat că avioanele ar fi putut cădea din cer, dat fiind că 
funcţionau pe baza unor sisteme computerizate potenţial con¬ 
fuze. Au existat temeri că reţelele urbane de alimentare cu apă 
se vor închide, că spitalele se vor opri, că reţelele de electri¬ 
citate vor întrerupe curentul peste tot. (în unele zone din Sta¬ 
tele Unite oamenii au stocat alimente şi provizii.) Apoi, când 
s-a apropiat miezul nopţii şi am trecut din deceniul 1990 în 
primele secunde ale noului deceniu, s-au constatat doar pro¬ 
bleme mi n ime. în realitate, a fost exact ca orice altă zi cu erori 
digitale, iar Y2K s-a dovedit o distragere a atenţiei de la alte 
probleme pe care le-am fi putut observa dacă nu ne-am fi zgâit 
la ceasurile noastre digitale. 

Totuşi, începutul anilor ’oo şi al celui de-al doilea mileniu 
al erei noastre poate fi considerat un exemplu bun pentru felul 
în care ne ocupăm de probleme în zilele noastre şi în epoca mo¬ 
dernă. Retrospectiv, criza Y2K, sau criza care nu a existat, 
constituie o analogie a modului în care multe guverne şi surse 
de ştiri vedeau lumea în zorii secolului XXI, în special în Statele 
Unite şi Europa: ne concentram asupra progreselor revoluţio¬ 
nare din informatică şi din tehnologiile informaţiei, care merg 
în paralel cu evoluţia Internetului. însă am lăsat fascinaţia 
pentru viitor să ne ascundă lucrurile pe care le-am fi putut 
vedea în momentul respectiv. îngrijoraţi pentru schimbarea de 
la 99 la 00, nu am observat că unele probleme din vechime erau 
tot lângă noi, ca sărăcia, războiul şi resentimentele mocnite 

asociate cu ele, toate putând aprinde intoleranţe vulcanice 
bazate pe credinţe religioase. 

Deceniul 1990 a fost unul pe parcursul căruia multe dintre 
lucrurile pentru care nu ne-am făcut griji - sărăcia extremă 
menţionată anterior şi instabilitatea politică - au sfârşit prin 
a opri în loc mare parte din lume. Din păcate, s-a dovedit că 
multe dintre noile conexiuni care apropiaseră ţările în privinţa 
mijloacelor de comunicare şi călătoriilor ieftine puteau fi utili¬ 
zate şi pentru a împărtăşi preţul acţiunilor sau cântece pop, 
dar şi pentru a transmite furie sau frică. 

PE MUCHIE DE CUŢIT 

ALEGEREA CARE ERA CÂT PE CE SĂ FIE ALTFEL! GEORGE W. BUSH 
VS AL GORE SI SAGA NUMĂRĂTORII NEBUNEŞTI A VOTURILOR 


ŢINÂND CONT DE ATENŢIA ACORDATĂ CU UN AN ÎNAINTE 
eventualităţii unei erori informatice dezastruoase, americanii 
au fost şocaţi să vadă că alegerile din 2000 s-au împotmolit 
timp de câteva săptămâni într-o dispută axată pe numărătoarea 
voturilor - nu cu ajutorul unui computer extrem de complicat, 
ci manual. 

Cursa electorală a fost strânsă şi, în mod surprinzător, nein¬ 
teresantă, căci nici unul dintre candidaţi nu suna, în apariţiile 
de la radio sau televizate, absolut convins că ar fi candidatul cel 
mai bun şi nici unul nu părea foarte interesat de funcţie. Toată 
toamna lui 2000 cursa a fost strânsă, deşi, spre final, George 
W. Bush, guvernatorul Texasului şi fiul fostului preşedinte 
George H.W. Bush, părea să se îndrepte spre victorie. Bush 
candida contra lui Al Gore, fost senator din Tennessee şi vicepre¬ 
şedinte sub Bill Clinton, un democrat popular care reuşise să 
reziste în politică în ciuda tuturor acuzaţiilor aduse de republi¬ 
cani. în 1998, la alegerile de la jumătatea mandatului, partidul 
lui Clinton a pierdut majoritatea în Camera Reprezentan¬ 
ţilor în favoarea republicanilor. Ulterior, din cauza indiscreţii¬ 
lor personale făcute publice accidental, Camera Reprezentanţilor 
aproape l-a obligat pe Clinton să demisioneze, prin procedura 
numită „punere sub acuzare". Totuşi, în ciuda scandalului 
personal şi a tumultului, Clinton a izbutit cumva să rămână 
în funcţie şi să ducă la capăt un mandat de patru ani pe care 
mulţi i-au considerat rodnici din perspectiva locurilor de muncă 
şi a investiţiilor. 

Să revenim însă la cursa electorală între Bush şi Gore, în 
anul 2000. In seara alegerilor, diferenţa strânsă a luat lumea 
prin surprindere. După ce buletinele de vot au început să curgă, 
ziarele au anunţat un scor strâns în favoarea guvernatorului 
Bush, apoi s-au contrazis. Un titlu din ediţia de dimineaţă a 
ziarului St. Louis Post-Dispatch spunea: „Bush câştigă la 
limită". Următorul titlu avertiza: „Naţiunea aşteaptă". în cele 
din urmă reporterii şi - straniu - oamenii pe stradă şi acasă 
au început să vorbească despre nişte lucruri numite hanging 
chad - „cioturi nedesprinse". (Nu trebuia să punem expresia 
în ghilimele, dar am simţit că merită.) 

Deşi în engleză sună ca un simptom al unei răceli serioase 
sau o problemă care ţine de instalaţiile sanitare, era vorba de 
o bucăţică de hârtie cât un punct, tăiată prin capsare din bule¬ 
tinul de vot în momentul în care alegătorul votează. Dacă frag¬ 
mentul de hârtie nu e capsat sau atârnă de buletin, maşinile 
de vot nu numără voturile. O hârtiuţă nedesprinsă reprezenta 
sau nu reprezenta un vot? Şi oare genul acesta de probleme 
nu ar trebui să apară mai degrabă în ţările unde alegerile 
constituie o noutate, nu intr-un loc cu peste două sute de ani 
de experienţă în alegerea preşedinţilor? La un moment dat în 
timpul dezbaterilor pe tema voturilor şi buletinelor perforate, 
alegerile s-au redus la câteva voturi din statul Florida: ceva 
mai puţin de 1.700 de voturi într-o ţară cu 281 de milioane de 
locuitori, ceea ce, dacă numărăm totalul celor care au votat, 
însumează mai puţin de 0,5 % din totalul voturilor. 

Ţara a aşteptat nu câteva zile, ci câteva săptămâni. Timp 
de mai bine de o lună, persoane care în mod normal nu se gân¬ 
desc deloc la funcţiile guvernului discutau despre echilibrul de 
putere între Congres şi Curtea Supremă, întrebându-se cine 
va controla executivul. Oameni care în mod obişnuit se uitau 
la baseball sau la baschet acum priveau spre Florida şi spuneau: 
„E o nebunie!" 

în cele din urmă, rezultatul alegerilor nu a fost decis de publi¬ 
cul votant, de un expert în buletine perforate sau dând cu banul, 
ci de Curtea Supremă, intr-un caz numit Bush vs. Gore. Ar fi 
nevoie de câteva cărţi pentru a explica exact ce s-a petrecut, 

însă o versiune prescurtată sună cam aşa: Curtea a intervenit 
pentru a opri renumărarea voturilor în Florida. Curtea a spus 
că, potrivit prevederilor constituţionale, alegerile nu puteau 
continua în mod legal. Bineînţeles, aceste lucruri au fost spuse 
de o majoritate a Curţii, şi anume cinci judecători. Patru judecă¬ 
tori nu au fost de acord cu colegii lor, ceea ce a făcut ca decizia 
Curţii să fie şi mai interesantă (şi totodată mai controversată). 

Deşi vicepreşedintele Gore obţinuse un număr mai mare de 
voturi, rezultatul scrutinului a fost în favoarea guvernatorului 
Bush care, după acordarea voturilor din Florida, a câştigat 
majoritatea în Colegiul Electoral, un sistem complicat care 
hotărăşte în final rezultatul alegerilor prezidenţiale. 

Ca să recapitulăm (deoarece povestea i-a încurcat chiar şi 
pe politologi): printr-o decizie care a nemulţumit patru din nouă 
judecători, Curtea Supremă a hotărât că persoana care primise 
mai puţine voturi a câştigat alegerile. Oare se vor supăra votan¬ 
ţii? Oare se va prăbuşi sistemul? Să fi fost acesta virusul Y2K 
în politica americană şi acum sistemul politic din SUA era ca 
un computer stricat, inutil? Ce a însemnat faptul că nişte echipe 
de avocaţi, o echipă republicană şi o echipă democrată, s-au dus 
în Florida şi apoi la Curtea Supremă pentru a-şi susţine cazul? 

A fost o perioadă de suspans, când lumea nu ştia cum vor 
evolua lucrurile şi când orice ritual ceremonial mărunt a fost 
analizat amănunţit. Intr-o zi cenuşie şi ploioasă din ianuarie 
2001, când vicepreşedintele Gore s-a întâlnit cu proaspăt inves¬ 
titul preşedinte George Walker Bush pe treptele Capitoliului 
american - la câteva secunde după ce Bush depusese jurămân¬ 
tul, devenind cel dintâi preşedinte american din noul mileniu -, 
strângerea grăbită de mână a părut să arate că experimentul 
politic american reuşise cumva, chiar şi încâlcit, posibil corupt 
şi cu siguranţă urât fiind, să meargă înainte, pentru moment. 

O ZI TRISTĂ 

UN MIC GRUP DE TERORIŞTI ATACĂ NEW YORKUL SI SCHIMBĂ 

FATA LUMII 


ÎN DIMINEAŢA ZILEI DE 11 SEPTEMBRIE CERUL ERA SENIN ŞI 
albastru, aşa de limpede şi curat încât, dacă l-aţi fi văzut şi v-aţi 
gândi mai târziu la el, parcă ar fi voit să spună ceva, deşi nu era 
altceva decât cerul, desigur, fără alt înţeles în afară de cel pe 
care i l-aţi fi dat în momentul respectiv. Echipa de baseball New 
York Yankees se îndrepta spre calificarea în play-offs, deşi un 
meci împotriva rivalilor istorici, Boston Red Sox, fusese anulat 
din cauza ploii torenţiale din seara precedentă. Pe cerul acelei 
dimineţi, din Boston decolaseră două avioane. Insă, în loc să-şi 
continue traseul până la destinaţiile finale, au fost deturnate 
de terorişti care au transformat ambele aparate de zbor în arme 
care aveau drept ţintă turnurile World Trade Center - emble¬ 
maticele Turnuri Gemene de no etaje din Lower Manhattan. 

Primul turn a fost lovit la 8:46, al doilea, 17 minute mai târ¬ 
ziu. Focul înteţit de combustibilul avioanelor a distrus în cele 
din urmă ambele clădiri. Cei din cartierele din jurul Manhatta- 
nului, din sate şi oraşe aflate la kilometri depărtare au stat pe 
dealuri sau în zonele mai înalte şi au privit spre portul New 
York. Nori de fum şi cenuşă acopereau Lower Manhattan, risi- 
pindu-se spre alte cartiere, ca o gigantică dâră neagră plutind 
trist pe cerul curat. 

Mii de membri din echipajele de intervenţie - poliţişti, pom¬ 
pieri şi personal pentru situaţii de urgenţă de toate felurile, 
unii veniţi de la câteva străzi, alţii din statele învecinate - s-au 
grăbit să ajungă la faţa locului. Mulţi şi-au pierdut viaţa urcând 
în turnuri chiar înaintea prăbuşirii tragice a ambilor zgârie-nori. 

Nu peste mult timp un alt avion deturnat a lovit clădirea Pen¬ 
tagonului, sediul Departamentului American al Apărării, iar 
un al doilea s-a prăbuşit pe un câmp din Pennsylvania, după 
ce pasagerii reuşiseră să-i învingă pe piraţi. Dacă nu o făceau, 
se crede că teroriştii ar fi încercat să lovească în Casa Albă sau 
Capitoliul. Aproape 3.000 de persoane au murit doar în atacul 
propriu-zis de la World Trade Center, cel mai negru din istoria 
SUA, însă ulterior alţi membri ai echipajelor de salvare şi-au 
pierdut viaţa ca urmare a suferinţelor provocate de condiţiile 
riscante de la locul dezastrelor. 

La început nu a fost clar cine provocase atacurile şi lu m ii îi 
era foarte dificil - ca întotdeauna - să-şi imagineze de ce ar 
vrea cineva să omoare oameni nevinovaţi care mergeau pur şi 
simplu la serviciu. încetul cu încetul, identităţile piraţilor 
aerieni au devenit cunoscute şi s-a dovedit că erau membrii 
unei grupări teroriste care îşi spunea „al-Qaida“, nume care 
înseamnă „baza" sau „fundaţia". Liderul ei, Osama bin Laden, 
declarase război Statelor Unite. 

Cu doar câţiva ani înainte, SUA îl sprijiniseră pe bin Laden. 
în anii ’8o acesta luptase contra ocupaţiei sovietice în Afganis¬ 
tan, un război pe care, în cele din urmă, Uniunea Sovietică l-a 
pierdut. (Amintiţi-vă: în timpul Războiului Rece Statele Unite 
erau prietenoase cu anumite grupări pur şi simplu pentru că 
respectivele grupări nu erau prietene cu Uniunea Sovietică - 
un comportament care este întotdeauna riscant.) Uniunea Sovie¬ 
tică a fost atunci doar ultima dintr-o serie de naţiuni şi imperii 
care s-au poticnit în vastul şi asprul teren al Afganistanului. 
Deoarece această ţară avea un drum străvechi care odinioară 
lega Europa de Asia, oameni ca Alexandru cel Mare, Ginghis 
Han şi alţii s-au luptat vreme îndelungată pentru ea. 

Bin Laden practica o variantă extremistă şi puritană a ceea 
ce numea el islam, o interpretare atât de extremă încât adepţii 
islamului de pretutindeni au respins-o. El vedea lumea în ter¬ 
menii unui război sfânt şi credea că creştinii şi evreii din lumea 
occidentală erau porniţi să distrugă islamul. Armata lui nu era 
una tradiţională, ci utiliza terorişti sinucigaşi pentru a ataca 
civili. Nu aveau legătură cu vreun guvern anume. 

Ca urmare a acestor convingeri, după cum am spus, bin Laden 
declarase război Statelor Unite. Anterior, membrii al-Qaida 
reuşiseră să organizeze câteva atacuri ucigaşe de mai mică an¬ 
vergură împotriva Statelor Unite. în 1998 au detonat bombe pla¬ 
sate la ambasadele americane din Kenia şi Tanzania, în Africa, 
iar în 1993 au atacat o navă de război americană acostată în 
Yemen. în acelaşi an, un terorist afiliat la reţeaua al-Qaida a 
pus o bombă în subsolul de la World Trade Center, omorând 
şase persoane şi avariind unul dintre Turnurile Gemene (fără 
a-1 distruge). 

Evenimentele care au condus la atacurile din 2001 au fost 
dezbătute ani la rând - şi posibil să mai fie discutate şi în clipa 
în care citiţi cartea prezentă. Se pare că guvernul SUA ar fi deţi¬ 
nut informaţii despre iminenţa unui atac de un gen sau altul, 
aşa că de ce nu a făcut nimic pentru a -1 preveni? Ce anume ar 
fi trebuit să facă? La aceste întrebări oamenii au dat răspunsuri 
de bun-simţ - şi altele cu mai puţin bun-simţ sau chiar complet 
lipsite de aşa ceva, de exemplu grupul care susţine că Turnurile 
Gemene sunt şi acum la locul lor, ascunse de oglinzi gigantice 
de mărimea unor zgârie-nori. 

După atacurile pe care acum le numim simplu „9/11“ sau 
„11 septembrie", Ground Zero - terenul pe care se înălţau 
înainte cele două turnuri de 110 etaje - a devenit destinaţie de 
pelerinaj, un loc unde oamenii îşi exprimă tristeţea şi reme¬ 
morează cele întâmplate. Vizitele au început la scurtă vreme 
după prăbuşirea turnurilor, deşi în primele săptămâni accesul 
pe străzile din Lower Manhattan a fost restricţionat. Birourile 
şi magazinele au tras obloanele, iar casele au fost acoperite de 
praful ucigător. Timp de câteva zile nici un avion nu a avut 
permisiunea să decoleze de pe aeroporturile americane, iar 
poliţia inspecta camioanele şi maşinile la intrările şi ieşirile 
din oraş. Pe tot cuprinsul ţării, responsabilii din domeniul sigu¬ 
ranţei publice au fost în stare de alertă în legătură cu posibilele 
activităţi teroriste. în contrast cu situaţia din urmă cu doar 
câteva luni, când lumea răsuflase uşurată că Y2K nu adusese 
sfârşitul lumii, 11 septembrie a părut să schimbe lucrurile. 
Această dată a reprezentat o linie după care lumea a fost dife¬ 
rită o bucată de vreme. 

RIPOSTA 


STATELE UNITE AU PARTE DE COMPASIUNE, DAR JURĂ 

RĂZBUNARE 


VĂ MAI AMINTIŢI ULTIMELE ALEGERI PREZIDENŢIALE AME- 
ricane, cele despre care am vorbit cu câteva pagini în urmă? 
Cele în care candidatul care a câştigat - George W. Bush - nu 
ieşise câştigător prin vot popular, ci printr-un vot al Colegiului 
Electoral, colegiul care nu e un colegiu în sensul obişnuit, ci unul 
alcătuit din persoane alese pentru a reprezenta statele Uniunii? 
Vă aduceţi aminte cum spuneam că după acele alegeri situaţia 
din Statele Unite era oarecum instabilă? Vă amintiţi când am 
menţionat că oamenii au înghiţit în sec atunci când câştigătorul 
votului popular, vicepreşedintele Al Gore, a spus: „în regulă, 
fii tu preşedinte", în loc să spună: „Nici pomeneală!"? Ei bine, 
să mai spunem că după încheierea alegerilor preşedintele 
George Bush nu părea să aibă cine ştie ce mandat. 

Ce este un mandat? Cuvântul provine dintr-un termen latin, 
mandatum, care înseamnă „comandă, ordin". Altfel spus, preşe¬ 
dintele nu avea un ordin clar din partea electoratului american. 
Nici prea multă susţinere nu avea. însă după atacurile de la 
n septembrie le-a primit deodată pe amândouă. Dacă aţi citit 
cu atenţie această carte, nu va fi greu să vă închipuiţi un mo¬ 
ment în care un grup de persoane, simţindu-se atacate, s-a raliat 
în jurul propriului lider. Oamenii se regrupau în mod firesc în 
jurul conducătorilor după un pericol cu mult înainte ca grecii 
să-i atace pe troieni. După n septembrie, americanii - simţind 
colţii unei recesiuni şi spaima persistentă în urma acelui aten¬ 
tat neaşteptat cu avioane deturnate - s-au raliat în jurul lui 
George Bush. Şi iată că preşedintele Bush a primit brusc un 

mandat, sau cel puţin aşa se părea. în primul rând, mandatul 
îi cerea să se asigure, pe cât posibil, că nu vor mai exista atacuri. 

Preşedintele a venit printre pompieri şi echipajele de salvare 
lângă un morman fumegând de moloz - pe locul numit Ground 
Zero - şi a spus intr-un megafon: „Vă aud. Şi restul lumii vă 
aude, iar cei care au dărâmat aceste clădiri ne vor auzi pe toţi 
în curând." 

Echipajele de salvare l-au ovaţionat, însă acest gen de afir¬ 
maţie îi neliniştea pe cei din afara Americii. Era ca şi cum cel 
mai vânjos tip din cartier ar fi fost trântit la pământ, iar acum 
urma să care pumni şi abia mai târziu să pună întrebări. La 
patru săptămâni după 11 septembrie o mulţime de oameni din 
toată lumea stătea cu sufletul la gură. Ce avea să facă SUA, ţara 
cu cea mai mare forţă militară de pe glob? 

în ce o priveşte, lumea a arătat compasiune. Multe guverne 
şi-au exprimat sprijinul pentru Statele Unite. Ziarul francez Le 
Monde a titrat pe prima pagină „Nous sommes tous Americains “, 
în traducere „Suntem cu toţii americani", o trimitere parţială 
la faimosul discurs ţinut de preşedintele John F. Kennedy în 
Berlin, la apogeul Războiului Rece, când Uniunea Sovietică 
rupsese Berlinul de restul Europei. (Kennedy spusese Jch bin 
ein Berliner“, ceea ce înseamnă „Şi eu sunt berlinez".) Liderii 
şi teologii islamici au denunţat atacurile comise de al-Qaida. 
Pe străzile din Teheran, capitala Iranului, oamenii au privegheat 
aprinzând lumânări. 

Peste aproximativ o lună, preşedintele Bush, înarmat cu 
autorizaţia din partea Congresului SUA, a anunţat că va bom¬ 
barda Afganistanul. Obiectivele erau taberele al-Qaida. Diverse 
guverne din lume i-au susţinut decizia, dar multe s-au temut 
şi că americanii se vor folosi de acest pretext pentru a lovi în 
alte direcţii - de exemplu în Orientul Mijlociu, pentru a-şi pro¬ 
teja accesul la petrol, de care economia americană, ca atâtea alte 
economii, are întotdeauna nevoie. Pentru a combate al-Qaida, 
armata americană i-a luat în vizor şi pe talibani, regimul isla¬ 
mic care cârmuia mare parte din teritoriul afgan unde îşi aveau 
sălaş membrii al-Qaida. 

Am menţionat deja că Afganistanul e o zonă pe care diverse 
imperii au încercat să o controleze de-a lungul timpului, un 

punct de confluenţă a continentelor, o ţară aspră de-a lungul 
unei rute străvechi, Drumul Mătăsii, din Europa în Asia. Un 
alt fapt care merită repetat e că în Afganistan prietenii şi ina¬ 
micii schimbaseră taberele. La un moment dat, Statele Unite 
se purtau amical cu oricine dorea să scoată Uniunea Sovietică 
din Afganistan, de obicei grupuri de ţărani şi căpetenii rurale 
ce tindeau să nutrească credinţe religioase ortodoxe. Acest lucru 
s-a întâmplat în timpul Războiului Rece. După plecarea sovie¬ 
ticilor şi prăbuşirea imperiului lor, aceste grupări au condus 
Afganistanul şi au întemeiat un stat islamic militant unde 
femeile, de pildă, au foarte puţine drepturi. SUA era acum pe 
urmele talibanilor, cu argumentul că regimul militant îl adăpos¬ 
tea pe Osama bin Laden, omul responsabil pentru planificarea 
atacurilor de la 11 septembrie. 

O parte a poveştii omenirii care pare să se adeverească tot 
mai mult pe măsură ce trece timpul e legată chiar de pământul 
pe care trăieşte neamul omenesc: istoria şi geografia - vechi dru¬ 
muri şi trecători din munţi, râuri şi canale strategice - influen¬ 
ţează evenimentele petrecute în lume, aşa cum au făcut-o 
întotdeauna şi, prin urmare, aceleaşi şi aceleaşi bătălii se dau 
la nesfârşit, folosindu-se aceleaşi avantaje, aceleaşi mijloace 
de apărare. Oricât l-am acoperi cu sateliţi şi computere, teri¬ 
toriul rămâne acelaşi. 

Ţinând cont de aceste lucruri, putem spune că în secolul al 
XlX-lea britanicii au încercat să stăpânească Afganistanul şi 
au eşuat. Apoi a încercat şi Uniunea Sovietică, dar a eşuat şi ea. 
(Şi, că veni vorba, acest eşec a însemnat într-o anumită măsură 
şi că Uniunea Sovietică, un imperiu autoritarist, a pierdut 
controlul asupra ţărilor cucerite în secolul XX, astfel că a rede¬ 
venit o Rusie mai mică, dar tot puternică.) In 2002 armata 
americană i-a îndepărtat în sfârşit pe talibani de la putere în 
Afganistan, deşi Osama bin Laden a reuşit cumva să scape. 
Mii de soldaţi americani s-au găsit în poziţia în care se aflaseră 
şi trupele sovietice şi, înaintea lor, trupele britanice - s-au îm¬ 
potmolit, războindu-se cu ţărani locali care cunoşteau terenul 
mai bine decât ei şi care de-a lungul generaţiilor luptaseră ade¬ 
sea împotriva forţelor străine care încercaseră să-i controleze. 

Trupele americane se aflau într-o poziţie dificilă. Mii de ameri¬ 
cani şi afgani au murit, învolburând istoria Europei şi Asiei, 
încă o dată, singura superputere rămasă în lume se încurcase 
în rivalităţi şi geografii antice - şi să nu uităm că acest lanţ de 
evenimente începuse cu fumul ieşit din două clădiri, din două 
turnuri înalte a căror distrugere s-a repetat la nesfârşit în ima¬ 
ginile difuzate la televizor şi, tot mai mult, pe Internet. 

O MONEDĂ NOUĂ 

SĂ CERCETĂM O CLIPĂ CE POATE ÎNSEMNA O MONEDĂ NOUĂ, 
CE REALIZĂRI TRECUTE ÎNTRUCHIPEAZĂ SI CE DIFICULTĂŢI 
VIITOARE IMPLICĂ 


PE CÂND DEASUPRA AFGANISTANULUI ŞI ORIENTULUI MIJLO- 
ciu treceau nori negri, Europa celebra un Revelion luminos şi 
vesel în 2002. In primele minute ale lui ianuarie, un milion de 
persoane s-au adunat în Berlin pentru a sărbători sosirea nu 
a unui lider politic, a unui star rap ori a unei celebrităţi, ci a 
unui nou tip de monedă. Una care a înlocuit marca germană, 
francul francez şi peseta spaniolă. Era o nouă valută, euro! 

Economia mondială începea să dea semnele unui crah major 
aflat la orizont - despre care vom discuta pe scurt -, însă în 
ziua în care euro a debutat ca valută internaţională valoarea 
lui a crescut şi a pornit cu dreptul. Euro este o valută europeană 
acceptată pe teritoriul tuturor (sau cel puţin în majoritatea) 
ţărilor membre ale Uniunii Europene, prescurtată UE. In 
ianuarie 2002 a fost întrebuinţată rapid pentru a cumpăra de 
toate, de la şampanie la cafea. Euro a fost utilizat pentru pri¬ 
ma oară de cineva din Reunion, departament francez din 
Oceanul Indian. (Un „departament" este un teritoriu guvernat 
de Franţa.) In oraşul St. Denis, capitala administrativă, prima¬ 
rul a cheltuit 76 de eurocenţi la o tarabă de fructe. A cumpărat 
un kilogram de lici 1 . 

Dar euro nu a fost nicidecum o schimbare nesemnificativă. 
A reprezentat un moment important, chiar dacă - să fim 
cinstiţi - foarte plicticos: e vorba despre chestiile pe care le 
ţineţi în buzunar ca să vă cumpăraţi suc sau chipsuri. In 


1. Fructul unui arbore tropical (n. tr.). 

momentul acelui Revelion, euro a marcat triumful unei mişcări 
iniţiate în Europa după al Doilea Război Mondial. în acea 
perioadă, un ministru francez, Robert Schuman, a pledat pen¬ 
tru înfiinţarea „unei confederaţii europene pentru menţinerea 
păcii". Schuman crescuse într-o regiune la graniţa dintre Franţa 
şi Germania - o zonă pentru care cele două ţări s-au războit 
cu regularitate. S-a născut cetăţean german, însă a devenit 
francez după Primul Război Mondial, când Franţa a anexat 
oraşul său natal. Când a devenit prim-ministru al Franţei, a 
propus un fel de adunare europeană, o uniune, o modalitate în 
care europenii să coopereze în loc să reia o înfruntare care ar 
fi putut declanşa un alt război mondial. La o simplă răsfoire a 
paginilor acestei cărţi veţi observa că ţările Europei s-au luptat 
foarte mult între ele. 

Ideea era următoarea: dacă Europa s-ar fi unit mai profund - 
prin comerţ, prin monedă, printr-un organism politic, printr-o 
constituţie şi, la un moment dat, prin forţele armate -, ar fi 
fost mai puţin probabil ca naţiunile europene să îşi declare 
război. De obicei, două sau trei ţări îşi uneau forţele pentru a 
se apăra de alta sau, în unele cazuri, pentru a ataca alte state. 
La asta se gândise Hitler când s-a aliat cu Stalin înaintea celui 
de-al Doilea Război Mondial. 

La o privire retrospectivă, vedem că Schuman, ca ministru 
francez, se gândea probabil şi că o uniune europeană l-ar fi pro¬ 
tejat de o nouă bătălie cu o Germanie agresivă. Uniunea s-a 
născut prin înfiinţarea Comunităţii Europene a Cărbunelui şi 
Oţelului de către Franţa, Germania de Vest, Italia, Olanda, 
Luxemburg şi Belgia. Anglia nu urma să aibă de-a face cu 
uniunea; patria lui Shakespeare se considera legată mai strâns 
de Statele Unite decât de vecinii europeni. Marea Britanie a 
rămas loială lirei sterline şi nu a trecut la euro. La fel Norvegia, 
care a votat de mai multe ori împotriva adoptării monedei euro. 

însă până la urmă au aderat din ce în ce mai multe state 
europene, formând iniţial Comunitatea Europeană, care în 
anii ’go şi-a schimbat numele în Uniunea Europeană. Fuzio¬ 
narea forţelor armate şi navale este, fireşte, mai complicată, 
mai ales că, după al Doilea Război Mondial, Germania de Vest 

a redevenit un gigant economic. Din acest motiv valuta din spa¬ 
tele euro este marca germană. Ceea ce înseamnă că Germania 
are o anumită putere asupra economiilor celorlalte ţări, fapt 
care, da, iscă îngrijorare celorlalte state. 

De fapt asta înseamnă UE - legarea intereselor germanilor 
de interesele tuturor celorlalţi. Funcţionează întotdeauna? Nu. 
După cum vom vedea, moneda euro a avut problemele ei şi 
chiar dacă Uniunii Europene i s-a decernat Premiul Nobel pen¬ 
tru pace, în viitorul apropiat va avea de înfruntat multe provo¬ 
cări. Totuşi, moneda euro s-a născut din impulsul de a conecta 
Europa, chiar dacă din când în când a despărţit-o. 

RĂZBOI ÎN ORIENTUL MIJLOCIU, 
DIN NOU 

CUM AU HOTĂRÂT STATELE UNITE SĂ PLECE LA RĂZBOI PENTRU 
A PREVENI UN RĂZBOI, DAR TOT ACOLO AU AJUNS 


PUTEREA E PERICULOASĂ. PUTEREA POATE FI UN INAMIC ÎN 
sine. Nu e greu de înţeles de ce un lider poate râvni după mai 
multă putere, chiar când nu se află în război. Şi, deşi de regulă 
e foarte greu să obţină cineva mai multă putere, preşedintele 
Bush nu a trebuit decât să ceară şi i s-a acordat. 

în octombrie 2001, Congresul american a adoptat o lege 
numită USA Patriot Act. Numele documentului reprezintă un 
acronim pentru Uniting and Strengthening America by Provi- 
ding Appropriate Tools Required to Intercept and Obstruct 
Terrorism 1 . Documentul i-a conferit preşedintelui mai multă 
autoritate pentru a combate terorismul. Nimeni nu pretinde 
că lupta împotriva terorismului e uşoară. Să ne gândim de ce 
se numesc „terorişti". Să provoci teroare implică oameni înspăi¬ 
mântaţi, şi ce e mai groaznic decât o ameninţare îngropată în 
viaţa cotidiană, pândind să lovească atunci când ne aşteptăm 
mai puţin. în lupta împotriva teroriştilor e uşor să pierzi urma 
ţintei, mai ales că teroriştii se ascund printre noi. Viaţa noastră 
de zi cu zi - cu toate libertăţile de care ne bucurăm - poate fi 
prejudiciată dacă îi atacăm pe terorişti. Ideea luptei pentru 
libertate şi atacarea libertăţii s-au încâlcit repede. Renunţ la 
libertatea mea pentru libertatea mea? Protejez libertatea pri- 
vându-i pe alţii de libertăţile lor? Care este punctul în care 
bătălia pentru salvarea libertăţii ajunge, de fapt, să o distrugă? 

1. Lege pentru unirea şi întărirea Americii prin furnizarea instrumen¬ 
telor adecvate necesare interceptării şi opririi terorismului (n. tr.). 

Iată întrebările cu care se confruntau Statele Unite după 
11 septembrie, iar multe dintre împuternicirile cerute de guvern 
s-au vădit secrete, ţinute departe de public. Aflăm despre ele 
doar atunci când prind de ştire reporterii. Insă ştim că preşe¬ 
dintele Bush a reuşit să extindă capacitatea guvernului de a 
colecta informaţii prin intermediul Internetului şi telecomuni¬ 
caţiilor. De asemenea, guvernul SUA a ridicat mii de imigranţi 
şi i-a închis în lagăre. In unele cazuri, aceşti prizonieri au fost 
trimişi, împreună cu luptătorii talibani din Afganistan, într-o 
închisoare din Cuba, la baza navală americană din golful Guan- 
tanamo. Ofiţerii americani de acolo nu au respectat regulile de 
interogare acceptate de tratatele internaţionale, precum, de 
pildă, Convenţia de la Geneva. In golful Guantanamo şi în alte 
locuri - în secret, Statele Unite au utilizat bazele a numeroase 
ţări de peste ocean - teroriştii au fost torturaţi, cum s-a întâm¬ 
plat, de altfel, şi cu indivizi care s-au dovedit a nu fi terorişti. 

Dacă alegerile controversate din 2000 au fost un test pentru 
democraţia americană - oare avea să existe o tranziţie paşnică 
chiar şi în condiţiile în care nu era limpede cine câştigase la 
urne? -, pentru mulţi utilizarea torturii şi eliminarea dreptu¬ 
rilor civile a reprezentat un eşec al democraţiei americane. 

DAR CEA MAI MARE EXTINDERE CERUTĂ (ŞI OBŢINUTĂ) DE 
preşedintele Bush a fost probabil extinderea sferei de motive 
pentru declanşarea unui război. Preşedintele Bush a argumen¬ 
tat că pentru a apăra Statele Unite era necesară atacarea anti¬ 
cipată a altor ţări, în ceea ce se numeşte „război preventiv". 
Orientul Mijlociu a fost înţesat de dispute privind frontierele 
încă din epocile acoperite în primele capitole ale acestei cărţi. 
Persistă conflictul dintre israelieni şi palestinieni, iar de când 
ţările industriale au devenit dependente de petrol, zona a fost 
supravegheată atent şi disputată de străini. Ţara pe care preşe¬ 
dintele Bush a hotărât să o atace preventiv a fost Irakul, stat 
din Orientul Mijlociu de două ori şi ceva mai mare decât Idaho 
şi leagănul uneia dintre cele mai vechi civilizaţii din lume. 

La începutul lui 2002, preşedintele a definit Irakul, Iranul 
şi Coreea de Nord drept o „axă a răului". Iată ceva ce Statele 

Unite au făcut frecvent în istorie - au descris un inamic drept 
„rău* fapt ce a îngreunat adesea relaţiile SUA cu ţara în 
cauză mai târziu, de pildă în momentul în care toate părţile 
şi-ar fi dorit să termine războiul. S-a întâmplat aşa în Vietnam, 
de exemplu. însă aşa a procedat preşedintele Bush. A început, 
totodată, să adune argumente pentru un război preventiv con¬ 
tra Irakului, unde - spunea preşedintele Bush - brutalul dicta¬ 
tor Saddam Hussein produsese arme cumplite, pe cât se pare 
bombe teribile, nimicitoare. Preşedintele Bush şi vicepreşedin¬ 
tele Dick Cheney s-au referit la aceste arme folosind expresia 
„arme de distrugere în masă*. Deşi inspectorii internaţionali 
nu au reuşit să găsească aceste arme de distrugere în masă, 
Statele Unite au susţinut că deţin informaţii secrete. Cu toate 
că mulţi s-au arătat sceptici, un reporter de \&New York Times 
s-a dus în Irak şi a pretins că putea confirma existenţa lor. 

Americanii au insistat - în conferinţele de presă prezi¬ 
denţiale, ba chiar şi într-o prezentare dramatică la ONU - nu 
numai pe existenţa armelor de distrugere în masă, ci şi asupra 
faptului că Saddam Hussein colabora cu al-Qaida, gruparea 
care atacase turnurile World Trade Center. Statele Unite au 
atacat Irakul, l-au capturat pe Saddam Hussein, executat mai 
târziu, şi mii de americani şi irakieni şi-au pierdut viaţa, însă 
nici urmă n-a fost de arme de distrugere în masă. Central 
Intelligence Agency, sub preşedintele Bush, a spus că n-au exis¬ 
tat. La fel, s-a dovedit că legăturile dintre Saddam Hussein şi 
al-Qaida nu fuseseră adevărate. în 2013, la a zecea comemo¬ 
rare a invaziei, Times afirma intr-un editorial: „Războiul din 
Irak a fost nenecesar, costisitor şi nociv pe toate planurile. S-a 
bazat pe informaţii defectuoase manipulate în vederea unor 
scopuri ideologice. Costurile umane şi economice teribile din 
ultimii zece ani ne arată de ce aşa ceva nu trebuie să se mai 
întâmple niciodată.* 

Cu câteva zile înainte de invazia în Irak, preşedintele Bush 
a dat însă un nou ultimatum la televizor, cerând ca Saddam 
Hussein şi consilierii lui să îşi părăsească ţara în 48 de ore. 
Trei zile mai târziu, la 20 martie 2003, Statele Unite şi câţiva 
aliaţi au invadat Irakul, preventiv. Curând s-a văzut clar că 

SUA nu planificase o armată suficient de mare pentru a admi¬ 
nistra Irakul, pentru a guverna statul, pentru a -1 stabiliza, 
astfel încât populaţia să aibă alimente, apă şi să trăiască în 
siguranţă, indiferent de duritatea luptelor pe care le dădeau 
soldaţii americani aflaţi în zonă. Şi totuşi, la 2 mai 2003, deşi 
Saddam Hussein era încă în libertate, preşedintele Bush a 
aterizat pe puntea portavionului USS Abraham Lincoln în 
uniformă de pilot, după care, în costum şi aşezat sub o pancartă 
pe care scria „Misiune îndeplinită", a ţinut un discurs. „Statele 
Unite şi aliaţii noştri au câştigat Bătălia Irakului", a spus. în 
Irak a urmat un război civil, iar misiunea militară americană 
nu s-a încheiat decât în 2010. Aproximativ 50.000 de soldaţi au 
rămas pe loc, constituind ceea ce viitorul preşedinte a numit 
„forţă de tranziţie", soldaţi care vor sta în Irak până la noi ordine, 
(în cele din urmă toate forţele SUA au fost retrase în 2011.) 

Gândiţi-vă la lume ca la o intersecţie aglomerată şi pericu¬ 
loasă reglementată de numai câteva legi. Traversatul devine 
mai primejdios dacă oamenii te cataloghează drept un vehicul 
deosebit de periculos. Vor ignora cele câteva reguli existente 
pentru a se proteja. Chiar dacă eşti un şofer atent, prudent şi 
corect, restul lumii de pe stradă va începe să-şi facă griji şi apoi 
să se teamă de tine, eventual ajungând mai apoi la concluzia că 
le înrăutăţeşti tuturor situaţia, că eşti o ameninţare şi că trebuie 
să fii cumva strunit, că trebuie luate măsuri în ce te priveşte. 

Propria ta siguranţă - în viaţa ta şi ca ţară pe scena lumii - 
este legată în mare măsură de felul în care te înţeleg ceilalţi. 
Din acest motiv, ce s-a petrecut în 2004 în decursul Războiului 
din Irak a avut un impact serios. Atunci, un grupaj de fotografii 
de la Abu Ghraib, o închisoare americană din Irak, a fost publi¬ 
cat şi difuzat pe Internet, apoi în ziare şi la emisiunile televizate, 
imaginile fiind transmise în lumea întreagă. Fotografiile arătau 
prizonieri torturaţi, maltrataţi şi posibil ucişi în moduri pe 
care lumea - chiar şi disciplinaţii soldaţi americani - le-a găsit 
dezgustătoare. 

Ar fi deranjat pe oricine indiferent de ţară, însă anumite as¬ 
pecte erau cu deosebire insultătoare pentru practicile religioase 
musulmane. Aşa se face că persoane care compătimiseră poate 

Statele Unite după 11 septembrie, persoane cărora nu le plăcea 
că teroriştii atacă oameni nevinovaţi în numele islamului au 
încetat să mai compătimească intr-atât Statele Unite. De la 
sfârşitul Războiului Rece între Statele Unite şi Uniunea Sovie¬ 
tică, în lume rămăsese o singură superputere, SUA, iar lumea 
se temea acum că această superputere ar putea să declare un 
război preventiv oricând şi că putea acţiona după bunul-plac. 

O NOUĂ PRIVIRE ASUPRA 
MARILOR ORAŞE 


ORAŞELE S-AU UMPLUT DE LOCUITORI SI NE-AM DAT SEAMA 
CĂ SUNT UN HABITAT NATURAL AL OAMENILOR, CEEA CE 
ÎNSEAMNĂ CĂ NE AŞTEAPTĂ MULTĂ MUNCĂ 


LA ÎNCEPUT, SECOLUL XXI PĂREA UN SECOL BUN PENTRU 
creaturile crescute în noroi. De ce? E nevoie de câteva pagini 
pentru a explica, ceea ce vom face analizând oraşele, unde oa¬ 
menii se tot mută de multă vreme. Pe parcursul secolului XX 
oamenii au migrat spre oraşe în principal pentru locuri de 
muncă sau pentru că era din ce în ce mai greu să trăiască din 
cultivarea pământului. Adeseori s-au mutat de la ţară când au 
fost lipsiţi de munca şi de resursele legate de alimentaţie, de 
exemplu copacii, sau dacă apa a fost contaminată, poluată de 
fabrici ori culturile agricole cu prea multe chimicale. Până 
atunci activităţi la scară mică ale unor familii sau comunităţi, 
fermele au trecut, pe parcursul secolului trecut, în gestiunea 
companiilor mari, care adeseori plăteau mai puţini bani unui 
număr mai mic de persoane. Ideea este că, până la începutul 
secolului XXI, jumătate din populaţia lum ii s-a mutat în oraşe, 
care în ţările dezvoltate de pe glob creşteau cu un total de cinci 
m i lioane de rezidenţi pe lună. Chiar aşa, cinci milioane de rezi¬ 
denţi pe lună. Imaginaţi-vă că populaţia Republicii Singapore 
s-ar muta la voi în oraş în luna august! Imaginaţi-vă populaţia 
din Toledo, Ohio, înmulţită cu 20, şi gândiţi-vă că toţi aceşti oa¬ 
meni şi-ar face apariţia la voi în oraş o dată la câteva săptămâni! 

Nu e bine să ajungi intr-un oraş dacă nu prea ai bani, însă 
oamenii sunt atraşi în metropole de posibilitatea supravieţuirii. 
In oraşe există diverse tipuri de economii, unele operând în afara 
legilor restului economiei. Insă în multe oraşe mari există acum 
zone întinse, supraaglomerate, numite „periferii*. Persoanele 

din periferiile urbane au multe probleme legate de siguranţă 
şi apa curată, deşi Organizaţia Naţiunilor Unite a anunţat, pe 
un ton optimist, că salubritatea publică şi calitatea apei din 
oraşe s-au îmbunătăţit între 1990 şi 2008. Totuşi, extinderea 
rapidă a periferiilor implică o suprasolicitare a ameliorărilor. 
Se estimează că până la jumătatea secolului XXI două miliarde 
de persoane vor trăi în periferiile urbane, adică un număr de 
două ori mai mare decât cel din prezent. 

Să vedem însă de ce trăiesc oamenii în oraşe, problemă care 
necesită răspunsuri la alte câteva întrebări. 

De ce trăiesc oamenii in oraşe ? 

Parţial, motivul este că în oraşe se găsesc deja oameni. 
Oamenilor le place să trăiască lângă alţi oameni. Printre alţi 
oameni, omul simte că are o şansă de a-şi rezolva problemele 
prin diverse tipuri de tranzacţii sau înţelegeri, prin înţelegeri 
avantajoase, dar şi, frecvent, foarte dezavantajoase. Oamenii 
se stabilesc în general lângă alţi oameni. Se prea poate să doriţi 
un loc să hoinăriţi singuri, să aveţi nevoie de linişte şi odihnă, 
însă ca fiinţe vii vă place să vă stabiliţi în grupuri. 

De ce au apărut oraşele mari unde au apărut? 

Oamenii şi-au întemeiat un sălaş acolo unde erau feriţi de 
vânt, furtuni şi valuri înalte, locuri unde elementele naturii - 
râuri, golfuri, oceane - le puteau asigura hrana. Uneori, exact 
motivul pentru care oamenii întemeiază un anumit oraş este şi 
cauza necazurilor care îi lovesc în locul respectiv. Port-au-Prince 
este un oraş din Haiti întemeiat datorită faptului că munţii 
înalţi din jurul aşezării protejau corăbiile din golf şi le ofereau 
vizitatorilor lemn pentru construcţii şi pentru prepararea mân¬ 
cării. Acelaşi lucru e valabil pentru San Francisco, în California. 
Ambele oraşe au munţi înalţi în jur, însă ambele sunt expuse 
cutremurelor, adică exact aceloraşi forţe care au dus la apariţia 
munţilor ocrotitori - e vorba despre geologie, ştiinţă în care 
citim pământul ca pe o carte de istorie. 

Locuri ce pot părea sigure pe termen scurt pot fi periculoase 
uneori. Dacă v-aţi fi plimbat pe străzile din Port-au-Prince la 
începutul secolului XXI, după ce a fost lovit de un cutremur 
devastator, aţi fi văzut un oraş în criză de apă, unde bărbaţii, 

femeile şi copiii erau lipsiţi de apărare - o periferie urbană 
periculoasă. Noaptea se aprindeau focuri pe străzi, nu exista 
electricitate, domnea nesiguranţa - era un fel de zonă de război 
fără vreo armată. 

Ce a declanşat schimbarea în modul în care ne gândim la 
ecologia propriilor oraşe ? 

Pe măsură ce tot mai multe persoane s-au mutat în oraşe 
gigantice şi pe măsură ce oraşele gigantice din multe ţări occi¬ 
dentale au început să aibă mai multă grijă de apele dinăuntrul 
şi din jurul lor - în 1972, de exemplu, preşedintele republican 
Richard Nixon a semnat Legea pentru protecţia apelor în 
Statele Unite -, a început să se afirme ideea unui mediu natural 
pentru oameni. Am început să considerăm oraşele drept un loc 
natural - un loc de care ar putea beneficia un număr mai mare 
de persoane dacă e menţinut curat şi prietenos cu mediul 
înconjurător. Şi ţineţi minte: când vorbim despre noi, cei care 
trăim în oraşe, vorbim despre majoritatea oamenilor. 

Ce legătură există între ecologie şi economie? Şi cum se 
raportează ea la oraşe? 

Ca şi „economia", termenul „ecologie" îşi are rădăcina într-un 
cuvânt grecesc, oikos, care înseamnă „casă", iar ecologul se inte¬ 
resează de casa unui animal, a unei insecte sau a unei păsări 
şi cum trăieşte animalul respectiv acolo. Probabil nu e o coinci¬ 
denţă faptul că ecologii au început să se gândească la natura 
oraşelor cam în perioada în care oamenii au început să se mute 
din regiunile rurale la oraşe. In anii '70, când s-au implementat 
primele legi pentru protecţia apelor şi ţările industrializate, 
au început să se ocupe de râurile lor imunde - în Cleveland, 
Ohio, apa unuia era atât de poluată încât lua foc -, s-a produs 
un efect de avalanşă, astfel că acum, în primii ani ai secolului 
XXI, unele comunităţi din Statele Unite au început să dărâme 
digurile, descătuşând apele pentru a permite peştilor să circule 
liber. însă ideea pe care aş vrea să o subliniez aici este că oraşele 
constituie o aşezare naturală pentru oameni. Oraşele, cu toate 
activităţile lor ecologice şi economice, sunt căminele noastre. 

Ce legătură are numărul de peşti dintr-o zonă cu numărul 
de oameni? 

Desigur, multă vreme oamenii au gândit altfel, însă în 
primul deceniu al secolului XXI a devenit populară - şi nu fără 
un temei inclusiv economic - preocuparea pentru ecologia 
oraşului. în deceniul 1950, un număr mare de locuitori din mai 
multe oraşe americane, precum New York, s-au îmbolnăvit din 
cauza norilor de poluare care pluteau deasupra lor. îngrijirea 
oamenilor e mai ieftină dacă nu sunt bolnavi, dacă aerul nu e 
poluat şi o mulţime de persoane sunt ocrotite dacă aerul din 
oraş e curat. Şi nu doar aerul celor care îşi permit să trăiască 
în spaţii agreabile. La începutul secolului XX a devenit clar că 
oamenii muncesc mai bine dacă sunt sănătoşi, lucrează mai 
inteligent dacă sunt educaţi, se simt mai bine dacă pot să 
citească o carte într-o bibliotecă publică sau să asculte gratuit 
muzică intr-un parc! Şi accesul la diversitatea economică a 
unui oraş - atunci când e facilitat de un transport public de cali¬ 
tate - îi ajută pe locuitori să iasă din sărăcie. 

A mai devenit clar şi că oraşele mari din lumea întreagă au 
multe lucruri în comun. S-ar putea spune că ecologia lor e simi¬ 
lară. După cum am discutat, oraşele tind să se nască în apropie¬ 
rea surselor stabile de hrană, adesea pe malul apei, la gurile de 
vărsare ale râurilor în mare sau în apropierea lor. într-un 
anumit sens, peisajul unui oraş reprezintă o protecţie - cum 
sunt porturile pentru nave, de exemplu. Şi, după cum am obser¬ 
vat, sunt construite în apropierea surselor abundente de hrană, 
surse care ar putea porni, dacă privim istoria oraşului, de la 
peşte. Nu e o coincidenţă faptul că locurile unde trăiesc şi se 
înmulţesc peşti în cantităţi uriaşe au devenit oraşe foarte mari. 
Din cele aproximativ trei duzini de metropole din lume, aproape 
70% se află în estuare sau delte. 

Ce e un estuar? 

Cuvântul „estuar" provine din cuvântul latinesc pentru „val", 
iar un estuar e locul unde fluviile se întâlnesc cu oceanele. 
Datorită substanţelor nutritive şi miriadelor de creaturi care 
înfloresc în ele şi în împrejurimi, estuarele sunt cele mai produc¬ 
tive sisteme ecologice din lume. De exemplu, cele mai mici 
creaturi care cresc în delta Fluviului Perlelor din Hong Kong 
se găsesc în stomacele delfinilor albi şi ale marsuinilor fără 

înotătoare dorsală de pe coastele Chinei. Heringii din râurile 
din Massachusetts pot sfârşi în stomacul focilor canadiene, iar 
regularizarea viiturilor din bazinul râului Chao Phraya, în 
Thailanda, o influenţează pe cea din Bangkok şi producţia agri¬ 
colă destinată acestui oraş. 

In anii 90, oamenii de ştiinţă din toată lumea au început să 
documenteze importanţa estuarelor urbane şi rezistenţa lor 
surprinzătoare. Deşi fuseseră stoarse de resurse, afectate de 
poluare şi toxine, în mod incredibil, erau tot acolo atunci când 
savanţii s-au aplecat asupra lor. Iar acum, când în unele locuri 
există ape mai curate, e o perioadă bună pentru creaturile care 
trăiesc în noroi, la baza lanţului nostru trofic. 

Care e viitorul creaturilor din noroi? 

Greu de spus. Dat fiind că numărul peştilor din oceane s-a 
redus, ne rămâne să sperăm că viitorul creaturilor din noroi 
se va îmbunătăţi. Savanţii au început să înţeleagă că noroiul 
din vechile mlaştini secătuite şi suprasolicitate poate fi replan- 
tat. Pe de altă parte, din cauza încălzirii globale, oamenii de 
ştiinţă sunt, de asemenea, conştienţi că nivelurile oceanelor 
s-au ridicat rapid. Mlaştina situată astăzi la marginea unui 
port ar putea fi portul de mâine. Oare ar trebui să facem din 
vechiul centru mlaştina de mâine? Iată genul de întrebări spi¬ 
noase cu care ne confruntăm astăzi, considerând întotdeauna 
oamenii şi oraşele ca parte a ciclurilor naturale, ca pe nişte 
creaturi. 

Organizaţia Meteorologică Mondială a ONU a constatat că 
între 2000 şi 2010 am avut cei mai torizi ani înregistraţi din 
deceniul 1850 încoace, de când a început monitorizarea, cu 
temperaturi deosebit de ridicate în Africa şi în zone din Asia 
şi Antarctica, deşi probabil că în momentul în care citiţi cartea 
de faţă veţi fi trăit deja un an şi mai cald. 2010 a adus musoni 
estivali extremi în Asia, temperaturi estivale extreme în Rusia 
şi ploi neobişnuit de abundente şi inundaţii în Indonezia, 
Australia, Africa, Europa şi America de Sud. Fluviul Amazon 
a cunoscut o secetă, iar renumitul pasaj nord-vestic din Europa 
spre Asia peste Cercul Arctic, o rută periculoasă şi imposibilă 
peste gheaţa arctică, în căutarea căreia mulţi exploratori au 

murit în secolul al XlX-lea, s-a dezgheţat aproape complet în 
timpul verii, parcurgerea ei devenind o nimica toată în compa¬ 
raţie cu ce fusese. 

Dacă în secolul anterior au existat întrebări legate de încăl¬ 
zirea globală, ele şi-au primit răspunsul în secolul XXI. Nu 
încape îndoială că atmosfera s-a încălzit şi e limpede că emisiile 
industriei umane au creat condiţiile încălzirii. Arzând cărbune 
şi combustibili fosili, am umplut atmosfera cu gaze care au 
creat un fel de seră, gazele menţinând temperaturile. 

Cât de repede vor creşte temperaturile? 

Răspunsul la această întrebare nu e foarte limpede. Nu vă 
lăsaţi derutaţi de cei care spun că creşterea globală a tempera¬ 
turilor ar fi o mistificare. Aceşti oameni invocă o furtună puter¬ 
nică de zăpadă drept dovadă că lumea nu se încălzeşte. Ei sunt 
cei care confundă lucrurile, poate din cauza deosebirii dintre 
„climă“ şi „vreme". Diferenţa ţine de durată. Vremea e ninsoarea 
dintr-o zi de miercuri din februarie; clima e probabilitatea ca 
într-o zonă să fie, de regulă, suficient de frig cât să ningă în 
multe zile de miercuri pe parcursul multor ani în luna februarie. 
Dar, aşa cum am spus, se face frecvent o confuzie între climă 
şi vreme. Da, poate că în New England în luna martie mai 
ninge într-o miercuri, însă în 2010 putem privi retrospectiv o 
serie de zile de miercuri recente şi vom constata că probabi¬ 
litatea ninsorilor a fost mai mică intr-un loc unde în trecut 
ningea din abundenţă. 

Am început să constatăm şi că vremea a devenit din ce în ce 
mai extremă, mai aspră decât cea cu care erau obişnuiţi oa¬ 
menii. în 2012, uraganul Sandy a lovit oraşele New York şi 
New Jersey mai puternic decât orice uragan în ultimul secol, 
provocând daune de miliarde de dolari regiunii şi afectându-i 
vitalitatea economică. 

Cum rămâne cu creaturile din noroi? 

Privind oraşul ca pe un habitat natural pentru oameni şi 
considerându-1 conectat în mod natural cu regiunea în care se 
află - cu râul şi dealurile, cu suburbiile, căile ferate şi auto¬ 
străzile din preajma lui -, guvernele au luat măsuri pentru a 
reduce poluarea degajată din oraşele lor, pentru a construi 

sisteme mai bune de transport public, pentru a îngriji mai bine 
pădurile, de dragul rezervelor de apă şi de dragul sănătăţii 
propriilor cetăţeni. Oraşele au început să se reconsidere şi să 
se înţeleagă ca locuri intr-un anumit sens naturale, ca locuri 
unde oamenii pot trăi în mod natural şi unde depind de bună¬ 
starea micilor creaturi din noroi, deoarece ele hrănesc peştii şi 
insectele, care la rândul lor hrănesc păsările, şi tot ele hrănesc 
ierburile ce formează mlaştinile care absorb apa adusă de 
furtunile puternice. 

Ideea că oraşul este un fenomen cumva natural reprezintă 
în sine un concept încurajator; ne oferă, de pildă, din ce în ce 
mai multe instrumente pentru a opri încălzirea globală. Ţările 
cu economii mari - precum Statele Unite - au evitat să semneze 
tratate cu privire la încălzirea globală, deşi savanţii le-au cerut 
s-o facă, ca un demers menit să ducă la diminuarea efectului 
de seră. Şi tinerii au făcut presiuni pentru a le convinge. In 
2012, studenţii au început să ceară facultăţilor, universităţilor, 
oraşelor şi metropolelor să retragă banii investiţi în companiile 
care contribuie la accelerarea încălzirii globale. în 1992, o fetiţă 
de zece ani s-a adresat Naţiunilor Unite cu următoarele cuvinte: 

Bună seara, mă numesc Severn Suzuki şi reprezint ECO - 
Organizaţia de Copii pentru Protecţia Mediului. Suntem un 
grup de copii de 12 şi 13 ani din Canada şi încercăm să declan¬ 
şăm o schimbare: Vanessa Suttie, Morgan Geisler, Michelle 
Quigg şi cu mine. împreună am strâns bani pentru o călă¬ 
torie de 9.000 de kilometri ca să vă spunem vouă, adulţilor, 
că trebuie să vă schimbaţi modul de a acţiona. Vin astăzi aici 
fără intenţii ascunse. Lupt pentru viitorul meu. A-mi pierde 
viitorul nu e ca pierderea unor alegeri, a câtorva puncte la 
bursa de valori. Mă aflu aici pentru a vorbi în numele tuturor 
generaţiilor viitoare. Mă aflu aici pentru a vorbi în numele 
copiilor care mor de foame în lumea întreagă şi cărora nu le 
aude nimeni strigătul. Mă aflu aici pentru a vorbi în numele 
nenumăratelor animale care mor pe planetă fiindcă nu mai 
au unde să meargă. Nu ne putem permite să nu fim auziţi... 
Toate acestea se întâmplă sub ochii noştri şi totuşi noi ne 

purtăm de parcă am avea la dispoziţie tot timpul din lume 
şi toate soluţiile... Figurăm măcar pe lista voastră de prio¬ 
rităţi? Tata spune mereu: „Eşti ceea ce faci, nu ceea ce spui.“ 
Ei bine, ceea ce faceţi voi mă face să plâng noaptea. Voi, 
oamenii mari, spuneţi că ne iubiţi. Vă provoc: vă rog, faceţi 
în aşa fel ca faptele voastre să vă reflecte spusele. Vă mul¬ 
ţumesc pentru atenţie. 

LA UN SECOL SI JUMĂTATE DUPĂ RĂZBOIUL CIVIL AMERICAN, 

7 ? 

BARACK OBAMA, UN SENATOR DIN ILLINOIS, CÂŞTIGA NIŞTE 

? ? 7 7 

ALEGERI ISTORICE 


POATE VĂ AMINTIŢI CĂ ÎNTR-UN CAPITOL ANTERIOR AM DIS- 
cutat despre un avocat din Illinois ales în funcţia de preşedinte 
al Statelor Unite la jumătatea secolului al XlX-lea. Am văzut 
cum, datorită Proclamaţiei de emancipare promulgate în 1863 
de acest preşedinte, sclavia „dispăruse din toate regiunile lumii 
civilizate", după cum s-a exprimat van Loon. (La vremea 
respectivă excepţia a fost Cuba care, guvernată de spanioli, a 
menţinut instituţia sclaviei.) 

Afirmaţia era valabilă în ce priveşte tolerarea făţişă a scla¬ 
vagismului de către guverne, dar sclavia a persistat în alte 
modalităţi decât cele vizate explicit de guvernul american. Chiar 
şi la începutul secolului XXI, până la 27 de milioane de oameni 
de pe planetă pot fi numiţi „sclavi". Cum îi definim pe sclavi? 
Persoane obligate să lucreze fără altă plată în afară hranei 
necesare supravieţuirii, ţinute fraudulos şi sub ameninţarea vio¬ 
lenţei. (Guvernele susţin că totalul sclavilor ar atinge doar 
jumătate din cifra prezentată aici, însă organizaţiile neguver¬ 
namentale care se ocupă de drepturile omului şi supraveghează 
atent executivele estimează că numărul lor este dublu faţă de 
cel declarat de guverne.) Numărul mare de sclavi moderni este 
în parte o consecinţă a creşterii populaţiei globului - aproape 
şapte miliarde de oameni trăiesc pe planetă în clipa în care 
scriu această frază. Are însă de-a face şi cu ferocitatea de care 
pot da dovadă oamenii, îndeosebi cei care se ocupă cu activităţi 
care implică bani şi lăcomie. 

Statele Unite au deconcertat mereu lumea. Pe de-o parte, 
când şi-au proclamat independenţa faţă de Marea Britanie 
s-a declarat o ţară bazată pe adevăruri axiomatice - unul dintre 
ele fiind „toţi oamenii au fost creaţi egali". Pe de altă parte, 
preşedintele George Washington deţinea o plantaţie cu sclavi, 
ca şi preşedintele Thomas Jefferson, autorul Declaraţiei de Inde¬ 
pendenţă, deşi prietenii francezi ai lui Washington şi Jefferson, 
ba chiar şi generalii britanici care plecau le-au spus america¬ 
nilor să-şi elibereze sclavii. Chiar şi după ce preşedintele Lincoln, 
fost senator de Illinois, i-a eliberat pe sclavi printr-o proclamaţie 
prezidenţială, versiuni mai puţin făţişe ale sclaviei au continuat 
să existe alături de alte prejudecăţi vechi de veacuri. 

„Cuvintele scrise pe un pergament nu s-au vădit a fi de-ajuns 
pentru a-i elibera pe sclavi din lanţuri sau a le asigura bărba¬ 
ţilor şi femeilor de orice culoare şi crez drepturi şi obligaţii 
depline în calitate de cetăţeni ai Statelor Unite." Aceste cuvinte 
au fost rostite de un alt senator din Illinois, Barack Obama, în 
2007. „A fost nevoie de generaţii succesive de americani dornici 
să-şi aibă contribuţia care le revine - prin proteste şi lupte, pe 
străzi şi în tribunale, prin război civil şi nesupunere civilă, 
pândiţi mereu de riscuri - pentru a micşora prăpastia dintre 
promisiunea idealurilor noastre şi realitatea vremii lor." 

Obama candida la preşedinţie când a rostit aceste cuvinte. 
Ţinea un discurs în Philadelphia pe tema raselor, a relaţiilor 
dintre negri şi albi, o veche problemă a americanilor. Obama 
a spus publicului că se înscrisese în cursa pentru preşedinţie 
datorită convingerii lui că „poate nu arătăm la fel şi nu am venit 
din acelaşi loc, însă toţi vrem să mergem în aceeaşi direcţie - 
spre un viitor mai bun pentru copiii şi nepoţii noştri". 

„Această convingere vine din credinţa mea neclintită în 
decenţa şi generozitatea poporului american. Dar vine şi din 
povestea vieţii mele." 

Ca tânăr senator, Obama scrisese un volum de memorii foarte 
bine vândut şi avea deja un renume de excelent orator. A vorbit 
despre viaţa sa ca fiu al unui bărbat de culoare din Kenya şi 
al unei femei albe din Kansas. A povestit cum a fost crescut în 

parte de un bunic alb care supravieţuise Marii Crize şi luptase 
în al Doilea Război Mondial şi de o bunică albă care lucra într-o 
uzină de bombardiere în timp ce soţul ei se găsea peste mări. 
A urmat cursurile Universităţii Harvard, una dintre cele mai 
bogate şcoli din lume şi a trăit în Indonezia, una dintre cele 
mai sărace ţări. „Sunt căsătorit cu o americană de culoare ce 
poartă în vene sângele sclavilor şi al proprietarilor de sclavi - 
o moştenire pe care am transmis-o scumpelor noastre fiice", a 
spus el în discurs. „Am fraţi, surori, nepoate, nepoţi, unchi şi 
verişori de toate rasele şi de toate nuanţele, împrăştiaţi pe trei 
continente, şi cât voi trăi nu voi uita niciodată că povestea mea 
nu ar fi posibilă în nici o altă ţară de pe Pământ." 

La 145 de ani după Proclamaţia de emancipare, un afro-ame- 
rican a devenit preşedinte al Statelor Unite. A primit aproape 
70 de milioane de voturi, cele mai multe primite vreodată de 
cineva la alegerile prezidenţiale până la el. Lucrurile nu au fost 
uşoare. Preşedintele a trecut repede de la un moment extrem 
de simbolic la frământările politicii de toate zilele - şi-a petrecut 
mare parte din primul mandat străduindu-se să rezolve impa¬ 
sul politic iscat de disputa cu republicanii, care de câteva ori a 
fost cât pe ce să blocheze guvernul federal din cauza diferen¬ 
delor cu privire la gestionarea bugetului guvernamental. A 
izbutit să promulge legi importante referitoare la sistemul 
asigurărilor de sănătate. 

Obama a fost reales în 2012, în ciuda a numeroase legi de 
identificare a votanţilor apărute subit în ţară, reglementări 
menite să îngreuneze accesul la vot. Un raport a arătat că pen¬ 
tru a respecta întru totul noile legi, fiecare votant ar trebui să 
cheltuiască aproximativ 11 dolari, o sumă mai mare decât taxa 
electorală pe care o aveau de plătit votanţii de culoare şi pe 
care legislaţia drepturilor civile a interzis-o în anii ’6o. Iar la 
începutul celui de-al doilea mandat al lui Obama, la exact un 
secol şi jumătate după proclamaţia lui Lincoln pentru eliberarea 
sclavilor, s-a dovedit că electoratul afro-american a votat într-o 
proporţie mai mare decât ansamblul populaţiei. 

în 2007, Obama pledase, în campanie, pentru închiderea 
închisorii americane de la Guantanamo, din Cuba, însă nu a 

făcut-o. Sub comanda lui, Forţele Speciale americane l-au 
capturat şi ucis pe Osama bin Laden în Pakistan. Să observăm 
că Obama nu a renunţat la multe dintre puterile prezidenţiale 
acordate prin Patriot Act - după cum am spus, la putere se 
renunţă greu. De asemenea, a sporit utilizarea de către armata 
americană a dronelor, aeronave fără pilot controlate de la dis¬ 
tanţă, capabile nu doar să lovească obiectivele militare, ci şi să 
ucidă civili. Insă mare parte din mandatul său prezidenţial s-a 
concentrat asupra teribilului declin economic care lovise lumea 
în perioada în care a fost ales. 

CERERI DE IERTARE 


O NOTĂ FOARTE SCURTĂ DESPRE CEVA CE S-A ÎNTÂMPLAT TOT 
MAI FRECVENT ÎN LUME PE MĂSURĂ CE GUVERNELE SI-AU 
EXAMINAT MAI ÎNDEAPROAPE ISTORIA 


ÎNDEPĂRTÂNDU-NE DE SUBIECTUL PREŞEDINŢIEI LUI OBAMA, 
aş dori să ating pe scurt subiectul cererilor de iertare. E un 
subiect foarte serios, chiar dacă e tratat superficial sau cu sar¬ 
casm când este discutat la ştiri. Le menţionez din cauza unui 
incident petrecut în primul an al mandatului lui Obama. La 
Cairo, Obama a ţinut un discurs care viza reconcilierea cu musul¬ 
manii din toată lumea. Discursul a fost etichetat frecvent drept 
„cerere de scuze". Nu a fost aşa ceva. Discursul cerea ca Occiden¬ 
tul şi Islamul să-şi examineze relaţia. Nu e puţin lucru. 

„Relaţia dintre Islam şi Occident cuprinde secole de coexis¬ 
tenţă şi cooperare, dar şi conflicte sau războaie religioase", a 
observat Obama. Discursul s-a bucurat de o primire călduroasă 
în Orientul Mijlociu. „Câtă vreme relaţia noastră e definită de 
diferenţele dintre noi, le vom da putere celor care seamănă ura, 
nu pacea, şi care promovează conflictul în locul cooperării ce 
poate ajuta popoarele noastre să dobândească dreptatea şi 
prosperitatea. Acest cerc al suspiciunii şi discordiei trebuie să 
înceteze." 

Dacă stăm să ne gândim, programul spaţial american s-a 
bazat pe algebra formulată de matematicienii musulmani - 
iată o relaţie între culturile noastre. Sau, cum a spus George 
Washington intr-un discurs care pleda în favoarea unei comu¬ 
nităţi evreieşti din Rhode Island: „Cu toţii suntem fii ai lui 
Avraam." Cel de-al 44-lea preşedinte al Statelor Unite s-a expri¬ 
mat aşa: „Am venit aici în căutarea unui nou început între 

Statele Unite şi musulmanii din toată lumea; un început bazat 
pe interes reciproc şi respect reciproc; şi bazat pe adevărul că 
America şi Islamul nu se exclud şi nu trebuie să fie în compe¬ 
tiţie", a spus Obama. „Dimpotrivă, ele se intersectează şi împăr¬ 
tăşesc principii comune - principiile dreptăţii şi progresului; 
toleranţei şi demnităţii tuturor oamenilor." 

Aduc în discuţie aici discursul lui Obama din două motive. 
In primul rând, e un exemplu de grup de oameni - sau, în cazul 
de faţă, liderul unui grup, Statele Unite - care îşi analizează 
mai atent relaţia cu alt grup. Analizează istoria relaţiilor între 
cele două grupuri. Al doilea motiv pentru care îl menţionez este 
faptul că ţările în general s-au arătat deodată mai favorabile 
acestui gen de acţiuni decât în urmă cu câţiva ani. Popoarele 
au încercat să privească evenimentele întâmplate în trecut, să 
le înţeleagă din perspectiva naţiunii ca grup de oameni. In 
2010, guvernul Marii Britanii şi-a cerut scuze pentru „Duminica 
Sângeroasă", o zi în care soldaţii englezi au ucis 13 civili irlan¬ 
dezi catolici în Irlanda de Nord. In 2013, statul irlandez şi-a 
cerut scuze de la aproximativ zece mii de femei şi fete întemni¬ 
ţate şi tratate ca nişte sclave în spălătoriile gestionate de Bise¬ 
rica Catolică. în 1988, Statele Unite şi-au cerut scuze pentru 
că în timpul celui de-al Doilea Război Mondial au internat în 
lagărele de prizonieri cetăţeni americani de origine japoneză, 
în a doua campanie electorală a lui Obama, oponenţii i-au descris 
discursul din Cairo ca pe o cerere de scuze, deşi nu a fost aşa ceva. 
Cam în aceeaşi perioadă, însă, un alt guvern şi-a cerut foarte 
explicit scuze. 

în 2008, mulţimea adunată în faţa parlamentului australian 
a plâns ascultându -1 pe premierul Kevin Rudd, care a cerut ier¬ 
tare populaţiei aborigene din Australia, oameni izgoniţi de pe 
pământurile lor, populate apoi de alţi australieni. A cerut scuze 
în mod special unui grup numit „Generaţiile Furate", expresie 
care desemnează zeci de mii de copii luaţi din familiile lor şi 
obligaţi să se asimileze în grupuri nonaborigene până prin 
anii '70. „Ne cerem iertare pentru durerea, suferinţa şi chinu¬ 
rile acestor Generaţii Furate, ale descendenţilor lor şi pentru 

familiile pe care le-au lăsat în urmă", a spus Rudd. „Le cerem 
iertare mamelor, taţilor, fraţilor şi surorilor pentru destră¬ 
marea familiilor şi comunităţilor. Şi ne cerem iertare pentru 
umilinţa şi prejudiciile provocate unui popor mândru şi unei 
culturi mândre." 

DECLIN ECONOMIC 


EXAMINĂM O PERIOADĂ ÎN CARE MULŢI OAMENI DIN LUMEA 
ÎNTREAGĂ SI-AU PIERDUT DEODATĂ LOCURILE DE MUNCĂ SI NE 
GÂNDIM DE CE SE ÎNTÂMPLĂ ASA SI CE SPUNE ASTA DESPRE NOI 


CE ESTE O RECESIUNE? SUNĂ CA UN TERMEN MEDICAL, CEVA 
ce speri că se va întâmpla cu răceala de care suferi, anume că va 
da înapoi, şi chiar este ceva de acest fel, în sensul că o recesiune 
are legătură cu lipsa expansiunii. De obicei se discută despre 
recesiuni la ştiri, ca despre ceva în care se intră sau se iese, 
iar termenul se poate aplica la o industrie, la o boală sau la o 
ţară. O recesiune a existat în industria discurilor gravate - 
decenii la rând li s-a spus LP-uri - la începutul anilor 1990, 
când compact discurile, „CD“-urile, au devenit modalitatea 
populară de a asculta muzică. La rândul ei, industria CD-urilor 
a intrat în recesiune pe măsură ce lumea a început să cumpere 
şi să asculte muzică în format digital, pe computere portabile. 
Se consideră că o ţară e în recesiune atunci când produsul 
intern brut din toate ramurile industriale descreşte pe perioade 
de 2-3 luni la rând. Aceasta este descrierea tehnică - adică plic¬ 
tisitoare - a unei recesiuni. 

Un alt mod de a ne gândi la o recesiune este din perspectiva 
conexiunilor. Când industria LP-urilor nu a mai mers bine, 
proprietarii fabricilor de LP-uri au produs mai puţine LP-uri 
şi au concediat salariaţi din fabricile lor. Aceştia nu mai puteau 
cumpăra în fiecare seară, să zicem, îngheţată pentru desert de 
la gelateria locală. Magazinul de îngheţată a trebuit să dea 
afară nişte angajaţi sau chiar să se închidă. In consecinţă, şi 
mai multe persoane nu au reuşit, la început, să plătească lucru¬ 
rile pe care le numim opţionale în viaţă, precum deserturile. 
Curând însă au întâmpinat dificultăţi nu numai în achiziţionarea 

lucrurilor opţionale, ci şi a bunurilor esenţiale, ca pâinea. Când 
aşa ceva se întâmplă la scară naţională, milioane de oameni 
îşi pierd locul de muncă, de multe ori fără vina lor - e ca şi cum 
ar fi prinşi intr-un curent sau un val, cum vă va spune un eco¬ 
nomist. E posibil să îi auzim pe unii declarând că suntem în 
recesiune - pe un reporter de televiziune, de exemplu, sau pe 
un candidat la preşedinţie care îl acuză pe alt candidat la preşe¬ 
dinţie că a provocat o recesiune sau că nu s-a străduit suficient 
pentru a opri una, deşi de obicei un lider nu poate face prea multe 
în această privinţă - intr-un anumit sens, recesiunile seamănă 
cu un fenomen natural, fiind vorba de ajustări ale pieţei. Pe 
parcursul secolului XX am asistat la câteva recesiuni globale, 
ceea ce înseamnă că economiile ţărilor de pe glob s-au contractat 
simultan şi că oameni de pretutindeni şi-au pierdut locurile de 
muncă şi veniturile. 

Cel mai faimos exemplu din istoria recentă a fost o recesiune 
atât de profundă încât s-a numit „criză" - Marea Criză, despre 
care am vorbit anterior în legătură cu ascensiunea lui Hitler 
la putere în Germania. Marea Criză a început în Statele Unite 
în 1929 şi a continuat până la începutul anilor '40. Marea Criză 
a ajuns şi în Europa, unde economiile, încă instabile financiar 
după Primul Război Mondial, s-au dezechilibrat. După cum am 
arătat, ascensiunea lui Hitler a fost favorizată de catastrofa 
financiară provocată de efectele globale ale Marii Crize. Când 
nu au nimic, nu au mâncare, nu au un acoperiş deasupra capu¬ 
lui, oamenii cad în deznădejde. 

RECESIUNI GLOBALE AU SURVENIT DE MAI MULTE ORI ÎN ANII 
1990 şi apoi în 2001, însă recesiunea globală care a început în 
2008 merită analizată, date fiind aspectele pe care le dezvăluie 
despre legăturile dintre ţări. 

In primul rând, să observăm că în primul deceniu al seco¬ 
lului XXI, când bancherii internaţionali vorbeau despre viitor 
şi se gândeau unde să-şi investească banii pentru a obţine alţi 
bani, nu s-au uitat prea atent la aşa-zisele „ţări dezvoltate" ca 
Franţa, Spania sau Statele Unite. Bancherii credeau că în aceste 
ţări banii lor se vor înmulţi încet. De aceea au privit îndeaproape 

ţările în curs de dezvoltare - Brazilia, India, China şi multe state 
din Africa. Insă în 2008 economia Statelor Unite avea o pondere 
foarte mare, ca de altfel şi economiile altor ţări dezvoltate. 

Să examinăm aşadar economia globală în 2008, când aspec¬ 
tele studiate pentru evaluarea stării unei economii (de exemplu 
bursa de valori, numărul angajaţilor) arătau destul de bine sau 
cel puţin aşa lăsau impresia. Nimeni nu poate spune cu exac¬ 
titate ce se întâmplă în economia internaţională intr-un anumit 
moment. A încerca să facem asta ar fi ca şi cum am vrea să 
spunem ceva despre toţi peştii din toate mările lumii. Putem 
spune însă că economia americană e un peşte mare sau cel mai 
mare - valoarea monetară a tuturor bunurilor produse în SUA, 
de la avioane cu reacţie la pâini, depăşeşte totalul oricărei alte 
ţări (deşi nu egalează economia europeană dacă socotim toate 
statele Uniunii Europene împreună). Prin urmare, ceea ce se 
întâmplă cu peştele cel mare contează. 

Privind retrospectiv, dacă ar fi să alegem totuşi două lucruri 
care au început ca nişte unde minuscule şi au avut în cele din 
urmă efecte gigantice, în valuri, am putea examina mai întâi 
abrogarea Legii Glass-Steagall, o reglementare bancară adop¬ 
tată în timpul Marii Crize ca parte a istoricului program New 
Deal implementat de Franklin Delano Roosevelt. Actul îşi 
propunea să împiedice băncile, care ar trebui să se ocupe de 
banii populaţiei, să ia banii şi practic să parieze cu ei plasân- 
du-i în investiţii riscante. Fără o minimă separaţie între o bancă 
de economii şi o firmă de investiţii putem sfârşi într-o situaţie 
asemănătoare cu a ne lăsa peştişorul auriu în grija unui rechin 
cât suntem la muncă, doar că în viaţa reală peştişorul auriu 
sunt economiile noastre de o viaţă. 

Nu toate firmele de investiţii sunt rechini, însă după prăbu¬ 
şirea bursei de valori în 1929, care a dus la Marea Criză, mulţi 
oameni au simţit că rechinii le înghiţiseră peştişorul auriu, iar 
Legea Glass-Steagall a intrat în vigoare tocmai pentru a preveni 
aşa ceva pe viitor. în 1999, actul a fost abrogat de majoritatea 
republicană din Camera Reprezentanţilor, cu sprijinul preşedin¬ 
telui democrat Bill Clinton. Băncile de investiţii şi firmele de 
brokeraj au început să cumpere bănci comerciale. S-ar fi zis că 
rechinii puseseră ochii pe peştişorul auriu. 

Celălalt aspect de remarcat la recesiunea globală din 2008 
a fost acela că o problemă impregnată în economia americană 
a devenit brusc o problemă mondială. La urma urmelor, în zilele 
noastre cu toţii înotăm în aceeaşi mare financiară, într-o măsură 
mai largă decât pe vremea când tocmai ieşisem din peşteri - 
cu toate că, să nu uităm, în 1804, expediţia Lewis şi Clark pe 
continentul nord-american a vizitat populaţia Mandan şi a 
remarcat obiecte provenite din China şi alte spaţii din zona 
Pacificului. 

Revenind însă la Statele Unite, vedem că la începutul seco¬ 
lului XXI a existat o criză a ipotecilor. Fraza „criză ipotecară* 
nu sună chiar aşa rău până când nu ne dăm seama că în limba 
engleză mortgage, „ipotecă*, e format din două cuvinte latineşti 
care înseamnă „gaj* şi „de moarte*, sau „mortal*. O ipotecă este 
ceea ce oferă banca proprietarilor de case atunci când îi ajută 
să cumpere o locuinţă, iar oamenii îşi pot petrece bună parte 
din viaţă achitând o ipotecă. Criza s-a declanşat deoarece 
creditorii au oferit ipoteci unor debitori care în mod normal nu 
s-ar fi calificat pentru obţinerea unui împrumut. Aceste noi 
ipoteci s-au numit „subprime*, ceea ce s-ar traduce prin „nu cele 
mai bune* sau „cu grad mare de risc*. Numeroase ipoteci de 
acest fel au fost cumpărate şi vândute între instituţii, un proces 
care a funcţionat bine o vreme. Apoi aceste împrumuturi au fost 
încorporate în tranzacţii şi investiţii mai vaste, investiţii făcute 
mai întâi de rechini, dar apoi şi de peştişorii aurii, de firme, 
familii şi guverne, adică de toţi cei care fac investiţii. 

Investiţiile tuturor au mers de minune, producând mulţi 
bani, dar nimeni nu şi-a dat seama că la temelia întregului edi¬ 
ficiu exista o mare problemă. Şi apoi, scumpirea exorbitantă 
a locuinţelor în 2007 a dezechilibrat şi mai mult toate aceste 
vânzări şi cumpărări de ipoteci „nu tocmai strălucite*, întru¬ 
cât toţi încercau să facă şi mai mulţi bani decât de obicei. Cei 
care se simţeau rechini erau mult mai numeroşi decât în mod 
obişnuit. 

In cele din urmă, din cauza declinului economic, oamenii au 
început să nu-şi mai poată plăti ipotecile. Tranzacţiile şi inves¬ 
tiţiile au început să o ia la vale. Şi la fel s-a întâmplat şi cu 

economia, mai întâi economia americană - mai ales atunci când 
instituţiile financiare au început să confişte locuinţele a mili¬ 
oane de persoane. Ceea ce s-a petrecut ulterior în lume a fost 
o variantă intensificată a celor întâmplate în Statele Unite. 
Băncile de pretutindeni şi-au verificat titlurile de plasament 
şi au constatat că în ultimii zece ani achiziţionaseră multe 
pachete de investiţii de slabă calitate. Ca şi cum v-aţi uita în 
bucătăria voastră şi aţi vedea că aveţi doar aperitive şi nici o 
mâncare consistentă. 

Una câte una, ţările şi-au văzut economiile afectate - sala¬ 
riaţii şi-au pierdut locurile de muncă, guvernele au trebuit 
să-şi reducă personalul şi să ofere mai puţine servicii. Băncile 
şi instituţiile creditoare au ezitat să mai dea împrumuturi. 
Peste tot în lume banii au încetat să mai treacă dintr-o mână 
în alta. Au existat proteste pe toată planeta. Guvernul islandez, 
în faliment, a demisionat când populaţia a umplut străzile. Au 
avut loc greve generale în Grecia şi proteste în China, unde 
fabricile producătoare de bunuri pentru export au început să 
concedieze lucrători. 

în căutarea vinovaţilor pentru situaţia grea a atâtor per¬ 
soane, o mulţime de degete au început să se îndrepte acuzator 
înspre bănci, care păreau să-şi fi uitat datoria de a păstra în 
siguranţă banii oamenilor şi deveniseră mai interesate de 
speculaţii riscante; înspre guverne, care permiseseră această 
conduită; înspre toţi cei care păreau interesaţi să câştige din 
speculaţii nu doar mai mulţi bani decât de obicei, ci sume care, 
la o privire retrospectivă lucidă, denotă lăcomie. 

în toată lumea, degetele s-au îndreptat cam în aceleaşi 
direcţii ca după Marea Criză, iar unora li s-a părut că guver¬ 
nele erau prea grăbite să ajute băncile şi firmele de investiţii 
care creaseră haosul, dar nu la fel de grăbite să îi ajute pe cei 
cărora li se luaseră casele. S-au declanşat şi alte proteste. în 
Statele Unite, un grup numit Occupy Wall Street a protestat 
lângă bursa de valori din New York, o capitală globală a banilor. 
Spuneau că motivele care provocaseră aşa-numita „Mare Rece¬ 
siune" semănau cu cele care declanşaseră Marea Criză: o dife¬ 
renţă pronunţată între averea unui număr mic de bogaţi şi 

averea marii majorităţi a oamenilor obişnuiţi. Proteste ale 
mişcării Occupy s-au organizat în toată lumea. Un slogan de 
pe o pancartă spunea: „Discuţii pe Wall Street - prea multe!" 

Ca preşedinte, ministru în guvern, oficial ales sau ca alt 
responsabil cu politici administrative (ceea ce nu pare mare 
lucru, dar este), să ai grijă de o economie presupune să o ţii zil¬ 
nic în formă, pregătind-o pentru orice răceală sau gripă ar 
putea surveni. E important să îi supraveghezi pe rechini şi să 
porţi de grijă peştişorilor aurii. Iar unul dintre obiectivele guver¬ 
nanţilor şi liderilor din afaceri care acordă atenţie intereselor 
pe termen lung ale cetăţenilor, consumatorilor şi investitorilor 
este cel de a-şi menţine pacienţii sănătoşi, astfel încât să nu îi 
doboare o răceală. 



88 

CHINA SE ÎNTOARCE 

NU CĂ AR FI PLECAT VREODATĂ 


DACĂ E SĂ NE GÂNDIM LA CHINA DIN PERSPECTIVA ISTORIEI 
lumii, nu e greu să ne imaginăm că volumul de faţă ar arăta 
cu totul altfel dacă ar fi fost scris nu de Hendrik van Loon, ci de 
cineva născut în China în 1882. Probabil că în loc de Shakespeare 
la curtea reginei Elisabeta în 1599 s-ar fi concentrat asupra 
curţii dinastiei Qing şi a dramaturgului Kong Shangren, care, 
în jurul anului 1699, a scris Evantaiul cu floare de piersic, o 
piesă care descrie ultimele zile ale dinastiei Ming. Din punctul 
de vedere al chinezilor, perioada călătoriilor europene de explo¬ 
rare - când exploratorii spanioli, francezi, portughezi şi britanici 
căutau o rută uşoară spre China - s-ar putea intitula epoca în 
care oamenii s-au pierdut şi s-au abătut adeseori din drum încer¬ 
când să ne găsească. în 1405, un comandant chinez a plecat să 
exploreze lumea în fruntea unei flote militare alcătuite din 62 
de corăbii şi 28.000 de oameni, ancorând în Golful Persic, Africa 
şi posibil Australia. 

A spune că statul chinez s-a ivit brusc pe scena lumii în 2008 
ar fi ridicol. Şi totuşi, China s-a arătat cumva reticentă din 
punctul de vedere al relaţiilor externe, uneori chiar şi decenii 
la rând. După ce s-a confruntat cu agresiunea europeană la 
începutul secolului al XlX-lea şi după ce a trecut printr-un răz¬ 
boi civil, China s-a concentrat mulţi ani asupra ei însăşi. Uneori 
chinezii au fost periculos de liniştiţi. Preşedintele Mao a impus 
un marş brutal spre modernizare care a costat viaţa a aproxi¬ 
mativ 45 de milioane de oameni între 1958 şi 1962. 

Deng Xiaoping, care a guvernat China în deceniul 1980, a 
susţinut aplicarea unor reforme economice, tolerând pieţele 
libere şi introducând modele comerciale din restul lumii, astfel 
că economia chineză a început să crească intr-un ritm rapid. 
Având nevoie de resurse naturale, China a devenit un investitor 
important pe continentul african, într-o perioadă când se vorbea 
despre intrarea Africii într-o epocă de pace, dacă nu şi de înflo¬ 
rire. (In 2012 industria mondială a cărbunelui utiliza 10% din 
apa dulce din China.) Mai recent, guvernul chinez a cheltuit 
mult pentru infrastructură, astfel încât în 2008, când economia 
mondială nu mergea pe roze (vezi paginile 656-657) China 
tocmai părea dornică să-şi extindă conexiunile. In punctul cel 
mai coborât al recesiunii globale, China deţinea sume uriaşe 
de valută americană, iar când economia europeană simţea slăbi¬ 
ciunea monedei euro, economia Chinei abia începea să îşi înceti¬ 
nească ritmul. 

ŞI IATĂ CĂ ÎN 2008 CHINA A GĂZDUIT JOCURILE OLIMPICE. AI 
Weiwei, un artist chinez de renume internaţional, a proiectat 
gloriosul Stadion Naţional în formă de cuib de pasăre, iar când 
lumea întreagă a privit ceremonia de deschidere la televizor, 
mai că se putea auzi cum le cad oamenilor feţele de admiraţie. 
A fost o reprezentaţie spectaculoasă şi chiar dacă, după cum 
am remarcat, nu a fost o petrecere pentru marea intrare a 
Chinei pe scena lumi i - deoarece China a fost pe scena lumi i 
încă de dinainte să se fi inventat o scenă a lumii -, aşa părea. 

Au existat însă şi multe contradicţii. In strădania de a obţine 
creştere economică, guvernul chinez a deschis pieţele, dar nu 
s-a arătat neapărat deschis şi către alte libertăţi sociale. Nu 
peste mult timp, în primăvara lui 2011, guvernul chinez l-a ares¬ 
tat pe Ai Weiwei, artistul care proiectase stadionul olimpic, reţi- 
nându -1 mai multe luni fără proces. Criticase guvernul. Intr-o 
intervenţie artistică, a decorat peretele unei clădiri cu ghioz¬ 
dane de elevi, pentru a aminti populaţiei de un scandal guver¬ 
namental - autorizarea construcţiei unei şcoli de calitate proastă 
într-o zonă seismică. Mii de copii au murit când şcoala s-a 

dărâmat. (Numărul exact al victimelor nu e cunoscut, deoarece 
guvernul chinez nu l-a făcut public.) 

închiderea lui Ai Weiwei a provocat protestele altor ţări şi 
ale organizaţiilor pentru drepturile omului. Dacă auziţi că o 
ţară învinuieşte o altă ţară de încălcarea drepturilor omului, 
puteţi fi siguri că statul acuzator e la rândul lui vinovat de anu¬ 
mite încălcări, pe care le-ar prefera trecute sub tăcere. însă o 
deosebire importantă între China şi ţările care se plâng de 
China este că în China nu există o presă liberă care să dezvăluie 
abuzurile, deşi la începutul secolului XXI existau unele semne 
că presa chineză ar putea deveni ceva mai liberă. 

Ceea ce ne face să revenim asupra unei întrebări ridicate 
la începutul celui de-al doilea mileniu. Oare pe viitor creşterea 
economică e mai probabilă în ţările cu un sistem politic în care 
statul deţine un grad ridicat de control centralizat asupra 
societăţii şi economiei, precum China sau, în America de Sud, 
Brazilia? E probabil ca Rusia să se dezvolte mai mult, având în 
vedere că guvernul limitează drepturile şi libertăţile individuale, 
ca libertatea presei? 

PRIMĂVARĂ 


REVOLUŢIILE ÎN ORIENTUL MIJLOCIU SI DREPTURILE OAME- 
NILOR DE PRETUTINDENI 


ÎN DECEMBRIE 2010, UN BĂRBAT VINDEA FRUCTE ÎN TUNISIA, 
un loc străvechi colonizat de fenicieni în jurul anului noo a.Ch. 
Bărbatul care vindea fructe în Tunisia se găsea, mai precis, în 
Tunis, capitala ţării. Vindea fructe pe stradă ca să-şi susţină 
familia. Era o afacere mică, cea mai mică cu putinţă: un singur 
om. Intr-o zi, un inspector guvernamental i-a confiscat fructele, 
s-a certat cu el, l-a pălmuit şi, potrivit celor mai credibile rela¬ 
tări, făcând-o de faţă cu lumea, l-a umilit. (Inspectorul era o 
femeie, fapt care a complicat situaţia.) Bărbatul a depus o plân¬ 
gere la guvern, însă reclamaţia nu a dus la nimic. Peste câteva 
zile - fără afacere, fără să poată plăti mâncarea familiei -, 
intr-un gest înfiorător de protest, bărbatul şi-a dat foc. 

E de prisos să spunem că a fost un gest extrem. A fost un act 
disperat, nu doar de disperare personală, ci disperare a unui 
cetăţean, un cetăţean care nu avea nici un cuvânt de spus în 
privinţa guvernului său care i se părea nu doar prost condus, 
ci şi corupt şi nepăsător intr-un mod înjositor. Vânzătorul de 
fructe a murit peste câteva zile, însă până atunci tunisienii din 
tot oraşul ieşiseră pe străzi pentru a-i susţine cauza, dar în pri¬ 
mul rând pentru a protesta împotriva corupţiei pe care o perce¬ 
peau la toate nivelurile guvernării, de la inspectorii comerciali 
la cei mai înalţi demnitari. 

Fapt incredibil, protestul s-a intensificat. Situaţia semăna 
cu un incendiu în pădure, un incendiu care se răspândeşte, care 
schimbă complet peisajul. Foarte curând, conducătorul autocrat 
şi corupt al Tunisiei fusese alungat şi tunisienii se pregăteau 

să instaleze un nou guvern. Protestele au continuat chiar şi 
după ce transformaseră Tunisia. S-au extins în lumea arabă şi 
peste câteva săptămâni izbucniseră manifestaţii şi în Egipt, 
unde populaţia a ieşit din nou în stradă şi s-a ciocnit cu poliţia, 
protestând împotriva guvernului care, în opinia manifestan¬ 
ţilor, nu îi reprezenta corect. în cele din urmă dictatorul Egip¬ 
tului a fost înlăturat şi încetul cu încetul s-a format un guvern 
reprezentativ. 

în Cairo oamenii au scandat un slogan: „poporul vrea să 
dărâme regimul". Diferite versiuni ale lozincii s-au strigat în 
Bahrain, Tunisia şi Siria în perioada numită curând „Primăvara 
Arabă", iar comentatorii au remarcat că tineretul alimenta 
înflăcărarea politică folosind telefoanele mobile şi computerele 
pentru a trimite mesaje ferite de ochii conducătorilor. Mulţimi 
de oameni au umplut pieţele cântând, aprinzând lumânări şi 
ascultând discursuri. La proteste au participat şi numeroase 
femei. Acest aspect a fost semnificativ, având în vedere că în 
Orientul Mijlociu femeile au drepturi legale limitate. în scurtă 
vreme, protestele din Libia au dus la căderea dictatorului 
Muammar Gaddafi. După demonstraţiile din Iordania şi Liban, 
ambele ţări au avut guverne noi, iar în Arabia Saudită, după 
manifestaţiile organizate de femei, regele le-a acordat subit 
drept de vot. 

Imaginaţi-vă diferenţa de la o zi la alta în Tunisia, de la un 
an la altul în Orientul Mijlociu. Imaginaţi-vă că vecinii voştri 
au ieşit în stradă, scandând într-o piaţă, şi că apoi guvernul 
demisionează. Acest lucru a părut să se întâmple peste tot. A 
fost şi entuziasmant, şi terifiant, deoarece, aşa cum se întâmplă 
întotdeauna, când ziua de azi trece şi devine ieri ne face să ne 
punem întrebări legate de mâine. Istoria prilejuieşte întrebări: 
oare ce urma în Orientul Mijlociu după stingerea acestui incen¬ 
diu? Ce alte guverne urma să devoreze şi, apropo, de unde por¬ 
nise? Una e să ne imaginăm o revoluţie în Franţa sau protestele 
din 1765 în Statele Unite, însă acum cetăţenii strigau pentru 
a prelua controlul asupra guvernelor dintr-o regiune uriaşă a 
globului, toţi deodată, într-o singură primăvară - şi în toată 

lumea oamenii priveau evenimentele la televizor sau pe com¬ 
puter chiar în timp ce se petreceau. 

în proteste se puteau recunoaşte anumite tipare, sau cel puţin 
aşa părea. Guvernele răsturnate apelaseră la corupţie, forţă 
militară şi o prezenţă accentuată a poliţiei pentru a se menţine 
la putere şi deodată această putere era spulberată de cetăţeni 
mai tineri şi mai educaţi decât generaţiile anterioare. Decenii 
la rând occidentalii susţinuseră că cetăţenii arabi nu ştiu să 
se descurce cu democraţia, că alegerile sunt cumva ceva care îi 
depăşeşte - occidentalii vorbind aşa cum o fac adesea, cu un 
rasism intrinsec, de parcă ei ar fi capabili să facă lucruri de care 
alte regiuni n-ar fi capabile. însă în 2011 democraţia nu mai 
părea o problemă sau o teorie pentru Orientul Mijlociu: popoa¬ 
rele arabe preluau cu repeziciune controlul asupra guvernării. 

Unele revoluţii au eşuat ori s-au prelungit şi nu s-au încheiat. 
Multe dintre alegerile care au urmat au dat rezultate care au 
preocupat lumea occidentală - aducând la guvernare partide 
islamice. Puterea politică islamică, reprezentată de partide în 
Egipt şi în alte state, nu mai fusese atât de extinsă din vre¬ 
murile de dinaintea invadării Egiptului de către Napoleon. 
S-au ivit şi alte întrebări: Ce urma să se întâmple? Ce ţări se 
vor alia? Oare siguranţa Israelului, stat evreiesc creat în zonă 
intr-un secol în care naziştii încercaseră să nimicească poporul 
evreu, urma să fie şi mai periclitată, având în vedere animozi¬ 
tatea fundamentaliştilor islamici radicali faţă de Israel şi 
relaţiile complicate cu palestinienii care trăiesc în teritoriile 
sub control israelian? 

Democraţia însemna oare că fundamentaliştii religioşi vor 
câştiga alegerile şi apoi vor prelua controlul guvernelor, de 
pildă nepermiţând femeilor să voteze sau privându-le şi de alte 
drepturi? într-un discurs din 2012, secretarul american de stat 
Hillary Clinton a descris drepturile femeii drept „opera neînche- 
iată a secolului XXI“, iar femeile cu dreptul de a se exprima 
liber s-au întrebat dacă e o coincidenţă faptul că ţările care 
ameninţă siguranţa lumii sunt totodată şi zone unde femeile 
şi fetele se bucură de mai puţină demnitate şi mai puţine 
oportunităţi. 

„Nu e o coincidenţă", a continuat Clinton, „că atât de multe 
ţări în care domnia legii şi democraţia se zbat să prindă rădăcini 
sunt totodată şi locurile unde femeile şi fetele nu pot participa 
ca cetăţeni deplini şi cu drepturi egale la viaţa publică. De exem¬ 
plu în Egipt, unde femeile s-au găsit în primele rânduri ale 
revoluţiei, iar acum li se neagă locul la masă şi se confruntă cu 
un val crescând de violenţă sexuală. Nu e o coincidenţă că atât 
de multe ţări care fac saltul de la sărăcie la prosperitate sunt 
locuri care încearcă să confere putere femeilor. Cred că una 
dintre întrebările nerezolvate pentru restul acestui secol este 
dacă state ca India şi China îşi pot susţine creşterea şi se pot 
afirma ca adevărate puteri economice. Mare parte din acest 
proces depinde de soarta femeilor şi fetelor". 

NU E O COINCIDENŢĂ NICI FAPTUL CĂ DREPTURILE FEMEILOR 
se află în strânsă legătură cu teritoriul, cu pământul sau, altfel 
spus, cu adunarea zilnică a resurselor necesare vieţii, de exem¬ 
plu mâncarea şi apa care hrănesc copiii. Oricine a studiat 
Primăvara Arabă în desfăşurare sau măcar a privit protestele 
izbucnite în lume în acel an, va fi observat că ele s-au raportat 
frecvent la probleme legate de pământ, de apă, de mâncare, de 
aerul curat. In Siria, seceta a răpus turmele păstorilor şi a 
afectat resursele alimentare a peste un milion de persoane. In 
plus, fără ploaie, regiunea Orientului Mijlociu - unde puţurile 
de apă riscau deja să sece - nu îşi poate reface rezervele subte¬ 
rane de apă: giganticele iazuri din subteran, numite „acvifere", 
aveau niveluri periculos de joase la începutul secolului XXI. 
Arabia Saudită a utilizat tehnologia de foraj petrolier pentru 
a crea o sursă subterană gigantică şi timp de mai multe decenii 
a cultivat grâu, însă în momentul izbucnirii Primăverii Arabe 
apa aceea era deja pe terminate. La începutul celui mai torid 
secol cunoscut până acum, savanţii au prognozat că Yemenul 
va fi prima ţară care va rămâne complet fără apă. Intre timp, 
populaţia din regiune s-a înmulţit, cu tot mai mulţi tineri în 
căutarea unui loc de muncă şi tot mai multe persoane care au 
nevoie de apă curată şi de mâncare. 

In timp ce ţările industriale ca Statele Unite au pierdut locuri 
de muncă şi industrii, în ţările cu economii în dezvoltare - şi 

mai puţine drepturi cetăţeneşti - au înregistrat o probabilitate 
mai mare protestele contra întrebuinţării neadecvate a pămân¬ 
tului. In China, numărul de persoane care s-au plâns guvernului 
de poluarea industrială a crescut spectaculos, ca şi protestele 
de altfel. De câteva ori la începutul noului mileniu oraşul 
Beijing a trebuit să îşi întrerupă activitatea din cauza poluării 
industriale - smogul îi ucidea locuitori. 

Acest lucru poate părea fie înfricoşător, fie promiţător. Oare 
nu e bine ca oamenii să protesteze pentru a-şi proteja pămân¬ 
tul? Pe măsură ce lumea merge înainte probabil drepturile 
omului vor avea o legătură tot mai strânsă cu pământul pe care 
trăiesc. Poate că siguranţa noastră depinde tot mai mult de 
cât de bine ne purtăm unii cu alţii, nu de brutalitatea războa¬ 
ielor. In 2001 a murit Wangari Maathai, o kenyană care a iniţiat 
o mişcare pentru reîmpădurirea Kenyei. Le plătea femeilor 
sărace o mică sumă de bani în schimbul plantării copacilor. 
Copacii au stopat degradarea solului, care împiedica practicarea 
agriculturii. De asemenea, familiile sărace pot folosi copacii ca 
lemn de foc. Când a protestat împotriva planului guvernului 
kenyan de a construi un zgârie-nori în parcul central din Nairobi, 
poliţia a bătut-o până a lăsat-o inconştientă. Asta nu a oprit-o. 
Un oficial ONU a numit-o „o forţă a naturii". A fost prima femeie 
africană care a câştigat Premiul Nobel pentru pace. 

Calendarul e o invenţie omenească, nişte date înşirate pe 
hârtie sau pe un ecran. E doar un calcul al zilelor care au trecut 
şi al zilelor ce vor veni. Insă când ajungem la sfârşitul sau la 
începutul unui secol, ne simţim ca pe un prag, într-o uşă prin 
care lăsăm în urmă o epocă şi pătrundem în alta. Ce am văzut 
în urma noastră stând în prag? Războaie în Europa, conflagraţii 
mondiale uriaşe, cu peste 60 de milioane de morţi doar în al 
Doilea Război Mondial, aproape 2% din populaţia globului. Am 
văzut planeta devastată, secătuită de resurse: unele se vor 
reface, altele nu. Am văzut încercări de a crea organizaţii care 
să împiedice războaiele mondiale, organizaţii străduindu-se să 
ţină sub control statele naţionale care au acţionat agresiv 
împotriva altor ţări - mă refer aici la eforturile Europei în 
raport cu Germania şi chiar la Statele Unite, care după al 

Doilea Război Mondial au construit legături economice şi poli¬ 
tice strânse cu Japonia. Am văzut oameni care au încercat să 
ţină-n frâu tendinţa de a distruge planeta. Am văzut tineri 
afirmându-se. Şi am înţeles că bătălia pentru drepturile fun¬ 
damentale ale omului a ajutat într-o măsură tot mai mare pe 
toată lumea, a purtat corabia omenirii, ne-a ţinut teferi şi 
nevătămaţi pe mările veşnic agitate. 

PRIETENI 


CUM AM TRANSFORMAT MODUL ÎN CARE COMUNICĂM UNII 

CU ALŢII 


ADESEORI NE VINE SĂ RÂDEM CÂND VEDEM TEHNOLOGIILE 
utilizate de-a lungul timpului pentru a comunica între noi. 
Picturi rupestre! Ce primitiv! Aşa ar fi putut spune egiptenii 
care îşi scriau unii altora texte pe papirus. De multe ori, schim¬ 
bările în modul în care comunicăm ne transformă şi modul în 
care percepem distanţele. Pe vremuri oceanul constituia în sine 
o metodă de comunicare - pentru plutele feniciene de la 700 
a.Ch. şi chiar pentru circulaţia scrisorilor până la instalarea 
primelor cabluri de telegraf la jumătatea secolului al XlX-lea. 
Lumea a părut să se micşoreze după apariţia telegrafului - cu 
punctele şi liniuţele codului Morse - şi mai târziu, când pe 
fundul oceanelor s-au întins cabluri de telefonie. 

Lumea s-a schimbat din nou la începutul secolului XXI; a 
fost un moment de transformare subită în ce priveşte modali¬ 
tăţile de comunicare între oameni. Cine ştie ce crezi tu, cititorul, 
despre noutăţile în comunicare ce păreau atât de avansate în 
2004, când s-a creat o companie numită Facebook? însă tipul 
de interacţiune reprezentat de Facebook - persoane care se 
întâlnesc conectându-se prin computere sau telefoane dotate 
cu posibilităţile computerului - era nemaiauzit. Facebook a 
început ca o platformă de socializare pentru organizarea şi 
colectarea contactelor, pe care compania le-a numit „prieteni". 
Milioane şi apoi peste un miliard de persoane s-au „conectat" 
între ele pe Facebook. Ne vom opri însă imediat să analizăm ce 
înseamnă exact a fi conectat. 

Facebook a devenit o modalitate prin care persoanele, cu aju¬ 
torul unui computer, îşi arată reciproc ce fac şi ce gândesc - 

este şi un mod de a împărtăşi fotografii. Utilizatorii s-au înscris 
în „grupuri" organizate pe criteriul intereselor comune. A deve¬ 
nit un fel de obsesie, persoane de pretutindeni înscriindu-se şi 
intrând în legătură cu alte persoane. Vorbitorii de engleză au 
început să folosească substantivul friend, „prieten", ca verb - 
„m-am împrietenit cu el pe Facebook". Aproximativ în aceeaşi 
perioadă au apărut alte reţele sociale diferite, dar similare - 
Tumblr şi Twitter -, mărci care vor dispărea sau vor rezista în 
timp. Twitter e folosit pentru a scrie fraze scurte, care s-ar 
putea numi „titluri", conectând şi urmărind persoane cu inte¬ 
rese comune. La fel ca Facebook, Twitter a devenit o modalitate 
prin care grupurile comunică altfel decât prin mass-media 
informative tradiţionale. De exemplu, grupări din toată lumea 
care au protestat contra guvernelor s-au folosit de conturi de 
Twitter sau de pagini de Facebook pentru a-şi comunica obiec¬ 
tivele. Manifestaţiile din Egipt, Tunisia şi Moldova, în 2010, 
s-au ajutat într-o anumită măsură de Twitter. (Ajutorul a fost 
mai mic decât cel raportat iniţial, deşi Twitter a reprezentat 
un factor însemnat.) In consecinţă, unele guverne au încercat 
să închidă conturile de Twitter. 

Au existat şi cazuri de utilizare a reţelelor sociale pentru a-i 
induce în eroare sau vătăma pe alţii. In 2012, contul de Twitter 
al unei agenţii importante de ştiri a fost spart de un utilizator 
neautorizat - altfel spus, a fost atacat de hackeri. In urma ştiri¬ 
lor false despre guvernul SUA, bursa de valori a căzut brusc, 
deoarece computerele companiilor care cumpără şi vând acţiuni 
erau programate să urmărească diverse conturi de Twitter. La 
rândul lor, guvernele au început să utilizeze interacţiunile pe 
Internet ca pe un fel de armă - echipa secretă de hackeri a 
unui guvern luptă cu echipa secretă de hackeri a altui guvern, 
încercuindu-se reciproc ca submarinele nucleare în timpul Răz¬ 
boiului Rece. 

Multe s-au scris şi s-au spus despre influenţa formelor de 
social media apărute în secolul XXI şi, deşi au transformat 
neîndoielnic relaţiile interumane, reţelele de socializare din 
secolul nostru suscită totuşi aceeaşi întrebare ridicată şi de 
revoluţiile în comunicaţii din trecut. Cu alte cuvinte, se poate 
argumenta că în 2012 Twitter şi un dispozitiv mobil conectat 

la Internet prezintă pentru o fiinţă umană aceleaşi provocări 
precum cele generate de telegraf în America antebelică. Henry 
David Thoreau, filozof şi poet american din secolul al XlX-lea, 
vedea provocarea adusă de apariţia noilor invenţii ca pe o pro¬ 
blemă de cumpănire personală. „Suntem nerăbdători să facem 
un tunel pe sub Atlantic şi să aducem Lumea Veche cu câteva 
săptămâni mai aproape de cea nouă“, scria el în Walden în 1854, 
„dar se prea poate ca prima veste care va trece prin el spre 
urechile mari şi avide ale americanilor să fie aceea că prinţesa 
Adelaide are tuse măgărească". 

Ce vrea să spună? Că toţi se reped să se conecteze, să afle 
ştirile, dar în realitate nu există atâtea ştiri. Thoreau, care în 
ciuda lucrurilor pe care poate le-aţi citit sau auzit era un mare 
admirator al tehnologiei - a condus fabrica de creioane a tatălui 
său, proiectând cele mai bune creioane din Statele Unite la 
vremea respectivă -, numea „aparate" invenţiile ca telegraful, 
îi plăceau aparatele. Şi le testa intr-un singur fel: folosesc apa¬ 
ratul pentru a-mi îmbunătăţi condiţia sau las aparatul să mă 
folosească pe mine? 

Aplicaţi întrebarea la orice invenţie, la orice instrument de 
comunicare, program sau cont folosiţi astăzi, la orice lucru cu 
care interacţionaţi. Puneţi-vă întrebări în aceste direcţii: Mă 
conectez cu adevărat? Intru în legătură sau înţeleg cu adevărat? 
Viaţa mea e interactivă sau apăs pur şi simplu butoane şi dau 
clicuri? Cum mă pot conecta realmente cu ideile şi persoanele 
din lumea mea fizică? Ce înseamnă un prieten adevărat? 

Ca majoritatea ideilor bune şi clare, testul lui Thoreau dă 
impresia că ar fi fost creat ieri. De asemenea, lumea pare la fel 
de proaspătă şi nouă - în ciuda tuturor lucrurilor pe care le-am 
făcut ca să o murdărim - ca atunci când el a organizat o explo¬ 
rare a naturii sălbatice nu în vreun loc îndepărtat, ci chiar în 
oraşul său natal. Thoreau s-ar putea întreba de ce folosim dispo¬ 
zitivele GPS ca să ne dăm seama unde ne aflăm când ne-am 
descurca mai bine ridicând privirea şi uitându-ne în jurul nostru. 

